
Jean Cocteau ORPHĖE 
Moscou, Editions du Progrės, 1976 


Iš prancūzų kalbos vertė 
BIRUTĖ GEDGAUDAITĖ 


VEIKĖJAI 


ORFĖJAS! 

ERTEBIZAS 

POLICIJOS KOMISARAS 

TEISMO SEKRETORIUS 

ARKLYS 

LAIŠKININKO BALSAS 
AZRAELIS?, 1-asis Mirties padėjėjas 
RAFAELIS, 2-asis Mirties padėjėjas 
EURIDIKĖ 

MIRTIS 


Trakijoje, Orfėjo namuose 


KOSTIUMAI 


Kostiumus reikia pritaikyti tiems laikams, kuriais vaidinama tragedija. 

Orfėjas ir Euridikė vilki kaimiškais drabužiais, labai paprastais, kuo mažiau krin- 
tančiais į akis. 

Ertebizas — blyškiai melsvu darbininko kombinezonu, su tamsia kaklaskare ir 
baltais drobiniais bateliais. Įdegęs, vienplaukis. Visada su stikliaus įnagiais. 

Komisaras ir teismo vykdytojas apsirengę juodais redingotais, su panamomis, 
barzdelėmis, užsagstomais batais. 

Mirtis — labai graži jauna moteris ryškiai rausva puošnia suknele ir kailiniu 
manto. Šukuosena, suknelė, manto, batukai, judesiai, eisena — viskas paskutinės 
mados. Ant juodos puskaukės nupieštos didelės mėlynos akys. Ji kalba greitai, sausu, 
atsainiu balsu. Medicinos sesers chalatas, kuriuo ji apsivelka, taip pat turi būti nepap- 
rastai elegantiškas. Jos padėjėjai su chirurgų chalatais, su drobinėmis kaukėmis ir 
guminėmis pirštinėmis. 


Svetainė Orfėjo viloje. Keista svetainė. Gerokai panaši į fokusi- 
ninkų svetaines. Giedras balandžio dangus ir skaisti jo šviesa neper- 
veikia nuojautos, kad svetainėje viešpatauja paslaptingos jėgos. Net 
įprastiniai baldai atrodo įtartini. 

Pačiame vidury, lyg ir nišoje, stovi baltas arklys. Jo kojos labai 
panašios į žmogaus kojas. Į kairę nuo arklio — kita nedidelė niša. 
Toje nišoje, apipintoje laurais, stūkso plikas postamentas. Už posta- 
mento, dar kairiau, durys į sodą. Kai tos durys atidarytos, jos užstoja 
postamentą. Į dešinę nuo arklio — fajansinė prausyklė. Už prausyklės, 
dar dešiniau — stiklinės durys vilą supančios terasos pusėn, jų lan- 
gas kiek pradaras į lauką. 

Pirmame plane, kairėje, prie sienos didelis veidrodis. Antrame 
plane knygų spinta. Dešiniosios pertvaros vidur y atviros durys į Euri- 
dikės kambarį. 

Scena su nuožulniomis lubomis atrodo kaip uždara dėžė. 

Kambaryje du stalai ir trys baltos kėdės. 

Kairėje rašomasis stalas ir viena kėdė. Scenos dešinėje antrasis 
stalas, užtiestas grindis siekiančia staltiese, ant jo vaisiai, lėkštės, 
grafinas, stiklinės, panašios į kartoninius žonglieriaus mėtomus 
daiktus. Už šito stalo, priešais, kėdė; prie jos kairėje — kita. 

Nereikėtų padidinti ar sumažinti kėdžių skaičiaus nei kitaip išdės- 
tyti langų ir durų, nes tokia dekoracija naudinga ir kiekviena 
detalė vaidina savo vaidmenį kaip įtaisai akrobatų numeryje. 

Be žydro dangaus ir tamsiai raudono aksomo juostos virš gardo 
durelių, užstojančių arklį iki liemens, jokios spalvos. 

Dekoracija atrodo dirbtinė kaip mugės fotografo aeroplanas ar 
laivas. Beje, ši dekoracija, kaip fonas pjesės personažams ir įvykiams, 
atrodo tokia pat naivi ir grubi kaip tapytos drobės fonas modeliui 
fotoportretuose. 


PROLOGAS 
Aktorius, vaidinantis Orfėją, pasirodo priešais uždangą 


Ponios, ponai, šis prologas ne autoriaus. Mane išgirdęs, jis, be abejonės, 
nustebs. Tragedija, kurią jis patikėjo mums suvaidinti, labai paini. 
Todėl aš paprašysiu jus palaukti iki galo ir tik tada pareikšti savo 
nuomonę, jei mūsų darbas jums nepatiks. Mes vaidiname labai aukštai 
ir be apsauginių diržų, — štai kodėl aš jus to prašau. Menkiausias 
garsas ne laiku — ir mes, mano draugai ir aš, galime užsimušti. 


Exit* 


I scena 


Orfėjas, Euridikė, arklys 
Orfėjas prie stalo kairėje. Žiūri į spiritistų abėcėlę. 
Euridikė sėdi dešinėje, prie padengto stalo 


EURIDIKĖ. Ar galiu pajudėti? 

ORFĖJAS. Palauk dar sekundę. 

EURIDIKĖ. Jis nebebeldžia. 

ORFĖJAS. Po pirmos raidės jis kartais daro ilgą pauzę. 
EURIDIKĖ. Spėja kitas. 

ORFĖJAS. Aš tave prašiau, ar ne? 

EURIDIKĖ. Pripažink, tas žodis amžinai kartojasi. 


* Išeina (Ilot.). 

ORFĖJAS. D, d... Arkly, varyk toliau. Na, greitai, po raidės d... 
Aš klausau. 

EURIDIKĖ. Kokia kantrybė! Tau juk visada trūksta atkaklumo, o su 
arkliu jo užtenka. 

ORFĖJAS. Aš klausau. Na, aekiųi D, d, o po raidės d? (Arklys pasi- 
muisto) Tu muistaisi. Tuojau kalbėsi. Kalbėk. Diktuok mums 
raidę po raidės d. (Arklys bilsnoja kanopa, Orfėjas skaičiuoja) 
A, b, c, č, d, e, ė. Tai raidė ė? (Arklys linkčioja galvą) 

EURIDIKĖ. Žinoma. 

ORFĖJAS (įsiutęs). Cit. (Arklys bilsnoja) A, b, <, č, d, e, ė, f, g, h, i, 
y, j, k. (Euridikei) Draudžiu tau juoktis. K, tikrai raidė k? D, ė, k, 
dėk? Aš blogai suskaičiavau. Arkly! Ar tikrai raidė k? Jei taip, bils- 
telėk vieną kartą, jei ne — du kartus. (Arklys bilsteli vieną kartą) 

EURIDIKĖ. Nebūk įkyrus. 

ORFĖJAS. Klausyk, aš geruoju tave prašau: sėdėk ramiai. Niekas 
taip netrikdo arklio kaip tie, kurie netiki. Eik į savo kambarį arba 
tylėk. 

EURIDIKĖ. Nepraversiu daugiau burnos. 

ORFĖJAS. Tuo geriau. (Arkliui) Dėk, dėk... o po „dėk“? D, ė, k, 
dėk. Aš klausau. Sakyk. Sakyk man, arkly. Arkly! Na, drąsiau. Po 
raidės k? (Arklys bilsnoja. Orfėjas skaičiuoja) A, b, <, č, d, e, ė, f, 
g, h, I, y, j, k, I, m, n, O, p, r, S, š, t, u. (Tyla) U. Raidė u. Raidė u, 
brangioji ponia! (Arklys bilsnoja) A, b, c, č, d, e, ė, f, g, h, i. Dėkui! 
Dėkui! Tai buvo dėkui! Tai viskas? Tik dėkui? (Arklys linkčioja 
galvą) Nuo-sta-bu. Matai, Euridike? Jei būčiau klausęs tavo 
iškrypusio proto, būčiau galėjęs tau patikėti, būčiau galėjęs pasi- 
duoti silpnybei ir leistis įtikinamas... Tik dėkui, nuo-sta-bu! 

EURIDIKĖ. Kodėl? 

ORFĖJAS. Kaip tai kodėl? 

EURIDIKĖ. Kodėl nuostabu? Tas dėkui neturi jokios prasmės. 

ORFĖJAS. To betrūko! Praėjusią savaitę šis arklys man padiktavo 
vieną labiausiai jaudinančių frazių. 

EURIDIKĖ. O!.. 

ORFĖJAS. ...padiktavo vieną labiausiai jaudinančių frazių. Aš ketinu 
ją panaudoti poezijai pertvarkyti. Aš įamžinu savo arklį, o tu dar 
stebiesi išgirdusi, kad jis man sako dėkui. Tas dėkui — takto vir- 
šūnė. O aš maniau... (Apkabina arklio kaklą) 

EURIDIKĖ. Klausyk, Orfėjau, mielasis, nebark manęs. Būk teisingas. 

Prisipažink, kad po tos garsiosios frazės tu gavai vieną žodį, tik 
vieną, ir tas Žodis visai nepoetiškas. 

ORFĖJAS. Argi mes žinom, kas poetiška ir kas nepoetiška. 

EURIDIKĖ. Aglaonikė sukiodavo stalus, ir jos stalas visada atsaky- 
davo tuo žodžiu. 

ORFĖJAS. Nieko sau! To dar betrūksta, kad į mūsų reikalus įveltume 
tą personą. Aš jau esu tau sakęs, kad nebenoriu apie ją girdėti! 
Tai moteris, kuri geria, vedžioja tigrus, suka mūsų Žžmonoms 
galvas, trukdo merginoms ištekėti. 

EURIDIKĖ. Betgi tai mėnesio kultas. 

ORFĖJAS. Puiku! Aš tau pavedu ją ginti. Grįžk pas bakchantes, jei 
Jų papročiai tau patinka. 

EURIDIKĖ. Aš tave erzinu. Tu gerai žinai, jog myliu tik tave ir tau 
tereikėjo tik pamoti, kad palikčiau tą aplinką. 

ORFĖJAS. Graži aplinka. Niekada neužmiršiu, kokiu balsu Aglaoni- 
kė man pasakė: „Veskitės ją, nes ji sutinka. Paikos moterys dievina 
menininkus. Juoksis tas, kas juoksis paskutinis“. 

EURIDIKĖ. Man nuo to šiurpas perbėgo per nugarą. 

ORFĖJAS. Jei aš vėl ją susitikčiau! (Trenkia rašaline į stalą) 

EURIDIKĖ. Orfėjau, mano poete... Pažiūrėk, koks pasidarei nervin- 
gas, kai parsivedei arklį. Anksčiau, būdavo, juokiesi, glaudi mane, 
sūpuoji; turėjai puikią padėtį. Buvai gerbiamas, turtingas. Rašei 
eiles, kurias graibstydavo vieni kitiems iš rankų ir visa Trakija 
deklamuodavo atmintinai. Šlovinai saulę. Buvai jos žynys ir vienas 
vadų. Bet atsiradus arkliui viskas baigėsi. Mes apsigyvenome 
kaime. Tu palikai savo postą ir nebenori rašyti. Visas tavo gyve- 
nimas dabar — popinti arklį, klausinėti arklį ir laukti, ką arklys 
tau atsakys. Tai nerimta. 

ORFĖJAS. Nerimta? Mano gyvenimas pradėjo švinkti, gesti, dvokti 
sėkme ir mirtimi. Saulė ir mėnuo — abu labu tokiu. Man belieka 
naktis. Ir ne kitų naktis. Mano naktis. Šis arklys pasineria į mano 
naktį ir iškyla iš ten kaip naras. Parneša iš ten frazių. Ar tu nejau- 
ti, kad menkiausia tų frazių stulbina labiau negu visi eilėraščiai. 
Atiduočiau pilną savo raštų rinkinį už vieną tų trumpų frazių, 
kuriose aš girdžiu save, kaip kriauklėje girdime jūrą. Nerimta? 
Ko tau reikia, mano mažyte? Aš atrandu pasaulį. Keičiu odą. 
Gaudau nežinomybę. 

EURIDIKĖ. Tu tuojau man dar pacituosi garsiąją frazę. 

ORFĖJAS (oriai). Taip. (Jis vėl eina prie arklio ir deklamuoja) 

„Ponia Euridikė dabar eis ramiai atgal, siaubingą tamsų Aidą“ 
išvaikščiojus“. 

EURIDIKĖ. Ši frazė neturi jokios prasmės. 

ORFĖJAS. Prasmės čia tikrai yra. Gerai įtempk ausis. Klausykis 
paslapties. „Euridikė dabar eis ramiai atgal“ būtų šiaip kokia, o 
čia — ponia Euridikė! Ponia Euridikė dabar eis ramiai atgal — 
tas „eis“! Būsimasis laikas! Ir pabaiga: „siaubingą tamsų Aidą 
išvaikščiojus“. Turėtum būti patenkinta, kad kalbu apie tave. 

EURIDIKĖ. Tai ne tu kalbi... (Rodydama į arklį) Tai jis. 

ORFĖJAS. Nei jis, nei aš, nei kas kitas. Ką mes žinome? Kas kalba? 
Mes stumdomės tamsoje; mes iki kaklo pasinėrę į antgamtinį pasau- 
lį. Žaidžiame slėpynių su dievais. Mes nežinome nieko, nieko o nie- 
ko. „Ponia Euridikė dabar eis ramiai atgal, siaubingą tamsų Aidą 
išvaikščiojus“ — tai ne frazė. Tai eilėraštis, sapnų eilėraštis, 
mirties gelmių gėlė. 

EURIDIKĖ. Ir tu manai įtikinsiąs pasaulį? Įkalbėsiąs, kad poezijai 
sukurti gana parašyti frazę? Viliesi su ta arklio fraze sulauksiąs 
sėkmės? 

ORFĖJAS. Ne sėkmė man rūpi, ne arklys ir ne pasaulį rūpi įtikinti. 
Beje, aš esu nebe vienas. 

EURIDIKĖ. Nekalbėk man apie savo publiką. Keturi ar penki bešir- 
džiai netašyti bernai, kurie laiko tave anarchistu, ir tuzinas gal- 
vijų, trokštančių pasižymėti. 

ORFĖJAS. Man to maža. Tikiuosi vieną gražią dieną sužavėti tikrus 
gyvulius. 

EURIDIKĖ. Jei niekini sėkmę, tai kam siunti tą frazę į Trakijos 
konkursą? Kam teiki tokią svarbą prizui? 

ORFĖJAS. Reikia mesti bombą. Reikia sukelti skandalą. Reikia aud- 
ros, kuri atgaivintų orą. Visi dūsta. Nebekvėpuoja. 

EURIDIKĖ. Mes buvome tokie ramūs. 

ORFĖJAS. Per daug ramūs. 

EURIDIKĖ. Tu mylėjai mane. 

ORFĖJAS. Aš tave myliu. 

EURIDIKĖ. Tu myli arklį. Aš antroje vietoje. 

ORFĖJAS. Kvailutė. Čia visai kitas dalykas. (Išsiblaškęs bučiuoja 
Euridikę ir eina prie arklio) Argi ne, drauguži? Argi ne, brolyti? 
Na? Myli savo bičiulį? Nori cukraus? Tai pabučiuok mane. Va... 
va... Koks jis gražus! Imk. (Išsitraukia iš kišenės cukraus ir duoda 
arkliui) Puiku. 

EURIDIKĖ. Aš nebeegzistuoju. Numirčiau, o tu nepastebėtum. 

ORFĖJAS. Mes buvome numirę ir patys to nepastebėjom. 

EURIDIKĖ. Eikš pas mane. 

ORFĖJAS. Deja! Aš turiu išeiti. Einu į miestą ruoštis konkursui. Rytoj 
paskutinė diena. Negaliu gaišti nė minutės. 

EURIDIKĖ (karštai). Orfėjau! Mano Orfėjau!.. 

ORFĖJAS. Matai šį pliką postamentą? Ant jo pastatysiu tik savęs 
vertą biustą. 

EURIDIKĖ. Jie tave apmėtys akmenimis. 

ORFĖJAS. Iš jų pasidarysiu savo biustą. 

EURIDIKĖ. Saugokis bakchančių. 

ORFĖJAS. Aš jų nepažįstu. 

EURIDIKĖ. Bet jų yra. Jos moka patikti. Aš žinau jų metodus. 
Aglaonikė tavęs nekenčia. Ji tikriausiai dalyvaus konkurse. 

ORFĖJAS. O! Ta moteris! Ta moteris! 

EURIDIKĖ. Būk teisingas. Ji talentinga. 

ORFĖJAS. Tikrai? 

EURIDIKĖ. Aišku, turiu galvoj siaubo žanrą. Tam tikru požiūriu, 
tam tikra prasme ji talentinga. Jos meninė išraiška graži. 

ORFĖJAS. Tik pamanykit. „Tam tikru požiūriu... tam tikra prasme...“ 
Negi bakchantės tave išmokė šitaip kalbėti? Jei taip, tai tam tikra 
prasme jos meninė išraiška tau patinka. Tam tikru požiūriu tu 
aprobuoji mano mirtinus priešus. Ir tu myli mane, ir tariesi mane 
mylinti. Na gerai, tuo požiūriu ir ta prasme aš pareiškiu, kad man 
jau gana, kad esu ujamas ir kad a:klys — vienintelis padaras, kuris 
čia moka su manim elgtis. (Trenkia kumščiu į stalą) 

EURIDIKĖ. Nėr čia ko viską daužyti. 

ORFĖJAS. Viską daužyti. To jau per daug. Ponia kasdien išdaužia 
langą, o dabar štai aš viską daužau. 

EURIDIKĖ. Pirmiausia... 

ORFĖJAS (žingsniuodamas po kambarį). Aš žinau, ką tu pasakysi. 
Pasakysi, kad šiandien dar neišdaužei lango. 

EURIDIKĖ. Bet... 

ORFĖJAS. Na gerai, daužk, daužk, sakau, daužk langą. 

EURIDIKĖ. Kaip tu gali toks pasidaryti? 

ORFĖJAS. Mat koks suktumas. Tu nedauži lango, nes aš išeinu... 

EURIDIKĖ (gyvai). Ką tu nori tuo pasakyti? 

ORFĖJAS. Tai tu manai, kad aš aklas? Tu kasdien išdauži langą, kad 
ateitų stiklius. 

EURIDIKĖ. Na taip, aš išdaužiu langą, kad ateitų stiklius. Tai šaunus, 
širdingas vaikinas. Jis klausosi manęs. Žavisi tavimi. 

ORFĖJAS. Pernelyg malonus. 

EURIDIKĖ. Ir kai tu klausinėji arklį ir palieki mane visiškai vieną, aš 
išdaužiu langą. Tikiuosi, nepavyduliauji? 

ORFĖJAS. Aš pavyduliauju? Pavyduliauju kažkokiam vaikėzui stik- 
liui? Kodėl negalėčiau pavyduliauti ir Aglaonikei? To betrūko! 
Na, kadangi tu atsisakai išdaužti langą, aš jį išdaušiu. Man nuo to 
palengvės. (Išdaužia langą. Pasigirsta: „Stikliau! Stikliau! Stik- 
liau“) Ei! Stikliau! Jis ateina. Pavyduliauju? 


II scena 


Tie patys, Ertebizas 


Ertebizas pasirodo balkone. Saulė plieskia į jo stiklus. 
Jis įeina, priklaupia ant vieno kelio ir susikryžiuoja ant krūti- 
nės rankas 


ERTEBIZAS. Laba diena, ponai ir ponios. 

ORFĖJAS. Laba diena, mano mielas. Tai aš, AŠ, išdaužiau langą. 
Įstatykite stiklą. Aš jus palieku. (Euridikei) Brangioji, jūs prižiū- 
rėsite darbą. (Arkliui) Ar myli savo poetą? (Bučiuoja jį) Iki 
vakaro. (Išeina) 


III scena 


Euridikė, Ertebizas 


EURIDIKĖ. Matote. Aš nieko neišsigalvoju. 

ERTEBIZAS. Neįtikėtina. 

EURIDIKĖ. Jūs mane suprantat. 

ERTEBIZAS. Vargšė ponia. 

EURIDIKĖ. Nuo tada, kai šis arklys ėmė sekti paskui jį gatve, nuo 
tada, kai jis parsivedė jį namo, nuo tada, kai jis apsigyveno pas mus, 
nuo tada, kai jie ėmė kalbėtis... 

ERTEBIZAS. Arklys jam vėl kalbėjo? 

EURIDIKĖ. Pasakė jam dėkui. 

ERTEBIZAS. Jis moka su juo elgtis. 

EURIDIKĖ. Žodžiu, jau mėnuo, kai mūsų gyvenimas pasidarė kančia. 

ERTEBIZAS. Nejaugi jūs galite pavyduliauti arkliui? 

EURIDIKĖ. Geriau jau žinočiau, kad jis turi meilužę. 

"ERTEBIZAS. Ką jūs sakote?.. 

EURIDIKĖ. Jeigu ne jūs, jeigu ne jūsų draugystė, aš jau būčiau 
pamišusi. 

ERTEBIZAS. Brangioji Euridike. 

EURIDIKĖ (žiūri į veidrodį. Su šypsena). Įsivaizduokit, man žyb- 
telėjo šviesos spindulėlis. Jis susivokė, kad aš kasdien išdaužiu 
langą. Tada aš, užuot atsakiusi, jog daužau tam, kad baltos stiklo 
šukės atneštų laimę, pasakiau, jog daužau tam, kad ateitumėt 
jūs. 

ERTEBIZAS. Aš maniau... 

EURIDIKĖ. Palaukit. Jis man pakėlė sceną ir išdaužė langą. Turbūt 
pavyduliauja. 

ERTEBIZAS. Kaip jūs jį mylit... 

EURIDIKĖ. Juo jis man blogesnis, juo labiau jį myliu. Man jau pasi- 
rodė, kad jis pavyduliauja Aglaonikei. 

ERTEBIZAS. Aglaonikei? 

EURIDIKĖ. Jis nekenčia visko, kas siejasi su ankstesniąja mano 
aplinka. Štai kodėl aš nuogąstauju, kad mes nepadarytume kokios 
baisios kvailystės. Kalbėkim tyliai. Aš vis bijau, kad tas arklys 
manęs neišgirstų. 

Jie pirštų galais nustypčioja prie nišos 

ERTEBIZAS. Jis miega. 

Jie sugrįžta į pirmą planą 

EURIDIKĖ. Ar matėt Aglaonikę? 

ERTEBIZAS. Taip. 

EURIDIKĖ. Orfėjas jus užmuštų, jei sužinotų. 

ERTEBIZAS. Nesužinos. 

EURIDIKĖ (pasivedėja jį dar toliau nuo arklio, link savo kambario). 
Jūs turite... tą daiktą? 

ERTEBIZAS. Turiu. 


EURIDIKĖ. Kas tai per daiktas? 
ERTEBIZAS. Cukraus gabaliukas. 

EURIDIKĖ. Kaip ji laikėsi? 

ERTEBIZAS. Labai paprastai. Pasakė man: „Sauso niekas neklauso. 
Štai nuodai, atneškite man laišką“. 

EURIDIKĖ. Tas laiškas jai labai nemalonus. 

ERTEBIZAS. Ji netgi pridūrė: „Kad mažytė nesusikompromituotų, 
aš jums duodu voką. Adresas užrašytas mano pačios ranka. Jai 
tereikės įdėti laišką ir užklijuoti. Neliks jokios žymės, kad mes 
padarėm mainus“. 

EURIDIKĖ. Orfėjas jai neteisingas. Ji gali padaryti labai daug gero. 
Ar ji buvo viena? 

ERTEBIZAS. Su drauge. Ta aplinka ne jums. 

EURIDIKĖ. Iš tikro. Bet man neatrodo, kad Aglaonikė bloga mergina. 

ERTEBIZAS. Saugokitės gerų merginų ir šaunių vaikinų. Štai jūsų 
cukrus. 

EURIDIKĖ. Ačiū... (Su baime ima cukrų ir eina prie arklio) Aš bijau. 

ERTEBIZAS. Atsisakot? 

EURIDIKĖ. Neatsisakau, bet bijau. Prisipažįstu, kai pasvarstau šaltu 
protu ir kai jau reikia tai padaryti, man trūksta drąsos. (Grįžta prie 
rašomojo stalo) Ertebizai? 

ERTEBIZAS. Ką? t 

EURIDIKĖ. Mano mielas Ertebizai. Ar jūs nesutiktumėt... 

ERTEBIZAS. O! O! Man labai sunku įvykdyti jūsų prašymą. 

EURIDIKĖ. Sakėte, kad dėl manęs padarytumėt viską. 

ERTEBIZAS. Ir dabar taip sakau, bet... 

EURIDIKĖ. Ak, mano brangusis, jei jums tai bent kiek nemalonu... 
nekalbėkim daugiau apie tai. 

ERTEBIZAS. Duokit man cukrų. 

EURIDIKĖ. Ačiū. Jūs tikras drąsuolis. 

ERTEBIZAS. Tik kažin ar ims iš mano rankų. 

EURIDIKĖ. Pabandykit vis dėlto. 

ERTEBIZAS (šalia arklio). Prisipažįstu, nelabai tvirtai laikausi ant 
kojų. 

EURIDIKĖ. Būkit vyras. (Žingteli dešinėn ir sustoja prie savo kam- 
bario durų) 

ERTEBIZAS. Na. (Silpnu balsu) Arkly... Arkly... 

EURIDIKĖ (žiūrėdama pro langą). Dangau, Orfėjas! Grįžta. Eina 
per sodą. Greit, greit, dėkitės, kad dirbat. 


Ertebizas meta cukrų ant padengto stalo ir pristumia stalą 
prie sienos tarp lango ir kambario durų 

Lipkit ant kėdės. 


Ertebizas lipa ant kėdės prie stiklinių durų ir dedasi matuo- 
jąs. Euridikė susmunka į kėdę prie rašomojo stalo 


IV scena 
Tie patys, Orfėjas 


ORFĖJAS. Pamiršau gimimo liudijimą. Kur aš jį pasidėjau? 
EURIDIKĖ. Ant knygų spintos, kairėje. Gal surasti? 
ORFĖJAS. Sėdėk. Pats susirasiu. 


Jis eina pro arklį, paglosto, paima kėdę, ant kurios stovi Erte- 
bizas, ir nusineša. Ertebizas lieka ta pačia poza kyboti ore. 
Euridikė vos susilaiko nesurikusi. Orfėjas, nieko nepastebė- 
damas, lipa ant kėdės prie knygų spintos ir sako: „Na va“, 
pasiima gimimo liudijimą, nulipa nuo kėdės, nuneša į vietą 
po Ertebizo kojomis ir išeina 


V scena 


Euridikė, Ertebizas 


EURIDIKĖ. Ertebizai! Sakykit, kas tai per stebuklas? 

ERTEBIZAS. Koks stebuklas? 

EURIDIKĖ. Tai gal sakysit, kad nieko nepastebėjot ir kad visai natū- 
ralu, kai žmogus, iš po kurio ištraukia kėdę, užuot nukritęs, lieka 
kyboti ore? 

ERTEBIZAS. Kyboti ore? 

EURIDIKĖ. Dėkitės nustebęs, betgi aš mačiau. Jūs laikėtės ore. 
Kybojote ore per pusmetrį nuo žemės. Aplinkui buvo tuštuma. 

ERTEBIZAS. Aš neatsistebiu jumis. 

EURIDIKĖ. Gerą minutę buvote tarp dangaus ir žemės. 

ERTEBIZAS. Tai neįmanoma. 

EURIDIKĖ. Kaip tik todėl, kad tai neįmanoma, jūs ir turite man 
paaiškinti. 

ERTEBIZAS. Jūs tvirtinat, kad aš be jokios atramos laikiausi tarp 
lubų ir grindų? 

EURIDIKĖ. Nemeluokit, Ertebizai! Aš jus mačiau; savo akimis 
mačiau. Vos vos įstengiau ištverti nesurikusi. Šituose pamišėlių 
namuose jūs buvot paskutinė mano priebėga, vienintelė būtybė, 
kuri nekėlė man baimės ir šalia kurios aš atgaudavau pusiausvyrą. 
Bet nors ir gyveni su kalbančiu arkliu, bičiulis, sklandantis ore, 
atrodo labai įtartinai. Nesiartinkit prie manęs! Palaukit, man 
šiurpsta oda net nuo jūsų švytinčios nugaros. Sakykit, kaip čia 
buvo, Ertebizai? Aš jūsų klausau. 

ERTEBIZAS. Neturiu ko aiškintis. Arba aš sapnuoju, arba jūs sap- 
navot. 

EURIDIKĖ. Taip, sapne kartais darai taip, kaip jūs darėte, bet juk 
mes, nei vienas, nei kitas, nemiegojome. 

ERTEBIZAS. Tikriausiai jus suklaidino miražas, atsiradęs tarp mano 
ir jūsų stiklų. Kartais daiktai meluoja. Mugėje esu matęs nuogą 
moterį, vaikščiojančią lubomis. 

EURIDIKĖ. Čia nebuvo jokio mechanizmo. Atrodė gražu ir baisu. 
Kokią sekundę aš jus mačiau baisų kaip katastrofą ir gražų kaip 
vaivorykštę. Jūs buvot riksmas Žmogaus, krintančio pro langą, ir 
žvaigždžių tyla. Jūs mane gąsdinat. Aš per daug atvira, kad galė- 
čiau slėpti tai nuo jūsų. Jei norite tylėti, tylėkite, bet mūsų santykiai 
nebegali būti tokie pat. Aš maniau, kad jūs paprastas, o jūs sudė- 
tingas. Maniau, kad jūs mūsiškis, o jūs arklio padermės. 

ERTEBIZAS. Euridike, nekankinkit manęs... Jūsų balsas kaip luna- 
tiko. Tai jūs mane gąsdinat. 

EURIDIKĖ. Nesinaudokit Orfėjo metodu. Nemaišykit vaidmenų. 
Nebandykit manęs įtikinti, kad aš pamišėlė. 

ERTEBIZAS. Euridike, aš jums prisiekiu... 

EURIDIKĖ. Nieko nepadės, Ertebizai. Aš nebetikiu jumis. 

ERTEBIZAS. Ką daryti? 

EURIDIKĖ. Palaukite. (Eina prie knygų spintos, lipa ant kėdės, 
ištraukia knygą, atskleidžia, išima iš jos laišką ir deda ją atgal į 
vietą) Duokit man Aglaonikės voką. (Jis paduoda) Ačiū. (Ji įkiša 
laišką į voką ir lyžteli klijus) Ai! 

ERTEBIZAS. Įsipjovėt liežuvį? 

EURIDIKĖ. Ne, bet tų klijų keistas skonis. Imkit voką. Nuneškit 
Aglaonikei. Eikit. 


19 Orfėjas 


ERTEBIZAS. Stiklas neįstatytas. 

EURIDIKĖ. Apsieisiu be stiklo. Eikit. 

ERTEBIZAS. Jūs norit, kad aš išeičiau. 

EURIDIKĖ. Man reikia pabūti vienai. 

ERTEBIZAS. Jūs pikta. 

EURIDIKĖ. Aš nemėgstu skraidančių melagių. 

ERTEBIZAS. Tokie žiaurūs žodžiai jus žemina. 

EURIDIKĖ. Gal ir žiaurūs. 

ERTEBIZAS (ima savo krepšelį). Jūs gailėsitės, kad mane įskaudi- 
not. (Tyla) Tai mane vejat? 

EURIDIKĖ. Paslaptys — mano priešai. Aš nusprendžiau su jom 
kovoti. 

ERTEBIZAS. Išeinu. Noriu jums patikti savo klusnumu. Sudie, 
ponia. 

EURIDIKĖ. Sudie. 


Jie prasilenkia. Euridikė žengia į savo kambarį. Ertebizas 
atidaro duris ir išeina. Durys lieka praviros. Matyti, kaip 
blizga saulėje nejudri jo nugara. Staiga Euridikė stabteli, jos 
veidas persimaino. Ji susvyruoja, griebiasi už širdies ir ima 
šaukti: 


Ertebizai! Ertebizai! Greičiau, greičiau... 

ERTEBIZAS (grįždamas). Kas yra? 

EURIDIKĖ. Gelbėkit!.. 

ERTEBIZAS. Jūs šalta kaip ledas, jūs pažaliavusi! 

EURIDIKĖ. Mane traukia paralyžius. Širdis daužosi. Pilvas dega. 

ERTEBIZAS. Vokas! 

EURIDIKĖ. Kaip, vokas? 

ERTEBIZAS (šaukia). Aglaonikės vokas. Jūs jį palaižėt. Sakėt, kad 
jo keistas skonis. 

EURIDIKĖ. Ak nelaimingoji! Bėkit greitai. Parveskit Orfėją. Aš 
mirštu. Aš noriu pamatyti Orfėją. Orfėjau! Orfėjau! 

ERTEBIZAS. Negaliu jūsų palikti vienos. Reikia turbūt kažką daryti, 
išgerti priešnuodžių. 

EURIDIKĖ. Aš žinau tuos bakchančių nuodus. Jie paralyžiuoja. 
Niekas manęs neišgelbės. Bėkit greitai. Parveskit Orfėją. Aš noriu 
dar jį pamatyti. Noriu, kad jis man atleistų. Aš myliu jį, Ertebizai. 
Man skauda. Jei dvejosit, bus per vėlu. Maldauju atsiklaupusi. 
Ertebizai, Ertebizai, jūs geras, jūs manęs gailitės. Ai! Lyg kas 


Žanas Kokto 20 


peiliais bado tarp šonkaulių. Greitai, greitai, bėkit, lėkte lėkit! 
Trumpiausiu keliu. Jeigu jis grįžta, sutiksite kelyje. Aš einu, atsi- 
gulsiu savo kambary ir lauksiu jūsų. Padėkit man. (Ertebizas 
ją veda iki jos kambario) Greitai, greitai, greitai. (Ji dingsta. 
Ertebizui darant duris, vėl išeina iš kambario) Ertebizai, klausykit, 
jeigu jūs žinote, kaip galima... na... kaip ką tik padarėte... kaip 
galima akimirksniu persikelti iš vienos vietos į kitą... Nepykite ant 
manęs, aš buvau susinervinusi, buvau kalta. Aš jus labai myliu, 
Ertebizai... Išbandykite viską. Ai! (Grįžta į kambarį) 
ERTEBIZAS. Aš jį parvesiu, prižadu jums. (Išeina) 


Akimirką scena lieka tuščia. Pasikeičia apšvietimas. Per visą 
tolesniąją sceną — tylus sinkopiškas būgnų dundesys 


VI scena 
Mirtis, Azraelis, Rafaelis 


Mirtis, lydima dviejų savo padėjėjų, įeina į sceną pro 
veidrodį. Ant puošnios suknelės apsivilkusi manto. Jos padėjė- 
jai su chirurgų chalatais. Vos matyti akys. Kitą veido dalį 
dengia drobinė kaukė. Guminės pirštinės. Jie neša du didelius 
juodus, labai elegantiškus lagaminus. Mirtis eina greitai ir 
sustoja vidury kambario 


MIRTIS. Paskubėkime. 

RAFAELIS. Kur ponia liepsite pastatyti lagaminus? 

MIRTIS. Ant grindų, nesvarbu kur. Azraelis jums paaiškins. Azraeli, 
paimk manto. 


Šis nuvelka manto 


RAFAELIS. Bijau suklysti, todėl ir darau kvailystes. 

MIRTIS. Per porą dienų juk negalite išmokti Azraelio amato. Azra- 
elis man tarnauja jau keletą amžių. Iš pradžių jis buvo toks pat 
kaip jūs. Chalatą. 


Azraelis iš vieno lagamino ištraukia baltą chalatą ir padeda 
Mirčiai jį apsivilkti ant puošnios suknelės 

AZRAELIS (Rafaeliui). Išimk metalines dėžes ir sudėk ant stalo. 
Ne, pirma servetėles. Užtiesk stalą servetėlėmis. 

MIRTIS (eidama prie prausyklės). Azraelis jums pasakys, kad aš 
reikalauju tvarkos ir švaros kaip laive. 

RAFAELIS. Taip, ponia. Atleiskit man, ponia... aš buvau išsiblaškęs; 
žiūrėjau į šitą arklį. 

MIRTIS (plaudamasi rankas). Jis jums patinka, tas arklys? 

RAFAELIS. O taip, ponia, labai. 

MIRTIS. Koks jūs vaikas! Esu tikra, kad norėtumėt jį turėti. Tai 
labai paprastas dalykas. Azraeli, spiritą. (Rafaeliui) Ant kito stalo 
rasite gabaliuką cukraus. 

RAFAELIS. Taip, ponia, jis čia guli. 

MIRTIS. Duokite jam. Jei neės, aš pati paduosiu. Azraeli, gumines 
pirštines. Ačiū. 

RAFAELIS. Ponia, arklys neėda cukraus. 

MIRTIS (imdama cukrų). Ėsk, arkly, aš to noriu. 


Arklys ėda, traukiasi tolyn ir dingsta. Nišą uždengia juoda 
užuolaida 


Na va. (Rafaeliui) Jis jūsų. 

RAFAELIS. Ponia labai gera. 

MIRTIS (maudamasi pirštinę ant kairės rankos). Dar prieš savaitę 
jūs manėte, kad aš — skeletas su drobule ir dalgiu. Vaizdavotės 
baidyklę, baubą... 

RAFAELIS. O, ponia!.. 


Jiems kalbantis, Azraelis uždengia veidrodį drobe 


MIRTIS (eidama paimti kėdės, kurią Ertebizas paliko stiklinėse 
duryse). Taip, taip, taip. Visi panašiai galvoja. Bet, mano mielas 
berniuk, jei aš būčiau tokia, kokią žmonės nori mane matyti, jie 
mane matytų. O aš turiu ateiti pas juos nematoma. (Ji stato kėdę 
prie rampos, vidury) Azraeli, patikrinkite kontaktą. 

AZRAELIS. Yra, ponia. 


Duslus elektrinės mašinos užesys 


MIRTIS (išsitraukia iš chalato nosinę). Puiku, Rafaeli, malonėkite 
man užrišti akis šia nosine. (Kol Rafaelis jai riša akis) Turime 
septintą bangą ir zoną septyni—dvylika. Viską nustatykite ant 
keturių. Jei aš didinsiu, sukite iki penkių. Jokiu būdu neperženkite 

penkių. Stipriai suveržkite. Užmegzkite dvigubą mazgą. Ačiu. Jūs 
savo postuose? 


Azraelis ir Rafaelis stovi prie stalo šalia vienas kito, sukišę 
rankas į metalines dėžes 


Pradedu. (Eina prie kėdės. Rankomis daro lėtus judesius, tarsi 
masažuotų ir hipnotizuotų nematomą galvą) 

RAFAELIS (labai tyliai). Azraeli... 

AZRAELIS (taip pat). Cit... 

MIRTIS. Kalbėkit, kalbėkit, jūs man netrukdot. 

RAFAELIS. Azraeli, kur Euridikė? 

MIRTIS. Aš to ir laukiau. Matai, Azraeli, visiems kyla tas pats klausi- 
mas! Paaiškink jam. 

AZRAELIS. Mirtis, norėdama pasiekti gyvenimo daiktus, turi pereiti 
sferą, kuri juos deformuoja ir perkelia į kitą vietą. Mūsų prietaisai 
leidžia jai pasiekti juos ten, kur jinai juos mato, tad nereikia 
skaičiuoti ir gaišti daug laiko. 

RAFAELIS. Tai tas pat kaip šauti į žuvį vandenyje šaunamuoju 
ginklu. 

MIRTIS (juokdamasi). Gal ir taip. (Rimtai) Azraeli, paruošk man 
ritę. 

AZRAELIS. Klausau, ponia... Ar ponia žino, kur Ertebizas? 

MIRTIS. Veda Orfėją namo iš miesto. 

RAFAELIS. Jeigu jie bėga bėgte, ar suspėsime baigti? 

MIRTIS. Tuo pasirūpins Azraelis. Jis keičia mūsų greičius. Valanda 
man turi būti minutė jiems. 

AZRAELIS. Rodyklė peržengė penkis. Poniai duoti ritę? 

MIRTIS. Prijunk ir duok. 


Azraelis dingsta Euridikės kambaryje ir grįžta į sceną 
su rite. Mirtis skaičiuoja žingsnius nuo kėdės iki kambario. 
Paskui sustoja veidu į duris. Azraelis jai paduoda ritę — lyg 
ir automatinį metrą, į kurį susivynios iš kambario balta 
juosta 


AZRAELIS. Rafaeli, ar turite chronometrą? 

RAFAELIS. Pamiršau! 

AZRAELIS. Va gražiausia! 

MIRTIS. Nesinervinkit. Yra vienas labai paprastas būdas. 

Tyliai šnabžda Azraeliui* 


AZRAELIS (eina prie rampos). Ponios, ponai. Mirtis man liepia pa- 
klausti susirinkusiųjų, ar koks žiūrovas nebūtų toks malonus 
paskolinti jai laikrodį? (Ponui pirmoje eilėje, keliančiam ranką) 
Ačiū, pone. Rafaeli, prašom paimti iš pono laikrodį. 


Veiksmas scenoje 


MIRTIS. Ar supratot? 
AZRAELIS. Veikit! 


Buūgno dundesys. Juosta trūkteli ir ima vyniotis iš kambario 
į dėžę, kurią laiko Mirtis. Azraelis ir Rafaelis scenos gale nusi- 
gręžia. Azraelis skaičiuoja modamas ranka kaip bokso teisėjas. 
Rafaelis lėtai duoda ženklus, panvršius į laivo signalizaciją 


AZRAELIS. Op! 


Būgno dundesys nutyla. Rafaelis sustingsta. Juosta sustoja. 
Mirtis puola į kambarį. Išeina iš ten be raiščio ant akių su pri- 
rištu ant juostos galo spurdančiu balandžiu. Mašinos nebe- 
girdėti 
MIRTIS. Uf! Rafaeli, greit, greit žirkles. (Bėga į balkoną) Eikit šen, 
nukirpkit. (Jis nukerpa juostą, balandis nuskrenda) Suvyniokit 
juostą. Azraeli, parodyk jam. Tai labai paprasta. Leisk jam, jis 
turi išmokti. 


Azraelis ir Rafaelis sukrauna į lagaminus metalines dėžes, 
chalatą ir kt. Mirtis pasiremia ant dešiniojo stalo. Labai nu- 


* Režisierius, bijantis veiksmu nutraukti paslapties uždangą tarp scenos ir salės, 
gali šį fragmentą pakeisti neaiškiu pokalbiu pakuždomis 


1“ MIRTIS. Yra vienas labai paprastas būdas. (Šnabžda Azraeliui) 
Azraelis grįžta prie stalo, šnabžda Rafaeliui 
MIRTIS. Ar supratot? 


2“ MIRTIS. Na, pirmyn. 
AZRAELIS. Rafaeli! 
MIRTIS. Kas yra? 
RAFAELIS. Teisingai. (Eina į Euridikės kambarį) 
MIRTIS. Rafaeli, paskubėkit, paskubėkit... 


(Autoriaus past.) 

vargusi žiūri į erdvę. Dešine ranka ir plaštaka lėtai persibrau- 
kia per kaktą tarsi bundantis lunatikas, tarsi stengdamasi 
atsipeikėti po hipnozės 


AZRAELIS. Viskas sudėta, ponia. 
MIRTIS. O dabar uždarykite, užsekite. Aš pasiruošusi. Paduokite 
manto. 
Kol Rafaelis uždarinėja lagaminus, Azraelis apsiaučia jai 
pečius manto 
Ar nieko nepaliekame? 
AZRAELIS. Ne, ponia. 
MIRTIS. Tai eime. 
PONAS IŠ PARTERIO. Ei! 
AZRAELIS. A, taip, taip! 
MIRTIS. Kas yra? 
AZRAELIS. Laikrodį,. Rafaeli, nuneškit ponui laikrodį ir padėkokit. 


Veiksmas scenoje 


MIRTIS. Rafaeli, greičiau, greičiau. 
RAFAELIS. Aš jau, ponia. 


Mirtis nuskuba prie veidrodžio ir, sustojusi prieš jį, ištiesia 


tą pat, ką ir ji. Ji užmiršo savo gumines pirštines — paliko 
ant stalo dešinėje, gerai matomoje vietoje 


VII scena 


Orfėjas, Ertebizas 


Tuojau po paskutinės Mirties replikos sode pasigirsta O r f ė- 
jo balsas 


ORFĖJO BALSAS. Jūs nepažįstat jos. Nežinot, ko ji gali griebtis. 
Vaidina komediją, kad aš grįžčiau namo. 


Durys atsidaro, jie įeina. Ertebizas puola į kambarį, 


-w-.— 


ORFĖJAS. Kur ji? Euridike!.. Ji aikštijasi. Ak! Še tau... Aš išprotėsiu! 


25 Orfėjas 


Arklys! Kur arklys? (Atidengia nišą) Pabėgo! Aš žuvęs. Jam ati- 
darė duris, pabaidė; tai tikriausiai Euridikės darbas. Atsiims ji už 
tai! (Puola link durų) 

ERTEBIZAS. Stokit! 

ORFĖJAS. Jūs neleidžiat man įeiti pas žmoną! 

ERTEBIZAS. Žiūrėkit. 

ORFĖJAS. Kur? 

ERTEBIZAS. Žiūrėkit pro mano stiklus. 

ORFĖJAS (žiūri). Ji sėdi. Miega. 

ERTEBIZAS. Ji mirusi. 

ORFĖJAS. Ką? 

ERTEBIZAS. Mirusi. Mes per vėlai atėjom. 

ORFĖJAS. Negali būti. (Beldžia į stiklus) Euridike! Brangioji! At- 
siliepk! 

ERTEBIZAS. Nieko nepadės. 

ORFĖJAS. Atstokit! Leiskite man įeiti. (Pastumia Ertebizą į šalį) 
Kur ji? (Užkulisiuose) Aš ką tik ją mačiau sėdinčią prie lovos. 
Miegamajame nieko nėra. (Grįžta į sceną) Euridike! 

ERTEBIZAS. Jums tik atrodė, kad matote. Euridikė pas Mirtį. 

ORFĖJAS. Ak, arklys nesvarbu! Aš noriu vėl pamatyti Euridikę. 
Noriu, kad man atleistų, kam nesirūpinau ja, nesistengiau suprasti. 
Padėkit man. Gelbėkit mane. Ką daryti? Mes gaištame brangų 
laiką. 

ERTEBIZAS. Šie geri žodžiai jus gelbsti, Orfėjau... 

ORFĖJAS (verkdamas, sukniubęs ant stalo). Mirusi. Euridikė mirusi. 
(Pasikelia) Na gerai... aš išplėšiu ją iš mirties! Jei reikės, eisiu 
jos parsivesti net į Aidą. 

ERTEBIZAS. Orfėjau... išklausykit mane. Nusiraminkit. Jūs mane 
išklausykit... 

ORFĖJAS. Taip... aš būsiu ramus. Pagalvokim. Sudarykim planą... 

ERTEBIZAS. Aš žinau vieną būdą. 

ORFĖJAS. Jūs? 

ERTEBIZAS. Bet reikia manęs klausyti ir negaišti nė minutės. 

ORFĖJAS. Taip. 


Visas šias replikas Orfėjas taria karštligiškai ir nuolankiai. 
Veiksmas vystosi nepaprastai greitai 


ERTEBIZAS. Mirtis buvo atėjusi pas jus pasiimti Euridikės. 
ORFĖJAS. Taip... 

ERTEBIZAS. Ji pamiršo savo gumines pirštines. 


Tyla. Jis prieina prie stalo, padvejoja ir iš tolo, tarsi liesdamas 
šventenybę, paima pirštines 


ORFĖJAS (baisėdamasis). Ak! 

ERTEBIZAS. Jūs užsimausit jas. 

ORFĖJAS. Gerai. 

ERTEBIZAS. Maukitės. (Paduoda jam pirštines, Orfėjas maunasi) 
Nueisite pas Mirtį neva jų grąžinti ir su jomis galėsite patekti 
pas ją. 

ORFĖJAS. Gerai... 

ERTEBIZAS. Mirtis norės susirasti savo pirštines. Jeigu jas nunešit, 
ji jums atsilygins. Ji godi, daugiau mėgsta imti, negu duoti ir, 
kadangi pati niekada negrąžina, kas jai patenka į rankas, labai 
nusistebės jūsų pasiryžimu. Be abejonės, gausite ne kažin ką, bet 
vis Šį tą gausite. 

ORFĖJAS. Gerai. 

ERTEBIZAS (veda jį prie veidrodžio) . Štai jūsų kelias. 

ORFĖJAS. Veidrodis? 

ERTEBIZAS. Aš jums atskleidžiu paslapčių paslaptį. Veidrodžiai — 
tai durys, pro kurias Mirtis ateina ir išeina. Niekam to nesakykit. 
Beje, žiūrėkit visą gyvenimą į veidrodį ir matysite darbuojantis 
Mirtį tarsi bites stikliniame avily. Sudie. Geros kloties! 

ORFĖJAS. Bet veidrodis kietas. 

ERTEBIZAS (iškėlęs ranką). Su šiomis pirštinėmis eisite per veidro- 
džius lyg per vandenį. 

ORFĖJAS. Kur jūs išmokot visų tų baisenybių? 

ERTEBIZAS (nuleisdamas ranką). Žinot, veidrodžiai juk iš stiklo. 
Tai mūsų amatas. 

ORFĖJAS. O kai peržengsiu šias... duris... 

ERTEBIZAS. Kvėpuokit lėtai, ritmingai. Eikit be baimės tiesiai. 
Pasukit į dešinę, paskui į kairę, paskui į dešinę, paskui tiesiai. 
Ten, kaip čia jums paaiškinus... Nebėra krypties... reikia eiti 
lankstais; tai sunkoka iš pradžių. 

ORFĖJAS. O paskui? 

ERTEBIZAS. Paskui? Niekas pasauly jums to nepapasakos. Prasideda 
mirtis. 

ORFĖJAS. Aš jos nebijau. 

ERTEBIZAS. Sudie. Laukiu jūsų grįžtant. 

ORFĖJAS. Aš galbūt ilgai užtruksiu. 

ERTEBIZAS. Ilgai... jums. Mums — tik išeisit ir grįšit. 

ORFĖJAS. Negaliu patikėti, kad tas veidrodis minkštas. Ką gi, bandau. 
ERTEBIZAS. Bandykite. 


Orfėjas žingteli 
Pirma rankas. 


ORFĖJAS (ištiesęs į priekį rankas, apmautas raudonomis pirštinė- 
mis, žengia į veidrodį). Euridike!.. (Dingsta) 


VIII scena 


Ertebizas vienas, paskui laiškininkas 
Ertebizas, likęs vienas, atsiklaupia prieš arklio nišą. Kažkas 
beldžiasi 
ERTEBIZAS. Kas ten? 
LAIŠKININKO BALSAS. Laiškininkas. Aš turiu jums laišką. 
ERTEBIZAS. Pono nėra. 


LAIŠKININKO BALSAS. O ponia? 
ERTEBIZAS. Ponios taip pat. Įkiškite laišką pro durų apačią. 


Laiškas pasirodo po durimis 
LAIŠKININKO BALSAS. Jie išėję? 
ERTEBIZAS. Ne... Miega. 

Lėtai nusileidžia ir tuojau vėl pakyla tiulis 


VIIIŽ scena 


Ertebizas, laiškininkas 


ERTEBIZAS. Kas ten? 

LAIŠKININKO BALSAS. Laiškininkas. Aš turiu jums laišką. 
ERTEBIZAS. Pono nėra. 

LAIŠKININKO BALSAS. O ponia? 

ERTEBIZAS. Ponios taip pat. Įkiškite laišką pro durų apačią. 
LAIŠKININKO BALSAS. Jie išėję? 
ERTEBIZAS. Ne... Miega. 


IX scena 


Ertebizas, Orfėjas, pasku Euridikė 
Orfėjas išeina iš veidrodžio 


ORFĖJAS. Jūs dar čia? 

ERTEBIZAS. Na, greitai pasakokit. 

ORFĖJAS. Brangusis, jūs angelas. 

ERTEBIZAS. Visai ne. 

ORFĖJAS. Taip, taip, angelas, tikras angelas. Jūs mane išgelbėjot. 

ERTEBIZAS. O Euridikė? 

ORFĖJAS. Staigmena. Žiūrėkit. 

ERTEBIZAS. Kur? 

ORFĖJAS. Į veidrodį. Viens, du, trys. 

Euridikė išeina iš veidrodžio 

ERTEBIZAS. Ji! 

EURIDIKĖ. Taip, aš. Aš laimingiausia žmona, aš pirmoji moteris, 
kurią vyras turėjo drąsos parsivesti iš mirusiųjų karalystės. 

ORFĖJAS. „Ponia Euridikė dabar eis ramiai atgal, siaubingą tamsų 
Aidą išvaikščiojus“. O mums ši frazė atrodė beprasmė. 

EURIDIKĖ. Tss, brangusis; prisimink savo pažadą. Niekada nebekal- 
bėsime apie arklį. 

ORFĖJAS. Kur mano galva?! 
EURIDIKĖ. Ir žinot, Ertebizai, jis vienas rado kelią. Nedvejodamas 
nė sekundės. Jam šovė geniali mintis apsimauti Mirties pirštines. 
ERTEBIZAS. Galėtum pasakyti, kad jis žarstė žarijas svetimom pirš- 
tinėm. 

ORFĖJAS (skubiai). Na, bet... svarbiausia buvo laimėti. (Lyg ir nori 
gręžtis į Euridikę) 

EURIDIKĖ. Atsargiai! 

ORFĖJAS. Ak! (Sustingsta) 

ERTEBIZAS. Kas jums? 

ORFĖJAS. Nieko, visiškai nieko. Iš pradžių atrodo baisu, bet truputis 
atsargumo — ir viskas ateis į tvarką. 

EURIDIKĖ. Reikia -priprasti. 

ERTEBIZAS. Apie ką jūs kalbate? 

ORFĖJAS. Apie sutartį. Aš turiu teisę atgauti Euridikę, bet neturiu 
teisės į ją Žiūrėti. Jei pažiūrėsiu, ji išnyks. 

ERTEBIZAS. Siaubas! 

EURIDIKĖ. Ką jūs šnekate — mano vyrui ir taip liūdna! 

ORFĖJAS (praleisdamas į priekį Ertebizą). Liaukis, liaukis, man 
neliūdna. Jam dabar taip, kaip buvo ir mums. Žinokite, kad, pri- 
ėmę šią sąlygą — 0 to reikėjo būtinai — mes patyrėme visas jūsų 
baimes. Bet, kartoju, tai įmanoma. Nelengva, iš tikrųjų nelengva, 
bet įmanoma. Man atrodo, lengviau, negu prarasti regėjimą. 

EURIDIKĖ. Arba netekti kojos. 

ORFĖJAS. Ir, be to... mes neturėjome kitos išeities. 

EURIDIKĖ. Netgi naudinga. Orfėjas nematys mano raukšlių. 

ERTEBIZAS. Bravo! Man nebelieka nieko daugiau, kaip palinkėti 
jums geros kloties. 

ORFĖJAS. Jūs mus paliekate? 

ERTEBIZAS. Nenoriu jums trukdyti. Tikriausiai turit daug ko papa- 
sakoti vienas kitam. 

ORFĖJAS. Pasipasakosim po pusryčių. Stalas padengtas. Aš labai 
alkanas. Jūs tiek įsipainiojote į mūsų nuotykį, kad negalit išeiti 
nepapusryčiavęs su mumis. 

ERTEBIZAS. Bijau, kad jūsų žmonai trečias kliudys. 

EURIDIKĖ. Ne, Ertebizai. (Pabrėždama) Po kelionės, iš kurios su- 
grįžau, man visas pasaulis pasikeitė. Aš daug ko išmokau. Man 
gėda savęs. Orfėjas dabar turės neatpažįstamą žmoną, medaus 
mėnesio žmoną. 

ORFĖJAS. Euridike! Tu pažadėjai. Niekada nebekalbėsime apie 
mėnesį. 

EURIDIKĖ. Dabar jau aš be galvos. Prie stalo! Prie stalo! Ertebizas 
man iš dešinės. Sėskitės. Orfėjas priešais mane. 

ERTEBIZAS. Ne, ne priešais. 

ORFĖJAS. Dievai! Gerai padariau, kad neleidau Ertebizui išeiti. Sė- 
duos tau iš kairės ir nusigręžiu. Valgysiu pasidėjęs ant kelių. 


Euridikė jiems patarnauja 


ERTEBIZAS. Baisiai nekantrauju išgirsti apie jūsų kelionę. 

ORFĖJAS. Dievaži, sunku man bus papasakoti. Atrodo, lyg dar ne- 
atsipeikėjau po operacijos. Lyg pro miglas prisimenu vieną savo 
eilėraštį, kurį deklamuoju, kad neužsnūsčiau, ir bjaurius gyvulius, 
kurie užminga. Paskui juoda duobė. Paskui kalbėjau su nematoma 
dama. Ji man padėkojo už pirštines. Kažkoks vyriškis, lyg ir chi- 
rurgas, atėjo jų paimti ir liepė man grįžti pasakęs, kad Euridikė 
seks iš paskos ir kad nieku gyvu nepažvelgčiau į ją. Noriu gerti! 
(Paima stiklinę ir atsisuka) 

EURIDIKĖ ir ERTEBIZAS (kartu). Atsargiai! 

EURIDIKĖ. Aš vėl išsigandau! Brangusis, neatsisukdamas pažiūrėk, 
kaip plaka mano širdis. 

ORFĖJAS. Kvaila. O jeigu užsiriščiau akis? 

ERTEBIZAS. Nepatariu. Jūs nežinote, kokios griežtos taisyklės. Jei 
sukčiausite, viską pražudysite. 

ORFĖJAS. Jūs nė nesuvokiat, kaip tokia kvailystė sunkina gyvenimą, 
kiek reikalauja proto įtampos. 

EURIDIKĖ. Ko gi tu nori, mielasis, tu juk visada lyg iš mėnesio nu- 
kritęs... 

ORFĖJAS. Vėl mėnuo! Laikai mane puspročiu. 

EURIDIKĖ. Orfėjau! 

ORFĖJAS. Aš palieku mėnesį buvusioms tavo draugėms. 


Tyla 


ERTEBIZAS. Ponas Orfėjau! 

ORFĖJAS. Aš saulės žynys. 

EURIDIKĖ. Jau nebe žynys, mano meile. 

ORFĖJAS. Tegu. Bet savo namuose draudžiu kalbėti apie mėnesį. 


Tyla 


EURIDIKĖ. Kad žinotum, kokios nereikšmingos tos mėnesio ir saulės 
istorijos. 

ORFĖJAS. Poniai.tie dalykai atrodo neverti dėmesio. 

EURIDIKĖ. Jei galėčiau kalbėti... 

ORFĖJAS. Man atrodo, tu kalbi daug, nors tau negalima. Kalbi daug! 
Pernelyg daug! 


Euridikė verkia. Tyla 


ERTEBIZAS. Jūs pravirkdėte savo žmoną. 
ORFĖJAS (grasindamas). Liaukitės! (Atsigręžia) 

EURIDIKĖ. Ak! 

ERTEBIZAS. Būkit atsargus! 

ORFĖJAS. Tai ji kalta. Priverstų atsigręžti ir negyvėlį. 
EURIDIKĖ. Geriau reikėjo likti negyvai. 


Tyla 


ORFĖJAS. Mėnuo! Jei leisčiau jai kalbėti, kur mes nueitume? Pasa- 
kykit man. Vėl prasidėtų arklio laikai. 

ERTEBIZAS. Jūs perdedat... 

ORFĖJAS. Perdedu? 

ERTEBIZAS. Taip. 

ORFĖJAS. Net jeigu ir perdedu. (Gręžiasi) 

EURIDIKĖ. Atsargiai! 

ERTEBIZAS (Euridikei). Nusiraminkit. Neverkit. Toks vaidas jus 
nervina. Orfėjau, nusiraminkit ir jūs. Prisidarysit bėdos. 

ORFĖJAS. Net jeigu ir perdedu, bet kas gi pradeda? 

EURIDIKĖ. Ne aš. 

ORFĖJAS. Ne tu? Ne tu? (Gręžiasi) 

EURIDIKĖ ir ERTEBIZAS. O! 

ERTEBIZAS. Jūs pavojingas, brangusis. 

ORFĖJAS. Jūsų tiesa. Jeigu aš atrodau jums pavojingas, tai geriausia 
man pakilti nuo stalo ir jus palikti. (Stojasi) 


Euridikė ir Ertebizas jį laiko už švarko 


EURIDIKĖ. Mano mielas... 

ERTEBIZAS. Orfėjau... 

ORFĖJAS. Ne, ne. Leiskit mane. 

ERTEBIZAS. Būkit protingas. 

ORFĖJAS. Aš būsiu toks, kokiam man dera būti. 
EURIDIKĖ. Neišeik! (Trūkteli jį) 


Jis netenka pusiausvyros ir pažvelgia į ją. Jis surinka. Euridikė 
nustėrusi pakyla. Jos veide siaubas. Šviesa silpsta. Euridi- 
kė pamažu grimzta ir išnyksta. Šviesa ryškėja 

ORFĖJAS (išblyškęs, netekęs jėgų, dėdamasis nerūpestingas). Och! 

Lengviau pasidarė! 

ERTEBIZAS. Kaip? 

ORFĖJAS (tokiu pat tonu). Galima atsikvėpti. 

ERTEBIZAS. Jis pamišęs! 

ORFĖJAS (vis aiškiau dangstydamas savo sutrikimą piktumu). Su 

moterimis reikia griežtai. Reikia joms parodyti, kad nuo jų ne- 
priklausai. Reikia nesileisti vedžiojamam už nosies. 

ERTEBIZAS. Koks jūs tvirtas! Jūs norite duoti man suprasti, kad 
pasižiūrėjote į Euridikę tyčią? 

ORFĖJAS. Negi aš nesižinau, ką darąs? 

ERTEBIZAS. Drąsos jums netrūksta! O juk pasižiūrėjot nesąmonin- 
gai. Netekot pusiausvyros. Pasigręžėt nesąmoningai, aš mačiau. 
ORFĖJAS. Aš tyčia netekau pusiausvyros. Tyčia pasigręžiau ir prašau 
man neprieštarauti. 

Tyla 

ERTEBIZAS. Ką gi, jei pasigręžėte tyčia, aš jūsų negaliu pagirti. 

ORFĖJAS. Apsieisiu be jūsų pagyrimų. Aš pats galiu save pagirti, kad 
tyčia pasigręžiau į savo žmoną. Tai geriau, negu gręžiotis į svetimas 
žmonas. 

ERTEBIZAS. Šiuos žodžius taikote man? 

ORFĖJAS. Manykit, kaip jums patinka. 

ERTEBIZAS. Jūs labai neteisingas. Niekada sau neleidau meilintis 
jūsų žmonai. Ji būtų greit mane pavijusi. Jūsų žmona buvo pa- 
vyzdinga žmona. Jūs to nesuvokėt, kol jos nepraradot pirmą kartą, 
o dabar va praradot antrą kartą, praradot niekšingai, praradot 
tragiškai, pražudėt pats save, nužudėt mirusią, be niekur nieko 
padarėt neatitaisomą prasižengimą, nes ji negyva, negyva, vėl ne- 
gyva. Ji nebegrįš. 

ORFĖJAS. Na, ką jūs! 

ERTEBIZAS. Kaip „ką jūs“? 

ORFĖJAS. Kur esat matęs, kad moteris šaukdama nueitų nuo stalo ir 
nebegrįžtų prie jo sėstis? 

ERTEBIZAS. Aš jus palieku valandėlę, kad suprastumėt savo ne- 
laimę. 

Orfėjas meta savo servetėlę ant žemės, pakyla, apsuka stalą, 
eina prie veidrodžio, paliečia jį, žengia į duris ir paima nuo 
grindų laišką 

ORFĖJAS (atplėšia voką). Kas čia? 

ERTEBIZAS. Bloga žinia? 

ORFĖJAS. Neįskaitau, laiškas parašytas atvirkščiai. 

ERTEBIZAS. Taip žmonės maskuoja tai, ką rašo. Skaitykit veidro- 
dyje. 

ORFĖJAS (prieš veidrodį skaito). „Pone, atleiskite man, kad noriu 
likti inkognito. Aglaonikė pastebėjo, jog pirmosios žodžių raidės 
jūsų frazėje „Ponia Euridikė dabar eis ramiai atgal, siaubingą 
tamsų Aidą išvaikščiojus“ sudaro žodį, įžeidžiantį konkurso žiuri. 
Ji įtikino arbitrus, kad jūs mistifikatorius. Ji sukurstė prieš jus pusę 
miesto moterų. Žodžiu, jos vadovaujama didžiulė minia pakvaišė- 
lių traukia link jūsų namų. Priekyje žygiuoja bakchantės ir rei- 
kalauja jūsų mirties. Gelbėkitės, slėpkitės. Negaiškite nė minutės. 

Asmuo, linkintis jums gero.“ 

ERTEBIZAS. Tikriausiai čia nėra nė lašo teisybės. 

Tolumoje pasigirsta būgnai, jie artėja, dunda pašėlusiu ritmu 


ORFĖJAS. Klausykit... 

ERTEBIZAS. Būgnai. 

ORFĖJAS. Jų būgnai. Euridikė neklydo. Ertebizai, arklys mane 
apgavo! 

ERTEBIZAS. Nesudraskys juk žmogaus dėl Žodžio. 

ORFĖJAS. Žodis tik dingstis, po kuria slypi baisi neapykanta, reli- 
ginė neapykanta. Aglaonikė laukė savo valandos. Aš žuvęs. 

ERTEBIZAS. Būgnai artėja. 

ORFĖJAS. Kaip aš nepamačiau to laiško? Kada jį pakišo po durimis? 

ERTEBIZAS. Aš čia kaltas, Orfėjau. Laišką pakišo po durimis, kai 
jūs buvot iškeliavęs pas mirusius. Mane sukrėtė jūsų Žmonos su- 
grįžimas. Aš užmiršau jus įspėti. Gelbėkitės! 

ORFĖJAS. Per vėlu. 


Arklio kerai išsisklaido. Orfėjas atsimaino 


ERTEBIZAS. Slėpkitės kur nors, aš pasakysiu, kad esate išvažiavęs... 

ORFĖJAS. Nėra prasmės, Ertebizai. Kas turi įvykti — įvyks. 

ERTEBIZAS. Aš jus išgelbėsiu prievarta. 

ORFĖJAS. Aš nesutinku. 

ERTEBIZAS. Kvailystė! 

ORFĖJAS. Veidrodis kietas. Jis man padėjo perskaityti laišką. Aš ži- 
nau, ką turiu daryti. 

ERTEBIZAS. Ką jūs norit daryti? 

ORFĖJAS. Eiti pas Euridikę. 

ERTEBIZAS. Jau nebegalite. 

ORFĖJAS. Galiu. 

ERTEBIZAS. Net jeigu tai pasiseks, tarp jūsų vėl prasidės scenos. 

ORFĖJAS (pagautas ekstazės). Tik ne ten, kur ji man duos ženklą 
ateiti. , 

ERTEBIZAS. Jūs kenčiate. Jūsų veidas persikreipęs. Aš neleisiu jums 
be reikalo žūti. 

ORFĖJAS. O, būgnai, būgnai. Jie artėja, Ertebizai, jie trinksi, jie dun- 
da, jie tuoj bus čia. 

ERTEBIZAS. Jūs jau sykį padarėt, kas neįmanoma. 

ORFĖJAS. Nereikalaukit iš manęs, kas neįmanoma. 

ERTEBIZAS. Jūs jau atsispyrėt vienoms pinklėms. 

ORFĖJAS. Aš dar nesispyriau iki kraujo praliejimo. 

ERTEBIZAS. Jūs mane gąsdinat... 


Ertebizo veide nežmoniškas džiaugsmas 


ORFĖJAS. Ką galvoja marmuras, iš kurio skulptorius tašo šedevrą? 
Jis galvoja: „Mane daužo, žaloja, žeidžia, skaldo, aš žuvęs“. Tas 
marmuras kvailys. Gyvenimas mane tašo, Ertebizai! Kuria šedevrą. 
Turiu kęsti jo smūgius, nesistengdamas suprasti. Turiu laikytis. 
Turiu paklusti, būti ramus, padėti, bendradarbiauti su juo, leisti 
jam baigti savo darbą. 

ERTEBIZAS. Akmenys! 


Akmenys išmuša langus ir krinta į kambarį 
ORFĖJAS. Baltas stiklas. Tai laimė! Laimė! Pasistatysiu biustą, kokio 
norėjau. 
Akmuo sudaužo veidrodį 
ERTEBIZAS. Veidrodis! 


ORFĖJAS. Tik ne veidrodį! (Puola į balkoną) 
ERTEBIZAS. Jos tuoj jus sudraskys. 


Girdėti riksmai ir būgnų dundesys 
ORFĖJAS (nugara į balkoną, pasilenkęs). Ponios! (Būgnų trenks- 
mas) Ponios! (Būgnų trenksmas) Ponios! (Būgnų trenksmas) 
Puola į dešinę, į nematomą balkono pusę. Būgnai stelbia jo 
balsą. Tamsa. Ertebizas suklumpa ant kelių ir užsidengia veidą. 
Staiga kažkas įlekia pro langą į kambarį ir nukrinta. Tai Or- 

fėjo galva. Ji nurieda į dešinę ir sustoja pirmame plane. Erte- 
bizas tyliai šūkteli. Bugnai nutolsta 


X scena 
Ertebizas, Orfėjo galva, paskui Euridikė 


ORFĖJO GALVA (kalba sunkiai sužeisto žmogaus balsu). Kur aš? 
Kaip tamsu... Kokia sunki galva. O kaip skauda man visą kūną, 
visą kūną. Tikriausiai iškritau iš balkono. Tikriausiai kritau iš 
labai aukštai, iš labai aukštai, iš labai aukštai ant galvos. O mano 
galva?.. Taip, iš tiesų... aš kalbu apie savo galvą... Kur ji, mano 
galva? Euridike! Ertebizai! Padėkit man! Kur jūs? Uždekit lempą. 
Euridike! Aš nematau savo kūno. Aš neberandu savo galvos. Nebe- 
turiu nei galvos, nei kūno. Aš nesuprantu. Tuščia, visur tuščia. 
Paaiškinkit man. Pažadinkit mane. Gelbėkit! Gelbėkit! Euridike! 
(Tarsi aimana) Euridike... Euridike... Euridike... Euridike... Euri- 
dike... 

Iš veidrodžio išeina Euridikė. Stovi vietoje 

EURIDIKĖ. Brangusis... 

ORFĖJO GALVA. Euridike... čia tu? 

EURIDIKĖ. Aš. 

ORFĖJO GALVA. Kur mano kūnas? Kur aš dėjau savo kūną? 

EURIDIKĖ. Neieškok. Nesinervink. Duok man ranką. 

ORFĖJO GALVA. Kur mano galva?.. 

EURIDIKĖ (imdama nematomą kūną už rankos). Aš laikau tavo 
ranką savo delne. Eik. Nebijok. Eik su manim... 

ORFĖJO GALVA. Kur mano kūnas? 

EURIDIKĖ. Prie manęs. Prieš mane. Dabar tu nebegali manęs ma- 
tyti, ir man leista tave išsivesti. 

ORFĖJO GALVA. O mano galva, Euridike.. mano galva... kur aš 
dėjau savo galvą? 

EURIDIKĖ. Nekalbėk, mano meile, nebesirūpink savo galva... 


Euridikė ir nematomas Or fėjo kunas žengia į veid- 
rodį 

Ertebizas, Orfėjo galva, policijos komisa- 
ras, teismo sekretorius 


Kažkas beldžiasi į duris. Tyla. Beldžiasi. Tyla 


KOMISARO BALSAS. Įstatymo vardu, atidarykit. 

ERTEBIZAS. Kas jūs? 

KOMISARO BALSAS. Policija. Atidarykit arba aš laužiu duris. 

ERTEBIZAS. Atidarau. (Puola prie Orfėjo galvos, paima ją, dvejoja, 
deda ant postamento ir atidaro duris) 


Atsidariusios durys užstoja postamentą. Tada aktorius, vaidi- 
nantis Orfėjo vaidmenį, vietoj kartoninės galvos iškiša savo 
galvą 


KOMISARAS. Kodėl neatsiliepėt į mūsų pirmą beldimą? 

ERTEBIZAS. Ponas teisėjau... 

KOMISARAS. Komisare. 

ERTEBIZAS. Ponas komisare, aš esu šeimos draugas. Aš dar buvau 
apsvaigęs po sukrėtimo, kaip žinote... 

KOMISARAS. Sukrėtimo. Kokio sukrėtimo? 

ERTEBIZAS. Turiu jums pasakyti, jog kai įvyko drama, aš buvau 
vienas su Orfėju. 

KOMISARAS. Kokia drama? 

ERTEBIZAS. Kai bakchantės nužudė Orfėją. 

KOMISARAS (pasisukęs į teismo sekretorių). Aš tikėjausi tokios 
versijos. O... aukos žmona... Kur ji? Norėčiau jus suvesti akistaton. 

ERTEBIZAS. Jos nėra. 

KOMISARAS. Tolyn gražyn. 

ERTEBIZAS. Ji netgi paliko vyro namus. 

KOMISARAS. Pamanykit! (Teismo sekretoriui) Prašom sėsti prie 
šio stalo (rodo stalą kairėje) ir užrašinėti. 


Teismo sekretorius sėdasi prie stalo. Popieriai, plunksnos. 
Nusigręežia nuo veidrodžio. Ertebizas stovi prie veidrodžio. 
Kad būtų patogiau, teismo sekretorius patraukia stalą atgal ir 
užtveria juo duris 


ERTEBIZAS. Aš turiu... 

TEISMO SEKRETORIUS. Tylos. 

KOMISARAS. Pradėsim iš eilės. Kalbėkite tik tada, kai jūsų paklau- 
siu. Kur kūnas? 

ERTEBIZAS. Koks kūnas? 


KOMISARAS. Jei yra nusikaltimas, yra ir kūnas. Aš jūsų klausiu, 
kur kūnas? 

ERTEBIZAS. Bet, ponas komisare, kūno nėra. Tos beprotės jį sudras- 
kė, nuplėšė galvą, išsinešiojo! 

KOMISARAS. Pirma, aš jums draudžiu užgauliai kalbėti apie moteris, 
vykdančias šventas apeigas. Antra, jūsų versiją nuneigia penki 
šimtai liudytojų, mačiusių įvykį. 

ERTEBIZAS. Tai jūs sakote... 

KOMISARAS. Tylos! 

ERTEBIZAS. Aš... 


KOMISARAS (reikliu tonu). Tylos. Atidžiai manęs paklausykit, 
vyruk. Šiandien saulės užtemimas. Dėl to užtemimo liaudies nuo- 
monė nepaprastai pasikeitė Orfėjo naudai. Visi gedi. Organizuo- 
jamas jo triumfas. Vyresnybė reikalauja jo palaikų. O bakchantės 
matė, kaip Orfėjas kruvinas pasirodė balkone ir šaukėsi pagalbos. 
Jos apstulbo, mat buvo atėjusios po jo langais vien patriukšmauti, 
ir jau būtų lėkusios jam padėti, jeigu, kaip jos pasakoja (o taip 
pasakoja penki šimtai lūpų), jeigu jis nebūtų, sakyčiau, kritęs jų 
akyse negyvas. 

Reziumuoju. Damos surengia eiseną. Atžygiuoja su šauksmais 
„nušvilpkit Orfėją“. Staiga balkono durys atsidaro, išbėga kruvinas 
Orfėjas ir šaukiasi pagalbos. Damos jau ketina bėgti laiptais į vir- 
šų — per vėlu! Orfėjas krinta, ir visas būrys — neužmirškime, 
kad tai moterys... moterys, kurios mėgsta šaukti, bet bijo kraujo, — 
visas būrys, sakau, grįžta atgal. Saulės užtemimas. Miestas šį užte- 
mimą aiškinasi kaip saulės rūstybę, nes išjuoktas vienas seniausių 
jos žynių. Vyresnybė išeina pasitikti moterų, ir moterys, tarpinin- 
kaujant Aglaonikei, papasakoja ką tik matytą keistą nusikaltimą. 
Visas miestas buvo bepuoląs čionai. Buvo imtasi griežtų priemonių 
užgniaužti sąmyšiui, ir vyresnybė skubiai atsiuntė mane, mane — 
policijos viršininką. Ir štai aš jus tardau, ir nepakęsiu, kad su ma- 
nim kas nors elgtųsi kaip su lauko sargu. Turėkite tai galvoje. 

ERTEBIZAS. Bet aš jūsų... 

TEISMO SEKRETORIUS. Tylos. Jūsų niekas neklausia. 

KOMISARAS. Pradėsime iš eilės. (Teismo sekretoriui) Kur aš su- 
stojau? 

TEISMO SEKRETORIUS. Biustas. Aš sau leidžiu jums priminti 
biustą... 

KOMISARAS. A, taip! (Ertebizui) Jūs namiškis? 

ERTEBIZAS. Šeimos draugas. 

KOMISARAS. Triumfui reikalingas Orfėjo biustas. Gal žinot kokį? 


Ertebizas eina prie durų ir jas uždaro. Ant postamento matyti 
galva. Komisaras ir teismo sekretorius atsigręžia 


KOMISARAS. Nepanašus. 

ERTEBIZAS. Tai labai gražus kūrinys. 

KOMISARAS. Kieno? 

ERTEBIZAS. Nežinau. 

KOMISARAS. Ar ant šio biusto nėra parašo? 

ERTEBIZAS. Ne. 

KOMISARAS (teismo sekretoriui). Užrašykit: spėjama Orfėjo galva. 

ERTEBIZAS. Ne, ne. Čia Orfėjas. Tai tikras dalykas. Abejonė tik dėl 
autoriaus. 

KOMISARAS. Tai rašykit: Orfėjo galva, skulptorius X. (Ertebizui) 
Jūsų vardas, pavardė? 

ERTEBIZAS. Prašau? 

TEISMO SEKRETORIUS. Klausia jūsų vardo ir pavardės. 

KOMISARAS. Mat amato nuo manęs nenuslėpsi. Turiu akį. (Priėjęs 
patapšnoja per stiklus) Jūs stiklius, vyruk! 

ERTEBIZAS (šypsodamas). Stiklius, prisipažįstu. 

KOMISARAS. Prisipažinkit, prisipažinkit, tarp kita ko, tai vienintelis 
patikimas gynimosi būdas. 

TEISMO SEKRETORIUS. Atleiskite, ponas komisare, o jeigu parei- 
kalautumėt dokumentų... 

KOMISARAS. Teisingai. (Atsisėda) Prašom dokumentus. 

ERTEBIZAS. Aš... aš jų neturiu. 

KOMISARAS. Kaip? 

TEISMO SEKRETORIUS. O! O! 

KOMISARAS. Vaikštote be dokumentų? Kur jie? Kur gyvenat? 

ERTEBIZAS. Aš gyvenu... tikriau sakant, gyvenau... 

KOMISARAS. Aš jūsų neklausiu, kur gyvenot. Aš klausiu, koks da- 
bartinės jūsų gyvenamosios vietos adresas. 

ERTEBIZAS. Dabar?.. Dabar aš neturiu... gyvenamosios vietos. 

KOMISARAS. Nei dokumentų, nei gyvenamosios vietos. Puiku. Val- 
katavimas. Vaikščiojantis amatininkas. Jūsų byla aiški, bičiuli. 
Kiek jums metų? 

ERTEBIZAS. Man... (Dvejoja) 

KOMISARAS (klausinėja nusisukęs, pakėlęs akis į lubas, sūpuodamas 
koją kaip egzaminuotojas). Man atrodo, kad jums jau bus... 

ORFĖJO GALVA. Aštuoniolika metų. 

TEISMO SEKRETORIUS (rašo). Septyniolika metų. 

ORFĖJO GALVA. Aštuoniolika. 

KOMISARAS. Gimęs... 

TEISMO SEKRETORIUS. Luktelėkit, ponas komisare. Aš skutu 
skaičių. (Skuta) 


Euridikė pusiau išeina iš veidrodžio 
EURIDIKĖ. Ertebizai... Ertebizai. Aš žinau, kas jūs esat. Eikit šen, 
ateikit, mes jūsų laukiam. Jūsų ir tetrūksta. 
Ertebizas dvejoja 


ORFĖJO GALVA. Greičiau, Ertebizai. Eikit paskui mano žmoną. 
Aš atsakinėsiu už jus. Ką nors prasimanysiu. 


Ertebizas žengia į veidrodį 


XII scena 


Orfėjo galvaą,komisaras,teismo sekretorius 


TEISMO SEKRETORIUS. Ponas komisare, aš jūsų klausau. 
KOMISARAS. Gimęs... 

ORFĖJO GALVA. Mezon Lafite! 

KOMISARAS. Kur? 

ORFĖJO GALVA. Mezon Lafite. Du žodžiai. 


Žanas Kokto 40 


KOMISARAS. Kadangi pasakėte, kur gimęs, tai sutiksite pasakyti ir 
vardą, pavardę. Vardas? 

ORFĖJO GALVA. Žanas. 

KOMISARAS. Žanas. O pavardė? 

ORFĖJO GALVA. Kokto. 

KOMISARAS. Kok... 

ORFĖJO GALVA. K, o, k, t, o. Kokto. 

KOMISARAS. Su tokia pavarde tik lauke nakvoti. Teisybė, jūs ir 
nakvojat lauke. Nebent dabar jau pasakysit savo adresą... 

ORFĖJO GALVA. Anžu gatvė, dešimt. 

KOMISARAS. Kalbate jau protingai. 

TEISMO SEKRETORIUS. Parašas... : 

KOMISARAS. Paruoškite plunksną. (Ertebizui) Ateikitė. Ateikite, 
čia niekas jūsų nesuvalgys. (Atsigrežia) O! 

TEISMO SEKRETORIUS. Kas yra? 

KOMISARAS. Po perkūnais! Kaltinamasis dingo. 

TEISMO SEKRETORIUS. Stebuklas! 

KOMISARAS. Stebuklas... Stebuklas... Jokio čia stebuklo. (Žings- 
niuoja po sceną) Aš netikiu stebuklais. Užtemimas yra užtemimas. 
Stalas yra stalas. Kaltinamasis yra kaltinamasis. Pradėsime iš eilės. 
Šios durys... 

TEISMO SEKRETORIUS. Neįmanoma, ponas komisare, norint išeiti 


pro šias duris, reikia patraukti mano kėdę. 
KOMISARAS. Yra dar langas. 


TEISMO SEKRETORIUS. Jei pro langą, tai turėjo praeiti pro mus. 
Beje, kaltinamasis atsakinėjo. Atsakinėjo iki paskutinės akimirkos. 

KOMISARAS. Kas gi atsitiko? 

TEISMO SEKRETORIUS. Aš nieko nesuprantu. 

KOMISARAS. Vadinasi, yra kokios nors slaptos durys, kurias žmog- 
žudys — kadangi šis pabėgimas mums yra jo kaltės įrodymas — 
kurias žmogžudys, sakyčiau, turėjo žinoti. Patikrinkit sieną. 

TEISMO SEKRETORIUS (bilsnoja, tyrinėja). Siena skamba taip, 
lyg būtų vientisa. 

KOMISARAS. Puiku. Kadangi tas vyrukas išeina neatsisveikinęs ir 
pasislepia, nesuteiksim jam malonumo žiūrėti, kaip mes jo ieškome. 
(Šaukia) Namas apsuptas mano žmonių. Vos žengęs porą žings- 
nių, bus sulaikytas, o jei ilgiau slapstysis, laikysim apsupę, kol badas 
prispirs pasirodyti. Išeikit. 

TEISMO SEKRETORIUS. Kokia istorija! 
KOMISARAS. Nėra čia jokios istorijos. Jūs visada ir visur matot isto- 
rijas. 

Jie išeina. Durys, jiems išeinant, uždengia biustą, ir tada 
aktorius vietoj savo galvos padeda netikrą galvą. Scena lieka 
tuščia 

KOMISARAS (grįžta). Mes užmiršom biustą. 

TEISMO SEKRETORIUS. Negalima grįžti tuščiomis rankomis. 

KOMISARAS. Paimkit jį. 


Teismo sekretorius paima galvą. Jie išeina 


XIII scena 


Veiksmas persikelia į dangų. Pro veidrodį įeina Euridikė 
ir Orfėjas. Juos veda Ertebizas. Jie žiūri į savo na- 
mus, tarsi juos matytų pirmą kartą. Susėda prie stalo. Euridikė 
rodo Ertebizui vietą po dešinei nuo savęs. Jie šypsosi. Jie dvel- 
kia ramybe 


EURIDIKĖ. Man rodos, tu norėjai vyno, brangusis. 
ORFĖJAS. Palauk. Iš pradžių pasimelskim. 
Jis, taip pat Euridikė ir Ertebizas atsistoja. Jis kalba 

Mano dieve, ačiū tau, kad mūsų namus ir mūsų ūkį paskyrei mums 
kaip vienintelį rojų ir atvėrei mums savo rojų. Dėkojame tau, kad 
mums atsiuntei Ertebizą, ir gailimės, kad nepažinome savo angelo 
sargo. Dėkojame tau, kad išgelbėjai Euridikę, nes ji iš meilės nužu- 
dė velnią, įsikūnijusį arklio pavidalu, ir nuo to mirė. Dėkojame 
tau, kad išgelbėjai mane, nes aš dievinu poeziją, 0 poezija — tai 
tu. Tebūnie taip. 


Jie vėl atsisėda 
ERTEBIZAS. Jums įpilti? 

ORFĖJAS (pagarbiai). Leiskit Euridikei... 
Euridikė jam įpila gerti 

ERTEBIZAS. Gal pagaliau pusryčiausim. 
Uždanga 


Bertoltas Brechtas 


GERAS ŽMOGUS 
IŠ SEZUANO 


= 


Alegorinė pjesė 


Bertolt Brecht Werke in fūnf Būnden, Band 2 
Aufbau-Verlag Berlin und Weimar, 1973 


Iš vokiečių kalbos vertė 
EDVARDAS VISKANT A 


Bendradarbiai: 
R. BERLAU, M. ŠTEFFIN 


VEIKĖJAI 


Vangas, vandens pardavėjas. Trys dievai. Šen Te/Šui Ta. Jang Sunas, bedarbis lakūnas. 
Ponia Jang, jo motina. Našlė Šin. Aštuonių asmenų šeima. Dailidė Lin To. Namo savi- 
ninkė Mi Ciu. Policininkas. Kilimų prekijas ir jo žmona. Sena prostitutė. Kirpėjas 
Su Fu. Bonza. Kelneris. Bedarbis. Praeiviai prologe 


VEIKSMO VIETA 


Sezuano sostinė, pusiau sueuropėjęs miestas 

PROLOGAS 


GATVĖ SEZUANO SOSTINĖJE 


Vakaras. Vandens pardavėjas Vangas prisistato 
publikai 


VANGAS. Aš esu vandens pardavėjas čia, Sezuano sostinėj. Vargin- 
gas verslas. Kai maža vandens, turiu toli jo bėgioti. O kai daug, 
lieku be uždarbio. Mūsų provincijoj apskritai didelis skurdas. Visi 
kalba, kad mums tik dievai gali padėti. Neapsakomai apsidžiau- 
giau, sužinojęs iš vieno gyvulių pirklio, kurs daug važinėja, kad 
keli aukščiausieji dievai jau yra kelyje ir kiekvienu momentu jų 
galima laukti Sezuane. Sako, dangus labai susirūpinęs dėl daugybės 
skundų, kylančių į jį. Jau trys dienos laukiu aš jų čia, ties miesto 
vartais, ypač vakarop, — noriu pats pirmas juos pasveikinti. Vėliau 
vargu ar begalėčiau: juos apsups aukšti ponai, ir nemėgink tada 
prasigrūsti. Kad tik aš juos pažinčiau! Turbūt jie ateis ne visi drau- 
ge. Gal ateis pavieniui, kad per daug nekristų į akį. Ana tie nepana- 
šūs į dievus, jie grįžta iš darbo. (Apžiūrinėja pro šalį einančius 
darbininkus) Jų pečiai visai sulinkę nuo sunkenybių nešiojimo. 
O šitas? Na koks jis dievas: jo pirštai rašaluoti! Tikriausiai čia koks 
nors tarnautojas iš cemento fabriko kontoros. Ir tuodu ponai (du 
vyriškiai eina pro šalį) man neatrodo dievai: jų per žiauri išraiška, 
kaip žmonių, įpratusių daug plakti, o dievams tatai nereikalinga. 
Bet ana tie trys! Šitie, rodos, visai kas kita. Įsiganę, jokio ženklo, 
kad ką nors veikia, jų batai dulkėti, vadinasi, ateina iš toli. Tai jie! 
Atsiduodu jūsų valiai, išmintingieji! (Puola kniūpsčias) 

PIRMASIS DIEVAS (pradžiugęs). Ar mūsų čia kas laukia? 

VANGAS (duoda jiems gerti). Jau seniai. Bet tik aš vienas žinojau, 
kad jūs ateinate. 

PIRMASIS DIEVAS. Mums reikia nakvynės. Gal tu žinai, kur prisi- 
glausti? 

VANGAS. Kur? Bet kur! Visas miestas jūsų paslaugoms, išmintingieji! 
Kur jūs pageidaujate apsistoti? 

Dievai reikšmingai žiūri vienas į kitą 

PIRMASIS DIEVAS. Štai kad ir šiame artimiausiame name, mano 
sūnau! Pirmiausia pamėgink šiame arčiausiame. 

VANGAS. Aš tik bijau, kad neužsitraukčiau galingųjų nemalonės, 
atiduodamas pirmenybę vienam kuriam iš jų. 

PIRMASIS DIEVAS. Na, tai mes tau įsakome: eik į artimiausią! 

VANGAS. Ten gyvena ponas Fo! Luktelkit valandžiukę! (Pribėga 
prie namo ir beldžiasi į duris. Durys atsidaro, tačiau atsakymas 
aiškiai neigiamas. Vangas neryžtingai grįžta) Tai nemalonu! Pono 
Fo, lyg tyčia, nėra namie, o jo tarnai nedrįsta be jo paliepimo įsi- 
leisti: šeimininkas labai griežtas! Na, ir įdūks jisai, sužinojęs, kam 
buvo atsakyta nakvynės, tiesa? 

DIEVAI (šypsodamiesi). Tikriausiai. 

VANGAS. Dar valandžiukę! Anas namelis šalimais priklauso našlei 
Su. Ji nesitvers džiaugsmu. (Nubėga prie namelio, bet ir tenai jam 
atsakoma) Reikia ana ten paklausti. Našlė sakosi turinti tik vieną 
kambarėlį, o ir tasai nesutvarkytas. Aš tuojau kreipsiuos į poną 
Čengą. 

ANTRASIS DIEVAS. Mums užteks ir mažo kambariuko. Pasakyk, 
kad ateisim. 

VANGAS. Net jeigu jis neišvalytas? Gal jame knibžda vorų? 

ANTRASIS DIEVAS. Tai nieko. Kur yra vorų, ten maža musių. 

TREČIASIS DIEVAS (maloniai Vangui). Eik pas poną Čengą ar 
kur kitur, mano sūnau: aš trupučiuką šleikščiuosi vorais. 


Vangas vėl beldžiasi į duris ir įleidžiamas vidun 


BALSAS IŠ VIDAUS. Atstok tu nuo mūsų su tais savo dievais! Gana 
mums savų rūpesčių! 

VANGAS (grįžta prie dievų). Ponas Čengas nesitveria apmaudu: jo 
namuose pilna giminių, ir jis nedrįsta maišytis jums po akių, išmin- 
tingieji. Tarp mūsų kalbant, aš manau, tarp jų yra blogų Žmonių, 
kurių jis nenori jums rodyti. Jis per daug bijo jūsų rūstybės. Va 
kas yra. 

TREČIASIS DIEVAS. Nejaugi mes tokie baisūs? 

VANGAS. Tik piktiems žmonėms, tiesa? Juk žinia, kad Kvano pro- 
vincija jau daug dešimtmečių kenčia nuo potvynių. 

ANTRASIS DIEVAS. Šit kaip? Na ir kodėl? 

VANGAS. Ogi todėl, kad ten bedieviai. 

ANTRASIS DIEVAS. Nesąmonė! Todėl, kad jie leido užtvankai su- 
griūti. 

PIRMASIS DIEVAS. Cit! (Vangui) Ar tu dar turi vilties, mano sū- 
nau? 

VANGAS. Kaip tu gali šitaip klausti? Man reikia tik per vienus namus 
paėjėti toliau, ir atsiras jums nakvynė. Visi trokšte trokšta priimti 
jus viešnagėn. Nelaimingi atsitiktinumai, suprantate? Aš bėgu! 
(Gaišliai eina ir neryžtingai sustoja gatvėje) 

ANTRASIS DIEVAS. Ar nesakiau? 

TREČIASIS DIEVAS. Vis dėlto manau, kad čia atsitiktinumas. 

ANTRASIS DIEVAS. Atsitiktinumas Šune, atsitiktinumas Kvane ir 
atsitiktinumas Sezuane! Nebėra dievobaimingų žmonių — tai 
gryna teisybė, kuriai jūs nenorit į akis pažvelgti. Mūsų misija su- 
žlugusi, pripažinkit! 

PIRMASIS DIEVAS. Mes vis dar galime rasti gerų žmonių, kiekvieną 
akimirksnį. Tik nereikia nuleisti rankų. 

TREČIASIS DIEVAS. Nutarimas skelbė: pasaulis gali likti toks, koks 
yra, jeigu tik atsiras pakankamai gerų žmonių, vertų Žmogaus 
vardo. Pats vandens pardavėjas toks yra, jeigu aš neklystu. 
(Prieina prie Vango, kurs vis dar stovi nesiryždamas) 

ANTRASIS DIEVAS. Jis klysta, kaip visada. Kai vandens pardavė- 
jas davė mums gerti iš savo puoduko, aš šį tą pamačiau. Štai puo- 
dukas. (Rodo puoduką pirmajam dievui) 

PIRMASIS DIEVAS. Dvigubas dugnas. 

ANTRASIS DIEVAS. Apgavikas! 

PIRMASIS DIEVAS. Na, gerai, jis atkrinta. Bet kas tokio, kad v i e- 
nas sugedęs? Mes pakankamai rasime ir tokių, kurie atitinka 
sąlygas. Privalome rasti! Jau, du tūkstančius metų sklinda šauks- 
mas: ilgiau taip neįmanoma! Niekas šiame pasaulyje negali išlikti 
geras! Mes turime pagaliau nurodyti žmones, kurie laikosi mūsų 
įsakymų. 

TREČIASIS DIEVAS (Vangui). O gal labai sunku rasti kur prie- 
globstį? 

VANGAS. Tik ne jums! Ką čia jūs? Tai mano kaltė, kad išsyk nesura- 
dau: blogai ieškau. 

TREČIASIS DIEVAS. Ne, čia kas kita. (Grįžta) 

VANGAS. Jie viską jau nutuokia! (Užkalbina vieną praeivį) Ger- 

biamasis, atsiprašau, kad jus užkalbinu, bet trys aukščiausieji 
dievai, apie kurių atvykimą visas Sezuanas kalba jau keleri metai, 
dabar tikrai yra atvykę, ir jiems reikalinga nakvynė. Palaukit! 
Įsitikinkit pats! Užtenka tik žvilgtelti! Dėl dievo meilės, išklausykit! 
Tai nepaprasta proga — pasinaudokit ja! Pirmutinis pakvieskite 
dievus po savo stogu, kol jų dar kitas nepaveržė — jie sutiks. 


Ponas nueina toliau 


(Kreipiasi į kitą) Mielas pone, jūs girdėjote, kas atvyko. Gal 
turite jiems kambarį? Nereikia ištaigingų rūmų. Svarbiausia geri 
norai. 

PONAS. Ką aš žinau, kas per dievai tie tavo dievai? Negali žinoti, 
ką po savo stogu įsileidi. (Įeina į tabako krautuvę. Vangas bėga 
atgal prie dievų) 

VANGAS. Jau suradau vieną, kuris sutinka. (Pamato savo puoduką 
ant žemės, suglumęs žiūri į dievus, pasiima puoduką ir vėl bėga 
atgal) 

PIRMASIS DIEVAS. Tatai skamba ne per daug džiuginamai. 

VANGAS (kai tas ponas vėl išeina iš krautuvės). Na, tai kaip su 
nakvyne? 

PONAS. Iš kur tu žinai, gal aš pats viešbutyje gyvenu? 

PIRMASIS DIEVAS. Jis nieko neranda. Sezuaną irgi galime išbrauk- 
t. 

VANGAS. Čia trys vyriausieji dievai! Sakau jums teisybę! Jų statulos 
šventyklose labai į juos panašios. Jeigu greit prieisite ir juos pa- 
kviesite, galbūt jie sutiks. 

PONAS (juokiasi). Turbūt čia geri sukčiai, jeigu taip stengiesi kur 
nors įkišti? (Nueina) 

VANGAS (plūsta jį iš paskos). Žvairas nevidone! Dievo nebijai? 
Verdančioj smaloj degsit už savo abejingumą! Dievams nusispjaut 
į jus! Bet jūs tai gailėsitės! Iki ketvirtos kartos už tai atmokėsit! 
Padarėt gėdą visam Sezuanui! (Pauzė) Dabar belieka prostitutė 
Šen Te, ji negali atsakyti „ne“. (Šaukia: „Šen Te“ Aukštai pro 
langą iškiša galvą Šen Te) Jie jau čia. Aš negaliu jiems 
surasti jokios pastogės. Gal tu priimtum vienai nakčiai? 

ŠEN TE. Turbūt ne, Vangai. Aš laukiu kavalieriaus. Bet kaip čia gali 
būti, kad tu jiems pastogės nerandi?! 

VANGAS. Negaliu dabar to pasakyti. Visas Sezuanas — viena tik 
mėšlo krūva. 


4. PLB 102 

ŠEN TE. Jeigu jis ateitų, aš turėčiau pasislėpti. Tada jis gal nueitų 
šalin. Jis nori dar išsivesti mane pasivaikščioti. 

VANGAS. O ar mes negalėtumėm tuo tarpu jau lipti į viršų? 

ŠEN TE. Tik garsiai nekalbėkit. Ar galiu būti su jais atvira? 

VANGAS. O ne! Apie tavo amatą jie nieko neturi žinoti. Verčiau 
mes palauksime apačioje. Bet tu neišeisi su juo? 

ŠEN TE. Blogai man: jeigu iki rytojaus ryto nesumokėsiu nuomos, 
mane išmes gatvėn. 

VANGAS. Tokiu momentu nedera kalbėti apie pinigus. 

ŠEN TE. Nežinau... Deja, pilvas urzgia ir tada, kai imperatorius 
gimimo dieną švenčia. Bet tiek to, aš juos priimsiu. (Matyti, kaip 
ji gesina šviesą) 

PIRMASIS DIEVAS. Manau, kad nieko gero. 

Dievai prieina prie Vango 


VANGAS (krūpteli, pamatęs užpakaly savęs dievus). Butas paru- 
pintas. (Šluostosi nuo veido prakaitą) 

DIEVAI. Tikrai? Tai eime. 

VANGAS. Neskubėkit taip. Luktelkit valandžiukę. Kambarys dar 
tebetvarkomas. 

TREČIASIS DIEVAS. Tai mes čia prisėsim ir palauksim. 

VANGAS. Man atrodo, čia per daug judru. Verčiau pereikim į aną 
pusę. 

ANTRASIS DIEVAS. Mes mėgstame stebėti žmones. Kaip tik tam 
čionai ir atvykome. 

VANGAS. Bet čia skersvėjis. 

ANTRASIS DIEVAS. O, mes užsigrūdinę žmonės. 

VANGAS. O gal norite, kad aš jums parodyčiau naktinį Sezuaną? 
Trupučiuką pasivaikščiotume? 

TREČIASIS DIEVAS. Šiandien mes jau gerokai pasivaikščiojome. 
(Šypsodamasis) Na, bet jeigu tu nori, kad mes eitumėm iš čia šalin, 
tai šitaip ir sakyk. 


Dievai pasitraukia į šoną 
TREČIASIS DIEVAS. Ar čia tau patogu? 


Dievai susėda ant priebučio laiptų. Vangas atsisėda ant 
žemės kiek atokiau 
VANGAS (staiga). Jūs apsigyvensit pas vienišą merginą. Ji — 
geriausias Žmogus Sezuane. 

TREČIASIS DIEVAS. Puiku! 

VANGAS (publikai). Kai aš pirma pakėliau puoduką, jie taip keistai 
pasižiūrėjo į mane. Nejaugi ką pastebėjo? Aš nebedrįstu jiems 
į akis pažvelgti. 

TREČIASIS DIEVAS. Tu labai išvargęs. 

VANGAS. Trupučiuką. Prisibėgiojau. 

PIRMASIS DIEVAS. Ar žmonėms čia labai sunku gyventi? 

VANGAS. Geriems — taip! 

PIRMASIS DIEVAS (rimtai). Tau irgi? 

VANGAS. Aš žinau, ką jūs turite omeny. Aš nesu geras. Bet man 
irgi nelengva. 


Tuo metu ties Šen Te namais pasirodo vyriškis. Jis 
keletą sykių sušvilpia. Vangas kiekvieną sykį krūpteli 


TREČIASIS DIEVAS (tyliai Vangui). Aš manau, dabar jis jau nuėjo 
šalin. 

VANGAS (suglumęs). Taip, taip... (Pakyla ir bėga į aikštę, palikęs 
savo ąsotį ir puoduką) 


Tačiau tuo momentu įvyksta štai kas: vyriškis, laukiantis 
gatvėje, dingsta, ir Šen Te, tyliai išėjusi iš namų ir tyliai 
šuktelėjusi „Vangai“, eina gatve, ieškodama Vango. Ir dabar, 
kai Vangas tyliai šaukia: „Šen Te“, jis nebeišgirsta jokio 
atsako 


VANGAS. Ji paliko mane bėdoje. Nuėjo užsidirbti nuompinigių, o 
aš niekur nerandu nakvynės išmintingiesiems. Jie išvargę ir laukia. 
Aš negaliu vėl prieiti prie jų ir pasakyti: nieko nesuradau! Mano 
paties lindynė — kanalo vamzdis, apie ją negali būti nė kalbos. 
Be to, dievai tikriausiai nenorės apsigyventi pas Žmogų, kurio 
suktybės iškilo aikštėn. Aš negrįšiu atgal, nieku gyvu. Bet tenai 
liko mano indai. Kas daryti? Aš nedrįstu jų paimti. Geriau eisiu 
iš miesto ir dingsiu jiems iš akių, jeigu jau nepavyko padėti tiems, 
kuriuos aš taip gerbiu. (Bėga šalin) 
Vos tik jam dingus, grįžta Šen Te, ieško jo kitoje pusėje 
gatvės ir pamato dievus 
ŠEN TE. Tai jūs esate išmintingieji? Aš Šen Te. Labai džiaugsiuos, 


jeigu jūs pasitenkinsit mano kamarėle. 
TREČIASIS DIEVAS. Betgi kur dingo vandens pardavėjas? 

ŠEN TE. Turbūt mudu prasilenkėme. 

PIRMASIS DIEVAS. Jis turbūt nusprendė, kad tu nepareisi, ir 
nedrįso grįžti prie mūsų. 

TREČIASIS DIEVAS (ima ąsotį. ir puoduką). Mes padėsime šituos 
indus pas tave. Jam dar jų prireiks. 


Šen Te vedami, dievai įeina vidun. Sutemsta ir vėl prašvinta. 
Rytmečio prieblandoje dievai išeina iš namų. Juos palydi 
Šen Te, šviesdama su lempa. Jie atsisveikina 


PIRMASIS DIEVAS. Mieloji Šen Te, ačiū tau už viešnagę. Mes 
niekad neužmiršime, kad būtent tu mus priėmei. Grąžink vandens 
pardavėjui jo rykus ir pasakyk, kad mes irgi dėkojame jam už tai, 
kad nurodė mums gerą žmogų. | 

ŠEN TE. Aš nesu gera. Turiu prisipažinti: kai Vangas mane pa- 
prašė jums pastogės, aš svyravau. 

PIRMASIS DIEVAS. Svyravimas tai niekis, jeigu tik jį nugali. 
Žinok, kad tu mums suteikei daugiau negu nakvynę. Daugeliui 
ir netgi mums, dievams, kilo abejonė, ar apskritai dar esama gerų 
žmonių. Mes ir leidomės į šią kelionę svarbiausia to išsiaiškinti. 
Džiaugsmingai tęsiame dabar ją toliau, nes vieną jau suradome. 
Iki pasimatymo! 

ŠEN TE. Palaukit, išmintingieji, aš anaiptol ne tikra, kad esu gera. 
Be abejo, labai norėčiau tokia būti, bet kaipgi nuomą sumokėti? 
Prisipažįstu jums: kad galėčiau gyventi, aš parsidavinėju, bet netgi 
šitaip negaliu sudurti galo su galu, nes daug tokių moterų, kurios 
turi šiuo amatu verstis. Aš viskam pasiruošusi, bet ar kas elgtųsi 
kitaip? Žinoma, su mielu noru laikyčiausi dievo įsakymų — mylė- 
čiau vaikus ir teisybę. Negeisti savo artimo namų — man būtų 
džiaugsmas, ir ištikimybę saugoti ir priklausyti vienam vyriš- 
kiui — man būtų laimė. Aš nenorėčiau taipgi išnaudoti ir skriausti 
silpnųjų. Bet kaip visa tai padaryti? Netgi peržengdama kai 
kuriuos dievo įsakymus, aš vos begaliu manytis. 

PIRMASIS DIEVAS. Visa tai, Šen Te, yra ne kas kita kaip gero 
žmogaus abejonės. 

TREČIASIS DIEVAS. Lik sveika, Šen Te! Perduok nuoširdžiausius 
linkėjimus ir nuo manęs vandens pardavėjui. Jis buvo mums geras 
draugas. 


ANTRASIS DIEVAS. Bijau, kad jam kas bloga nebūtų nutikę. 
TREČIASIS DIEVAS. Būk laiminga! 

PIRMASIS DIEVAS. Svarbiausia, būk gera, Šen Te! Lik sveika! 
Dievai pasisuka eiti. Jie mojuoja jai atsisveikindami 


ŠEN TE (išgąstingai). Bet aš nepasitikiu savim, išmintingieji. Kaip aš 
galiu būti gera, kai viskas taip brangu? 

ANTRASIS DIEVAS. Čia mes, deja, nieko negalime padaryti. Į ūkio 
reikalus mes nesikišame. 

TREČIASIS DIEVAS. Palaukit! Stabtelkim valandžiukę! Jeigu ji 
turėtų šiokių tokių išteklių, rasi galėtų doriau verstis. 

ANTRASIS DIEVAS. Mes nieko negalime jai duoti! Mes negalėtu- 
mėm ten aukštybėse pasiaiškinti. 

PIRMASIS DIEVAS. O kodėl ne? 


Sukišę kruvon galvas, jie karštai ginčijasi 


PIRMASIS DIEVAS (suglumęs sako Šen Te). Girdėjome, tu neturi 
iš ko nuomos sumokėti. Mes nesame vargšai ir, žinoma, galime tau 
atsilyginti už nakvynę! Štai! (Duoda jai pinigų) Tik niekam nesa- 
kyk, kad mes tau užmokėjome. Dar galas žino, ką pamanys žmonės. 

ANTRASIS DIEVAS. Kurgi ne! 

TREČIASIS DIEVAS. Ne, tai yra leistina. Mes ko ramiausiai galime 
sumokėti už nakvynę. Nutarime nė žodžio dėl to nepasakyta! 
Na, tai iki pasimatymo! 


Dievai greit išeina 


| 


TABAKO KRAUTUVĖLĖ 


Krautuvėlė dar ne visai įrengta ir dar neatidaryta 


ŠEN TE (publikai). Jau trys dienos, kai dievai iškeliavo. Jie pasakė, 
kad nori man sumokėti už nakvynę. O kai pasižiūrėjau, kiek jie 
man davė, pamačiau, kad tenai daugiau kaip tūkstantis sidabrinių 
dolerių. Už tuos pinigus aš nusipirkau tabako krautuvėlę. Vakar 
čion persikrausčiau ir dabar tikiuosi galėsianti daug gero padaryti. 
Štai, pavyzdžiui, ponia Šin, buvusioji krautuvėlės savininkė. Jau 
vakar ji buvo atėjusi ir prašė mane ryžių vaikams. Va ir šiandien, 
matau, ji vėl ateina per aikštę su savo puodu. 


Bertoltas Brechtas 54 


Įeina Ši n. Moterys nusilenkia viena kitai 


ŠEN TE. Labą dieną, ponia Šin. 

ŠIN. Labą dieną, panele Šen Te. Kaip jaučiatės naujoje savo pa- 
stogėje? | 

ŠEN TE. Gerai. Kaip jūsų vaikai praleido naktį? 

ŠIN. Kaip svetimuos namuos, jeigu tik galima tą baraką namais va- 
dinti. Mažasis jau kosti. 

ŠEN TE. Blogai. 

ŠIN. Jūs tai nežinote, kas yra bloga; jums sekasi. Ber ir jūs visko dar 
pamatysite šitoje būdoje. Juk čia skurdžių kvartalas. 

ŠEN TE. Jūs gi man sakėte, kad per pietų pertrauką ateina darbi- 
ninkų iš cemento fabriko? 

ŠIN. Bet šiaip jau niekas nieko čia neperka, netgi kaimynai. 

ŠEN TE. Parduodama krautuvę, jūs nė žodžio man apie tai nesakėte. 

ŠIN. Dar imsite čia man dabar priekaištauti! Pirmiau pagrobiate iš 
manęs ir mano vaikų pastogę, o paskui — būda ir skurdžių 
kvartalas. To dar betrūko! (Verkia) 

ŠEN TE (greitai). Aš tuojau atnešiu jums ryžių. 

ŠIN. Aš norėjau jus dar prašyti paskolinti man šiek tiek pinigų. 

ŠEN TE (berdama jai ryžius į puodą). To negaliu. Aš gi ničnieko 
dar nepardaviau. 

ŠIN. Bet man reikia. Iš ko man gyventi? Jūs viską iš manęs atėmėt, o 
dabar dar griebiate už gerklės. Aš pamesiu jums savo vaikus ant 
slenksčio, galvažude! (Ištraukia puodą jai iš rankų) 

ŠEN TE. Nebūkite tokia pikta! Dar ryžius išbersite! 


Įeina pagyvenusi pora ir skurdžiai apsi- 
rengęs žmogus 


MOTERIS. Ak, mieloji mano Šen Te, girdėjome, kad tau labai pasi- 
sekė. Tu tapai prekybininke! Įsivaizduok, mes likome be pastogės. 
Mūsų tabako krautuvėlė užsidarė. Mes ir pamanėme, ar nebūtų 
galima bent vienai nakčiai pas tave prisiglausti. Tu juk pažįsti 
mano sūnėną? Jis atėjo drauge su mumis: jis niekad nesiskiria nuo 
mūsų. 

SUŪNĖNAS (dairydamasis aplinkui). Puiki krautuvėlė! 

ŠIN. Kas čia tokie? 

ŠEN TE. Kai aš iš kaimo atvažiavau į miestą, jie buvo pirmieji mano 


4) 4) | 

išmetė mane į gatvę. Turbūt dabar bijo, kad aš jiems neatsakyčiau. 
Vargšai. 

Jie liko be pastogės. 

Jie liko be draugų. 

Jiems reikalinga parama. 

Kaip galima jiems atsakyti?* 
(Prielankiai į atėjusius) Sveiki atvykę! Aš mielai jus priimsiu po 
savo pastoge. Tiesa, turiu tik mažą kamarėlę už krautuvės. 

VYRIŠKIS. Mums užteks. Nesirūpink. 

MOTERIS (kai Šen Te atneša arbatos). Mes įsitaisysime va čia 
užpakaly, kad tau nekliudytume. Turbūt tu pasirinkai tabako 
prekybą, prisimindama savo gyvenimą pas mus? Mes galėsime tau 
duoti kai kurių patarimų. Todėl ir atėjome pas tave. 

ŠIN (pašaipiai). Reikia tikėtis, ateis ir pirkėjų? 

MOTERIS. Ar ji čia apie mus? 

VYRIŠKIS. Cit! Va ir pirkėjas! 


Įeina apdriskęs vyriškis 

APDRISKĘS VYRIŠKIS. Atleiskit. Aš bedarbis. 

Šin juokiasi 

ŠEN TE. Kuo galiu jums patarnauti? 

BEDARBIS. Girdėjau, rytoj atidarote krautuvę. Tai ir pamaniau, kad 
išpakuojant kartais kas nors susigadina. Gal turite kokią nuliekamą 
cigaretę? 

MOTERIS. Tai jau per daug — kaulija tabako! Kad bent duonos! 

BEDARBIS. Duona brangi. Užsitrauki dūmą kitą ir esi naujas žmogus. 
Aš taip nusigalavęs. 

ŠEN TE (duoda jam cigarečių). Labai svarbu — nauju žmogum 
tapti. Na, tai būkite pirmasis mano klientas. Jūs atnešite man 
laimę. 

Bedarbis greit užsidega cigaretę, užsitraukia dūmą ir kosė- 
damas išeina 


MOTERIS. Ar tu teisingai pasielgei, mieloji Šen Te? 

ŠIN. Jeigu jūs šitaip prekiausit, tai per tris dienas subankrutuosite. 
VYRIŠKIS. Kertu lažybų, jis dar turėjo pinigų kišenėje. 

ŠEN TE. Jis gi sakėsi nieko neturįs. 


* Eiliuotą tekstą vertė A. Churginas. 

SŪNĖNAS. Iš kur jūs žinote, kad jis nepamelavo? 

ŠEN TE (supykusi). Iš kur aš žinau, kad jis man pamelavo? 

MOTERIS (linguodama galvą). Ji negali pasakyti „ne“. Tu esi per 
gera, Šen Te. Jeigu nori išlaikyti savo krautuvę, turi išmokti vieną 
kitą prašymą ir atmesti. 

VYRIŠKIS. Pasakyk, kad krautuvė ne tavo. Pasakyk, kad ji priklauso 
tavo giminaičiui, pavyzdžiui, tavo pusbroliui, kuris iš tavęs reika- 
lauja tikslios ataskaitos. Argi tai sunku? 

ŠIN. Visai nesunku, jeigu nesistengsi amžinai labdare dėtis. 

ŠEN TE (juokiasi). Na, tik barkit, barkit! Imsiu aš tučtuojau ir atsa- 
kysiu jums butą, ir ryžius susipilsiu atgal! 

MOTERIS (pasibaisėjusi). Ką, ir ryžiai tavo? 

ŠEN TE (publikai). 


Jie — blogi. 

Jie nieko nemyli. 

Jie niekam neduos saujos ryžių. 
Jie visko geidžia tik sau. 

Ir kas galėtų juos smerkti? 


Įeina mažutis žmogus 


ŠIN (pamačiusi jį, skuba išeiti). Rytoj užsuksiu vėl. (Išeina) 

MAŽUTIS ŽMOGUS (šaukia įkandin). Palaukit, ponia Šin! Kaip 
tik jūs man reikalinga! 

MOTERIS. Ar ji dažnai čion ateidinėja? Gal ji turi kokių teisių į tave? 

ŠEN TE. Jokių teisių ji neturi, bet ji alkana: tai daugiau negu teisė. 

MAŽUTIS ŽMOGUS. Ji žino, kodėl neša kudašių. Tai jūs naujoji 
krautuvės savininkė? Ak, jūs jau dėliojate prekes į lentynas! Bet 
žinokite, jos priklauso ne jums! Kol nesumokėsite už jas! Ta 
nevidonė, kuri čia sėdėjo, dar nėra už jas sumokėjusi. (Kitiems) 
Aš gi esu stalius. 

ŠEN TE. Argi lentynos nepriklauso prie krautuvės įrengimo, už kurį 
esu užmokėjusi? 

STALIUS. Apgaulė! Viskas apgaulė! Jūs, žinoma, susigiedojote su tąja 
Šin! Aš reikalauju savo šimto sidabrinių dolerių, nebūčiau aš 
Lin To. 


ŠEN TE. Kaipgi aš sumokėsiu, kad nebeturiu pinigų? 
STALIUS. Tada aš jus paleisiu iš varžytynių! Tuojau! Sumokėkite 
arba aš paleidžiu jus iš varžytynių. 

VYRIŠKIS (šnabžda Šen Te). Pusbrolis! 

ŠEN TE. Ar negalima luktelti iki kito mėnesio? 

STALIUS (rėkia). Ne! 

ŠEN TE. Nebūkit toks griežtas, ponas Lin To. Aš negaliu tučtuojau 
su visais atsiskaityti. (Publikai) 


Bent trupinėlis atlaidumo, ir jėgos dvigubėja. 
Štai stabtelėjo kuinas, grybšteli žolės: 

Neplak jo botagu — geriau jis trauks vežimą. 
Birželyje bent truputis kantrybės, 

Ir medis links nuo persikų rugpjūty. 

Kaipgi draugėj gyventi be kantrybės? 

Mažutę nuolaidą padarom — 

Didžius pasiekiame tikslus. 


(Staliui) Nors lašelį kantrybės, ponas Lin To! 

STALIUS. O kas bus kantrus man ir mano šeimai? (Atitraukia 
vieną lentyną nuo sienos, lyg norėdamas ją išsinešti) Šen pinigus, 
arba aš pasiimu lentynas! 

MOTERIS. Mieloji Šen Te, kodėl nepavedi šio reikalo savo pusbro- 
liui? (Staliui) Parašykite sąskaitą, ir panelės Šen Te pusbrolis 
apmokės. 

STALIUS. Žinome tokius pusbrolius! 

SUŪNĖNAS. Nesijuok kaip kvailys. Aš jį pažįstu. 

VYRIŠKIS. Tai ne žmogus, o kirvis! 

STALIUS. Na, gerai, parašysiu jam sąskaitą. (Apverčia lentyną, 
atsisėda ant jos ir rašo sąskaitą) 

MOTERIS (Šen Te). Dėl tų kelių lentgalių jis nuvilks tau paskutinius 
marškinius, jeigu jo nesustabdysi. Atmesk visokias pretenzijas, ir 
teisėtas, ir neteisėtas, nes kitaip neatsiginsi nuo pretenzijų, ir 
teisėtų, ir neteisėtų. Sviesk gabalą mėsos į šiukšlių dėžę, ir viso 
kvartalo šunys sudraskys vienas kitą tavo kieme. Kam gi yra 
teismai? 

ŠEN TE. Jeigu darbas jo neišmaitins, tai teismai — juo labiau. Jis 
dirbo ir nenori išeiti tuščiomis. Ir jis turi šeimą. Blogai, kad negaliu 
jam užmokėti! Ką pasakys dievai? 

VYRIŠKIS. Tu jau ir taip su kaupu atlikai savo pareigą, mus pri- 
glausdama. 


Įeina šlubas vyras ir nėščia moteris 

ŠLUBIS (vyrui ir moteriai). Ak, tai va kur jūs! Nieko sau, puikūs 
giminaičiai! Palikote mus tiesiog gatvėje! 

MOTERIS (sumišusi kreipiasi į Šen Te). Čia mano brolis Vungas 
ir brolienė. (Abiem) Nesibarkit, o sėskitės ramiai kur į kamputį, 
kad nekliudytumėt panelei Šen Te, senajai mūsų draugei. (Šen Te) 
Aš manau, reikia priimti juos abudu, nes brolienė jau penktame 
mėnesyje. O gal tu kitaip manai? 

ŠEN TE. Maloniai prašom! 

MOTERIS. Dėkokite. Puodžiukai stovi ana ten, užpakaly. (Šen Te) 
Jie iš viso nežinojo, kur dingti. Gerai, kad tu turi krautuvę! 

ŠEN TE (šypsodama neša arbatą; publikai). Taip, gerai, kad aš turiu 
krautuvę! 


Įeina namo savininkė, ponia Mi Ciu, Su 
popierium rankoje 


NAMO SAVININKĖ. Panele Šen Te, aš esu namo savininkė, ponia 
Mi Ciu. Tikiuosi, mudvi sugyvensime. Čia yra nuomos sutartis. 
(Tuo tarpu, kai Šen Te skaito sutartį) Graži akimirka — mažutės 
prekybinės įmonės atidarymas, ar ne tiesa, ponai? (Žvalgosi 
aplink) Lentynose dar yra spragų, bet nieko, viskas bus gerai. Be 
abejo, jūs galėsite man pateikti keletą rekomendacijų? 

ŠEN TE. Ar tai būtina? 

NAMO SAVININKĖ. Betgi aš visai nežinau, kas jūs tokia. 

VYRIŠKIS. Gal mes galėtume laiduoti už panelę Šen Te? Mes ją 
pažįstame nuo tų dienų, kai ji atvažiavo į miestą, ir pasiruošę bet 
kada už ją į ugnį šokti. 

NAMO SAVININKĖ. O jūs kas toks? 

VYRIŠKIS. Aš esu tabako prekijas Ma Fu. 

NAMO SAVININKĖ. Kur jūsų krautuvė? 

VYRIŠKIS. Šiuo tarpu aš neturiu krautuvės. Matote, aš ką tik ją 
pardaviau. 

NAMO SAVININKĖ. Taip. (Šen Te) Daugiau nieko neturite, kas 
galėtų suteikti man apie jus žinių? 

MOTERIS (šnabžda). Pusbrolis! Pusbrolis! 

NAMO SAVININKĖ. Nejaugi neturite kokio žmogaus, kuris man 
laiduotų, ką aš įsileidžiu į namus? Čia garbingi namai, mano 
mieloji. Kitaip aš apskritai negaliu sudaryti su jumis sutarties. 

ŠEN TE (iš lėto, nuleidusi akis). Aš turiu pusbrolį. 


59 Geras žmogus iš Sezuano 


NAMO SAVININKĖ. Ak, jūs turite pusbrolį? Čia pat, mieste? Tai 
galime tuojau pas jį nueiti. Kas jis yra? 

ŠEN TE. Jis gyvena ne čia, o kitame mieste. 

MOTERIS. Tu, rodos, sakei — Šune? 

ŠEN TE. Ponas... Šui Ta. Šune! 

VYRIŠKIS. Taip, taip, aš jį puikiai pažįstu! Toks aukštas, liesas! 

SŪNĖNAS (staliui). Jūs, rodos, irgi tarėtės su panelės Šen Te pusbro- 
liu! Dėl lentynų! : 

STALIUS (niūriai). Kaip tik jam rašau sąskaitą. „Va ji! (Paduoda 
sąskaitą) Rytoj rytą ateisiu vėl! (Išeina) 

SŪNĖNAS (šaukia jam įkandin, dėbčiodamas į namo savininkę). 
Būkite visiškai ramus, ponas pusbrolis apmokės! 

NAMO SAVININKĖ (verdama akimis Šen Te). Na ką gi, ir man bus 
džiugu su juo susipažinti. Labanakt, panele. (Išeina) 

MOTERIS (patylėjusi). Dabar viskas iškils aikštėn! Gali būti tikra, 
rytoj rytą ji viską Žinos apie tave. 

BROLIENĖ (tyliai, sūnėnui). Čia mes ilgai nepabūsim! 


Įeina senis, berniuko vedamas 


BERNIUKAS. Štai ir jie. 

MOTERIS. Sveikas, seneli. (Šen Te) Gerasis senelis! Kaip jis rūpinosi 
mumis! O berniukas koks didelis išaugo, ar ne? Jis ryja kaip kūlė- 
jas. Ką dar čion atsivedėt? 

VYRIŠKIS (žvilgtelėjęs laukan). Tiktai dukterėčią. 

MOTERIS (Šen Te). Jauną giminaitę iš kaimo. Tikiuosi, mes neap- 
sunkinsime tavęs? Kai tu gyvenai su mumis, mūsų dar nebuvo tiek 
daug, tiesa? Nieko nepadarysi, mūsų vis daugėja. Kuo blogiau 
gyvename, tuo mūsų daugiau. O kuo mūsų daugiau, tuo blogiau 
gyventi. Bet dabar užsklęskime duris, nes ramybės nebus. (Už- 
sklendžia duris, visi susėda) Svarbiausia — nekliudyti tau dirbti. 
Kitaip tavo vežimas neriedės. Mes šitaip nusprendėme: dieną 
jaunesnieji išeina, lieka tik senelis, brolienė ir gal dar aš. Visi kiti 
per dieną užsuka čion daugiausia kartą ar du, taip? Na, o dabar 
užžiebkit lempą ir jauskitės kaip namie. 

SŪNĖNAS (juokaudamas). Kad tik šiąnakt čion neįsiveržtų pus- 
brolis, žiaurusis ponas Šui Ta! 


Brolienė juokiasi 


BROLIS (siekia cigaretės). Viena nieko nereiškia! 

VYRIŠKIS. Aišku, ne. 


Visi ima po cigaretę ir užsirūuko. Brolis paleidžia ąsotį vyno 
aplinkui 


SŪNĖNAS. Pusbrolis užmokės! 
SENELIS (rimtai, Šen Te). Laba diena! 


Šen Te, suglumusi dėl šio pavėluoto pasveikinimo, nusilenkia. 
Vienoj rankoj ji laiko staliaus sąskaitą, antroj — nuomos 
sutartį 


MOTERIS. Gal sudainuotumėt ką nors, bent kiek pralinksmintumėt 
šeimininkę? | 
SUNĖNAS. Senelis pradeda! 


Visi dainuoja 


DAINA APIE DŪMĄ 


SENELIS 


Kai žila nebuvo 
dar mana galvelė, 
Ko tik nežadėjo 
man tuomet vaizduotė! 
Bet dabar žinau aš, kad negali 
Išmonė vargdieniui 
duonos kąsnio duoti. 
Tuščia jo, tau sakau! Matai 
Pilką dūmą šaltam danguje? 
Lygiai taip kaip jisai netrukus 
Išnyksi ir tu, deja! 


VYRIŠKIS 


Kai man ėmė lupti 

už dorumą kailį, 
Pabandžiau aš eit 

ne tiesiai, o aplinkui. 
Šiam pasauly mūsų nieks negaili, 
Nežinia, kur dėtis 

žmogui darbininkui... 

Tuščia jo, tau sakau! Matai 
Pilką dūmą šaltam danguje? 
Lygiai taip kaip jisai netrukus 
Išnyksi ir tu, deja! 


DUKTERĖČIA 


Viltys tik sapnuos 
aplanko širdį seną. 
Vilčiai subrandinti 
reik dienų, reik laiko. 
Tas, kas jaunas, viltimi gyvena, 
Bet vis vien kaip dūmą 
vėjas ją išvaiko... 
Tad sakau, tuščia jo! Matai 
Pilką dūmą šaltam danguje? 
Lygiai taip kaip jisai netrukus 
Išnyksi ir tu, deja! 


SUNĖNAS. Iš kur tu gavai vyno? 

BROLIENĖ. Jis užstatė maišą tabako. 

VYRIŠKIS. Ką? Tas tabakas buvo vienintelis likęs mums turtas! 
Mes jo nelietėme, net kai reikėdavo už nakvynę mokėti! Kiaule tu! 

BROLIS. Ar tu vadini mane kiaule todėl, kad mano žmonai šalta? 
Juk tu pats gėrei? Duok šen ąsotį! 


Juodu grumiasi. Lentynos su tabaku pargriūva 


ŠEN TE (maldauja). O, pagailėkit krautuvės, nesulaužykit man 
visko! Tai dievų dovana! Imkite kas tik čia yra, bet nesulaužykite! 

MOTERIS (skeptiškai). Krautuvėlė mažesnė, negu aš maniau. Gal 
nevertėjo mums apie tai pasakoti tetai ir kitiems. Jeigu ir jie dar 
atsigrūs čion, bus ankšta. 

BROLIENĖ. O ir šeimininkė trupučiuką lyg ir šaltesnė pasidarė! 


Iš lauko pasigirsta balsai ir beldimas į duris 


ŠAUKSMAI. Atidarykit! Čia mes! 

MOTERIS. Ar tai tu čia, tetule? Oi, kas daryti? 

ŠEN TE. Mano gražioji krautuvė! O, mano viltis! Dar nė neatidaryta, 
o jau ne krautuvė! (Publikai) 


Mažutė gelbėjimo valtis 
Tuojau nugrims į gelmę, 

Nes per daug skęstančių 
Godžiai kabinasi už jos. 


ŠAUKSMAI (iš lauko). Atidarykit! 


Intermedija 


PO TILTU 
Paupy tupi vandens pardavėjas 


VANGAS (dairydamasis aplinkui). Visur ramu. Jau keturios dienos 
aš slapstausi čia. Jie manęs nesuras, nes aš akylas. Tyčia nubėgau 
ta kryptimi, kur jie patraukė. Vakar jie perėjo tiltą, ir aš girdėjau jų 
žingsnius virš savęs. Dabar tikriausiai jie jau toli, ir aš esu saugus. 
(Jis vėl atsigula ir užmiega) 


Muzika. Tilto pylimas darosi perregimas, ir pasirodo dievai 


VANGAS (užsidengia veidą ranka, lyg gindamasis nuo smūgių). 
Nieko nesakykit, aš viską žinau! Aš neradau nė vieno, kuris sutiktų 
jus priimti, jokiuos namuos. Dabar jūs tai žinote. Keliaukite toliau! 

PIRMASIS DIEVAS. Ne, tu suradai. Kai tu nubėgai, tas žmogus 
atėjo. Jis priėmė mus nakvynėn, jis sergėjo mūsų miegą ir ryto 
metą išlydėdamas pašvietė mums žibintu. Tu jį pavadinai geru 
žmogum, ir jis iš tikrųjų buvo geras. 

VANGAS. Tai Šen Te jus priėmė? 

TREČIASIS DIEVAS. Aišku. 

VANGAS. O aš, mažatikis, pabėgau! Tik todėl, kad maniau: ji neateis. 
Ji neateis, nes reikalai jos prasti. 

DIEVAI. 


O, tu silpnas, 

Širdingas, bet silpnas žmogau! 

Kur skurdas, tu manai, nėra tenai gerumo! 

Kur pavojus, tu manai, nėra tenai narsuolių! 

O silpnybe, visur tematanti vien blogį! 

O nuosprendžiai per skubūs! Nusivylimai per greiti! 


VANGAS. Man labai gėda, išmintingieji! 


PIRMASIS DIEVAS. O dabar, vandens pardavėjau, padaryk mums 
paslaugą, tuojau eik į sostinę, surask ten gerąją Šen Te ir grįžęs 

papasakok mums apie ją. Dabar jai sekasi. Sako, ji gavusi pinigų 
mažutei krautuvei įsitaisyti ir galinti tenkinti labdaringos savo 
širdies polinkius. Duok jai suprasti, kad tau reikalinga jos pagalba, 
nes Žmogus negali ilgai išlikti geras, jeigu iš jo nereikalaujama 
gerumo. O mes keliausime toliau ieškoti dar žmonių, panašių į 
mūsų gerą Žmogų iš Sezuano, kad liautųsi pagaliau šnekos, jog 
geriesiems nebėra vietos šioje žemėje. 


Dievai išnyksta 


2 
TABAKO KRAUTUVĖ 


Visur miega žmonės. Lempa dar tebežiba. Kažkas beldžiasi 
į duris 
MOTERIS (atsistoja mieguista). Šen Te!-Kažkas beldžiasi. Kurgi 
iki AS. Ji nuėjo parnešti pusryčių. Ponas pusbrolis užmokės! 
Moteris juokiasi ir šlepsi prie durų 
Įeina jaunas vyras, paskui jį stalius 


JAUNAS VYRAS. Aš esu pusbrolis. 
MOTERIS (nustebusi). Kas jūs toks? 
JAUNAS VYRAS. Aš Šui Ta. 
SVEČIAI (judindami vienas kitą). Pusbrolis! 
— Betgi čia pokštas: ji neturi jokio pusbrolio! 
— Atėjo kažkoks ir sakosi esąs pusbrolis! 
— Neįtikimas dalykas, taip anksti! 
SŪNĖNAS. Jeigu jūs šeimininkės pusbrolis, pone, vikriau parūpinkit 
mums ką nors pusryčių! 
ŠUI TA (gesindamas lempą). Veikiai ateis pirmieji pirkėjai: renkitės 
greičiau, kad aš galėčiau atidaryti savo krautuvę. 
VYRIŠKIS. Jūsų krautuvė? Aš maniau, kad čia mūsų draugės Šen Te 
krautuvė? 


Šui Ta purto galvą 


Ką, tai čia ne jos krautuvė? 

BROLIENĖ. Gražiai apmovė ji mus! Bet kurgi ji dingo? 

ŠUI TA. Ji kažkur užtruko. Ir prašo jums pasakyti, kad, kol čia esu 
aš, ji nieko nebegalės jums padėti. 

MOTERIS (sukrėsta). O mes ją laikėme geru žmogum! 

SUNĖNAS. Netikėkit juo! Suraskite Šen Te! 

VYRIŠKIS. Taip mes ir padarysim. (Jis imasi tvarkyti) Tu ir tu, ir tu 
ieškokit jos visur. Mes su seneliu liksime čia tvirtovės saugoti. 
Berniukas tuo tarpu parūpins ką nors valgyti. (Berniukui) Matai 
ten ties kampu cukrainę? Įsmuk vidun ir prisikimšk pilną užantį. 

BROLIENĖ. Pačiupk ir porą mažyčių šviesių pyragaičių! 

VYRIŠKIS. Tik saugokis, kad kepėjas nesugautų. Ir neužkrapink 
ant policininko! 


Berniukas linkteli galva ir išeina. Visi kiti rengiasi 


ŠUI TA. Ar toji pyragaičių vagystė nepakenks geram šios krautuvės 
vardui? Juk čia jūs radot prieglobstį? 

SŪNĖNAS. Nepaisykit jo, mes greitai ją surasime. Jinai pamokys jį 
kaip reikiant. 


Suūunėnas, brolis, brolienė ir dukterėčia 
išeina 


BROLIENĖ (išeidama). Palikit ir mums ką nors pusryčių! 

ŠUI TA (ramiai). Jos nerasite. Mano pusseserė, žinoma, apgailestau- 
ja, kad negali amžinai laikytis svetingumo dėsnių. Aiman, jūsų 
per daug! Čia tabako krautuvė, ir panelė Šen Te gyvena iš jos. 

VYRIŠKIS. Mūsų panelei Šen Te liežuvis neapsiverstų tokius žodžius 
ištarti. 

ŠUI TA. Gal ir jūsų teisybė. (Staliui) Visa nelaimė, kad skurdas 
šiame mieste per didelis: vienas Žmogus atskirai negali jo įveikti. 
Deja, per pastaruosius vienuolika šimtmečių niekas nepasikeitė 
nuo tada, kai kažkas sudėjo ketureilį: 


Kai gubernatorių kažkas paklausė, 

Ko reikia miesto bėdžiams šąlantiems, 

Tasai atsakė: „Antklodės tiek pločio ir ilgumo, 
Kad priemiesčius visus būt galima uždengti“. 


(Imasi tvarkyti krautuvę) 


STALIUS. Matau, jūs stengiatės tvarkyti savo pusseserės reikalus. Gal 

apmokėtumėt mažutę skolą — už lentynas. Sąskaita liudininkų 
patvirtinta. Šimtas sidabrinių dolerių. 

ŠUI TA (imdamas sąskaitą iš savo kišenės, gan maloniai). Ar jums 
neatrodo, kad šimtas sidabrinių dolerių — šiek tiek per daug? 

STALIUS. Ne. Ir nieko aš negaliu nuleisti. Aš turiu maitinti žmoną ir 
vaikus. 

ŠUI TA (kietai). Kiek vaikų? 

STALIUS. Ketvertas. 

ŠUI TA. Aš jums siūlau dvidešimt sidabrinių dolerių. 


Stalius juokiasi 


STALIUS. Ar jūs iš proto išsikraustėt? Šios lentynos iš riešutmedžio! 

ŠUI TA. Tai atsiimkit jas. 

STALIUS. Ką tai reiškia? 

ŠUI TA. Jos per brangios man. Aš jus prašau atsiimti riešutmedžio 
lentynas. 

MOTERIS. Gerai jam išėjo! (Irgi juokiasi) 

STALIUS (netvirtai). Aš reikalauju čia pašaukti panelę Šen Te. Ji, 
atrodo, geresnė už jus. 

ŠUI TA. Žinoma. Ji subankrutavo. 

STALIUS (ryžtingai ima vieną lentyną ir neša į duris). Galite versti 
savo rūkalus ant žemės! Man vis tiek. 

ŠUI TA (vyriškiui). Padėkit jam! 

VYRIŠKIS (irgi griebia lentyną ir neša ją šaipydamasis į duris). 
Vadinasi, šalin lentynas! 

STALIUS. Šunie tu! Ar mano šeima turi badauti? 

ŠUI TA. Aš dar kartą jums siūlau dvidešimt sidabrinių dolerių, nes 

“nenoriu savo rūkalų ant žemės krauti. 

STALIUS. Šimtą! 


Šui Ta abejingai žiūri pro langą. Vyriškis vėl ima tempti šalin 
lentynas 


STALIUS. Tik nesulaužyk jų į durų staktą, idiote! (Nusiminęs) Betgi 
jos sukaltos pagal matą! Jos tinka tik į šitą skylę ir niekur kitur. 
Juk lentos supjaustytos, pone! 

ŠUI TA. Taigi. Todėl aš jums ir siūlau tik dvidešimt sidabrinių dolerių. 
Lentos juk supjaustytos. 


Moteris cypia iš pasitenkinimo 

STALIUS (staiga pavargęs). Ką gi su jumis padarysi?! Turėkite sau 
lentynas ir mokėkite kiek norite. 

ŠUI TA. Dvidešimt sidabrinių dolerių. (Deda ant stalo dvi dideles 
monetas. Stalius jas paima) 

VYRIŠKIS (nešdamas lentynas atgal). Užteks už rietuvę supjaustytų 
lentų! 

STALIUS. Taip, gal užteks pasigerti! (Išeina) 

VYRIŠKIS. Šituo atsikratėme! 

MOTERIS (šluostydamasi juoko ašaras). „Jos iš riešutmedžio!“ — 


„Atsiimkit jas!“ — „Šimtas sidabrinių dolerių! Aš turiu ketvertą 
vaikų!“ — „Aš moku dvidešimt!“ — „Betgi jos supjaustytos!“ — 
„Taigi! Dvidešimt sidabrinių dolerių!“ — Štai kaip reikia elgtis su 


tokiais tipais! 
ŠUI TA. Taip. (Rimtai) O dabar nešdinkitės laukan jūs. 
VYRIŠKIS. Mes? 
ŠUI TA. Taip, jūs — vagys ir dykaduoniai. Jeigu tučtuojau išsineš- 
dinsite, negaišdami laiko ilgoms kalboms, dar galite išsigelbėti. 
VYRIŠKIS. Geriausia jam visai nieko neatsakyti. Negi rėksi su tuščiu 
pilvu! Įdomu, kurgi dingo berniukas? 

ŠUI TA. Taigi, kur dingo berniukas? Aš juk jums pirma sakiau, kad 
nenoriu jo matyti savo krautuvėje su vogtais pyragaičiais. (Staiga 
užrinka) Dar kartą sakau: išeikit! 


Jie tebesėdi 


(Vėl visai ramiai) Kaip sau norite. (Eina į duris ir žemai nusi- 
lenkia kažkam) 


Tarpdury pasirodo policininkas 


ŠUI TA. Manding, regiu prieš save pareigūną, saugantį šį kvartalą? 
POLICININKAS. Taip, pone... 
ŠUI TA. Šui Ta. 


Juodu šypsosi viens kitam 


Malonus šiandien oras! 

POLICININKAS. Tik gal kiek per karšta. 

ŠUI TA. Gal kiek per karšta. 

VYRIŠKIS (tylomis savo žmonai). Jeigu juodu plepės, iki grįš ber- 
niukas, mus sučiups. (Mėgina slapčia duoti ponui Šui Ta ženklą) 

ŠUI TA (nekreipdamas į tai dėmesio). Yra skirtumas, ar apie orą 
kalbama vėsiame kambaryje ar dulkėtoj gatvėj. 

POLICININKAS. Taip, didelis skirtumas. 

MOTERIS (vyriškiui). Būk ramus. Berniukas neis, pamatęs tarpdury 
policininką. 

ŠUI TA. Prašom vidun. Čia iš tikrųjų vėsiau. Mudu su pussesere 
atidarėme krautuvę. Leiskite jums pasakyti, kad mes labai brangi- 
name gerus santykius su viršininkais. 

POLICININKAS (įžengia vidun). Jūs labai malonus, ponas Šui Ta. 
Taip, čia iš tikrųjų vėsu. 

VYRIŠKIS (tyliai). Jis tyčia įsikvietė policininką vidun, kad berniu- 
kas jo nepamatytų. 

ŠUI TA. Svečiai! Tolimi mano pusseserės pažįstami, kaip girdėjau. 
Pakeleivingi. 


Policininkas nusilenkia jiems, o šie jam 


Mes kaip tik atsisveikiname. 

VYRIŠKIS (kimiai). Na, tai mes einame. 

ŠUI TA. Aš pasakysiu pusseserei, kad jūs dėkojate jai už nakvynę, bet 
neturėjote laiko palūkėti, kol ji grįš. 


Iš gatvės pasigirsta triukšmas ir šūksniai: „Laikykit vagį!“ 
POLICININKAS. Kas čia yra? 


Tarpdury stovi berniukas. Iš po palaidinės jam krinta 
paplotėliai ir pyragaičiai. Moteris nusiminusi moja jam sprukti 
laukan. Jis apsigręžia ir nori bėgti 


POLICININKAS. Sustok! (Pačiumpa jį) Kur gavai pyragaičių? 

BERNIUKAS. Ana ten. 

POLICININKAS. O, tai vagystė! 

MOTERIS. Mes nieko apie tai nežinojome. Jis tą padarė sauvališkai. 
Ak tu, nenaudėli! 

POLICININKAS. Ponas Šui Ta, ar negalėtumėt paaiškinti, kas čia 
atsitiko? 


Šui Ta tyli 


Aha! Eikit visi su manim į nuovadą. 

ŠUI TA. Aš nesitveriu apmaudu, kad mano krautuvėje galėjo taip 
atsitikti! 

MOTERIS. Jis pats matė, kaip berniukas išėjo! 

ŠUI TA. Patikėkit manim, ponas policininke, kad vargu ar būčiau 
kvietęs jus vidun, jeigu būčiau norėjęs nuslėpti vagystę. 

POLICININKAS. Savaime aišku. Betgi jūs suprantat, ponas Šui Ta, 
kad mano pareiga sulaikyti šiuos Žmones. 


Šui Ta nusilenkia 


Na, pirmyn! (Išsivaro juos) 
SENELIS (už durų, iškilmingai). Laba diena. 


Visi, išskyrus Šui Ta, išeina. Šui Ta vėl tvarko patalpą, 
įeina namo savininkė 


NAMO SAVININKĖ. A, tai jūs esate tasai pusbrolis! Ką tai reiškia: 
policija mano namuose suiminėja žmones? Kaip drįso jūsų pusse- 
serė čia įsitaisyti užeigą? Va kas pasidaro, kai įsileidi į namus žmo- 
nes, kurie dar vakar gyveno lindynėse ir iš kepėjo maldaudavo 
soros paplotėlių? Matote, aš viską Žinau. 

ŠUI TA. Matau, matau. Jums pripasakojo apie mano pusseserę daug 
bjaurių dalykų. Ją apkaltino, kad ji badavo! Aiškus daiktas, ji 
gyveno skurdžiai. Jos vardas kuo blogiausias: ji vargą vargo! 

NAMO SAVININKĖ. Ji buvo paprasčių paprasčiausia... 

ŠUI TA. Elgeta. Ištarkime tą žiaurų žodį! 

NAMO SAVININKĖ. Ak, susimildamas, tik be jokių sentimentų! Aš 
kalbu apie jos elgesį, o ne apie jos pajamas. Aš neabejoju, kad ji 
turėjo tam tikrų pajamų, kitaip nebūtų šios krautuvės. Kažkokie 
pagyvenę ponai ja pasirūpino. Tai mat, kaip Žmonės įsigyja 
krautuves! Pone, čia garbingas namas! Žmonės, kurie man nuomą 
moka, nenori gyventi po vienu stogu su tokia ypata! (Pauzė) 
Aš ne žvėris, betgi turiu į tai atsižvelgti. 

ŠUI TA (šaltai). Ponia Mi Ciu, aš esu užsiėmęs. Sakykite man tiesiai, 
kiek mums kainuos gyventi šiame garbingame name? 

NAMO SAVININKĖ. Turiu pasakyti, kad jūs, šiaip ar taip, esate 
šaltakraujis. 

ŠUI TA (išsiima iš stalčiaus nuomos sutartį). Nuoma labai didelė. Aš 
suprantu šią sutartį taip, kad nuoma įmokama kas mėnuo. 

NAMO SAVININKĖ (greitai). Bet ne tokiems žmonėms kaip jūsų 
pusseserė. 

ŠUI TA. Ką tai reiškia? 

NAMO SAVININKĖ. Tai reiškia, kad žmonės kaip jūsų pusseserė 
pusmetinę nuomą — du šimtus sidabrinių dolerių — turi įnešti iš 
anksto. 

ŠUI TA. Du šimtus sidabrinių dolerių! Tai be peilio papjauna! Iš kur 

man tiek imti? Didelės apyvartos aš negaliu čia tikėtis. Vienintelė 
mano viltis, kad maišų siuvėjos cemento fabrike daug rūko, nes 
darbas, kaip man sakė, labai jas išvargina. Bet jos menkai uždirba. 

NAMO SAVININKĖ. Apie tai jūs turėjote anksčiau pagalvoti. 

ŠUI TA. Ponia Mi Ciu, nebūkit beširdė! Teisybė, mano pusseserė 
nedovanotinai suklydo, suteikdama pastogę nelaimingiesiems. Bet 
Ji pasitaisys, aš pasirūpinsiu, kad ji pasitaisytų. Antra vertus, ar 
jūs galėtumėt rasti geresnį nuomininką už tą, kuris pažįsta gyve- 
nimo dugną, nes jis iš ten atėjęs? Jis nersis iš kailio, kad tik laiku 
sumokėtų jums nuomą, jis viską padarys, viską paaukos, viską 
parduos, nieko neišsigąs ir tūnos kaip pelytė, kaip musė, visame 
kame bus jums paklusnus, kad tik nereikėtų vėl grįžti tenai. Toks 
nuomininkas brangesnis už auksą. 

NAMO SAVININKĖ. Du šimtai sidabrinių dolerių iš anksto arba 
tegu ji vėl eina į gatvę, iš kur atėjusi. 


Įeina policininkas 


POLICININKAS. Nesirūpinkit, ponas Šui Ta. 

NAMO SAVININKĖ. Policija iš tikrųjų rodo šiai krautuvei ypatingą 
dėmesį. 

POLICININKAS. Ponia Mi Ciu, tikiuosi, jūs nesusidarėte klaidingo 
įspūdžio. Ponas Šui Ta suteikė mums paslaugą, ir aš atėjau tik 
padėkoti jam policijos vardu. 

NAMO SAVININKĖ. Na, man tas nerūpi. Tikiuosi, ponas Šui Ta, 
mano pasiūlymas jūsų pusseserei patiks. Aš mėgstu su savo nuo- 
mininkais geruoju sugyventi. Likit sveiki, gerbiamieji. (Išeina) 

ŠUI TA. Likit sveika, ponia Mi Ciu. 

POLICININKAS. Jūs turite nesusipratimų su ponia Mi Ciu? 

ŠUI TA. Ji reikalauja sumokėti nuomą iš anksto, nes mano pusseserė 
jai atrodo nepatikima. 


POLICININKAS. O jūs neturite pinigų? 


Šui Ta tyli 


Betgi toks žmogus kaip jūs, ponas Šui Ta, turi gauti kredito? 
ŠUI TA. Galbūt. Bet kaip gauti kredito tokiam žmogui kaip Šen Te? 
POLICININKAS. Ar jūs neliekate čia? 
ŠUI TA. Ne. Ir negalėsiu čion sugrįžti. Tik pravažiuodamas tegalėjau 
ištiesti jai ranką, tik nuo didžiausių blogybių tegalėjau ją apsaugoti. 

Greit vėl ji liks pati viena. Aš bijau ir pamanyti, kas tada jos 
laukia. 

POLICININKAS. Ponas Šui Ta, man labai gaila, kad jums sunkoka 
nuomą sumokėti. Turiu prisipažinti, kad mes iš pradžių į šią 
krautuviūkštę šnairai žiūrėjome, bet šiandien ryžtingas jūsų poelgis 
mums parodė, kas jūs esate. Mes, valdžios atstovai, tuojau pastebi- 
me, į ką galima žiūrėti kaip į tvarkos ramstį. 

ŠUI TA (karčiai). Pone, norėdamas išgelbėti šią krautuvėlę, kurią 
mano pusseserė laiko dievų dovana, aš esu pasiryžęs eiti iki kraštu- 
tinųjų, kiek tai leidžia įstatymai. Bet žiaurumas ir gudrumas veikia 
tik žemesniuosius, nes ribos išvestos protingai. Aš esu nelyginant 
žmogus, ką tik susidorojęs su žiurkėmis, bet čia staiga pastoja kelią 
upė! (Po trumpos pauzės) Jūs rūkote? 

POLICININKAS (kišdamasis kišenėn du cigarus). Mums, šios nuo- 
vados pareigūnams, labai gaila prarasti jus, ponas Šui Ta. Betgi jūs 
turite suprasti ir ponią Mi Ciu. Šen Te — ir čia mes nenorime savęs 
apgaudinėti — gyveno parsidavinėdama vyrams. Jūs galite man 
atsakyti: o ką ji turėjo veikti? Iš ko ji, pavyzdžiui, turėjo nuomą 
mokėti? Bet faktas lieka faktu: tai negarbinga. Kodėl? Pirmiausia: 
meilė neparduodama, kitaip tai yra pirktinė meilė. Antra: garbinga 
gyventi ne su tuo, kuris užmoka, o su tuo, kurį myli. Trečia: ne 
už saujelę ryžių, o iš meilės. Puiku, atsakote jūs man, ką bepadės 
visa išmintis, jeigu pienas jau palietas? Kas jai daryti? Juk turi ji 
kaip nors sukrapštyti nuomą už pusmetį. Ponas Šui Ta, prisipažįstu 
jums, į šiuos klausimus aš nerandu atsakymo. (Įtemptai galvoja) 
Ponas Šui Ta, jau suradau! Ieškokite jai vyro! 


Įeina sena moterėlė 


SENUTĖ. Duokit gerą pigų cigarą mano vyrui. Rytoj keturiasdešimt 
metų, kai mudu vedę, ir keliame mažutį pokylį. 

ŠUI TA (mandagiai). Keturiasdešimt metų, ir vis dar pokylis! 

SENUTĖ. Kiek leidžia mūsų ištekliai! Mes turime kilimų krautuvėlę 
priešais. Tikiuosi, būsime geri kaimynai. Tai svarbu: laikai dabar 
blogi. 

SUI TA (siūlo jai visokiausias dėžutes) . Bijau, kad nebūtų labai seni. 

POLICININKAS. Ponas Šui Ta, mums reikia kapitalo. Tai šit, aš 
siūlau vedybas. 

ŠUI TA (atsiprašydamas senutę). Aš išdrįsau apsunkinti poną poli- 
cininką asmeniniais rūpesčiais. 

POLICININKAS. Mes negalime sumokėti pusmetinės nuomos. Gerai, 
tada pelnysime šiek tiek pinigėlio vedybomis. 

ŠUI TA. Nelengvas tai dalykas. 

POLICININKAS. Kodėl? Ar ji ne partija? Ji turi pelningą įmonėlę. 
(Senutei) Ką jūs manote apie tai? 

SENUTĖ (neryžtingai). Tai jau... 

POLICININKAS. Skelbimas laikraštyje. 

SENUTĖ (santūriai). Jeigu panelė sutinka... 

POLICININKAS. Kaip ji gali nesutikti? Aš viską jums sutvarkysiu. 
Paslauga už paslaugą. Nemanykite, kad valdžia neužjaučia sunkiai 
besiverčiančių smulkiųjų prekybininkų. Jie eina su mumis ranka 
rankon, o mes už tai jiems surašome vedybinius skelbimus. Cha cha 
cha! (Energingai išsiima užrašų knygutę, paseilėja galelį pieštuko 
ir rašo) 

ŠUI TA (iš lėto). Nebloga mintis. 

POLICININKAS. „Koks... tvarkingas... vyriškis su mažu kapitalu... 
gali būti ir našlys... nori susituokti... su klestinčia tabako prekyba?“ 
Ir dar pridėsime: „Esu daili ir simpatinga“. Na, kaip? 

ŠUI TA. Jeigu jums neatrodo, kad čia perdėta. | 

SENUTĖ (prielankiai). Anaiptol. Aš esu ją mačiusi. 


Policininkas išplėšia iš knygelės lapuką ir paduoda Šui Ta 


ŠUI TA. Su pasibaisėjimu aš žiūriu, kiek reikia laimės, kad nepakliū- 
tum po ratais! Kiek gudrybių! Kiek draugų! (Policininkui) Kad ir 
tokiam sumaniam, man pagaliau ėmė ir susisuko galva dėl tos 
nuomos. Ir štai atėjote jūs ir padėjote man geru patarimu. Dabar 
aš iš tikrųjų matau išeitį. 


3 
VAKARAS MIESTO PARKE 


Jaunas vyriškis nudriskusiom drapanom seka akimis 
lėktuvą, kuris, matyt, skrenda aukštai virš parko. Jis išsiima iš 
kišenės virvagalį ir žvalgosi aplinkui. Kai pasuka prie didelio 
gluosnio, jam priešais ateina dvi prostitutės. Viena 
jau sena, antroji — dukterėčia gausingos šeimos, apsigyvenu- 
sios pas Šen Te 


JAUNOJI. Labas vakaras, jaunuoli. Eisi su manim, meiluti? 

SUNAS. Galimas daiktas, mielosios damos, jeigu jūs nupirksite man 
ko užvalgyti. 

SENOJI. Ar tu kvanktelėjęs? (Jaunajai) Eiva toliau. Su juo tik gaiši- 
me laiką. Juk čia bedarbis lakūnas. 

JAUNOJI. Bet parke nieko daugiau nebėra, ir tuojau lis. 

SENOJI. O gal kas atsiras. 


Jiedvi eina toliau. Sunas žvalgydamasis išsiima virvagalį ir 
užmeta ant gluosnio šakos. Bet jam ir vėl sukliudo. Abi prosti- 
tutės greit grįžta. Jos nemato jo 


JAUNOJI. Oi, pils lietus. 
Keliu ateina Šen Te 


SENOJI. Žiūrėk, ana ateina toji pabaisa! Ji pražudė tave ir taviškius! 

JAUNOJI. Ne ji. Jos pusbrolis. Ji priėmė mus, o paskui dar žadėjo 
užmokėti už pyragaičius. Prieš ją aš nieko neturiu. 

SENOJI. Bet aš turiu! (Garsiai) A, tai va kur mūsų mieloji sesutė su 
aukso kapšiu. Negana jai krautuvės, ji dar nori paveržti iš mūsų ir 
kavalierius. 

ŠEN TE. Negraužk manęs be reikalo! Aš einu į arbatinę prie tvenki- 
nio. 

JAUNOJI. Ar tiesa, kad tu išteki už našlio su trimis vaikais? 

ŠEN TE. Taip, aš susitiksiu ten su juo. 

SUNAS (nekantriai). Ar neatsitrauksit pagaliau jūs, šliundros! Per 
jus ramybės niekur negali rasti. 

SENOJI. Užsičiaupk! 


Abi prostitutės nueina 


SUNAS (šaukia joms įkandin). Maitvanagiai! (Publikai) Net čia, 
nuošalioj vietoj, jos nenuilsdamos medžioja aukas, net krūmuose, 
net lyjant jos įnirtingai ieško pirkėjų. 

ŠEN TE (piktai). Kodėl jas plūstąte? (Pamato virvę) Oi! 

SUNAS. Ko išpūtei akis? 

ŠEN TE. Kam ta virvė? 

SUNAS. Eik toliau, seser, eik toliau! Aš neturiu pinigų, net sudilusio 
varioko! Bet jeigu ir turėčiau, pirkčiau ne tave, o puoduką van- 
dens. 


Pradeda lyti 
ŠEN TE. Kam ta virvė? Taip negalima daryti! 

SUNAS. O tau kas rūpi? Nešdinkis šalin! 

ŠEN TE. Lyja. 

SUNAS. Tik nemėgink po šiuo medžiu slėptis. 

ŠEN TE (vis tebestovi nejudėdama lietuje). Ne. 

SUNAS. Seser, atstok. Tuščios tavo pastangos. Iš manęs nieko nepeši. 
Be to, tu man bjauri. Kreivos kojos. 

ŠEN TE. Netiesa. 

SUNAS. Nerodyk jų! Na, mat tave velniai, eikš po medžiu, jeigu jau 
lyja! 

ŠEN TE (iš lėto prieina ir atsisėda po medžiu). Kodėl jūs ryžotės taip 
daryti? 

SUNAS. Nori žinoti? Na, gerai, pasakysiu, kad tik atsikratyčiau 
tavim. (Pauzė) Ar tu žinai, kas yra lakūnas? 

ŠEN TE. Taip, arbatinėje esu mačiusi lakūnų. 

SUNAS. Ne, tu jų nesi mačiusi. O jeigu ir esi, tai vėjavaikių, tuščia- 
galvių su odiniais šalmais vyrukų, kurie negirdi motoro ir nejaučia 
lėktuvo. Toksai patenka į mašiną tik todėl, kad jam pasiseka patep- 
ti angaro valdytoją. Pasakyk tokiam: leisk savo mašinai iš dviejų 
tūkstančių pėdų aukščio per debesis kristi žemyn, o paskui sulai- 
kyk ją vienu sverto spustelėjimu, ir jis atsikirs: to nėra sutartyje. 
Kuris nemoka savo lėktuvo nutupdyti ant žemės taip, lyg tai būtų 
jo paties užpakalis, tasai ne lakūnas, o avigalvis. O aš esu lakūnas. 
Ir vis dėlto esu didžiausias pasaulyje avigalvis, nes aš Pekino 
mokykloj perskaičiau visas knygas apie aviaciją. Vieno tik puslapio 
vienoje knygoje neperskaičiau, o tame puslapyje buvo parašyta, 
kad lakūnų nebereikia. Taigi aš esu lakūnas be lėktuvo, pašto lakū- 
nas be pašto. Bet ką čia — vis tiek tu nieko nesuprasi. 

ŠEN TE. Manau, vis dėlto suprantu. 

SUNAS. Ne, ne, jei aš tau sakau, kad nesuprasi, vadinasi, nesuprasi. 

ŠEN TE (lyg juokdamasi, lyg verkdama). Vaikystėje mes turėjome 
gervę su palaužtu sparnu. Ji buvo maloni mums, kantriai kentė 
mūsų pokštus ir išdidžiai žirgliodavo mums iš paskos, girgsėdama, 
kad per greitai nebėgtume. Bet rudenį ir pavasarį, kai virš kaimo 
traukdavo ilgiausios virtinės gervių, ją apimdavo nerimas, ir aš 
labai gerai ją suprasdavau. 

SUNAS. Nežliumbk. 

ŠEN TE. Aš nežliumbiu. 

SUNAS. Tas kenkia veido spalvai. 

ŠEN TE. Aš jau nebeverkiu. (Rankove šluostosi ašaras) 

SUNAS (prisiglaudęs prie medžio, bet neatsigręždamas į Šen Te, 
ištiesia ranką ir liečia jos veidą). Tu nemoki net veido kaip 
reikiant nusišluostyti. (Šluosto jai veidą nosinaite. Pauzė) Jeigu 
jau čia sėdi, kad nepasikarčiaų, tai bent tark kokį žodį. 

ŠEN TE. O ką aš galiu pasakyti? 

SUNAS. Kodėl gi tu nori mane iš kilpos ištraukti, seser? 

ŠEN TE. Aš išsigandau. Tikriausiai jūs norėjote taip padaryti tik todėl, 
kad vakaras toks niūrus. (Publikai) 


Mūsų šaly 

Neturi būti vakarų niūrių 

Ir aukštų tiltų per upes. 
Pavojingos ir paryčio valandos. 
Taipjau ir visas žiemos metas. 
Kai bėdžių vargas prispaudžia, 
Mažai ko bereikia, 

Kad žmogus gyvenimą nutrauktų, 
Kai jį pakelti per sunku. 


SUNAS. Papasakok apie save. 

ŠEN TE. Apie ką? Aš turiu mažą krautuvėlę! 

SUNAS (pašaipiai). Ak šitaip! Tai tu nieko nemedžioji, turi krau- 
tuvę! 

ŠEN TE (tvirtai). Aš turiu krautuvę, bet pirmiau aš buvau gatvės 
mergina. 

SUNAS. O krautuvę turbūt tau dievai dovanojo? 

ŠEN TE. Taip. 

SUNAS. Vieną gražų vakarą pasirodė jie ir tarė: še tau pinigų. 

ŠEN TE (tyliai juokdamasi). Vieną rytą. 

SUNAS. Nepasakysiu, kad sugebėtum įdomiai pasakoti. 

ŠEN TE (patylėjusi). Aš moku šiek tiek citra skambinti ir žmones 
mėgdžioti. (Kalba žemu balsu, mėgdžiodama garbingą vyrą) „Na, 
še tau ir gražiausia — užmiršau namie piniginę!“ Bet paskui 
įsigijau krautuvę. Tada pirmiausia padovanojau vienam žmogui 
citrą. Dabar, tariau sau, galiu būti lyg stuobrys — man viskas 
niekai. 

Esu aš turtinga, sau tariau. 

Aš vaikštau viena. Miegu viena. 
Per ištisus metus, tariau aš sau, 
Nebeturėsiu reikalo su vyrais. 

SUNAS. Bet dabar tu išteki? Už to, kur arbatinėje, prie tvenkinio. 
Šen Te tyli 


SUNAS. O ką tu, tiesą sakant, išmanai apie meilę? 

ŠEN TE. Viską. 

SUNAS. Nieko, seser. O gal dar pasakysi, kad tau buvo malonu? 
ŠEN TE. Ne. 

SUNAS (glosto jai veidą, nepasisukdamas į ją). O šitaip ar malonu? 
ŠEN TE. Taip. 


SUNAS. Tau daug nereikia, kaip matau. Na, kas čia per miestas! 

ŠEN TE. Ar jūs neturit draugo? 

SUNAS. Visą krūvą, bet nė vieno, kuris norėtų išgirsti, kad aš vis dar 
bedarbis. Jie nutaiso tokį veidą, tarytum išgirdę ką skundžiantis, 
kad jūroje dar yra vandens. O tu ar neturi draugo? 

ŠEN TE (nedrąsiai). Tik pusbrolį. 

SUNAS. Tai saugokis jo. 

ŠEN TE. Jis čia buvo tik vieną vienintelį kartą. Dabar jis išėjo ir 
niekad nebegrįš. Bet kodėl jūs kalbate taip beviltiškai? Yra sakoma: 
kalbėti be vilties — tai kalbėti be gerumo. 

SUNAS. Kalbėk toliau! Balsas vis dėlto yra balsas. 

ŠEN TE (karštai). Ir didžiausiame skurde vis dar pasitaiko gerų 
žmonių. Kai aš buvau mažytė, kartą parpuoliau su žagarų našta. 
Vienas seniukas pakėlė mane ir net davė paplotėlį. Aš dažnai tat 
prisimindavau. Ypač mielai dalinasi valgiu tie, kurie mažai jo turi. 
Matyt, žmonės mielai rodo, ką gali, o kuo gražiau galėtų pasirodyti, 
jei ne gerumu? Jei darai bloga, vadinasi, nieko daugiau nesu- 
gebi. Kas dainą dainuoja ar mašiną daro, ar ryžius sodina, tas yra 
geras Žmogus. Ir jūs esate geras. 

SUNAS. Atrodo, tau daug nereikia. 

ŠEN TE. Taip. Dabar aš pajutau lašą lietaus. 

SUNAS. Kur? 

ŠEN TE. Tarp akių. 

SUNAS. Arčiau prie dešinės ar prie kairės? 

ŠEN TE. Arčiau prie kairės. 

SUNAS. Gerai. (Po valandžiukės, mieguistu balsu) O su vyrais ar 
tu jau baigei? 

ŠEN TE (šypsodama). Bet mano kojos nekreivos. 

SUNAS. Gal ne. 

ŠEN TE. Tikrai ne. 

SUNAS (nuvargęs atsišlieja į medį). Bet kad aš jau dvi dienos nieko 
nevalgęs ir negėręs, tai negalėčiau tavęs mylėti, seser, net jeigu ir 
norėčiau. 

ŠEN TE. Gražu, kai lyja. 

Pasirodo vandens pardavėjas Vangas. Jis 
dainuoja 


VANDENS PARDAVĖJO DAINA LYJANT 


Tas dangus — it kiauras maišas. 
Ant galvų, stogų ir sodų 

Liūtis kliokia... O aš, kvaišas, 
Vandenį žmonėm parduodu. 

— Pirkit vandenį! — rėkiu aš, 
Bet manoj kišenėj tuščia. 

Nieks nesiūlo nė skatiko, 

Nieks neprašo... Kas gi bus čia? 
— Pirkit vandenį, šunes! 


Sapnavau aš sapną retą, 

Kad ūmai lietus užtrūko 

Ir daugiau kaip dešimt metų 
Nenukrito nė lašiuko. 

— Duok vandens! — rankas jie tiesia 
Lyg tarnai į šeimininką. 

Aš parduodu po šlakelį, 

Jei tik nosis man patinka... 

— Stipkit iš troškulio, šunes! 


Šypsodamasis 


Debesų tešmuo pratrūko 

Ir paleido liūtį kraupią. 

Kaip jie džiaugiasi! Už dyka 

Į jų gerkles čiurkšlės pliaupia... 
— Pirkit vandenį! — šaukiu vis, 
Bet manoj kišenėj tuščia. 

Kad kur gaučiau bent skatiką! 
Nieks neduoda... Kas gi bus čia? 
— Pirkit vandenį, šunes! 

Nustoja lyti. Šen Te pamato Vangą ir pribėga prie jo 


ŠEN TE. Ak Vangai, tu grįžai? Tavo indai pas mane. 

VANGAS. Ačiū, kad pasaugojai. Kaip gyvuoji, Šen Te? 

ŠEN TE. Gerai. Aš susipažinau su labai protingu ir drąsiu žmogum. 
Norėčiau iš tavęs nupirkti puodžiuką vandens. 

VANGAS. Užversk galvą ir išsižiok — turėsi pilną burną vandens. 
Anava nuo to gluosnio dar tebelaša. 

ŠEN TE. Bet aš noriu tavo vandens, Vangai. 


Iš tolo atnešto 

Ir tave nualsinusio, 

Taip sunkiai parduodamo, 
Nes šiandien lyja lietus. 
Man reikia jo tam ponui, 
Kuris va stovi tenai. 

Jisai lakūnas, o lakūnas 
Drąsesnis už kitus Žmones. 
Debesų minioj 

Per vėtras ir audras 

Jis raižo dangų — 

Neša draugiškus laiškus 
Draugams tolimoj šaly. 


Užmoka ir bėga su puoduku prie Suno 


ŠEN TE (atsigręžusi į Vangą, šaukia juokdamasi). Jis užmigo. Ne- 
viltis, lietus ir aš nuvarginome jį. 


Intermedija 


VANGO NAKVYNĖ KANALO VAMZDYJE 


Vandens pardavėjas miega. Muzika. Kanalo vamz- 
dis darosi perregimas, ir miegančiam pasirodo dievai 
VANGAS (švytėdamas). Aš ją mačiau, išmintingieji! Ji tokia pat kaip 
pirmiau! 
PIRMASIS DIEVAS. Tatai mus džiugina. 
VANGAS. Ji myli! Ji man parodė savo draugą. Jai iš tikrųjų gera. 

PIRMASIS DIEVAS. Malonu girdėti. Reikia tikėtis, dėl to ji dar 
labiau sieks gėrio. 

VANGAS. Be abejo. Ji daro gera, kiek tik begalėdama. 

PIRMASIS DIEVAS. Kas tai per geradarybės? Papasakok, mielas 
Vangai! 

VANGAS. Ji randa meilų žodį kiekvienam. 

PIRMASIS DIEVAS (susidomėjęs). Nagi? 

VANGAS. Retai kas išeina iš jos krautuvėlės be tabako tik todėl, kad 
neturi pinigų. 

PIRMASIS DIEVAS. Tat skamba neblogai. Dar ką? 

VANGAS. Ji priglaudė pas save aštuonių asmenų šeimą. 

PIRMASIS DIEVAS (triumfuodamas kreipiasi į antrąjį). Aštuoni 
asmenys! (Vangui) Ir ką dar? 

VANGAS. Iš manęs ji nupirko puodelį vandens, nors ir lijo. 

PIRMASIS DIEVAS. Visa tai — smulki labdarybė. Tai suprantama. 

VANGAS. Bet ir tokia labdarybė tuština kišenę. Maža krautuvėlė 
pelno daug neduoda. 

PIRMASIS DIEVAS. Žinoma, žinoma! Tačiau sumanus daržininkas 
ir mažame sklypelyje daro stebuklus. 

VANGAS. Šen Te taip iš tikrųjų ir daro! Kiekvieną rytą ji dalina 
ryžius, ir tam eina didesnė pusė jos uždarbio, galite manim pati- 
kėti! 

PIRMASIS DIEVAS (bent kiek nusivylęs). Aš nieko ir nesakau. Aš 
netvirtinu, kad būčiau nepatenkintas pradžia. 

VANGAS. Žinokit — laikai dabar ne per geriausi! Kartą ji turėjo 
šauktis pagalbon pusbrolį, kai su savo krautuve pateko į bėdą. 


Vos tik atsirado mažutė užuovėja, 
Iš viso žiemiško dangaus 
Klykūnai paukščiai sulėkė 

Ir pešėsi dėl vietos. Alkana lapė 
Pragraužė ploną sieną, 

O vilkas vienakojis 

Išvertė lėkštelę su sriuba. 


Trumpai sakant, pati viena ji nebegalėjo susidoroti su tais reikalais. 
Bet visi pripažįsta, kad ji gera mergina. Ji visur jau vadinama 
„priemiesčių angelu“. Tiek daug gero plaukia iš jos krautuvės! 
Tegu ir ką šneka stalius Lin To!.. 

PIRMASIS DIEVAS. Ką tai reiškia? Argi stalius Lin To atsiliepia apie 
ją blogai? 

VANGAS. Ak, jis tik sako, kad lentynos krautuvėje dar ne visai 
apmokėtos. 

ANTRASIS DIEVAS. Ką tu sakai? Dar neužmokėta staliui? Šen Te 
krautuvėje? Kaipgi ji galėjo taip padaryti? 

VANGAS. Matyt, neturėjo pinigų. 

ANTRASIS DIEVAS. Vis tiek: esi skolingas, tai ir užmokėk. Net 
Jeigu tau ir bloga, rodykis, kad gera. Pirmiausia vykdyk įstatymą 
paraidžiui, o paskui žiūrėk jo dvasios!.. 

VANGAS. Betgi čia kaltas jos pusbrolis, išmintingieji, o ne ji pati. 

ANTRASIS DIEVAS. Tada šis pusbrolis nebeperžengs jos slenksčio! 

VANGAS (priblokštas). Aš suprantu, išmintingasis! Pateisinant Šen 
Te, tebūnie leista man pasakyti, kad jos pusbrolis laikomas garbin- 
gu verslininku. Net policija jį vertina. 

PIRMASIS DIEVAS. Na, mes neketiname to pono pusbrolio smerkti, 
pirma jo neišklausę. Prisipažįstu, aš nieko neišmanau apie prekybą, 
gal vertėtų išsiaiškinti, kas tai per dalykas. Ak, toji prekyba! Argi 
tat jau taip būtina? Visi iš galvos eina dėl tos prekybos! Ar septyni 
gerieji karaliai vertėsi kokia prekyba? Ar teisuolis Kungas parda- 
vinėjo žuvis? Ką bendro turi prekyba su doru ir garbingu gyveni- 
mu? 

ANTRASIS DIEVAS (labai supykęs). Šiaip ar taip, tokie dalykai 
neturi kartotis. (Jis pasisuka eiti. Kiti du dievai pasisuka irgi) 
TREČIASIS DIEVAS (sumišęs). Atleiski mums už šiurkštumą. 
Šiandien mes esame išvargę ir neišsimiegoję. Nakvynė! Turtuoliai 
duoda mums kuo geriausių rekomendacijų pas vargšus, bet 

vargšai neturi atliekamo kambario. 

DIEVAI (atsitolindami peikia). Silpnutė net geriausioji iš jų! 

— Nieko ypatingo! 
— Mažoka, mažoka! Viskas, žinoma, iš širdies, tačiau tai 
niekai. Bet ji turėtų bent... (Jų balsų nebegirdėti) 

VANGAS (šaukia jiems įkandin). Ak, būkite maloningi, išmintingieji! 
Pradžiai nereikalaukite per daug! 

4 
AIKŠTĖ PRIEŠAIS ŠEN TE TABAKO KRAUTUVĘ 


Kirpykla, kilimų krautuvė ir Šen Te tabako krautuvėlė. Rytas. 
Prie Šen Te krautuvėlės laukia du nariai iš aštuonių asmenų 
šeimos — senelis ir brolienė, taipjau bedar- 
bis ir našlė Šin 

BROLIENĖ. Šiąnakt ji nenakvojo namie! 

NAŠLĖ ŠIN. Negirdėtas elgesys! Pagaliau išsinešdino tasai pasiutėlis 
pusbrolis, o ji teikiasi kartkartėmis mums davinėti po saujelę ryžių 
ir jaučiasi rami: valkiojasi per kiauras naktis dievai žino kur! 

Iš kirpyklos girdėti skardūs balsai. Paknopstom išsprunka 


laukan Vangas, paskui jį storulis kirpėjas, ponas 
Šu Fu, su sunkiomis frizavimo žnyplėmis rankoje 


PONAS ŠU FU. Aš tau parodysiu, kaip lįsti prie mano klientų su savo 
prašvinkusiu vandeniu! Imk savo puoduką ir nešdinkis laukan! 


Vangas griebia puoduką, kurį jam duoda Šu Fu, o šis taip rėžia 
žnyplėmis jam per ranką, kad Vangas garsiai surinka 


Še tau! Še tau! Dabar man žinosi! (Šnopuodamas grįžta į savo 
kirpyklą) 

BEDARBIS (pakelia puoduką ir paduoda jį Vangui). Už mušimą 
gali patraukti jį tieson. 

VANGAS. Rankos nebeturiu! 

BEDARBIS. Ar kaulas lūžo? 

VANGAS. Nebegaliu pajudinti. 

BEDARBIS. Sėskis ir užpilk ant jos vandens! 


Vangas atsisėda 


NAŠLĖ ŠIN. Juk vanduo tau nieko nekainuoja! 
BROLIENĖ. Jau aštunta valanda ryto, o čia nė skuduro lininio 
nerasi. Ji išėjo nuotykių ieškoti. Gėda! 
NAŠLĖ ŠIN (niūriai). Ji užmiršo mus! 
Žemai gatve eina Šen Te, puodu ryžių nešina 


ŠEN TE (publikai). Aš dar niekad nesu mačiusi miesto anksti rytą. 
Šiomis valandomis aš vis dar gulėdavau, apsiklojusi nešvaria 
antklode galvą, bijodama prabusti. Šįryt ėjau pro berniukus, 

pardavinėjančius laikraščius, pro vyrus, laistančius- asfaltą, tarp 
jaučiais pakinkytų vežimukų su šviežiomis daržovėmis iš kaimo. 
Aš nuėjau ilgą kelią nuo Suno kvartalo iki čia, bet su kiekvienu 
žingsniu man darėsi vis linksmiau. Aš vis girdėdavau sakant, kad 
įsimylėjusieji lyg skriste skrenda, bet nuostabiausia, kad eini žeme, 
asfaltu. Aš jums sakau: namai ankstyvą rytmetį atrodo lyg didžiulės 
žvirgždo krūvos, kuriose dega žiburiai, o dangus rausvas ir dar 
vaiskus, nes be dulkių. Aš jums sakau: jūs daug nustojate, jeigu 
nemylite ir savo miesto nematotė tą valandą, kai jis keliasi iš 
guolio it senas žvalus amatininkas, kuris traukia į plaučius tyrą orą 
ir griebiasi savo įrankių, kaip tat apdainuoja poetai. (Laukian- 
tiems) Labas rytas! Va ryžiai! (Dalina ryžius, paskui pamato 
Vangą) Labas rytas, Vangai! Šiandien aš lengvabūdė. Eidama 
žiūrėjau į save kiekvienoje vitrinoje ir dabar panorau nusipirkti 
šaliką. (Kiek padelsusi) Aš taip norėčiau atrodyti graži. (Greit 
įeina į kilimų krautuvę) 

PONAS ŠU FU (vėl pasirodęs tarpdury, publikai). Atsistebėti negaliu, 
kaip gražiai šiandien atrodo panelė Šen Te, tabako krautuvės 
priešais savininkė, kuri iki šiol visai nekrito man į akis. Trys 
minutės žiūriu į ją ir juntu, kad esu įsimylėjęs. Nepatikėsit, kokia 
ji simpatinga! (Vangui) O tu šalin, nenaudėli! (Grįžta į kirpyklą) 


Šen Te ir senyva pora —kilimų prekijas irjo 
žmona- išeina iš krautuvės. Šen Te nešasi šaliką, o kilimų 
prekijas — veidrodį 


SENUTĖ. Jis labai gražus ir nebrangus, nes jame yra skylutė. 

ŠEN TE (žiūri į kitą šaliką, kurį laiko rankoje senutė). Žaliasis irgi 
gražus. 

SENUTĖ (šypsodama). Bet jis, deja, be jokio broko. 

ŠEN TE. Skaudu. Esu krautuvininkė, o negaliu sau nieko geresnio 
leisti. Mažai dar turiu pajamų, o jau tiek išlaidų... 

SENUTĖ. Labdarybei. Nesistenkit per daug. Pradžioje ir su lėkštele 
ryžių reikia skaitytis, ar ne? 

ŠEN TE (apsisiaučia skylėtą šaliką). Na, tebūnie šitas, bet dabar aš 
atrodau lengvabūdė. Ar tinka man ši spalva? 

SENUTĖ. To jūs turėtumėt paklausti vyriškį. 

ŠEN TE (kreipdamasi į senuką). Ar tinka jis man? 

SENUKAS. Verčiau paklauskit... 

ŠEN TE (labai mandagiai). Ne, aš klausiu jus. 


6. PLB 102 

SENUKAS (irgi mandagiai). Šalikas jums tinka. Tik dėvėkit jį matine 
puse į viršų. 


Šen Te moka už šaliką 


SENUTĖ. Jeigu nepatiks, visada galėsite apmainyti. (Pasivedėjusi 
ją į šalį) Ar turi jis bent kiek pinigo? 

ŠEN TE (juokdamasi). Oi, ne. 

SENUTĖ. Kaipgi nuomą sumokėsit už pusmetį? 

ŠEN TE. Nuomą už pusmetį? Apie tai buvau ir užmiršusi! 

SENUTĖ. Taip aš ir maniau! Kitą pirmadienį jau prasideda naujas 
mėnuo. Aš norėčiau su jumis apie šį tą pasikalbėti. Žinote, mudu su 
vyru, kai geriau jus pažinome, bent kiek suabejojome dėl to 
vedybinio skelbimo. Mudu nusprendėme jums pagelbėti bėdoje. 
Mes turime atsidėję pinigų ir galime jums paskolinti du šimtus 
sidabrinių dolerių. Jei norite, galite mums užstatyti savo tabako 
atsargas. Raštiškos sutarties sudarinėti, žinoma, nėra reikalo. 

ŠEN TE. Jūs iš tikrųjų norite skolinti pinigų tokiam lengvabūdžiui 
žmogui? 

SENUTĖ. Atvirai kalbant, jūsų ponui pusbroliui, kuris anaiptol nėra 
lengvabūdis, gal ir neskolintumėm, bet jums skoliname ramia 
širdimi. 

SENUKAS (prieina prie jų). Tai sutarta? 

ŠEN TE. Norėčiau, kad dievai girdėtų, ką kalba jūsų žmona, ponas 
Čengai. Jie ieško gerų, laimingų žmonių. O jūs turbūt laimingi, 
kad man padedate: juk aš iš meilės patekau į bėdą. 


Abudu senukai šypsosi vienas kitam 
SENUKAS. Va pinigai. 


Paduoda Šen Te voką. Ji paima jį ir nusilenkia. Senukai irgi 
nusilenkia. Juodu sugrįžta į savo krautuvę 


ŠEN TE (Vangui, aukštai iškėlusi voką). Čia yra nuoma už pusmetį! 
Argi tai ne stebuklas? O ką tu pasakysi apie mano naują šaliką, 
Vangai? 

VANGAS. Tu jį nusipirkai dėl to, kurį aš mačiau miesto parke? 


Šen Te linkteli galva 


NAŠLĖ ŠIN. Verčiau pažiūrėkit į jo suluošintą ranką, užuot jam 
plepėjusi apie savo abejotinus nuotykius! 
ŠEN TE (išsigandusi). Kas tavo rankai? 

NAŠLĖ ŠIN. Kirpėjas mano akyse vožė jam per ranką žnyplėmis ir 
sulaužė. 


ŠEN TE (pasibaisėjusi savo neatidumu). O aš nieko ir nepastebėjau! 
Tučtuojau eik pas gydytoją, kitaip tu nevaldysi rankos ir nebegalėsi 
kaip reikiant dirbti. Kokia nelaimė! Greičiau, kelkis! Eik greičiau! 

BEDARBIS. Jis turi eiti ne pas gydytoją, o pas teisėją! Iš turtingo 
kirpėjo jis gali reikalauti atpildo už suluošinimą. 

VANGAS. Tu manai, kad yra vilties? 

NAŠLĖ ŠIN. Jeigu ji iš tikrųjų lūžusi. Bet ar ji lūžusi? 

VANGAS. Rodos, kad taip. Matai, kokia ištinusi. Ar tai būtų pensija iki 
gyvos galvos? 

NAŠLĖ ŠIN. Šiaip ar raip, tau reikalingas liudininkas. 

VANGAS. Betgi jūs visi tai matėte! Visi galite paliudyti. (Dairosi ap- 
linkui) 

Bedarbis, senelis ir brolienė sėdi pasieny ir valgo. Niekas 
neatsistoja 


ŠEN TE (našlei Šin). Jūs gi pati matėte! 

NAŠLĖ ŠIN. Aš nenoriu turėti reikalų su policija. 

ŠEN TE (brolienei). Tada jūs! 

BROLIENĖ. Aš? Aš ir nežiūrėjau į tą pusę! 

NAŠLĖ ŠIN. Jūs žiūrėjote! Aš mačiau, kad žiūrėjote! Jūs tik bijote, 
nes kirpėjas galingas. 

ŠEN TE (seneliui). Esu tikra, jūs paliudysite tą atsitikimą. 

BROLIENĖ. Jo liudijimas negalioja. Jis suvaikėjęs. 

ŠEN TE (bedarbiui). Gal jis galėtų pensiją gauti iki gyvos galvos? 

BEDA RBIS. Aš jau dukart esu įtrauktas į sąrašus už elgetavimą. Mano 
parodymas veikiau jam pakenktų. 

ŠEN TE (nepatikliai). Tai niekas iš jūsų nenori pasakyti, kas čia 
atsitiko? Vidury dienos žmogui sulaužė ranką, visi matėte ir visi 
tylite. (Piktai) 

O jūs nelaimingieji! 

Jūsų brolį skriaudžia, prievartauja, 

O jūs užmerkiate akis! 

Užpultasis šaukiasi pagalbos, o jūs tylite! 
Smurtininkas vaikšto aplinkui ir dairosi aukų. 
O jūs sakoie: mūsų jis pasigailės, 

Nes mes prieš jį neliudysim. 

Kas čia per miestas ir kas jūs per Žmonės! 

Jeigu neteisybė mieste atsitinka, 
Jis turi sukilti; o jeigu nesukyla — 
Verčiau tesupleška jis ugnyje, 

Dar nakčiai nesutemus. 


Vangai, jeigu tie, kas matė, nenori tau liudininkais būti, tai aš būsiu 
tau liudininkė ir pasakysiu, kad mačiau. 

NAŠLĖ ŠIN. Tai bus kreiva priesaika. 

VANGAS. Nežinau, ar galiu sutikti su tokiu dalyku. Bet gal privalau 
sutikti. (Žiūri į savo ranką, susirūpinęs) Jūs manote, ji pakanka- 
mai sutinusi? O man atrodo, kad ji atslūgusi. 

BEDARBIS (ramina jį). Ne, ji nė kiek neatslūgusi. 

VANGAS. Iš tikrųjų? Man irgi atrodo, kad ji netgi truputį labiau 
išpampusi. Turbūt vis dėlto kaulas įlaužtas. Verčiau bėgsiu tuojau 
pas teisėją. (Atsargiai prilaikydamas ranką, nenuleisdamas nuo jos 
akių, nubėga) 


Našlė Šin bėga į kirpyklą 


BEDARBIS. Ji bėga pas kirpėją, norėdama jam įsiteikti. 

BROLIENĖ. Mes nepakeisim pasaulio. 

ŠEN TE (nusiminusi). Aš nenorėjau jūsų plūsti. Aš tik išsigandau. 
Ne, aš norėjau jus išplūsti. Dinkit man iš akių! 


Bedarbis, brolienė ir senelis valgydami ir 
bambėdami dūlina šalin 


ŠEN TE (publikai). 


Jie nieko jau nebeatsako. 

Kur pastatai — ten stovi lyg stulpai. 
Liepi išeiti, tuojau išsinešdina! 

Jų niekas nebejaudina. Tiktai 

Valgio kvapas juos verčia pakelti akis. 


Įbėga sena moteris. Tai Suno motina, ponia Jang 


PONIA JANG (uždususi). Ar jūs panelė Šen Te? Mano sūnus man 
viską papasakojo. Aš esu Suno motina, ponia Jang. Tik pamanykit, 
jam yra vilties vėl tapti lakūnu! Šįryt atėjo laiškas iš Pekino. Iš 
pašto lėktuvų angaro valdytojo. 

ŠEN TE. Jis vėl galės skraidyti? O, ponia Jang! 

PONIA JANG. Betgi toji vieta kainuoja baisius pinigus: penkis šimtus 
sidabrinių dolerių. 

ŠEN TE. Daug, bet argi dėl pinigų griausime jo ateitį. Juk aš turiu 
krautuvę. 

PONIA JANG. Ak, kad galėtumėt jam padėti! 

ŠEN TE (apkabina ją). Kad aš galėčiau jam padėti! 

PONIA JANG. Jūs suteiktumėt gabiam žmogui progą iškilti. 

ŠEN TE. Kaip jie drįsta kliudyti žmogui būti naudingam! (Patylėjusi) 
Na, už krautuvę aš nedaug tegausiu, o šitie du šimtai sidabrinių 
dolerių yra man paskolinti. Galite juos tučtuojau paimti. Aš par- 
duosiu savo tabako atsargas ir grąžinsiu skolą. (Atiduoda poniai 
Jang senukų pinigus) 

PONIA JANG. Ak, panele Šen Te, jūs ištiesėt pagalbos ranką tam, 
kuris tikrai jos reikalingas. Ar žinote, kaip visi vadina jį čia, mieste? 
Mirusiu lakūnu. Jeigu jis nebeskraido, tai ir miręs. 

ŠEN TE. Bet mums trūksta dar trijų šimtų sidabrinių dolerių. Turime 
pagalvoti, ponia Jang. (Lėtai) Aš pažįstu vieną tokį, kuris tikriau- 
siai galėtų čia man padėti. Kartą jis jau yra davęs man patarimą. 
Nebenorėčiau į jį kreiptis, nes jis kietas ir gudrus. Bet tebūnie tai 
paskutinį kartą. Juk lakūnas turi lakioti, tai aišku! 


Tolimas motoro burzgimas 


PONIA JANG. O, jeigu tas, apie kurį kalbate, galėtų gauti pinigų! 
Matote, tai rytmetinis pašto lėktuvas: jis skrenda į Pekiną! 

ŠEN TE (ryžtingai). Pamosuokit, ponia Jang! Lakūnas tikrai mus 
pamatys! (Ji mosuoja su savo šaliku) Pamosuokit ir jūs! 

PONIA JANG (mosuodama). Ar jūs pažįstate tą, kuris skrenda? 

ŠEN TE. Ne. Tą, kuris skraidys. Tegu skraido netekęs vilties, ponia 
Jang. Bent vienas tepakyla virš viso šito skurdo, bent vienas tepa- 
kyla virš mūsų visų! (Publikai) 


Jang Sunas, mylimasis mano, 
Debesų minioj raižo dangų — 
Per vėtras ir audras 

Neša draugiškus laiškus 
Draugams tolimoj šaly. 

Intermedija 


PRIEŠ UŽDANGĄ 


ŠEN TE (įeina, laikydama rankose Šui Ta kaukę ir drabužius, ir 
dainuoja). 


DAINA APIE DIEVŲ IR GERŲJŲ ŽMONIŲ 
BEJĖGIŠKUMĄ 


Šioje šaly 
Sunku naudingam žmogui. 
Jis gali būt naudingas tik tada, 
Kai užnugaris jo yra stiprus. 
Gerieji neįstengia viens kitam 
Suteikt pagalbos, o dievai — bejėgiai. 
Kodėl gi dievai 
Neturi patrankų, 
Bombonešių, minų, 
Kreiserių, tankų 
Piktiesiems nubaust, 
Geriesiems padėti? 
Ir mums, ir jiems 
Kam veltui kentėti? 


Ji apsivelka Šui Ta drabužiais ir žingteli keletą žingsnių jo 
eisena 


Gerieji mūs krašte 
Bematant genda. 
Kur lėkštės tuščios, ten valgovai pešas. 
Ak, priesakai dievų 
Iš skurdo mūs negali išvaduoti. 
Kodėl gi dievai 
Turguos nesirodo 
Ir savo gėrybių 
Žmogui neduoda, 
Kodėl su šypsniu 
Prie duonos ir vyno 

Jie artimo meilės 
Mums nedalina? 


Užsideda Šui Ta kaukę ir toliau dainuoja jo balsu 


Kas nori prasibraut prie vaišių stalo, 
Tam reikia atkaklumo, su kuriuo 
Yra valstybės kuriamos. Jei nori 
Išgelbėt vieną vargšą, 
Sutrypki tuziną tokių kaip jis... 

Kodėl gi dievai 

Pranešt neatskrieja, 

Kad gero pasaulio 

Sulauks gerieji, 

Kodėl pristatę 

Mus prie patrankų, 

Nesako: „Ugnis! 

Jums vargo pakanka!“ 


5 
TABAKO KRAUTUVĖ 


Už prekystalio sėdi Šui Ta ir skaito laikraštį. Jis nė 
mažiausio dėmesio nekreipia į našlę Šin, kuri plauna 
grindis ir be atvangos šneka 


NAŠLĖ ŠIN. Ši krautuviūkštė greit užsidarys, jeigu tik kvartale 
pasklis tam tikrų gandų. Patikėkit manim, aš žinau, ką kalbu. 
Dabar pats laikas jums, padoriam žmogui, įsikišti į panelės Šen Te 
ir to Jang Suno iš Geltonosios gatvės nešvarius santykius. Neuž- 
mirškit, kad ponas Šu Fu, gyvenąs priešais, kirpėjas, kurs turi 
dvylika namų ir tik vieną vienintelę ir, be to, seną žmoną, dar vakar 
man pačiai užsiminė, kad jis nepaprastai susidomėjęs panele Šen 
Te. Jis netgi teiravosi apie jos turtą. Aš manyčiau, kad visa tai rodo 
tikrą meilę. (Nesulaukusi atsakymo, pagaliau išeina su kibiru) 

SUNO BALSAS (iš lauko). Ar čia panelės Šen Te krautuvė? 

NAŠLĖS ŠIN BALSAS. Taip, čia. Bet šiandien čia jos pusbrolis. 


Šui Ta lengvais Šen Te žingsniais pribėga prie veidrodžio ir 
nori pasitaisyti plaukus, bet čia veidrodyje pastebi savo klaidą. 

Tyliai juokdamasis, grįžta atgal. Įeina Jang Sunas. 
Jam iš paskos seka smalsioji Š i n: ji praeina pro jį į kambarį 


SUNAS. Aš esu Jang Sunas. 
Šui Ta nusilenkia 


Ar Šen Te čia? 

ŠUI TA. Ne, jos čia nėra. 

SUNAS. Bet jums turbūt žinomi mudviejų santykiai. (Apmeta akimis 
krautuvę) Smagi krautuvėlė! O aš vis maniau, kad ji tik giriasi. 
(Patenkintas žvalgosi į dėžutes ir porceliano puodukus) Žmogau, 
aš vėl skraidysiu! (/ma cigarą, ir Šui Ta duoda jam ugnies) Kaip 
jūs manote, ar galėsime iš krautuvės išspausti dar tris šimtus 
sidabrinių dolerių? 

ŠUI TA. Leiskite paklausti: ar jūs ketinate ją tučtuojau parduoti? 

SUNAS. O ar rnes turime tris šimtus grynais? 


Šui Ta papurto galvą 


Iš Šen Te pusės buvo labai padoru, kad ji bemat parūpino du 
šimtus. Bet trūksta dar trijų šimtų, o be jų aš nieko nepešiu. 

ŠUI TA. Galbūt ji trupučiuką pasiskubino, prižadėdama jums tuos 
pinigus. Ji gali net krautuvę prarasti. Yra sakoma: skuba kaip 
vėtra — ji namus sugriauna. 

SUNAS. Man reikalingi tie pinigai dabar arba niekados. Ir mergina 
ne iš tų, kurios ilgai delsia, kai reikia kas nors duoti. Tarp mūsų, 
vyrų, šnekant: iki šiol ji niekur nesvyravo. 

ŠUI TA. Šit kaip! 

SUNAS. Tai kalba tik jos naudai. 

ŠUI TA. Ar galėčiau sužinoti, kam skiriami tie penki šimtai sidabrinių 
dolerių? 

SUNAS. Aiškus dalykas. Matau, jūs norite mane pakamantinėti. 
Angaro valdytojas Pekine, mano draugas iš lakūnų mokyklos, gali 
parūpinti man vietą, jeigu aš jam paklosiu penkis šimtus sidabrinių 
dolerių. 

ŠUI TA. Ar ne per daug? 

SUNAS. Ne. Valdytojui reikia apkaltinti apsileidimu vieną lakūną, 
kuris turi didelę šeimą ir todėl yra labai pareigingas. Suprantate? 
Beje, tebūnie tai paslaptis, Šen Te nieko neturi apie tai žinoti. 

ŠUI TA. Suprantu. Tik štai kas: ar tas angaro valdytojas kitą mėnesį 
ir jūsų neparduos? 

SUNAS. Tik ne mane. Manęs jis neapkaltins apsileidimu. Aš per daug 
ilgai buvau be tarnybos. 

ŠUI TA (linkteli galva). Alkanas šuo greičiau traukia ratukus namo. 
(Valandėlę jis tiriamai žiūri į Suną) Rizikingas dalykas! Ponas 
Jang Sunai, jūs reikalaujate iš mano pusseserės, kad ji atsisakytų 
savo mažo turto ir visų draugų šiame mieste ir savo likimą atiduotų 
į jūsų rankas. Aš manau, jūs ketinate vesti Šen Te? 

SUNAS. Tam aš pasiruošęs. 

ŠUI TA. Bet argi jums negaila iškišti krautuvę už keletą sidabrinių 
dolerių? Visada mažiau gauni, kai reikia kas skubiai parduoti. Su 
dviem šimtais sidabro dolerių, kuriuos turite savo rankose, būtų 
galima sumokėti nuomą už pusmetį. Argi jūsų nevilioja tabako 
prekyba? 

SUNAS. Manęs? Kad Jang Suną, lakūną, pamatytų stovintį už prekys- 
talio: „Ar jūs, gerbiamasis pone, pageidaujate stipraus cigaro ar 
švelnaus?“ Ne, tai ne Jang Suno darbas, bent šiame šimtmetyje! 

ŠUI TA. Leiskite man paklausti: o skraidyti — tai darbas? 

SUNAS (išsiima iš kišenės laišką). Pone, aš gausiu du šimtus penkias- 
dešimt sidabrinių dolerių per mėnesį! Pažvelkit į laišką: pašto 
ženklas ir Pekino antspaudas. 

ŠUI TA. Pustrečio šimto dolerių? Tai daug. 

SUNAS. O jūs manote, aš lakioju veltui? 

ŠUI TA. Matyt, vieta gera. Ponas Jang Sunai, pusseserė mane įga- 
liojo padėti jums šią lakūno vietą gauti: juk ši tarnyba jums — 
viskas! Aš suprantu savo pusseserę ir nematau jokio pagrindo, 
kodėl ji turėtų priešintis savo širdies potraukiui. Ji turi teisę 
džiaugtis meilės džiaugsmais. Aš pasiruošęs viską, kas čia yra, 
paversti pinigais. Va eina namo savininkė — ponia Mi Ciu. Aš 
pasitarsiu su ja dėl pardavimo. 

NAMO SAVININKĖ (įeina). Labą dieną, ponas Šui Ta. Jūs tikriau- 
siai žinote, kad užporyt baigiasi nuomos mokėjimo terminas. 

ŠUI TA. Ponia Mi Ciu, aplinkybės susiklosto taip, kad vargu ar mano 
pusseserė toliau besivers tabako prekyba. Ji ketina ištekėti, ir jos 
būsimasis vyras (jis pristato Jang Suną) ją pasiima į Pekiną, kur 
juodu nori pradėti naują gyvenimą. Jeigu aš pakankamai gaunu 
už savo tabaką, aš jį parduodu. 

NAMO SAVININKĖ. Kiekgi jūs norite? 

SUNAS. Trijų šimtų grynais. 

ŠUI TA (greit). Ne, penkių šimtų! 

NAMO SAVININKĖ (Sunui). Gal aš galėsiu jums padėti. (Šui Ta) 
Kiek jūsų tabakas kainavo? 

ŠUI TA. Mano pusseserė už jį sumokėjo tūkstantį sidabrinių dolerių 
ir kol kas dar labai mažai pardavė. 

NAMO SAVININKĖ. Tūkstantį sidabrinių dolerių! Na, žinoma, ją 
apgavo. Aš jums va ką pasakysiu: aš sumoku jums tris šimtus 
sidabrinių dolerių už visą krautuvę, jeigu jūs užporyt išvažiuojate. 

SUNAS. Puiku! Sutik, seni! 

ŠUI TA. Per mažai. 

SUNAS. Užtenka! 

ŠUI TA. Man reikia gauti bent penkis šimtus. 

SUNAS. Kodėl? 

ŠUI TA. Leiskite man šiek tiek pasikalbėti su pusseserės sužadėtiniu. 
(Pasivedėja Suną į šalį) Visas tabakas užstatytas dviem senukams 
už du šimtus sidabrinių dolerių, kurie vakar įteikti jums. 

SUNAS (dvejodamas). Ar jiems išduotas koks raštas? 

ŠUI TA. Ne. 

SUNAS (po trumpos pauzės namo savininkei). Mes sutinkame su 
trimis šimtais. 

NAMO SAVININKĖ. Bet aš dar norėčiau žinoti, ar krautuvė neturi 
skolų. 

SUNAS. Atsakykit. 

ŠUI TA. Neturi. 

SUNAS. Kada galima gauti tris šimtus? 

NAMO SAVININKĖ. Užporyt, jūs dar galite pasvarstyti. Jeigu 
sugebėtumėt išlaikyti krautuvę mėnesį laiko, galėtumėt gauti dau- 
giau. Aš moku tris šimtus tik todėl, kad noriu jums padėti. Juk, 
rodos, čia laiminga jauna meilė. (Išeina) 

SUNAS (šaukia jai įkandin). Mes sutinkame! Dėžutes, puodukus, 
krepšiukus — viską už tris šimtus, ir galas kančioms! (Šui Ta) O 
jeigu iki užporyt gautume kur daugiau? Tada net galėtume tuos 
du šimtus grąžinti. 

ŠUI TA. Per tokį trumpą laiką — ne. Mes negausime nė vieno dolerio 
daugiau, negu kad siūlo Mi Ciu. O ar turite pinigų abiem kelionei ir 
pirmai pradžiai? 

SUNAS. Aišku. 

ŠUI TA. O kiek? 

SUNAS. Šiaip ar taip, aš juos gausiu, net jeigu turėčiau ir vogti! 

ŠUI TA. Ak taip, netgi ir šitą sumą pirma dar reikia gauti? 

SUNAS. Nesapaliok, seni. Į Pekiną tai jau aš nusidanginsiu. 

ŠUI TA. Bet dviem bus nepigu. 

SUNAS. Dviem? Juk merginą aš palieku čia. Pradžioje ji būtų man 
lyg girnapusė ant kaklo. 

ŠUI TA. Suprantu. 

SUNAS. Ko jūs spoksot į mane lyg į kiaurą alyvos statinę? Kąsk tiek, 
kiek apžioji. 

ŠUI TA. O iš ko gyvens mano pusseserė? 

SUNAS. Gal jūs kaip nors jai padėsite? 

ŠUI TA. Pasistengsiu. (Pauzė) Aš norėčiau, kad jūs grąžintumėt man 
į rankas tuos du šimtus dolerių, ponas Jang Sunai, ir paliktumėt 
juos čia, kol parodysite du bilietus į Pekiną. 

SUNAS. Mielas svaini, aš norėčiau, kad tu čion nesikištum. 

ŠUI TA. Panelė Šen Te... 

SUNAS. Ramiai patikėkit merginą man. 

ŠUI TA. ...gal nebenorės parduoti savo krautuvės, jei sužinos... 

SUNAS. Ne, ji sutiks. 

ŠUI TA. O mano prieštaravimų jūs nebūgštaujat? 

SUNAS. Mielas pone! 

ŠUI TA. Rodos, jūs užmirštate, kad ji yra žmogus ir turi protą. 

SUNAS (pralinksmėjęs). Mane visada stebina: ko tik neprišneka 
tam tikri žmonės apie savo giminaites moteris ir jų protą! Ar jūs 
girdėjote kada apie meilės galią ir apie kūno potraukį? Jūs šaukia- 
tės į jos protą! Ji neturi proto! Per daug ji niekinama visą laiką 
buvo, vargšelė! Jeigu aš uždėsiu ranką jai ant peties ir pasakysiu: 
„Tu eini su manim!“ — ji išgirs skambant varpus ir nebepažins net 
savo motinos. 

ŠUI TA (sunkiai). Ponas Jang Sunai! 

SUNAS. Pone... kaip jūs ten vadinatės! 

ŠUI TA. Mano pusseserė jums atsidavusi, nes... 

SUNAS. Nes, sakysim, jai patinka, kai aš čiupinėju jos krūtis! Prisi- 
kimšk pypkę ir rūkyk! (Jis pasiima dar vieną cigarą, paskui du 
įsideda į kišenę ir galų gale pasikiša po pažastim visą dėžutę) Tu 
nueisi pas ją ne tuščiom rankom: dėl vedybų susitarta. Ir tada ji 
atneš tris šimtus, arba tu juos atneši — arba ji, arba tu. (Išeina) 

NAŠLĖ ŠIN (iškišusi galvą iš kambario). Bjaurybė! Visa Geltonoji 
gatvė žino, kad merginą jis turi savo rankose. 

ŠUI TA (surinka). Nebėr krautuvės! Jis nemyli! Prapultis! Aš žuvęs! 
(Ima blaškytis po kambarį lyg sugautas žvėris, vis kartodamas: 

„Nebėr krautuvės!“ Staiga sustoja ir kreipiasi į Šin) Šin, jūs 
išaugote šiukšlyne, ir aš taip pat. Argi mes lengvabūdžiai? Ne. Argi, 
kai reikia, mums trūksta žiaurumo? Ne. Aš galiu stverti jus už 
gerklės ir tol purtyti, kol jūs išspjausite paplotėlį, kurį iš manęs 
pavogėte. Jūs tą žinote. Laikai — siaubingi, šis miestas — pra- 
garas, bet mes ropščiamės aukštyn lygia siena. Ir staiga vieną iš 
mūsų ištinka nelaimė: jis myli. To pakanka, jis žuvęs. Apima silp- 
numas — ir nebėra žmogaus. Kaip išsivaduoti nuo visų silpnybių 
ir pirmiausia nuo pragaištingiausios — nuo meilės? Ji neįmanoma! 
Ji per daug brangi! Taip, teisybę jūs sakote, visada reikia būti 
atsargiam! Kas čia per pasaulis?! 


Iš pradžių glamonėja, o paskui griebia smaugti; 
Meilės atodūsis virsta išgąstingu klyksmu. 

Ak, kodėl ten vanagas sklando? 

Ten viena pasimatyman eina! 


NAŠLĖ ŠIN. Manau, bus geriau, jei aš tuoj atvesiu čion kirpėją. 
Pakalbėkit su juo. Tai garbingas žmogus. Kirpėjas — tinkamiau- 
sias vyras jūsų pusseserei. ( Negavusi atsakymo, ji nubėga) 


Šui Ta vėl blaškosi po kambarį, kol įžengia ponas Šu 
Fu, lydimas našlės Šin; tačiau ponas Šu Fu duoda 
ženklą, ir ji dingsta 


ŠUI TA (skuba jo pasitikti). Mielas pone, girdėjau, kad jus šiek tiek 
domina mano pusseserė. Leiskite man atidėti į šalį visus padorumo 
dėsnius, reikalaujančius santūrumo, nes šiuo metu panelei gresia 
didžiausias pavojus. 

PONAS ŠU FU. O! 

ŠUI TA. Mano pusseserė, dar prieš keletą valandų turėjusi nuosavą 
krautuvę, dabar liko mažne elgeta. Ponas Šu Fu, krautuvė bankru- 
tavo. 

PONAS ŠU FU. Ponas Šui Ta, panelė Šen Te žavi ne savo krautuvės 
gėrybėmis, o savo širdies gėrybėmis. Vardas, kuriuo šis kvartalas 
vadina panelę Šen Te, pasako viską: priemiesčių angelas! 

ŠUI TA. Mielas pone, tasai gerumas mano pusseserei tik per vienų 
vieną dieną kainavo du šimtus sidabrinių dolerių! Metas užkirsti 
tam kelią. 

PONAS ŠU FU. Leiskite man išreikšti kiek kitokią nuomonę: dabar 
pats metas šiam gerumui atverti kelią. Panelei įgimta daryti gera. 

Aš susijaudinęs kas rytas stebiu, kaip ji maitina keturis Žmones. 
Bet ką tai reiškia maitinti keturis žmones? Kodėl ji negalėtų maitin- 
ti keturių šimtų? Aš girdėjau, kad ji, pavyzdžiui, suka galvą, kaip 
priglausti keletą benamių. Mano namai už skerdyklos tušti. Jais 
panelė galėtų naudotis kaip tinkama ir t.t., ir t.t. Ponas Šui Ta, 
aš norėčiau tikėti, kad šios mintys, atėjusios man pastarosiomis 
dienomis, sudomins ir panelę Šen Te. 

ŠUI TA. Ponas Šu Fu, ji susižavėjusi išklausys tokias kilnias mintis. 


Įeina Vangas su policininku. Ponas Šu Fu nusi- 
gręžia ir atidžiai apžiūrinėja lentynas 
VANGAS. Ar panelė Šen Te čia? 
ŠUI TA. Ne, čia jos nėra. 
VANGAS. Aš esu Vangas, vandens pardavėjas. O jūs — turbūt 
ponas Šui Ta? 
ŠUI TA. Taip, tiesa. Sveiki, Vangai. 
VANGAS. Aš draugauju su Šen Te. 
ŠUI TA. Aš žinau, jūs esate vienas iš seniausių jos draugų. 
VANGAS (policininkui). Matote? (Šui Ta) Aš atėjau dėl savo 
rankos. 
POLICININKAS. Sulaužyta ji: kas teisybė, tai teisybė. 
ŠUI TA (greitai). Aš matau, jums reikia paraiščio. 


Jis atsineša iš kambario šaliką ir meta Vangui 


„VANGAS. Bet čia naujas šalikas! 

ŠUI TA. Jai jis nereikalingas. 

VANGAS. Betgi ji nusipirko šitą šaliką, norėdama kažkam patikti. 

ŠUI TA. Paaiškėjo, kad dabar to nebereikia. 

VANGAS (darosi iš šaliko paraištį). Ji — vienintelė mano liudininkė. 

POLICININKAS. Jūsų pusseserė, sako, mačiusi, kaip kirpėjas Šu Fu 
žnyplėmis mušė vandens pardavėją. Ką jūs žinote apie tai? 

ŠUI TA. Aš tik žinau, kad mano pusseserės čia nebuvo, kai atsitiko 
tas mažas įvykis. 

VANGAS. Tai nesusipratimas! Tegul čion ateina Šen Te, ir viskas 
paaiškės. Šen Te viską paliudys. Kur ji? 

ŠUI TA (rimtai). Ponas Vangai, ir jūs dar vadinatės mano pusseserės 
draugu! Kaip tik šiandien ją prislėgė didelis rūpestis. Iš visų pusių 
ji pasibaisėtinai išnaudojama. Ateityje ji nebeleis sau nė mažiausios 
silpnybės. Esu tikras, jūs nereikalausite, kad ji viską prarastų, 
duodama melagingus parodymus. 

VANGAS (sumišęs). Betgi aš, jos patariamas, nuėjau pas teisėją. 
ŠUI TA. Argi teisėjas gydys jūsų ranką? 
POLICININKAS. Ne. Bet jis privalo nuspręsti, kad kirpėjas atlygintų 
už sužalojimą. 
Ponas Šu Fu atsigręžia 


ŠUI TA. Ponas Vangai, vienas iš mano principų — nesikišti į draugų 
ginčus. (Nusilenkia ponui Šu Fu, kuris jam atsako tuo pačiu) 

VANGAS (nusirišęs paraištį ir grąžindamas jį, liūdnai). Suprantu. 

POLICININKAS. Taigi aš galiu eiti sau. Tu pasišovei apmauti, ir 
ką — padorų žmogų! Kitą kartą su savo skundais būk atsargesnis, 
vyruti! Jeigu ponas Šu Fu tavęs nepasigailės, dar pateksi į belangę 
už šmeižtus. Dabar nešdinkis! 

Abu išeina 

ŠUI TA. Prašau atleisti už šį incidentą. 

PONAS ŠU FU. Jau atleidau. (Skubiai) O tas „nepažįstamasis“ 
(rodo į šaliką) jau iš tikrųjų užmirštas? Visiškai? 

ŠUI TA. Visiškai. Jį kiaurai permatėme. Aišku, praeis kiek laiko, kol 
žaizda užgis. 

PONAS ŠU FU. Reikės elgtis jautriai, atsargiai. 

ŠUI TA. Čia šviežios žaizdos. 

PONAS ŠU FU. Ji išvažiuos į kaimą. 

ŠUI TA. Kelioms savaitėms. Bet ji džiaugsis, jei gaus progos pirmiau 
aptarti visa tai su žmogum, kuriuo gali pasitikėti. 

PONAS ŠU FU. Per mažutę vakarienę mažame, bet gerame restorane. 

ŠUI TA. Ir diskretiškai. Skubu duoti žinias pusseserei. Ji bus protinga. 
Ji labai nerimauja dėl savo krautuvės, į kurią žiūri kaip į dievų 
dovaną. Turėkite kantrybės vieną kitą minučiukę. (Išeina į kitą 
kambarį) 

NAŠLĖ ŠIN (įkiša galvą). Ar galima pasveikinti? 

PONAS ŠU FU. Galima. Ponia Šin, šiandien pat praneškite Šen Te 
globotiniams, kad aš suteikiu jiems prieglobstį savo namuose už 
skerdyklos. 


Ji linksi galva šaipydamasi 
(Ponas Šu Fu atsistodamas, publikai) Kaip atrodau aš jums, 
ponios ir ponai? Ar galima padaryti daugiau? Ar galima labiau 
pasiaukoti? Ar galima parodyti daugiau takto? Įžvalgumo? Mažutė 
vakarienė! Kokios čia ateina į galvą vulgarios ir nešvankios min- 

tys! O, nieko neįvyks, ničnieko. Jokio prisilietimo, netgi atsitiktinio, 
kai ranka siekia druskinės! Tik pasikeitimas mintimis. Dvi sielos 
susiras viena kitą per gėles, puošiančias stalą, beje, baltąsias 
chrizantemas. (Kažką užsirašo savo knygelėje) Ne, čia nebus 
pasinaudota sunkia padėtimi, čia nebus stengiamasi ką nors laimėti 
iš nusivylimo. Bus pasiūlyta pagalba ir supratimas, bet kone be 
žodžių. Tik vienu žvilgsniu bus duota suprasti, žvilgsniu, kuris gali 
reikšti ir daugiau. 

NAŠLĖ ŠIN. Taigi viskas susiklostė taip, kaip jūs norėjote, ponas 
Šu Fu? 

PONAS ŠU FU. O, visiškai taip, kaip norėjau! Šioj vietovėj tikriausiai 
įvyks permainų. Tasai subjektas gaus nešdintis šalin. ir skelbimai 
apie šios krautuvės pardavimą nustoja galios. Žmonės, drįstantieji 
teršti skaisčiausios šio miesto merginos vardą, ateityje turės reikalo 
su manim. Ką jūs žinote apie tą Jang Suną? 

NAŠLĖ ŠIN. Jis yra nešvariausias, tingiausias... 

PONAS ŠU FU. Jis niekas. Jo nėra, jis neegzistuoja. 


Įeina Sunas 


SUNAS. Kas čia darosi? 

NAŠLĖ ŠIN. Ponas Šu Fu. jei pageidaujate, aš pašauksiu poną 
Šui Ta? Vargu ar jis norės, kad čia krautuvėj maišytųsi svetimi 
žmonės. 

PONAS ŠU FU. Panelė Šen Te turi svarbų pasikalbėjimą su ponu 
Šui Ta, ir negalima jo nutraukti. 

SUNAS. Ką, ji čia? Aš ir nepamačiau jos įeinant! Kas čia per pokalbis? 
Aš turiu jame dalyvauti. 

PONAS ŠU FU (neleidžia jam eiti į kambarį). Jums teks palaukti, 
meldžiamasis. Man rodos, aš žinau, kas jūs toks. Turėkit omeny, 
kad mudu su panele Šen Te ruošiamės paskelbti apie savo sužadė- 
tuves. 

SUNAS. Ką? 

NAŠLĖ ŠIN. Jūs stebitės, a? 


Sunas grumiasi su kirpėju, norėdamas įsiveržti į kambarį, bet 
tuo metu iš jo išeina Šen Te 


PONAS ŠU FU. Atleiskite, mieloji Šen Te. Gal jūs paaiškinsit, kaip 
čia yra? 
SUNAS. Šen Te! Kas čia atsitiko? Ar tu iš proto išėjai? 

ŠEN TE (susijaudinusi). Sunai, mano pusbrolis ir ponas Šu Fu sutarė, 
kad aš susipažinčiau su pono Šu Fu planais, kaip padėti žmonėms, 
gyvenantiems šiame kvartale. (Pauzė) Mano pusbrolis yra nusista- 
tęs prieš mudviejų santykius. 

SUNAS. Ir tu sutinki su juo? 

ŠEN TE. Taip. 


Pauzė 
SUNAS. Jie tau pasakė, kad aš blogas žmogus? 
Šen Te tyli 


Turbūt taip ir yra, Šen Te. Todėl man ir reikia tavęs. Aš esu žemas 
žmogus. Be pinigų, be manierų. Bet aš ginsiuos. Jie stumia tave 
į nelaimę, Šen Te. (Eina prie jos. Prislėgtu balsu) Pažvelk į jį! 
Kur tavo akys? (Deda ranką jai ant peties) Vargšele! Kur jie 
stumia tave? Vedybos iš apskaičiavimo? Be manęs jie kaipmat tau 
galvą nuimtų. Sakyk pati, be manęs ar tu eitum su juo? 

ŠEN TE. Taip. 

SUNAS. Su žmogum, kurio nemyli! 

ŠEN TE. Taip. 

SUNAS. Tu viską užmiršai? Kaip tada lijo? 

ŠEN TE. Ne. 

SUNAS. Kaip tu ištraukei mane iš kilpos, kaip nupirkai man vandens, 
kaip prižadėjai man pinigų, kad aš vėl galėčiau skraidyti? 

ŠEN TE (drebėdama). Ko tu nori? 

SUNAS. Kad eitum su manim. 

ŠEN TE. Ponas Šu Fu, atleiskit man, aš noriu eiti su Sunu. 

SUNAS. Mudu riša meilė, jūs tą žinote. (Vedasi ją į duris) Kur 
krautuvės raktas? (Jis išima raktą jai iš kišenės ir duoda našlei 
Šin) Padėkit jį ant slenksčio, kai tik viską baigsite. Eikš, Šen Te. 

EE FU. Tai prievarta! (Rėkia, atsigręžęs į vidų) Ponas 

ui Ta! 

SUNAS. Pasakyk jam, kad jis čia nebliautų. 

ŠEN TE. Dėl dievo meilės, nešaukit mano pusbrolio, ponas Šu Fu. 
Jis nesutinka su manim, žinau. Bet aš jaučiu, kad jis klysta. (Pub- 
likai) 

Aš noriu eiti su tuo, kurį myliu. 
Aš nenoriu skaičiuoti, kiek tai kainuoja. 
Aš nenoriu galvoti, ar tai gera. 

Aš nenoriu žinoti, ar jis mane myli. 
Aš noriu eiti su tuo, kurį myliu. 


SUNAS. Tai šitaip! 


Abu išeina 


Intermedija 


PRIEŠ UŽDANGĄ 


ŠEN TE (vestuviniais drabužiais išsipuošusi, eidama į vestuves, 
kreipiasi į publiką). Aš išgyvenau klaikią akimirką! Kai išėjau 
iš namų linksma ir džiaugsminga, gatvėje stovėjo senutė — kilimų 
prekijo žmona. Drebėdama ji papasakojo man, kad jos vyras, 
"susijaudinęs ir susirūpinęs dėl man paskolintų pinigų, susirgo. Ji 
mano, kad būtų geriausia, jeigu aš dėl visa ko grąžinčiau juos 
tučtuojau. Aš, žinoma, prižadėjau. Jai nukrito akmuo nuo širdies, 
ir ji verkdama linkėjo man daug laimės, atsiprašinėjo, kad jie 
nepasitiki mano pusbroliu ir, deja, netgi Sunu. Mane apėmė tokia 
baimė, kad turėjau prisėsti ant laiptų, kai ji nuėjo šalin. Susijaudi- 
nusi vėl puoliau Jang Sunui į glėbį. Aš negalėjau atsispirti jo 
balsui ir glamonėms. Visa bloga, ką jis buvo pasakęs Šui Ta, 
nepamokė Šen Te. Jo glėbyje susmukusi, aš dar pagalvojau: juk 
dievai norėjo, kad aš būčiau gera ir pati sau. 


Niekam neleisti žut, bet ir savęs nepražudyti. 
Nešti laimę visiems, bet ir sau pačiai, 
Štai kur gėris! 


Ir kaip aš galėjau užmiršti tuodu geruosius senelius! Sunas kaip 
viesulas paprasčiausiai nunešė mano krautuvę Pekino link, o su ja 
ir visus mano draugus. Bet jis neblogas žmogus ir myli mane. Kol 
aš su juo, jis nieko blogo nepadarys. Ką vyras vyrams sako, nieko 
nereiškia. Tokiais atvejais jis nori pasirodyti stiprus, galingas ir 
ypač šiurkštus. Kai tik aš jam pasakysiu, kad seniukai negalėjo 
mokesčių sumokėti, jis viską supras. Verčiau jis eis į cemento 
fabriką dirbti, negu taps lakūnu per nusikaltimą. Tiesa, skraidyti — 
tai jo didžiulė aistra. Ar įstengsiu aš sužadinti jam gerus jausmus? 
Aš einu į vestuves, o baimė ir džiaugsmas grumiasi mano širdy. 


Greit ji dingsta 


7. PLB 102 

6 
KAMBARYS PIGIAME PRIEMIESČIO RESTORANE 


Kelneris pilsto vestuvininkams vyną. Šalia Šen Te 
stovi senelis, brolienė, dukterėčia, našlė 
Šin ir bedarbis. Kampe vienišas stovi bonza. 
Priešakyję Sunas kalbasi su savo motina, ponia 
Jang. Jis apsivilkęs smokingu 


SUNAS. Šiokie tokie nemalonumai, mama. Ji ką tik su įprastu atviru- 
mu pasakė man, kad negalinti parduoti krautuvės. Kažkokie 
žmonės reikalauja iš jos dviejų šimtų sidabrinių dolerių, kuriuos 
pasiskolino iš jų ir atidavė tau. O jos pusbrolis man prisipažino, 
kad jie neturi jokio skolos rašto. 

PONIA JANG. Ką tu jai atsakei? Aišku, tu negali jos vesti. 

SUNAS. Kalbėti su ja apie tokius dalykus nėra prasmės. Ji per didelė 
bukaprotė. Aš liepiau pakviesti jos pusbrolį. 

PONIA JANG. Be juk tas nori ją apvesdinti su kirpėju. 

SUNAS. Tas vedybas aš išardžiau. Kirpėjas nukabino nosį. O jos 
pusbrolis tuojau suprato, kad jeigu aš nebegrąžinu dviejų šimtų, 
krautuvės nebėr, nes kreditoriai uždės jai areštą. Bet jis suvoks ir 
tai, kad jeigu aš negausiu dar trijų šimtų, tai sudiev ir mano 
tarnybai. 

PONIA JANG. Pasižvalgysiu jo palei restoraną. O tu eik prie savo 
nuotakos, Sunai! 

ŠEN TE (pilstydama vyną, kreipiasi į publiką). Aš neapsirikau dėl 
jo. Jis niekuo neparodė savo nusivylimo. Nors ir sunkus jam smū- 
gis atsižadėti skraidymo, jis puikiai nusiteikęs. Aš labai jį myliu. 
(Galvos kryptelėjimu ji kviečia Suną pas save) Sunai, o su nuota- 
ka tu dar nesusidaužei! 

SUNAS. Už ką mudu gersime? 

ŠEN TE. Už ateitį. 


Geria 


SUNAS. Kai jaunikiui nebereiks skolintis smokingo. 

ŠEN TE. Bet kai nuotakos suknia kartais gaus lietaus. 

SUNAS. Už viską, ko tik mes sau linkime! 

ŠEN TE. Kad greičiau tai įvyktų! 

PONIA JANG (išeidama, našlei Šin). Aš susižavėjusi savo sūnum. 

Visuomet jam kartodavau, kad jis gali kurią tik nori gauti. Kodėl? 
Jis turi mechaniko ir lakūno specialybę. Ir ką gi jis sako man 
dabar? Aš vedu iš meilės, mama, sako jis. Pinigai — dar ne viskas. 
Tai vedybos iš meilės! (Brolienei) Sykį turi tat būti, tiesa? Bet 
motinai tai sunku. (Šaukia bonzai) Nesiskubinkit. Jeigu jungtuvių 
apeigoms jūs sugaišite tiek pat laiko kiek deryboms dėl užmokesčio, 
jos bus įspūdingos. (Šen Te) Mes dar palūkėsim, mano mieloji. 
Brangiausio svečio dar nėra. (Visiems) Prašom atleisti. (Išeina) 
BROLIENĖ. Kol yra vyno, mielai palauksim. 


Visi susėda 


BEDARBIS. Mes niekur nevėluojam. 

SUNAS (garsiai ir linksmai). Prieš jungtuves aš dar turiu tave 
trupučiuką paegzaminuoti. Tai ne pro šalį mūsų laikais, kai taip 
greit sutariamos vestuvės. (Svečiams) Aš ničnieko nežinau, kokią 
gausiu žmoną. Tai kelia man nerimo. Ar tu mokėsi, pavyzdžiui, iš 
trijų arbatlapių išvirti penkis puodukus arbatos? 

ŠEN TE. Ne. 

SUNAS. Vadinasi, aš negausiu arbatos. Ar tu galėsi atsigulti ant 
čiužinio tokio didumo kaip maldaknygė? 

ŠEN TE. Dviese? 

SUNAS. Viena. 

ŠEN TE. Tada ne. 

SUNAS. Man baisu, kad gausiu tokią žmoną. 


Visi juokiasi. Už Šen Te tarpdury pasirodo ponia Jang. 
Gužtelėjusi pečiais, ji duoda Sunui suprasti, kad laukiamojo 
svečio nematyti 


PONIA JANG (bonzai, kuris jai rodo savo laikrodį). Ko jūs taip 
skubate? Palūkėkite dar kelias minutes. Aš matau, visi geria, rūko 
ir niekas neskuba. (Atsisėda prie svečių) 

ŠEN TE. Betgi mes turėtume pakalbėti apie tai, kaip viską sutvarky- 
sime? 

PONIA JANG. O, šiandien nė žodžio apie reikalus! Tas teikia šventei 
tokį kasdienišką toną, ar ne? 


Prie lauko durų suskamba varpelis. Visi žiūri į duris, bet niekas 
neįeina 


ŠEN TE. Ko laukia tavo motina, Sunai? 

SUNAS. Tegul tas bus tau staigmena. Beje, ką veikia tavo pusbrolis 
Šui Ta? Aš gerai su juo sutariu. Labai protingas žmogus! Galvo- 
tas! Ko tu tyli? 

ŠEN TE. Nežinau. Nenoriu apie jį galvoti. 

SUNAS. Kodėl? 

ŠEN TE. Todėl, kad tu neprivalai su juo sutarti. Jeigu tu myli mane, 
negali mylėti jo. 

SUNAS. Tada tegu jį rauna trys velniai: avarijų velnias, rūkų velnias 
ir degalų trūkumo velnias. Gerk, bukaprote! (Verčia ją gerti) 

BROLIENĖ (našlei Šin). Kažkas čia negerai... 

NAŠLĖ ŠIN. Jūs manėte, kad bus kitoniškai? 

BONZA (ryžtingai prieina prie ponios Jang su laikrodžiu rankoje). 

"Aš išeinu, ponia Jang. Šiandien turiu dar vienerias jungtuves, o 
rytoj rytą — laidotuves. 

PONIA JANG. Manote, man malonu, kad vis atidėliojama? Mes 
tikėjomės, kad apsieisime su vienu ąsočiu vyno. O dabar matote, 
kad jis beveik tuščias. (Balsiai Šen Te) Nežinau, mieloji Šen Te, 
kodėl tavo pusbrolio mes turime taip ilgai laukti? 

ŠEN TE. Mano pusbrolio? 

PONIA JANG. Mieloji mano, juk mes kaip tik jo ir laukiame. Aš 
laikausi senų papročių ir manau, kad toks artimas nuotakos gimi- 
naitis turi dalyvauti vestuvėse. 

ŠEN TE. O Sunai, tai vis dėl tų trijų šimtų sidabrinių dolerių? 

SUNAS (nežiurėdamas į ją). Tu juk girdi, kodėl. Ji laikosi senų 
papročių. Aš turiu į tai atsižvelgti! Luktelėsime dar ketvirtį va- 
landos, ir jeigu jis neatvyks todėl, kad tie trys velniai jau sučiupo jį, 
pradėsime! | 

PONIA JANG. Jūs visi turbūt jau žinote, kad mano sūnus gauna pašto 
lakūno vietą. Man tas labai malonu. Šiais laikais svarbu geras 
uždarbis. 

BROLIENĖ. Jis gyvens Pekine, tiesa? 

PONIA JANG. Taip, Pekine. 

ŠEN TE. Sunai, tu turi pasakyti motinai, kad iš Pekino nieko neišeis. 

SUNAS. Tą pasakys jai tavo pusbrolis, jeigu jis mano taip kaip tu. 
Tarp mūsų kalbant, aš manau kitaip. 

ŠEN TE (išgąstingai). Sunai! 

SUNAS. Kaip aš neapkenčiu šito Sezuano! Kas per miestas! Žinai, 
kaip jie visi man atrodo, kai primerkiu akis? Kaip kuinai. Susirūpi- 
nę mataruoja galvom: oi, kas ten griaudžia virš jų? Kaip? Ar jie dar 

reikalingi? Argi jų laikas nėra jau pasibaigęs? Tegu jie mirtinai už- 
graužia kits kitą šiame kuinų mieste! O, kad bent greičiau ištrūk- 
čiau iš čia! 

ŠEN TE. Betgi aš pažadėjau senutei grąžinti pinigus. 

SUNAS. Taip, tu man sakei. Ir kadangi darai tokias kvailybes, būtų 
gerai, kad ateitų tavo pusbrolis. Gerk, o reikalus palik mums! 
Mes viską sutvarkysim. 

ŠEN TE (nusiminusi). Bet mano pusbrolis negali ateiti. 

SUNAS. Ką tai reiškia? 

ŠEN TE. Jo čia nebėra. 

SUNAS. Gal tu man pasakysi, kaip vaizduojiesi mudviejų ateitį? 

ŠEN TE. Aš maniau, tu dar tebeturi tuos du šimtus sidabrinių dolerių. 
Mes galėtume rytoj juos grąžinti, tabaką sau pasiliktume,— juk 
jo vertė daug didesnė, — paskui jį pardavinėtume abu drauge ties 
cemento fabriku. Kitaip negalėsime sumokėti nuomos už pusmetį. 

SUNAS. Užmiršk tai! Užmiršk greičiau, seser! Kad aš stovėčiau 
gatvėje ir pardavinėčiau tabaką cemento darbininkams, aš — 
Jang Sunas, lakūnas! Verčiau jau prašvilpsiu tuos du šimtus per 
vieną naktį, verčiau į upę įmesiu! Tavo pusbrolis pažįsta mane. 
Su juo aš susitariau, ir jis atneš į vestuves tris šimitus. 

ŠEN TE. Mano pusbrolis negali ateiti. 

SUNAS. O aš maniau, jis negali neateiti. 

ŠEN TE. Kur esu aš, ten negali būti jis. 

SUNAS. Kas per paslaptis! 

ŠEN TE. Žinok, Sunai, jis tau ne draugas. Tai aš tave myliu. Mano 
pusbrolis Šui Ta nieko nemyli. Jis yra mano draugas, bet joks 
draugas mano draugams. Jis sutiko, kad tu paimtum senukų pini- 
gus, tikėdamasis gauti tau lakūno vietą Pekine. Bet jis neatneš 
į vestuves trijų šimtų sidabrinių dolerių. 

SUNAS. Ir kodėl ne? 

ŠEN TE (žiūrėdama jam į akis). Jis sako, kad tu nusipirkai tik vieną 
bilietą į Pekiną. 

SUNAS. Taip, tas buvo vakar, bet va, žiūrėk, ką aš parodysiu jam 
šiandien! (Jis pusiau išima iš kišenės du popieriukus) Senė neturi 
jų matyti. Du bilietai į Pekiną: man ir tau. Ar tu vis dar manai, 
kad tavo pusbrolis nusistatęs prieš mūsų vedvbas? 

ŠEN TE. Ne. Puiki tarnyba. O krautuvės aš jau nebeturiu. 

SUNAS. Dėl tavęs aš išpardaviau savo baldus. 

ŠEN TE. Nekalbėk daugiau! Nerodyk man bilistų! Man pernelyg 

baisu, aš jaučiu, kad galėčiau viską mesti ir eiti su tavim. Bet, Sunai, 
aš negaliu tau duoti trijų šimtų sidabrinių dolerių: kaipgi bus 
tuodviem senukams? 

SUNAS. O kaip bus man? (NMutyla) Verčiau išgerk! Negi tu iš atsar- 
giųjų? Nemėgstu atsargių moterų. Kai aš geriu, aš vėl laxioju. O 
tu, kai išgersi, gal ir suprasi mane. 

ŠEN TE. Nemanyk, kad aš nesuprantu tavęs; nesuprantu, kad tu 
nori skraidyti, o aš negaliu tau padėti. 

SUNAS. „Štai lėktuvas, mano mylimasis, bet jis turi tik vieną sparną!“ 

ŠEN TE. Sunai, doru keliu mes negalime gauti tos vietos Pekine. 
Todėl aš turiu atsiimti iš tavęs tuos du šimtus sidabrinių dolerių. 
Duokš man juos tučtuojau, Sunai! 

SUNAS. „Duokš man juos tučtuojau, Sunai!“ Ką tu čia kalbi? Žmona 
tu man ar ne? Ar tu supranti, kad išduodi mane? Laimė, tat 
nebepriklauso nuo tavęs, nes viskas jau nuspręsta. 

PONIA JANG (lediniu balsu). Sunai, ar tu esi tikras, kad nuotakos 
pusbrolis ateis? Atrodo, jis neatvyksta todėl, kad yra nusistatęs 
prieš šias vedybas. 

SUNAS. Ką tu šneki, mama! Mudu su juo vienas kūnas ir viena siela. 
Aš plačiai atidarysiu duris, kad jis mus tuojau rastų, atskubėjęs 
pabūti pabroliu savo draugo Suno vestuvėse. (Prieina prie durų 
ir spiria į jas koja. Paskui grįžta, šiek tiek svirduliuodamas, nes 
per daug išgėręs, ir vėl atsisėda prie Šen Te) Mes laukiame. 
Tavo pusbrolis protingesnis už tave. Meilė, išmintingai sako jis, 
būties požymis. O svarbiausia — jis žino, ką tat reiškia tau: nei 
krautuvės, nei vedybų! 

Visi laukia 

PONIA JANG. Ateina! 

Girdėti žingsniai, ir visi žiūri į duris. Bet žingsniai vėl nutolsta 

NAŠLĖ ŠIN. Bus skandalas. Jau jį jauti, jau užuodi. Nuotaka laukia 
vestuvių, o jaunikis — pono pusbrolio. 

SUNAS. Ponas pusbrolis neskuba. 

ŠEN TE (tyliai). O Sunai! 

SUNAS. Ir tupėk čia žmogus su bilietais kišenėje, šalia kvailės, kuri 
nemoka net skaičiuoti! O aš jau numatau dieną, kada tu atvesi į 
namus policiją, kad ji pareikalautų iš manęs dviejų šimtų sidabrinių 
dolerių. 


103 Geras žmogus iš Sezuano 


ŠEN TE (publikai). Jis blogas žmogus ir nori, kad aš irgi būčiau 
bloga. Aš, jį mylinti, esu čia, o jis laukia pusbrolio. Bet aplink 
mane sėdi nuskriaustieji, senutė su ligoniu vyru, pavargėliai, kurie 
rytoj rytą lauks ties durimis ryžių, ir nepažįstamas žmogus iš 
Pekino, kuris susirūpinęs savo tarnyba. Ir visi jie saugo mane, nes 
visi pasitiki manim. 

SUNAS (dėbso į stiklinį ąsotį, kuriame nebėra vyno). Ąsotis su 
vynu — tai mūsų laikrodis. Mes — vargšai žmonės, ir jeigu svečiai 
išgėrė vyną, laikrodis sustojo visai. 


Ponia Jang liepia jam nutilti, nes vėl pasigirsta žingsniai 


KELNERIS (įeina). Ar įsakysite atnešti dar vieną ąsotį vyno, ponia 
Jang? 

PONIA JANG. Ne, manau, užteks. Vynas tik įšildo, tiesa? 

NAŠLĖ ŠIN. O ir brangus jisai. 

PONIA JANG. Kai aš išgeriu, mane visada apšauna prakaitas. 

KELNERIS. Tada prašyčiau apmokėti sąskaitą. 

PONIA JANG (neklausydama jo). Prašau, ponai, dar trupučiuką 
kantrybės; giminaitis turbūt jau kelyje. (Kelneriui) Nekliudyk! 

KELNERIS. Aš neturiu teisės jūsų išleisti, kol neapmokėsite sąskai- 
tos. 

PONIA JANG. Bet mane čia visi pažįsta! 

KELNERIS. Kaip tik todėl. 

PONIA JANG. Negirdėtas dalykas! Ak, jau tie šių laikų patarnauto- 
jai! Ką tu pasakysi, Sunai? 

BONZA. Turiu garbę atsisveikinti! (Oriai išeina) 

PONIA JANG (nusiminusi). Sėdėkite visi ramiai. Kunigas po valan- 
dėlės grįš. 

SUNAS. Nustok, mama. Ponai, po to, kai kunigas išėjo, mes nebega- 
lime ilgiau jūsų trukdyti. 

BROLIENĖ. Eime, seneli! 

SENELIS (išlenkia stiklą, rimtai). Į nuotakos sveikatą! 

DUKTERĖČIA (Šen Te). Neužsigaukit. Jis tą pasakė nuoširdžiai. 
Jūs jam patinkate. 

NAŠLĖ ŠIN. O tai sarmata! 


Svečiai išeina 


ŠEN TE. Ar eiti ir man, Sunai? 
SUNAS. Ne, tu palauksi. (Jis timptelia jai už šydo taip, kad nutraukia 

jį ant šalies) Argi čia ne tavo vestuvės? Aš juk laukiu, ir senutė 
taip pat laukia. Ji vis dar mato sakalą debesyse. Tiesa, dabar aš 
esu beveik tikras, kad tai įvyks švento Niekada dieną: ji prieis prie 
durų, ir jo lėktuvas praburgs virš jos namų. (Į tuščias kėdes, lyg 
svečiai vis dar čia tebesėdėtų) Gerbiamosios ir gerbiamieji, kodėl 
jūs nebesišnekučiuojate? Ar jums čia nepatinka? Juk vestuves tik 
trumpam atidėjome, nes laukiame svarbių giminaičių, ir dar todėl, 
kad nuotaka nežino, kas yra meilė. Kad jums būtų smagiau, aš, 
jaunikis, sudainuosiu jums dainą. (Dainuoja) 


ŠSVENTAS NIEKADA 


Kas vargo lopšy gulėjo, 
Tas žino turbūt iš mažens, 
Jog vis vien kada nors vargdienis 
Į aukso sostą įžengs! 

Išmuš valanda! 
Kai ateis šventas Niekada, 
Vargdienis į sostą įžengs! 


Lyg iš kokio gausybės rago 

Po visas pasaulio šalis 

Brolybė, geraširdystė, 

Taika ir laimė pasklis! 
Išmuš valanda! 

Kai ateis šventas Niekada, 

Pasauly laimė pasklis! 


Tąsyk atbulos plauks visos upės, 
Bers medžiai į dangų lapus, 
Prapuls apgavikai ir sukčiai, 
Šioje žemėje rojus bus. 

Išmuš valanda! 
Kai ateis šventas Niekada, 
Mūsų žemėje rojus bus! 


Tu būsi tuomet generolas, 
O aš — lakūnas puikus; 

Nebeliks bedarbio nė vieno, 

Moteriškės vargais nesiskųs. 
Išmuš valanda! 

Kai ateis šventas Niekada, 

Žmogus vargais nesiskųs! 


Mes negalim laukti, kol saulė 
Nakties miglas išsklaidys. 
Greičiau, mes neturim laiko! 
Jau tuoj pragys gaidys. 

Arti valanda, 
Kai ateis šventas Niekada!.. 
Jūs girdit? Jau gieda gaidys! 


PONIA JANG. Jis nebeateis. 


Trys sėdi, du iš jų žiūri į duris 


Intermedija 


VANGO NAKVYNĖ 


Vandens pardavėjui vėl prisisapnuoja dievai. Jis užmigęs ant 
didelės knygos. Muzika 


VANGAS. Gerai, kad jūs atėjote, išmintingieji! Leiskite man pateikti 
jums vieną klausimą, kuris labai mane jaudina. Sugriuvusioje 
kunigo lūšnelėje, kurią šis apleido ir nuėjo dirbti į cemento fabri- 
ką, aš radau knygą ir aptikau joje vieną keistą vietą. Aš būtinai 
norėčiau ją perskaityti jums. Štai ji. (Kairiąja ranka jis sklaido 
įsivaizduojamąją knygą virš knygos, gulinčios jam ant kelių, ir 
aukštai iškelia šią knygą, norėdamas skaityti, tuo tarpu tikroji 
knyga tebeguli ant kelių) „Sunge yra tokia vieta, kuri vadinasi 
Erškėčių giraitė. Ten auga kaktusai, kiparisai ir šilkmedžiai. Vieno 
ar dviejų sprindžių storumo medžius nukerta žmonės, kuriems 
reikalingos kartys, iš jų jie stato būdas savo šunims. Trijų, keturių 
sprindžių storumo medžius nukerta kilmingos ir turtingos šeimos, 
kurioms reikia lentų savo grabams. Septynių, aštuonių pėdų sto- 

rumo medžius nukerta tie, kuriems reikia rąstų savo prabangioms 
viloms. Taigi visi šie medžiai nesulaukia savo amžiaus, o žūsta 
gyvenimo pusiaukelėj nuo kirvio ir pjūklo. Kuo jie tinkamesni, 
tuo labiau kenčia.“ 

TREČIASIS DIEVAS. Vadinasi, kas nenaudingiausias, tas ir geriau- 
sias. 

VANGAS. Ne, tas laimingiausias. Blogiausias yra pats laimingiausias. 


PIRMASIS DIEVAS. Ir ko tik neprirašo! 

ANTRASIS DIEVAS. Kodėl tave taip jaudina šis prilyginimas, van- 
dens pardavėjau? 

VANGAS. Man rūpi Šen Te, išmintingieji! Jai nepasisekė meilėje, nes 
ji laikėsi artimo meilės priesakų. Iš tiesų, išmintingieji, galgi ji 
per gera šiam pasauliui! 

PIRMASIS DIEVAS. Nesąmonė! Silpnas, niekingas tu žmogus! 
Utėlės ir abejonės, man rodos, baigia užgraužti tave. 


VANGAS. Aiškus dalykas, išmintingasis! Dovanok. Aš tik maniau, 
gal jūs galėtumėt čia ką padėti. 

PIRMASIS DIEVAS. Tai neįmanoma. Mūsų draugas (jis rodo į 
trečiąjį dievą, kuriam pamuštas poakis) tik vakar įsimaišė į ginčą, 
ir tu matai pasekmes. 

VANGAS. Vėl teko šauktis pusbrolio. Jis nepaprastai apsukrus 
žmogus, aš tą patyriau savo paties kailiu, tačiau net jis nieko 
negali padaryti. Jau, rodos, po krautuvės. 

TREČIASIS DIEVAS (susirūpinęs). O gal dar mes galėtume padėti? 

PIRMASIS DIEVAS. Aš esu tos nuomonės, kad ji pati turi sau padėti. 

ANTRASIS DIEVAS (griežtai). Kuo blogiau geram žmogui, tuo 
puikiau jis parodo gerąsias savo ypatybes. Kančia apvalo! 

PIRMASIS DIEVAS. Visas savo viltis mes dedame į ją. 

TREčČIASIS DIEVAS. Iš mūsų ieškojimo nelabai kas gero. Vienur 
kitur randame gerų poelgių, džiaugsmingų paskatų, daug kilnių 
principų, bet viso to vargu ar pakanka, kad galėtum žmogų 
laikyti geru. Jeigu ir sutinkame gerų žmonių, tai jų gyvenimas 
nevertas žmogaus. (Konfidencialiai) Su nakvyne ypač blogai. 
Iš šiaudgalių, kuriais apkibę mūsų apdarai, numanu, kur mes 
praleidžiame naktis. 

VANGAS. Gal jūs galėtumėt jai bent truputį... 

DIEVAI. Nieko. Mes tik stebėtojai. Mes tvirtai tikime, kad mūsų 
gerasis Žmogus susiras vietą šioje klaikioje žemėje. Jo jėga augs 

nuo naštos sunkumo. Tik palūkėk, vandens pardavėjau, ir tu 
pamatysi, kad viskas krypsta į gerąją pusę... 


Dievų pavidalai blykšta, jų balsai vis tilsta. Pagaliau jie 
išnyksta, ir jų balsų nebegirdėti 


7 
KIEMAS UŽ ŠEN TE TABAKO KRAUTUVĖS 


Vežimuke sukrauta skurdi mania. Šen Te ir našlė 
Šin nukabinėja nuo virvių išdžiūvusius baltinius 

NAŠLĖ ŠIN. Jumis dėta, aš su nagais ir ragais kovočiau dėl savo 
krautuvės. 

ŠEN TE. Ką jūs! Aš neturiu iš ko net nuomos sumokėti. Juk privalau 
dar šiandien grąžinti senukams du šimtus sidabrinių dolerių, bet, 
kadangi aš juos atidaviau vienam žmogui, dabar savo tabaką esu 
priversta parduoti poniai Mi Ciu. 

NAŠLĖ ŠIN. Vadinasi, viskas prapuolė?! Nei vyro, nei tabako, nei 
pastogės! Taip visada išeina, kai nori būti geresnis už savo artimą. 
Iš ko jūs dabar gyvensit? 

ŠEN TE. Nežinau. Gal šiek tiek užsidirbsiu, rūšiuodama tabaką. 

NAŠLĖ ŠIN. Kaip čia atsirado pono Šui Ta kelnės? Ar jis nuogas iš 
čia išėjo? 

ŠEN TE. Jis turi kitas kelnes. 

NAŠLĖ ŠIN. Man pasigirdo, lyg jūs pasakėte, kad jis išvažiavo visai. 
Kodėl gi jis paliko čia savo kelnes? 

ŠEN TE. Turbūt jam jų nebereikia. 

NAŠLĖ ŠIN. Tai jų nereikia supakuoti? 

ŠEN TE. Ne. 


Įbėga uždusęs ponas Šu Fu 


PONAS ŠU FU. Nesakykit man nieko. Aš viską žinau. Jūs paaukojot 
savo meilę ir laimę, norėdama išgelbėti nuo skurdo du senelius, 
kurie jumis pasitikėjo. Ne veltui šis kvartalas, šie nepasitikį ir 
piktavaliai žmonės vadina jus „priemiesčių angelu“. Ponas jau- 
nikis neįstengė pakilti iki jūsų moralinio aukščio, ir jūs pametėte 
jį, O dabar uždarote ir savo krautuvę, šią prieglaudos salelę 

daugeliui! Aš negaliu į tai žiūrėti. Pro savo duris aš kas rytas stebiu 
būrelį vargdienių, stoviniuojančių ties jūsų krautuve, ir jus pačią, 
dalinančią ryžius. Nejaugi visa tai nebepasikartos? Nejaugi dabar 
gėris turi žūti? Ak, kad jūs leistumėt man padėti jums tuos gerus 
darbus daryti! Ne, nieko nesakykite! Aš nenoriu jokių patikinimų! 
Jokių pažadų, kad jūs sutiksite priimti mano pagalbą! Bet čia 
(išsiima čekių knygutę ir pasirašo čekį, kurį padeda jai ant 
vežimuko) aš palieku jums čekį, kurį galite užpildyti kokiai tik 
norite sumai, ir tada aš pasitrauksiu tyliai ir kukliai, be jokių 
pretenzijų, ant galų pirštų, kupinas pagarbos ir pasiaukojimo! 
(Išeina) 

NAŠLĖ ŠIN (žiūrinėdama čekį). Jūs išgelbėta! Ir sekasi tokioms 
kaip jūs! Visuomet surandate kvailį. Na, dabar jis įkliuvo! Įrašykite 
tūkstantį sidabrinių dolerių, ir aš bėgu tuojau į banką, kol jis dar 
neatsikvošėjo. 

ŠEN TE. Įkelkite pintinę su baltiniais į vežimėlį. Sąskaitą už baltinių 
skalbimą aš galiu apmokėti ir be čekio. 

NAŠLĖ ŠIN. Ką? Jūs nenorite priimti čekio? Tai nusikaltimas! Ir 
tik todėl, kad manote, jog tada turėsite už jo tekėti? Tai aiški 
beprotybė! Juk toks žmogus pats nori būti už nosies vedžiojamas! 
Tatai suteikia jam malonumą. Nejaugi jūs vis dar norite laikytis 
įsikibusi savo lakūno, apie kurį visa Geltonoji gatvė ir visas kvarta- 
las žino, kaip blogai jis su jumis pasielgė? 

ŠEN TE. Viskuo kaltas skurdas. (Publikai) 


Mačiau, kaip jis nakčia per miegą pūtė žandus: 
Kokie pikti jie man atrodė! 

O rytmetį pakėliau švarką jo prieš langą: 

Jis persišvietė tarsi rėtis. 

Kai gudrų šypsnį jo regiu, baisu man daros; 
Bet štai matau aš kiaurus jo batus, 

Ir myliu jį labai. 


NAŠLĖ ŠIN. Jinai dar gina jį! Tokios pamišėlės nesu mačiusi. (Pik- 
tai) Aš lengviau atsidusiu, kai jūs iš čia išsikraustysit. 

ŠEN TE (svirduliuoja, nukabinėdama baltinius). Man svaigsta galva. 

NAŠLĖ ŠIN (paima iš jos baltinius). Ir dažnai jums svaigsta galva, 
kai tiesiatės ar lenkiatės? Gal koks pyplys jau kelyje! (Juokiasi) 
Gražiai jis jus apmovė! Jeigu šitaip, tai tas didysis čekis eina 

šuniui ant uodegos! Tokiai progai nebuvo jis skiriamas. (Eina su 
pintine į scenos gilumą) 

ŠEN TE (nejudėdama žvelgia jai įkandin. Paskui apžiūri savo lie- 
menį, apčiupinėja jį, ir didelis džiaugsmas sušvinta jos veide. Ty- 
liai). O laimė! Manyje gimsta žmogus. Kol kas dar nežymu. Bet 
jis jau čia. Pasaulis laukia jo paslapčia. Miestuose jau kalbama: 
ateina žmogus, su kuriuo teks skaitytis. (Pristato publikai savo 
mažąjį sunų) Lakūnas! 


Pasveikinkite naują užkariautoją 
Nežinomų kalnynų ir nepasiekiamų kraštų! 
Gabens jis paštą nuo žmonių žmonėms 
Per dykumas, kur nėra kelio nei takelio. 


(Pradeda vaikštinėti iš vieno galo į kitą, laikydama ant rankų 
savo sunelį) Eikš, sūnau, pažvelk į pasaulį. Va medis. Nusilenk, 
pasveikink jį. (Nusilenkia) Dabar judu pažįstami. Klausyk, antai 
eina vandens pardavėjas. Jis — draugas, duok jam ranką, nebijok. 
„Prašau stiklinę vandens mano sūnui. Šiandien karšta.“ (Duoda 
jam stiklinę vandens) Ak, policininkas! Išsilenksime jo. Gal 
nusiskinsime keletą vyšnių ten, turtuolio Fe Pungo sode. Kad tik 
niekas nepamatytų. Eikš, našlaitėli! Ir tu nori vyšnių! Tyliai, 
tyliai, sūnau! (Jie eina atsargiai, žvalgydamiesi) Ne, verčiau šen, 
čia mudu paslėps krūmokšniai. Ne, taip stačiai brautis nieku gyvu 
nevalia. (Jis tarytum tempia ją, o ji spiriasi) Mes turime elgtis 
protingai. (Staiga ji nusileidžia) Na, ką tau padaryti, jeigu tu 
būtinai nori brautis tiesiog... (Aukštai jį iškelia) Ar pasieksi 
vyšnias? Kiškis jas į burną, ten joms saugu. (Pati suvalgo vieną 
vyšnią, kurią jis įdeda jai į burną) Skanu. Po velnių, policininkas! 
Dabar bėkim! (Jie bėga) Va gatvė. Dabar ramiai, iš lėto eikime, 
kad nekristume į akis. Lyg niekur nieko... (Dainuoja, vaikščioda- 
ma su kūdikiu) 


Vienąsyk slyva smarkuolė 
Kažkur valkatą užpuolė... 
Bet nepėsčias buvo jis — 
Ir tuoj grybšt ją dantimis! 


Įeina vandens pardavėjas Vangas, vesdamasis 
už rankos vaikutį. Vangas nustebęs žiūri į Šen Te 

ŠEN TE (Vangui nusikosėjus, atsigreždama). Ak, Vangas! Labą 
dieną! 

VANGAS. Šen Te, girdėjau, tau nesiseka, tu net esi priversta parduoti 
savo krautuvę, kad galėtum apmokėti skolas. Bet va kūdikis be 
jokios pastogės. Jis bėgiojo po skerdyklos kiemą. Matyt, čia staliaus 
Lin To sūnus: prieš keletą savaičių stalius neteko savo dirbtuvės 
ir nuo to ėmė gerti. Alkani jo vaikai bastosi aplinkui. Ką su jais 
daryti? 

ŠEN TE (paima iš jo vaiką). Eikš, mažasis žmogau! (Publikai) 


Ei jūs! Žmogus prašo pastogės. 

Rytojaus žmogus prašo padėti jam šiandie! 
Jo draugas, pažįstamas jums globėjas, 
Priglaudžia jį. 


(Vangui) Jis galės gyventi pono Šu Fu barakuose, kur galbūt 
persikelsiu ir aš. Aš pati laukiu kūdikio. Tik niekam to nesakyk, 
kad nesužinotų Jang Sunas: juk mudu jam nereikalingi. Surask 
žemutiniam mieste Lin To ir pasakyk jam, kad ateitų čionai. 

VANGAS. Labai ačiū, Šen Te. Aš žinojau, kad tu ką nors sugalvosi. 
(Vaikui) Matai, geras žmogus visada suranda išeitį. Aš greit nu- 
bėgsiu ir atvesiu tavo tėvą. (Nori išeiti) 

ŠEN TE. O Vangai, tik dabar aš prisiminiau: kas yra tavo rankai? 
Juk aš žadėjau būti tau liudininke, bet mano pusbrolis... 

VANGAS. Nesirūpink dėl rankos. Pažvelk, aš jau išmokau apsieiti 
be dešinės rankos. Man jos beveik nebereikia. (Rodo jai, kaip 
gali kilnoti savo rykus be dešinės rankos) Matai, kaip aš darau. 

ŠEN TE. Tik žiūrėk, kad ji nenudžiūtų! Imk vežimuką, viską parduok 
ir eik su tais pinigais pas gydytoją. Man gėda, kad aš neištesėjau 
tau savo Žodžio. O ką tu pasakysi, kad aš priėmiau iš kirpėjo 
barakus? 

VANGAS. Ten galės gyventi benamiai ir tu pati; juk tai svarbiau už 
mano ranką. Dabar aš einu ieškoti staliaus. (/šeina) 

ŠEN TE (šuukia jam įkandin). Prižadėk man, kad eisi su manim pas 
gydytoją! 


Našlė SŠSin sugrįžo ir vis rodo jai ženklus 


Kas yra? 
NAŠLĖ ŠIN. Ar jūs iš proto išsikraustėt: dovanojate vežimuką su 
paskutine savo manta? Kas jums rūpi jo ranka? Jeigu tai sužinotų 

kirpėjas, išvytų jus iš šios vienintelės pastogės, kurią galite gauti. 
O ir man dar nesumokėjote už baltinių skalbimą! 
ŠEN TE. Kodėl jūs tokia pikta? (Publikai) 


Nejaugi jūs nepavargstate, 
Skriausdami savo artimą? Iš godumo 
Gyslos išpampsta jums ant kaktos. 
Ranka, nuo širdies ištiesta, 

Lengvai duoda ir dar lengviau gauna. 


Tiktai godulys kietai ją užgniaužia. 
Ak, kokia pagunda būti dosniam! 
Kaip malonu būti draugiškam! 
Geras žodis 

Ištrūksta kaip laimės atodūsis. 


Našlė Šin įširdusi išeina 
ŠEN TE (vaikui). Sėskis čion ir palauk, kol ateis tavo tėvas. 


Vaikas atsisėda ant žemės. Į kiemą įeina pagyvenusi 
pora, kuri buvo apsilankiusi pas Šen Te jos krautuvės 
atidarymo dieną. Vyras ir žmona tempia didžiulius pundus 


MOTERIS. Ar tu viena, Šen Te? 


Šen Te linktelėjus galva, ji pasišaukia vidun ir savo sūnėną, 
kuris irgi neša pundą 


MOTERIS. Kur tavo pusbrolis? 

ŠEN TE. Išvažiavęs. 

MOTERIS. Ar jisai grįš? 

ŠEN TE. Ne. Aš parduodu krautuvę. 

MOTERIS. Tą mes žinome. Todėl ir atėjome. Mes čia turime keletą 
pundų neperdirbto tabako, kurį mums vienas žmogus buvo skolin- 
gas, ir norėtume tave prašyti, kad pergabentum juos drauge su 
savo manta į naują savo buveinę. Mes dar neturime kur jų padėti, 
o gatvėje jie per daug krinta visiems į akis. Aš nesuprantu, kodėl 
negalėtum padaryti mums šios mažutės paslaugos, kai mus ištiko 
tavo krautuvėj nelaimė. 

ŠEN TE. Mielai padarysiu jums šią paslaugą. 

VYRIŠKIS. Jeigu kas tave užklaustų, kieno šitie pundai, sakyk, kad 
tavo. 

ŠEN TE. O kas gi galėtų klausti? 

MOTERIS (akylai žiūrėdama į ją). Pavyzdžiui, policija. Ji nusista- 
čiusi prieš mus ir nori mus elgetom paleisti. Kur dėti pundus? 
ŠEN TE. Nežinau. Dabar ypač bijau, kad nepadaryčiau ko nors, dėl 

ko galėčiau atsidurti kalėjime. 

MOTERIS. Iš tavęs šito galima tikėtis. Nejaugi mes turime prarasti 
dar ir šituos kelis pundus tabako — visa, ką išgelbėjome iš savo 
turto? 

Šen Te atkakliai tyli 


VYRIŠKIS. Suprask, su šituo tabaku galėtume mažytę įmonę įkurti. 
Paskui ir prasigyventumėm. 

ŠEN TE. Gerai, aš pasaugosiu jūsų pundus. Kol kas padėsime juos 
kambaryje. 


Ji eina su jais vidun. Vaikas žiūri jiems įkandin. Paskui, 
baikščiai dairydamasis, prieina prie šiukšlių kibiro ir graibo 
jame. Išsiima iš jo kažką ir ima valgyti. Šen Te ir kiti sugrįžta 
MOTERIS. Tu tikriausiai supranti, kad mes visiškai pasitikime tavim. 
ŠEN TE. Taip. (Pamato vaiką ir sustingsta) 
VYRIŠKIS. Užporyt mes užeisim pas tave į pono Šu Fu namus. 
ŠEN TE. Dabar išeikite, man bloga. 


Visi trys išeina 
ŠEN TE. Jis alkanas. Rausiasi šiukšlių kibire. (Iškelia vaiką ir, 
vargdienių vaikų dalios sukrėsta, rodydama pilką vaiko burnelę, 
kreipiasi į publiką. Ji prisiekia niekuomet taip beširdiškai nesielgti 
su savo vaiku) 
Sūnau, lakūne! Į kokį pasaulį 
Tu ateini? Jie nori, kad ir tu 


Raustumeis šiukšlių kibire? 
Nagi, žiūrėkit į pilką šią burnelę! 


(Rodo į vaiką) 


Ir kaip jūs elgiatės su savo artimu? 

Nejau neturite širdies savojo kūno vaisiui? 

Jokio gailesčio nejaučiate sau patiems, nelaimingieji? 
Na, tai bent aš ginsiu savąjį 

Ir tapsiu tigre. Nuo tos valandos, 

Kai šitai pamačiau, aš noriu 


113 Geras žmogus iš Sezuano 


Atsiskirt nuo visų ir nenurimti tol, 

Kol išgelbėsiu savąjį, bent jį! 

Ko aš išmokau purvyne, 
Kumščiuojama, apgaudinėjama — 
Dabar tegul išeina tau į naudą. 

Sūnau, vien tau tenoriu būti aš gera, 
Visiems kitiems — tigre, plėšriu žvėrim, 
Jei turi būti šitaip. 

O šitaip turi būti! 

(Išeina persirengti pusbroliu) 


ŠEN TE (išeidama). Dar kartą reikia, paskutinį kartą, tikiuosi. (Pasi- 
ima Šui Ta kelnes) 


Sugrįžusi Ši n smalsiai žiūri jai įkandin. Įeina brolienė 
ir senelis 
BROLIENĖ. Krautuvė uždaryta, manta kieme! Tai galas! 
NAŠLĖ ŠIN. Lengvabūdiškumo, geidulingumo ir savimeilės vaisiai! 
Ir kur ji rieda? Žemyn! Į pono Šu Fu barakus, pas jus! 
BROLIENĖ. Tai išsižios jinai! Mes atėjome skųstis! Drėgni žiurkių 
urvai išpuvusiom grindim. Kirpėjas atidavė juos tik todėl, kad ten 
suplėko jo muilo atsargos. „Aš turiu jums pastogę, ką jūs į tai 
pasakysite?“ „Gėda!“ — atsakom mes į tai. 


Įeina bedarbis 


BEDARBIS. Ar tiesa, kad Šen Te išsikrausto? 
BROLIENĖ. Taip. Ji norėjo pasprukti, kad niekas ir nesužinotų. 
NAŠLĖ ŠIN. Jai gėda, kad subankrutavo. 

BEDARBIS (susijaudinęs). Tegu pasikviečia savo pusbrolį! Visi jai 
patarkite pasikviesti pusbrolį! Tiktai jis gali ką nors padaryti. 
BROLIENĖ. Teisybė, teisybė! Jis šykštokas, bet, šiaip ar taip, išgelbės 

krautuvę, tada ir mums ji duos. 
BEDARBIS. Aš galvojau ne apie mus, o apie ją. Bet kas tiesa, tai 
tiesa: net ir dėl mūsų jį reikia pakviesti. 


Įeina Vangas su stalium. Jis vedasi už rankos du 
vaikus 


STALIUS. Aš tiesiog nežinau, kaip jums atsidėkoti. (Kitiems) Mums 
prižadėjo duoti butą. 
NAŠLĖ ŠIN. Kur? 


8. PLB 102 


Bertoltas Brechtas | 114 


STALIUS. Pono Šu Fu namuose! Ir visa tai mažojo Fengo dėka. 
Fengo! „Čia kažkas prašo pastogės!“ — pasakiusi Šen Te ir tuojau 
parūpino mums butą. Dėkokite savo broliui! 


Stalius ir jo vaikai linksmai lenkiasi mažajam Fengui 
Dėkojame tau, pastogės išmeldėjau! 
Įeina Šui Ta 


ŠUI TA. Norėčiau paklausti, ko visiems jums čia reikia? 

BEDARBIS. Ponas Šui Ta! 

VANGAS. Labą dieną, ponas Šui Ta. Aš nežinojau, kad jūs grįžęs. 
Jūs pažįstate stalių Lin To. Panelė Šen Te pažadėjo jam prieglaudą 
pono Šu Fu namuose. 

ŠUI TA. Pono Šu Fu namai užimti. 

STALIUS. Tai mes negalime ten apsigyventi? 

ŠUI TA. Tos patalpos kam kitam paskirtos. 

BROLIENĖ. Ar tai reiškia, kad ir mes turime iš ten išsikelti? 

ŠUI TA. Tikriausiai taip. 

BROLIENĖ. Bet kurgi mes visi turime dingti? 

ŠUI TA (gūžtelėdamas pečiais). Kiek aš suprantu panelę Šen Te, kuri 
yra išvažiavusi, ji neketina jūsų apleisti. Tačiau ateityje viskas turi 
būti sutvarkyta bent kiek protingiau. Valgio dykai nebebus davi- 
nėjama. Vietoj to kiekvienam bus suteikta proga doru keliu vėl 
prasikurti. Panelė Šen Te nusprendė visiems jums duoti darbo. 
Kas iš jūsų dabar nori eiti su manim į pono Šu Fu namus, tasai 
negrįš tuščiomis. 

BROLIENĖ. Ar tai reiškia, kad dabar visi mes dirbsime panelei 
Šen Te? 

ŠUI TA. Taip. Jūs perdirbinėsite tabaką. Ten kambaryje guli trys 
pundai. Paimkite juos! 

BROLIENĖ. Neužmirškite, kad mes patys turėjome krautuvę. Mes 
pratę dirbti sau patiems. Mes turime nuosavo tabako. 

ŠUI TA (bedarbiui ir staliui). Gal jūs norite dirbti panelei Šen Te, 
nes jūs neturite nuosavo tabako? 


Stalius ir bedarbis nepatenkinti eina į kambarį. Ateina 
namo savininkė 


NAMO SAVININKĖ. Na, ponas Šui Ta, kaip su pardavimu? Aš čia 
turiu tris šimtus sidabrinių dolerių. 

ŠUI TA. Ponia Mi Ciu, aš nusprendžiau krautuvės nebeparduoti, o 
pasirašyti nuomos sutartį. 

NAMO SAVININKĖ. Ką? Staiga jums nebereikia pinigų lakūno 
vietai gauti? 

ŠUI TA. Ne. 

NAMO SAVININKĖ. Ir jūs turite nuompinigius? 

ŠUI TA (ima nuo vežimėlio, kur sukrauta manta, kirpėjo čekį ir 
užpildo jį). Aš čia turiu čekį dešimčiai tūkstančių sidabrinių 
dolerių, išduotą pono Šu Fu, kuris domisi mano pussesere. Prašom 
pasižiūrėti, ponia Mi Ciu! Du šimtai sidabrinių dolerių už nuomą 
kitam pusmečiui bus jūsų rankose dar prieš šeštą valandą vakaro. 
O dabar, ponia Mi Ciu, leiskite man toliau tęsti savo darbą. 
Šiandien aš labai užsiėmęs ir turiu atsiprašyti. 

NAMO SAVININKĖ. Ak, suprantu, ponas Šu Fu eina lakūno pėdo- 
mis! Dešimt tūkstančių sidabrinių dolerių! Vis dėlto aš stebiuosi 
dabartinių merginų lengvabūdiškumu ir nepastovumu, ponas Šui 
Ta. (Išeina) 


Stalius ir bedarbis įneša pundus 


STALIUS. Nežinau, kodėl aš turėčiau tampyti jūsų pundus. 

ŠUI TA. Gana, kad aš žinau. Jūsų sūnus, rodos, turi puikų apetitą. 
Jis nori valgyti, ponas Lin To. 

BROLIENĖ (žiūri į pundus). Ar mano svainis čia buvo užėjęs? 

NAŠLĖ ŠIN. Taip. 

BROLIENĖ. Ką tik... Aš gi pažįstu šituos pundus. Čia mūsų tabakas! 

ŠUI TA. Patariu apie tai nekalbėti taip garsiai. Čia mano tabakas, tai 
matyti jau ir iš to, kad jis stovi mano kambaryje. Jeigu abejojate, 
galime eiti į policiją ir išsklaidyti jūsų abejones. Ar eisime? 

BROLIENĖ (piktai). Ne. 

ŠUI TA. Rodos, vis dėlto jūs neturite nuosavo tabako. Tokiomis ap- 
linkybėmis gal nusitversite gelbstinčios rankos, kurią jums tiesia 
panelė Šen Te? O dabar būkite tokie geri ir parodykite man kelią 
į pono Šu Fu namus. 


Paėmęs už rankos jauniausią staliaus vaikutį, Šui Ta 
išeina. Iš paskos seka stalius, kiti jo vaikai, 
brolienė, senelis ir bedarbis. Brolienė, stalius 
ir bedarbis neša pundus 


VANGAS. Jis — neblogas žmogus, bet Šen Te — gera. 

NAŠLĖ ŠIN. Nežinau. Ant skalbinių virvutės trūksta vienerių kelnių. 
Jomis apsiavęs pusbrolis. Tatai kažką reiškia. Įdomu žinoti — 
ką? 


Įeina abudu senukai 


SENUTĖ. Ar panelė Šen Te čia? 

NAŠLĖ ŠIN (neprielankiai). Išvažiavusi. 

SENUTĖ. Keistas dalykas. Ji žadėjo šį tą mums atnešti. 

VANGAS (skausmingai žiūri į savo ranką). Ji žadėjo ir man padėti. 
Man tirpsta ranka. Tikriausiai Šen Te greit grįš. Pusbrolis visada 
tik trumpam čion atvyksta. 

NAŠLĖ ŠIN. Taip, tiesa. 


Intermedija 


VANGO NAKVYNĖ 


Muzika. Sapne vandens pardavėjas pasakoja 
dievams savo nuogąstavimus. Dievai vis dar tebekeliauja. 
Jie atrodo išvargę. Valandžiukę jie stabteli ir atgręžia galvas 
į vandens pardavėją 


VANGAS. Kol jūsų pasirodymas, išmintingieji, manęs neišbudino, 
sapnavau aš ir sapne mačiau savo mieląją sesę Šen Te, didžiai 
nuliūdusią. Ji stovėjo upės švendryne, toje vietoje, kur randami 
savižudžiai. Ji keistai svirduliavo, jos galva buvo nulinkusi, lyg ji 
neštų kažką minkšto, bet sunkaus ir toji našta gramzdintų ją 
į dumblą. Mano pašaukta, ji atsakė man, kad turinti pernešti į kitą 
krantą didžiulį pundą įsakymų ir stengtis, kad jie nesušlaptų, 
kitaip išdils raidės. Tikrai sakant, aš nieko nemačiau ant jos pečių. 
Bet aš išsigandęs prisiminiau, kad jūs, dievai, skiepijote jai didžias 
dorybes, atsidėkodami už tai, kad ji priėmė jus pas save, kai jūs 
niekur negalėjote gauti nakvynės — kokia gėda! Esu tikras, jūs 
suprantate mano rūpestį dėl jos. 

TREČIASIS DIEVAS. Ką tu siūlai? 

VANGAS. Sumažinti įsakymų, išmintingieji. Palengvinti įsakymų 
naštą, atsižvelgiant į sunkius laikus, gailestingieji! 

TREčČIASIS DIEVAS. Kaipgi, Vangai, kaip? 

VANGAS. Jeigu, pavyzdžiui, vietoj meilės būtų reikalaujama tik prie- 
lankumo arba... 

TREČIASIS DIEVAS. Bet tai būtų dar sunkiau, tu nelaimingasai! 
VANGAS. Arba atlaidumo vietoj teisingumo. 

TREČIASIS DIEVAS. Bet tada būtų dar daugiau darbo! 

VANGAS. Ir paprasčiausio padorumo vietoj garbės! 

TREČIASIS DIEVAS. Betgi tai dar sunkiau, tu abejojantis! 


Dievai keliauja išvargę toliau 


8 
ŠUI TA TABAKO FABRIKAS 


Pono Šu Fu barakuose Šui Ta įrengia mažą tabako fabriką. Už 
pertvaros grūstinai prigrūsta žmonių, ypač daug moterų ir 
vaikų; tarp jų — brolienė, senelis, buvęsstalius 
ir jo vaikai 

Priešakin išeina ponia Jang, lydima savo sūnaus 
Suno 


PONIA JANG (publikai). Aš turiu jums papasakoti, kaip mano sūnus 
Sunas per visų gerbiamo pono Šui Ta išmintį ir griežtumą iš nus- 
mukusio žmogaus virto naudingu. Kaip žinoma visam kvartalui, 
ponas Šui Ta netoli skerdyklos įsteigė nedidelį, bet greit suklestė- 
jusį tabako fabriką. Prieš tris mėnesius aš su savo sūnum buvau 
priversta kreiptis į jį. Neilgai palaukus, jis mane priėmė. 


Iš fabriko išeina Šui Ta ir prisiartina prie ponios 
Jang 


ŠUI TA. Kuo galiu jums patarnauti, ponia Jang? 

PONIA JANG. Ponas Šui Ta, aš norėčiau tarti jums žodelį dėl savo 
sūnaus. Šįryt pas mus atėjo policija ir mums pasakė, kad jūs panelės 
Šen Te vardu padavėte skundą dėl vedybų sutarties sulaužymo 
ir dviejų šimtų sidabrinių dolerių išviliojimo. 

ŠUI TA. Tikrai taip, ponia Jang. 

PONIA JANG. Ponas Šui Ta, dėl dievų meilės, ar jūs negalėtumėt 
dar kartą jo pasigailėti ir leisti jam išvengti teismo? Pinigų nebėr. 
Jis prašvilpė juos per dvi dienas, kai nuėjo niekais jo planas gauti 
lakūno vietą. Aš žinau, jis nenaudėlis. Jis buvo jau pardavęs netgi 
mano baldus ir norėjo į Pekiną išvažiuoti be savo senos mamos. 

(Verkia) Panelė Šen Te kitados jį labai vertino. 

ŠUI TA. Ką jūs man pasakysite, ponas Jang Sunai? 

SUNAS (niūriai). Aš nebeturiu pinigų. 

ŠUI TA. Ponia Jang, kadangi mano pusseserė dėl kažkokių man ne- 
žinomų priežasčių jautė silpnybę jūsų nusmukėliui sūnui, tai aš 
esu pasiruošęs dar kartą jam padėti. Šen Te pasakė man, kad ji 
tikisi, jog doras darbas jį pataisysiąs. Jis gali gauti vietą mano 
fabrike. Po truputėlį tie du šimtai sidabrinių dolerių jam bus 
atskaitomi iš algos. 

SUNAS. Vadinasi, belangė arba fabrikas? 

ŠUI TA. Jūsų valia pasirinkti. 

SUNAS. O su panele Šen Te ar aš galėčiau pasikalbėti? 

ŠUI TA. Ne. 

SUNAS. Kur man dirbti? 

PONIA JANG. Labai labai ačiū, ponas Šui Ta! Jūs begaliniai geras, 
ir dievai jums atlygins. (Sunui) Tu iškrypai iš tiesaus kelio, 
sūnau. Pamėgink dabar doru darbu vėl tiek iškilti, kad nebūtų 
tau gėda žiūrėti savo motinai į akis. 


Sunas seka paskui Šui Ta į fabriką. Ponia Jang grįžta prie 
rampos 


PONIA JANG (publikai). Pirmosios savaitės Sunui buvo sunkios. 
Darbas jam nepatiko. Jis neturėjo progos pasižymėti. Tik trečią 
savaitę jam nusisekė. Jis ir buvęs stalius Lin To turėjo tampyti 
pundus tabako. 


Sunas ir buvęs stalius tempia po du pundus tabako 


BUVĘS STALIUS (vaitodamas sudrimba ant ryšulio tabako). Nebe- 
galiu. Aš jau per senas tokiam darbui. 

SUNAS (irgi atsisėda). Kodėl tu nesviedi tų pundų jiems į snukį? 

BUVĘS STALIUS. O iš ko mes gyvensim? Kad kaip nors išsivers- 
tume, aš turiu netgi vaikus įkinkyti. O, jeigu tai matytų panelė 
Šen Te! Ji buvo gera. 

SUNAS. Ji nebuvo blogiausia. Jeigu aplinkybės nebūtų taip liūdnai 
susiklosčiusios, mudu būtume puikiai sutarę. Norėčiau žinoti, 
kur ji dabar. Geriau dirbkim toliau. Jis paprastai šituo laiku ateina. 


Jie atsistoja 


SUNAS (mato ateinantį Šui Ta). Duok šen vieną pundą, klipata! 
(Sunas paima dar ir vieną Lin To pundą) 

BUVĘS STALIUS. Labai ačiū! Jeigu ji būtų čia ir matytų, kad 
padedi senam žmogui, tu kristum jai į akį. 


Įeina Šui Ta 


PONIA JANG (publikai). Ponas Šui Ta iš pirmo žvilgsnio, žinoma, 
pamatė, kur atsakantis darbininkas, nesibaidąs jokio darbo. Ir 
jis įsikišo. 

ŠUI TA. Sustokit! Kas čia yra? Kodėl tu neši tik vieną pundą? 

BUVĘS STALIUS. Šiandien aš truputį pavargęs, ponas Šui Ta, ir 
Jang Sunas buvo toks geras... 

ŠUI TA. Tu grįši atgal ir paimsi tris pundus, drauguži. Ką gali Jang 
Sunas, gali ir tu. Jang Sunas stengiasi, o tu — ne. 

PONIA JANG (publikai, tuo tarpu, kai buvęs stalius ima dar du pun- 
dus). Nė vieno žodžio, aišku, nebuvo pasakyta Sunui, bet ponas 
Šui Ta jau buvo susidaręs apie jį savo nuomonę. Ir kitą šeštadienį, 
išmokant algą... 


Pastatomas stalas, ir ateina ponas Šui Ta su kapšiu pinigų. 
Stovėdamas šalia prievaizdo, buvusio bedarbio, išmoka 
jis algą. Sunas prieina prie stalo 


PRIEVAIZDAS. Jang Sunas — šeši sidabriniai doleriai. 

SUNAS. Atsiprašau, man gali būti tik penki doleriai. Tik penki sidab- 
riniai doleriai. (Jis ima lapą, kurį laiko rankoje prievaizdas) 
Malonėkite pažiūrėti, čia per klaidą užrašytos šešios darbo dienos, 
o aš vieną dieną praleidau: buvau teisme. (Veidmainingai) Aš 
nenoriu gauti to, ko neuždirbau, net ir kai tokia menka alga! 

PRIEVAIZDAS. Vadinasi, penki sidabriniai doleriai! (Šui Ta) Retas 
atsitikimas, ponas Šui Ta! 

ŠUI TA. Kaip čia gali būti užrašyta šešios dienos, kai jis dirbo tik 
penkias? 

PRIEVAIZDAS. Turbūt aš apsirikau, ponas Šui Ta. (Sunui, šaltai) 
Daugiau to neatsitiks. 

ŠUI TA (pasivedėjęs Suną į šalį). Neseniai aš pastebėjau, kad jūs 
esate stiprus žmogus ir savo jėgos neslepiate nuo firmos. Šiandien 
pamačiau, kad jūs dar ir sąžiningas žmogus. Ar dažnai pasitaiko, 
kad prievaizdas suklysta firmos nenaudai? 

SUNAS. Jis turi pažįstamų tarp darbininkų — jie laiko jį saviškiu. 

ŠUI TA. Suprantu. Paslauga už paslaugą. Norite atpildo? 

SUNAS. Ne. Bet aš drįsčiau nurodyti dar tai, kad esu ir inteligentiškas 

žmogus. Turbūt žinote, aš esu gavęs tam tikrą išmokslinimą. Prie- 
vaizdas gerai sutinka su darbininkais, bet jis, kaip bemokslis, negali 
suprasti firmos interesų. Duokite man savaitę išbandymui, ponas 
Šui Ta, ir aš pasistengsiu jums įrodyti, kad mano išsilavinimas 
firmai labiau pravers už gryną raumenų jėgą. 

PONIA JANG (publikai). Tai buvo drąsūs žodžiai, bet tą vakarą aš 
pasakiau savo sūnui: „Tu esi lakūnas. Parodyk, kad ir ten, kur 
esi, gali iškilti! Skrisk, mano sakale!“ Ir iš tikro, kokių didžių dalykų 
sukuria mokslas ir protas! Argi be jų pateksi tarp geresniųjų? 
Tikrus stebuklus mano sūnus darė pono Šui Ta fabrike! 


Plačiai išsižergęs Sunas stovi užpakaly darbininkų. Per galvas 
jie padavinėja kits kitam neperdirbto tabako pintinę 


SUNAS. Ei jūs, argi čia darbas! Pintinė turi vikriau judėti! (Vaikui) 
O tu atsisėsk ant grindų — vietos neužimsi! Tu gali dar ir presuoti, 
ei tu, tenai! Šunsnukiai, tinginiai, už ką jums mokame algą? 
Vikriau su pintine! Po velnių! Senį pasodinkit į šalį, tegu pe- 
šioja su vaikais! Aptingo jis čia! Na, į taktą visi! (Pliaukšt į taktą 
delnais, ir pintinė juda greičiau) 

PONIA JANG. Ir nei tamsių žmonių priešiškumas, nei keiksmai — 
o jų nestigo — nesutrukdė mano sūnui atlikti pareigos! 


Vienas iš darbininkų užtraukia dainą apie aštuntąjį dramblį. 
Kiti jam pritaria 


DAINA APIE AŠTUNTĄJĮ DRAMBLĮ 
1 


Septyni drambliai priklauso ponui Džinui. 
Jis taipogi dar aštuntą turi. 
Septyni laukiniai, 
vienas — prijaukintas: 
Jo dalykas — saugot visą būrį. 
Ristele, žvaliau! 
Pono Džino miškai dideli. 
Daug dar reikia kelmų išrauti, 
O jau naktis netoli! 

Girioj kelmus rauna septyni drambliai, 
Ant aštunto sėdi ponas Džinas. 
Stovi sau dramblys... 
Visą dieną jis 
Mato, kaip bičiuliai jo kankinas. 
Raukite, greičiau! 
Pono Džino miškai dideli. 
Daug dar reikia kelmų išrauti, 
O jau naktis netoli! 


Nusibodo dirbti septyniem drambliam. 
Jie pikti, jie bėgti pasiryžę. 
Ponas plūsta juos 

(kas gi jam neduos?), 
Aštuntajam nesigaili ryžių. 

Kaip suprasti tai? 

Pono Džino miškai dideli. 

Daug dar liko kelmų išrauti, 

O jau naktis netoli! 


Ilčių nebeturi septyni drambliai. 
Vien aštuntas ilčių nenustojo. 
Puola jis dramblius, 

jiems šį kartą klius! 
Šeimininkas žiūri ir kvatoja. 

Na, žvaliau, žvaliau! 

Pono Džino miškai dideli. 

Daug dar liko kelmų išrauti, 

O jau naktis netoli. 

Šui Ta, be rūpesčių sau vaikštinėdamas ir rūkydamas ci garą, 
išeina priekin. Jang Sunas juokdamasis traukia drauge su 
visais trečiojo posmo priedainį ir paskutiniame posme, pliauk- 
šėdamas delnais, pagreitina tempą 


PONIA JANG (publikai). Mes tiesiog nežinome, kaip atsidėkoti ponui 
Šui Ta. Beveik ničnieko nedarydamas, tik griežtumu ir išmintimi jis 
ištraukė iš Suno visa gera, kas jame slypėjo! Jis nedavinėjo fantas- 
tiškų pažadų, kaip jo išgirtoji pusseserė, bet privertė jį sąžiningai 
dirbti. Šiandien Sunas visai kitoniškas žmogus nei prieš tris mėne- 
sius. Manau, jūs su tuo sutiksite. Ne veltui mūsų proseniai saky- 
davo: „Taurus yra kaip varpas: jei sudauši į jį — skambės, jei 
nesudauši — neskambės“. 


9 
ŠEN TE TABAKO KRAUTUVĖ 


Krautuvė virto kontora su foteliais ir gražiais kilimais. Lyja. 
Šui Ta, dabar jau pastorėjęs, atsisveikina su kilimų pre- 
kijais — senuku ir senute. Našlė Šin paten- 
kinta žiūri į juos. Krinta į akis, kad ji išsipusčiusi naujais 
drabužiais 

ŠUI TA. Gaila, bet negaliu pasakyti, kada ji grįš. 

SENUTĖ. Šiandien mes gavome laišką su dviem šimtais sidabrinių 
dolerių, kuriuos kadaise buvome jai paskolinę. Siuntėjas nenu- 
rodytas. Bet laiškas turbūt atėjęs iš Šen Te. Labai norėtume jai 
parašyti. Koks jos adresas? 

ŠUI TA. Ir šito, deja, aš nežinau. 

SENUKAS. Eiva. 

SENUTĖ. Vis dėlto kada nors ji turi grįžti! 


Šui Ta nusilenkia. Abu senukai išeina susirūpinę 
ir netvirtais žingsniais 
NAŠLĖ ŠIN. Pinigus jie atgavo per vėlai. Savo krautuvę jie prarado, 
nes negalėjo sumokėti mokesčių. 
ŠUI TA. Kodėl jie nesikreipė į mane? 
NAŠLĖ ŠIN. Į jus žmonės kreipiasi nenoriai. Iš pradžių jie tikriausiai 

laukė, kada grįš Šen Te, nes neturėjo raštiško dokumento. Kritiš- 
komis dienomis senukas apsirgo karštine, ir žmona dieną naktį 
jį slaugė. 

ŠUI TA (priverstas atsisėsti, nes jam darosi bloga). Man vėl svaigsta 
galva! 

NAŠLĖ ŠIN (pluša aplink jį). Jūs septintame mėnesyje! Jaudini- 
masis jums kenkia. Džiaukitės, kad aš čia. Niekas negali apsieiti be 
žmogaus pagalbos. Na, sunkią valandą aš visada būsiu prie jūsų. 
(Juokiasi) 

ŠUI TA (silpnai). Ar galiu to tikėtis, ponia Šin? 

NAŠLĖ ŠIN. O kaipgi! Tai, žinoma, kainuos kokį nors mažmožį. Atsi- 
sekit apykaklę, ir jums bus lengviau. 

ŠUI TA (gailiai). Juk viskas tik kūdikiui, ponia Šin. 

NAŠLĖ ŠIN. Viskas kūdikiui. 

ŠUI TA. Tik aš per greit storėju. Tai jau krinta į akis. 

NAŠLĖ ŠIN. Visi mano, kad papilnėjote iš gero gyvenimo. 

ŠUI TA. O kaip bus su mažyčiu? 

NAŠLĖ ŠIN. To jūs klausiate triskart per dieną. Jis bus prižiūrimas. 
Ir jo priežiūra bus geriausia, kokia tik įmanoma už auksą. 

ŠUI TA. Taip. (Baimingai) Jis niekad neturi matyti Šui Ta. 

NAŠLĖ ŠIN. Niekad. Tik Šen Te. 

ŠUI TA. Bet gandai kvartale! Vandens pardavėjas su savo plepalais! 
Krautuvė sekama! 

NAŠLĖ ŠIN. Kol nežino kirpėjas, dar nieko neprarasta. Išgerkite 
gurkšnį vandens. 


Įeina Sunas, puikiai apsirengęs, su portfeliu, kokius pa- 
prastai nešioja prekybininkai. Jis nustebęs išvysta Šui Ta po- 
nios Šin glėbyje 


SUNAS. Rodos, sukliudžiau? 
ŠUI TA (sunkiai atsistoja ir sverdėdamas eina durų link). Iki ryto- 
jaus, ponia Šin! 


Našlė Šin, maudamasi pirštines, išeina šypsodama 


SUNAS. Pirštinės! Iš kur, kaip, kam? Ar tik ji neapgaudinėja jūsų? 
(Kadangi Šui Ta nieko neatsako) Nejaugi ir jūs pasiduodate 
švelniems jausmams? Juokinga. (Išsiima lapelį iš portfelio) Šiaip 
ar taip, pastaruoju metu jūs žengtelėjote keletą pakopų žemyn. Už- 
gaidos. Neryžtingumas. Ar jūs sergate? Įmonė kenčia nuo to. Štai 

ir vėl raštas iš policijos. Jie nori uždaryti fabriką. Jie sako, kad toje 
patalpoje daugių daugiausia tegalės dirbti tik dvigubai tiek žmonių, 
kiek įstatymas leidžia. Jūs turite pagaliau ką nors daryti, ponas 
Šui Ta! | 


Šui Ta valandžiukę žiūri į jį nematančiom akim. Paskui eina 
į kambarį ir grįžta su paketu. Išima iš jo naują skrybėlę kati- 
liuką ir meta ant rašomojo stalo 


ŠUI TA. Firma pageidauja, kad jos įgaliotinis būtų padoriai apsiren- 
BęS. 

SUNAS. Nejaugi jūs man ją nupirkote? 

ŠUI TA (abejingai). Užsidėkite, ar jums tiks. 


Sunas nustebęs žiūri ir užsideda katiliuką. Šui Ta pataiso jį 


SUNAS. Aš esu jūsų tarnas, bet nesukit ir vėl į šalį. Šiandien jūs 
turite apsvarstyti su kirpėju naują projektą. 

ŠUI TA. Kirpėjas kelia neįvykdomas sąlygas. 

SUNAS. Gal jūs man galiausiai pasakytumėt, kas tai per sąlygos. 

ŠUI TA (išsisukinėdamas). Barakai gan geri. 

SUNAS. Taip, gan geri tai šuniavai, kuri ten dirba, bet ne per geriausi 
tabakui. Jis drėksta. Aš dar prieš posėdį pakalbėsiu su Mi Ciu dėl 
josios patalpų. Kai jas turėsime, galėsime išimti iš apyvartos savo 
cigaretes „Prašyk manęs“, „„Skeveldros“ ir „Kelmai“. Jos nepa- 
kankamai geros. Prie puodelio arbatos aš glosčiau poniai Mi Ciu 
riebius kelius, ir patalpos kainuos mums tik pusę. 

ŠUI TA (griežtai). Ne. Aš norėčiau, ir firmos interesai reikalauja, kad 
jūs laikytumėtės santūriai ir šaltai, kaip dera įmonės atstovui. 

SUNAS. Kodėl jūs taip susierzinote? Ar dėl tų nemalonių gandų, 
sklindančių kvartale? 

ŠUI TA. Man nerūpi gandai. 

SUNAS. Vadinasi, vėl bus lietaus. Kai tik lyja, visada jūs darotės irzlus 
ir melancholiškas. Norėčiau žinoti kodėl? 

VANGO BALSAS (iš lauko). 


Tas dangus — it kiauras maišas. 
Ant galvų, stogų ir sodų 

Liūtis kliokia... O aš, kvaišas, 
Vandenį žmonėms parduodu. 
— Pirkit vandenį! — šaukiu aš, 
Bet manoj kišenėj tuščia. 


125 Geras žmogus iš Sezuano 


Nieks nesiūlo nė skatiko, 
Nieks neprašo... Kas gi bus čia? 


SUNAS. Čia tas prakeiktas vandens pardavėjas. Vėl jis tuojau pradės 
kaukti. 

VANGO BALSAS (iš lauko). Nejaugi šiame mieste nebėra nė vieno 
gero žmogaus? Net čia, kur gyveno geroji Šen Te? Kurgi ta, kuri 
prieš daugel mėnesių, netgi lyjant, su džiaugsmu širdyje nupirko iš 
manęs puoduką vandens? Kur ji dabar? Nejaugi niekas jos nema- 
tė? Niekas apie ją negirdėjo? Vieną vakarą ji įėjo į šiuos namus ir 
daugiau nebeišėjo! 

SUNAS. Gal užčiaupti pagaliau jam nasrus? Kas jam darbo, kur ji! 
Beje, aš manau, jūs tik todėl to nesakote, kad aš nesužinočiau. 

VANGAS (įeina). Ponas Šui Ta, aš vėl jus klausiu, kada grįš Šen Te. 
Šeši mėnesiai jau praslinko, kai ji iškeliavo. (Kadangi Šui Ta tyli) 
Per tą laiką čia atsitiko daug kas, ko, jai esant, niekados nebūtų 
atsitikę. (Kadangi Šui Ta vis tebetyli) Ponas Šui Ta, kvartale 
sklinda gandai, kad Šen Te ištiko nelaimė. Mes, jos draugai, labai 
nerimaujame. Būkite toks malonus ir duokite mums tikslų jos 
adresą. 

ŠUI TA. Deja, dabar aš neturiu laiko, ponas Vangai. Ateikite kitą 
savaitę. 

VANGAS (susijaudinęs). Žmonėms krito į akis ir tai, kad ryžiai, kurių 
visada čia gaudavo vargdieniai, rytais vėl stovi ties durimis. 

ŠUI TA. Ir kas iš to? 

VANGAS. Kad Šen Te apskritai niekur neišvažiavusi. 

ŠUI TA. Tai kurgi ji? (Kadangi Vangas tyli) Tada aš jums atsakysiu. 
Ji išvykusi galutinai. Jeigu jūs Šen Te draugas, ponas Vangai, ko 
mažiau teiraukitės, kur ji dingo. Toks mano patarimas. 

VANGAS. Geras patarimas! Ponas Šui Ta, Šen Te, prieš dingdama 
iš čia, man prisipažino, kad ji nėščia! 

SUNAS. Ką? 

ŠUI TA (greitai). Melas! 

VANGAS (labai rimtai, ponui Šui Ta). Ponas Šui Ta, nemanykite, 
kad Šen Te draugai kada nors nustos teiravęsi apie ją. Gerą žmogų 
nelengva užmiršti. Jų ne tiek daug. (Išeina) 


Šui Ta nustėręs žiūri jam įkandin. Paskui greitai eina į kam- 
barį 


SUNAS (publikai). Šen Te nėščia! Aš nesitveriu savam kaily! Aš ap- 

gautas! Turbūt ji pasisakė savo pusbroliui, o tas nevidonas, savaime 
suprantama, tuojau išgrūdo ją. „„Susikrauk lagaminą ir išnyk, kol 
kūdikio tėvas dar nieko nežino!“ Kur tai girdėta? Tai nežmoniška! 
Aš turiu sūnų. Saulės šviesą įšvys dar vienas Jangas! Ir kas darosi? 
Mergina dingsta, o aš čia turiu plūktis! (Įniršta) Ne, skrybėle 
manęs nenupirksi! (Trypia kojom katiliuką) Nusikaltėlis! Plėši- 
kas! Kūdikių grobikas! O mergina neturi jokio gynėjo! (Iš kamba- 
rio pasigirsta kūkčiojimas) Ten kažkas lyg ir verkia? Kas tai būtų? 
Jau nustojo. (Klausosi) Kas gi ten rauda kambary? Negi raudotų 
tasai šunsnukis Šui Ta! Tai kas gi tada rauda? Ir ką reiškia, kad 
vis dar rytais tebestovi ryžiai ties durimis? Nejaugi mergina tebėra 
čia? Tik gal jisai ją slepia? Kas gi galėtų ten raudoti? Tai man 
labai praverstų! Aš ją žūt būt turiu susirasti, jeigu ji nėščia! 


Šui Ta grįžta iš kambario. Jis prieina prie lauko durų ir 
žiūri į lietų 

SUNAS. Tai kurgi ji? 

ŠUI TA (kilstelia ranką ir klausosi). Vieną akimirką! Jau devynios! 
Bet šiandien nieko negirdėti. Per smarkus lietus. 

SUNAS (ironiškai). Ką gi jūs norite išgirsti? 

ŠUI TA. Pašto lėktuvą. 

SUNAS. Nekrėskit juokų. 

ŠUI TA. Kadaise, sako, jūs norėjote skraidyti? Ar dabar šitai jūsų 
nebedomina? 

SUNAS. Aš nesiskundžiu dabartine savo padėtimi, jeigu jūs tai turite 
galvoje. Prisipažinsiu, aš nemėgstu naktinės tarnybos. O pašto 
lėktuvai skraido nakčia. Firma, taip sakant, man įaugo širdin. Vis 
dėlto ta firma buvusios mano sužadėtinės, jeigu ji net ir išvažia- 
vusi. Juk ji išvažiavusi, ar ne? 

ŠUI TA. Kodėl klausiate? 

SUNAS. Galbūt todėl, kad jos reikalams aš vis dar nesu abejingas. 

ŠUI TA. Tas galėtų sudominti mano pusseserę. 

SUNAS. Jos reikalai man rūpi taip, kad aš negaliu užmerkti akių, jeigu 
iš jos, pavyzdžiui, atimama judėjimo laisvė. 

ŠUI TA. Kas gi ją atima? 

SUNAS. Jūs! 


Pauzė 


ŠUI TA. Kaipgi jūs elgtumėtės tokiu atveju? 

SUNAS. Aš galbūt pirmiausia vėl pasikalbėčiau apie savo vietą 
firmoje. 

ŠUI TA. Ak taip! O jeigu firma, atseit, aš, suteikčiau jums atitinkamą 
vietą, ar būtų galima tikėtis, kad jūs liausitės teiravęsis apie buvusią 
savo sužadėtinę? 

SUNAS. Galbūt. 

ŠUI TA. O kokią jūs vaizduojatės savo naująją vietą firmoje? 

SUNAS. Vadovaujančią. Aš manau, pavyzdžiui, jus išmesti. 

ŠUI TA. O jeigu firma išmestų ne mane, o jus? 

SUNAS. Tada aš, galimas daiktas, sugrįžčiau, bet ne vienas. 

ŠUI TA. O su kuo? 

SUNAS. Su policija. 

ŠUI TA. Su policija. O jei, sakysim, policija nieko čia nerastų? 

SUNAS. Ji, galimas daiktas, apžiūrėtų šią patalpą! Ponas Šui Ta, aš 
ilgiuosi savo širdies damos. Tas ilgesys nenumalšinamas. Aš jau- 
čiu, jog privalau ko nors griebtis, kad vėl galėčiau turėti ją savo 
glėbyje. (Ramiai) Ji nėščia, ir jai reikalingas artimas Žmogus. 
Aš turiu dėl to pasitarti su vandens pardavėju. (Išeina) 


Šui Ta nejudėdamas žiūri jam įkandin. Paskui jis greit eina 
atgal į kambarį. Atneša įvairius Šen Te daiktus: baltinius, 
drabužius, tualeto reikmenis. Ilgai žiūri į šaliką, kurį Šen Te 
buvo pirkusi kilimų parduotuvėje. Paskui viską suriša į ryšulį 
ir, išgirdęs žingsnius, pakiša po stalu. Įeina namo savi- 
ninkėir ponas Šu Fu. Jie sveikina Šui Ta ir nusiau- 
na kaliošus, pasideda skėčius 


NAMO SAVININKĖ. Jau ruduo, ponas Šui Ta. 

PONAS ŠU FU. Melancholiškas metų laikas! 

NAMO SAVININKĖ. O kurgi jūsų žavingasis įgaliotinis? Baisus mo- 
terų širdžių ėdikas! Jūs turbūt nežinojote, kad jis toks. Įsivaizduoki- 
te, jis puikiai moka suderinti savo žavumą su tarnybinėmis parei- 
gomis, ir iš to jums tik nauda. 

ŠUI TA (nusilenkdamas). Prašom sėsti. 


Visi susėda ir užsirūko 
Mano draugai, nenumatytas atsitikimas, galįs turėti tam tikrų 
pasekmių, skatina mane pagreitinti derybas, kurias aš neseniai 


vedžiau dėl savo įmonės ateities. Ponas Šu Fu, su savo fabriku aš 
turiu sunkumų. 

PONAS ŠU FU. Kaip visada. 

ŠUI TA. Bet dabar policija atvirai grasina jį uždaryti, jeigu negalėsiu 
remtis derybomis dėl naujo objekto. Ponas Šu Fu, čia kalbama 
apie vienintelį turtą mano pusseserės, kuriai jūs visuomet rodėte 
tokį didelį dėmesį. 

PONAS ŠU FU. Ponas Šui Ta, man baisiai nesinori svarstyti tolydžio 
vis didėjančių jūsų projektų. Aš užsiminiau apie kuklią vakarienę 
su jūsų pussesere, o jūs kalbate apie finansinius sunkumus. Aš 
leidžiu jūsų pusseserei apgyvendinti savo namuose neturinčius 
pastogės, o jūs įrengiate ten fabriką. Aš įteikiu jai čekį, o jūs jį 
realizuojate. Jūsų pusseserė dingsta. Jūs pageidaujate šimto tūks- 
tančių sidabrinių dolerių, drauge pareikšdamas, kad mano namai 
jums per maži. Ponas Šui Ta, kur jūsų pusseserė? 

ŠUI TA. Ponas Šu Fu, nusiraminkit. Šiandien galiu jums pranešti, kad 
ji greitai grįš. 

PONAS ŠU FU. Greitai? Kada gi? Jau kelios savaitės girdžiu iš jūsų 
„greitai“. 

ŠUI TA. Aš nereikalavau iš jūsų naujų parašų. Aš tik paklausiau, ar 
jūs susidomėtumėt mano projektu, jeigu mano pusseserė grįžtų. 

PONAS ŠU FU. Tūkstantį kartų jums sakiau, kad su jumis aš nebe- 
noriu kalbėti, o su jūsų pussesere esu pasiruošęs viską apsvarstyti. 
Bet jūs, atrodo, ketinate daryti kliūčių tokiam pokalbiui. 

ŠUI TA. Dabar nebeketinu. 

PONAS ŠU FU. Kada gi tas pokalbis įvyks? 

ŠUI TA (netvirtai). Po trijų mėnesių. 

PONAS ŠU FU (piktai). Tada po trijų mėnesių aš pasirašysiu. 

ŠUI TA. Juk viską reikia iš anksto paruošti. 

PONAS ŠU FU. Lengvai spėsite viską paruošti, Šui Ta, jeigu esate 
tikras, kad jūsų pusseserė šį kartą tikrai grįš. 

ŠUI TA. Ponia Mi Ciu, ar jūs sutinkate pranešti policijai, kad aš 
gausiu jūsų fabriko patalpas? 

NAMO SAVININKĖ. Aišku, jeigu jūs man perleisite savo įgaliotinį. 
Jau kelios savaitės jums žinoma šioji mano sąlyga. (Ponui Šu 
Fu) Jaunuolis toks sumanus ir uolus, o man reikalingas valdy- 
tojas. 

ŠUI TA. Jūs turite suprasti, kad kaip tik dabar aš negaliu apsieiti 
be pono Jang Suno, kai pastaruoju laiku taip pašlijo mano sveikata 
ir užgriuvo visi tie sunkumai! Iš pradžių aš norėjau jį perleisti jums, 
bet... 

NAMO SAVININKĖ. Ir kas per „bet“? 
Pauzė 


ŠUI TA. Gerai, rytoj jis užeis į jūsų kontorą pasikalbėti. 

PONAS ŠU FU. Aš sveikinu tokį jūsų sprendimą, Šui Ta. Jeigu panelė 
Šen Te tikrai grįžtų, jaunam vyriškiui čia būti baisiai nepritiktų. 
Kaip žinome, anksčiau jis turėjo jai pražūtingos įtakos. 

ŠUI TA (nusilenkdamas). Be abejo. Atleiskite, kad abiem klausimais, 
liečiančiais mano pusseserę ir poną Jang Suną, aš taip ilgai del- 
siau: toks elgesys nedera įmonės vadovui. Šiuodu žmonės kadaise 
buvo artimi. 

NAMO SAVININKĖ. Mes jums atleidžiame. 

ŠUI TA (žiūrėdamas į duris). Mano draugai, atėjo metas galutinai 
nuspręsti. Šioje kitados skurdžioje krautuviūkštėje, kur kvartalo 
vargdieniai pirkdavo gerosios Šen Te tabaką, mes, jos draugai, 
nutariame atidaryti dvylika gražių krautuvių, kur ateityje bus 
pardavinėjamas puikus Šen Te tabakas. Man sako, kad žmonės 
šiandien mane vadina Sezuano tabako karalium. Bet iš tikrųjų 
šiai įmonei aš vadovavau vien tiktai dėl savo pusseserės. Ji pri- 
klausys jai, jos vaikams ir vaikų vaikams. 


Lauke pasigirsta minios užesys. Įeina Sunas, Van- 
gas ir policininkas 


POLICININKAS. Ponas Šui Ta, susijaudinusių kvartalo gyventojų 
nuotaika skatina mane, deja, ištyrinėti pareiškimą, gautą iš jūsų 
paties firmos, esą jūs atėmėte laisvę savo pusseserei, panelei 
Šen Te. 

ŠUI TA. Netiesa. 

POLICININKAS. Ponas Jang Sunas tvirtina girdėjęs kambaryje, už 
jūsų kontoros, raudant ir kad tasai raudojimas tegalįs būti kokios 
nors moteriškos. 

NAMO SAVININKĖ. Juokinga. Aš ir ponas Šu Fu, du garbingi šio 
miesto piliečiai, kurių parodymais policija vargu ar gali abejoti, 
pareiškiame, kad niekas čia neraudojo. Mes ramiai sau rūkome 
cigarus. 

POLICININKAS. Deja, man yra pavesta apžiūrėti šią patalpą. 


Šui Ta atidaro duris. Policininkas linktelėjęs peržengia slenks- 
tį. Jis pažvelgia vidun, paskui atsigręžia ir šypsosi 


Čia iš tikrųjų nieko nėra. 


9. PLB 102 

SUNAS (priėjęs prie jo). Bet aš girdėjau raudant! (Jo žvilgsnis 
krinta pastalėn, kur Šui Ta pakišo ryšulį. Pribėga prie jo) Šito 
ryšulio pirmiau čia nebuvo! (Atriša, rodo Šen Te drabužius ir 
kitus daiktus) | 

VANGAS. Čia Šen Te daiktai! (Bėga prie durų ir šaukia) Čia rasti 
jos drabužiai! 

POLICININKAS (imdamas daiktus). Jūs pareiškiate, kad jūsų pus- 
seserė išvažiavusi. Po jūsų stalu radome pakištą ryšulį su jos 
daiktais. Kurgi mergina, ponas Šui Ta? 

ŠUI TA. Aš nežinau jos adreso. 

POLICININKAS. Labai gaila. 

MINIOS ŠŪKSNIAI. Rasti Šen Te daiktai! 

— Tabako karalius nužudė merginą ir kažkur nudangino! 
POLICININKAS. Ponas Šui Ta, prašau jus eiti su manim į nuovadą. 
ŠUI TA (nusilenkdamas namo savininkei ir ponui Šu Fu). Atsipra- 

šau jus, ponai, už šį skandalą. Bet Sezuane yra dar teisybė. Esu 

tikras, kad viskas netrukus paaiškės. (Išeina, policininko lydimas) 

VANGAS. Įvyko baisus nusikaltimas! 

SUNAS (sukrėstas). Bet aš girdėjau ten raudant! 


Intermedija 


VANGO NAKVYNĖ 


Muzika. Paskutinį kartą vandens pardavėjui pasirodo sapne 
dievai. Jie labai pasikeitę. Aiškiai matyti ilgų kelionių, 
baisaus nuovargio ir išgyvenimų ženklai. Vienam numušta nuo 
galvos skrybėlė, antrasis įkišęs koją į spąstus lapėms, visi 
trys basi 


VANGAS. Galų gale jūs pasirodėte! Baisūs dalykai dedasi Šen Te 
krautuvėje, išmintingieji! Jau keli mėnesiai Šen Te išvažiavusi! 
Viską užgrobęs pusbrolis! Šiandien policija jį suėmė. Sako, jis ją 
nužudė, norėdamas pasisavinti jos krautuvę. Bet tuo aš netikiu, 
nes ji pasirodė man sapne ir papasakojo, kad pusbrolis laikąs ją 
nelaisvėje. O išmintingieji, jūs turite tučtuojau grįžti ir ją surasti. 

PIRMASIS DIEVAS. Pasibaisėtina! Visas mūsų ieškojimas perniek! 
Mažai radome gerų žmonių, o jei kokių ir radome, gyvena jie 
kaip ne žmonės. Mes jau nusprendėme laikytis Šen Te. 

ANTRASIS DIEVAS. Jeigu ji dar tebėra gera! 

VANGAS. Ji tikrai gera, betgi ji dingusi! 

PIRMASIS DIEVAS. Tada viskas žuvę! 

ANTRASIS DIEVAS. Palaukit. 

PIRMASIS DIEVAS. Kam dar čia laukti? Mes turėsime atsistatydinti, 
jeigu jos nerasime! O, koks pasaulis atsivėrė prieš mūsų akis: visur 
skurdas, niekšybės, išdavystės! Net gamtovaizdis — nebe tas. Gra- 
žiųjų medžių viršūnes vielos nukapojo, o anapus kalnų matyti 
tiršti debesys dūmų, girdėti patrankų griausmas, ir niekur nė 
vieno gero žmogaus, kuris išsilaikytų! 

TREČIASIS DIEVAS. Ak vandens pardavėjau, turbūt mūsų įsakymai 
pražūtingi! Ko gero, reikės išbraukti visus dorovės dėsnius, mūsų 
nustatytus. Žmonės pakankamai turi rūpesčių, jau vien savo 
gyvastį begelbėdami. Geri norai juos nuveda ant bedugnės krašto, 
o geri darbai nutrenkia žemyn. (Kitiems dviem dievams) Pasau- 
lis netinkamas gyventi, jūs turite tą pripažinti! 

PIRMASIS DIEVAS (karštai). Ne, žmonės netikę! 

TREČIASIS DIEVAS. Nes pasaulis per šaltas! 

ANTRASIS DIEVAS. Nes Žmonės per silpni. 

PIRMASIS DIEVAS. Daugiau orumo, mylimieji, daugiau orumo! 
Nereikia nusiminti, broliai! Juk vieną mes suradome: jis buvo geras 
ir nepasidarė blogas. Jisai tik dingęs. Paskubėkim ir susiraskim 
jį. Vieno užtenka. Argi mes nesakėme, kad viskas dar gali būti 
gerai, jeigu atsiras bent vienas, kuris šį gyvenimą ištvers, bent 
vienas?! 


Dievai greit išnyksta 


10 
TEISMO SALĖ 


Grupės: ponas Šu Fu ir namo savininkė. Su- 
nas ir jo motina. Vangas, buvęs stalius, 
senelis, jauna prostitutė, abudu senu- 
kai. Našlė Šin. Policininkas. Brolienė. 


SENUKAS. Jis per daug galingas. 

VANGAS. Jis ketina atidaryti dvylika naujų krautuvių. 

STALIUS. Kaip gali teisėjas paskelbti teisingą nuosprendį, jei kalti- 
namojo draugai, kirpėjas Šu Fu ir namo savininkė Mi Ciu, sykiu 
yra ir teisėjo draugai? | 

BROLIENĖ. Žmonės matė, kaip vakar Šin, pono Šui Ta pavesta, nešė 
riebią žąsį į teisėjo virtuvę. Riebalai varvėjo pro pintinę. 

SENUTĖ (Vangui). Vargšė mūsų Šen Te, jos niekad niekas nebesu- 
ras. 

VANGAS. Taip, tik dievai gali susekti teisybę. 

POLICININKAS. Ramiai! Teismas eina. 


Įžengia trys dievai teisėjų togomis. Girdėti, kaip jie 
šnabždasi, eidami pagal rampą į savo vietas 


TREČIASIS DIEVAS. Viskas iškils aikštėn. Dokumentacija labai 
prastai suklastota. 

ANTRASIS DIEVAS. Ir žmonės ims galvoti, kodėl staiga teisėjui su- 
gedo viduriai. 

PIRMASIS DIEVAS. Ne, tai natūralu, juk jis suvalgė pusę žąsies. 

NAŠLĖ ŠIN. Čia nauji teisėjai! 

VANGAS. Ir labai geri! 


Trečiasis dievas, kurs eina paskutinis, išgirsta jo žodžius, 
atsigręžia ir nusišypso jam. Dievai susėda. Pirmasis dievas 
suduoda plaktuku į stalą. Policininkas įveda Šui Ta, 
kurį visi pasitinka švilpimu, bet jis laikosi išdidžiai 
POLICININKAS. Pasiruoškite staigmenai. Čia ne teisėjas Fu Jy 
Čengas. Bet naujieji teisėjai, atrodo, irgi labai švelnūs. 


Išvydęs dievus, Šui Ta apalpsta 


JAUNA PROSTITUTĖ. Kas gi čia? Tabako karalius nualpo. 

BROLIENĖ. Taip, išvydęs naujus teisėjus! 

VANGAS. Regis, jis juos pažįsta! Nuostabu. 

PIRMASIS DIEVAS (pradeda teismo posėdį). Ar jūs esate stambus 
tabako pirklys Šui Ta? 

ŠUI TA (labai silpnai). Taip. 

PIRMASIS DIEVAS. Gautas skundas, kad jūs nušalinote tikrą savo 
pusseserę panelę Šen Te, norėdamas pasisavinti jos įmonę. Ar 
prisipažįstate kaltas? 

ŠU! TA. Ne. 

PIRMASIS DIEVAS (sklaidydamas dokumentus). Pirmiausia iš- 

klausysime kvartalo policininką apie kaltinamojo ir jo pusseserės 
reputaciją. 

POLICININKAS (išeina priekin). Panelė Šen Te buvo mergina, kuri 
mielai padėjo visiems, kaip sakoma, pati gyveno ir davė kitiems 
gyventi. O ponas Šui Ta yra principo žmogus. Dėl panelės Šen Te 
geraširdiškumo jis kartais privalėdavo imtis griežtų priemonių. 
Tačiau, priešingai negu mergina, jis visada laikėsi įstatymo, jūsų 
malonybe. Jis išaiškino kaip vagių gaują žmones, kuriems patikli 
jo pusseserė buvo suteikusi pastogę, o kartą jau paskutiniu aki- 
mirksniu sulaikė Šen Te nuo kreivos priesaikos. Poną Šui Ta aš 
pažįstu kaip garbingą ir įstatymus gerbiantį pilietį. 

PIRMASIS DIEVAS. Ar yra čia daugiau žmonių, kurie sutiktų paliu- 
dyti, jog kaltinamasis negalėjo padaryti jam priskiriamos piktada- 
rybės? 

Išeina priekin ponas Šu Fu ir namo savi- 
ninkė 


POLICININKAS (šnabžda dievams). Ponas Šu Fu, labai įtakingas 
ponas! 

PONAS ŠU FU. Ponas Šui Ta mūsų mieste garsėja kaip įžymus versli- 
ninkas. Jis yra prekybos rūmų pirmininko pavaduotojas, ir kvar- 
talas numato jį iškelti kandidatu į taikos teisėjus. 

VANGAS (šaukia). Tai jūs numatote! Jūs darote su juo biznius! 

POLICININKAS (pašnabždom). Bjaurus tipas! 

NAMO SAVININKĖ. Kaip labdaros draugijos pirmininkė norėčiau 
pranešti teismo žiniai, kad ponas Šui Ta ne tik ketina padovanoti 
savo įmonės žmonėms geriausias patalpas, šviesias ir sveikas, bet 
ir mūsų invalidų namams tolydžio teikia paramą. 

POLICININKAS (pašnabždom). Ponia Mi Ciu, artima teisėjo Fu Jy 
Čengo draugė! 

PIRMASIS DIEVAS. Taip, taip, bet dabar mes turime paklausti, gal 
kas norėtų ir ne taip jau palankiai aisiliepti apie kaltinamąjį. 


Išeina priekin Vangas. buvęs stalius, senu- 
kas ir senutė, bedarbis, brolienė, jauna 
prostitutė 


POLICININKAS. Kvartalo padugnės! 
PIRMASIS DIEVAS. Na, kas jums apskritai žinoma apie Šui Ta 
elgesį? 

ŠAUKSMAI (visi rėkia per kits kitą). Jis mus į skurdą įstūmė! 

— Jis smaugė mane! 

— Traukė mus į blogus darbus! 
— Išnaudojo silpnuosius! 

— Melavo! 

— Apgaudinėjo! 

— Žudė! 

PIRMASIS DIEVAS. Kaltinamasis, ką į tai atsakysite? 

ŠUI TA. Aš nieko nepadariau, tiktai išgelbėjau nuo prapulties savo 
pusseserę, jūsų malonybe. Aš atvykau tik tada, kai kilo pavojus, 
kad ji gali prarasti savo krautuvėlę. Man teko tris kartus pasirodyti. 
Nė karto neketinau čia pasilikti. Aplinkybės susidėjo taip, kad 
paskutinį kartą aš likau čia. Visą laiką turėjau tik rūpesčių. Mano 
pusseserė buvo čia mylima, o man atiteko nešvarus darbas. Todėl 
visi manęs nekenčia. 

BROLIENĖ. Tu esi to ir vertas. Prisiminkite kad ir mūsų berniuką, 
jūsų malonybe. (Šui Ta) Aš jau nekalbu apie tabako pundus. 

ŠUI TA. Kodėl ne? Kodėl ne? 

BROLIENĖ (dievams). Šen Te suteikė mums pastogę, o jis liepė mus 
suimti. 

ŠUI TA. Jūs vogėte pyragaičius! 

BROLIENĖ. Galėtum pamanyti, lyg jam rūpi kepėjo reikalai! Jis gi 
norėjo užgrobti krautuvę! 

ŠUI TA. Krautuvė — ne nakvynės namai. Jūs savanaudžiai! 

BROLIENĖ. Bet mes neturėjome kur dėtis! 

ŠUI TA. Jūsų buvo per daug! 

VANGAS. O šitie? (Rodo pirštu į abudu senukus) Jie irgi savanau- 
džiai? 

SENUKAS. Mes sudėjome į Šen Te krautuvę savo santaupas. Kodėl 
tu atėmei iš mūsų krautuvę? 

ŠUI TA. Todėl, kad mano pusseserė norėjo padėti vienam lakūnui 
skraidyti. Aš turėjau parūpinti pinigų! 

VANGAS. To gal norėjo ji, o tu norėjai pelningos vietos Pekine. 
Krautuvė tau buvo per menka. 

ŠUI TA. Nuoma už krautuvę buvo per didelė! 

NAŠLĖ ŠIN. Tą aš galiu patvirtinti. 

ŠUI TA. Mano pusseserė nieko neišmanė apie prekybą. 

NAŠLĖ ŠIN. Ir tą aš galiu patvirtinti. Be to, ji buvo įsimylėjusi 
lakūną. 

ŠUI TA. Argi ji neturėjo teisės mylėti? 

VANGAS. Aiškus dalykas! Bet kodėl tu ją vertei tekėti už nemylimo 
žmogaus, už šito kirpėjo? 

ŠUI TA. Vyras, kurį ji mylėjo, buvo niekšas. 

VANGAS. Ar šitas? (Jis rodo į Suną) 

SUNAS (pašoka iš vietos). Ir todėl, kad jis niekšas, tu jį priėmei 
į savo kontorą! 

ŠUI TA. Pataisyti tave! Pataisyti tave! 

BROLIENĖ. Padaryti jį varinėtoju! 

VANGAS. O kai jis pasitaisė, argi tu jo nepardavei va šitai? (Rodo 
į namo savininkę) Ji visur apie tai ištrimitavo. 

ŠUI TA. Ji sutiko duoti man patalpas tik tada, jeigu jis glostys jai 
kelius! 

NAMO SAVININKĖ. Melas! Nebekalbėkit man apie patalpas! Jokių 
reikalų neturiu su jumis, žmogžudy! (Niurna įžeista) 

SUNAS (ryžtingai). Jūsų malonybe, aš privalau tarti žodelį už jį. 

BROLIENĖ. Savaime aišku, privalai. Tu gi tarnauji pas jį. 

BEDARBIS. Jis blogiausias varinėtojas, koks kada buvo. Jis visiškai 
smukęs. 

SUNAS. Jūsų malonybe, kad ir ką kaltinamasis būtų man padaręs, 
vis dėlto jis ne žmogžudys. Kelios minutės prieš jo suėmimą aš 
girdėjau Šen Te balsą iš kambario anapus krautuvės! 

PIRMASIS DIEVAS (smalsiai). Tai ji gyva? Sakyk mums tiksliai, ką 
girdėjai? 

SUNAS (triumfuodamas). Raudą, jūsų malonybe, raudą! 

TREČIASIS DIEVAS. Ir tu ją atpažinai? 

SUNAS. Aiškus dalykas. Negi galėjau nepažinti jos balso? 

PONAS ŠU FU. Taip, gan dažnai tu ją virkdei! 

SUNAS. O vis dėlto aš padariau ją laimingą. Bet paskui jis (rodo 
į Šui Ta) nusprendė parduoti ją tau. 

ŠUI TA (Sunui). Todėl, kad tu jos nemylėjai! 

VANGAS. Ne. Dėl pinigų! 

ŠUI TA. Kam čia prikaišioti pinigus, jūsų malonybe? (Sunui) Tu 
norėjai, kad ji paaukotų visus savo draugus, o kirpėjas pasiūlė savo 
namus ir pinigus vargšams. Kad ji galėtų daryti gera, aš ir pažadė- 
jau ją kirpėjui. 

VANGAS. Kodėl gi tu jai neleidai daryti gera, kai buvo pasirašytas 
stambusis čekis? Kodėl tu Šen Te draugus pasiuntei į purvinas 
savo fabriko lindynes, kad jie ten lietų prakaitą, tabako karaliau? 

ŠUI TA. Tai buvo padaryta dėl kūdikio! 
BUVĘS STALIUS. O mano vaikai? Ką tu padarei su mano vaikais? 


Šui Ta tyli 


VANGAS. Dabar tu tyli! Dievai davė Šen Te krautuvę kaip mažytį 
gėrio šaltinį. Ji visada stengėsi daryti gera, o paskui ateidavai tu 
ir viską sunaikindavai. 

ŠUI TA (nebeištverdamas). Kitaip šaltinis būtų išsekęs, avigalvi tu! 

NAŠLĖ ŠIN. Tai tiesa, jūsų malonybe! 

VANGAS. Kuriam galui šaltinis, jeigu iš jo negalima pasisemti? 

ŠUI TA. Geri darbai veda į prapultį! 

VANGAS (įnirtingai). O blogi darbai veda į gerovę, taip? Ką tu 
padarei gerajai Šen Te, bjaurus žmogau? Ar daug gerų žmonių 
dar yra, išmintingieji? O ji buvo gera! Kai ana tas sulaužė man 
ranką, ji žadėjo būti man liudininke. O dabar aš esu liudininkas 
jai. Ji buvo gera, prisiekiu aš. (Jis pakelia ranką priesaikai) 

TREČIASIS DIEVAS. Kas tavo rankai, vandens pardavėjau? Tu jos 
nebevaldai. 

VANGAS (rodo į Šui Ta). Ir čia kaltas jis, tik jis! Ji norėjo duoti man 
pinigų gydytis, bet atėjo jis. Tu buvai jos mirtinas priešas! 

ŠUI TA. Aš buvau jos vienintelis draugas! 

VISI. Kur ji? 

ŠUI TA. Išvažiavusi. 

VANGAS. Kur? 

ŠUI TA. Nesakysiu! 

VISI. Bet kodėl ji turėjo išvažiuoti? 

ŠUI TA (šaukia). Kitaip jūs būtumėt ją sudraskę! 


Staiga stoja tyla 


ŠUI TA (sudrimba ant kėdės). Daugiau nebegaliu. Aš noriu viską 
atskleisti. Tegu išeina liudininkai iš salės ir telieka vieni teisėjai, 
aš prisipažinsiu. 

VISI. Jis prisipažįsta. Jis kaltas! 

PIRMASIS DIEVAS (suduoda plaktuku į stalą). Visiems apleisti 
salę! 


Policininkas išvaro liudininkus iš salės 
NAŠLĖ ŠIN (juokiasi išeidama). Visi nustebs! 


ŠUI TA. Išėjo? Visi? Aš nebegaliu tylėti. Aš pažinau jus, išmintingieji! 
ANTRASIS DIEVAS. Kur tu nudėjai mūsų gerą Žmogų iš Sezuano? 

ŠUI TA. Leiskite man prisipažinti pasibaisėtiną teisybę: jūsų geras 
Žmogus esu aš! 


Nusiima kaukę ir nusiplėšia drabužius. Prieš teismą stovi 
Šen Te 


ANTRASIS DIEVAS. Šen Te! 
ŠEN TE. Taip, čia aš. Šui Ta ir Šen Te, abudu — tai aš. 


Vienų vienas priesakas jūsų — 

Būti gera ir vis dėlto gyventi — 

Lyg žaibas perskrodė mane pusiau. 

Aš nežinau, kaip čia yra. Bet aš nesugebėjau 
Tuo pat metu būti gera kitiems ir sau. 
Padėti artimui ir sau man buvo per sunku. 
Ak, klaikus jūsų pasaulis! 

Per daug čia skurdo, per daug nevilties! 
Spaudi ranką vargdieniui, o šis ją ištraukia! 
Gelbsti žūvantį — ir pats tu pražūsti! 

Ar ilgai gali priešintis blogiui? 

Kas nevalgo mėsos, tasai miršta. 

Iš kurgi turėjau aš viską paimti? 

Vien iš savęs. O tai į prapultį stumia! 
Gerų norų našta mane lenkė prie žemės. 
Tačiau, kai neteisybes aš dariau — 

Tapau stipri ir valgiau skanią mėsą. 
Kažkokia netvarka šiame pasauly. 

Kodėl Blogybė turi aukštą vertę, 

O Gėris smerkiamas griežtai? 

Ak, kaip aš troškau bent trupučio laimės, 
O ir žinojau vieną paslaptį, 

Todėl, kad maudydavo mane įmotė griovy! 
Nuo to akis žvitrias aš įgijau. 

Bet gailestis man gildė širdį 

Ir toks apimdavo piktumas, regint skurdą, 
Kad aš į žmogų likdavau nepanaši, 

Ir bjauriai atsivėpdavo man lūpa. 

Lyg pelenai burnoj grikšėjo geri Žodžiai. 
O vis dėlto mielai būčiau tapusi priemiesčių angėlu. 
Dovanoti — man buvo vien malonumas. 
Laimingą veidą regėdama, 


Bertoltas Brechtas 138 


Atsidurdavau aš devintam danguje. 
Pasmerkite mane: visa kaltybė mano ta, 
Kad gelbėjau aš artimą, 

Mylėjau savo mylimą | 

Ir savo sūnelį gyniau nuo skurdo. 

Aš per menka esu, dievai, 

Didiems jūsų planams suprasti. 


PIRMASIS DIEVAS (pasibaisėdamas). Nutilk, nelaimingoji! Ką 
pamanysim mes, kurie taip džiaugiamės, tave atradę! 

ŠEN TE. Betgi aš jums sakau, kad aš ir esu tasai blogas žmogus, 
apie kurio piktadarybes visi čia pasakojo. 

PIRMASIS DIEVAS. Tasai geras žmogus, apie kurį visi tekalbėjo 
tik gera! 

ŠEN TE. Ne, ir bloga! 

"PIRMASIS DIEVAS. Nesusipratimas! Vienas kitas nelaimingas atve- 
jis. Keli beširdžiai kaimynai! Jie persistengė! 

ANTRASIS DIEVAS. Bet kaip ji toliau gyvens? 

PIRMASIS DIEVAS. Gyvens! Ji stipri ir augalota, gali daug ištverti. 

ANTRASIS DIEVAS. Argi tu negirdėjai, ką ji sako? 

PIRMASIS DIEVAS (karštai). Supainiota, viskas labai supainiota! 
Neįtikima, labai neįtikima! Nejaugi mes turime sutikti, kad mūsų 
įstatymai pražūtingi? Nejaugi mes turime atšaukti savo įsakymus? 
(Įniršęs) Niekuomet! Pripažinti, kad pasaulis turi būti pakeistas? 
Kas ir kaip jį pakeis? Ne, viskas yra gerai. (Greit suduoda plaktuku 
į stalą, ir sulig jo ženklu pasigirsta muzika. Sušvinta rausva 
šviesa) 

Leiskite mums grįžti. Šis mažas pasaulis 

Lzbai mus pririšo. Jo džiaugsmai ir skausmai 

Čia smagino mus, čia graudino. 

Tačiau tenai, viršum žvaigždynų, 

Mielai mes prisiminsime tave, Šen Te, geras žmogau, 
Kuris čia, žemėje, skleidi mūs dvasią 

Ir šaltoje tamsybėj žiburį neši. 

Liki sveika ir būk laiminga! 


Sulig jo ženklu prasiveria lubos. Nusileidžia rausvas debesis. 
Ant jo dievai iš lėto kyla aukštyn 


ŠEN TE. O, ne, išmintingieji! Dar nekeliaukite! Neapleiskite. manęs! 

Kaip man žiūrėti į akis abiem senukams, per mane savo krautuvės 
netekusiems, ir vandens pardavėjui, kuris nebevaldo rankos? 
Kaip man gintis nuo kirpėjo, kurio aš nemyliu, ir nuo Suno, kurį 
myliu? Ir mano įsčios palaimintos, greit mano mažytis ateis į 
pasaulį ir norės valgyti! Aš negaliu čia pasilikti! (Išgąstingai 
žiūri į duris, pro kurias įeis jos kankintojai) 
PIRMASIS DIEVAS. Galėsi. Tik būk gera, ir viskas bus gerai! 
Įeina liudininkai. Stebėdamiesi jie mato teisėjus, plau- 
kiančius ant rausvo debesies 


VANGAS. Pagerbkite juos! Tarp mūsų pasirodė dievai! Trys aukš- 
čiausieji dievai atvyko į Sezuaną ieškoti gero žmogaus. Jie buvo 
jau suradę jį, bet... 

PIRMASIS DIEVAS. Jokių „bet“! Štai jis! 

VISI. Šen Te! 

PIRMASIS DIEVAS. Ji nepražuvo, ji tik buvo paslėpta. Tarp jūsų 
pasilieka geras žmogus! 

ŠEN TE. Bet man reikalingas pusbrolis! 

PIRMASIS DIEVAS. Tik ne per dažnai! 

ŠEN TE. Bent kartą per savaitę! 

PIRMASIS DIEVAS. Gana kartą per mėnesį! 

ŠEN TE. O, nesitolinkit, išmintingieji! Aš dar ne viską pasakiau! Jūs 
man taip reikalingi! 

DIEVAI (dainuoja). 


ANT DEBESIES PLAUKIANČIŲ DIEVŲ 
TERCETAS 


Mes ilgiau nė valandėlės 
Nebegalim likti čia. 
Šmėkštelėjom lyg šešėlis 

Ir išnykstam nejučia. 

Jūs mat žemiškos būtybės, — 
Mes — bekūniai, mes — kiti. 
Atplasnoję iš aukštybės, 

Vėl pradingstam nebūty... 


ŠEN TE. Gelbėkit! 

DIEVAI. 


Ieškojimus pabaigę, mes 
Keliaujam į dausų gelmes. 
Lai širdyse visų gyvena . 
Taurus žmogus iš Sezuano! 


Kai Šen Te nusiminusi tiesia į juos rankas, jie, šypsodami ir 
mosuodami rankom, dingsta aukštybėse 


EPILOGAS 


Prieš uždangą išeina Aktorius ir atsiprašydamas kreipiasi 
į publiką su epilogu 

AKTORIUS. 
Žiūrovai gerbiamieji, aš tikiuos, 
Kad jūs nelaukėt pabaigos tokios. 
Ši stebuklinga pasaka, deja, 
Paliko jums kartėlį širdyje. 
Mes uždangą nuleidom, bet daugybė 
Opiausių klausimų — ore pakibę... 
Smagu žiūrėt, kai salė ši pilna: 
Nuo jūsų mes priklausom — ir gana! 
Jei nėr gyvybės publikos veiduos, 
Teatras būtinai subankrutuos! 
Gal mums drąsos ar ko nors kito stinga? 
Kaip rast į tai atsakymą protingą? 
Aš nežinau, nė ką čia sugalvojus... 
O gal turėjo kitas būt herojus, 
Pasaulis kitas ir kiti dievai? 
Ar negalėjom jų išmest lengvai? 
Yra dėl ko suglumti, iš tiesų... 
Klausykit! Aš tos nuomonės esu, 
Kad jūs momentą turite patogų 
Paimt į savo globą gerą žmogų. 
Ar šiaip, ar taip, bet pjesė ši privalo, 
Privalo susilaukti gero galo! 

PIRMAS VEIKSMAS 


Svetainė viloje, tiksliai imituojanti Henriko IV sosto salę 
imperatoriaus rūmuose, Goslare. Tarp senovinių daiktų du 
šiuolaikiškos tapybos natūralaus dydžio aliejiniai portretai, 
pastatyti prie galinės sienos — vienas sosto dešinėje, kitas 
kairėje, ant neaukšto drožinėto medinio cokolio, kuris tęsiasi 
visu pasieniu (tas cokolis platus, išsišovęs priekin, taigi ant jo 
galima sėdėti kaip ant suolo). Sostas, imperatoriaus krėslas su 
žemu baldakimu, kerta cokolį ties viduriu scenos. Portretai 
abipus sosto vaizduoja vyrą ir moterį — abudu jaunus, apsi- 
rengusius karnavalo drabužiais, vienas — Henriką IV', ant- 
ras — Matildą Toskanietę*. Durys dešinėje ir kairėje 


Kylant uždangai, du tarnai, tysantys ant cokolio, išsigandę 
pašoka ir su alebardomis rankose sustingsta it statulos abipus 
sosto. Netrukus pro dešiniąsias duris įeina Arialdas, 
Landolfas, Ordulfas ir Bertoldas — markizo 
Karlo di Nolio nusamdyti jaunuoliai, vaidinantys slaptuosius 
patarėjus, karaliaus vasalus iš smulkiųjų bajorų Henriko IV 
dvare. Jie apsirengę XI amžiaus vokiečių riterių apdarais. 
Pastarasis iš jų, Bertoldas, vardu Finas, tik pirmą dieną šioje 
tarnyboje. Trys jo draugai mėgaudamiesi supažindina jį su 
aplinka. Visa scena vaidinama be galo gyvai 


LANDOLFAS (Bertoldui, tartum aiškindamas toliau). O čia — sosto 
salė! 

ARIALDAS. Goslare! 

ORDULFAS. Arba Harco pilyje, jei nori! 

ARIALDAS. Arba Vormse. 

LANDOLFAS. Ji kilnojasi su mumis tai čia, tai čia, žiūrint, ką 
vaizduojam. 

ORDULFAS. Į Saksoniją! 

ARIALDAS. Į Lombardiją! 

LANDOLFAS. Prie Reino! 

VIENAS IŠ TARNŲ (ta pačia poza, vos krutindamas lūpas). Tsss!.. 
Tsss!.. 

ARIALDAS (atsigręždamas į jį). Kas yra? 

PIRMAS TARNAS (tebestovėdamas it statula, pusbalsiu). Ateina 
ar ne? (Turi omenyje Henriką IV) 

ORDULFAS. Ne, ne. Jis miega, būkite ramūs. 

ANTRAS TARNAS (atsidūsta, drauge su pirmuoju tarnu rąžosi ir 
vėl išsitiesia ant cokolio). Ak dieve šventas, juk galėjote pasakyti 
iš karto! 

PIRMAS TARNAS (eidamas prie Arialdo). Atsiprašau, gal turite 
degtuką? 

LANDOLFAS. Oi, čia nevalia rūkyti pypkės! 

PIRMAS TARNAS (kai Arialdas jam paduoda uždegtą degtuką). 
O ne, aš rūkau cigaretę. (Prisidega ir rūkydamas išsitiesia ant 
cokolio) 

BERTOLDAS (nustebęs ir suglumęs dairosi po salę, paskui apžvelgia 
savo ir draugų apdarus). Bet atleiskite... šita salė... šita apranga... 
Koks Henrikas IV? Aš gerai nesusigaudau: ar čia Prancūzijos 
Henrikas“, ar ne Prancūzijos? 


Išgirdę šį klausimą, Landolfas, Arialdas ir Ordulfas pratrūksta 
garsiai juoktis 


LANDOLFAS (vis dar juokdamasis rodo į Bertoldą draugams, irgi 
tebesijuokiantiems, lyg ragindamas juos dar pasišaipyti iš Bertol- 
do). Sakai, Prancūzijos Henrikas? 

ORDULFAS (kaip pirmiau). Jis manė, kad Prancūzijos! 

ARIALDAS. Vokietijos Henrikas IV, brangusis mano! Iš Salijų“ 
dinastijos! 

ORDULFAS. Didis ir tragiškas imperatorius! 

LANDOLFAS. Kanosos Henrikas! Diena dienon čia aršiai kariauja 
valstybė su bažnyčia! Ak! 

ORDULFAS. Imperatorius su popiežium. Ak! 

ARIALDAS. Antipopiežiai su popiežiais!“ 

LANDOLFAS. Karalius su antikaralium! 

ORDULFAS. Karas prieš saksus! 

ARIALDAS. Ir prieš visus maištingus kunigaikščius! 

LANDOLFAS. Prieš tikrus imperatoriaus sūnus! 

BERTOLDAS (susiimdamas galvą rankom nuo šito žodžių tvano). 
Supratau! Supratau! O pamatęs savo apdarą ir įėjęs į šitą salę, 
niekaip nesusigaudžiau. Teisingai aš sakiau: šitie drabužiai ne 
šešiolikto amžiaus! 

ARIALDAS. Koks šešioliktas amžius! 

ORDULFAS. Juk mes dabar vienuoliktam amžiuje! 

LANDOLFAS. Gali paskaičiuoti: jei tūkstantis septyniasdešimt pir- 
mųjų sausio dvidešimt penktą buvome prie Kanosos... 

BERTOLDAS (vis labiau suglumdamas). Dieve mano, aš prapuolęs! 

ORDULFAS. Žinoma, jei manei, kad esi Prancūzijos karaliaus dvare! 

BERTOLDAS. O juk tiek studijavau istoriją!.. 

LANDOLFAS. Mes, brangusis, vyresni keturiais šimtmečiais! Prieš 
mus esi dar vaikėzas! 

BERTOLDAS (suirzęs). Dieve šventas, kodėl jie manęs neperspėjo, 
kad čia ne Prancūzijos, o Vokietijos Henrikas IV! Kiek knygų per- 
verčiau per tas dvi savaites, kurias man buvo davę pasiruošti. 

ARIALDAS. Atsiprašau, argi tu nežinojai, kad vargšas Titas — tai 
Bremeno vyskupas Adalbertas“. 

BERTOLDAS. Koks Adalbertas? Nė kelmo nežinojau! 

LANDOLFAS. Še tau! Kai mirė Titas, jaunasis markizas di Nolis... 

BERTOLDAS. Taigi, taigi, kaip tik jaunasis markizas! Ar negalėjo 
man pasakyti?.. 

ARIALDAS. Turbūt manė, kad žinai! 

LANDOLFAS. Jaunasis markizas nenorėjo imti kito jo vieton. Jam 
rodės, kad gana mūsų trijų. Bet anas ėmė rėkti: „Išvarė Adalbertą!“ 
Mat jis nesuprato, kad vargšas Titas mirė, ir kadangi laikė jį vys- 
kupu Adalbertu, pamanė, jog šį išvarė iš dvaro jo varžovai — 
Kelno ir Mainco vyskupai. 

BERTOLDAS (abiem rankom griebdamasis už galvos). Bet aš visai 
neišmanau tų laikų istorijos! 

ORDULFAS. Tai mat, įkliuvai, brangusis! 

ARIALDAS. Visa bėda, kad ir mes nežinome, kas tu toks. 

BERTOLDAS. Ir jūs? Ir jūs nežinote, ką aš turiu vaizduoti? 

ORDULFAS. Hm! Bertoldą. 

BERTOLDAS. Bet kas tasai Bertoldas? Ir kodėl — Bertoldą? 

LANDOLFAS. „Jūs išvarėte Adalbertą? Dabar aš noriu Bertoldo! 
Noriu Bertoldo!“ — ėmė jis šaukti. 

ARIALDAS. Mes visi trys susižvalgėme: kas bus tasai Bertoldas?.. 

ORDULFAS. Ir štai pasirodei tu, brangusis Bertoldai! 

LANDOLFAS. Dabar ir tu patekai istorijon! 

BERTOLDAS (pasipiktinęs ir lyg ketindamas išeiti). Bet aš nenoriu! 
Labai jums ačiū! Aš išeinu! Išeinu! 


Arialdas su Ordulfu juokdamiesi jį sulaiko 


ARIALDAS. Nusiramink! Nusiramink! 

ORDULFAS. Tu juk nebūsi pasakos Bertoldas'! 

LANDOLFAS. Gali pasiguosti, kad ir mes, beje, dar nežinome, kas 
tokie esame. Jis — Arialdas, jis — Ordulfas, aš — Landolfas... 
Taip jis mus vadina. Dabar jau apsipratom. Bet kas tokie esame? 
Turbūt ano amžiaus žmonės! Tikriausiai ir tavo vardas — Bertol- 
das — iš ano amžiaus. Tik vienam iš mūsų, vargšui Titui, laimė 
buvo lėmusi vaidinti gerai žinomą istorinį asmenį — Bremeno 
vyskupą. Ir Titas atrodė tikras vyskupas! Vargšas Titas, jis buvo 
didingas! 

ARIALDAS. Kurgi ne! Bepigu vaidinti, kai išstudijuoji savo vaidmenį 
iš knygų! 

LANDOLFAS. Jis netgi, būdavo, įsakinėja jo didenybei: nurodinėja, 
vadovauja jam — kaip dera globėjui ir patarėjui. Mes irgi vadi- 
namės slaptaisiais patarėjais; juk, kaip rašo istorija, diduomenė 
neapkentė Henriko IV už tai, kad jis apsistatė dvare žemos kilmės 
Jaunuoliais. 

ORDULFAS. Tai šit tokius mes ir vaizduojame. 

LANDOLFAS. Taigi, smulkius karaliaus vasalus: ištikimus, bent kiek 
patvirkusius, linksmus!.. 


BERTOLDAS. Ir man reikia būti linksmam? 
ARIALDAS. Aišku! Tokiam kaip mes! 
ORDULFAS. O tai anaiptol ne lengva, žinai? 


LANDOLFAS. Ir pikta iš tikrųjų! Matai, kokia čia dekoracija; be to, ir 
mūsų drabužiai būtų labai efektingi istorinėj pjesėj; tokie dabar 
taip mėgstami teatruose... o medžiagos, medžiagos Henriko IV 
istorija duoda pakankamai — ne vienai, o kelioms tragedijoms. 
Deja! Mūsų keturių ir šitų dviejų nelaimingųjų (rodo į tarnus), 
kuriems privalu stovėti išsitempus prie sosto, mūsų... mūsų niekas 
neprašo suvaidinti kokios scenos. Mes, kaip čia pasakius — tik 
forma, mums trūksta turinio. Mums kur kas blogiau negu tikriems 
Henriko IV slaptiesiems patarėjams. Jų irgi niekas neprašė vaidinti 
jokio vaidmens, tačiau jie bent nežinojo, kad turi vaidinti. O jeigu 

ir tekdavo vaidinti — vaidindavo; jiems tai būdavo ne vaidyba, 
o gyvenimas; jie grūmėsi dėl savo interesų, skriausdami kitus; 
pardavinėjo investitūras ir dar dievaižin ką. O mes gyvename čia, 
puikiame dvare, va šitaip apsitaisę... Ir kam? Kad nieko neveik- 
tume... Mes tartum šešios marionetės, pakabintos ant sienos; 
laukiame, gal kas paims, pradės tampyti už virvučių ir lieps ką 
nors pasakyt. 

ARIALDAS. O ne, brangusis! Atsiprašau! Reikia pataikyt į toną. 
Reikia mokėti pataikyt į toną! Vargas tau, jeigu jis tave užkalbins, 
o tu iškart nesugebėsi atsakyti, kaip jis nori! 

LANDOLFAS. Taip, taip! Teisybė! 

BERTOLDAS. O tu manęs neperspėjai! Kaip aš galiu pataikyt į 
toną, jei ruošiausi susitikti su Prancūzijos Henriku IV, o dabar 
prieš mane pasirodys Vokietijos Henrikas IV?.. 


Landolfas, Ordulfas, Arialdas vėl juokiasi 


ARIALDAS. Tau reikia persiorientuoti, ir nedelsiant! 

ORDULFAS. Nebijok! Mes tau padėsim. 

ARIALDAS. Turime šitiek knygų! Pradžiai bent peržiūrėk jas. 

ORDULFAS. Suprasi šį tą bendrais bruožais... 

ARIALDAS. Žiūrėk! (Liepia jam apsigręžti ir rodo ant galinės sienos 
markizės Matildos portretą) Pavyzdžiui, kas ji tokia? 

BERTOLDAS (žiūri). Kas ji tokia? Atsiprašau, visų pirma, čia niekas 
nesiderina: du šiuolaikiškos tapybos paveikslai tarp visos šios 
garbingos senovės. 

ARIALDAS. Tavo teisybė. Ir iš tikrųjų anksčiau jų nebuvo. Už šitų 
paveikslų — dvi nišos. Ten reikėjo patalpinti anuometinio stiliaus 
statulas. Bet nišos liko tuščios, ir jas uždengė šiais paveikslais. 

LANDOLFAS (nutraukia jį ir kalba toliau). Čia tikrai niekas nesi- 
derintų, jeigu tai iš tiesų būtų paveikslai. 

BERTOLDAS. O kas jie tada? Argi ne paveikslai? 

LANDOLFAS. Taip, kai pačiupinėji, atrodo paveikslai. Bet jam 
(paslaptingu veidu rodo į dešinę, turėdamas galvoje Henriką IV), 
kadangi jis tų paveikslų nečiupinėja... 

BERTOLDAS. Ne? Tai kas gi tie paveikslai jam? 

LANDOLFAS. O, nesusipainiok, komentatoriau! Nors apskritai, 
manau, tavo teisybė. Jie — atvaizdai. Atvaizdai, na, kaip čia 
pasakius, atvaizdai lyg veidrodyje. Tuojau paaiškinsiu! Va šitas 
(rodo į Henriko IV portretą) vaizduoja jį gyvą šioje sosto salėje, 

o pati salė, kaip ir dera, atitinka epochos stilių. Atleisk, ko čia 
stebiesi? Jeigu prieš tave pastatys veidrodį, argi nepamatysi jame 
savęs gyvo, tokio kaip dabar, apsirengusio šitais senoviškais dra- 
bužiais? Na va, o čia — tie du veidrodžiai tartum atspindi gyvus 
atvaizdus pasaulyje, kuris, gyvenant su mumis, atgis ir tau, būk 
tikras. 

BERTOLDAS. Žinot, aš nenoriu čia išprotėti! 

ARIALDAS. O ne, neišprotėsi! Tau bus tik pramoga! 

BERTOLDAS. Na sakyk, kaip jūs tapote tokie išminčiai? 

LANDOLFAS. Brangusis, kai nusikeli aštuonis šimtus metų atgal, 
norom nenorom įgauni šiek tiek proto! 

ARIALDAS. Gana, gana! Pamatysi, greit mes ir tave išmokysim šito 
meno! 

ORDULFAS. Tokioj mokykloj ir tu tapsi išminčius! 

BERTOLDAS. Taip, dėl dievo meilės, padėkit man! Supažindinkit 
bent su pagrindais. 

ARIALDAS. Nesirūpink. Truputį vienas, truputį kitas... 

LANDOLFAS. Mes suraišiosim tau siūlus ir sutvarkysim taip, kad 
pasidarysi gabiausia ir tobuliausia marionetė. Eime, eime. (Ima 
jį po ranka ir nori išsivesti) 

BERTOLDAS (sustoja ir žiūri į portretą). Palaukit! Jūs man nepa- 
sakėt, kas ji tokia. Imperatoriaus žmona? 

ARIALDAS. Ne. Imperatoriaus žmona — Berta Suzietė“, Amedė- 
jaus II Savojiečio sesuo. 

ORDULFAS. O imperatorius nori būti jaunas kaip mes, nekenčia 
jos ir trokšta išsiskirti. 

LANDOLFAS. Čia aršiausias jo priešas — markizė Matilda Toska- 
nietė. 

BERTOLDAS. A, suprantu! Ta pati, pas kurią viešėjo popiežius. 

LANDOLFAS. Taigi, Kanosoje! 

ORDULFAS. Popiežius Grigalius VII“. 

ARIALDAS. Mūsų baubas! Eime! Eime! 


Visi keturi pasuka į dešines duris, pro kurias buvo įėję, bet 
tuo tarpu pro kairiąsias duris įeina senas kamerdineris Dž o- 
vanis su fraku 


DŽOVANIS (paskubom, susijaudinęs). Oi Tsss. Frankai! Lolai! 
ARIALDAS (sustoja ir atsigręžia). Ko nori? 

BERTOLDAS (nustebęs, kad Džovanis į sosto salę įėjo su fraku). 
Kaip čia dabar? Šitoj salėj — jis? 

LANDOLFAS. Dvidešimto amžiaus žmogus! Lauk! (Bėga prie jo 
drauge su kitais dviem, juokais grasina ir veja lauk) 

ORDULFAS. Grigaliaus VII pasiuntiny, lauk! 

ARIALDAS. Lauk! Lauk! 

DŽOVANIS (ginasi, suirzęs). Na, gana. 

ORDULFAS. Ne. Tau nevalia čia kelti kojos! 

ARIALDAS. Nešdinkis! Nešdinkis! 

LANDOLFAS (Bertoldui). Šventvagystė! Demonas, mago iššauktas 
iš Romos. Trauk, trauk špagą! (Išsitraukia špagą ir pats) 


DŽOVANIS (rėkia). Gana jau, gana, sakau jums! Nevaidinkit prieš 
mane pamišėlių! Atvyko ponas markizas su... 


LANDOLFAS (trindamasis rankas). O, puiku! Yra ir damų? 
ORDULFAS (taip pat). Jaunos? Senos? 

DŽOVANIS. ...su dviem vyriškiais. 

ARIALDAS. O damų, damų ar yra? 

DŽOVANIS. Ponia markizė su dukra. 

LANDOLFAS (nustebęs). O! Nejaugi! 

ORDULFAS (taip pat). Sakei, markizė? 

DŽOVANIS. Markizė! Markizė! 

ARIALDAS. O kas per vyriškiai? 

DŽOVANIS. Nežinau. 

ARIALDAS (Bertoldui). Va, jie ir suteiks mums turinio, supranti? 
ORDULFAS. Visi jie — Grigaliaus VII pasiuntiniai. Tai bus pramoga! 
DŽOVANIS. Ar leisit man kalbėti pagaliau! 

ARIALDAS. Kalbėk! Kalbėk! 

DŽOVANIS. Atrodo, vienas iš tų vyriškių — daktaras. 
LANDOLFAS. O! Suprantama! Vienas iš įprastinių daktaro vizitų! 
ARIALDAS. Bravo, Bertoldai! Tu neši laimę! 

LANDOLFAS. Pamatysi, kaip mes apdorosim tą poną daktarą. 
BERTOLDAS. Manau, kad aš išsyk atsidursiu keblioj padėty! 
DŽOVANIS. Betgi paklausykit! Jie nori įeiti į šitą salę. 
LANDOLFAS (nustebęs ir sukrėstas). Kaip? Ji? Markizė? Čionai? 
ARIALDAS. Šit kaip? Tai jau bus kita giesmė! 

LANDOLFAS. Bus tikra tragedija! 

BERTOLDAS (smalsumo apimtas). Kodėl? Kodėl? 

ORDULFAS (rodydamas į portretą). Juk tai jinai, supranti? 
LANDOLFAS. O duktė — markizo sužadėtinė. 

ARIALDAS. Bet ko jiems čia reikia? Ar galiu sužinoti? 

ORDULFAS. Jeigu jisai pamatys ją, bus bėdos! 

LANDOLFAS. Gal nepažins? 

DŽOVANIS. Sulaikykit jį tenai, jei nubus. 

ORDULFAS. Ką? Tu juokauji! Kaip jį sulaikysi? 

ARIALDAS. Negi nežinai, koks jis? 

DŽOVANIS. Dėl dievo, kad ir jėga! Man taip įsakyta! Eikite! Eikite! 

ARIALDAS. Taip, taip, gal jis jau nubudęs! 

ORDULFAS. Eime! Eime! 

LANDOLFAS (išeidamas su kitais, Džovaniui). Tu paskui mums 
paaiškinsi. 

DŽOVANIS (šaukia jiems įkandin). Užrakinkit duris ir paslėpkit 
raktą! Ir nuo kitų durų taip pat! (Rodo į kitas duris dešinėje) 


Landolfas, Arialdas ir Ordulfas išeina pro 
antrąsias duris dešinėje 


DŽOVANIS (dviem tarnams). Judu irgi lauk, lauk! Pro ten! (Rodo 
pirmąsias duris dešinėje) Užrakinkite duris ir išimkite raktą! 


Tarnai dingsta pro pirmąsias duris dešinėje. Džovanis 
eina prie durų kairėje, atidaro ir įleidžia markizą 
di Nolį 


DI NOLIS. Patvarkei viską kaip reikiant? 
DŽOVANIS. Taip, ponas markize. Būkite ramus. 


Di Nolis išeina pakviesti kitų. Pirmiausia įeina bar o- 
nas Titas Belkredisir daktaras Dionizijas 
Dženonis, paskui dona Matilda $Spina ir jos 
duktė Frida. Džovanis nusilenkia ir išeina. Donai Ma- 
tildai apie keturiasdešimt penkeri; ji dar graži ir žavi, 
nors per daug aiškiai stengiasi nuslėpti savo amžių, smar- 
kiai, bet išmaningai dažydamasi. Tas grimas teikia jos 
veidui valkirijos plėšrumo, kuris visiškai nesiderina su nepa- 
prastai dailia ir sielvartinga burna. Jinai jau daug metų 
našlauja; baronas Titas Belkredis — jos draugas, tačiau nei ji, 
nei kiti neteikia tam reikšmės ar bent viešai to nerodo... Kas 
jai Titas Belkredis, iš tikrųjų žino tik jis pats, ir jam juokinga, 
kad jo draugė turi dėtis, lyg tarp jųdviejų nieko nėra; jis 
juoku atsako į juoką, kurį kitiems sukelia kandūs markizės 
žodžiai jo adresu. Jis liesokas, pirma laiko pražilęs, šiek tiek 

už ją jaunesnis; galva nuostabiai panaši į paukščio. Jis butų 
labai gyvas, jei lankstaus jo vikrumo (todėl jis didžiai pavo- 
jingas fechtuotojas) netramdytų mieguistas arabo tingulys, 
kurį išduoda keistas balsas, bent kiek sniaukrojantis ir tęsia- 
mas. Markizės dukteriai Fridai devyniolika metų. Ją užtemdo, 
nustumia į šešėlį per daug ryški ir valdinga jos motina. Frida 
kenčia nuo nepiktų apkalbų, kurioms peno duoda motina, 
šitaip kenkdama ne tiek sau pačiai kiek dukteriai. Laimė, Frida 
jau susižiedavusi su markizu Karlu di Noliu, atšiauriu jaunuo- 
liu, kuris labai atlaidus kitiems, tačiau pats tvirtai siekia 
tikslo, jo manymu, jam nulemto. Bet kas tai per tikslas, jis pats 
gerai nežino. Šiaip ar taip, jaučia didelę atsakomybę, tariamai 
jam uždėtą; jis mano, kad kiti laimingieji gali plepėti ar 
smagintis, o jis — ne, ne todėl, kad nenori, o todėl, kad iš 
tikrųjų jam nevalia. Jis griežtai laikosi gedulo, neseniai mirus 
motinai. Daktaras Dionizijas Dženonis — gražus, raudon- 
skruostis begėdišku satyro veidu; jo akys išsprogusios, trumpai 
pakirpta smaili barzdžiukė blizga kaip sidabras; jis bemaž 
plikas, dailių manierų. Visi įeina susijaudinę, beveik išsigandę, 
smalsiai apžiūrinėja salę (išskyrus markizą di Nolį) ir iš 
pradžių kalba pašnabždom 


BELKREDIS. O, puiku! Puiku! 

DAKTARAS. Labai įdomu! Ši bepročio fantazija nuosekliai išlaikyta 
netgi apystatoje. Puiku! Iš tiesų, puiku! 

DONA MATILDA (akimis ieško savo portreto, pamato ir eina prie 
jo). Ak, štai kur jis! (Truputį atsitraukusi žiūri į portretą, drasko- 
ma įvairių jausmų) Taip... taip... O, žiūrėk... Dieve mano... (Pasi- 
šaukia dukterį) Frida, Frida... Žiūrėk... 

FRIDA. A, čia tavo portretas! 

DONA MATILDA. O ne! Tik pažiūrėk! Čia ne aš, o tu! 

DI NOLIS. Na kaip? Aš gi jums sakiau. 

DONA MATILDA. Niekada nebūčiau patikėjusi! (Krūpčiodama, lyg 
krėstų šiurpas) Dieve, koks jausmas! (Paskui, žiūrėdama į dukte- 
rį) Na kaip, Frida? (Apkabina ją per liemenį ir prisitraukia prie 
savęs) Eikš arčiau. Argi nematai čia savęs manyje? 

FRIDA. O! Iš tiesų... 

DONA MATILDA. Tau neatrodo, kad čia tu? Negi tau neatrodo? 
(Atsigręžia į Belkredį) Pasižiūrėkite jūs, Titai! Sakykit! 

BELKREDIS (nežiūrėdamas). Ne, nežiūrėsiu. A priori tuo netikiu. 

DONA MATILDA. Kaip kvaila! Jūs manote, kad sakot man kompli- 
mentą! (Kreipiasi į daktarą Dženonį) Sakykit, sakykit jūs, dak- 
tare. 


Daktaras prieina arčiau 


BELKREDIS (nusigręžęs, paslaptingu tonu). Tsss... Daktare! Dėl 
dievo, nepritarkite! 

DAKTARAS (suglumęs šypsosi). Kodėl turėčiau nepritarti? 

DONA MATILDA. Neklausykite jo! Prieikite! Jis nepakenčiamas! 

FRIDA. Jis juokdarys iš profesijos, argi nežinote? 

BELKREDIS (daktarui, matydamas, kad šis eina prie portreto). 
Pasižiūrėkite į savo kojas, į kojas, daktare! Į kojas! 

DAKTARAS (tokiu pat tonu). Į kojas? Kodėl? 

BELKREDIS. Jūsų batai geležiniai. 

DAKTARAS. Mano? 

BELKREDIS. Taip, gerbiamasis. O einate link keturių stiklinių 
kojyčių. 

DAKTARAS (garsiai juokiasi). Ak ne! Man regis, apskritai nėra ko 
stebėtis, kad duktė panaši į motiną... 

BELKREDIS. Taukšt, ir baigta! 

DONA MATILDA (baisiai įširdusi žengia prie Belkredžio). Kodėl 
„taukšt“? Kas atsitiko? Ką jis pasakė? 

DAKTARAS (naiviai). Argi ne taip? 

BELKREDIS (atsako markizei). Jis pasakė, kad nėra ko stebėtis, 
o jūs, priešingai, be galo nustebusi. Betgi atsiprašau, kodėl stebitės, 
jeigu jums atrodo, kad tai savaime suprantama? 

DONA MATILDA (dar labiau širsdama). Kvaily! Kvaily! Kaip tik 
todėl, kad tai savaime suprantama! Todėl, kad ten ne mano duktė. 
(Rodo į portretą) Tai mano portretas. Ir aš nustebau, išvydusi 
jame ne save, o dukterį; ir, patikėkit, nustebau nuoširdžiai; ir 
draudžiu jums tuo abejoti! 


Valandėlę trunka nejauki tyla, sukelta šio baisaus įniršio 


FRIDA (tyliai, nepatenkinta). Dieve mano, amžinai šitaip... Ginčai 
dėl kokių nors menkniekių! 

BELKREDIS (irgi tyliai, tartum paspraudęs uodegą, atsiprašomu 
tonu). Betgi aš niekuo neabejojau. Pamačiau, kad tu iš pradžių 

nenustebai kaip tavo motina, o jeigu ir nustebai, tai tik dėl to, kad 
šis portretas nepaprastai panašus į tave. 

DONA MATILDA. Aišku! Negi ji gali atpažinti save manyje, kokia 
aš buvau jos metų? O juk aš puikiausiai galiu atpažinti joje save 
tokią, kokia ji dabar. 

DAKTARAS. Šventa teisybė. Portretas amžiams užfiksuoja tolimą 
praeities akimirką; panelės atmintis tos praeities nesiekia, o poniai 
markizei jis gali priminti judesius, gestus, žvilgsnius, šypsenas, 
žodžiu, visa tai, ko jau nebėra... 

DONA MATILDA. Taigi, taigi... 

DAKTARAS (kalba toliau, kreipdamasis tiesiai į ją). „ir ką jūs, 
aišku, galite dabar matyti atgyjant savo dukteryje. 

DONA MATILDA. O jis, kad tik mane suerzintų, stengiasi sudrumsti 
kiekvieną nuoširdesnį mano jausmą. 

DAKTARAS (susižavėjęs savo aiškinimais, profesorišku tonu kalba 
toliau, kreipdamasis į Belkredį). Panašumas, brangusis barone, 
dažnai randasi iš nesuvokiamų dalykų! Tuo ir galima paaiškinti, 
kad... 

BELKREDIS (norėdamas nutraukti jo paskaitą). ...kad kas nors, 
ko gero, rastų panašumo netgi tarp manęs ir jūsų, brangusis profe- 
soriau! 

DI NOLIS. Liaukitės! Liaukitės, maldauju! (Rodo į dvejas duris deši- 
nėje, perspėdamas, kad už jų yra kažkas, galintis juos nugirsti) 
Mes per daug rizikavome važiuodami čionai... 

FRIDA. Žinoma! Kai jis čia... (Rodo į Belkredį) 

DONA MATILDA (šūmai). Todėl aš ir nenorėjau, kad jis važiuotų 
drauge!. 

BELKREDIS. Betgi tiek prisijuokėte iš manęs! Koks nedėkingumas! 

DI NOLIS. Gana, Titai, liaukis! Čia daktaras. Mes atvažiavome 
labai svarbiu reikalu; tu žinai, kaip aš dėl to rūpinuosi. 

DAKTARAS. Taip, taip. Pirmiausia išsiaiškinkim kai kurias smulk- 
menas. Atsiprašau, ponia markize, kaip čia atsirado jūsų portretas? 
Ar seniai jį padovanojote? 

DONA MATILDA. Ne, ne! Kaipgi būčiau galėjusi jį padovanoti? 
Aš buvau tuomet kaip Frida, ir net susižiedavusi. Perleidau jį, 
praslinkus trejiems ar ketveriems metams po tos nelaimės; per- 
leidau primygtinai jo motinos prašoma. (Rodo į di Nolį) 

DAKTARAS. Jo sesers? (Rodo į duris dešinėje, turėdamas omenyje 
Henriką IV) 

DI NOLIS. Taip, daktare! Mūsų vizitas čia — tai pareiga mano 
motinai, apleidusiai mus prieš mėnesį. Užuot buvę čia, mudu 
(rodo į Fridą) turėtume būti kelionėje... 

DAKTARAS. Ir rūpintis visai kuo kitu! Aišku! 

DI NOLIS. Bet ji mirė tvirtai tikėdama, kad neilgai trukus jos mylimas 
brolis pasveiks. 

DAKTARAS. O ar negalite man pasakyti, kuo remdamasi ji taip 
manė? 

DI NOLIS. Regis, ją paveikė vienas keistas pokalbis tarp jųdviejų 
prieš mamos mirtį. 

DAKTARAS. Pokalbis? Taip... taip... Po šimts, būtų labai svarbu, 
labai svarbu sužinoti, ką juodu kalbėjo! 

DI NOLIS. Deja, aš nežinau! Žinau tik, kad po paskutinio apsilankymo 
mama grįžo be galo susijaudinusi; regis, jis buvo jai neįprastai 
švelnus, lyg nujausdamas, kad netrukus jos gyvybė užges. Mirties 
patale ji prašė mane pasižadėti, kad nesiliausiu juo rūpintis, kviesiu 
jam gydytojus, lankysiu... 

DAKTARAS. Taip... Gerai. Dabar dar vienas klausimas... Kartais 
menkiausios priežastys... Vadinasi, šitas portretas... 

DONA MATILDA. O dieve! Aš nemanau, daktare, kad verta jam 
teikti ypatingą reikšmę. Jis padarė man tokį įspūdį tik todėl, kad 
nemačiau jo tiek metų! 

DAKTARAS. Prašau... prašau... kantrybės... 

DI NOLIS. O, taip! Jis čia jau penkiolika metų... 

DONA MATILDA. Daugiau! Daugiau nei aštuoniolika! 

DAKTARAS. Atsiprašau, meldžiamieji; jūs dar nežinote, ko noriu 
paklausti! Aš teikiu didelės reikšmės, taip, didelės reikšmės šiems 
dviem portretams, nutapytiems, kaip man atrodo, prieš tą nelai- 
mingą pasijodinėjimą. Tiesa? 

DONA MATILDA. Taip, tikrai. 

DAKTARAS. Kai jis buvo dar visiškai sveikas, — štai ką aš norėjau 
pasakyti! Ar jis jums pasiūlė juos užsakyti? 

DONA MATILDA. Ne, daktare! Užsisakė ir daugelis kitų kavalkados 
dalyvių. Šiaip sau, atminimui. 

BELKREDIS. Tada aš irgi užsisakiau savo portretą Karolio Anžujie- 
čio'? kostiumu. 

DONA MATILDA. Kai tik buvo pasiūti drabužiai. 

BELKREDIS. Matote, buvo siūloma surinkti visus tuos portretus 

atminimui, nelyginant paveikslų galerijoj, toje viloje, kur ketinome 
joti. Bet paskui kiekvienas panoro savąjį atsiimti. 

DONA MATILDA. O aš savo portretą, kaip jau sakiau, perleidau be 
jokio gailesčio, mat jo motina... (Vėl rodo į di Nolį) 

DAKTARAS. Nežinot, ar ne jis to prašė? 

DONA MATILDA. Nežinau. Galbūt. O gal sesuo norėjo padaryti jam 
malonumą... 

DAKTARAS. Man kitkas rūpi! Ar jis pasiūlė surengti tą pasijodinė- 
jimą? 

BELKREDIS (skubiai). Ne, ne! Aš! Aš pasiūliau! 

DAKTARAS. Atsiprašau... 

DONA MATILDA. Neklausykit jo! Pasiūlė vargšas Belasis. 

BELKREDIS. Anaiptol ne Belasis! 

DONA MATILDA (daktarui). Grafas Belasis. Vargšelis pasimirė po 
dviejų ar trijų mėnesių. 

BELKREDIS. Juk Belasio nebuvo, kai... 

DI NOLIS (bijodamas, kad neprasidėtų naujas ginčas). Atsiprašau, 
daktare, argi jau taip svarbu, kam kilo ta mintis? 

DAKTARAS. Ne, bet man būtų lengviau... 

BELKREDIS. Man kilo! Tiesiog nuostabi mintis! Aš nė kiek nesi- 
giriu, juo labiau kad viskas taip liūdnai baigėsi! Tai buvo, 
daktare, — aš puikiai prisimenu — vieną vakarą klube, pačioje 
lapkričio pradžioje. Sklaidžiau vokišką iliustruotą žurnalą — 
suprantama, žiūrinėjau tik iliustracijas, nes vokiškai nemoku. 
Vienoje buvo pavaizduotas imperatorius kažkuriame mieste, kur 
jis studijavo universitete. 

DAKTARAS. Bonoje! Bonoje! 

BELKREDIS. Gerai, tegu bus Bonoje! Jis jojo apsirengęs neįprastu, 
tradiciniu vienos seniausių Vokietijos studentų draugijų kostiumu. 
Jam iš paskos jojo ištisa palyda kitų kilmingų studentų, irgi 
panašiai apsirengusių. Žiūrint į iliustraciją, man ir kilo ta mintis. 
Mat, kaip žinote, klube per artimiausią karnavalą ketinome 
surengti didelį maskaradą. Aš pasiūliau šią istorinę kavalkadą — 
iš teisybės ne istorinę, o babilonišką. Kiekvienas mūsų turėjo 
pasirinkti to ar kito amžiaus personažą ir jį vaizduoti: karalių ar 
imperatorių, ar kunigaikštį, ir joti kartu su savo dama, karaliene 
ar imperatoriene. Žirgai, savaime aišku, irgi turėjo būti aptaisyti 
pagal tos epochos stilių. Ir pasiūlymas buvo priimtas. 

DONA MATILDA. Aš gavau kvietimą iš grafo Belasio. 

BELKREDIS. Jeigu jis jums sakė, kad tai jo sumanymas, vadinasi, 
neteisėtai jį pasisavino. Aš jums sakau, jo netgi nebuvo klube tą 
vakarą, kai aš pasiūliau tą mintį. Taip pat nebuvo ir jo. (Turi 
galvoje Henriką IV) 

DAKTARAS. Ir tuomet jis nutarė būti Henriku IV? 

DONA MATILDA. Mat aš irgi turėjau pasirinkti kokį nors vardą ir 
ilgai negalvojusi pareiškiau, kad noriu būti markize Matilda Tos- 
kaniete. 

DAKTARAS. Bet... aš nesuprantu, kas čia bendro... 

DONA MATILDA. Ak, žinote, iš pradžių ir aš nesupratau, kai iš- 
girdau jį sakant, jog tuo atveju jis būsiąs prie mano kojų kaip 
Henrikas IV Kanosoje. Žodis „Kanosa“ man buvo žinomas; bet 
tą istoriją iš teisybės buvau primiršusi; o kai ją perskaičiau ruoš- 
damasi savo vaidmeniui, man pasirodė labai juokinga, kad aš — 
ištikimiausia ir uoliausia popiežiaus Grigaliaus VII sąjungininkė jo 
įnirtingoje kovoje prieš Vokietijos imperatorių. Tuomet puikiai 
supratau, kodėl jis panoro vaizduoti Henriką IV greta manęs 
šioje iškyloje, kai aš pasirinkau jo nesutaikomo priešo vaidmenį. 

DAKTARAS. A! Galbūt dėl to?.. 

BELKREDIS. Dievaži, daktare, dėl to, kad jis tuomet atkakliai asis- 
tavo jai, o ji (rodydamas į markizę), savaime suprantama... 
DONA MATILDA (pabrėžtinai, su įkarščiu). Savaime suprantama! 
Būtent savaime suprantama! Ir tuomet labiau nei kada nors 

„Savaime suprantama“! 

BELKREDIS. Štai matote! (Rodo į ją) Ji pakęsti jo negalėjo! 

DONA MATILDA. Netiesa. Jis niekada nebuvo man nemalonus! 
Priešingai! Bet vos tik kas man ima rimtai asistuoti... 

BELKREDIS (užbaigia). ...jums kyla noras pasijuokti iš jo kvailumo! 

DONA MATILDA. Ne, brangusis! Visiškai ne. Mat jis nebuvo toks 
kvailas kaip jūs. 

BELKREDIS. Aš niekad nemėginau rimtai asistuoti! 

DONA MATILDA. O, tai aš gerai žinau! Bet su juo negalima buvo 
juokauti. (Kitokiu tonu, kreipdamasi į daktarą) Brangusis dakta- 
re! Mums, moterims, didžiausia bėda, kai staiga ima tolydžio sekioti 
kieno nors akys, atkakliai žadėdamos amžiną ištikimybę! (Spigiai 
nusijuokia) Nieko nėra komiškesnio! Jei vyrai matytų, kaip jie 
atrodo su tuo „amžinos ištikimybės“ žvilgsniu!.. Man visada būdavo 
labai juokinga! O tuo metu — juo labiau. Dabar galiu prisipažinti: 
juk nuo to laiko prabėgo daugiau nei dvidešimt metų. Tuomet aš 

juokiausi iš jo daugiau iš baimės. Galbūt tų akių pažadais reikėjo 
tikėti. Nors tai būtų buvę labai pavojinga. 

DAKTARAS (gyvai susidomėjęs, susikaupęs). Va, kaip tik tai man ir 
būtų įdomu sužinoti. Labai .pavojinga? 

DONA MATILDA (Ilengvabūdišku tonu). Todėl, kad jis nebuvo toks 
kaip kiti! O ir aš... na, taip... ir aš... ir aš... truputį... tiesą pasakius... 
(ieško švelnesnio žodžio) nepakenčiu, taip, nepakenčiu santūrumo 
ir išglebimo! Bet aš tuomet buvau per daug jauna, suprantate? Ir 
moteris! Sukandau žąslus. Reikėjo drąsos, o drąsos man stigo. Aš 
juokiausi iš jo! Juokiausi, bet drauge pykau ant savęs, nes mačiau, 
kad juokiuosi kartu su visais tais kvailiais, kurie iš jo šaiposi. 

BELKREDIS. Maždaug taip kaip iš manęs. 

DONA MATILDA. Jūs savo maivymusi ir žeminimusi visada buvot 
juokingas, brangusis, o jis — niekados! Čia didelis skirtumas! Be 
to, iš jūsų visada juokiamasi į akis! 

BELKREDIS. Et, verčiau į akis negu už akių. 

DAKTARAS. Nenutolkim! Nenutolkim nuo reikalo! Vadinasi, jis buvo 
truputį egzaltuotas, kiek aš supratau? 

BELKREDIS. Taigi, bet itin keistai, daktare! 

DAKTARAS. Būtent? 

BELKREDIS. Kaip čia jums pasakius... Kažkaip šaltai egzaltuotas... 

DONA MATILDA. Nieko panašaus! Toks jis iš prigimties, daktare. 
Tiesa, keistokas, bet užtat kupinas gyvybės ir polėkių! 

BELKREDIS. Aš nesakau, kad jis dėjosi egzaltuotu. Netgi priešingai, 
dažnai būdavo nuoširdžiai egzaltuotas. Bet galėčiau prisiekti, 
daktare, kad tučtuojau pats pamatydavo save iš šalies. Štai čia 
glūdi visa paslaptis! Ir aš manau, kad taip jam būdavo kiekvienąsyk, 
nejučia susijaudinus. Dar daugiau: esu tikras, kad jis kentėdavo 
nuo to. O kartais imdavo juokingai niršti pats ant savęs! 

DONA MATILDA. Teisybė! 

BELKREDIS (donai Matildai). O kodėl? (Daktarui) Mano manymu, 
todėl, kad, staiga pamatęs save iš šalies, beregint prarasdavo gyvą 
ryšį Su pačiu savim; juk jis neapsimetinėjo, tas jausmas būdavo 
nuoširdus, bet jis išsyk imdavo jį vertinti... na, kaip čia pasakius, 
vertinti protu, stengdamasis sukurstyti savyje dvasinį nuoširdumą, 
kurio jam stigo. Ir jis be atvangos improvizuodavo — perdė- 
damas, užsimiršdamas, kad tik apkvaistų ir nebematytų savęs iš 
šalies. Atrodė nepastovus, tuščiagarbis ir... na taip, galima sakyti, 
kartais netgi juokingas. 

DAKTARAS. O... gal ir šalinosi visų? 

BELKREDIS. Anaiptol! Jis mėgo bendrauti! Puikiai mokėjo rengti 
gyvus paveikslus, šokius, labdaros spektaklius — aišku, pramogos 
dėlei! Ir pats vaidindavo nuostabiai, patikėkit! 

DI NOLIS. O išprotėjęs tapo įstabus ir baisus aktorius! 

BELKREDIS. Ir išsyk! Suprantate, kai atsitiko ta nelaimė ir jis nukrito 
nuo žirgo... 

DAKTARAS. Susitrenkė pakaušį, taip? 

DONA MATILDA. Ak, koks siaubas! Jis jojo greta manęs! Ir staiga 
matau — guli ant žemės, o virš jo piestu atsistojęs žirgas... 

BELKREDIS. Iš pradžių nemanėme, kad jis smarkiai susitrenkė. 
Žinoma, visi sustojome, kilo sąmyšis, puolėm žiūrėti, kas atsitiko, 
bet jį tuojau pakėlė ir nunešė į vilą. 

DONA MATILDA. Ir žinote — jokio ženklo! Nė menkiausio įdrės- 
kimo. Nė lašo kraujo! 

BELKREDIS. Pamanėme, kad tik nualpęs... 

DONA MATILDA. O kai po dviejų valandų... 

BELKREDIS. ...jis vėl pasirodė vilos svetainėje — aš kaip tik tai 
norėjau pasakyti... 

DONA MATILDA. Ak, koks buvo jo veidas! Aš išsyk pastebėjau! 

BELKREDIS. O ne! Nesakykit! Suprantat, daktare, mes nieko ne- 
pastebėjom. 

DONA MATILDA. Aišku! Juk visi buvote kaip pamišę. 

BELKREDIS. Kiekvienas juokais vaidino savo vaidmenį. Tikras 
babilonas! 

DONA MATILDA. Įsivaizduokit, daktare, kaip mes išsigandome 
pamatę, kad savo vaidmenį jis vaidina rimtai. 

DAKTARAS. Ak, vadinasi, ir jis?.. 

BELKRELDIS. O kaipgi! Jis prisidėjo prie mūsų. Manėme, kad jau 
atsigavo ir vaidina savo vaidmenį kaip mes visi... tik geriau už mus, 
nes, kaip sakiau, jis vaidindavo šauniai! Žodžiu, manėme, kad jis 
juokauja! 

DONA MATILDA. Ėmė plakti jį rykštėmis... 

BELKREDIS. Ir tada... jis turėjo ginklą, kaip dera karaliui, išsitraukė 
špagą ir puolė du ar tris vyrus. Visi tiesiog nustėro iš siaubo! 

DONA MATILDA. Niekada neužmiršiu tos scenos! Visų tų kvailų, 
persikreipusių, kaukėtų mūsų veidų prieš jo siaubingą kaukę, 
kuri buvo nebe kaukė, o Beprotybė! 

BELKREDIS. Henrikas IV! Tikras Henrikas IV įsiūčio valandėlę! 

DONA MATILDA. Aš manau, daktare, kad jį paveikė mintis apie 
maskaradą, mintis, kuri buvo apsėdusi visą mėnesį. Tas apsėdimas 
paskui ir pasireiškė visuose jo veiksmuose. 

BELKREDIS. Jį paveikė ir tai, ką jis buvo išstudijavęs ruošdamasis! 
Išstudijavęs iki mažiausių detalių... iki smulkmenų... 

DAKTARAS. O, tai dažnas reiškinys. Mintis, kuri buvo jo galvoje 
ilgą laiką, nukritus nuo žirgo ir susitrenkus pakaušį, užsifiksavo, 
kadangi buvo pažeistos smegenys. Užsifiksavo amžinai. Šitaip 
žmogus ir tampa kvaišeliu ar bepročiu. 

BELKREDIS (Fridai ir di Noliui). Ar jūs suprantate, kad jis juo- 
kauja, mano brangučiai? (Di Noliui) Tau tuomet buvo ketveri ar 
penkeri. (Fridai) Tavo motinai atrodo, jog šiame portrete pa- 
vaizduota ne ji, o tu, nors tuomet ji nė negalvojo, kad tave pa- 
gimdys! Aš jau pražilęs, o štai jis (rodo į portretą) — trinkt, 
gumbas ant pakaušio — ir stop! Taip ir liko Henriku IV! 

DAKTARAS (giliai susimąstęs kilsteli ranką, tartum norėdamas 
atkreipti visų dėmesį ir duoti moksliškką paaiškinimą). Taigi, 
taigi, mano ponai! Būtent šitaip... 


Bet tuo metu atsiveria durys dešinėje (arčiausiai prie ram- 
pos) ir pro jas įbėga Bertoldas persimainiusiu vei- 
du 


BERTOLDAS (įsiveržia tarsi netekęs nuovokos). Ar galima? Atsi- 
prašau... (Išsyk sustoja, matydamas, kokį sąmyšį sukėlė jo pasiro- 
dymas) 

FRIDA (suklinka išsigandusi, puola šalin). O dieve! Tai jis! 

DONA MATILDA (pasibaisėjusi traukias atatupsta ir užsidengia 
ranka akis, kad jo nematytų). Tai jis? Tai jis? 

DI NOLIS (skubiai). O ne! Ne! Nusiraminkite! 

DAKTARAS (nustebęs). Tai kas jis toks? 

BELKREDIS. Vienas pabėgėlis iš mūsų maskarado! 

DI NOLIS. Vienas iš keturių jaunuolių, kuriuos čia laikome patai- 
kaudami jo beprotybei. 

BERTOLDAS. Atsiprašau, ponas markize... 

DI NOLIS. Jokių atsiprašymų! Aš įsakiau užrakinti duris, kad niekas 
čionai nepatektų! 

BERTOLDAS. Taip, pone! Bet aš neištversiu! Prašau mane atleisti. 

DI NOLIS. A, tai jūs turėjote stoti tarnybon nuo šio ryto? 

BERTOLDAS. Taip, pone! Bet, patikėkit, aš neištversiu... 

DONA MATILDA (di Noliui, aiškiai sunerimusi). Vadinas, jis ne 
toks ramus, kaip tu sakei? 

BERTOLDAS (karštai). Ne, ne, ponia! Jis niekuo dėtas! Tai trys 
mano draugai! Jūs sakote „pataikaudami“, ponas markize? Koks 
čia pataikavimas! Jie nepataikauja: jie tikri pamišėliai. Aš juk 
atėjau pirmą kartą — ir, užuot padėję man, ponas markize... 


Pro tas pačias duris dešinėje sunerimę skubiai įbėga Lan- 
dolfas ir Arialdas, tačiau valandėlę stabteli tarp- 
duryje 


LANDOLFAS. Ar galima? 

ARIALDAS. Ar galima, ponas markize? 

DI NOLIS. Prašom. Bet kas atsitiko? Ką jūs čia darot? 

FRIDA. O dieve, aš išeinu: man baisu. (Žingteli link durų kairėje) 

DI NOLIS (tučtuojau ją sustabdo). Palauk, Frida! 

LANDOLFAS. Ponas markize! Šitas kvailys... (Rodo į Bertoldą) 

BERTOLDAS (protestuodamas). O ne, labai dėkoju, brangieji! 
Tokiomis sąlygomis aš nepasilieku! Nepasilieku! 

LANDOLFAS. Kaip — nepasilieki? 

ARIALDAS. Atbėgęs čionai, ponas markize, jis viską sugadino. 

LANDOLFAS. Jis įsiutino jį! Mes nebegalime jo ten išlaikyti. Jis 
įsakė jį suimti ir nori tučtuojau „teisti“ sosto salėje. Ką mums 
daryti? 

DI NOLIS. Užrakinkit! Užrakinkit! Eikit ir užrakinkit tas duris! 


Landolfas užrakina duris 


ARIALDAS. Vienas Ordulfas nepajėgs jo sulaikyti... 

LANDOLFAS. Ponas markize, o jeigu mes tučtuojau praneštume 
jam, kad jūs atvažiavote? Gal šitaip nukreiptume jo dėmesį? 
Jeigu ponai jau nusprendė, kokiais drabužiais prisistatys... 

DI NOLIS. Taip, taip, viskas nuspręsta. (Daktarui) Jeigu jūs, daktare, 
tučtuojau pas jį nueitumėt... 

FRIDA. Bet aš nenoriu, nenoriu, Karlai! Aš išeinu! Tu irgi, mama, 
dėl dievo meilės, eikš, eime su manim! 

DAKTARAS. Sakykit, ar jis vis dar ginkluotas?.. 

DI NOLIS. O ne, daktare, ką jūs! (Fridai) Atleisk man, Frida, bet 
tavo baimė — tiesiog vaikiška! Juk tu norėjai atvažiuoti... 

FRIDA. Atsiprašau, norėjau ne aš, o mama! 


11. PLB 102 

DONA MATILDA (ryžtingai). Aš pasiruošus! Na, tai ką mes turime 
daryti? 

BELKREDIS. Sakykit, ar mums būtina persirengti? 

LANDOLFAS. Būtina! Būtina! Argi nematote... (Rodo savo kostiu- 
mą) Vargas, jeigu jis pamatys jus nūdieniais drabužiais! 

ARIALDAS. Pamanys, jog tai šėtono išdaigos! 

DI NOLIS. Jums atrodo, kad persirengę jie, o jam atrodysime persi- 
rengę mes, jei prisistatysime savais drabužiais. 

LANDOLFAS. Visa bėda, ponas markize, kad jam gali pasirodyti, 
jog čia jo mirtino priešo išmonė. 

BERTOLDAS. Popiežiaus Grigaliaus VII? 

LANDOLFAS. Taip! Henrikas IV sako, kad popiežius — „pagonis“! 

BELKREDIS. Pagonis? Neblogai pasakyta! 

LANDOLFAS. Taip, pone! Ir kad iššaukia numirėlius! Kaltina jį 
visokiais šėtoniškais burtais ir baisiai jo bijo. 

DAKTARAS. Persekiojimo manija. 

ARIALDAS. Jis įdūks! 

DI NOLIS (Belkredžiui). Atleisk, tau nebūtina čia pasilikti. Eime. 
Gana, kad jį pamatys daktaras. 

DAKTARAS. Kaip... aš vienas? 

DI NOLIS. Bus jie! (Rodo į tris jaunuolius) 

DAKTARAS. Ne, ne... Aš sakiau, jeigu ponia markizė... 

DONA MATILDA. O taip! Aš irgi noriu čia pasilikti! Aš pasiliksiu! 
Noriu jį pamatyti! 

FRIDA. Kam tau, mama? Eikš su mumis! Maldauju... 

DONA MATILDA (įsakmiai). Palik mane. Aš tik dėl to čionai 
atvažiavau! (Landolfui) Aš būsiu Adelaida, motina. 

LANDOLFAS. Puiku! Imperatorienės Bertos motina! Puiku! Poniai 
markizei tereikės užsidėti kunigaikštienės karūną ir apsisiausti 
mantija, kuri pridengs ją visą. (Arialdui) Eik, eik, Arialdai! 

ARIALDAS. Palaukit, o ponas? (Rodo į daktarą) 

DAKTARAS. Ak, taip... Mes, rodos, kalbėjom apie Kliuni vyskupą 
Hugą? 

ARIALDAS. Ponas nori pasakyti, abatą? Puiku. Hugas Kliunietis!!. 

LANDOLFAS. Jis jau tiek kartų yra čia buvęs... 

DAKTARAS (nustebęs). Kaip — buvęs? 

LANDOLFAS. Nebijokit. Aš turiu galvoje, kad tai nesudėtingas 
vaidmuo... 

ARIALDAS. Ir buvo suvaidintas jau ne kartą. 

DAKTARAS. Bet... 

LANDOLFAS. Jokio pavojaus čia nėra — jis neįsimena veido. 
Žiūri daugiau į aprangą, o ne į žmogų. 

DONA MATILDA. Juo geriau man. 

DI NOLIS. Eime, Frida, eime! Eikš ir tu su mumis, Titai! 

BELKREDIS. Na, ne... Jeigu ji pasilieka (rodo į markizę), pasilieku 
ir aš. 

DONA MATILDA. Jūs man visai nereikalingas! 

BELKREDIS. Aš nesakau, kad esu jums reikalingas. Bet noriu taip 
pat jį pamatyti. Argi negalima? 

LANDOLFAS. Kodėl gi ne? Gal net geriau, kad būsite trise. 

ARIALDAS. Bet tuomet, pone?.. 

BELKREDIS. Suraskit kokį lengvą vaidmenį ir man. 

LANDOLFAS (Arialdui). Tegu bus kliunietis... 

BELKREDIS. Kliunietis? Kas tai per vienas? 

LANDOLFAS. Vienuolis benediktinas iš Kliuni abatijos. Atseit 
monsinjoro palydovas. (Arialdui) Eik! Eik! (Bertoldui) Tu irgi 
eik ir nesirodyk čia visą dieną. (Bet vos jam pasukus prie durų, 
šaukia) Palaukite. (Bertoldui) Atnešk drabužius, kuriuos jis tau 
įduos. (Arialdui) O tu eik ir tučtuojau pranešk, kad atvyko 
kunigaikštienė Adelaida ir monsinjoras Hugas Kliunietis. Supra- 
tai? 


Arialdas ir Bertoldas dingsta pro pirmąsias duris 
dešinėje 

DI NOLIS. Na, mes išeinam. (Išeina su Frida pro duris kai- 
rėje) 

DAKTARAS (Landolfui). Tikiuosi, jis palankiai mane sutiks, pamatęs 
su Hugo Kliuniečio abitu? 

LANDOLFAS. Labai palankiai. Būkite ramus. Monsinjoras visada 
čia būdavo priimamas su didele pagarba. Ir jūs būkite rami, ponia 
markize. Jis visada prisimena, kad dvi dienas laukė ant sniego ir, 
tik judviem užtarus, beveik sustingęs buvo įleistas į Kanosos pilį 
pas popiežių Grigalių VII, kuris jo nenorėjo priimti. 

BELKREDIS. Atsiprašau, o aš? 

LANDOLFAS. O jūs pagarbiai laikysitės nuošaly. 

DONA MATILDA (supykusi, labai nervingai). Verčiau jūs išeitumėt! 

BELKREDIS (tyliai, suirzęs). Jūs labai susijaudinus... 

DONA MATILDA (išdidžiai). Aš tokia kaip visada! Duokit man 
ramybę! 


Įeina Bertoldas su drabužiais 


LANDOLFAS (pamatęs jį). A, štai ir kostiumai! Šitą mantiją — 
markizei. 

DONA MATILDA. Palaukit, nusiimsiu skrybėlę. ( Nusiima ir paduoda 
Bertoldui) 

LANDOLFAS. Nunešk ją tenai. (Paskui markizei, gestu rodydamas, 
kad nori uždėti jai ant galvos kunigaikštienės karūną) Galima? 

DONA MATILDA. Dieve mano, negi čia nėra jokio veidrodžio? 

LANDOLFAS. Yra ten. (Rodo į duris kairėje) Jeigu ponia markizė 
nori pati... 

DONA MATILDA. Taip, taip, geriau aš pati; duokite šen, tuojau 
užsidėsiu. 


Pasiima skrybėlę ir išeina su Bertoldu, kuris neša mantiją 
ir karūną. Tuo tarpu daktaras ir Belkredis rūpestingai velkasi 
benediktinų abitais 


BELKREDIS. Tiesą pasakius, aš niekad nesitikėjau, kad man teks 
vaizduoti benediktiną. O, neabejoju, ši beprotybė apsčiai kainuoja 
pinigo! 

DAKTARAS. Taigi! Kaip ir daugelis kitų beprotybių... 

BELKREDIS. Kai joms gali švaistyti tėvų palikimą... 

LANDOLFAS. Taip, pone. Mes turime pilną garderobą to meto 
kostiumų, puikiai pasiūtų pagal senovinius modelius. Tai mano 
pareiga: aš kreipiuos į geriausias teatrų siuvyklas. Atsieina bran- 
giai. 

Įeina dona Matilda, pasipuošusi mantija ir karūna 


BELKREDIS (susižavėjęs). Ak, nuostabu! Tikra karalienė! 

DONA MATILDA (išvydusi Belkredį, prapliumpa juoktis). O dieve! 
Verčiau nusivilkit! Neįmanoma į jus žiūrėti. Atrodote lyg strutis, 
aptaisytas vienuoliu! 

BELKREDIS. Pažvelkit į daktarą! 

DAKTARAS. Kantrybės... kantrybės... 

DONA MATILDA. Ne, jūs ne taip blogai atrodot, daktare. O jūs, 
Belkredi, tiesiog juokingas! 

DAKTARAS (Landolfui). Vadinasi, čia būna daug priėmimų? 

LANDOLFAS. Pasitaiko. Kartais jis įsako, kad atvyktų tas ar kitas 
personažas, ir tuomet reikia ieškoti, kas suvaidintų tą vaidmenį. 
Netgi moterų... 

DONA MATILDA (įskaudinta, bet stengdamasi tai nuslėpti). A! 
Netgi moterų! 

LANDOLFAS. Pirmiau, taip... Daugelį... 

BELKREDIS (juokdamasis). O, nuostabu! Apsirengusių (rodyda- 
mas į markizę) šitaip? 

LANDOLFAS. Na žinot, iš tų, kurios... 

BELKREDIS. Kurios siūlosi, suprantu! (Vylingai šypsosi markizei) 
Žiūrėkit, jums darosi pavojinga! 

Atsidaro antrosios durys dešinėje ir pasirodo Arialdas 


ARIALDAS (pirmiausia jis slapčiomis duoda ženklą visiems nutilti, 
o paskui iškilmingai paskelbia). Jo didenybė imperatorius! 


Įeina du tarnai ir sustoja prie sosto; paskui tarp 
Ordulfo ir Arialdo, kurie pagarbiai laikosi kiek užpakaly, 
pasirodo Henrikas IV. Kokių penkiasdešimt metų, labai 
išblyškęs, jau žilais ant pakaušio plaukais; ant smilkinių ir 
kaktos plaukai nudažyti ryškiai geltona, kone vaikiška spalva; 
tragiškai blyškiuose skruostuose — dvi raudonos dėmės, irgi 
labai ryškios, tartum lėlių. Ant karališkų drabužių apsivilkęs 
atgailautojo ašutinę kaip Kanosoje. Akyse — kraupus, nervin- 
gas susikaupimas, nesiderinantis su apranga, bylojančia apie 
grynai demonstratyvų nusižeminimą ir atgailavimą, mat to 
nusižeminimo jis jaučiasi nenusipelnęs. Ordulfas neša 
abiem rankom imperatoriaus karūną, Arialdas skeptrą 
ir aukso rutulį su kryžium viršuje 


HENRIKAS IV (nusilenkia pirmiau donai Matildai, paskui dakta- 
rui). Kunigaikštiene... Monsinjore... (Žiūri į Belkredį, ketina ir 
jam nusilenkti, bet atsigręžia į priėjusį Landolfą ir su nepasiti- 
kėjimu pašnabždom klausia) Ar čia Petras Damijonas'?? 

LANDOLFAS. Ne, jūsų didenybe, čia vienuolis iš Kliuni, abato 
palydovas. 

HENRIKAS IV (su vis didėjančiu nepasitikėjimu vėl įsmeigia akis į 
Belkredį ir, matydamas, kad tasai suglumęs, baimingai atsigręžia 
į doną Matildą ir daktarą, tarytum klausdamas juos patarimo, 
išsitiesia visu ūgiu ir šaukia). Čia Petras Damijonas! Veltui, tėve, 

žiūrit į kunigaikštienę! (Staiga pasisuka į doną Matildą, lyg norė- 
damas užkirsti kelią pavojui) Prisiekiu jums, kunigaikštiene, pri- 
siekiu jums, mano jausmai jūsų dukrai pasikeitė! Prisipažįstu, jeigu 
jis (rodydamas į Belkredį) nebūtų pas mane atėjęs su popiežiaus 
Aleksandro!? interdiktu, aš būčiau išsiskyręs su ja! Taip, buvo 
žmogus, pasiruošęs palaiminti skyrybas už šimtą dvidešimt dva- 
rų,— tai Mainco vyskupas. (Žvilgteli į kiek suglumusį Landolfą 
ir skubiai priduria) Bet šiuo metu man nevalia blogai kalbėti apie 
vyskupus. (Pagarbiai atsigręžia į Belkredį) Aš jums dėkoju, pati- 
kėkit, dėkoju dabar, Petrai Damijonai, už tą interdiktą! Visas mano 
gyvenimas pilnas pažeminimų: mano motina, Adalbertas, Triburas, 
Goslaras, o dabar — ši ašutinė, kurią, kaip matote, vilkiu. (Ū mai 
pakeičia toną ir kalba į šalį, tartum repetuodamas vaidmenį) Ne- 
svarbu! Minties aiškumas, įžvalgumas, santūrumas ir kantrybė 
sunkią valandą! (Paskui atsigręžia į visus ir kalba su graudžiu 
rimtumu) Aš moku atitaisyti savo klaidas ir nusižeminsiu netgi 
prieš jus, Petrai Damijonai! (Žemai lenkiasi ir taip lieka nusilen- 
kęs, paskui, tartum pagautas neaiškaus įtarimo, kuris jį skatina 
lyg prieš savo valią kalbėti grasinamu tonu) Ar tik ne jūs sklei- 
džiate šlykščius gandus, esą šventoji mano motina Agnietė'* pa- 
laikiusi neleistinus ryšius su vyskupu Henriku Augsburgiečiu'?! 

BELKREDIS (tuo tarpu, kai Henrikas IV vis dar tebelinkso grėsmin- 
gai nukreipęs į jį pirštą, prisideda ranką prie krūtinės ir paneigia). 
Ne... ne aš... ne... 

HENRIKAS IV (atsitiesia). Ne jūs, taip? Tai šmeižtas! (Nužvelgia 
jį, paskui sako) Aš netikiu, kad jūs galėtumėt. (Prieina prie dak- 
taro ir timpteli jį už rankovės, šelmiškai pamerkdamas akį) Tai 
„anie“! Vis jie, monsinjore! 

ARIALDAS (atsidusęs, tyliai, lyg norėdamas padėti daktarui). Taip, 
vyskupai grobikai. 


DAKTARAS (vaidindamas savo vaidmenį, pasisuka į Arialdą). O 
taip, jie... jie... 

HENRIKAS IV. Jiems vis negana! Vargšas berniukas, monsinjore... 
Žaidė sau ramus, nė nežinodamas, kad jis karalius. Mane pavogė 
iš motinos šešerių metų ir pasinaudojo manim, neišmanėliu, prieš 
ją ir prieš pačią dinastijos galybę, viską niekindami, viską vogdami, 
vienas godesnis už kitą: Anas!“ labiau už Steponą!", Steponas la- 
biau už Aną! 

LANDOLFAS (pašnabždom, atkakliai, norėdamas kitur nukreipti 
jo dėmesį). Jūsų didenybe... 

HENRIKAS IV (tuojau atsigręžia). Taip, taip! Man šiuo metu neva- 
lia blogai kalbėti apie vyskupus. Bet tas šmeižtas apie mano motiną, 
monsinjore, peržengia ribas! (Žiūri į markizę ir susigraudina) 
Aš negaliu net jos apraudoti, kunigaikštiene. Kreipiuosi į jus; jūsų 
širdyje tikriausiai gyvas motinystės jausmas! Ji buvo atvažiavusi 
pas mane iš savo vienuolyno prieš kokį mėnesį. Dabar gavau žinią, 
kad ji mirė. (Nutyla labai susijaudinęs, paskui sielvartingai nusi- 
šypso) Negaliu jos apraudoti, nes jeigu jūs dabar čia, o aš šitaip 
apsirengęs... (rodo į savo ašutinę) vadinasi, man dvidešimt šešeri 
metai. 

ARIALDAS (bemaž pusbalsiu, maloniai, norėdamas jį paguosti). 
Vadinasi, ji gyva, jūsų didenybe! 

ORDULFAS (tokiu pat tonu). Ir tebėra savo vienuolyne! 

HENRIKAS IV (atsigręžia ir žiūri į juos). Taip, ir aš galiu savo siel- 
vartą atidėti kitam laikui. (Kone koketiškai rodo markizei dažytus 
savo plaukus) Pažiūrėkit, dar geltoni... (Paskui tyliai, lyg patikė- 
damas paslaptį) Tik dėl jūsų! Man to nereikia! Bet išorės bruožai 
irgi svarbu. Tai laiko ženklai, ar ne, monsinjore! (Vėl prieina prie 
markizės ir žiūri į jos plaukus) Ė... aš matau, kad... ir jūs, kuni- 
gaikštiene... (Primerkia vieną akį ir išraiškingai mosteli ranka) 
Ė, italė... (lyg norėdamas pasakyti „netikra“, bet be paniekos še- 
šėlio, netgi su pašaipiu susižavėjimu) Sergėk dieve, kad imčiau 
bjaurėtis ar stebėtis! Tuštybė! Niekas nenori pripažinti tamsios ir 
lemtingos galios, nubrėžiančios ribas mūsų valiai. Bet jeigu jau 
gimei, tai ir mirsi! Ar jūs norėjot gimti, monsinjore? Aš nenorėjau. 
Ir tarp šių dviejų faktų, nepriklausančių nuo mūsų valios, atsitinka 
tiek nepageidaujamų įvykių, su kuriais norom nenorom taikstomės! 

DAKTARAS (taria kelis bereikšmius žodžius, atidžiai jį stebėdamas). 
Taip, taip, deja! 

HENRIKAS IV. Taigi mat! O taikstantis atsiranda tušti troškimai. 
Moteris nori tapti vyru, senis — jaunuoliu... Niekas iš mūsų nė- 
meluoja ir neapsimeta! Dar daugiau: mes gera valia nešiojame 
prasimanytas kaukes. Jūs stovite nejudėdamas, monsinjore, ir lai- 
kote abiem rankom savo šventą abitą, o iš rankovių jums slysta ir 
išsprūsta kaip gyvatė kažkas tokio, ko jūs nepastebite. Gyvenimas, 
monsinjore. O paskui nustebsite, staiga supratęs, kad jis pabėgo 
nuo jūsų. Kiek apmaudo ir pykčio ant savęs paties; kiek grauža- 

ties, taip, taip, kiek graužaties! Ak, kad jūs žinotumėt, kiek kartų 
man taip buvo! Savo veide mačiau tokį siaubą, kad negalėjau žiū- 
rėti.. (Eina prie markizės) Ar jums taip niekada nėra atsitikę, 
kunigaikštienė? Jums rodosi, kad visada buvote tokia pat? O dieve, 
betgi vieną kartą... Kaip jūs galėjot šitaip pasielgti... (jis taip įdė- 
miai įremia į ją akis, kad ji vos nenualpsta) taip, būtent „šitaip“ — 
juk mudu suprantam vienas kitą! Būkit rami, aš niekam to nepasa- 
kysiu! Ir jūs, Petrai Damijonai, galėjot būti tokio žmogaus drau- 
gas... 

LANDOLFAS (tokiu pat tonu). Jūsų didenybe... 

HENRIKAS IV (skubiai). Ne, ne, aš neminėsiu jo vardo. Žinau, kad 
jam bus baisiai apmaudu!.. (Greit atsigręžia į Belkredį) O jūs... 
o jūs... ką jūs manote apie tai?.. Juk mes visi laikomės įsikibę savo 
nuomonės nelyginant savo kaukės, panašiai kaip senelis, kuris 
dažosi plaukus. Argi svarbu, kad jums mano plaukai atrodo dažyti, 
o ne tokie, kokie yra iš tikrųjų? Jūs, kunigaikštiene, aišku, irgi 
dažotės plaukus, bet ne dėl to, kad norite apgauti kitus ir save; jūs 
tik norite šiek tiek, bent trupučiuką atrodyti kitaip veidrodyje. Aš 
dažausi juokais. Jūs dažotės rimtai. Bet patikėkit, kadangi dažotės 
rimtai, tai ir jūs, kunigaikštiene, nešiojate kaukę; kalbu ne apie 
garbingą karūną ant jūsų galvos, aš lenkiuosi prieš ją, ir ne apie 
jūsų kunigaikštišką mantiją — aš tik kalbu, kad jūs norite dirbtinai 
išlaikyti atsiminimą apie šviesius savo plaukus, kurie kadaise jums 
taip tiko, arba tamsius — jei buvote brunetė. Jūs norite išlaikyti 
dylantį savo jaunystės atvaizdą. O jūs, Petrai Damijonai, menate 
save, savo darbus kaip sapną, kaip praeities.vaidalą, slypintį sie- 
loje, ar ne? Ir aš viską menu lyg sapną — juk, geriau pagalvojus, 
gyvenime tiek daug neišaiškinamų dalykų... O!-Čia nieko nuosta- 
baus, Petrai Damijonai; rytoj ši diena irgi atrodys lyg sapnas! (Stai- 
ga įdūkęs griebiasi už ašutinės) Šita ašutinė! (Kone su laukiniu 
džiaugsmu stengiasi ją nusiplėšti) 


Tuo tarpu prie jo skubiai pribėga išsigandę Arialdas, Landol- 
fas ir Ordulfas, lyg ketindami jį sulaikyti 


Ak, po šimts! (Traukiasi atatupstas, nusiplėšia ašutinę, rėkia 
jiems) Rytoj Bresanonėje!* dvidešimt septyni vokiečių ir lombardų 
vyskupai pasirašys drauge su manim popiežiaus Grigaliaus VII 
nuvertimo aktą; jis ne Šventasis tėvas, o tariamas vienuolis! 

ORDULFAS (su kitais dviem maldauja jį nutilti). Jūsų didenybe, 
jūsų didenybe! Dėl dievo meilės! 

ARIALDAS (gestu jam siūlo vėl apsivilkti ašutinę). Pagalvokit, ką 
kalbate! 

LANDOLFAS. Monsinjoras su kunigaikštiene pasiruošę jus ginti! 
(Slapčia rodo ženklus daktarui, kad ir tas tučtuojau ką nors pa- 
sakytų) 

DAKTARAS (suglumęs). Taip... taip... Mes atvykome jūsų apginti. 

HENRIKAS IV (atgailaudamas, beveik išsigandęs, vėl leidžiasi ap- 
velkamas ašutine). Atleiskite... taip, taip... atleiskite... atleiskite, 
monsinjore; atleiskite, kunigaikštiene... Aš jaučiu, dievaži, jaučiu 
visą prakeikimo sunkybę! (Lenkiasi abiem rankom susiėmęs galvą, 
tartum laukdamas, kad tuojau ant jos kažkas užgrius; valandėlę 
stovi tokia poza, paskui kitu balsu, nekeisdamas pozos, tyliai sako 
Landolfui, Arialdui ir Ordulfui) Nežinau, kodėl man šiandieną 
nesiseka būti nusižeminusiam jo akivaizdoj. (Slapčia rodo į Belk- 
redį) 

LANDOLFAS (pusbalsiu). Todėl, kad jūs, jūsų didenybe, užsispyręs 
laikote jį Petru Damijonu, o čia anaiptol ne jis. 

HENRIKAS IV (baimingai žvilgčiodamas į jį). Čia ne Petras Da- 
mijonas? 

ARIALDAS. O ne, čia paprastas vienuolis, jūsų didenybe! 

HENRIKAS IV (sunkiai atsidusęs, su liūdesiu). Ak, nė vienas mūsų 
nesuvokia, ką daro, kai pasiduoda instinktui... Gal jūs, kunigaikš- 
tiene, suprasite mane geriau už kitus, nes esate moteris. [Tai didi 
ir lemtinga valanda. Aš galėčiau va dabar, kol kalbu su jumis, pasi- 
telkti Lombardijos vyskupus ir, jų padedamas, suimti popiežių, 
įkalinti jį šioj pily, įsiveržti į Romą ir išrinkti ten antipopiežių, 
paduoti ranką Roberui Giskarui'? ir sudaryti su juo sąjungą. Gri- 
galius VII būtų žuvęs! Bet aš nepasiduodu pagundai ir, patikėkit, 
elgiuosi protingai. Aš jaučiu laiko dvasią ir didybę to Žmogaus, 
mokančio būti tuo, kuo turi būti: popiežium! Gal imsite juoktis iš 
manęs, matydami mane šitaip apsitaisiusį? Nejaugi būsite tokie 
kvaili ir nesuprasite, kad šią atgailautojo ašutinę apsivilkau poli- 
tinės išminties skatinamas! Sakau jums, galbūt rytoj mes apsikei- 
sime vaidmenimis! Ir ką tada jūs darysite? Juoksitės iš popiežiaus 
kalinio apdaru? Ne. Mudu — lygūs. Šiandien aš persirengiau at- 
gailautoju; rytoj jis persirengs kaliniu. Bet vargas tam, kas nemoka 

nešioti savo kaukės, nesvarbu, karaliaus ar popiežiaus. Gal šiandien 
jis pernelyg žiaurus; gal ir taip]* Pagalvokit, kunigaikštienė, kad 
Berta, jūsų duktė, kuriai, kartoju jums, mano jausmai pasikeitė 
(staiga atsigręžia į Belkredį ir rėkia jam į veidą, tartum tas sakytų: 
„ne“), pasikeitė, pasikeitė, nes tą siaubingą valandą ji buvo man 
tokia maloni ir atsidavusi... (stabteli dusdamas nuo rūstybės ant- 
plūdžio, stengiasi susivaldyti ir užgniaužti dejonę; paskui su meiliu 
ir sielvartingu nuolankumu vėl kreipiasi į markizę) Ji atvažiavo 
su manim, kunigaikštienė; ji apačioj, kieme; ji panoro sekti man 
iš paskos kaip elgeta ir šalo, šalo dvi naktis lauke ant sniego! Jūs 
jos motina! Jūsų širdis turėtų apsipilti krauju iš gailesčio, jūs turė- 
tumėt drauge su juo (rodo į daktarą) maldauti popiežių, kad mums 
atleistų, kad priimtų mus! | 

DONA MATILDA (drebėdama, vos girdimu balsu). Taip, taip, tuo- 
jau! 

DAKTARAS. Mes stengsimės, stengsimės! 

HENRIKAS IV. Ir dar vienas dalykas! Dar vienas! (Susišaukia juos 
aplink ir kalba tyliai, paslaptingai) Maža, kad jis mane priims. 
Jūs žinote, kad jis gali „viską“, sakau jums, „viską“. Jis netgi iš- 
šaukia mirusiųjų vėles! (Mušasi į krūtinę) Štai aš! Jūs matote 
mane! Ir nėra tokio magijos meno, kurio jis neišmanytų! Taigi, 
monsinjore, kunigaikštiene, mano tikroji bausmė yra ta — žiūrė- 
kit (beveik su baime rodo į savo portretą sienoje),— kad aš ne- 
begaliu išsivaduoti iš tų burtų! Dabar atgailauju ir atgailausiu, 
dievaži, atgailausiu tol, kol jis mane priims. Bet paskui, kai jis iš- 
vaduos mane nuo prakeikimo, judu abu maldausite popiežių, — 
nes jis turi tokią galią — išvaduoti mane iš čia (vėl rodo į portretą) 
ir leisti man nugyventi visą tą varganą mano gyvenimą, iš kurio esu 
išmestas... Negalima juk amžinai būti dvidešimt šešerių metų, ku- 
nigaikštiene! Aš prašau jus ir dėl jūsų dukters: kad galėčiau ją my- 
lėti, kaip ji verta, dabar, kai mane taip sugraudino ir nuteikė jūsų 
gailestingumas! Štai! Tik tiek. Aš jūsų valioje... (Lenkiasi) Kuni- 
gaikštiene! Monsinjore! (Vis tebelinkčiodamas, traukiasi prie 
durų, pro kurias buvo įėjęs; tačiau pamato nusigręžusį Belkredį, 
kuris priėjęs klausėsi, ir jam kyla įtarimas, kad šis nori pavogti 


* Laužtiniais skliaustais išskirtus fragmentus čia ir 198 psl. galima išleisti, norint 
pagreitinti tragedijos veiksmą. (Autoriaus past.) 

imperatoriškąją karūną, padėtą ant stalo, todėl pribėga, paima 
ją ir paslepia po ašutine; su šelmiška šypsena akyse ir lūpose vėl 
pakartotinai linkčioja ir dingsta) 
Markizė nepaprastai susijaudinusi, beveik apalpusi, sunkiai 
krinta į krėslą 


Uždanga 


172 


ANTRAS VEIKSMAS 


Kita salė, greta sosto salės, apstatyta griežtais senoviniais 
baldais. Kairėje du langai į sodą. Scenos gilumoje durys. De- 
šinėj durys į sosto salę. Tos pačios dienos popietė 


Scenoje dona Matilda,daktarasiirTitas Belk- 
redis. Vyrai tebesišneka, bet dona Matilda laikosi skyrium. 
Ji niūri, matyt, ją erzina jųdviejų pokalbis, kurio nesiklausyti 
negali — mat ji apimta tokio jaudulio, kad viskas nejučia 
traukia jos dėmesį, kliudo susikaupti ir apgalvoti sumanymą, 
užvaldžiusį visas jos mintis. Jųdviejų pašnekesys traukia jos 
dėmesį dar ir todėl, kad ji instinktyviai jaučia, jog pasišalinti 
šiuo metu negalima 

BELKREDIS. Gal ir jūsų teisybė, brangusis daktare, bet man taip 
atrodo. 

DAKTARAS. Nesiginčysiu su jumis; bet vis dėlto manyčiau, kad taip 
tik... atrodo. 

BELKREDIS. Atsiprašau: jis pats taip sakė, ir gana aiškiai! (Atsigrę- 
žia į markizę) Juk tiesa, markize? 

DONA MATILDA (atitrūkusi nuo savo minčių, pasisuka į jį). Ką jis 
sakė? (Paskui, nepritardama) Ak taip... Bet dėl kitos priežasties, 
negu jūs manote. 

DAKTARAS. Jis turėjo galvoj mūsų apdarą: jūsų mantiją (rodo į 
markizę) ir mūsų benediktinų abitus. Visa tai labai vaikiška. 
DONA MATILDA (staiga vėl atsigręžia pasipiktinusi). Vaikiška? 

Ką jūs kalbat, daktare? 

DAKTARAS, Taip, vaikiška! Atsiprašau, leiskite man užbaigti, marki- 
ze. Bet, kita vertus, kur kas sudėtingiau, negu jūs manote. 

DONA MATILDA. Man, priešingai, viskas atrodo aišku. 

DAKTARAS (atlaidžiai šypso kaip specialistas, kalbąs su neišma- 
nėliais). Matote, reikia įsigilinti į savitą pamišėlių psichologiją; 
patikėkite, pamišėlis mato, puikiausiai mato, jog prieš jį — persi- 
rengę Žmonės; tačiau, nors tai ir supranta, jis tiki, ponai, tiki kaip 
vaikas, kuris žaidimo neskiria nuo tikrovės. Todėl aš ir sakau: vai- 
kiška. Bet sykiu ir labai sudėtinga, ir štai kodėl: jis puikiausiai su- 
vokia, kad pats sau, prieš patį save — jis tik atvaizdas, va tas at- 
vaizdas! (Turi galvoj portretą sosto salėje ir rodo pirštu į kairę) 

BELKREDIS. Jis pats taip sakė! 

DAKTARAS. Taigi! Atvaizdas, kuriam rodosi kiti atvaizdai: atseit 
mūsų atvaizdai! Ir štai, beprotybės apšviestas, įžvalgus jo protas 
tučtuojau pastebi, kuo skiriasi jo atvaizdas nuo mūsiškių: pastebi 
tai, kas mumyse, mūsų atvaizduose netikra. Ir pajunta nepasiti- 
kėjimą. Pamišėliai labai nepasitikintys. Štai ir viskas! Jis, žinoma, 
negalėjo suprasti, kad mes vaidiname dėl jo, iš gailesčio. O jo paties 
vaidyba mums pasirodė ypač tragiška, nes lyg tyčia — supranta- 
te? — nepasitikėjimo skatinamas, į ją žiūrėjo būtent kaip į vaidybą; 
matote, jis irgi vaidina: ateina pas mus nusidažęs smilkinius bei 
skruostus ir prisipažįsta, jog viską daro tyčia, juokais! 

DONA MATILDA (vėl įširdusi). Ne, ne, daktare! Ne, ne! 

DAKTARAS. Kaipgi ne? 

DONA MATILDA (ryžtingai, virpėdama). Esu tikra, kad jis mane 
pažino! 

DAKTARAS. Negali būti!.. Negali būtil.. 

BELKREDIS (tuo pat metu). Ką jūs! 

DONA MATILDA (dar ryžtingiau, beveik konvulsingai). Patikėkit, 
jis pažino mane! Kai priėjo arčiau, pasikalbėti, kai pažvelgė man 
į akis, stačiai į akis — jis pažino mane! 

BELKREDIS. Betgi jis kalbėjo apie jūsų dukterį... 

DONA MATILDA. Netiesa. Apie mane! Jis kalbėjo apie mane! 

BELKREDIS. Taip, galbūt, kai užsiminė... 

DONA MATILDA (staiga, tiesiai). Apie dažytus mano plaukus! Bet 
juk girdėjote, kad jis tučtuojau pridūrė: „arba atsiminimą apie 
jūsų tamsius plaukus, jei buvote brunetė“. Jis prisiminė, kad „tuo- 
met“ buvau brunetė. 

BELKREDIS. Et jau, et! 

DONA MATILDA (nepaisydama jo, atsigręžia į daktarą). Mano 
plaukai, daktare, iš tikrųjų buvo tamsūs — kaip dukters. Todėl 
jis ir užsiminė apie ją! 

BELKREDIS. Betgi jis nepažįsta jūsų dukters! Niekad nėra jos matęs! 

DONA MATILDA. Taigi! Jūs nieko nesuprantate! Kalbėdamas apie 
mano dukterį, jis turėjo galvoj mane — tokią, kokia aš buvau 
tuomet! 

BELKREDIS. O, beprotybė užkrečiama! Užkrečiama! 

DONA MATILDA (tyliai, su panieka). Užkrečiama? Kvailys! 

BELKREDIS. Atleiskit, ar jūs kada nors buvote jo žmona? Jis klie- 
dėjo, girdi, jūsų duktė — tai jo žmona Berta Suzietė. 

DONA MATILDA. Aiškus dalykas! Mat aš jau nebe brunetė, kokią 
jis mane pamena, o blondinė, atvažiavusi kaip Adelaida — jo žmo- 
nos motina. Mano duktė jam neegzistuoja; jis niekada jos nėra 
matęs, kaip jūs pats sakėte. Todėl negali žinoti, ar ji blondinė, ar 
brunetė. 

BELKREDIS. O dieve mano! Jis pasakė „brunetė“ tik šiaip sau; pami- 
nėjo plaukų spalvą apskritai, kokios dažniausiai būna jaunos mote- 
rys — blondinės arba brunetės! O jūs kaip visada ėmėte fantazuoti! 
Daktare, ji sakė, kad man nereikėjo čionai važiuoti; o mano ma- 
nymu, jai pačiai nereikėjo važiuoti! 

DONA MATILDA (akimirką suglumusi nuo Belkredžio pastabos, 
greit atsigauna, tačiau dar nerami, kamuojama abejonių). Ne... 
ne... jis kalbėjo apie mane... Jis visą laiką kalbėjo man, su manim, 
apie mane... 

BELKREDIS. Na ką jūs! Jis nė valandėlės nedavė man atsikvėpti, o 
jūs sakote, kad jis visą laiką kalbėjo apie jus! Gal jums pasirodė, kad 
jis turėjo galvoje jus, net ir kalbėdamas su Petru Damijonu? 

DONA MATILDA (provokuojamu tonu, beveik peržengdama visas 
padorumo ribas). Ką gali žinoti! O sakykite, kodėl jis tučtuojau, 
nuo pat pirmos akimirkos, pajuto antipatiją jums, vien tiktai jums? 


Jos klausimo tonas perša tik vieną atsakymą: „Todėl, kad jis 
suprato, jog jūs — mano meilužis!“ Belkredžiui tai taip aišku, 
kad jis suglumęs nutyla kvailai šypsodamas 


DAKTARAS. Atleiskite! Taip galėjo atsitikti dar ir dėl to, kad jam 
buvo pranešta vien apie kunigaikštienės Adelaidos ir Kliuni abato 
vizitą. Išvydęs trečią asmenį, apie kurį nebuvo pranešta, jis tuojau 
pajuto nepasitikėjimą... 

BELKREDIS. Taigi, taigi, tas nepasitikėjimas ir įkvėpė jam mintį, 
jog aš jo priešas Petras Damijonas! Bet jeigu ji įsikalė į galvą, kad 
Jis ją pažino... 

DONA MATILDA. Be abejo! Tai supratau iš jo akių, daktare: žinote, 
kada šitaip žiūrima, nebelieka jokios abejonės! Galbūt tai buvo tik 
vieną akimirką! Ką aš žinau? 

DAKTARAS. Galimas daiktas: akimirką nušvito protas... 

DONA MATILDA. Gal ir taip! Ir tuomet visa jo kalba man pasirodė 
kupina apgailestavimų dėl mano ir jo jaunystės, dėl tos siaubingos 
nelaimės, visam laikui užspaudusios jam kaukę, kurios jis nebegali 
atsikratyti, nors ir labai, labai nori! 

BELKREDIS. Šit kaip! Kad pamiltų jūsų dukterį? O gal jus, sugrau- 
dinusią jį savo užuojauta? 

DONA MATILDA. Patikėkit, aš jį labai užjaučiu! 

BELKREDIS. Matau, markize! Jūs taip jo gailitės, kad burtininkas 

DAKTARAS. Leiskite dabar man tarti žodį. Aš nedarau stebuklų, 
nes esu gydytojas, o ne burtininkas. Aš labai atidžiai klausiausi, 
ką jis kalbėjo, ir kartoju, kad tasai specifinis kliedėjimo sklandu- 
mas, būdingas kiekvienai manijai, jam jau akivaizdžiai... kaip čia 
pasakius? — sutrikęs. Žodžiu, jo kliedesio elementai nebe taip 
tvirtai susiję vienas su kitu. Man regis, jis vargiai beišlaiko prisi- 
imtos asmenybės pusiausvyrą, nes staigūs sąmonės prašviesėjimai 
Jį panardina — ir tat labai džiugu — čia į prasidedančios apatijos 
ar veikiau liguisto vangumo būseną, čia į mąslią melancholiją, o 
tatai rodo — taip, tikrai rodo — nemenką proto aktyvumą. Karto- 
ju, tai labai džiugus faktas. Ir dabar, jeigu tas staigus smūgis, kurį 
sumanėme... 

DONA MATILDA (pasisukdama į langą, gailiu ligonės tonu). Bet 
kodėl iki šiol negrįžta automobilis? Aš liepiau pusę keturių... 

DAKTARAS. Apie ką jūs kalbate? 

DONA MATILDA. Apie automobilį, daktare! Dabar jau po pusės 
keturių! 

DAKTARAS (išsiėmęs laikrodį, žiūri į jį). Ė, jau po keturių! 

DONA MATILDA. Prieš pusvalandį jis turėjo būti čia. Bet kaip pa- 
prastai... 

BELKREDIS. Gal neranda suknios. 

DONA MATILDA. Aš jiems tiksliai nusakiau, kur ji yra! (Labai ne- 
kantraudama) Geriau būčiau siuntusi Fridą... Kur Frida? 

BELKREDIS (žvelgdamas pro langą). Turbūt sode, su Karlu. 

DAKTARAS. Jis įtikins ją, kad nėra ko baimintis... 

BELKREDIS. Čia ne baimė, daktare; netikėkit! Jai čia nuobodu, 
neįdomu. 

DONA MATILDA. Būkit malonūs, neįkalbinėkit jos. Aš žinau jos 
būdą! 

DAKTARAS. Kantriai lauksime. Viskas įvyks vienu mirksniu, ir rei- 
kia, kad tai būtų vakare. Jeigu mums pasiseks jį sukrėsti, tai yra 
vienu smūgiu nukirsti jau silpnus saitus, siejančius jį su ta fikcija, 
grąžinti jam tai, ko pats prašė, sakydamas: „Negalima juk amžinai 
būti dvidešimt šešerių metų, kunigaikštiene!“ — ir išvaduoti nuo 
tos bausmės, kurią pats vadina pasmerkimu... Žodžiu, jeigu mums 
pavyks staiga duoti jam pajusti laiko skirtumą... 

BELKREDIS (skubiai). Jis bus išgydytas! (Paskui skanduodamas 
su ironija) Mes jį iš-lais-vin-sim! 

DAKTARAS. Yra vilties, kad „užsuksim“ jį kaip laikrodį, sustojusį 
tam tikrą valandą. Ir štai mes, galima sakyti, su laikrodžiu rankoj 
dabar laukiame, kada išmuš ta valanda! Staigus krestelėjimas — 
ir jis vėl ims tiksėti ir rodyti laiką, tiek ilgai stovėjęs. 

Tuo tarpu pro duris scenos gilumoje įžengia markizas 
Karlas di Nolis 


DONA MATILDA. A, Karlas!.. O Frida? Kur ji dingo? 

DI NOLIS. Ji čia, tuojau ateis. 

DAKTARAS. Ar automobilis grįžo? 

DI NOLIS. Taip. 

DONA MATILDA. Grįžo? Ar atvežė suknią? 

DI NOLIS. Seniai. 

DAKTARAS. O, puiku! 

DONA MATILDA (virpėdama). Kur ji? Kur? 

DI NOLIS (gūžčioja pečiais, liūdnai šypsodamas kaip žmogus, neno- 
romis taikstąsis su nederamu pokštu). Tuojau pamatysite... (Rodo 
į duris scenos gilumoje) Ji ten... 


Tarpdury pasirodo Bertoldas 


BERTOLDAS (iškilmingai paskelbia). Jos šviesybė markizė Matilda 
Kanosietė. 


Tuojau įžengia Frida, nepaprastai graži ir didinga, apsi- 
vilkusi puošnia senovine motinos suknia, „markizės Matildos 
Toskanietės“ suknia, ir atrodo lyg gyvas sosto salės portretas 

FRIDA (eidama pro žemai nusilenkusį Bertoldą, pašaipiai ir išdidžiai 
jam sako). Toskanietė, Toskanietė, meldžiamasis. Kanosa — tai 
mano pilis. 

BELKREDIS (gėrėdamasis ja). Žiūrėkit! Žiūrėkit! Atrodo lyg nebe 
ta! 

DONA MATILDA. Atrodo lyg aš! Dieve mano, ar matote? Sustok, 
Frida! Matote? Tiesiog gyvas mano portretas! 

DAKTARAS. Taip, taip... Tobulas! Tobulas portretas! 

BELKREDIS. O taip, nerandu žodžių... Žiūrėkit! Koks grožis! 

FRIDA. Nejuokinkit manęs — trūks siūlės! Bet ir liemuo tavo, mama, 
buvo! Aš turėjau susitraukti lyg sraigė, kad įlįsčiau! 

DONA MATILDA (nervingai taiso jai suknią). Palauk... Sustok... 
Čia raukšlės... Ar tau iš tikro ji tokia ankšta? 

FRIDA. Dūstu! Baikim greičiau, dėl dievo meilės!.. 

DAKTARAS. Turim sulaukti vakaro... 

FRIDA. Ne, ne, aš neištversiu, neištversiu iki vakaro! 

DONA MATILDA. Kam gi ją apsivilkai išsyk? 

FRIDA. Kai tik pamačiau! Neatsispyriau pagundai!.. 

DONA MATILDA. Galėjai bent mane pasišaukti! Būčiau padėjusi. 
Dieve mano, ji dar visa susiglamžiusi... 

FRIDA. Mačiau, mama. Čia senos raukšlės. Bus sunku išlyginti. 

DAKTARAS. Nesvarbu, markize! Iliuzija puikiausia! (Paskui pri- 
eina ir kviečia ją arčiau prie dukters, bet prašo jos neužstoti) 
Atleiskit. Stokit va šitaip... čion... šiek tiek atokiau... truputį ar- 
čiau... 

BELKREDIS. Kad būtų justi laiko skirtumas! 


DONA MATILDA (pasigreždama į jį, atsainiai). Dvidešimt metų! 
Baisi praraja, a? 
BELKREDIS. Neperdėkim! 


DAKTARAS (labai sutrikęs, norėdamas atitaisyti klaidą). Ne, ne... 
Aš... aš... turėjau galvoj apdarus... Norėjau pažiūrėti... 

BELKREDIS (juokdamasis). O, daktare, tarp apdarų — ne dvide- 
šimt metų! Aštuoni šimtai! Bedugnė! Jūs iš tikro norite, kad jis 
vienu šuoliu peršoktų (rodydamas iš pradžių į Fridą, o paskui į 
zmarkizę) nuo čia iki čia? Kad tik nenusisuktų sprando! Aš rimtai 
kalbu, ponai: mums — tai dvidešimt metų, dveji apdarai ir maska- 
radas. Bet jeigu jam, daktare, laikas, kaip sakote, yra sustojęs, jeigu 
jis gyvena (rodo į Fridą) su ja prieš aštuonis šimtus metų, — jam 

nuo to šuolio gali taip apsisukti galva, kad, nukritęs tarp mūsų... 
(Daktaras pirštu rodo, jog ne) Sakote, ne? 

DAKTARAS. Ne, mat gyvenimas, brangusis barone, išsyk pagauna 
žmogų. Mūsų gyvenimas jam tuojau taps realus, tuojau sugrą- 
žins žemėn, akimirksniu sužlugdys jo iliuziją ir jam apreikš, kad 
tie aštuoni šimtai metų, apie kuriuos jūs kalbate, ne daugiau kaip 
mūsų dvidešimt! Matote, tai nelyginant koks triukas, pavyzdžiui, 
apeiginis masonų šuolis į tuštumą — atrodo dievaižin kas, o iš 
tikrųjų tik nulipi vienu laipteliu žemyn. 

BELKREDIS. Koks jam bus atradimas! Taigi! Pažvelkite į Fridą ir į 
markizę, daktare! Kas labiau priekyje? Mes, seniai, daktare! Jau- 
nieji mano, kad jie; netiesa, priekyje — mes, nes laikas labiau pri- 
klauso mums negu jiems. 

DAKTARAS. Ė, jei praeitis mūsų netolintų! 

BELKREDIS. Tolintų? Nuo ko? Jeigu jie (rodo į Fridą ir į di Nolį) 
turi daryti tą pat, ką mes jau esame darę, — tai yra senti, kartodami 
maždaug tas pačias kvailystes... Klaidinga manyti, kad žmogus 
išeina iš gyvenimo pro priešakines duris! Netiesa! Vos tik žmogus 
gimsta, tuoj pradeda mirti; kas pirmiau pradėjo, tas pirmas. O pats 
jauniausias — protėvis Adomas! Nagi pažvelkite šen (rodo į Fri- 
dą) — markizė Matilda Toskanietė jaunesnė už mus aštuoniais 
šimtmečiais (žemai jai lenkiasi). 

DI NOLIS. Titai, susimildamas, prašau nekrėst juokų. 

BELKREDIS. Tau atrodo, kad aš juokauju? 

DI NOLIS. O taip, dievaži... nuo pat pradžių, kai atvažiavai... 

BELKREDIS. Ką tu! Aš netgi persirengiau benediktinu... 

DI NOLIS. Taip! Bet dėl labai svarbaus reikalo... 

BELKREDIS. Na žinai... ne visi jaučia jo svarbą... Štai, pavyzdžiui, 
dabar Frida... (Pasigręžia į daktarą) Dievaži, daktare, aš vis dar 
nesuprantu, ką jūs norite daryti. 

DAKTARAS (šaltai). Pamatysite! Leiskite veikti man... Aš esu tikras! 
Jeigu jis pamatys markizę su tokia suknia... 

BELKREDIS. A, vadinasi, turi persirengti ir ji?.. 

DAKTARAS. Na taip! Apsivilkti kitą suknią, aną — kad jis pasijustų 
stovįs prieš markizę Matildą Kanosietę. 

FRIDA (tyliai kalbėdama su di Noliu, nugirdusi daktaro klaidą). 
Toskanietę! Toskanietę! 

DAKTARAS (tokiu pat tonu). Ar ne vis tiek! 

BELKREDIS. A, supratau! Jis pamatys jas abi?.. 


179 Henrikas IV 


DAKTARAS. Teisybė, abi. Ir tada... 

FRIDA (kviečia jį). Klausykit, daktare, ateikit čia! 

DAKTARAS. Tuojau. (Prieina prie jaunųjų ir kažką jiems aiškina) 

BELKREDIS (tyliai, donai Matildai). Po šimts! Betgi tada... 

DONA MATILDA (atsigreždama, ryžtingu veidu). Kas yra? 

BELKREDIS. Ar jums iš tikro taip įdomu? Taip įdomu, kad sutinkat 
su tuo? Tai neįmanoma moteriai! 

DONA MATILDA. Paprastai moteriai! 

BELKREDIS. O ne, brangioji; šiuo atveju — kiekvienai moteriai. 
Tai auka... 

DONA MATILDA. Tai mano pareiga jam! 

BELKREDIS. Nemeluokite! Jūs nemokate žemintis! 

DONA MATILDA. Na ir kas? Kokia čia auka? 

BELKREDIS. Jūs norite ne pažeminti save kitų akyse, o įžeisti mane. 

DONA MATILDA. Kas apie jus galvoja šiuo metu! 

DI NOLIS (žingtelėdamas priekin). Na va, na va, taip, taip ir pada- 
rysime... (Atsigreždamas į Bertoldą) Ei, jūs: nueikit ir pašaukit 
vieną iš trijų! 

BERTOLDAS. Tuojau! (Išeina pro duris scenos gilumoje) 

DONA MATILDA. Bet iš pradžių mes turim dėtis, kad atsisveikinam 
su juo! 

DI NOLIS. Aišku! Dėl to aš ir iškviečiau „patarėją“, kad susitarčiau 
su juo dėl atsisveikinimo. (Belkredžiui) Tu gali nedalyvauti: lik 
čia! 

BELKREDIS (ironiškai linguodamas galvą). Taip, taip, galiu neda- 
lyvauti, galiu nedalyvauti... 

DI NOLIS. Kad vėl nesukeltum jam įtarimo, supranti? 

BELKREDIS. Kurgi ne! Ouantitė nėgligeable!* 

DAKTARAS. Jį būtinai, būtinai reikia įtikinti, kad mes iš čia išvažia- 
vome. 

Pro duris dešinėje įeina Landolfas, paskui jį Bertol- 
das 


LANDOLFAS. Ar galima? 

DI NOLIS. Prašom! Prašom! Štai kas... Jūs vardu Lolas? 
LANDOLFAS. Lolas, arba Landolfas, kaip jums patinka! 

DI NOLIS. Puiku. Pasakysit jam, kad jie išmeldė iš popiežiaus ma- 


* Čia: toks menkysta (pranc.). 

lonę — popiežius jį priims. Dabar jis tenai, savo kambariuose, 
vaitoja, gailisi, kam taip kalbėjo, ir nebesitiki, kad bus priimtas. 
Gal teiksitės vėl apsivilkti abitais... 

DAKTARAS. Taip, taip! Eime, eime! 

LANDOLFAS. Palaukit! Leiskite jums duoti vieną patarimą: pridur- 
kite, jog ir markizė Matilda Toskanietė maldavo drauge su jumis 
popiežių, kad jį priimtų. 

DONA MATILDA. Va matote! Jis mane pažino! 

LANDOLFAS. Ne. Atsiprašau. Jis tik baisiai bijo, kad markizė, kurios 
pily svečiavosi popiežius, nebūtų prieš jį nusiteikusi. Keista, nes 
istorijoj, kiek žinau, — beje, jūs, ponai, turėtumėt geriau žinoti 
negu aš, — tikrai juk nieko nepasakyta, kad Henrikas IV slapčia 
būtų mylėjęs Matildą Toskanietę? 

DONA MATILDA (greitai). Ne, iš tiesų nieko nepasakyta! Netgi 
priešingai! 

LANDOLFAS. Ir man taip rodos! Bet jis tvirtina ją mylįs ir amžinai 
tai kartoja... O dabar baiminasi, kad jos bodėjimasis šia slapta meile 
galįs blogai paveikti jo santykius su popiežium. 

BELKREDIS. Reikia duoti jam suprasti, kad markizė ta meile jau 
nebesibodi. 

LANDOLFAS. Taigi! Puiku, puiku! 

DONA MATILDA (Landolfui). Taip, puiku! (Paskui Belkredžiui) 
Juk istorijoje aiškiai pasakyta, — nors šito jūs gal ir nežinote, — 
kad popiežius nusileidęs būtent markizės Matildos ir Kliuni abato 
prašomas. Ir dar pridursiu, brangusis Belkredi, kad mums rengiant 
aną iškylą, aš kaip tik ketinau tuo pasinaudoti ir jam įrodyti, jog 
anaiptol nesu taip priešiškai nusiteikusi, kaip jis mano. 

BELKREDIS. Tai tiesiog nuostabu, brangioji markize! Laikykitės, 
laikykitės istorijos... 

LANDOLFAS. Puiku. Vadinasi, markizei nebereikia persirengti: ji 
gali rodytis sykiu su monsinjoru (rodo į daktarą) Matildos Tos- 
kanietės drabužiais. 


DAKTARAS (staiga, primygtinai). Ne, ne! Tik ne taip, dėl dievo 
meilės! Mes viską sužlugdytume! Sugretinimo efektas turi būti žai- 
biškas, staigus! Ne, ne! Eime, eime, markize: jūs vėl prisistatysite 
kaip kunigaikštienė Adelaida, imperatorienės motina. Ir mes atsi- 
sveikinsim. Ypač svarbu, kad jis žinotų, jog mes išėjome. Greičiau, 
greičiau, negaiškime, mums dar tiek ruoštis. 

Daktaras, dona Matilda ir Landolfas 
išeina pro duris dešinėje 


FRIDA. Man vėl darosi baisu... 

DI NOLIS. Ir vėl, Frida? 

FRIDA. Būtų geriau, jei pirma būčiau jį mačiusi... 

DI NOLIS. Patikėk, jo visai nėra ko bijoti! 

FRIDA. Ar jis neagresyvus? 

DI NOLIS. O ne! Visai ramus! 

BELKREDIS (ironiškai meiliu tonu). Melancholikas! Argi tu ne- 
girdėjai, kad jis tave myli? 

FRIDA. Labai dėkoju! Būtent už tai! 

BELKREDIS. Jis nieko blogo tau nepadarys... 

DI NOLIS. Juk tai truks tik vieną akimirką... 

FRIDA. Taip, bet ten, patamsy! Su juo... 

DI NOLIS. Tik vieną akimirką! Ir aš būsiu šalia; o visi kiti bus už 
durų, pasiruošę atbėgti kiekvienu momentu. Kai tik jis pamatys 
prieš save tavo motiną, — supranti? — tavo vaidmuo bus baigtas... 

BELKREDIS. Aš bijau dėl kitko: kad iš to neišeitų muilo burbulas... 

DI NOLIS. Liaukitės! Šis būdas man atrodo labai efektyvus! 

FRIDA. Ir man, ir man taip atrodo! Aš nujaučiu... Ir visa drebu! 

BELKREDIS. Bet pamišėliai, brangieji mano,-- nors patys to nenu- 
mano, — apdovanoti laime, kurios mes nevertiname... 

DI NOLIS (suirzęs nutraukia jį). Kokia laime? Susimildamas, 
liaukis! 

BELKREDIS (pabrėžtinai). Jie nesamprotauja! 

DI NOLIS. Atsiprašau, kuo čia dėtas samprotavimas? 

BELKREDIS. Kaip? Argi manai, kad matydamas ją (rodo į Fridą) 
ir greta — jos motiną, jis nepradės samprotauti? Juk tuo mes 
viską ir grindžiame! 

DI NOLIS. Nieko panašaus! Kokie ten samprotavimai?.. Mes tik 
parodysime jam, kaip sakė daktaras, dvigubą jo fikcijos vaizdą! 

BELKREDIS (staiga suirzęs). Žinai, aš niekaip nesuprantu, kodėl 
jiems išduoda gydytojų diplomus? 

DI NOLIS (pritrenktas). Kam? 

BELKREDIS. Psichiatrams. 

DI NOLIS. Še tau! O kokius diplomus, tavo manymu, jie turėtų 
gauti? 

FRIDA. Jeigu jie psichiatrai! 

BELKREDIS. Taigi, taigi. Juristų diplomus, brangioji! Visi jie — 
plepalų maišai! Kas daugiau plepa, tas šaunesnis: „Sugretinimo 
efektas!“, „Pajusti laiko skirtumą!..“ Pirmiausia jie sakosi nedarą 
stebuklų, nors čia kaip tik reikėtų stebuklo! Ir puikiai žino, kad 
kuo labiau ginasi nesą burtininkai, tuo daugiau žmonės tiki jų 
rimtumu; nedaro stebuklų, bet visada krinta tik ant kojų — tiesiog 
gražu! 

BERTOLDAS (kuris tykojo prie dešiniųjų durų, žvelgdamas pro 
rakto skylutę). Štai jie! Štai! Rengiasi eiti čionai... 

DI NOLIS. Ak taip? 

BERTOLDAS. Rodos, jis nori juos lydėti... Taip, taip, štai jis, štai! 

DI NOLIS. Eikim iš čia! Eikim greičiau! (Prieš išeidamas atsigręžia 
į Bertoldą) O jūs pasilikite! 

BERTOLDAS. Man pasilikti? 


Neatsakydamas di Nolis, Frida ir Belkredis 
dingsta pro duris scenos gilumoje, palikdami Bertoldą, suglu- 
musį ir neryžtingą. Durys dešinėje atsidaro, pirmutinis įeina 
Landolfas, pagarbiai linkčiodamas, paskui įžengia 
Matilda Spina su mantija bei kunigaikštienės karuna 
kaip pirmame veiksme ir daktaras su Kliuni abato 
abitu. Henrikas IV eina tarp jų, apsitaisęs karališ- 
kais drabužiais. Paskutiniai įeina Ordulfas ir Arial- 
das 


HENRIKAS IV (/esdamas pokalbį, tariamai pradėtą sosto salėje). 
Sakykit, kaip aš galėčiau būti klastingas, jeigu jie mane laiko 
užsispyrėliu?.. 

DAKTARAS. O ne, gink dieve, ne užsispyrėliu! 

HENRIKAS IV (patenkintas šypsosi). Tai aš jums iš tikrųjų atrodau 
klastingas? 

DAKTARAS. Ne, ne! Nei užsispyręs, nei klastingas! 

HENRIKAS IV (stabteli ir sušunka tokiu tonu, kuriuo nori gera- 
širdiškai, bet sykiu ironiškai įrodyti, kad taip negali būti). Monsin- 
jore! Jeigu užsispyrimas — yda, nesuderinama su klastingumu, 
tai aš manau, kad, neigdami mano užsispyrimą, jūs vis dėlto man 
priskiriate bent kiek klastos. Tikinu jus, man ji labai reikalinga! 
Bet jeigu jūs norite ją visą pasilaikyti sau... 

DAKTARAS. Kaip, ar aš? Aš jums atrodau klastingas? 

HENRIKAS IV. Ne, monsinjore! Ką jūs kalbate! Nė iš tolo! (Nu- 

traukia kalbą ir kreipiasi į Matildą) Leiskite, kunigaikštiene, 
prieš atsisveikinant jums pasakyti konfidencialiai vieną žodį. 
(Pasivedėja ją kiek į šalį ir klausia didžiai susijaudinęs, labai 
paslaptingai) Ar jums duktė iš tikrųjų brangi? 

DONA MATILDA (suglumusi). O taip, tikrai... 

HENRIKAS IV. Ir norite, jog su visa meile, su visu pasiaukojimu 
atsilyginčiau jai už tai, kuo esu prasikaltęs? Nors jūs neturėtumėt 
tikėti, kad aš ištvirkėlis, kaip tvirtina mano priešai. 

DONA MATILDA. Ne, ne, aš tuo netikiu ir niekada netikėjau... 

HENRIKAS IV. Gerai, tada jūs norite?.. 

DONA MATILDA (kaip pirmiau). Ko? 

HENRIKAS IV. Kad vėl mylėčiau jūsų dukterį? (Žiūri į ją ir tuč- 
tuojau priduria paslaptingu tonu, maldaujamu ir sykiu kupinu 
baimės) Ar jūs... ar jūs Matildos Toskanietės draugė? 

DONA MATILDA. Ir vis dėlto aš jums kartoju, kad ji prašė ir mal- 
davo ne mažiau už mus, stengdamasi išmelsti jums malonę... 

HENRIKAS IV (greitai, tyliai, virpėdamas). Nekalbėkite! Nekal- 
bėkite man apie tai! Dievaži, kunigaikštiene, argi nematote, kaip 
tat mane jaudina? 

DONA MATILDA (žiūri į jį, paskui tyliai tyliai, lyg klausdama 
didelės paslapties). Jūs dar mylite ją? 

HENRIKAS IV (išsigandęs). Dar? Jūs sakote dar? Gal jūs žinote? 
Niekas to nežino! Niekam nevalia to žinoti! 

DONA MATILDA. Bet gal ji žino, jeigu tiek prašė dėl jūsų? 

HENRIKAS IV (valandėlę žiūri į ją, paskui sako). Ir jūs mylite 
savo dukterį? (Trumpa pauzė. Juokaujamu tonu kreipiasi į dakta- 
rą) Ak monsinjore, patikėkite, aš sužinojau, kad esu vedęs, tik 
paskui — vėlai, labai vėlai... Ir net dabar, prisipažįstu, žmoną aš 
turiu, nėra abejonės, kad turiu, bet galėčiau prisiekti, kad beveik 
niekada apie ją negalvoju. Gaila, bet jos nėra, nėra mano širdy. 
O nuostabiausia, kad jos nėra ir motinos širdy! Prisipažinkite, 
kunigaikštiene, kad ji mažai jums rūpi! (Daktarui, desperatiškai) 
Ji man kalba apie kitą moterį! (Vis labiau jaudindamasis) Su 
tokiu atkaklumu, su tokiu atkaklumu, kad man tiesiog nesupran- 
tama. 


LANDOLFAS (nusižeminęs). Galbūt dėl to, jūsų didenybe, kad iš- 
sklaidytų nepalankią jūsų nuomonę apie Matildą Toskanietę? 
(Išsigandęs, kad leido sau tokią pastabą, tuoj priduria) Žinoma, 
aš turėjau omeny, šiuo metu... 

HENRIKAS IV. Tu irgi tvirtini, kad ji buvo man draugiška? 

LANDOLFAS. Taip, šiuo metu, taip, jūsų didenybe! 

DONA MATILDA. Taip, taip, kaip tik dėl to... 

HENRIKAS IV. Suprantu. Vadinasi, jūs norite pasakyti, kad netikite, 
jog aš ją myliu. Suprantu. Suprantu. Tuo niekas niekada netikėjo, 
niekas niekada nė neįtarė. Juo geriau! Gana. Gana. (Nutyla, 
į daktarą kreipiasi visai kitaip nusiteikęs, kitonišku veidu) Mon- 
sinjore, jūs matėte? Sąlygos, kuriomis popiežius sutinka atšaukti 
ekskomuniką, neturi nieko bendro, absoliučiai nieko bendro, su 
ta priežastim, dėl kurios mane ekskomunikavo! Pasakykit popiežiui 
Grigaliui, kad mes pasimatysime Bresanonėje. O jeigu jūs, kuni- 
gaikštiene, turėsit laimės sutikti savo dukterį jūsų draugės markizės 
pilyje, tai ką norėtumėt jai pasakyti nuo manęs? Tegu atvažiuoja. 
Pažiūrėsim, gal man pasiseks ją išlaikyti prie savęs kaip žmoną ir 
imperatorienę. Iki šiol daugelis moterų prisistatydavo čia ir kiek- 
viena vis tikindavo, tikindavo mane, kad ji — mano žmona, kad 
aš ją pažįstąs... kad kartais netgi jos ieškodavęs — juk tai ne gėda: 
ji mano žmona! Bet visos jos, nors vadindavosi Bertomis, nors 
sakydavosi esančios iš Suzos — kažkodėl vis imdavo juoktis! 
(Paskui, lyg patikėdamas paslaptį) Suprantate, lovoje, kai aš be 
šių drabužių... ir ji be... na taip, dieve mano, nusirengę... kaip 
vyras su moterim... juk natūralu!.. Užsimiršti, kas esi. Kai drabužis 
pakabintas, jis tik šmėkla! (Kitokiu tonu, konfidencialiai dakta- 
rui) Ir aš manau, monsinjore, kad šmėklos apskritai tėra vien 
sutrikusios fantazijos vaisius: vaizdiniai, kurių nepavyksta išlaikyti 
sapno karalystėje, staiga atgyja dieną, kai nemiegi, ir išgąsdina. 
Man visada būna taip baisu, kai nakčia regiu prieš save krūvą 
žmonių, kurie juokiasi nušokę nuo žirgų. Kartais mane gąsdina 
netgi kraujo tvinkčiojimas mano gyslose, nakties tyloje atrodo 
tarsi girdėtum duslų žingsnių tapsėjimą tolimuose kambariuose... 
Gana, jau ir taip per ilgai jus varginu stovinčius. Lenkiuosi, 
kunigaikštienė! Mano didžiausia pagarba, monsinjore! (Palydėjęs 
juos iki durų scenos gilumoje, atsisveikina, atsakydamas į jų 
reveransus) 


Dona Matilda ir daktaras išeina 


HENRIKAS IV (uždaro duris ir tuoj pat atsigręžia persimainiusiu 
veidu). Juokdariai! Juokdariai! Juokdariai! Spalvota klaviatūra! 
Vos tik paliečiu — balta, raudona, žalia, geltona. Ir dar tas Petras 

Damijonas. Cha cha cha! Puiku! Suprato! Nedrįso antrąsyk 
rodytis man po akių! (Kalba įsiutęs, karštligiškai, bet sykiu 
linksmai, žingsniuoja po kambarį su klaidžiojančiu žvilgsniu 
akyse, kol staiga pamato Bertoldą, priblokštą ir išgąsdintą įvy- 
kusios permainos. Jis sustoja ties Bertoldu ir rodo į jį trims jo 
draugams, irgi priblokštiems) Pasigrožėkit šituo mulkiu, kuris 
spokso į mane išsižiojęs!.. (Purto jį už pečių) Nesupranti? Ne- 
matai, kaip aš juos mulkinu, kaip šokdinu, kaip apsitaisę ir išsigan- 
dę tie juokdariai čia ateina! O juk jie bijo tik to, kad nenuplėščiau 
jiems juokdario kaukės ir nesuprasčiau, kad jie persirengę; tarytum 
ne aš pats verčiu juos maskuotis, nes man smagu vaidinti pami- 
šėlį! 

LANDOLFAS, ARIALDAS, ORDULFAS (apstulbę žvalgosi viens 
į kitą). Kaip? Ką jūs kalbate? Vadinasi... 

HENRIKAS IV (išgirdęs jų šūksnius, staiga atsigręžia ir rėkia 
valdingu tonu). Gana! Baikime! Man visa tai įgriso! (Paskui 
staiga prisiminęs, lyg pačiam sau, vis dar negalėdamas nusiraminti 
ir patikėti tuo, ką matė) Po šimts, koks begėdiškumas — atva- 
žiuoti pas mane ir dar sykiu su savo meilužiu... Ir dedasi tai darą iš 
pasigailėjimo, kad neįsiutintų vargšelio, gyvenančio anapus laiko, 
anapus pasaulio, anapus gyvenimo! Antraip, žinokit, jis nepakęstų 
tokios prievartos! Tie žmonės kasdien, kas valandą reikalauja, kad 
kiti būtų tokie, kokių jie nori. Jiems tai neatrodo prievarta! 
Cha cha! Taip jie mąsto, mato ir jaučia: kiekvienas savaip! Turbūt 
ir jūs turite savo požiūrį, a? Žinoma! Tik kokį? Galvijų bandės! 
Netvirtą, nepatvarų, svyruojantį... Ir tuo jie naudojasi, palenkia 
jus, primeta savo požiūrį, kad jūs matytumėt ir jaustumėt kaip jie! 
Betgi jie klysta! O ir ką jie gali primesti kitiems? Žodžius! Žodžius, 
kuriuos kiekvienas supranta ir kartoja savaip. Tačiau juk šitaip ir 
susiklosto vadinamosios stereotipinės nuomonės! Ir vargas tam, ku- 
ris vieną gražią dieną bus paženklintas tokiu žodžiu — jį paskui 
kartos visi. Pavyzdžiui: „pamišėlis!“ Arba dar — „kvailys!“ Bet sa- 
kykit, ar galima ramiai žiūrėti į žmogų, kuris stengiasi įtikinti kitus, 
kad jūs esate toks, koks jam atrodote, ir kuris skiepija į kitų sąmo- 
nę savo požiūrį į jus? „Pamišėlis“, „pamišėlis“! Aš nesakau dabar, 
kad taip darau juokais! Bet pirmiau, pirmiau, kol dar nebuvau 
susitrenkęs galvos, krisdamas nuo žirgo... (Staiga nutyla, pamatęs, 
kad tie keturi jaunuoliai, suglumę ir išsigandę, vis labiau jaudi- 
nasi) Jūs žvilgčiojate vienas į kitą? (Mėgdžioja jų nustebusius 

veidus ir gestus) Ach! Och! Koks atradimas? Pamišęs ar nepami- 
šęs?.. Na taip, aš — pamišęs! (Įsiunta) O jeigu taip, po perkūnais, 
tai klaupkitės! Klaupkitės! (Priverčia juos vieną po kito atsiklaup- 
ti) Įsakau visiems prieš mane klūpoti — va taip! Ir triskart pa- 
lieskite kakta žemę! Žemiau! Visi turi šitaip klūpoti prieš pamišė- 
lius! (Matant keturis klūpančius jaunuolius, pašėlęs jo linksmumas 
išgaruoja, ir jį apima pasipiktinimas) Na gana, avinai, kelkitės! 
Paklusote man? O galėjote apvilkti tramdomaisiais marškiniais... 
Ar galima sugniuždyti žmogų žodžiu? Niekai! Kas jis? Musė! 
Visas gyvenimas šitaip gniuždomas žodžiais... Mirusiųjų prisimi- 
nimu... Štai aš čia: ar jūs rimtai tikite, kad Henrikas IV dar gyvas? 
Betgi štai aš kalbu, įsakinėju jums, gyviesiems. Noriu, kad jūs 
būtumėt gyvi! Jums atrodo pokštas, kad mirusieji tebegyvena? 
Taip, čia pokštas. Tad išeikit iš čia į gyvųjų pasaulį. Aušta diena. 
Laikas jūsų valioje. Švinta. Šią auštančią mums dieną, sakote jūs, 
mes pragyvensime savaip. Ir ką gi? Gyvenate paklusdami visiems 
papročiams, visoms tradicijoms! Ėmę kalbėti kartojate žodžius, 
kurie tiek jau sykių buvo kartoti! Jūs manot, kad gyvenate? Ne, 
gromuliuojate mirusiųjų gyvenimą! (Prieina prie visiškai suglu- 
musio Bertoldo) Tu ničnieko nesupranti, a? Kuo tu vardu? 

BERTOLDAS. Aš?.. Ogi... Bertoldas... 

HENRIKAS IV. Koks tu Bertoldas, žioply! Mes čia prie keturių 
akių: kuo tu vardu? 

BERTOLDAS. Iš tikrųjų aš vardu Finas... 

HENRIKAS IV (pamatęs, kad kiti trys nori jį perspėti, staiga atsi- 
gręžia į juos, neleisdamas kalbėti). Finas?.. 

BERTOLDAS. Finas Paljuka, pone. 

HENRIKAS IV (vėl atsigręžia į kitus tris). Juk aš tiek kartų girdėjau, 
kaip jūs vadinate viens kitą tarpusavy! (Landolfui) Tu vardu 
Lolas? 

LANDOLFAS. Taip, pone... (Pagautas džiaugsmo) O dieve... Va- 
dinas?.. 

HENRIKAS IV (žmai, griežtu tonu). Kas yra? 

LANDOLFAS (staiga blykšdamas). Ne... aš tik sakau... 

HENRIKAS IV. Kad aš nebe pamišėlis? O taip. Argi nematote? 
Pasijuokim iš tų, kurie tuo tiki. (Arialdui) Žinau, kad tu vardu 
Frankas... (Ordulfui) O tu, palauk... 

ORDULFAS. Momas! 

HENRIKAS IV. Taigi, Momas! Skamba gražiai, a? 

LANDOLFAS (kaip pirmiau). Vadinas?.. O dieve... 

HENRIKAS IV (kaip pirmiau). Vadinas? Nieko! Nagi skaniai, 
ilgai, smagiai pasijuokim... (Juokiasi) Cha cha cha cha cha cha!.. 

LANDOLFAS, ARIALDAS, ORDULFAS (suglumę žvilgčioja viens 
į kitą, neišmanydami, ar džiaugtis, ar bijoti). Pasveiko? Iš tikrųjų? 
Kaip čia yra? 

HENRIKAS IV. Nutilkit! Nutilkit! (Bertoldui) O tu nesijuoki? Vis 
dar įsižeidęs? Na ką tu! Kalbėdamas aš ne tave turėjau omeny. 
Supranti, kartais patogu, labai patogu ką nors apšaukti pamišėliu 
ir laikyti uždarytą. Žinai kodėl? Todėl, kad neįmanoma pakęsti 
jo Žodžių. Ką aš galiu pasakyti apie tuos, kurie dabar iš čia išėjo? 
Viena — šliundra, kitas — bjaurus ištvirkėlis, trečias — sukčius... 
Visi užprotestuos — netiesa! Niekas tuo nepatikės! Bet visi persi- 
gandę manęs klausosi. Tai šit, norėčiau sužinoti, kodėl gi klausosi, 
jei netiesa? Juk negalima tikėti tuo, ką sako pamišėliai! O betgi 
klausosi, va taip, išpūtę akis iš baimės. Kodėl? Sakyk, sakyk man 
kodėl? Juk matai, aš ramus! 

BERTOLDAS. Galbūt todėl... kad mano, jog jūs... 

HENRIKAS IV. Ne, mielasis... ne, mielasis... Pažiūrėk man į akis... 
Aš nesakau, kad tai tiesa, nesijaudink! Viskas netiesa! Bet pažiūu- 
rėk man į akis! 

BERTOLDAS. Na gerai; ir ką gi? 

HENRIKAS IV. Tu matai? Matai? Dabar ir tavo akyse baimė! Aš 
tau atrodau pamišėlis? Štai įrodymas! Štai įrodymas! (Juokiasi) 

LANDOLFAS (nusiminęs, įsidrąsina ir klausia visų vardu). Koks 
įrodymas? 


HENRIKAS IV. Štai koks! Jus ima baimė, nes dabar aš vėl jums 
atrodau pamišėlis! Tačiau, po šimts, jūs tai žinote! Jūs manim 
tikite; juk tikėjote ligi šiol, kad aš — pamišėlis! Teisybė ar ne? 
(Žiūri į juos ir mato, kad jie pritrenkti) Va matote? Jūs jaučiate, 
kad šita baimė gali virsti siaubu, nuo kurio žemė slysta iš po kojų 
ir gniaužia kvapą? Kurgi ne, mano ponai! Jūs žinote, ką reiškia 
būti su pamišėliu? Tai reiškia būti su žmogum, kuris griauna iš 
pamatų viską, ką sukūrėte savyje ir aplink save — logiką, visą 
jūsų kūrybos logiką! Ko norite? Pamišėliai laimingi: jie kuria be 
logikos! Arba paklūsta savajai logikai, kuri skraido kaip plunksna! 
Jie skrajūnai! Skrajūnai! Šiandieną — čia, rytoj — kažin kur! Jūs 
tramdote save, o jie netramdo. Jie skrajūnai! Skrajūnai! Jūs sakote: 

„Negalimas daiktas!“, o jiems viskas galima. Jūs sakote — netiesa. 
O kodėl? Todėl, kad tau, tau ir tau (rodo paeiliui į visus tris) 
ir šimtui tūkstančių kitų atrodo netiesa. Ak mielieji! Tik pažvelkite 
į tai, kas atrodo tiesa tiems šimtui tūkstančių, kurie nelaikomi 
pamišėliais, ir pasidžiaugsite jų santarve, jų logikos žiedais! Kai aš 
buvau dar kūdikis, pamenu, tikruoju mėnuliu laikiau jo atspindį 
šulinyje! Ir kiek dalykų man tada atrodė tikri! Aš tikėjau viskuo, 
ką man sakė kiti, ir buvau laimingas! Nes vargas, vargas jums, jeigu 
tvirtai neįsikibsite į tai, kas jums atrodo tikra šiandien, arba kas 
jums atrodys tikra rytoj, nors tai ir prieštarautų tam, kas jums 
atrodė tikra vakar! Vargas jums, jeigu įsižiūrėsite kaip aš į tą 
siaubą, kuris tikrai gali išvaryti iš proto; jeigu, stovėdami greta kito 
žmogaus, įdėmiai pažvelgsite jam į akis — kaip aš kadaise pažvel- 
giau į vienas akis, — pasijusite lyg elgeta prie durų, pro kurias ne- 
galima įeiti, nes kai įeisite, jau būsite nebe jūs su savo vidiniu 
pasauliu, kokį matote ir jaučiate, o kažkas nežinomas, matantis ir 
jaučiantis save kitaip slėpiningame savo pasaulyje... 


Ilga tyla. Šešėliai salėje tirštėja, didindami sąmyšį ir nerimą, 
apėmusį keturis persigandusius jaunuolius, kurie jaučiasi vis 
tolimesni vyriausiajam persirengėliui, paskendusiam mintyse 
apie pasibaisėtiną menkystę — ne vien savo paties, bet ir visų 
žmonių 

HENRIKAS IV (krūpteli, lyg pasigedęs keturių jaunuolių, kurių 
nebejaučia šalia, ir sako). Čia jau tamsu. 

ORDULFAS (greit žingteli priekin). Gal atnešti lempą? 

HENRIKAS IV (ironiškai). Lempą, taip... Manote, nežinau, kad 
vos tik aš išeinu gulti su savo aliejine lempa, jūs tuoj užsidegat 
elektros šviesą — čia ir netgi ten, sosto salėje? Aš apsimetu, kad 
nematau... 

ORDULFAS. A! Vadinasi, jūs norite?.. 

HENRIKAS IV. Ne, man žilpina akis. Noriu savo lempos. 

ORDULFAS. Tikriausiai bus jau paruošta, tenai, už durų. (Eina 
prie durų scenos gilumoje, atidaro jas ir tuojau grįžta, nešinas 
senovine lempa su žiedu viršuje) 

HENRIKAS IV (imdamas lempą ir rodydamas į stalą). Va ir bent 
kiek šviesos. Sėskit čia aplink stalą. Tik ne taip! Laisvai, gražiomis 
pozomis... (Arialdui) Tu va šitaip... (Pataiso jį, paskui Bertoldui) 
O tu va šitaip... (Pataiso jį) Na va... (Atsisėda ir pats) O aš čia... 

(Pasuka galvą į vieną langą) Reikėtų užsakyti mėnuliui gražų 
dekoratyvinį spindulį... Praverčia mums, praverčia mėnulis. Man 
jis labai reikalingas, ir aš dažnai užsimirštu, žiūrėdamas į jį pro 
langą. Kas gali patikėti, kad jis žino, jog praslinko aštuoni šimtai 
metų ir aš, sėdįs čia prie lango, negaliu būti tikrasis Henrikas IV, 
žiūrintis į mėnulį tartum koks vargdienis? Bet pažvelkit, pažvelkit, 
kokia puiki naktinė scena: imperatorius tarp savo ištikimų pata- 
rėjų... Argi jums nepatinka? 

LANDOLFAS (tyliai Arialdui, tartum nenorėdamas drumsti žave- 
sio). Iš tikro... Kai pamanai, kad čia būta tik apsimetinėjimo... 

HENRIKAS IV. Ko? Ko? 

LANDOLFAS (mikčiodamas, lyg atsiprašydamas). Ne... matote... 
va aš jam... (rodo į Bertoldą) ką tik stojusiam į tarnybą... kaip 
tik šį rytą kalbėjau: „Kaip gaila, kad tokiais drabužiais... kai tiek 
dailių kostiumų ten, garderobe... ir tokia salė kaip ši...“ (Rodo į 
sosto salę) 

HENRIKAS IV. Na ir kas? Ko gaila? 

LANDOLFAS. Kad... kad nežinojome... 

HENRIKAS IV. Jog juokais vaidinate šitą komediją? 

LANDOLFAS. Mes manėme... 

ARIALDAS (lyg pagelbėdamas jam). Taigi... manėme, kad čia vis- 
kas rimtai! 


HENRIKAS IV. O argi ne? Jums atrodo nerimtai? 

LANDOLFAS. Taip, jei sakote, kad... 

HENRIKAS IV. Sakau, kad patys esate kvailiai! Turėjote susikurti 
iliuziją patys sau, vaidinti ne man, kai retkarčiais ateidavot manęs 
aplankyti, o sau, leisti čia dienų dienas ne dėl manęs (Bertoldui, 
imdamas jį už rankos), o dėl savęs, šiame netikrame pasaulyje 
gyventi taip, kad galėtum valgyti, miegoti, net kasytis petį, jeigu 
niežti; (kreipiasi ir į kitus) jaustis gyvam vienuolikto amžiaus 
istorijoj, čia, savo imperatoriaus Henriko IV dvare! Ir žiūrėti iš 
čia, iš amžių glūdumos, iš spalvingos epochos lyg iš kapo, žiūrėti, 
kaip po aštuonių šimtmečių pluša ir blaškosi dvidešimto amžiaus 
žmonės, nerimastingai stengdamiesi sužinoti, kaip klosis jų reikalai, 
kaip išsispręs juos jaudinančios ir kankinančios problemos. Visą 
tą laiką jūs turėjote gyventi ten, istorijoj! Drauge su manim! 
Kad ir liūdni mano reikalai, kad ir siaubingi mano darbai, žiaurios 
kovos, sielvartinga lemtis — bet visa tai jau istorija, nebepasikeis, 
negali pasikeisti: įtvirtinta amžinai, suprantate? Jūs galite taikytis 

prie jos, gėrėtis, kaip kiekviena pasekmė nuostabiai logiškai iš- 
plaukia iš savo priežasties ir kaip kiekvienas įvykis vystosi tiksliai 
ir nuosekliai su visom smulkmenom. Žodžiu, jausti tą didžiulį 
malonumą, kurį mums teikia istorija! 

LANDOLFAS. Ak, kaip gražu! Gražu! 

HENRIKAS IV. Gražu, bet jau baigta! Dabar, kai jūs viską žinote, 
aš nebegalėsiu toliau vaidinti! (Ima lempą ir nori eiti gulti) O ir 
jūs nebegalėsite, jei iki šiol nesupratote tikrosios priežasties. Dabar 
aš ja bjauriuosi! (Beveik sau pačiam, baisiai įpykęs, tačiau valdy- 
damasis) Po šimts! Ji gailėsis, kad čionai atvažiavo! Apsitaisė 
uošve... O jis — tėvu abatu... Ir dar atsivežė daktarą tirti manęs. 
Ir turbūt tikisi mane išgydyti... Juokdariai!.. Aš mielai kirsčiau 
antausį bent vienam: tam abatui!.. Jis garsus fechtuotojas? Gal 
persmeigs mane... Pažiūrėsim, pažiūrėsim. 


Pasigirsta beldimas į duris scenos gilumoje 


Kas ten? 

DŽOVANIO BALSAS. Deo gratia!* 

ARIALDAS (džiaugdamasis, kad dar galės pasišaipyti iš jo). A, 
Džovanis! Džovanis atėjo kaip ir kiekvieną vakarą vaidinti vie- 
nuoliuko! 

ORDULFAS (taip pat, trindamasis rankas). Taigi, taigi! Tegu sau 
vaidina! 

HENRIKAS IV (greit, rūsčiai). Kvaily! Kas tau šovė į galvą? Ko 
šaipaisi iš vargšo seniuko, kuris vaidina iš meilės man? 

LANDOLFAS (Ordulfui). Viskas turi būti kaip tikrovėje! Supranti? 

HENRIKAS IV. Taip! Kaip tikrovėje! Tik tada teisybė nustos buvusi 
pokštu! (Eina prie durų, atidaro jas ir įleidžia Džovanį, apsitaisiusį 
kukliu vienuoliu, su pergamento ritiniu po pažasčia) Prašom, 
prašom, tėve! (Paskui tragiškai rimtu tonu ir su kartėliu) Visus, 
bylojančius mano naudai, mano gyvenimo ir viešpatavimo doku- 
mentus tyčia sunaikino priešai; nesunaikintas liko tik šis mano 
gyvenimas, kuklaus, man atsidavusio vienuolio aprašytas, o jūs 
norite pasijuokti iš jo? (Maloniai kreipiasi į Džovanį ir kviečia jį 
sėstis prie stalo) Sėskitės, tėve, sėskitės čia. O greta pastatysim 
lempą. (Stato greta jo lempą, kurią iki šiol tebelaikė rankoje) 
Rašykite, rašykite. 


* Dėkui dievui, garbė dievui (Iot.). 

DŽOVANIS (išvynioja pergamentą ir taisosi rašyti jo diktuojamas). 
Aš pasiruošęs, jūsų didenybe! 

HENRIKAS IV (diktuoja). Taikos dekretas, paskelbtas Maince2“, la- 
bai padėjo vargšams ir doriems žmonėms, užtat labai pakenkė 
blogiems ir galingiems. 

Uždanga pamažu leidžiasi 
Jis atnešė perteklių vieniems, badą ir skurdą kitiems... 


Uždanga 

TREČIAS VEIKSMAS 


Sosto salė, tamsu. Prieblandoje vos galima įžiūrėti galinę 
sieną. Portretų nebėra: jų vietoje tarp rėmų nišose stovi, 
tiksliai imituodami portretų pozas, Frida, apsitaisiusi 
Matilda Toskaniete, kaip buvo pasirodžiusi antrame veiksme, 
ir Karlas di Nolis, apsitaisęs Henriku IV 


Uždangai pakilus, scena valandėlę tuščia. Paskui atsidaro 
durys kairėje ir įžengia, laikydamas lempą už žiedo viršuje, 
Henrikas IV 


HENRIKAS IV (nusigręžęs, keturiems jaunuoliams, tariamai esan- 
tiems gretimoje sosto salėje drauge su Džovaniu kaip antro 
veiksmo gale). Ne, likite čia! Nereikia! Aš viską pasidarysiu pats! 
Labanakt. (Uždaro duris ir liūdnas, išvar gęs eina per salę prie ant- 
rųjų durų dešinėje į savo kambarį) 

FRIDA (vos išvydusi jį iš už sosto, persigandusi ir kone alpdama, 
vapa iš nišos). Henrikai... 

HENRIKAS IV (išgirdęs šį balsą, sustoja tartum išdaviko peiliu 
smoglas į nugarą, siaubo perimtas atsigręžia į galinę sieną, 
instinktyviai, lyg gindamasis, kilsteli rankas). Kas mane šaukia? 
(Tai ne klausimas, o siaubo šūksnis, nelaukiantis atsako iš tamsu- 
mos ir iš kraupios salės tylos, staiga jam sukėlusios įtarimą, kad 
jis iš tikrųjų pamišėlis) 

FRIDA (pamačiusi jo siaubą ir dar labiau išsigandusi dėl to, ką 
apsiėmė padaryti, pakartoja truputį garsiau). Henrikai... (Čia 
ji bent kiek iškiša galvą iš nišos, norėdama pažvelgti į kitą nišą, 
bet vis dėlto skirtąjį vaidmenį vaidina toliau) 

Henrikas IV aikteli, lempa iškrinta jam iš rankų, jis griebiasi 
už galvos ir nori bėgti 

(Užšokusi iš nišos ant cokolio, rėkia lyg beprotė) Henrikai... 
Henrikai... Man baisu... Baisu... 


Di Nolis irgi užšoka ant cokolio, paskui nušoka žemėn ir puola 
prie Fridos, kuri konvulsingai teberėkia beveik alpdama; 
tuo pat metu pro duris kairėje įbėga daktaras, dona 
Matilda, apsitaisiusi irgi Matilda Toskaniete, Titas 
Belkredis, Landolfas, Arialdas, Ordul- 
fas, Bertoldas, Džovanis. Vienas iš jų staiga 
uždega salėje šviesą: tai keista šviesa, sklindanti nuo palu- 
bėje paslėptų lempučių, ryškiai apšviečiančių tik viršutinę 
salės dalį. Henrikas IV, pergyvenęs akimirką siaubo, nuo 
kurio dar tebevirpa visu kūnu, stovi tylėdamas, priblokštas 
netikėto įsiveržimo. Visi kiti, nekreipdami į jį dėmesio, 
nuskuba prilaikyti ir nuraminti Fridos. Ši dreba, vaitoja ir 
blaškosi sužadėtinio glėbyje. Visi kalba išsyk, sumišai 


DI NOLIS. Nusiramink, Frida... Aš čia... Su tavim... 

DAKTARAS (pribėgdamas sykiu su kitais). Gana! Gana! Daugiau 
nieko nebereikia daryti... 

DONA MATILDA. Jis pasveiko, Frida! Pasveiko! Matai? 

DI NOLIS (nustebęs). Pasveiko? 

BELKREDIS. Tai buvo pokštas! Būk rami! 

FRIDA (kaip pirmiau). Ne! Aš bijau! Bijau! 

DONA MATILDA. Bet ko gi? Pažiūrėk į jį! Jis tik vaidino! Vaidino! 

DI NOLIS (kaip pirmiau). Vaidino? Ką jūs sakote? 

DAKTARAS. Atrodo, kad taip. Bet aš manau... 

BELKREDIS. Taip, taip! Jie mums pasakė! (Rodo į keturis jaunuo- 
lius) 

DONA MATILDA. Taip, ir jau seniai! Jis pats prisipažino jiems! 

DI NOLIS (dabar labiau pasipiktinęs, negu nustebęs). Kaip? Juk 
dar šiandien... 

BELKREDIS. O! Jis vaidino norėdamas pasijuokti iš tavęs ir iš mūsų, 
o mes patikėjome... 

DI NOLIS. Negali būti... Ir iš savo sesers, iki pat jos mirties?.. 


Henrikas IV stovi jų apsuptas ir šnairuoja čia į vieną, čia į kitą; 
visi jį smerkia ir jo pokštą, dabar jau atskleistą, laiko pernelyg 
žiauriu. Iš jo žaibuojančių akių matyti, kad jis galvoja keršyti, 
bet kunkuliuojantis širdyje pasipiktinimas dar kliudo surasti 
tam kerštui tinkamą formą. Staiga, įžeistas iki sielos gelmių, 


13. PLB 102 


Luidžis Pirandelas 194 


nusprendžia apsimetimą, kuriuo yra klastingai kaltinamas, 
pripažinti teisybe 


HENRIKAS IV (šaukia sūnėnui). Toliau! Toliau! 

Di NOLIS (apstulbintas jo šauksmo). Ką toliau? 

HENRIKAS IV. Ar numirė tik „tavo“ sesuo? 

DI NOLIS (kaip pirmiau). Mano sesuo? Aš sakau „tavo“, kurią tu 
vertei iki paskutinės valandos lankytis šičia neva kaip tavo motiną 
Agnietę. 

HENRIKAS IV. Argi ji nebuvo tavo motina? 

DI NOLIS. Taip, mano, mano motina. 

HENRIKAS IV. Ji mirė ir man, „senam ir tolimam“, tavo motina! 
Tu ką tik iškritai ana iš ten! (Rodo į nišą, iš kurios tas iššoko) 
Ką tu žinai, gal aš ilgai ilgai slapčia jos raudojau, nors ir su šitokiais 
drabužiais? 

DONA MATILDA (prislėgta, žiūri į kitus). Ką jis kalba? 

DAKTARAS (labai susidomėjęs stebi jį). Tyliau, tyliau, dėl dievo 
meilės! 

HENRIKAS IV. Ką aš kalbu? Aš klausiu visus: argi Agnietė nebuvo 
Henriko IV motina? (Atsigręžia į Fridą, tartum ji iš tikro būtų 
Matilda Toskanietė) Jūs, markize, man regis, turėtumėt tai žinoti! 

FRIDA (dar įsibaiminusi, stipriau glaudžiasi prie di Nolio). Ne, aš 
nežinau, nežinau. 

DAKTARAS. Jis vėl kliedi... Tyliau, ponai! 

BELKREDIS (pasipiktinęs). Kas kliedi, daktare? Jis vėl pradeda 
vaidinti komediją! 

HENRIKAS IV (ūmai). Aš? Jūs išėjote iš tų dviejų nišų; jis stovi 
prieš mane kaip Henrikas IV... 

BELKREDIS. Gana jau šitų pokštų! 

HENRIKAS IV. Kas pasakė „pokštų“? 

DAKTARAS (šiurkščiai, Belkredžiui). Neerzinkite jo, dėl dievo 
meilės! 

BELKREDIS (nepaisydamas jo, dar šiurkščiau). Jie pasakė! (Vėl 
rodo į keturis jaunuolius) Jie! Jie! 

HENRIKAS IV (atsigręžia ir žiūri į juos). Jūs! Jūs pasakėte — 
pokštai? 

LANDOLFAS (baikščiai, suglumęs). Ne... mes tik pasakėme, kad jūs 
pasveikote... 

BELKREDIS. Na, gana, gana! (Donai Matildai) Ar jūs nematote, 

kad jis (rodo į di Nolį), o ir jūs, markize, šitaip apsitaisę, atrodote 
neapsakomai vaikiškai? 

DONA MATILDA. Nutilkite! Kaip galima dabar kalbėti apie drabu- 
žius, jeigu jis iš tikrųjų pasveiko! 

HENRIKAS IV. Taip, aš sveikas! Sveikas! (Belkredžiui) Ak, bet ne 
taip greitai viską užmiršiu, kaip tu manai! (Puola jį) Ar žinai, 
kad jau dvidešimt.metų niekas man nedrįso rodytis tokiais drabu- 
žiais kaip tu ir šitas ponas? (Rodo į daktarą) 

BELKREDIS. Taip, žinau. Ir iš tiesų šįryt aš irgi tau prisistačiau 
persirengęs... 

HENRIKAS IV. Vienuoliu, taip! 

BELKREDIS. O tu mane palaikei Petru Damijonu! Aš nesijuokiau, 
manydamas, jog tu... 

HENRIKAS IV. Jog aš pamišėlis! Dabar tu nori juoktis, kad ji šitaip 
apsirengusi! Dabar, kai aš sveikas? Betgi galėjai pagalvoti, kad aš, 
išvydęs ją tokią... (Nutraukia frazę pagiežingu šūksniu) Ak! 
(Ir tuojau pat atsigręžia į daktarą) Jūs — gydytojas? 

DAKTARAS. Taip... 

HENRIKAS IV. Ir ją aprengėte taip pat Matilda Toskaniete? Žinot, 
daktare, jūs rizikavot vienu mirksniu vėl aptemdyti man protą. 
Po šimts, portretai gyvi iššoka iš rėmų ir ima kalbėti... (Įsmeigia 
akis į Fridą ir di Nolį, paskui į markizę, pagaliau į savo aprangą) 
O, puikus sumanymas... Dvi porelės... Gražu, gražu, daktare: 
pamišėliui... (Mostelėjęs ranka Belkredžio pusėn) Jam tai atrodo 
nevykęs karnavalas? (Pasisuka ir žiūri į jį) Dabar man reikia 
nusivilkti šiuos maskarado drabužius ir važiuoti su tavim, tiesa? 

BELKREDIS. Su manim! Su mumis! 

HENRIKAS IV. Kur? Į klubą? Su fraku ir balta krūtine? Arba drauge 
su tavim į markizės namus? 

BELKREDIS. Kur tik patinka. Negi norėtum likti čia ir toliau vienas 
vaidinti to nelaimingo karnavalo vaidinimą? Tiesiog sunku pati- 
kėti, sunku patikėti, kaip tu galėjai vaidinti po tos nelaimės, kuri 
buvo tave užgriuvusi? 

HENRIKAS IV. Matai, nukritęs nuo žirgo ir susitrenkęs galvą, aš iš 
tikrųjų kurį laiką buvau netekęs proto... 

DAKTARAS. Šit kaip! Ar ilgai? 


HENRIKAS IV (labai greit, daktarui). Taip, daktare, ilgokai! Apie 
dvylika metų. (Tuojau vėl atsisuka ir kreipiasi į Belkredį) Ir nieko 
aš nebemačiau, brangusis, kas darėsi po to karnavalo — kalbu 

apie jus, o ne apie save; nebemačiau, kaip viskas pasikeitė; kaip 
išdavė mane draugai; kaip kažkas kitas užėmė mano vietą... na, 
pavyzdžiui, mylimos moters širdyje... Aš buvau miręs... buvau 
dingęs... Visa tai anaiptol nebuvo man pokštas, kaip tau rodos! 


BELKREDIS. Atsiprašau, aš ne apie tai! Aš kalbu apie tai, kas buvo 
vėliau! | 

HENRIKAS IV. A, vėliau? Kartą... (Nutyla ir kreipiasi į daktarą) 
Nepaprastai įdomus atvejis, daktare! Tirkite mane, tirkite atidžiai! 
(Visas virpa kalbėdamas) Staiga pats nežinau kaip, tas sugedęs 
daiktas (paliečia savo kaktą)... kažkaip ėmė ir pasitaisė... Praveriu 
pamažėl akis ir nežinau iš pradžių, ar miegu, ar ne; taip — aš 
pabudęs; liečiu vieną daiktą, kitą: viską aiškiausiai suprantu... 
Praregėjau... Ak! — kaip jis sako (rodo į Belkredį) — šalin, 
šalin dabar šį maskaradinį kostiumą! Šį košmarą! Praverkim 
langus, įkvėpkim gyvenimo! Šalin! Šalin. Bėkim laukan! (Staiga 
sutramdo savo įkarštį) Kur? Ir kam? Kad visi patyliukais rodytų 
pirštu į mane, kaip į Henriką IV, jau nebe uždarytą, o vaikštinė- 
jantį už parankės su tavim mielų gyvenimo draugų tarpe? 

BELKREDIS. O ne! Ką tu čia kalbi? 

DONA MATILDA. Ir kas galėjo... pamanyti?.. Jei įvyko tokia ne- 
laimė!.. 

HENRIKAS IV. Betgi mane ir anksčiau visi vadino pamišėliu! (Belk- 
redžiui) Tu tai žinai! Ir pasiučiausiai puldavai kiekvieną, kas tik 
mėgindavo mane užstoti! 

BELKREDIS. Ką tu — aš tik juokais! 

HENRIKAS IV. Pažvelk į mano plaukus! (Rodo jam savo plaukus 
ant pakaušio) 


BELKREDIS. Ir mano pražilę! 


HENRIKAS IV. Taip. Bet skirtumas tas, kad manieji pražilo čia, 
bebūnant Henriku IV, supranti? Ir aš netgi nepastebėjau! Apsižiū- 
rėjau tik tą dieną, kai staiga pravėriau akis ir išsigandau, nes tuoj 
supratau, kad ne tik plaukai, bet ir viskas manyje pražilo, viskas 
sugriuvo, viskas man baigta: kad aš ateisiu alkanas lyg vilkas į 
puotą, kai bus jau nukraustytas stalas... 

BELKREDIS. Atsiprašau, bet kiti... 

HENRIKAS IV (greit). Žinau. Jie negalėjo laukti, kol aš pasveiksiu, 
netgi tas, kuris bakstelėjo iki kraujų mano išdabintą žirgą... 

DI NOLIS (susijaudinęs). Ką? Ką? 

HENRIKAS IV. Taip, išdavikas norėjo, kad žirgas atsistotų piestu 
ir nutrenktų mane! 

DONA MATILDA (greit, pasibaisėjusi). Aš pirmąsyk tai girdžiu!.. 

HENRIKAS IV. Gal ir tai buvo pokštas? 

DONA MATILDA. Bet kas tai padarė? Kas jojo už mūsų poros? 

HENRIKAS IV. Nesvarbu! Tie, kurie ir toliau puotavo, o dabar, 
markize, man siūlo menką ir niekingą savo gailestį arba sąžinės 
priekaištų apgraužtą kaulą nešvarioj lėkštėj. Dėkoju! (Ūmai 
atsigręžia į daktarą) Ir tada, daktare, — jūs matote, koks iš tikrųjų 
įdomus šis atvejis psichiatrijos istorijai! — aš panorau likti pamišė- 
lis, nes radau čia viską paruošta ir pritaikyta šiam ypatingos 
rūšies malonumui: su šviesiausia sąmone išgyventi čia savo bepro- 
tybę ir taip atkeršyti grubiam akmeniui, sutrenkusiam man galvą! 
Vienatvė, atrodžiusi tokia nyki ir tuščia, kai pravėriau akis, išsyk 
man sutvisko visokiausiomis spalvomis ir gražmenomis to tolimo 
karnavalo, kai jūs, markize, (žiūri į doną Matildą ir rodo jai 
Fridą) švytėjote, kaip švyti ji, ir aš priverčiau visus, kas lankė 
mane, vaidinti toliau — po šimts, dabar jau pagal mano užgai- 
dą! — šį senovinį garsų maskaradą, kuris buvo — ne man, o 
jums — vienos dienos pramoga! Panorau, kad jis taptų visam 
laikui jau nebe pramoga, o realybe, tikros beprotybės realybe; 
viskas čia apgaulė: ir sosto salė, ir šitie keturi mano patarėjai — 
slaptieji ir, savaime aišku, išdavikai! (ŪUmai kreipiasi į juos) 
Norėčiau žinoti, ką jūs laimėjote, išgarsinę, kad aš sveikas! Jeigu 
aš sveikas, jūs čia nebereikalingi ir būsite atleisti! Pasitikėti kuo 
nors — va tai iš tikrųjų beprotybė! Na, o dabar aš jus apskųsiu, 
dabar mano eilė! Žinote? Jie irgi ketino pasišaipyti drauge su 
manim. (Prapliumpa juoktis) 


Suglumę juokiasi taipogi ir kiti, išskyrus doną Matildą 


BELKREDIS (di Noliui). Girdi, a?.. Neblogai. 
DI NOLIS (keturiems jaunuoliams). Jūs? 

HENRIKAS IV. Reikia jiems atleisti! Šie drabužiai (tampo savo 
apdarą), šie drabužiai — man akivaizdi ir savanoriška karikatūra 
to kito maskarado, nuolatinio, kasdienio, kuriame mes, pajacai 
(rodo į Belkredį), nejučia dangstomės tuo, kuo atrodom. Todėl 
atleiskite jiems, nes jie dar nemato, jog jų drabužiai ir yra jie 
patys. (Vėl kreipiasi į Belkredį) Žinai, labai lengvai su tuo apsip- 
ranti ir vaikštinėji sau va šitaip, lyg niekur nieko, tartum tragiškas 
personažas (vaikštinėja) po salę kaip šita! [Klausykit, daktare! 
Prisimenu, vienas kunigas — tikriausiai airis, labai gražus, — 
miegojo parke saulėtą lapkričio dieną, ranka atsirėmęs į suolo 
atkaltę: mėgavosi auksine šiluma, kuri jam atrodė kone vasariška. 
Galite būti tikri, tuo metu jis nesuvokė, nei kad jis kunigas, nei 
kur esąs. Jis sapnavo! Dievai žino, ką jis sapnavo! Pro šalį ėjo 
išdykęs berniūkštis, nuskynė su visu stiebu gėlę ir eidamas pro šalį 
pakuteno jam kaklą. Aš mačiau, kaip tas kunigas pravėrė šypsan- 
čias akis,— visas jo veidas dar spindėjo palaiminga to sapno 
šypsena, jis buvo užsimiršęs, nugrimzdęs į save. Bet staiga, pamatęs 
savo drabužį, vėl atgavo rūškaną kunigo povyzą, ir jo akyse suži- 
bo toks pat rimtumas, kokį jūs matėte mano akyse, mat airių 
kunigai katalikų tikėjimo rimtumą gina taip pat uoliai kaip aš 
šventąsias paveldimos monarchijos teises.] Aš pasveikau, ponai, 
nes puikiai moku vaidinti pamišėlį ir vaidinu ramiai! Vargas jums, 
kurie taip jaudinamai išgyvenate savo beprotybę, jos nematydami 
ir nesuvokdami. 


BELKREDIS. Še tau. Dabar jis priėjo išvadą, kad mes pamišėliai! 
HENRIKAS IV (su tramdomu įkarščiu). Jei nebūtumėt pamišėliai, 
argi būtumėt tu ir ji (rodo į markizę) sykiu važiavę pas mane? 
BELKREDIS. Aš iš tikrųjų važiavau čionai manydamas, kad tu 
pamišėlis. 

HENRIKAS IV (greit, šiurkščiai, rodydamas į markizę). O ji? 

BELKREDIS. Ji? Nežinau... Matau, kad ji pakerėta tavo kalbos... 
sužavėta „sąmoningos“ tavo beprotybės! (Donai Matildai) Šitaip 
apsitaisiusi, manau, galėtumėt likti čia gyventi, markize! 

DONA MATILDA. Jūs — akiplėša! 

HENRIKAS IV (greit, ramindamas ją). Neklausykite jo! Neklau- 
sykite! Jis tik kiršina ir kiršina visus, nors daktaras jį prašė liautis. 

(Belkredžiui) Kodėl mane turėtų jaudinti, kas atsitiko tarp mūsų? 
Vaidmuo, kurį tu vaidinai mano nesėkmėse su ja? (Rodo į marki- 
zę, 0 paskui kreipiasi į ją, rodydamas į Belkredį) Vaidmuo, kurį 
jis dabar vaidina prie jūsų? Šis gyvenimas — mano, o ne jūsų. 
Jūsų gyvenime, kuriame jūs susenote, aš negyvenau. (Donai Ma- 
tildai) Jūs tai ir norėjote man pasakyti, tai parodyti? Todėl pasiau- 
kojote ir taip išsidabinote, daktaro patariama? O, puikiai padaryta, 
esu jau sakęs jums, daktare: „Štai kokie mes buvome tuomet ir 
kokie esame dabar!“ Bet aš ne toks pamišėlis, kokio jums reikia, 
daktare! Aš puikiai suprantu, kad jis (rodo į di Nolį) negali būti 
manimi, nes Henrikas IV esu aš štai jau dvidešimt metų! Aš sutapau 
su šita amžina kauke!.. Ji pragyveno tuos dvidešimt metų (rodo 
į markizę), iki soties mėgavosi, kol tapo štai tokia — man nebe- 
atpažįstama, nes aš ją pažįstu va tokią (rodo į Fridą ir eina prie 
jos) ir man ji visada bus tokia... Jūs visi man atrodote vaikai, 
kuriuos galiu išgąsdinti. (Fridai) O tu, mergaite, iš tikrųjų išsi- 
gandai to pokšto. Vaidinai kitų įkalbinta, nesuprasdama, kad man 
tai negali būti pokštas, kaip jie tikėjosi, o tik baisus stebuklas: mano 
svajonė atgijo tavyje labiau nei kada nors! Čia tu buvai atvaiz- 
das — jie pavertė tave gyva būtybe, ir tu esi mana! Esi mana! 
Mana! Teisėtai mana! (Apkabina ją juokdamasis kaip pamišėlis, 
o kiti persigandę rėkia; bet kai jie pribėga ištraukti Fridos iš jo 
glėbio, jis darosi siaubingas ir šaukia keturiems savo jaunuoliams) 
Sulaikykit juos! Sulaikykit! Įsakau sulaikyti! 
Keturi jaunuoliai suglumę, lyg užkerėti automatiškai mėgina 
sulaikyti di Nolį, daktarą, Belkredį 
BELKREDIS (bemat išsivaduoja ir puola Henriką IV). Paleisk ją! 
Paleisk ją! Tu ne pamišėlis! 
HENRIKAS IV (žaibiškai ištraukia špagą iš Landolfo, stovinčio 
šalimais). Aš ne pamišėlis! Še tau! (Sužeidžia jį į pilvą) 
Baisus aiktelėjimas. Visi puola į pagalbą sukniubusiam Belkre- 
džiui, sumišai šukčiodami 
DI NOLIS. Tave sužeidė? 


BERTOLDAS. Sužeidė! Sužeidė! 
DAKTARAS. Aš juk sakiau! 

FRIDA. O dieve! 

DI NOLIS. Frida, šen! 

DONA MATILDA. Jis pamišėlis! Pamišėlis! 

DI NOLIS. Laikykit jį! 

BELKREDIS (nešamas pro kairiąsias duris, įdūkęs rėkia). Ne! Tu ne 

pamišėlis! Jis ne pamišėlis! Ne pamišėlis! 

Visi šūkčiodami išeina pro kairiąsias duris; šūksniai girdėti 
ir už scenos, kol pagaliau pasigirsta viską nustelbiantis donos 
Matildos klyksmas; po to stoja tyla 


HENRIKAS IV (likęs scenoje tarp Landolfo, Arialdo ir Ordulfo, 
plačiai išplėstomis akimis, priblokštas savo fikcijos gyvybingumo, 
staiga jį pastūmėjusios į nusikaltimą). Dabar jau taip... neišven- 
giama... (šaukia prie savęs jaunuolius, tartum norėdamas gintis) 
mes būsime šičia drauge, drauge... amžinai! 

PIRMAS VEIKSMAS 


Kaimo smuklė (airiškas „šibinas“), labai prasta ir nešvari. 
Dešinėje lyg ir koks prekystalis, virš jo matyti lentyna, pilna 
butelių ir ąsočių. Greta prekystalio — tuščios statinės. Gilu- 
moje, kiek į kairę nuo prekystalio, durys į lauką, dar toliau 
į kairę — suolas su atrama, virš jo vėl lentyna su ąsočiais, 
po langu — stalas. Kairėje didelis atviras židinys, kuriame 
dega durpės, ir durelės į kambarį. Peginė, smarkaus 
būdo, bet graži dvidešimtmetė mergina, sėdi už stalo ir rašo. 
Ji vilki paprastais valstietės drabužiais 


PEGINĖ (lėtai rašydama). Šeši jardai medžiagos geltonai suknelei. 
Pora suvarstomų batukų aukštais kulnais ir varinėm kilpelėm. 
Reikia dar skrybėlės vestuvių dienai. Tankios šukos. Drauge su 
trim statinėm porterio nuvežti Džimio Ferelo pintu vežimu mugės 
išvakarėse ponui Maiklui Džeimsui Flaherčiui. Su didžiausia pa- 
garba. Margareta Flaherti. 

ŠONAS KJOU (storas šviesiaplaukis jaunas vyras, įeina tuo metu, 
kai ji pasirašo laišką; pamatęs ją vieną, droviai dairosi). Kur 
anas? 

PEGINĖ (nežiūrėdama į jį). Ateis. (Rašo adresą) Ponui Šimui 
Malrojui, vyno ir spiritinių gėrimų pirkliui. Kaslbaras. 

ŠONAS (sunerimęs). Kelyje jo nemačiau. 

PEGINĖ. Kur matysi (lyžteli liežuviu ženklelį ir prilipdo prie voko), 
jei jau visas pusvalandis, kai sutemę. 

ŠONAS (vėl pasisukdamas į duris). Stoviniavau valandėlę lauke 
už durų ir svarsčiau, ar pro šalį praeiti, ar užsukti į vidų ir tave, 
Pegine Maik, aplankyti. (Eina prie židinio) O aplink taip tylu 
buvo, kad net girdėjau, kaip karvės alsuoja ir dūsauja, ir nuo pat 
šitų vartų ligi tilto nebuvo jokio žingsnių aido. 

PEGINĖ (kišdama laišką į voką). Jis nuėjo aukštyn prie kryžkelės 
pasitikti Filio Kalino ir dar kelių vyrų; mat visi drauge į Keitės 
Kesidi šermenis ketina eiti. 

ŠONAS (suglumęs žiūri į ją). Ir eis šitokį kelią tokioj tamsybėj? 

PEGINĖ (nekantriai). Eis, kur nėjęs. Ir paliks mane vienutėlę čia 
ant šlaito. (Atsistoja, deda voką ant indaujos, paskui prisuka 
sieninį laikrodį) O naktys, Šonai Kjou, dabar per ilgos, kad 
vargšę mergaitę būtų galima palikti vienut vieną ligi aušros va- 
landas skaičiuoti. 

ŠONAS (sutrikęs bando juokauti). Na, tik palauk, kai mudu susi- 
tuoksim, tau nebeteks skųstis, nes manęs visai netraukia naktimis 
vaikščioti į šermenis ar vestuves. 

PEGINĖ (kiek pašaipiai, bet nepiktai juokdamasi). Labai jau tu 
tikras, Šaninai, kad aš už tavęs tekėsiu. 

ŠONAS. Argi mes nesutarėm? Juk liko tik sulaukti, kol tėvas Railis 
gaus leidimą iš vyskupų ar iš Romos šventojo sosto. 

PEGINĖ (plaudama indus prie spintelės, žiūrėdama pašaipiai į jį). 
Tikras stebuklas būtų, Šaninai, jei šventasis tėvas imtų rūpintis 
tokiais kaip tu. Juo dėta, aš nė kreiva akimi nedirstelėčiau į tokį 
užkampį; juk čia jokio kito žmogaus nesutiksi kaip tik rudąjį 
Lineheną žvairaakį, šlubį Petfiną ar kvaištelėjusius Malrenus, 
kuriuos iš Kalifornijos išvijo, kai jiems protas pasimaišė. Mums 
turbūt galvoj nebegerai, kad tokiu metu drįstam trukdyti šventąjį 
tėvą garbingam soste. 

ŠONAS (pasipiktinęs). Kokie esam, tokie, bet mūsų kaimas ne 
prastesnis už kitus, o mes dabar gal ir geresni, negu buvom. 
PEGINĖ (tyčiodamasi). Sakai, geresni? O argi rasi pas mus tokį De- 
niną Salivaną, kuris policininkui akį išmušė, arba tokį Marką Kvi- 
ną, amžiną jam atilsį, kuris šešis mėnesius gavo už svetimų avelių 
žalojimą, o dar taip mokėdavo pasakoti apie šventąją Airiją, kad 
senos moterys klanus priverkdavo besiklausydamos. Na, sakyk, 

ar atrasi pas mus šitokių? 

ŠONAS (nedrąsiai). Gal ir gerai, kad nerasi, nes (ypatingai pabrėžda- 
mas žodžius) tėvui Railiui labai nepatinka, kai šitokie vyrukai 
po mūsų kraštus bastosi ir merginas kalbina. 

PEGINĖ (nekantriai, pro duris šliūkšterėdama vandenį iš dubens). 
Liaukis man galvą kvaršinęs su tuo savo tėvu Railiu (mėgdžio- 
dama jo balsą). Juk aš tiktai klausiu, kaip man ištverti dvylika 
valandų tamsoje, kaip iš baimės nenumirti. (Žiūri pro duris) 

ŠONAS (droviai). Gal pakviesti našlę Kvin? 

PEGINĖ. Šitą žmogžudę? Ne, nereikia, apsieisiu. 

ŠONAS (eina prie jos, ramindamas) . Man regis, šeimininkas nepaliks 
tavęs, kai pamatys, kaip tau baisu; naktis bus labai ilga ir tamsi, 
nors į akį durk. O man dar pasigirdo, lyg griovyje prožirniuose 
kažkoks žmogus bjauriai vaitotų, kaip šuva prieš pasiusdamas. 
Taip, matyt, ne veltui tu bijai. 

PEGINĖ (staiga atsigręždama į jį). Ką? Ar žmogų matei? 

ŠONAS (traukiasi). Matyt nemačiau, bet girdėjau vaitojant, lyg širdis 
jam plyštų. Iš balso atrodo jaunas. 

PEGINĖ (eina paskui jį). Ir nepriėjai pasižiūrėti, kas jam; gal 
sužeistas, o gal kas nutiko? 

ŠONAS. Ne, Pegine Maik, nepriėjau. Ten tamsu ir nyku, ne vieta 
į kalbas leistis. 

PEGINĖ. Na, ką gi, drąsus tu vyras! O jeigu auštant suras jo lavoną, 
tysantį rasotoj žolėj, ką tada pasakysi policininkams ir taikos 
teisėjui? 

ŠONAS (kaip perkūno trenktas). Nepagalvojau apie tai. Dėl dievo 
meilės, Pegine Maik, neprasitark niekam, kad apie jį tau pasako- 
jau. Neužsimink nei tėvui, nei vyrams, kai ateis; jeigu jie tik 
išgirs, visiems išplepės šiąnakt per šermenis. 

PEGINĖ. Gal užsiminsiu, o gal ne. 

ŠONAS. Štai jie jau prie durų. Sakyk, ar tylėsi? 

PEGINĖ. Pats tylėk. (Eina už prekystalio) 


Įeina Maiklas Džeimsas, storas linksmas smuk- 
lininkas, lydimas Filio Kalino, lieso, nepatiklaus 
žmogelio, ir Džimio Ferelo, lipšnausriebulio, kokių 
keturiasdešimt penkerių metų 


VYRAI (vienbalsiai). Telaimina tave dievas. Telaimina dievas 
šiuos namus. 


PEGINĖ. Telaimina jus dievas. 

MAIKLAS (vyrams, kurie eina prie prekystalio). Sėskitės ir atsi- 
pūskit. (Eina prie Šono, kuris stovi prie židinio) Kaip gyvuoji, 
Šonai Kjou? Ar eisi su mumis per kopas į Keitės Kesidi šermenis? 

ŠONAS. Ne, Maiklai Džeimsai. Eisiu namo, tiesiai į patalą. 

PEGINĖ (iš už prekystalio). Ir gerai padarysi. O tu, Maiklai Džeim- 
sai, nė kiek gėdos nebeturi — visai nakčiai išeini, mane vienut 
vieną smuklėje palikdamas. 


207 Šaunuolis iš Vakarų pakrantės 


MAIKLAS (linksmai). Juk tas pats, ar pusei nakties išeisiu, ar visai 
nakčiai. Keista tu duktė, jei nori, kad aš, burnelę išmetęs, grįžčiau 
namo per Numirėlių bobų kemsynę. 

PEGINĖ. Jei aš keista duktė, tai tu lygiai keistas tėvas: mane vienut 
vieną palieki dvylikai tamsių valandų, kad žarstyčiau durpes 
židiny ir klausyčiaus, kaip aplinkui šunys loja, veršiai baubia, 
o man pačiai iš baimės dantys barška. 

DŽIMIS (įsiteikdamas). Kas gi tave nuskriaus? Juk tokia graži 
ir smarki mergiotė vienu smūgiu du vyrus patiestų. 

PEGINĖ (vis labiau įsikarščiuodama). Ar neslampinėja aplinkui 
bernai perdžiūvusiom gerklėm, o visa gauja čigonų, apsistojusių 
rytuose slėnyje, ir dar koks tūkstantis kareivių — tegu juos galas 
griebia — šlaistosi aplinkui. Baisybė čia visokių nedorėlių taip 
ir tyko mane nuskriausti. Ką nori daryk, bet aš viena neliksiu. 

MAIKLAS (su panieka). Jei taip labai bijai, tegu Šonas Kjou su 
tavim pasilieka. Man rodos, pats dievas nori, kad jis dabar tave 
globotų. 


Visi atsisuka į Šoną 


ŠONAS (išsigandęs ir suglumęs). Mielai, Maiklai Džeimsai, bet aš 
tėvo Railio bijau. O ką pasakytų šventasis tėvas ir Romos kardi- 
nolai, jei išgirstų, ką aš padariau. 

MAIKLAS (su panieka). Tegu tave bala. Nejau tu negali prie židi- 
nio pasėdėti, žiburį užsidegęs, o ji tegu sau miega kambaryje. 
Būtinai pasilik, nes aš girdėjau, kad ten aukščiau, griovyje, kažkoks 
trenktas žmogėnas kiurkso — lyg iš galvos kraustosi ar mirtimi 
vaduojasi. Jai bus ramiau, jei čia kas nors per naktį pabus. 

ŠONAS (nusiminęs, apyverksnis). Sakau gi, aš tėvo Railio bijau. 
Negundykit manęs, nors mes ir greit susituoksim. 

FILIS (su šalta panieka). Užrakink jį kamaroje. Pabus per naktį 
ir nuodėmės nepapildys — nereikės kunigui išpažinti. 

MAIKLAS (Šonui, užstodamas duris). Na, eik. 

ŠONAS (spiegia). Nelaikyk manęs, Maiklai Džeimsai. Leisk pro 
duris, sakau tau. Dėl dievo meilės, leisk. Išleisk. (Bando prasi- 
brauti) Išleisk mane iš čia, ir tegu dievas pasigaili tavęs nelaimės 
valandą. 

MAIKLAS (garsiai). Liaukis šūkaliojęs ir sėsk prie židinio. (Niūk- 
teli jam ir juokdamasis eina prie prekystalio) 

ŠONAS (grąžydamas rankas, atsisuka). Ak, tėve Raili ir visi viešpaties 

šventieji, kur man dingti? Ak, šventas Juozapai ir šventas Patrikai, 
ir šventoji Brigita, ir šventasis Jokūbai, pasigailėkit manęs. (Pasi- 
suka ir, pamatęs, kad niekas neužstoja durų, puola prie jų) 

MAIKLAS (čiupdamas už skverno). Pasprukti nori? 

ŠONAS (rėkia). Leisk man eiti, Maiklai Džeimsai. Leisk, senas 
nenaudėli, leisk, antraip aš tau ant galvos prakeikimą užtrauksiu 
visų kunigų, visų Romos vyskupų raudonom mantijom. (Staiga 
truktelėjęs išsineria iš švarko ir išlekia pro duris, palikęs švarką 
Maiklo rankose) 

MAIKLAS (atsigręžęs iškelia aukštyn švarką). Štai tikro krikščionio 
švarkas. Matot, kokį turim šventąjį savo nykioj Vakarų pakrantėj. 
Dievas man leido išrinkti tau, Pegine, dorą vyrą. Nereiks tau jo 
ganyti, net jeigu visą pulką dailių mergaičių nusamdytum daržų 
ravėti. 

PEGINĖ (šoka ginti savo nuosavybės). Kokią tu teisę turi šaipytis 
iš vargšo vaikino už tai, kad jis kunigo klauso? Juk pats kaltas esi. 
man drauge su juo darbą dirbti smagiau ir lengviau būtų. (/š- 
plėšia švarką jam iš rankų ir nusineša už prekystalio) 

MAIKLAS (suglumęs). Iš kur aš tą berniūkštį iškasiu. Gal nori, kad 
šauklį pasiųsčiau ir tas Kaslbaro gatvėse visiems apskelbtų? 

ŠONAS (truputį praveria duris ir, iškišes pro plyšį galvą, tyliai 
šaukia). Maiklai Džeimsai! 

MAIKLAS DŽEIMSAS (mėgdžiodamas jį). Ko nori? 

ŠONAS. Tas keistas vyrukas, kur mirtimi vaduojasi, antai žiūri, 
galvą iškišęs iš griovio. Turbūt atsėlino tavo vištų vogti. (Dirsteli 
atgal) Viešpatie, pasigailėk, seka man iš paskos. (Puola į vidų) 
Jei girdėjo, ką sakiau, nudės mane, juk man tokioj tamsybėj 
vienam pareiti reikia. 


Valandėlę visi smalsiai žiūri į duris. Lauke kažkas sukosti. 
Paskui į vidų įeina Kristis Mehounas, gležnas 
jaunas vaikinas, labai pavargęs, išsigandęs ir purvinas 


KRISTIS (tyliu balsu). Tesaugo jus dievas. 

VYRAI. Tesaugo tave dievas. 

KRISTIS (eidamas prie prekystalio). Paprašysiu, šeimininke, porterio 
stiklinės. (Deda monetą ant prekystalio) 

PEGINĖ (pildama jam porterio). Ar pats, bernužėli, nebūsi vienas 
iš tų čigonų, kurie ten slėnyje įsikūrė? 

KRISTIS. Ne, tik bekeliaudamas visai nuo kojų nusivariau. 

MAIKLAS (globėjo tonu). Tai eikš arčiau ugnies. Nuo šalčio atrodai 
visai sustiręs. 

KRISTIS. Teatlygina tau dievas. (!ma stiklinę ir žengia kelis žinęs- 
nius į kairę, paskui sustoja ir dairosi) Šeimininke, ar policija 
dažnai čia užsuka? 

MAIKLAS. Jei būtum anksčiau atėjęs, būtum viršum durų pamatęs 
užrašą baltom raidėm: „Leidžiama vietoje prekiauti alumi ir spi- 
ritiniais gėrimais“. Tai ko čia policijai landžioti; tuo labiau kad 
aplinkui per keturias mylias nė vieno doro namo nėra ir visi 
žmonės šiame krašte sąžiningi krikščionys, išskyrus našlę. 

KRISTIS (su palengvėjimu). Vadinasi, čia saugu. (Eina prie židinio 
dūsaudamas ir dejuodamas. Paskui atsisėda ir, pasidėjęs šalia savęs 
stiklinę, ima graužti ropę; jis per daug nusivaręs, todėl nebepa- 
stebi, kad kiti smalsiai spokso į jį) į 

MAIKLAS (eidamas prie jo). Ar policijos bijai? Gal tavęs ieško? 

KRISTIS. Dabar ne vieno ieško. 

MAIKLAS. Taigi, ne vieno, kai derlius toks prastas buvo ir karas 
neseniai pasibaigė. (Paima kojines ir kitus daiktus, padžiautus 
prie židinio, ir skubiai nuneša) Turbūt svetimą turtą savinaisi? 

KRISTIS (liūdnai). Lyg ir ne toks žodis, stipresnis. 

PEGINĖ. Tai keistuolis. Gal tavęs, bernužėli, mokykloje diržu niekad 
nešventino, kad nežinai, kaip savo nusikaltimą pavadinti? 

KRISTIS (droviai). Sunkiai mokslus įkandau, ne kaži koks buvau 
mokinys. 

MAIKLAS. Kad ir paskutinis mulkis būtum, turėtum žinoti -— sve- 
timą turtą savintis tas pats, kas vogti, plėšikauti. Ar už tokius 
darbelius tavęs ieško? 

KRISTIS (staiga prasiveržia jo pasididžiavimas savo šeima). Už 
tokius darbelius? Manęs? Juk mano tėvas pasiturintis fermeris 
(staiga liūdnai prityla) — duok dieve jam amžiną atilsį, — dar 
neseniai jis visą jūsų seną laužą būtų galėjęs nupirkti ir nebūtų 
pajutęs, kad kišenė palengvėjo. 

MAIKLAS (paveiktas). Jeigu ne už vagystę ieško, tai turbūt už ką 
nors labai rimta. 


KRISTIS (patenkintas). Taigi. turbūt už ką nors labai rimta. 
DŽIMIS. To vyruko snukis bjaurus. Gal jis tamsią naktį kokioj 
dykynėj pritykojęs merginą užpuolė. 


14. PLB 102 


Džonas Milingitonas Singas 210 


KRISTIS (pasipiktinęs). Sergėk dieve, pone. Aš visada buvau doras 
vaikinas. 

FILIS (kreipiasi į Džimį). Na ir kvailys gi tu, Džimi Ferelai. Juk 
jis ką tik sakė, kad jo tėvas neseniai buvo pasiturįs fermeris, o 
žiūrėk, koks jis dabar nuskuręs. Gal iš jo žemę atėmė ir jis padarė 
tą, ką, juo dėtas, kiekvienas doras žmogus padarytų. 

MAIKLAS (Krisčiui, paslaptingai). Tai tu antstolį? 

KRISTIS. Nė velnio. 

MAIKLAS. Agentą? 

KRISTIS. Nė velnio. 

MAIKLAS. Dvarininką? 

KRISTIS (irzliai). Sakau, kad ne. Tokių istorijų gali pasiskaityti bet 
kokiam Mansterio laikraštpalaikyje. Bet aš neprisimenu, kad koks 
žmogus, kilmingas ar prastuolis, teisėjas ar prisiekusysis, būtų 
padaręs tą, ką aš padariau. 


Visi prieina arčiau, apimti didžiausio smalsumo 


FILIS. Tai bent mįslė šitas vaikinas. Niekas žemėje jos neįmins. 

DŽIMIS. Neprilygs jam nei Denis Deivis su savo cirku, nei šventieji 
misijonieriai su savo pamokslais apie žmonių nedorybes. Fili, dar 
Jį paklausinėk. 

FILIS. Gal tu, vaikine, iš alavo auksines ginėjas ar šilingus dirbai? 

KRISTIS. Ne, pone, nepadirbau nei šešiapensio, nei fartingo. 

DŽIMIS. Gal tu tris pačias vedęs buvai? Girdėjau, kad ten šiaurėje 
pas tuos pamokslaujančius liuteronus kai kas taip daro. 

KRISTIS (droviai). Aš ir vienos pačios niekada nesu turėjęs, kur 
jau ten dvi ar tris. 

FILIS. Gal jis ėjo kariauti už burus, kaip anas žmogelis, kurį paskui 
nuteisė pakarti, sukapoti į keturias dalis ir suplėšyti. Gal tu, 
vyruti, buvai nukeliavęs kariauti už Krugerį ir burų laisvę? 

KRISTIS. Ligi pereito antradienio kojos nebuvau iškėlęs iš savo para- 
pijos. 

PEGINĖ (ateina nuo prekystalio). Vadinasi, jis nieko nepadarė. 
(Krisčiui) Jeigu tu nieko nenužudei, nieko pikto, bjauraus ne- 
padarei, pinigų nepadirbinėjai, neplėšikavai, neskerdei ir panašiai, 
tai ko tau buvo bėgti? Tu gi visiškai nieko nepadarei. 

KRISTIS (įsižeidęs). Negražu taip sakyti vargšui keliauninkui. Juk 
už savęs jis paliko kalėjimą, priekyje jo laukia kartuvės, o apačioje 
vypso pragaro nasrai. 

PEGINĖ (mostelėjusi vyrams tylėti). Šitaip tik kalbi. Nieko tu ne- 
padarei. Toks švelnus vaikinas net žviegiančiai kiaulei gerklės 
neperpjautų. 

KRISTIS (pasipiktinęs). Neteisybę šneki. 

PEGINĖ (dedasi supykusi). Ak neteisybę šneku? Kai paimsiu šluot- 
kotį, kai užtvosiu per galvą... 

KRISTIS (iš siaubo šaižiai rėkia ir mėšlungiškai kimba jai į rankas). 
Nemušk manęs! Aš savo vargšą tėvą nudėjau. Pereitą antradienį. 

PEGINĖ (baisiausiai nustebusi). Tėvą nudėjai? 

KRISTIS (kiek aprimęs). Su dievo pagalba nudėjau, ir tegu šven- 
čiausioji mergelė Marija meldžiasi už jo sielą. 

FILIS (kartu su Džimiu traukiasi atatupstas). Tai bent drąsuolis! 

DŽIMIS. Viešpatie, susimylėk! 

MAIKLAS (su didele pagarba). Už tokį nusikaltimą tavęs, mielas 
ponaiti, kartuvės laukia. Matyt, rimtą priežastį turėjai. 

KRISTIS (labai blaiviu tonu). Bjaurus žmogus buvo, tegu dievas 
jam atleidžia, o kai sukriošo, visai nebegalėjau susišnekėti. 

PEGINĖ. Ir tu jį nušovei? 

KRISTIS (purto galvą). Ginklo nesu rankose laikęs. Leidimo netu- 
riu, o įstatymus aš gerbiu. ' 

MAIKLAS. Tai gal tu jį peiliu, tokiu ilgu kotu? Girdėjau, ten, žemy- 
ne, tais baisiais peiliais tik ir švaistosi. 

KRISTIS (garsiai, pasipiktinęs). Negi manai, kad aš koks skerdikas? 

PEGINĖ. Juk nepakorei jo kaip Džimis Ferelas savo šunį, kad mo- 
kesčių mokėti nereikėtų. Tris valandas šunelis cypė ir tampėsi kil- 
poje, kol Džimis derėjosi su policininkais — prisiekinėjo, kad šuo 
nebegyvas, o policininkai — kad gyvas. 

KRISTIS. Ne, nepakoriau. Aš tik užsimojau kastuvu ir stuktelėjau 
jam per makaulę, o jis sudribo man po kojom lyg tuščias maišas, 
net neaiktelėjęs ir nesukriokęs. 

MAIKLAS (mosteli Peginei pripildyti Krisčio stiklinę). Tai kaipgi 
tavęs, ponaiti, nepakorė? Ar palaidojai jį? 

KRISTIS (užsigalvojęs). Taigi. Palaidojau. Juk aš tąsyk lauke bulves 
kasiau. 

MAIKLAS. Ir policininkai nepersekiojo tavęs? Tas vienuolika dienų, 
kai iš namų išėjai? 

KRISTIS (purto galvą). Ne. Nė vienas. O aš vis ėjau ir ėjau pirmyn, 
nieko prieš save nematydamas, nė paties velnio. 

FILIS (supratingai linkčioja galvą). Tik jei paprastas, eilinis žudikas 

pasitaiko, tada jie drįsta savo kailiu rizikuoti. Ogi toksai vyras! 
Tikrai klaiku būtų, jei užsiustų. 

MAIKLAS. Ką čia besakyti. (Krisčiui) O kur tai atsitiko, mielas 
ponaiti, kur tu pasidarbavai? 

KRISTIS (įtariai žvelgdamas į jį). Oi, labai toli, šeimininke, pačioj 
vėjų pagairėj, ant aukštų ir tolimų kalnų. 

FILIS (linkčioja pritardamas). Nesileidžia į kalbas ir protingai daro. 
PEGINĖ. Maiklai Džeimsai, jei tau iš tikrųjų reikia padėjėjo smuk- 
lei, štai vaikinas — išmintingas lyg patsai karalius Saliamonas. 
FILIS. Policininkai jo bijos. Jei tokį vaikiną savuos namuos turėtum, 
nė vienas jų čia nosies nekištų, net jei kiemo viduryje šunys iš 

pamazgų duobės degtinę laktų. 

DŽIMIS. Drąsus vyras — tikras lobis tokioj atkampioj vietoj; o vaiki- 
nas, kuris tėvą galėjo užmušti, man regis, nepabūgs. jei net pats 
gudriausias velnias, šakėmis mosuodamas, iš pragaro velmių atei- 
tų. 

PEGINĖ. Teisybę jis sako, ir jei toks vaikinas būtų mūsų namuose, 
nebijočiau nei tų valkatų galvažudžių, nei numirėlių, kurie ateina 
iš kapų. 

KRISTIS (nesitverdamas kailyje iš nuostabos ir džiaugsmo). Ką jau 
čia, tegu bus viešpačiui šlovė. 

MAIKLAS (pagarbiai). Gal, mielas ponaiti, sutiktum čia būti padė- 
jėju, jei mes gerą algą mokėtume ir neperkrautume darbu? 
ŠONAS (eina į priekį, nedrąsiai). Keista, kaip galima tą žmogų įleisti 

į dorus ramius namus, kur gyvena tokia mergina kaip Peginė Maik. 

PEGINĖ (labai griežtai). Užsičiaupk! Ar kas tavęs klausia? 

ŠONAS (traukiasi). Tokį žudiką kruvinom rankom... 

PEGINĖ (piktai užsipuldama). Užsičiaupk, sakau, nekvaršink mums 
galvų. (Krisčiui meiliu balsu) O tu, bernužėli, man regis, gali čia 
pasilikti. Mes pasirūpinsim, kad nieko tau netrūktų. 

KRISTIS (apstulbęs). Ir čia policininkai manęs nesuras? 

MAIKLAS. Gali būti ramus. Greičiau jie patys tavęs išsigąs. Mūsų 
krašte policininkai ramutėliai, tylutėliai žmoneliai, net kiemsargio 
šuns jie privengia, o nakčia be įspėjimo niekad neatsidangina. 

PEGINĖ (labai meiliai ir įtikinamai). Pabūk nors laikinai. Negi 
nenuvargai, juk kojos kruvinom pūslėm nuėjusios ir pačiam nusi- 
prausti reikia — esi apskretęs it nusususi avis. 

KRISTIS (patenkintas žvalgosi aplinkui). Kambarys gražus. Ir jeigu 
jūs iš manęs nesišaipot, galgi iš tiesų aš čia ir liksiu. 

DŽIMIS (pašoka). Na, dėkui dievui, jai bus ramu šią naktį — žmo- 
gus, kuris savo tikrą tėvą nugalabijo, saugos ją nuo visokių nedo- 
rėlių. Eime, Maiklai Džeimsai, jau metas, antraip jie ten šermenyse 
viską išlaks ir mums nieko nebeteks. 

MAIKLAS (drauge su vyrais eina prie durų). Atleisk, ponaiti, norė- 
tume žinoti, kokiu vardu tave vadinti? 

KRISTIS. Kristoferis Mehounas. 

MAIKLAS. Na, tesaugo tave dievas, Kristi. Gerai pailsėk, o rytoj, kai 

"saulė jau bus aukštai, mudu vėl susitiksim. 

KRISTIS. Tesaugo jus dievas. 

VYRAI. Ir jus tesaugo dievas. 


Visi išeina, išskyrus Šoną, kuris lūkuriuoja prie durų 


ŠONAS (Peginei). Ar nori, kad likčiau tavęs saugoti? 

PEGINĖ (šiurkščiai). Juk sakei, kad bijai tėvo Railio. 

ŠONAS. Dabar man atrodo, kad nieko blogo nebūtų, jei likčiau; juk 
ir jis Čia yra. 

PEGINĖ. Kai tavęs reikėjo, nenorėjai likti, o dabar gali sau nešdintis. 
Niekam čia tavęs nebereikia. 

ŠONAS. Juk sakiau, kad tėvas Railis... 

PEGINĖ. Eik pas tą savo tėvą Railį (pašaipiai), ir tegu jis tave 
vienuoliu įšventina, o tą vaikiną palik man. 

ŠONAS. Jei sutiksiu našlę Kvin... 

PEGINĖ. Eik jau, eik, sakau tau, savo riksmu žmonių nežadinęs. 
(Išgruda jį lauk ir užšauna duris) Tas žmogus ir šventąjį iš kantry- 
bės išvarytų. (Ima ruoštis, paskui nusiriša prijuostę ir užkabina 
vietoj užuolaidos ant lango. Kristis droviai ją stebi. Paskui Peginė 
prieina prie jo ir maloniai, linksmai kalba) Ištiesk, berneli, 
kojas prie ugnies. Tikriausiai keliaudamas baisiai nuvargai. 

KRISTIS (vėl susidrovėjęs, aunasi batus). Iš tikrųjų pavargau, 
juk vienuolika dienų ėjau ir ėjau lyg pašėlęs ir nakčia negalėjau 
miegoti iš baimės. (Pakelia vieną koją, čiupinėja pūsles, gailiai 
į jas žiurėdamas) 

PEGINĖ (stovi šalia ir susižavėjusi stebi jį). Matyt, esi poniškos 
giminės — tokios mažytės tavo kojos. Ir vardas nepaprastas, kaip 
kokio Prancūzijos ar Ispanijos didžiūno ar karaliaus. 

KRISTIS (išdidžiai). Žinia, mes dideli ponai buvom — tokius plo- 
tus derlingos Mansterio Žemės turėjom. 

PEGINĖ. Argi aš nesakiau; ir pats tu dailus, gražus vaikinas, tokia 
tauri kakta. 

KRISTIS (staiga maloniai nustebintas). Kas, ar aš? 

PEGINĖ. Taigi, tu. Ar tau niekad šito nesakė mergaitės iš tavo 
krašto ten vakaruose ar pietuose, iš kur tu kilęs? 

KRISTIS (apmaudžiai). Ne, nesakė. Oi, toj plikių parapijoj, kur aš 
užaugau, visi bjaurūs melagiai. 

PEGINĖ. Na, jei ne ten, tai dabar turėjai išgirsti, kai, per žmones 
eidamas, jaunoms merginoms ir senoms moterims apie savo žygį 
pasakojai. 

KRISTIS. Ligi šio vakaro, Pegine Maik, niekam neprasitariau ir gal 
kvailai padariau, čia atvirai išsipasakojęs, bet, man rodėsi, jūs 
padorūs žmonės, tu gera mergina, todėl tavęs ir nepabūgau. 

PEGINĖ (kimšdama šiaudus į maišą). Tikriausiai pasakojai kiekvie- 
noj troboj ir lūšnelėj, kur tiktai pasitaikė sutikti jauną merginą. 

KRISTIS (eidamas prie jos ir palaipsniui keldamas balsą). Sakiau 
gi, kad ligi šio vakaro niekam neprasitariau, girdi. Nes per vienuo- 
lika dienų niekur tokios kaip tu nesutikau, nors per pasaulį kelia- 
vau, ir į kairę, ir į dešinę žvalgiausi, ir per žemą tvorą, ir per 
aukštą, ir po akmenuotus laukus, ir po pelkynus, kur tik mačiau 
jaunų lieknų mergaičių ir gražių smarkių moterėlių, mėgstan- 
čių su vyrais pajuokauti. 

PEGINĖ. Jei nebūtum toks nuvargęs po kelionės, turbūt tiek pat 
galėtum papasakoti ar net padainuoti kaip Ovenas Rou Selivanas 
ar koks poetas iš Digl Bėjaus. Girdėjau, kad poetai esą panašūs 
į tave — gražūs, karšto būdo vaikinai, ir pasiutusiai smarkūs, kai 
juos kas suerzina. | 


KRISTIS (prieina dar arčiau). Dievulėliau tu mano, kokia daugybė 
žiedų tau ant pirštų. Gal nesupyksi, jei paklausiu, ar dar tebesi 
netekėjusi? | 

PEGINĖ. O ko man tokiai jaunai tekėti? 

KRISTIS (su palengvėjimu). Tu tokia pat kaip ir aš. 

PEGINĖ (tiesia maišą ant suolo ir supurto). Savo tėvo aš neužmu- 
šiau. Bijočiau, nebent taip kaip tau užvirtų širdyje aklas pyktis, nes 
man atrodo, kad prieš galą judu buvot smarkiai susirėmę. 

KRISTIS (visas pražysta iš laimės — jam pirmą sykį tenka atvirai 
kalbėti su moterimi). Tąsyk ne. Matai, iš už kalno atsidangino 
tokia pasiutusiai bjauri bobšė. Jis visada buvo kietas senis, bet kai 

dar ta pasiutusi bobšė ėmė kurstyti, nei pats velnias, nei visa jo 
pragaro padermė nebūtų su juo susišnekėjusi. 

PEGINĖ (smalsiai). Tai keista, negi jis tavęs nebijojo? 

KRISTIS (labai patikliai). Ligi tos dienos, kai nugalabijau tėvą, nė 
vienas žmogus Airijoj nenumanė, koks iš tikrųjų esu. Aš sau 
gėriau ir valgiau, guliau ir kėliausi toks ramus, paprastas vargo 
bernelis, ir niekas nė kreiva akimi į mane nedirstelėdavo. 

PEGINĖ (ima iš spintos vatinę antklodę ir tiesia ją ant maišo). 
Mergaitės tikriausiai žvilgčiojo, ir man rodos, kad su jomis beiš- 
dykaudamas, tu taip ir išpuikai. 

KRISTIS (purto galvą, naiviai). Ne, net ir merginos nežiūrėjo. 
Aš tau nemeluoju. Niekas į mane nežiūrėjo, gal tik bebalsiai 
gyvulėliai laukuose. | 

Sėda prie židinio 

PEGINĖ (nusivylusi). O aš maniau, kad gyvenai ten kaip koks 
Norvegijos ar Rytų kraštų karalius. (Prieina artyn ir sėdasi 
šalia jo, prieš tai ant stalo padėjusi duonos ir puodelį pieno) 

KRISTIS (gailiai juokiasi). Koks ten iš manęs karalius, ką tu. Juk aš 
plušau, vargau, kasiau, draskiausi su darbais nuo aušros ligi 
sutemos be jokio džiaugsmo, be jokios linksmybės, tik kartais 
naktį nueidavau slapčia triušių pamedžioti, tegu dievas man 
atleidžia (labai naiviai) — oi, kaip man patinka medžioti,— o 
kartą manęs vos neįkišo į cypę šešiems mėnesiams už tai, kad su 
mėšlinėm šakėm žuvis smaigiau. 

PEGINĖ. Ir čia, anot tavęs, linksmybė — nakčia vienut vienam po 
lauką daužytis? 

KRISTIS. Linksmybė. Ten, ačiū viešpačiui, šviesdavau iš laimės lyg 
saulutė švento Martyno dieną; būdavo, žiūriu sau, kaip šiaurėje 
dangus giedrėja, kaip rūkai sklaidosi, kol išgirstu triušį cypiant, 
o tada puolu į prožirnių tankmę. Paskui, ligi valiai prisimedžio- 
jęs, leidžiuos į pakalnę ir matau, kaip ant kelio tupi sumigusios 
antys ir žąsys. O dar mėšlyno nepriėjęs, būdavo, išgirstu tėvą 
knarkiant — jis visada taip garsiai ir nykiai knarkdavo miego- 
damas. Piktas buvo žmogus. Tik pabūus, būdavo, ir tuoj ima šėlti 
sakytum koks puošeiva karininkas, kuris nieko kito nemoka, kaip 
keikti, plūsti ir visus velnius šaukti. 

PEGINĖ. Viešpatie, pasigailėk mūsų. 

KRISTIS. Tikrai būtum tą pasakiusi, jei būtum pamačiusi, kaip 

ištisas savaites girtuokliavęs, atsikeldavo auštant ar net prieš 
aušrą, dar gegužės mėnuliui tebešviečiant, ir, išėjęs į kiemą nuogas 
kaip grūšia, imdavo svaidyti grumstus tiesiai į žvaigždes, kol 
mirtinai įbaugindavo paršelius ir kiaulės iš išgąsčio Žviegti pra- 
dėdavo. | 

PEGINĖ. Man regis, ir aš tokio žmogaus bijočiau. Ar ten daugiau 
niekas negyveno, tik judu? 

KRISTIS. Nė gyvos dvasios daugiau nebuvo, nors jis visą pulką sūnų 
ir dukterų turėjo vos ne kiekviename mieste, kiekvienoj šaly, 
visam plačiam pasauly, bet ligi šios dienos nė vienas net vidury 
nakties išbudęs nenusikosti ar nenusičiaudi. prieš tai septynis 
kartus jo neprakeikęs. 

PEGINĖ (linguodama galvą). Na ir keisti jūs žmonės. Aš niekada 
nesu savo tėvo šitaip keikusi, nors man jau daugiau kaip dvi- 
dešimt metu. 

KRISTIS. O maniškį būtum keikusi, sakau tau. Juk jis nė vienam 
žmogui ramybės neduodavo; tik tada galėjai atsikvėpti, kai jam 
du ar tris mėnesius prikirpdavo ar į beprotnamį uždarydavo už 
policininkų apkūlimą ar žmonių užpuldinėjimą. (Prislėgtas) 
Apkartino jis man gyvenimą, todėl aną antradienį nebeištvėriau ir 
perskėliau jam galvą. 

PEGINĖ (dėdama jam ranką ant peties). Čia tau, Kristi Mehounai, 
bus ramu; niekas tavęs nekliudys; juk jau metas, kad šitoks šaunus 
vaikinas žmoniškai gyventi pradėtų. 

KRISTIS. Aišku, metas. Rodos, vaikinas aš pažiūrėti nebjaurus, ir 
Jėgos turiu, ir drąsus lyg koks... 


Kažkas beldžiasi 


KRISTIS (sitverdamas Peginės). O viešpaiie. Kas gali taip vėlai 
belstis. Kaip jau ėmiau bijoti policininkų ir numirėlių! 


Vėl beldžiasi 


PEGINĖ. Kas ten? 

BALSAS UŽ DURŲ. Aš. 

PEGINĖ. Kas per aš? 

BALSAS. Našlė Kvin. 

PEGINĖ (pašokusi įbruka Krisčiui į rankas riekę duonos ir pieno 
puodelį). Valgyk savo vakarienę ir dėkis labai norįs miego, nes 
Jeigu ji suuos, kad esi toks pasakorius, ligi aušros čia trūnys. 

Kristis ima duoną ir nedrąsiai sėda nugara į duris 


PEGINĖ (atidaro duris, piktai). Kas nutiko? Ko reikia taip vėlai? 

NAŠLĖ KVIN (žengia žingsnį į vidų ir įsistebeilija į Kristį). Sutikau 
ten žemai Šoną Kjou ir tėvą Railį. Jie man papasakojo apie tą jūsų 
keistuoiį. Nuogąstavo, kad jis šiuo metu jau bus pasigėręs ir 
pradėjęs šūkauti ir siautėti. 

PEGINĖ (rodo Kristį). Žiūrėk, argi jis šūkauja. Sėdi sau miego 
marinamas, vakarienę valgo, pieną geria. Grįžk ir papasakok 
tėvui Railiui ir Šonui Kjou. 

NAŠLĖ KVIN (eina į priekį). Aš jų daugiau nebematysiu, nes jie 
liepė man parsivesti tą vaikiną pas save nakvoti. 


PEGINĖ (apstulbusi). Šiąnakt? 

NAŠLĖ KVIN (pereidama į kitą pusę). Šiąnakt. „Nedera,— sako 
kunigėlis, — tokiam žmogui kaip jis nakvoti pas mergaitę, ir dar 
našlaitę“. (Krisčiui) Tesaugo jus dievas, pone. 

KRISTIS (nedrąsiai). Ir jus tesaugo dievas. 

NAŠLĖ KVIN (žiūri į įį linksmai ir smalsiai). Va, koks tu — išsi- 
šiepęs bernelis, ir tiek. Matyt, baisiai smarkiai ir žiauriai tave 
skriaudė, kad ryžaisi tokį kruviną nusikaltimą padaryti. 

KRISTIS (abejodamas). Matyt. 

NAŠLĖ KVIN. Kur jau ten „matyt“. Sakau gi, net susigraudinau 
pamačiusi, kaip tu sėdi toks romus, pieno puodelį ir duonos riekę 
pasiėmęs. Man rodos, labiau tau tiktų katekizmą kartoti, negu 
tėvuką galabinti. 

PEGINĖ (už prekystalio plaudama stiklines). Ko čia niekus tauški. 
Kiekvienas mato, jis gali vaikščiot aukštai galvą iškėlęs — juk 
šitoks pasaulio stebuklas. Eik iš čia, neleisiu io varginti. Jis po kelio- 
nės nusikamavęs — nuo praeito antradienio žygiuoja. 

NAŠLĖ KVIN (taikiai). Žinoma, mes tučtuojau išeisim, kai tik 
vakarieniauti baigs. Pamatvsi, berneli, mudu susibičiuliausim. 
Juk apie tokius kaip mudu per rugpjūčio mugę dainininkai gatvėse 
traukia dainas. 

KRISTIS (naiviai). Ar tu savo tėvą užmušei? 

PEGINĖ (su panieka). Ne, ji neužmušė. Tik savo vyrui uždrožė 
senu kapliu, o rūdys užkrėtė jam kraują. Čia pati bailiausia žmog- 
žudystė, net vaikėzams pasigirti negali. (Eina į kairę prie Kris- 
čio) 

NAŠLĖ KVIN (linksmai). Gal ir ne, bet visi žino, kad našlė. kuri 

savo vaikus palaidojo ir vyrą į grabą nuvarė, daug tinkamesnė 
draugė jaunam vaikinui negu tokia mergiotė kaip tu, kuri strima- 
galviais lėks paskui kiekvieną vyrą, vos tik jis jai nuo kelio mirk- 
telės. 

PEGINĖ (baisiai įniršusi). Ir tu, našle Kvin, drįsti taip kalbėti. Juk 
dar nė kvapo neatgavai — šitaip lėkei per kalną jo pasižiūrėti. 
NAŠLĖ KVIN (juokiasi pašaipiai). Ar aš? Tėvas Railis protingai 
sugalvojo, jus išskirti nusprendęs. (Kelia Kristį) Baisi pagunda 
toks vyras, kuris savo tėvuką nudėjo. Verčiau, berneli, eime su 

manimi. Na, kelkis, žingsniuojam. 

PEGINĖ (griebia Krisčiui už rankos). Jis net iš vietos nepajudės. 
Jis čia nusamdytas padėjėju, ir aš neleisiu, kad kas jį pagrobtų, 
kol nėra šeimininko. 

NAŠLĖ KVIN. Tik pusprotis sutiktų gyventi smuklėje, kur jam kiaurą 
dieną reikės dirbti. Taigi, tu, berneli, gali ramiai sau eiti su manim. 
Pamatysi mano trobelę, prigludusią prie šlaito. 

PEGINĖ. Palauk ligi ryto, Kristi Mehounai. Palauk ir savo akimis 
pamatysi, kad ant jos kiauro stogo ožys sočiau gaus žolės paėsti 
negu jos ganykloje, o ji net kokio valkatos nebegali susirasti, kad 
jai padėtų namus tvarkyti. 

NAŠLĖ KVIN. Kai tu, Kristi Mehounai, pamatysi, kaip aš plušu savo 
darželyje, pačiu dievu prisieksi, kad jis mane sutvėrė gyventi 
vienatvėje. Juk visame Mejo krašte nerasi žmogaus, kuris geriau 
už mane mokėtų stogą dengti, šieną pjauti 1r kirpti avis. 

PEGINĖ (įpykusi, triukšmingai). Tikra teisybė, kad dievas tave 
sutvėrė visokioms piktybėms išgalvoti. Juk visi žino, kaip tu krūtimi 
išpenėjai juodą aviną ir Kenoto vyskupas, troškintus jo inkstus 
valgydamas, pajuto krikščioniško kraujo skonį. Juk visi žino, kad 
tu tam sukčiui škiperiui iš Prancūzijos barzdą skutai už tris pensus 
ir saują tabako, nuo kurio net kalnų ožiui viduriai išsiverstų. 

NAŠLĖ KVIN (šaipydamasi). Ar girdėjai, berneli? Šitaip ji ir tave 
ims koneveikti po vienos savaitėlės. 

PEGINĖ (Krisčiui). Nepaisyk jos. Liepk jai eiti atgal į savo kiaulidę 
17 mums daugiau galvos nekvaršinti. 

NAŠLĖ KVIN. Aš eisiu, bet ir jis eis drauge. 

PEGINĖ (purtydama Kristį). Ar tu, vaikine, liežuvį prarijai? 

KRISTIS (nedrąsiai, našlei Kvin). Teatlygina tau dievas, bet aš pa- 
samdytas čia padėjėju ir čia liksiu. 

PEGINĖ (triumfuodama). Na, girdėjai. ką jis sakė. Eik iš čia. 

NAŠLĖ KVIN (dairosi po kambarį). Baugu tokiu metu vienai į kalną 
kopti, ir jeigu jis neis su manimi, gal galėčiau šią naktį likti čia pas 
jus. Leisk man, Pegine Maik, išsitiesti ant šito suolo, o jis tegu prie 
židinio atsigula. 

PEGINĖ (trumpai ir griežtai). Ne, dievaži,neleisiu. Nešdinkis arba 
aš tave išmesiu. 

NAŠLĖ KVIN (apsigaubia skara). Jau šitos dvidešimtmetės tai tikra 
dievo rykštė. (Krisčiui) Tesaugo tave viešpats, berneli, nežiopsok, 
nes įkliūsi į didelę bėdą, jei su ja burkuoti pradėsi. Man liepė tau 
pasakyti, kad ji tik laukia rašto, parašyto ant pergamento, kuris 
leis jai susituokti su Šonu Kjou iš Kilakino. (Išeina) 

KRISTIS (eina prie Peginės, kai ši užšauna duris). Ką ji pasakė? 

PEGINĖ. Melas, plepalai. Neimk į galvą. Argi ne akiplėša tas Šo- 
nas Kjou? Šnipę man atsiuntė. Palauk, paklius jis man, palauk, 
sakau aš. 

KRISTIS. Tai tu netekėsi už jo? 

PEGINĖ. Netekėsiu, net jeigu vyskupas pėsčias ateitų čia mūsų 
sutuokti. 

KRISTIS. Ačiū šlovingajam viešpačiui dievui. 

PEGINĖ. Štai tavo patalas. Daviau antklodę, kurią pati savo rankomis 
išdygsniavau. Dabar gali miegoti, ir tegu dievas atsiunčia tau gerą 
poilsį; rytą tave pažadinsiu, kai gaidžiai ims giedoti. 

KRISTIS (jai einant į gretimą kambarį). Tegu dievas, šventoji Ma- 
rija ir šventasis Patrikas laimina tave ir atlygina už gerus žodžius. 
(Peginė uždaro duris. Kristis lėtai tvarkosi savo guolį, su didžiau- 
siu malonumu čiupinėja antklodę) Tikrų tikriausias patalas, 
švarutėlis, minkštas. Galų gale mane laimė aplankė, ir draugų 
susiradau — dvi tokios šaunios moterys dėl manęs susivaidijo. Man 
šį vakarą jau ima rodytis, ar tik nebuvau kvailys, kad anksčiau 
nenudėjau tėvo. 


Uždanga 

ANTRAS VEIKSMAS 


Ta pati scena. Skaistus rytas. Kristis, žvalus ir linksmas, 
valo moteriškus aulinukus 


KRISTIS (sau, skaičiuodamas ąsočius lentynose). Čia daugiau kaip 
pusšimtis. Dešimt ten. Koks dvidešimt viršuje. Aštuoniasdešimt 
ąsočių. Šešios taurelės, viena įdužus. Dvi lėkštės. Baisybė stikli- 
nių. O kiek butelių! Man regis, net mokytojas vargiai įveiktų 
suskaičiuoti. Turbūt užtektų visos Klero grafystės gyventojams ir 
turtą, ir protą pragerti. (Atsargiai deda žemėn batą) Štai jos 
bateliai, dailūs, gražūs. Galės vakare apsiauti. Argi ne puikūs jos 
šepečiai? (Padeda šepečius ir palengva eina artyn prie veidro- 
džio) Nuostabi vietelė. Ligi amžiaus galo likčiau čia gyventi — 
šnekėčiau su dorais krikščionimis, kurie dievą nuolat mini; juk 
namie tik perkaršusius šunis ir katiną pakalbinti galėjau. Vaikš- 
čiočiau sau pypkę papsėdamas, gerčiau kiek lenda, o darbo jokio, 
gal tik retkarčiais butelį atkimšti tektų, stiklinę iššluostyti ar kokiam 
doram žmogui taurelę išblizginti. (Nukabina nuo sienos veidrodį 
ir padeda ant kėdės, atremdamas į atkaltę; paskui atsisėda priešais 
ir ima praustis veidą) Gerai žinojau, kad nebjaurus esu, nors 
tas mūsų namų veidrodis tik pačiam velniui tiko — net angelo 
veidą būtų perkreipęs. O nuo šiol dar labiau išgražėsiu: oda 
pasidarys švelni, skaisti; visai būsiu nebepanašus į tuos nevėkšlas, 
kurie per dienų dienas lauką aria ir mėšlą mėžia. (Krūpteli) 
Ar tik ne ji pareina? (Žiūri į lauką) Nepažįstamos merginos. 
Dieve, padėk man. Kur aš pasislėpsiu? Juk mano ilgas kaklas 
stirkso nuogutėlis. (Dairosi) Verčiau dumsiu į kambarį ir ten 
apsivilksiu. (Griebia švarką, veidrodį ir bėga į gretimą kambarį) 


Atsiveria durys, galvą įkiša Sjuzana Breidi. Pas- 
kui beldžiasi 

SJUZANA. Nieko nėra. (Vėl beldžiasi) 

NELĖ (stumia ją į vidų ir pati eina iš paskos drauge su Honora 
Bleik ir Sara Tensi). Dar per anksti jiems ant kalno vaikštinėti. 
SJUZANA. Man rodos, kad Šonas Kjou pasijuokė iš mūsų. Jokio 

vyro čia nėra. 

HONORA (rodo čiužinį ir antklodę). Žiūrėk, jo čia naktį miegota. 
Tikrai, baisiai apmaudu, jei jis bus išėjęs ir mes liksime nepa- 
mačiusios žmogaus, kuris savo tėvą užmušė. O juk taip anksti kėlė- 
mės ir lėkėm per kalvas. 

NELĖ. Kažin, ar čia jo batai? 

SARA (pakelia batus). Jei jo, turėtų būti tėvo kraujo. Ar niekada 
neskaitei laikraštyje, kaip nužudytiems varva ir švirkščia kraujas? 

SJUZANA. Ar čia ne kraujas, Sara Tensi? 

SARA (uosto). Man rodos, čia pelkių rūdys. Bet batai tikrai jo, nes 
tokių purvinų kaip gyva nesu mačiusi. Ir pilkas molis, ir raudonas, 
ir durpės, ir smulkios pajūrio smiltelės. Sakau jums, tas žmogus 
tikrai iš toli atkeliavęs. (Eina į dešinę ir aunasi vieną batą) 

SJUZANA (eina prie lango). Gal jis išdūmė į Belmaletą, Maik- 
lo Džeimso batus apsiavęs? Vykis jį dabar, Sara Tensi. Juk tu 
vieną kartą pasikinkiusi asilą dešimt mylių važiavai pasižiūrėti 
žmogaus, kuris ten, šiaurinėj pakrantėj, buvo įkandęs į nosį 
poniai geltonu veidu. (Žiūri pro langą) 

SARA (bėga prie lango. apsiavusi vieną batą). Netaukšk niekų, jau 
ir taip mes šiandien apsimovėm. (Aunasi antrą batą) Sita pora 
man kaip tik. Pasiimsiu sau. Bent galėsiu pas kunigą išpažinties 
nueiti. Juk tikra gėda: eini žiemą vasarą, o neturi jokios žmoniškos 
nuodėmės. 


HONORA (kuri klausėsi prie durų). Tsss. Ten kažkas kambaryje. 
(Praveria plyšelį) Vyriškis! 

SARA (nuspiria nuo kojų batus ir padeda ten, kur buvo radusi. 
Visos stovi išsirikiavusios ir žiūri pro plyšį). Aš jį pašauksiu. 
Pone! Ei, pone! (Kristis iškiša galvą) Ar Peginė ten? 

KRISTIS (įeina tylutėliai, kaip pelytė, už nugaros slėpdamas veidro- 
dį). Ji ganykloj, ieško ožkų, kad galėtų pieno puodelį parnešti man 
arbatai užbaltinti. 

SARA. Atleiskit, ar jūs būsit tas žmogus, kuris savo tėvą užmušė? 

KRISTIS (eina skersas prie vinies, kur kybojo veidrodis). Aš, tepa- 
deda man dievas. 

SARA (išimdama kiaušinius, kuriuos atsinešė). Nuoširdžiausiai svei- 

kinu jus. Štai keli ančių kiaušiniai, kad šiandien turėtumėt ką 
valgyti. Peginės antys niekam tikusios, o čia patys geriausi kiauši- 
niai. Ištieskit ranką, pats pamatysit, kad aš nemeluoju. 

KRISTIS (nedrąsiai eina priekin, ištiesęs kairę ranką). Vaje, kokie 
dideli ir sunkus. 

SJUZANA. O aš atbėgau su sviesto gumulėliu. Kaipgi valgysit sausas 
bulves, šitokį kelią nuėjęs po to, kai savo tėvuką nugalabijot. 

KRISTIS. Labai ačiū. 

HONOR A. Aš atnešiau pyrago kąsnelį. Juk tikriausiai jums skrandis 
prie nugaros pridžiūvo, kol šitokion tolybėn atkeliavot. 


NELĖ. O aš štai atnešiau vištelę — dedeklę — jau išvirtą. Tik vakar 
kunigas ją savo ratais pervažiavo. Pačiupinėkit, ponaiti, kokia 
riebi krūtinėlė. 

KRISTIS. Iš tikrųjų, vos neplyšta nuo taukų. (Paliečia atbula ranka, 
kuria laiko dovanas) 


SARA. Ar nenorit sugnybti? O gal jūsų dešinė ranka tokiam dalykui 
per daug šventa? (Žvilgteli jam už nugaros) Veidrodį laiko! 
Vaje, niekad nesu mačiusi vyro, kuris veidrodį laikytų paslėpęs 
už nugaros. Matyt, tie, kurie savo tėvukus galabija, baisūs pliuš- 
kiai. (Merginos kikena) 


KRISTIS (nekaltai šypsosi ir krauna dovanas ant veidrodžio). 
Visoms jums dėkoju. 

NAŠLĖ KVIN (skubiai įeina ir jau tarpdury ima kalbėti). Sara Ten- 
si, Sjuzana Breidi, Honora Bleik. Kas, po plynių, atnešė jus taip 
anksti? 

MERGINOS (kikendamos). Čia tas žmogus, kur savo tėvą užmušė. 

NAŠLĖ KVIN (eidama prie jų). Žinau, kad tas. Aš noriu jį pasiųsti 
į pakrantę, kur vyks varžybos. Ten bėgs, šokinės, mėtys į taikinį 
ir dar dievas žino ką darys. 

SARA (netverdama džiaugsmu). Tai puiku, našle Kvin. Savo kraitį 
statau, kad jis visiems nosis nušluostys. 

NAŠLĖ KVIN. Jei jis taip labai tau rūpi, verčiau pažiūrėk, kad sočiai 
pavalgytų ir stiprus į šventę nueitų. (/ma dovanas) Ar tu, berneli, 
alkanas, ar jau pamaitintas? 

KRISTIS. Alkanas, jei leisit pasakyti. 

NAŠLĖ KVIN (garsiai). Na, kur tai matyta! Vikriai apsisukit ir 
duokit jam pusryčius. (Krisčiui) Eik pas mane. (Pasisodina 
šalia savęs ant suolo, tuo tarpu merginos ruošia jam pusryčius, 

arbatą) Papasakok mums apie save, kol Peginės nėra, užuot 
šiepęsis iki ausų lyg pilnatis gegužyje. 

KRISTIS (iš pasitenkinimo tirpte tirpsta). Wga kalba, pavargsit 
besiklausydamos. 

NAŠLĖ KVIN. Na, na, tik nepradėk laužytis. Juk toks smarkus, 
šaunus vyrukas esi ir dar toks gudruolis. Ar namie jam sutraiškei 
makaulę? 

KRISTIS (nedrasiai, tačiau paglostytas). Ne, ne namie. Mes bulves 
kasėm ant šlaito, tam šlapiam akmenuotam velnio lauke. 

NAŠLĖ KVIN. O tu ėmei kaulyti iš jo pinigų arba kalbėti, kad parsi- 
vesi žmoną, kuri išgrūs jį iš Jo fermos. 

KRISTIS. Ne, tąsyk nekalbėjau. Aš tiktai kasiau ir kasiau, o jis staiga 
sako: „Ei, tu, žvairas kvaily, leiskis į pakalnę ir pasakyk kunigui, 
kad už trijų savaičių vesi našlę Keisi“. 

NAŠLĖ KVIN. O kas ji per viena? 

KRISTIS (su siaubu). Vaikščiojanti baidyklė iš anapus kalnų. Jai 
keturiasdešimt penkeri metai, o sveria ji du šimtus ir penkis 
svarus. Viena koja raiša, viena akim akla. Be to, visi žino, kokia 
ji pasileidusi — kimba ir prie jauno, ir prie seno. 

MERGINOS (apspitusios jį, patarnauja). Viešpatie gailestingiausias! 

NAŠLĖ KVIN. O kodėl jis norėjo tave apvesdinti? (/ma gabalėlį viš- 
tos) 

KRISTIS (valgo vis labiau mėgaudamasis). Tikino, kad man esą 
reikia globėjos, kuri nuo visų nedorėlių apgintų. Bet jam pačiam 
niekas kitas nerūpėjo, kaip tik jos trobą užgyventi ir pinigus pra- 
gerti. 

NAŠLĖ KVIN. Baisus čia daiktas, radai ko spyriotis. Šiltas židinys, 
moteriškė prie šono, o vakare prieš miegą dar ir kokią stiklinę 
išmaukti gautum. Vadinasi, tada tu jam ir tvojai? 

KRISTIS (vis labiau jaudindamasis). Ne, ne tada. Aš pasakiau: „Ne, 
aš jos nevesiu. Juk visi žino, kad ji šešias savaites mane, vos tik 
užgimusį, žindė. O dabar tikra ragana virto. Jau koks liežuvio aš- 
trumas — net varnos ir žuvėdros vengia pro jos daržą lėkti, kad 
šešėlis nekristų. Mat jos plūdimų bijo“. 

NAŠLĖ KVIN (šaiposi). Gera bičiulė tau būtų. 

SARA (be galo susidomėjusi). Neklausyk, ką ji šneka. Ar tada ir 
užmušei jį? 

KRISTIS. „Ji dar per gera tokiam kaip tu,— pasakė jis.— Eik grei- 
čiau, antraip priplosiu kaip vabalą, po vežimo ratu palindusį“.—- 

„Nieko tu man nepadarysi“, — sakau. O jis: „Eik, jei neisi, velnias 
šiąnakt iš tavo kailio sau petnešas išsipjaus“.— „Nieko tu man 
nepadarysi'“,— sakau aš. (Atsitiesia ir ima grasinamai mosuoti 
puodeliu) 

SARA. Taip ir reikia. 

KRISTIS (išraiškingai). Tuo metu saulė išlindo tarp debesio ir kalvos 
ir man stačiai į veidą pašvietė — net akys apraibo. „Tegu dievas 
pagaili tavo sielos“, — pasakė jis ir užsimojo dalgiu. „O gal tavo- 
sios?“ — atšoviau ir užsimojau kastuvu. 

SJUZANA. Nepaprasta istorija. 

HONORA. Kaip nuostabiai jis pasakoja. 

KRISTIS (patenkintas mosuoja vištos kaulu ir patikliai kalba to- 
liau). Jis užsimojo dalgiu, o aš dėjau šuolį į rytus. Tada atsukau 
nugarą į šiaurę, trenkiau jam per makaulę, patiesiau pasliką, o 
galva jam perskilo ligi pat ryklės. (Kaulu rodo savo Adomo obuolį) 

MERGINOS (kartu). Vaje, koks jūs nepaprastas! Ak, tegu jus dievas 
saugo. Dievaži, tai bent vaikinas. 

SJUZANA. Man regis, viešpats dievas tyčia pasiuntė jį šiuo keliu, kad 
našlė Kvin gautų antrą vyrą. Juk ji taip trokšta ištekėti, o visi čia 
jos bijo. Sara Tensi, pasodink jį našlei ant kelių. 

NAŠLĖ KVIN. Nesityčiok iš jo. 

SARA (skubiai eina prie spintelės ir išima dvi stiklines ir porterio 
butelį). Judu abu tikri didvyriai. Išgerkit savo taures, susikabinę 
rankomis, kaip svetimšaliai įsimylėjėliai toj dainoj. (Ji sukabina 
jiems rankas ir įduoda stiklines) Na, štai. Išgerkit už Vakarų pa- 
krantės stebuklus, už piratus, pamokslininkus, degtindarius, šau- 
nius raitelius, policininkus išdžiūvusiom gerklėm ir prisiekusius, 
kurie, prekiaudami anglų įstatymais, prisikemša sau pilvus. (Mo- 
sikuoja buteliu) 

NAŠLĖ KVIN. Puikus tostas, Sara Tensi. Na, Kristi, išgerkim. (Juodu 
geria susikibę rankomis, jis — kaire, ji — dešine. Jiems begerian!, 
įeina Peginė Maik su pieno ąsočiu ir sustoja kaip įbesta. Visos 
atšoka nuo Krisčio. Kristis eina į kairę. Našlė Kvin lieka sėdėti) 

PEGINĖ (Sarai, piktai). Ko čia tau prireikė? 

SARA (gniaužydama prijuostę). Tabako žiupsnelio. 

PEGINĖ. Ar turi du pensus? 

SARA. Pamiršau piniginę. 

PEGINE. Tai ir bėk jos pasiimti, užuot mums galvas kvaršinusi. 
( Našlei Kvin, jau žymiai pikčiau) O tu, našle Kvin, ko čia nori? 

NAŠLĖ KVIN (įžūliai). Krakmolo už pensą. 

PEGINĖ (nebesusivaldydama). Juk tu nuo tvano metų savo namuose 
nė vienų baltų marškinių neturi, net balto skudurėlio. Tokioms 
kaip tu krakmolo aš neturiu. Gali sau drožti i Kilemaką. 

NAŠLĖ KVIN (išeidama su merginomis, kreipiasi į Kristį). Na, Pe- 
gine Maik, baisiai tu šiandieną šiaušies. Bet tu, bernužėli, nepa- 
miršk šventės ir varžybų pavakare. (Išeina) 

PEGINĖ (valdingai). Išpilk tą birzgalą ir padėk stiklines į vietą. 
(Kristis baisiai skubėdamas tvarko) Pristumk suolą prie sienos. 
(Kristis stumia) Veidrodį pakabink ant vinies. Kam jis užkliuvo? 

KRISTIS (labai nuolankiai). Aš tik norėjau apsitaisyti. Juk šiame 
krašte daugybė jaunų dailių merginų. 

PEGINĖ (griežtai). Liaukis kalbėjęs apie merginas. (Eina prie pre- 
kystalio dešinėje) 

KRISTIS. Kiekvienas tokioj vietoj norėtų padoriai atrodyti. 

PEGINĖ. Sakau tau — nutilk! 

KRISTIS (akimirką su didžiuliu nepasitikėjimu žiūri jai į veidą, 
paskui, tarsi paskutinį argumentą, pakelia kastuvą ir su tariamu 
ryžtu eina prie jos). Šitokiu kastuvu aš tėvą nudėjau. 

PEGINĖ (vis dar griežtai). Nuo aušros jau šešis kartus man tą pa- 
sakojai. 

KRISTIS (priekaištingai). Keista, tu visai nenori manęs išklausyti, 
o tos merginos net keturias mylias pėsčios atėjo, kad išgirstų. 

PEGINĖ (nustebusi atsigręžia). Keturias mylias? 

KRISTIS (reisindamasis). Argi pats šeimininkas nesakė, kad čia 
aplinkui tik dori žmonės gyvena? Negi meluotų. 

PEGINĖ. Jei keliu eisi, bus tiek, bet ta šutvė atėjo per upę, jos per 
akmenis peršoko. Šitaip ir dvidešimt jardų nebus. Aš pati šįryt 
buvau nubėgusi ten pažiūrėti laikraščių, kuriuos laiškanešys ne- 
šioja savo krepšyje. (Pabrėžtinai ir labai rimtai) Ten, Kristoferi 
Mehounai, buvo viena labai svarbi žinia. (Eina į kambarį kairėje) 

KRISTIS (įtariai). Ar apie mano žmogžudystę? 

PEGINĖ (iš kambario). Taigi, apie žmogžudystę. 

KRISTIS. Apie tėvuko nužudymą? 

PEGINĖ (grįžta ir suka dešinėn). Ne, bet pusėj puslapio buvo apra- 
šyta, kaip vieną žmogų pakorė. Ak, bernužėli, koks tai baisus galas. 
O žmogui, kuris savo tėvuką nudėjo, baisių baisiausia. Tokių nie- 
kas nepasigaili. Kai pribaigia, įmeta į ankštą kapą, į pigų maišą įvy- 

nioję, 0 ant galvos užpila negesintų kalkių, kaip moterys pila pa- 
mazgas iš puodo. 

KRISTIS (labai graudžiai). Ak, dieve, padėk. Manai, kad čia man 
saugu? Juk iš vakaro sakei, kad pas jus niekas negresia. 

PEGINĖ (griežtai). Niekur tau saugu nebus, jei leisies į kalbas su 
pulku patrakėlių mergiočių, kurios vakarais su policininkais trai- 
niojasi ir kuždasi. 

KRISTIS (su siaubu). Manai, kad jos išplepės? 

PEGINĖ (su tariama užuojauta). Kas jas žino, tepadeda tau dievas. 

KRISTIS (garsiai). Ir koks joms džiaugsmas, jei mane pakars? 

PEGINĖ. Ar supaisysi, kas joms gali šauti į galvą. Nežinia, ką jos 
padarys. Nors, rodos, net apkerpėję akmenys pravirkių, matydami 
tave kilpoj kadaruojant. Juk tavo toks gražus ir tvirtas kaklas — 
tesaugo tave dievas, — su tokiu kaklu ištisą pusvalandį kamuotu- 
meis baisiausiose kančiose, kol mirties sulauktum. 

KRISTIS (ima batus ir aunasi). Jeigu šitaip reikia jų baimintis, ver- 
čiau aš eisiu klajoti kaip Ezavas ar Kainas su Abeliu Naifino pa- 
krantėm arba į Erio lygumą. 

PEGINĖ (erzina jį). Gal ir geriau būtų, nes man teko girdėti, kad 
apygardos teisėjai — beširdžiai žmonės. 

KRISTIS (su kartėliu). Čia ne tik teisėjai beširdžiai. (Žiūrėdamas 
į ją) Ar ne graudu, kad vėl reikia leistis į kelionę. Vėl būsiu vieni- 
šas ir žvalgysiuos į moteris ir merginas, kaip vargšai nupuolę ange- 
lai žvelgia į viešpaties veidą. 

PEGINĖ. O kodėl tu turėtum jaustis vienišas, kai po visą Mejo kraštą 
vaikštinėja tūkstančiai nelaimingų mergaičių? 

KRISTIS (niūriai). Pati numanai kodėl. Gerai žinai, koks vienišas 
jaučiasi žmogus, kai jam vakare reikia eiti pro mažą miestelį, o 
abipus kelio žiebiasi žiburiai. Kaip nesmagu žingsniuoti nepažįsta- 
momis vietomis; iš priekio vienas šuo aploja, iš užpakalio vejasi 
kitas. Arba jei eini per didelius miestus, girdi, kaip kiekviename 
tamsiame užkampy bučiuojasi, šneka meilės žodžius. O tu eini tuš- 
čiu pilvu, ir iš alkio net širdis alpėja. 

PEGINĖ. Man regis, Kristi Mehounai, kad tu kažkoks keistas žmogus. 
Kaip gyva dar nesu mačiusi tokio keistuolio. 

KRISTIS. O kaip nebūsiu keistas, jei vienut vienas gyvenu pasaulyje. 

PEGINĖ. Aš nesu keista, nors visą amžių tiktai su tėvu gyvenu. 

KRISTIS (su didžiausiu susižavėjimu). Negi tokia graži, daili mer- 
gaitė kaip tu gali būti vieniša, kai visi vyrai veržte veržiasi prie 

tavęs, norėdami tavo balso pasiklausyti, o maži vaikai seka tau iš 
paskos. 

PEGINĖ. Niekaip nesuprantu, kodėl toks pataikūnas kaip tu skun- 
džiasi vienatve. 

KRISTIS. Pataikūnas! 

PEGINĖ. Manai, patikėsiu, kad vyras, niekad su merginom nekalbė- 
jęs, mokėtų taip šnekėti kaip tu su manim. Tu tik dediesi esąs vieni- 
šas, kad galvą man apsuktum. 

KRISTIS. Gera būtų, jei tik dėčiausi vienišas. Juk nuo pat gimimo 
esu vienišas, lyg mėnuo aušrai auštant. (Eina prie durų) 

PEGINĖ (apstulbinta jo žodžių). Ne, tokių kalbų aš tikrai nesupran- 
tu. Kuo gi tu, Kristi Mehotnai, blogesnis už kitus? Juk tu šaunus 
vaikinas ir tokio karšto būdo, kad net tėvuką nugalabijai. 

KRISTIS. Aš ir pats menkai save tesuprantu. Žinau tik, kad man šian- 
dien sielvartas širdį nutvilkė ir kad aš išeisiu ir vis labiau nutolsiu 
nuo tavęs ir niekad jau, aušrai auštant, nebebūsiu greta ligi pat tos 
dienos, kai mes abu prisikelsim iš numirusių ir drauge su viešpaties 
šventaisiais lauksim išganymo ar pasmerkimo. O dabar aš verčiau 
išeisiu, pasiėmęs į rankas savo lazdelę, nes menkas džiaugsmas į 
kartuves pakliūti, o šiuose namuose aš niekam nebemielas. 

PEGINĖ (griežtai). Kristi! (Jis atsigręžia) Eikš čia. (Jis eina artyn) 
Padėk tą lazdą ir įmesk durpių į ugnį. Tu čia pasamdytas padėjėju, 
ir aš neleisiu tau pabėgti. 

KRISTIS. Pati sakei, kad mane pakars, jei liksiu čia. 

PEGINĖ (pagaliau visai maloniai). Aš buvau kaime ir dviejų ar trijų 
savaičių laikraščiuose perskaičiau viską, kas rašoma apie baisius 
nusikaltimus Airijoje, bet apie tavo žmogžudystę niekur nebuvo 
nė eilutės. (Atsistoja ir eina už prekystalio) Matyt, jie lavono 
nerado. Tau pas mus pavojus negresia. 

KRISTIS (nustebęs, iš lėto). Tai tu juokeisi iš manęs. (Eina jai įkan- 
din, apimtas baikštaus džiaugsmo) Vadinasi, galiu čia likti, dirbti 
kartu su tavimi ir nuo šios baisios dienos nebesijausti vienišas? 

PEGINĖ. Kas tau draudžia čia likti — nebent bijai, kad našlė ar mer- 
ginos tave suvedžios? 

KRISTIS (pakiliai). Ir nuo šios dienos tavo žodžiai skambės man 
ausyse, tavo akys žvelgs man į akis, ir aš matysiu, kaip tu šildaisi 
saulutėje ir kaip kojas plauniesi vakarui atėjus. 

PEGINĖ (maloniai, bet truputį sutrikusi). Manau, kad būsi doras 
padėjėjas; ir nors mane supykdei, su tom mergiotėm prasidėjęs, 

vis dėlto esi man mielesnis už kitus, o aš nė trigrašio neduočiau 
už vaikiną, kuris nėra narsus ir linksmo būdo. 


Šonas Kjou įlekia su krepšiu ant nugaros. Jam įkandin 
seka našlė Kvin 


ŠONAS (Peginei). Ėjau slėniu ir pamačiau, kad tavo kalnų avys 
Džimio lauke kopūstus ėda. Bėk greičiau, kad nesprogtų persi- 
ėdusios. 

PEGINĖ. O viešpatie, dar to betrūko! (Išbėga apsigaubusi skara) 

KRISTIS (žvilgčioja nuo vieno į kitą. Vis dar pakiliai nusiteikęs). 
Gal ir aš bėgsiu jai padėti. Aš pratęs prie avelių. 

NAŠLĖ KVIN (uždaro duris). Pati susitvarkys, be to, Šaninui reikia 
su tavim rimtai pasikalbėti. (Atsisėda ir šypsosi klastingai) 
ŠONAS (ištraukia kažką iš kišenės ir duoda Krisčiui). Ar matai, 

pone? 

KRISTIS (apžiūrinėja). Ketvirtos klasės bilietas į Ameriką. 

ŠONAS (virpėdamas iš susijaudinimo). Bilietą tau atiduosiu ir dar 
priedo naują skrybėlę (ištraukia iš pintinės), ir kelnes su dviguba 
sėdyne (ištraukia), ir savo naują švarką, išaustą iš pačių juodžiau- 
sių vilnų — per tris mylias aplinkui tokių negausi (duoda švarką). 
Viską tau atiduosiu, ir savo palaiminimą, ir gal net paties tėvo 
Railio, jeigu tu iš čia iškeliausi ir paliksi mus ramiai gyventi, kaip 
ligi vakar vakaro gyvenom. 

KRISTIS (su neįprasta arogancija). O kodėl tu užsigeidei mane iš- 
grūsti? 

ŠONAS (žiūri į našlę, prašydamas pagalbos). Menko aš mokslo esu 
ir melagingos istorijos suregzti nemoku. Todėl, Kristi Mehounai, 
teisybę tau pasakysiu. Žadu vesti Peginę, ir man nepatinka, kad jos 
namuose apsigyveno toks gudrus ir bebaimis vyras kaip tu. 

KRISTIS (beveik grėsmingai). Ir duodi kyšį, kad mane iškrapštytum 
iš čia? 

ŠONAS (maldaudamas). Nesupyk, mieliausias pone. Juk ten, už jū- 
rų, tau bus geriau. Apsikabinėsi auksinėm grandinėlėm nuo galvos 
iki kojų, blizgantį švarką apsivilksi ir galėsi su tos šalies poniomis 
ant ristų žirgų jodinėti. (Nekantriai moja našlei Kvin, kad toji 
jam padėtų) 

NAŠLĖ KVIN (eina prie jo). Teisybę jis sako. Verčiau išeik iš čia, 
kad vargšė mergaitė per daug į tave neįsižiūrėtų, jei Šaninas mano, 
kad ji tau ne pora, nors visi kalba, kad dabar ji už tavęs tekėsianti. 

Kristis švyti iš pasitenkinimo 


ŠONAS (rimtai išsigandęs). Ne pora ji tau, juk pikta kaip velnias, 
ir jau po Mėnesio judu vienas kitam už gerklės griebsit. (Rodo, 
kaip jie vienas kitą smaugs) Tik toks kaip aš jai tinku. Ramus, 
paprastas vaikinas. kuris nė piršto nepajudins, kai ji šoks akių 
draskyti. 

NAŠLĖ KVIN (uždeda Krisčiui Šono skrybėlę). Pasimatuok, bernu- 
žėli, jo drabužius. Gal jis šventei tau juos paskolins. (Stumia jį 
prie durų į kambarį) Pasimatuok, tada jau galėsi atsakyti. 

KRISTIS (švytėdamas, susižuvėjęs drabužiais). Gerai. Norėčiau, 
kad ji pamatytų mane su geiumbės švarku ir skrybėle. (Įeina į 
kambarį ir uždaro duris) 

ŠONAS (baisiausiai susirūpinęs). Norėtų, kad ji pamatytų. Nepaliks 
jis mūsų, našle Kvin. Šimtas velnių jį apsėdę. Žinoma, aišku kaip 
dieną — ves jis Peginę. 

NAŠLĖ KVIN (pašaipiai). Čia tai teisybė. Visos mergaitės mėgsta 
drąsuolius ir nekenčia tokių kaip tu. 

ŠONAS (vaikšto nusiminęs). Ak, našle Kvin, ką man daryti? Įduo- 
čiau jį, bet jis pabėgs iš Kilmenhemo kalėjimo, o paskui tikrų 
tikriausiai atidums čia ir nugalabys mane. Jei taip dievo nebijo- 
čiau, gal išdrįsčiau, iš užpakalio prisėlinęs, šakes jam į šoną suvary- 
ti. Ak, koks vargas, kai esi našlaitis ir nebeturi tėvo, kurį užmušęs 
galėtum tapti didvyriu. (Eina prie jos) Ak, našle Kvin, ar nepadė- 
tum man, jei tau avelę pažadėčiau? 

NAŠLĖ KVIN. Avelė menkas daiktas. Bet ką tu man duotum, jei aš 
ištekėčiau už jo ir šitaip išgelbėčiau tave? 

ŠONAS (nustebęs). Tu? 

NAŠLĖ KVIN. Taigi, aš. Duok man žaląją karvę ir kalnų aviną, 
pažadėk, kad leisi vaikščioti per savo rugių lauką, dar pridėk 
mėšlo vežimą per Mykolines ir durpyną vakariniam šlaite. 

ŠONAS (pilnas vilčių). Duosiu, kur nedavęs. Ir dar vestuvinį žiedą 
pridėsiu, ir naują eilutę paskolinsiu, kad vestuvių dieną jis dailiai 
atrodytų. O puotai du ožiukus duosiu ir galoną naminės, ir muzi- 
kantą su dūdmaišiu pakviesiu, kad į tavo vestuves ilgu vežimu 
atvažiuotų. Ir dar duosiu... 

NAŠLĖ KVIN. Gana. O dabar nutilk, nes jis jau ateina. (Įeina 
Kristis, labai puošnus, naujais drabužiais. Našlė Kvin gėrisi juo 
ir eina artyn) Jei dabar save pamatytum, tikriausiai taip pasipus- 

tum, kad su mumis ir kalbėti nenorėtum. Iš tikrųjų, gaila būtų, jei 
tu iš Mejo išvažiuotum į Ameriką. 

KRISTIS (vaikšto pasipūtęs kaip povas). Niekur aš nevažiuosiu. 
Teisybė, vieta čia ne kaži kokia, bet man tiks. (Našlė Kvin duoda 
Šonui ženklą palikti juos vienus) 

ŠONAS. Na, einu išmatuoti aikštelės lenktynėms, kol potvynis neprasi- 
dėjo. Palieku tau drabužius ir linkiu sėkmės lenktynėse. Tesaugo 
tave dievas. (Išeina) 

NAŠLĖ KVIN (gėrisi Krisčiu). Na ir prašmatniai atrodai, berneli. 
Sėsk, pasišnekėsim, kol niekas netrukdo. 

KRISTIS (pasipūtęs). Eisiu ant kalvos Peginės paieškoti. 

NAŠLĖ KVIN. Dar marias laiko turėsi tą savo Peginę susirasti. Ar 
girdėjai, kaip vakar vakare sakiau, kad mudu galėtume tapti 
dideliais draugais? 

KRISTIS. Man ir šiaip draugų netrūksta. Visi neša man drabužius, 
maistą (išdidžiai stypčioja durų link, tvirčiau susijuosia diržą), 
kad galėtų žvilgtelėti į narsųjį našlaitį, kuris vienu smūgiu ligi pat 
kelnių diržo savo tėvą perkirto. (Atidaro duris ir susverdėjęs 
žengia atgal) Ak, visi dangaus šventieji! Dievo angelai prie vieš- 
paties sosto! 

NAŠLĖ KVIN (eina artyn). Kas nutiko? 

KRISTIS. Mano nužudyto tėvuko šmėkla vaikštinėja! 

NAŠLĖ KVIN (žiūri į lauką). Ar tas valkata? 

KRISTIS (baisiai persigandęs). Kur aš nelaimingas nuo tos pragaro 
šmėklos pasislėpsiu? 


Atsiveria durys, ir ant slenksčio pasirodo senasis Me- 
hounas. Kristis slepiasi už durų 


NAŠLĖ KVIN (be galo susidomėjusi). Tesaugo tave dievas, varg- 
dieni. 

MEHOUNAS (šiurkščiai). Ar nematei bernioko praeinant šiuo keliu 
anksti rytą ar vakar vakare? 

NAŠLĖ KVIN. Kas čia per keistas paprotys — nepasisveikinti 
įėjus. 

MEHOUNAS. Ar matei bernioką? 

NAŠLĖ KVIN (oriai). O kaip jis atrodo? 

MEHOUNAS. Netikša perėjūnas žmogžudžio snukiu, su lazda ran- 
koje. Vakar vakare buvau sutikęs tokį valkatą, kuris sakėsi matęs 
Jį einant šiuo keiiu. 

NAŠLĖ KVIN. Dabar pjūties metas, ir šimtai darbininkų eina pro 
čia į Sligo keltą. Kam tau jo prireikė, vargšas žmogau? 

MEHOUNAS. Noriu jį nudėti už tai, kad jis man kastuvu galvą per- 
skėlė. (Nusiima didžiulę skrybėlę ir didžiuodamasis rodo galvą, 
visą aptvarstytą ir aplipdytą) Štai ką jis padarė. Tikras stebuk- 
las, kad su tokia skyle makaulėje jau dešimtą dieną jį vejuosi. 

NAŠLĖ KVIN (ima abiem rankom jo galvą ir susižavėjusi apžiūri- 
nėja). Gerai užtvota! O kas tau trenkė? Gal koks plėšikas? 

MEHOUNAS. Tikras sūnus. Koks jis plėšikas, kad jį kur velniai nu- 
jotų. Paprasčiausias nusmurgęs miknius. 

NAŠLĖ KVIN (paleidžia jo galvą ir šluostosi į prijuoste rankas). 
Žiūrėk, kad tau į galvą gangrena neįsimestų — rodos, taip daktarai 
sako. Su tokia žaizda lakstai saulės kaitroje. Ką jau bešnekėti, 
matyt, smarkiai jį užerzinai, kad savo tėvukui taip trenkė. 

MEHOUNAS. Ar aš? 

NAŠLĖ KVIN (šaiposi). O kas gi kitas? Tikra gėda, kai sukriošę 
seniai jaunus skriaudžia. 

MEHOUNAS (niršdamas). Aš jį skriaudžiau? Lyg koks šventas 
kankinys tylėjau, kol jis viską vėjais leido, o dabar senatvėje likau 
benamis ir niekas man pagalbos rankos neištiesia. 

NAŠLĖ KVIN (baisiai smaginasi, klausydama jo). Tik pamanyk, 
kaip pyktis žmogų gadina. 

MEHOUNAS. Ar mano pyktis? Girdėjai, kaip sakiau, kad jis mane 
sužlugdė. Nieko jis daugiau nemoka, tik tvoras ramstyti ir liežuviu 
malti. Pusę dienos papartyne drybsodavo, saulei pilvą atstatęs. 

NAŠLĖ KVIN. Ir jokio darbo nedirbo? 

MEHOUNAS. Kad būtum mačiusi, koks ten, po šimts velnių, jo 
darbas. Šieno kupetą ims krauti, tai būtinai kreiva išeis. O paskuti- 
nę mūsų karvutę taip vijo, kad net koją jai sulaužė. Jei tik nu- 
griebs kur laisvą valandėlę — tuoj su tais savo paukščiais ims 
čiupinėtis, visokiais ten kikiliais ir strazdais. Arba pradės maivy- 
tis priešais veidrodžio šukę, kur ant sienos turėjom pasikabinę. 

NAŠLĖ KVIN (žiūri į Kristį). Kodėl jis taip kvailiojo? Gal paskui 
mergas zyliodavo? 

MEHOUNAS (paniekinamai šūkteli). Paskui mergas? Vos tik pama- 
tydavo raudoną sijonėlį per kalną atšvytruojant, beregint į krūmus 
slėptis nurūkdavo. O paskui spokso akis išsproginęs pro šakas ir 
lapus, tik ausys kyšo lyg kiškio. Iš tikrųjų, paskui mergas zylio- 
davo! 

NAŠLĖ KVIN. Tai gal girtuokliaudavo? 


MEHOUNAS. Vargšelis nuo butelio kvapo visai apkvaisdavo. Matai, 
pilvas jo niekam tikęs. O kai vieną sykį daviau iš savo pypkės 
tris dūmus patraukti, jį kaip grmdyvę ėmė traukuliai tąsyti, ir aš, 
asilą pakinkęs, gavau jį vežti pas pribuvėją. 

NAŠLĖ KVIN (suplojusi rankomis). Dievaži, dar niekada tokių 
dalykų apie vyrą nesu girdėjusi. 

MEHOUNAS. Kur jau būsi. Prisiekti galėčiau, kad negirdėjai. Visos 
moteriškės ant keturių grafysčių ribos mesdavo ravėti, vos tik 
pamačiusios jį ateinant keliu, ir imdavo kvatotis ir šaukti: „Me- 
houno kvaišelis“. 


NAŠLĖ KVIN. Nežinau, ką duočiau, jei tokį žmogų pamatyti galė- 
čiau. O kaip jis atrodo? 

MEHOUNAS. Toks menkas nukeipęs berniokas. 

NAŠLĖ KVIN. Tamsaus gymio? 

MEHOUNAS. Tamsaus gymio ir purvinas. 

NAŠLĖ KVIN. Rodos, mačiau. 

MEHOUNAS (labai susidomėjęs). Toks bjaurus jaunas šunsnukis. 

NAŠLĖ KVIN. Šlykščiausias, baisiausias bjaurybė, tau kaip iš akies 
trauktas. 

MEHOUNAS. [Į kurią pusę nubėgo? 

NAŠLĖ KVIN. Per kalnus prie jūros, kad suspėtų į garlaivį, kuris 
plaukia į šiaurę ar į pietus. 

MEHOUNAS. Kaip manai, ar pasivysiu? 

NAŠLĖ KVIN. Jei eisi tiesiai per smėlynus ten, kur dabar atoslūgis, 
būsi beveik kartu su juo, nes jam teks lankstu apeiti dešimt mylių 
palei įlanką. (Rodo į duris) Eik tiesiai, paskui palei kelią į šiaurės 
rytus. (M ehounas skubiai išeina) 

NAŠLĖ KVIN (šaukia jam įkandin). Pamokyk gerai jį, kai pavysi, 
bet žiūrėk, kad valdžiai neįkliūtum. Baisiai apmaudu bus, jei teks 
matyti, kaip teisėjas juoda kepuraite skaitys nuosprendį tokiaimn 
narsuoliui kaip tu. (Užtrenkia duris ir akimirką žiūri į Kristį, su- 
sigužusį iš siaubo, o paskui prapliunipa kvatoti) Na, tai bent 
šaunuolis iš Vakarų pakrantės atkeliavo! Čia tas vargšas žmogelis, 
kurį tu ligi pat kelnių diržo perkirtai? 

KRISTIS (žvilgčioja iš už durų, paskui jai). Ką pasakys Peginė, kai 
išgirs? Ką ji dabar pasakys? 

NAŠLĖ KVIN. Sprandą tau nusuks, man rodos, ir pro duris išmes. 

Tegu jos dievas pasigaili — stebuklu tave palaikė. O tu, pagyrų 
puode, visiems pilnas ausis primelavai savo tėvuką užmušęs. 
KRISTIS (atsigręžęs į duris, iš apmaudo nebegali žado atgauti, 
paskui ima šnekėti lyg ir sau). Dėjosi negyvas, o paskui atsigavo 
ir nusekė įkandin lyg sena žebenkštis paskui žiurkę. Atsidangino 
čia, kad mane nuo tų Šiaurinės Airijos gražuolių atskirtų. O 

patsai — sena maita. Tik į jūrą tokį įmesti. 

NAŠLĖ KVIN (prablaivėjusi). Ir šitaip kalba vienturtis sūnus! 

KRISTIS (nebesusivaldęs). Taigi, vienturtis sūnus. Kad jam vienut 
vienas dantis beliktų ir tą patį imtų gelti ir viena akis septynias- 
dešimt septynis velnius kiekvienoj kryžkelėj matytų, kad viena 
medine koja kibildžiuotų ir į patį pragarą nušoktų. (Dairosi) 
Antai jis eina pakrante. Ak, kad viešpats dievas atsiųstų didelę 
bangą ir jį nuo žemės paviršiaus nuplautų. 

NAŠLĖ KVIN (pasipiktinusi). Ar gėdos nebeturi? (Deda jam 
ranką ant peties ir apgręžia) Kas tau? Vos neverki? 

KRISTIS (pilnas nevilties ir sielvarto). Juk jau mačiau, kaip meilė 
lyg žvaigždžių šviesa iš jos akių spindėjo, ir girdėjau žodžius, 
kurie skambėjo, lyg šventoji Brigita būtų nekaltiems kūdikėliams 
kalbėjusi. O dabar ji vėl pasikeis ir plūs mane, kaip senė, luoša 
asilą į kalną gindama. 

NAŠLĖ KVIN. Per gražiai kalbi apie tokią merginą; juk ji, visiems 
matant, šonus kasosi ir kiaurai persmirdo degtine, per dienų 
dienas smuklėje prekiaudama. 

KRISTIS (nekantriai). Ji turėtų ne smuklėj, o danguje prekiauti. 
Geriau ką man daryti, sakyk. Dar vakar vakare buvau stebukla., 
stačiai iš dangaus nukritęs. 


ir skubiai eina prie Krisčio 


NAŠLĖ KVIN. Man rodos, daryk taip, kaip aš darau, savo vyrą 
nugalabijusi. Ištisas dienas sėdžiu ten aukštai ant kalno, kartais 
smagu būna saulutėj šildytis, ir tuomet adau kojines ar marškinius 
siuvu, o kartais žvelgiu į škunas, barkasus ir Žvejų valtis jūroje ir 
galvoju — ten šimtai barzdotų vyrų, o aš čia metų metais viena 
gyvenu. 

KRISTIS (susidomėjęs). Tu visai tokia kaip aš. 

NAŠLĖ KVIN. Taigi, tokia kaip tu. Todėl tu man į širdį kritai. Aš 
juk turiu ten aukštai trobelę ir galėčiau rūpintis tavimi, ir niekas 

neklausinėtų, kas tu per vienas, ar tu koks žmogžudys, ar šiaip 
kas. 

KRISTIS. Ką aš daryčiau, Peginę palikęs? 

NAŠLĖ KVIN. Rasčiau tau visokių įdomių darbų — galėtum kiau- 
kutus kalkėms rinkti ir paskui mūsų trobelės vidų išbaltinti, 
žąsims tvartelį suręsti, valtį nauja oda aptempti. Nors mano 
trobelė atokiai stovi, prie mano ratelio susirenka patys išmintin- 
giausi seniai. O kaip smagu bus mudviem kuždėtis ir glėbesčiuotis. 

BALSAI (lauke, iš toli). Kristi! Kristi Mehounai! Kristi! 

KRISTIS. Ar ten Peginė Maik? 

NAŠLĖ KVIN. Ten turbūt mergaitės. Ateina kviesti tave į varžybas 
pakalnėje. Ką liepsi joms pasakyti? 

KRISTIS. Padėk man gauti Peginę. Man tik jos tereikia. (Našlė 
Kvin atsistoja ir eina prie lango) Padėk man ją gauti, ir aš melsiu 
dievą, kad jis tau mirties valandą pagalbos ranką ištiestų ir, 
stačiu keliu per palaimos slėnį nuvedęs, atvertų dangų prie šven- 
čiausios mergelės sūnaus kojų. 

NAŠLĖ KVIN. Na ir malda! 

BALSAI (artėja). Kristi! Kristi Mehounai! 

KRISTIS (susijaudinęs). Ateina. Dėl dievo meilės, prisiek man padėti 
ir išgelbėti mane. 

NAŠLĖ KVIN (akimirką žiūri į jį). Jei padėsiu tau, ar prisieksi, 
kad, tapęs šeimininku, leisi man vaikščioti per tavo sklypą, duosi 
man aviną ir mėšlo vežimą per Mykolines? 

KRISTIS. Prisiekiu dangaus žvaigždėmis ir jūra, ir žeme. 

NAŠLĖ KVIN. Tada mes niekam apie senį neprasitarsim, ir Peginė 
apie tavo nuotykį iki amžiaus galo nesužinos. 

KRISTIS. O jeigu jis kartais sugrįžtų? 

NAŠLĖ KVIN. Prisieksim, kad jis beprotis ir visai ne tavo tėvas. Aš 
galėčiau pasidievagoti šiandien mačiusi, kaip jis pajūryje siautėjo. 


Įbėga merginos 


SJUZANA. Eime į varžybas pakrantėje. Peginė sako, kad jūs turit 
ateiti. 

SARA TENSI. Jau šuoliai prasidėjo; mes jums atnešėm žokėjaus 
kostiumą, kurį galėsit apsivilkti mulų lenktynėms pajūryje. 

HONORA. Eime. 

KRISTIS. Gerai, eisiu, jei ten bus Peginė. 

SARA. Jinai ant tako. Šaiposi iš Šanino Kjou. 

KRISTIS. Eisiu pas ją. (Įšbėga, lydimas merginų) 

NAŠLĖ KVIN. Ką gi, jei pagaliau ir blogai baigsis, galėsiu pasiguosti, 
kad niekas kitas jo nepagailėjo, tik vargšė našlė, tokia kaip aš, 
kuri vaikus palaidojo ir vyrą į kapus nuvarė. (Išeina) 


Uždanga 

TREČIAS VEIKSMAS 


Ta pati scena. Kiek vėliau tą pačią dieną. Įeina Džimis, 
truputį įkaušęs 


DŽIMIS (šaukia). Ei, Pegine! (Eina prie durų į kambarį) Pegine 
Maik! (Vėl grįžta į smuklę) Pegine! (Įeina Filis, taip pat įkaušęs. 
Filiui) Ar matei ją? 

FILIS. Ne, nemačiau, bet pasiunčiau Šoną Kjou, kad, pakinkęs 
asilą, parvežtų jį namo. (Bando atidaryti užrakintas indaujos 
duris) Na, ar nebjaurus jis žmogus, šitaip nusitašė per šermenis. 
Ir mergiotė velnių priėdus — viską užrakino. Laksto uodegą 
parietusi paskui tą snarglį. O čia, nors ir nudvėsk iš troškulio — 
niekas net nepastebės. 

DŽIMIS. Kas čia nuostabaus, kad laksto. Juk jis ir ruletininką su- 
žlugdė, ir tą gudročių, kur su kilpom triukus rodo, aplošė, ir tai 
kaliausei šaudykloje nosį sugurino, ir pajūryje visas rungtis 
laimėjo — ir bėgimo, ir šuolių, ir šokimo, ir dar galai žino kokias. 
Sakau tau, velnioniškai jam sekėsi. 

FILIS. Sektis tai gal ir sekėsi, bet vis tiek jį greitai virvėm suriš. Juk 
jis nė dešimt žodžių negali pasakyti nepasigyręs, kaip nudėjo 
savo tėvą ir kaip šauniai jam kastuvu užtvojo. 

DŽIMIS. Niekas žmogaus nekaria už tai, kad jis pats save apskundžia. 
O jo tėvas tikriausiai jau žemėje sudūlėjo. 

Palei langą iš lėto praeina senis Mehounas 


FILIS. Tik pagalvok — kasa sau žmogus bulves ilgakočiu kastuvu 
ir staiga iškapsto dvi kaukolės puses. Ką tada laikraščiai rašys ir 
teismuose kalbės? 

DŽIMIS. Sakys, kad ten būta kokio senovės dano, kuris per potvynį 
prigėręs. (Įeina senis Mehounas, atsisėda prie durų ir klausosi) 

Ar nesi girdėjęs, kad ten Dubline rado kaukoles, išrikiuotas lyg 
mėlynus ąsočius kokioj Konouto pirkioj. 

FILIS. Ir tu tiki? 

DŽIMIS (priekabiai). Ogi matė jas tas berniokas, kuris po pjūties 
parplaukė laivu iš Liverpulio. Jų ten daugybė, sakė, net paroda 
suruošta, kad visi pamatytų, kokie didžiuliai žmonės seniau žemėje 
gyvenę. Esą ten ir baltų kaukolių, ir juodų, ir geltonų. Vienos 
visus dantis turi, kitų vos vienas likęs. 

FILIS. Gal ir nemelavo, nes kai aš dar buvau vaikiščias, už mūsų namo 
buvo kapinės, ir ten gulėjo žmogaus griaučiai. Šlaunikaulis buvo 
sulig visa mano ranka. Tikra pabaisa, sakau tau. Būdavo, sekma- 
dieniais aš šiaip sau, dėl juoko sudėliodavau tuos kaulus. Gražūs 
kaulai, net švyti nuo baltumo. Dabar jau visam pasauly nieko 
panašaus nebepamatysi. 

MEHOUNAS (stoja). Sakai — nebepamatysi? O pažiūrėk į šitą galvą 
ir pasakyk, ar dar kur nors tokių atrastum? Tik truputį aptrupėjo, 
kai kastuvu per ją trenkė. 

FILIS. Viešpatie švenčiausias! O kas gi tau trenkė? 

MEHOUNAS (triumfuodamas). Mano paties sūnus, ar patikėsit? 

DŽIMIS. Ką gi, žmogaus širdies niekas nesupras. 

FILIS (įtariai). Tai kaipgi ten buvo? 

MEHOUNAS (vaikštinėdamas po kambarį). Šimtus mylių nuėjau ir 
visur gaudavau švarų patalą ir keturis kartus per dieną pilvą iki 
soties prisikimšti vien už tai, kad gryną teisybę pasakojau. (Eina 
artyn, truputi agresyviai) Duokit gurkšnelį gerklei praskalauų, 
ir Jums papasakosiu. 


Įeina našlė Kvin iratsistoja apstulbus jam už nugaros. 
Mehounas atsigręžęs į Džimį ir Filį kairėje 
DŽIMIS. Paprašyk jos. Ji turi to gėralo po skara pasislėpusi. 
NAŠLĖ KVIN (skubiai eina prie Mehouno). Tu čia? Netoli nuėjai. 
MEHOUNAS. Pamačiau garlaivį nuplaukiant, o taip ėmė troškulys 
kamuoti ir mėšlungis koją traukti, kad tariau sau: „Velniai jo 
nematę“. Ir grįžau. (Žiūri jai po skara) Duok man taurelę, juk 
visai nusikamavau, nuo praeito antradienio bekeliaudamas. 
NAŠLĖ KVIN (ima taurelę, guosdama kaip vaiką). Sėsk prie židinio 
ir atsipusk bent valandėlę. Kur nepavargsi nuo tokios kelionės, 
muštynių ir kaitrios saulės. (Pila jam naminės iš molio ąsočio, 
kurį atsinešė) Štai išgerk už savo laimę ir ilgą amžių. 

MEHOUNAS (godžiai griebia stiklinę ir sėda prie ugnies). Teat- 
lygina tau dievas. 

NAŠLĖ KVIN (vogčia pasiveda vyrus į šalį). Žinot ką? Šitas žmogus 
dėl savo žaizdos iš proto kraustosi. Buvau jį kiek anksčiau sutikusi. 
Paistė kažką, kad čigonas jam per galvą trenkęs. Paskui, matyt, 
išgirdo apie Krisčio darbą ir štai dabar ėmė tvirtinti, kad sūnus 
jam makaulę perskėlęs. Neduok dieve, baisus daiktas beprotybė. 
Ims dar ir užmuš ką, manydamas, kad čia tas žmogus, kur jam 
trenkė. 

DŽIMIS (jos kalbos įtikintas). Iš tikrųjų baisus. Pažinojau tokį 
žmogelį, kuriam bėra kumelė buvo į galvą įspyrusi. Ilgai jis 
vaikštinėjo ir pjovė visus arklius, kokie tik pakliūdavo, kol paga- 
liau prarijo sieninio laikrodžio spyruoklę ir pasimirė. 

FILIS (įtariai). Ar Kristį jis matė? 

NAŠLĖ KVIN. Ne, nematė. Neužsiminkit apie jį, tokios minties jam 
nepakiškit. Jei čia įvyks žmogžudystė, judviem teks liudyti teisme. 
(Žiūri atsigręžusi į Mehouną) Tsss! Jis klausosi. Palaukit, kol 
išgirsit, kad aš jį apraminau ir į protą atvedžiau. (Eina prie 
Mehouno) Kaip jautiesi, pone? Ar atsigavai? 

MEHOUNAS (truputį įkaitęs nuo naminės). Man tik labai graudu. 
Kiek sielvarto turi iškęsti žmogus, vienas palikęs. Juk nuo pat 
gimimo jį auginau. O koks bukagalvis buvo. Mokykloj toliau 
elementoriaus nenuėjo. Būdavo, grįžta namo, kojų nebepavilk- 
damas, nuo mušimo net juodas lyg čigono asilas. Sakau tau, 

* baisiai liūdna. Rūpiniesi, augini tikrą savo vaiką, o jis ima ir 
ranką prieš tave pakelia. Ir kas belieka — tik vienam numirti, 
gailiai verkiant vidury nakties. 


NAŠLĖ KVIN (nežino ką sakyti). Kai girdžiu tave taip ramiai 
kalbant, net patikėti nebegaliu, kad esi tas pats žmogus, kurį šįryt 
matėm pro šalį einant. 

MEHOUNAS. Tas pats ir esu, iš tikrųjų. Visai sukriošau ir su- 
gniužau, per šeštą dešimtį persiritęs. Baisu, sakau tau, amžių 
nugyvenus, sulaukti, kad tikri tavo sūnūs šoktų ant tavęs kaip 
pasiutę šunys. O tu visai jau nusialinai juos bardamas, jiems kailį 
karšdamas ir dar visaip kaip mokydamas. 

FILIS$ (Džimiui). Jis visai nesiautėja. (Našlei Kvin) Paklausk, 
kaip jo sūnus atrodo? 

NAŠLĖ KVIN (nutaisiusi ypatingą miną, Mehounui). Ar tas sūnus, 

kur tau per galvą tvojo, nebuvo kokių dvidešimt vienerių metų 
vyrukas, puikiai mokąs bėgti, šokinėti, imčių eiti? 

MEHOUNAS (atsisuka į ją, rėkdamas iš pykčio). Ar negirdėjai, jau 
sakiau, kad didesnio žioplio ir su žiburiu nerasi. Dabar sužinos, 
kaip gyventi be tėvo, kai visi, jauni ir seni, ims tyčiotis iš jo, kai 
keiks, plūs ir spardys lyg suskiu sergantį šunį. 


Lauke girdėti plojimai ir šauksmai 


MEHOUNAS (užsidengia delnais ausis). Ko jie ten, dėl dievo mei- 
lės, taip bliauna? 

NAŠLĖ KVIN (šyptelėjusi). Jauną vaikiną sveikina. Visų varžybų 
nugalėtoją, šaunuolį iš Vakarų pakrantės. 


Vėl šauksmai ir valiavimai 


MEHOUNAS (eina prie lango). Nuo tokio riksmo širdis man gali 
plyšti. Ir taip jau visą savaitę smilkiniuose tvinkčioja. Ar jie ten 
lenktyniauja? 

DŽIMIS (žiūri pro atviras duris). Aha. Sodina jį ant mulo — bus 
lenktynės pajūry. Mūsų šaunuolis ant mulo su akidangčiais. 
MEHOUNAS (suglumęs). Tas vaikinas? Jei sakytum, kad jis paikas 
per visą pilvą, galvą guldyčiau, kad jis kaip vandens lašas panašus 
į mano bastūną sūnų. (Susijaudinęs prisideda prie kaktos ranką) 

Dievaži, eisiu ir aš lenktynių pažiūrėti. 

NAŠLĖ KVIN (griežtai jį sulaiko). Niekur tu neisi. Verčiau grįžk 
atgal ; Belmaletą, negaišdamas tokioj vietoj, kur net kampo 
nakvynei negausi. 

FILIS (eina į priekį). Nepaisyk jos. Lipk čia ant suolo ir viską puikiai 
matysi. Jie skuba, kad spėtų prieš potvynį. Kol nusileisi taku per 
uolas, visa bus pasibaigę. 

MEHOUNAS (lipa ant suolo, šalia atsistoja našlė Kvin). Čia gerai 
matyti ligi pat jūros krašto. Jau joja. Jis pirmas. Kas jis per 
vienas? 

NAŠLĖ KVIN. Pasaulio čempionas, sakau tau. Šiandien jam viskas 
sekasi. 

FILIS (žiūri susidomėjęs lenktynėmis). Žiūrėkite, jau spaudžia jį. 

DŽIMIS. Vis tiek jis laimės. 

FILIS. Palauk, Džimi Ferelai. Per anksti taip sakyti. 

NAŠLĖ KVIN (šaukdama). Žiūrėkit, kliūtį peršoko. Tai bent 
raitelis! 

DŽIMIS (džiūgauja). Na, spausk, bernužėli. 

MEHOUNAS. Trečias joja. 

DŽIMIS. Vis tiek pralenks visus. 

NAŠLĖ KVIN. Pralenks, net jei su šimtu raitelių lenktyniauti tektų. 

MEHOUNAS. Pažiūrėkit į jo mulą. Net kibirkštys lekia it žvaigždės. 

NAŠLĖ KVIN. Tai bent šuolis! (Susijaudinusi įsitveria Mehouno) 
Nukrito! Vėl užšoko! Dievaži, lenkia visus! 

DŽIMIS. Oi, oi, kaip mulą talžo! 

FILIS. Mūsų merginos sveikina jį! 

DŽIMIS. Paskutinis ratas. Dabar iki stulpo be kliūčių! 

MEHOUNAS. Žiūrėkit į tą siaurumą. Į balą įklimps. (Šaukia) Tai 
bent raitelis! Vėl prasiveržė! 

DŽIMIS. Žiūrėk, joja greta! 

MEHOUNAS. Šaunuolis! Velniai griebtų, jau viskas! 


"Už scenos džiūgauja, scenoje esantieji prisideda prie jų 


MEHOUNAS (dveiodamas). O čiagi kas? Pakėlė ant rankų! Neša 
čionai. (Surinka iš pykčio ir nuostabos) Kristis tenai. Prisiekiu 
dangaus žvaigždėmis! Tegu tik nusispjauna, tuoj pažinsiu, nors 
mėnulį apžergęs jotų. (Puola prie durų, bet našlė Kvin sugriebia 
Jį ir tempia atgal) 

NAŠLĖ KVIN. Nurimk. Ten visai ne tavo sūnus. (Džimiui) Laikyk 
Jį, kitaip gausi mėnesį cypėj tupėti, kad žmogžudį kurstei. Ir dar 
baudą mokėsi. 

DŽIMIS. Laikau. 

MEHOUNAS (bando išsiveržti). Paleiskit. Ei jūs, visi, paleiskit. Aš 
su juo susidorosiu. 

NAŠLĖ KVIN (įsikarščiavusi purto jį). Čia ne tavo sūnus. Tas žmo- 
gus žada vesti šeimininko dukterį. Prekyba čia gera, leidimą jie 
turi, na, ir naminės netrūksta. 

MEHOUNAS (nustebęs). Ką? Jis veda padorią mergiotę? Ir dar 
pinigingą? Ar jums protas pasimaišė? O gal aš į bobų beprotnamį 
pakliuvau? 

NAŠLĖ KVIN. Tau pačiam protas pasimaišė, kai gavai per makaulę. 
Tas vaikinas — tikras Vakarų pakrantės stebuklas. 

MEHOUNAS. Aš gi matau, kad čia mano sūnus. 

NAŠLĖ KVIN. O aš matau, kad tau protas pasimaišė. (Lauke džiū- 
gauja) Ar girdi, kaip jie sveikina jį prie visų kelio posūkių? Juk 

sakei, kad tavo sūnus visai paikas. Negi jie sveikintų tokį, kuris 
paikas apsigimė? 

MEHOUNAS (susirūpinęs). Gal iš teisybės ten negali būti jis. (Vėl 
šauksmai) Dėl jo niekas taip nešūkautų. Matyt, aš tikrai iš galvos 
išsikrausčiau ir dabar tik žmones baidau. (Atsisėda, prisideda 
prie kaktos ranką) Sykį esu matęs, kaip raudoni velniai mane 
bandė į butelį įkišti. O dar kitą sykį mačiau žiurkes, didumo 
sulig barsukais. Jos man iš ausies kraują čiulpė. Bet niekada kaip 
gyvas nesu šito seiliaus vyru palaikęs. Aš iš tiesų jau proto netenku. 

NAŠLĖ KVIN. Nenuostabu. Juk tau galvoje tokia skylė žiojėja. 

MEHOUNAS. Kad ir mane, ir jį giltinė pasmaugtų! Ligi šiol man dar 
niekad protas nebuvo pasimaišęs. O juk nė trys savaitės neprabėgo 
nuo tos dienos, kai aš nuo aušros lig sutemų su Limeriko mergom 
gėriau, kol pagaliau visai apkvaitęs nuvirtau it pėdas. (Našlei 
Kvin, staiga) Ar mano veidas nepersikreipęs? 

NAŠLĖ KVIN. Persikreipęs, kur nebus persikreipęs. Ir vypsai tu 
kaip tikras beprotis, kiekvienas vaikas pasakytų. 

MEHOUNAS (kiek pralinksmėjęs). Tai gal aš verčiau eisiu į prie- 
glaudą. Ten jie mane išskėstom rankom pasitiks. (Su aiškiausiu 
pasididžiavimu) Juk aš toks baisus, toks baisus ligonis. Jau sykį 
esu ten buvęs. Tada klykiau, tramdymo marškiniais apvilktas, o 
septyni daktarai į spausdintas knygas rašė viską, ką aš kalbėjau. 
Ar patikėsi? 

NAŠLĖ KVIN. Nors kaip gyva kito tokio kaip tu nepamatysiu, vis 
dėlto verčiau tu nešk iš čia kudašių. Matai, sykį mūsų berniokai 
buvo nutvėrę beprotį, tai taip ėmė į jį, nabagėlį, akmenis svaidyti, 
kad tas bėgo, bėgo, putodamas, kliedėdamas, kol įkrito į jūrą ir 
prigėrė. 

MEHOUNAS (filosofiškai). Teisybė, kai proto netenki, žmonės lyg 
velniai tave užpuola. Išleisk mane, aš kaip nors prasmuksiu taku, 
kad nieko nesutikčiau. 

NAŠLĖ KVIN (išlydi jį). Na, gerai. Bėk dešinėn, ir niekas nepa- 
matys. 


Mehounas išbėga 


FILIS (nuovokiai). Tu čia kažką rezgi, našle Kvin. Bet aš eisiu paskui 
Jį, pavalgydinsiu, leisiu išsimiegoti ir pasižiūrėsiu, ar jis iš tiesų 
pakvaišęs, ar toks pat sveikas kaip tu. 

NAŠLĖ KVIN (su nerimu). Jeigu eisi artyn prie to žmogėno, saugok 

galvą, sakau tau. Ar negirdėjai, kaip jis pats sakė, kad jam kartais 
pasimaišo. 

FILIS. Supaisysi, ką jis čia pripliauškė. Man regis, iki nakties čia dar 
visokių linksmybių bus. (Išeina) 

DŽIMIS. Koks tas Filis pasipūtėlis ir kvailys. Kaip tam pamišėliui 
nesimaišys protas, jeigu galva jam perskelta. Eisiu įkandin ir pažiū- 
rėsiu, kaip jis užpuls Filį. 

Išeina. Našlė Kvin slepia atsineštą naminę už prekystalio. 
Lauke triukšmas 


BALSAI. Tik pažiūrėkit, koks jisai! Šitoks šuolininkas, šitoks raitelis! 
Tai bent šaunuolis! Na, neškit jį čia. 


Įeina Kristis, apsivilkęs žokėjaus kostiumu, kartu su 
Pegine Maik, Sara ir likusiomis mergino- 
mis bei vyrais 


PEGINĖ (miniai). Eikit, netrukdykit jam. Juk jis kiaurai permirkęs 
nuo prakaito. Eikit, sakau. Pradėkit virvės traukimą, nelaukę, 
kol jis apdžius. 

MINIA. Štai jo prizai! Dūdmaišis!: Smuikas, kuriuo senovėje dainiai 
grieždavo. Plačiakraštė skrybėlė ir lazda iš dygiosios slyvos 
medžio su spygliais. Tokia lazda visus mokslinčius iš Dublino gali 
išvaikyti. 

KRISTIS (ima iš vyrų dovanas). Nuoširdžiausiai jums dėkoju. Tačiau 
tai, ką šiandien padariau, vieni niekai. Ką būtumėt sakę, jei 
būtumėt matę, kaip aš vienu smūgiu žmogų patiesiau. 

KAIMO ŠAUKLYS (lauke skambina varpeliu). Dėmesio! Paskutinė 
rungtis! Virvės traukimas pievoje, pakalnėj! Eikit visi, visi! Mejo 
vyrai parodys, ką gali! 

PEGINĖ. Eikit sau, leiskit jam atsikvėpti ir išdžiūti. Eikit, sakau jums. 
Jis daugiau nieko nebedarys. (Išstumia susirinkusius. Našlė išeina 
drauge su visais) 

VYRAI (išeidami). Na, eime. Sėkmės pasilikusiems. 

PEGINĖ (švytėdama šluosto Krisčiui veidą skarele). Koks tu šau- 
nuolis! Dabar tai bus tau gyvenimėlis — tik gulbės pieno betruks. 
Juk tokią galybę prizų laimėjai, ir dar pačioj vidurdienio kaitroj, 
visas prakaitu apsipylęs. 

KRISTIS (susižavėjęs žiūri į ją). Tik tada gulbės pieno man be- 
trūktų, jeigu laimėčiau didžiausią prizą, kokio geidžiu — tavo 

pažadą, kad eisi už manęs po dviejų savaičių, kai tik mūsų užsakai 
bus paskelbti. 

PEGINĖ (traukdamasi nuo jo). Kaip tu drįsti šito mane klausti? 
Juk visi žino, kad išlėksi pas kokią mergiotę į savo kraštą, kai tik 
po keturių ar penkių mėnesių tavo tėvo palaikai žemėje supus. 

KRISTIS (pasipiktinęs). Tave palikęs išlėksiu? (Eina prie jos) Nie- 
kada! O kai po keturių ar penkių mėnesių oras atšils ir viskas 
aplinkui saldžiai pakvips, mudu abu braidysim po rasas vakarais 
palei Neifiną, ir gal tu tada pamatysi, kaip spindintis jaunas 
mėnuo leidžiasi už kalnų. 

PEGINĖ (žaismingai žiūri į jį). Tai mylėsi mane, Kristi Mehounai, 
paslapčiom, naktį, prie Neifino lyg koks vagis? 

KRISTIS. Tu nebegalvosi, kaip aš tave myliu — ar kaip vagis, ar kaip 
grafaitis, kai šitom rankom tave apglėbsiu ir karštuos bučiniuos 
savo lūpas spausiu prie tavųjų. Ir tada tikriausiai man bus gaila 
paties viešpaties dievo, kad jis per amžius vienut vienas savo 
auksiniam soste sėdi. 

PEGINĖ. Iš tiesų, kaip gera bus, Kristi Mehounai. Kiekvienai mer- 
gaitei širdis alptų, sutikus tokį iškalbų vaikiną, mokantį taip 
meiliai ulbėti. 

KRISTIS (padrąsintas). Palauk, dar išgirsi mane kalbant, kai mes, 
didžiajam penktadieniui praėjus, išeisim klaidžioti po Erisą ir, 
atsigėrę šaltinio vandens, drėgnom lūpom bučiuosimės ir žaisim 
saulės atokaitoje; tu atsigulsi aukštielninka ir visa paskęsi gėlėse. 

PEGINĖ (sujaudinta jo tono, tyliai). Aš būsiu graži, ar ne? 

KRISTIS (įsikarščiavęs). Jei vyskupai su mitrom tave pamatytų, 
savam kaily netvertų, kaip kadaise šventieji pranašai, kurie 
rojaus tvoros virbus lenkė, kad tik gautų pasižiūrėti į Trojos 
gražiąją Eleną. O ta sau vaikštinėja kitapus tvoros, auksinę skraistę 
gėlių puokšte pasidabinusi. 

PEGINĖ (iš tikrųjų švelniai). O kuo, Kristi Mehounai, galėjau 
patikti tokiam žmogui kaip tu? Kalbi lyg koks dainius, o tavo 
širdis pilna narsumo. 

KRISTIS (tyliai). Septynių saulių šviesa spindi tavo širdyje, ir lyg 
angelo žibintas šviesi tu man, kai aš naktį žeberklu gaudysiu 
lašišas Ovene ar Keroumore. 

PEGINĖ. Jei būčiau tavo žmona, Kristi Mehounai, tokią naktį eičiau 
drauge su tavim. Pamatytum, kaip aš sargybai moku dantis užkal- 
bėti ir sugalvoti juokingus vardus kiekvienai dangaus žvaigždelei. 

KRISTIS. Tu iš tikrųjų su manimi eitum? Gali juk mirtinai peršalti 
per krušą ar ryto rūkuose. 

PEGINĖ. Mudu pasislėptume po kokiu krūmeliu. (/šgąstingai) O gal 
čia tik tuščios kalbos? Mūsų trobelė menka, šiaudiniu stogu, negi 
čia sutiktų apsigyventi toks šaunus vaikinas kaip tu? 

KRISTIS (apkabina ją per liemenį). Jei nebūčiau doras krikščionis, 
ant plikų kelių atsiklaupęs poterius kalbėčiau ir melsčiausi kiek- 
vienam stogo šiaudeliui viršum tavo galvos, kiekvienam akmenėliui 
ant tako į tavo pirkelę. 

PEGINĖ (švytėdama). Jei čia teisybė, nuo šiol kasdien deginsiu 
žvakes už stebuklą dievui, kuris atvedė tave iš pietų. Aš galiu nieko 
nelaukus tekėti už tavęs, nes drabužiai kraičiui jau nupirkti. 

KRISTIS. Tai stebuklas. Bet ir teisybė. Aš taip ilgai vargą vargau ir 
taip toli keliavau ir net nenumaniau, kad vis artėju prie šios 
nuostabios dienos. 

PEGINĖ. O mane, mergaitę, dažnai imdavo pagunda išplaukti į užjūrį 
ir ištekėti už žydo, kuris turi dešimt statinių aukso. Ir net nenu- 
jaučiau, kad toks kaip tu eina ir eina vis artyn prie manęs lyg 
viešpaties dievo žvaigždė. 

KRISTIS. Tik pagalvok, seniai buvau girdėjęs, kad moterys šneka 
švelnius žodžius visokiems papaikėliams, bet dabar pirmą kartą 
pats išgirdau, kaip tavo nuostabus balsas meiliai šneka ir džiugina 
man širdį. 

PEGINĖ. Tik pagalvok, Kristi Mehounai, kad tai aš taip kalbu, o juk 
septyni kaimai bijo mano aštraus liežuvio. Taip, širdis — tikras 
stebuklas. Man rodos, nuo šiol visame Mejo krašte nebebus kitų 
tokių laimingų įsimylėjėlių kaip mes. (Lauke girdėti girtų dai- 
navimas) Tai mano tėvukas grįžta iš šermenų. Kai išsimiegos, mes 
jam pasakysim. Tada lengviau susikalbėsim. 

MAIKLAS (už scenos dainuoja). 


Sargybiniai pavijo. 
Nutvėrė už čiupros. 

Į cypę vėl įkišo 

Ir duos ten mums pylos. 


(Įeina Šono prilaikomas) 


Vėl gulim ir vaitojam 
Už grotų įkišti... 

Pamato Kristį, svirduliuodamas eina prie jo ir spaudžia jam 
ranką, tuo tarpu Peginė ir Šonas kalbasi kairėje 


MAIKLAS (Krisčiui). Telaimina tave dievas ir šventieji angelai, 
vaikine. Girdėjau šnekant, kad tu visas varžybas laimėjai. Tikra 
gėda, dievaži, kad aš tavęs nenusivedžiau į Keitės Kesidi šermenis. 
Šitokio šaunaus ir tvirto vaikino. Kaip gyvas nesi tokių šermenų 
matęs. Degtinė upeliais tekėjo. Kai mes vidurdienį jos kaulus 
į ankštą kapą nuleidom, penki vyrai, ne, šeši jau nė žodžio nebe- 
galėjo pratarti ir, sudribę stačiai ant šventų akmenų, ožius lupo. 

KRISTIS (suglumęs žiūri į Peginę). Negi čia teisybė? 

MAIKLAS. Sakau tau, kad teisybė. Oi, koks tu pasiutęs sukčius — 
savo vargšą tėvuką paslapčiom palaidojai. O galėjai užmesti mului 
ant nugaros ir atgabenti į vakarus, kaip kadaise šventas Juozapas 
padarė. Būtume čia jį deramai palaidoję, o dabar pūva ten, ir nė 
vienas krikščionis už jo sielą burnelės neišmetė. 

KRISTIS (piktai). Tokiam kaip jis nieko kito ir nereikia. Tegu sau 
guli kur gulėjęs. 

MAIKLAS (tapšnoja jam per nugarą). Na ir užkietėjęs tu žmogžudys! 
Vargas bus tam vyrui, kurio žmonelę įsižiūrėsi. (Rodo Šoną) 
Štai, pažvelk į šitą kuklų ir dorą krikščionį, kurį aš savo dukteriai 
vyru išrinkau. O šiandien gavau raštą auksiniais krašteliais, kad 
jiems leidžiama susituokti. 

KRISTIS. Ir tu nori, kad jie šiandien susituoktų? 

MAIKLAS (išsitiesia). O kaipgi. Manai, jei aš girtas, tai leisiu savo 
dukrai vienai gyventi su tokiu nutrūktgalviu plevėsa kaip tu? 

PEGINĖ (pasitraukia nuo Šono). Ar teisybė, kad gautas leidimas? 

MAIKLAS (triumfuodamas). Tėvas Railis perskaitė jį ta nežmoniška 
lotynų kalba ir pasakė man: „Pačiu laiku gavom, kuo skubiausiai 
aš juos sutuoksiu, nes bijausi to jauno bernioko, kuris ten žvaigždes 
nuo dangaus skina“. 

PEGINĖ (karštai). Jau jis pavėlavo. Dabar aš tekėsiu už šito vaikino, 
už Krisčio Mehouno. 

MAIKLAS (balsiai, su siaubu). Nori, kad jis mano sūnumi taptų, kai 
tėvo kraujas dar nuo jo nenudžiūvo? 

PEGINĖ. Taip, noriu. Ar neapmaudu jaunai merginai tekėti už tokio 
vyro kaip Šaninas. Juk jis tikra kaliausė. Narsumo nė per nago 
juodymą neturi ir gražių žodžių kalbėti nemoka. 

MAIKLAS (žiopčiodamas sudrimba kėdėje). Na ir netikėlė tu 

dukra — visus taukus man nuo širdies nukrėtei. O aš dar tiek 
prisiplempęs, kad vos atsikvėpt begaliu. Gal nori, kad abu dabar 
šoktų ant manęs ir aš kaukčiau iki aušros, kol širdis pusiau perplyš? 
Šaninai, ko tu nieko nesakai? Nejau nė trupučio nepavydi? 

ŠONAS (baisiai nelaimingas). Bijočiau pavydėti žmogui, kuris savo 
tėvuką nugalabijo. 

PEGINĖ. Ką gi, menkas džiaugsmas tekėti už tokio vyro kaip tu. 
Matau, kad našlaitei visur pavojai gresia. Tikra laimė, kad neiš- 
tekėjau už tavęs, nesulaukusi jo atkeliaujant iš vakarų ar pietų. 

ŠONAS. Keista — išsirinkai sau nudriskusį valkatą, dievai žino iš kur 
atklydusį. 

PEGINĖ (žaismingai). O tu tareisi esąs toks gražuolis, su kuriuo 
mergaitei vienas džiaugsmas Naujų metų sekmadienį saulutėj 
pasivaikštinėti. Juk su tavim būdama, mergaitė greičiau galvos 
apie jaučio kepenis, o ne apie lelijas ar rožes. 

ŠONAS. Negi tu užmiršai ir mano meilę, ir šventąjį leidimą, ir 
telyčias, kurias tau atiduodu, ir aukso žiedą? 

PEGINĖ. Man rodos, kad tu per geras man, Šonai Kjou iš Kilakino. 
Keliauk sau sveikas, kol susirasi kokią prašmatnią panelę, kuri 
atgins tau bandą jaučių iš Mito slėnio ir bus apsisagsčiusi deiman- 
tais kaip faraono motina. Čia tau, Šaninai, bus pora. Tesaugo tave 
dievas. (Pasitraukia ir slepiasi už Krisčio) 

ŠONAS. Bet paklausyk... 

KRISTIS (žiauriai). Nešdinkis iš čia, vaikine, kad prie mano šian- 
dieninių žygių dar ir žmogžudystė neprisidėtų. 

MAIKLAS (pašoka klykdamas). Ką, žmogžudystė? Ar pasiutai? Mano 
namuose žudyti ruošiesi, kai čia visur prikrauta naminės šio va- 
karo išgertuvėms! Eik sau ant jūros kranto, jei trokšti muštis. Ten 
potvynis nuplaus visus pėdsakus, ir niekas nieko nebeprisimins. 
(Stumia Šoną prie Krisčio) 

ŠONAS (ištrūksta ir slepiasi Maiklui už nugaros). Maiklai Džeimsai, 
aš nenoriu muštis. Verčiau liksiu viengungis, ligi amžiaus galo 
aistrų lėtai deginamas, negu eisiu muštis su tokiu strykčiojančiu 
laukiniu, dievas žino iš kur atsidanginusiu. Užtvok jam pats, Maik- 
lai Džeimsai, antraip tu nebegausi nei mano telyčių, nei šėmojo 
jaučio, kurį atsivedžiau iš Snimo. 

MAIKLAS. Ar tai man su juo muštis, jeigu jis, savo tėvą žudydamas, 
šito meno išmoko. (Stumia Šoną) Eik tu, kvaily, ir muškis dabar 
su juo. 

ŠONAS (pažengia kelis žingsnius į priekį). Ar ranka jam vožti? 

MAIKLAS. Kastuvą paimk, ten dešinėje rasi. 

ŠONAS. Bijau kartuvėse atsidurti, jei kastuvu stuktelėsiu. 

KRISTIS (ima kastuvą). Na, tai aš priversiu tave kartuvių nebijoti 
arba nešdintis iš čia. 


Šonas išbėga pro duris 


KRISTIS. Laimingos kelionės! (Eina prie Maiklo, erzindamas) Man 
rodos, tau visai nesinorėtų savo namuose laikyti tokį kvakšintį 
nenaudėlį. Palaimink mus ir paklausyk, kaip ji prisieks būti man 
ištikima. Mane dabar laimė lydi, todėl kiekvienas džiaugtųsi, savo 
namuose turėdamas tokį vyrą kaip aš. 

PEGINĖ (Maiklui iš kitos pusės). Palaimink mus. Prisiekiu dievu, 
kad tik už jo tekėsiu ir niekad savo žodžio nemainysiu. 

MAIKLAS (stovi viduryje, atsirėmęs į abu). Matyt, jau tokia dievo 
valia, kad vienam lemta lengva mirtim numirti, o kitam kamuotis. 
Ir tokia dievo valia, kad žmonės daug vaikų gimdytų ir Žemę 
apgyventų. Ko vertas vienišas žmogus, klausiu aš jūsų? Vienoj 
troboj kąsnį užkąs, kitoj gurkšnį užgers, o savo kampo niekur ne- 
turi, lyg senas asilas, kuris bliauna, paklydęs tarp uolų. (Krisčiui) 
Daugelis bijotų įsileisti tokį kaip tu į savo namus, kad staiga galvos 
nepalydėtų. Bet aš doras airis ir verčiau be laiko į kapus nueisiu, 
prieš tai pamatęs dešimtį anūkų, kurie auga žvalūs keikūnai, negu 
priveisiu aplink savo lovą nupiepusių smurgliukų, kokių, man 
rodos, Šonas Kjou tegali prigimdyti. (Sujungia jų rankas) Drąsus 
vyras — rečiausias deimantas pasaulyje, o tas, kuris vienu smūgiu 
savo tėvą pusiau perkirto, tikriausiai drąsos turi tiek kiek dešimt. 
Todėl tegu dievas ir šventoji Marija, ir šventasis Patrikas laimina 
jus ir nuo šios dienos daugina jūsų palikuonis. 

KRISTIS ir PEGINĖ. Per amžių amžius. Amen. 


Lauke triukšmas. Įlekia senis Mehounas, lydimas 
minios ir našlės Kvin. Jis puola Kristį, partrenkia 
jį žemėn ir ima mušti 


PEGINĖ (traukia jį už rankos). Liaukis gi! Kas tu per vienas? 

MEHOUNAS. Jo tėvas. Tegu dievas man atleidžia. 

PEGINĖ (traukiasi atgal). Ar jis iš numirusių prisikėlė? 

MEHOUNAS. Manai, kad mane taip lengva pribaigti, kastuvu stuk- 
telėjus? (Vėl muša Kristį) 

PEGINĖ (įtūžusi žiūri į Kristį). Tai šitaip tu melavai, sakei per pusę 
perskėlęs. Tu gi nieko nepadarei. 

KRISTIS (nutveria Mehouno lazdą). Jis ne mano tėvas. Kažkoks 
įsisiautėjęs beprotis, kurio visi žmonės bijo. (Rodo į našlę Kvin) 
Jinai žino, kad aš teisybę sakau. 

MINIA. Tu mulkini Peginę. Vadinasi, našlė Kvin jau matė jį, ir tu 
tą žinai. Melagis! 

KRISTIS (pritrenktas). Jisai melagis — išgriuvo paslikas su perskelta 
galva ir apsimetė miręs. 

MEHOUNAS. Juk nurūkai per kalvą kiek įkabindamas, dar man 
nespėjus atsigauti iš nustebimo, kad prieš mane drįsai šokti. 
PEGINĖ. Tik pamanykit, kaip mes čia jį šlovinom, o jis ničnieko ne- 
padarė, tik taukštelėjo per galvą ir nudūmė į šiaurę. Iš baimės net 

suprakaitavęs. Lauk iš čia! 

KRISTIS (graudžiai). Juk matei šiandien, ką aš nuveikiau. Todėl 
išgelbėk dabar mane nuo to senio. Kodėl taip užsidegei kuo grei- 
čiau mane pražudyti? 

PEGINĖ. Tavo apgaulė taip elgtis skatina. Baisu pagalvoti, kad vos 
prieš pusvalandį tu buvai įsibrovęs į mano širdį. (Mehounui) 
Išvesk jį iš čia. Man gėda prieš žmones, kad dėl tokio melagio, tokio 
nusmurgusio kvailio pykčiu nebetveriu. 

MEHOUNAS. Na, kelkis ir eik su manim — teks už viską atsakyti. 

MINIA (tyčiojasi). Na ir šaunuolis! Tai šitas berniokas visame Mejo 
krašte viešpatauti buvo užsimanęs! Įkirsk jam kaip reikiant, po- 
ne! 

KRISTIS (išsigandęs ir suglumęs atsistoja). Ir kam jums mane kan- 
kinti? Tegu mane vietoje perkūnas nutrenkia, jeigu esu ką nors 
nuskriaudęs, išskyrus tą vieną kartą, kai jam užtvojau. 

MEHOUNAS (garsiai). Čia visa blogybė. Jei nieko nenuskriaudei, 
vadinasi, niekam tikęs esi. Juk iš tokių kaip tu ir kyla viso pasaulio 
blogybės. 

KRISTIS (iškelia rankas). Visagalio viešpaties dievo vardu... 

MEHOUNAS. Netrukdyk viešpaties dievo. Gal nori, kad jis atsiųstų 
mums sausrą, karštinę, vištakystę ar cholerą? 

KRISTIS (našlei Kvin). Atsistok nors tu tarp mūsų ir padėk man. 

NAŠLĖ KVIN. Jau ir taip daug padariau, teatleidžia man dievas. 
Daugiau nebegaliu. 

KRISTIS (beviltiškai dairosi aplink). Ir ką man daryti — vėl grįžti 
į tą kankynę? Ar tapti valkata ir traukti didžiaisiais keliais iš prie- 

glaudos į prieglaudą, rugpjūčio dulkėms gerklę ėdant ar kovo vė- 
jams kiaurai per visus šonkaulius švilpiant? 

SARA. Paprašyk Peginės, kad tau padėtų. Jos ūpas dažnai keičiasi. 

KRISTIS. Neprašysiu. Jos grožis — man kančia. Juk tokią merginą 
Kilio laukuose tarp viržių sutikęs, net vidurnakčio mėnuo didžiuo- 
tųsi. Ir kas čia mane atvarė, kad jos akių liepsna man visą sielą 
išdegintų? 

PEGINĖ (Mehounui, susijaudinusi, tramdydama ašaras). Išvesk jį. 
Kitaip aš užsiundysiu vaikinus, kad jį užmuštų. 

MEHOUNAS (eina prie jo, mosuodamas lazda). Na, eime, jeigu ne- 
nori, kad visi matytų, kaip aš tau šonus vanosiu. 

PEGINĖ (pro ašaras juokiasi). Ir gerai, tegu visi žmonės pasižiūri, 
kaip jam kailį karš, tam bjauriam melagiui. O dėjosi esąs didvyris, 
kurio visi bijo. 

KRISTIS (Mehounui, labai griežtai). Palik mane. 

MINIA. Na, na! Kristi, nepasiduok! Tai bus smagumėlis, jei juodu 
susimuš! 

MEHOUNAS (bando sustverti Kristį). Na, eikš! 

KRISTIS (dar grėsmingiau). Palik mane, sakau tau! 

MEHOUNAS. Gal ir paliksiu, kai ant kojų nepastovėsi ir nugara pa- 
mėlynuos. 

MINIA. Na, pradėkit, abudu. Aš už senį! Šaunuoli, laikykis! 

KRISTIS (tyliu balsu, bet labai ryžtingai). Liaukitės šaukę. Šiandien 
jūs mane didvyriu padarėt tik dėl to, kad melu patikėjot. O dabar 
man ima rodytis, kad nors ir sunku žmogui būti vienišam, dar 
blogiau susidėti su tokiais papaikėliais kaip jūs. 


Mehounas žengia į jo pusę 


KRISTIS (beveik rėkte rėkia). Eikit lauk... arba aš iš tikrųjų taip 
uždrošiu, kad jūsų angelai sargai debesyse mirkčioti pradės. (Stai- 
ga pasisuka ir čiumpa kastuvą) 

MINIA (pusiau išsigandusi, pusiau susidomėjusi). Jis iš galvos eina! 
Atsargiai! Bėkit nuo to pamišėlio! 

KRISTIS. Gal aš ir pamišėlis, bet šiandien visi girdėjot mano balsą 
tariant žodžius, kurie mieste per mugę dainiaus žodžiams nenusi- 
leidžia. Aš laimėjau jūsų lenktynes, ir jūsų šuolius, ir... 

MEHOUNAS. Užčiaupk savo koserę ir eik su manim. 

KRISTIS. Einu, bet pirma tave patiesiu. 

Puola su kastuvu senį Mehouną ir išsiveja jį pro duris. Jam 
įkandin išbėga minia ir našlė Kvin. Lauke didžiulis 
triukšmas. Paskui pasigirsta klyksmas ir akimirką stoja kapų 
tyla. Įeina Kristis, pusiau apkvaitęs ir pasuka prie ugnies 


NAŠLĖ KVIN (įbėga ir eina prie jo). Dabar tai jie pačiups tave. 
Einam greičiau, antraip tave iš tikrųjų pakars. 

KRISTIS. Aš manau, dabar Peginė vėl ims girti mane, kaip gyrė prieš 
kelias valandas. 

NAŠLĖ KVIN (nekantriai). Eime per kiemo duris. Menkas džiaugs- 
mas kartuvėse kyboti. 

KRISTIS (pasipiktinęs). Niekur aš neisiu. Kam man begyventi, jei 
Peginę prarasiu. 

NAŠLĖ KVIN. Eime, tau bus nė kiek ne blogiau kaip vakar vakare; 
dabar merginoms galėsi girtis dviguba žmogžudyste. 

KRISTIS. Peginės Maik aš nepaliksiu. 

NAŠLĖ KVIN (nekantriai). Tokių kaip ji pilna kiekvienos parapijos 
smuklėj nuo pat Bingemstauno ligi Mito slėnio. Eime, sakau tau. 
Rasiu tau meilesnių mergaičių — kas mėnesį galėsi naują turėti. 

KRISTIS. Man tik vienos Peginės reikia, nors tu man visą pulką rink- 
tinių merginų atvestum ir išrikiuotum vienmarškines nuo čia ligi 
pat tolimų rytų žemių. 

SARA (įbėgdama nusisega vieną iš daugelio savo sijonų). Jau eina 
jo karti. (Duoda jam savo sijoną, skarą) Apvilk jį ir tegu bėga į 
rytus. 

NAŠLĖ KVIN. Jis dabar aikštijasi, bet mes jį aprengsime ir aš perkel- 
siu jį keltu į Ekilo garlaivį. 

KRISTIS (neryžtingai priešinasi). Atstokit nuo manęs! Juk žinau, 
kad šiandien man laiminga diena. Ji tikrai tekės už manęs; galų 
gale juk aš įrodžiau esąs didvyris. (Jos bando užsegti jam sijoną) 

NAŠLĖ KVIN. Paimk jį už kairės rankos ir ištempsime iš čia. Na, 
berneli, eime! 

KRISTIS (staiga atsitokėjęs). Mane nuo jos atskirti norit? Gal pa- 
vydit, kad ji tekės už manęs? Pasitraukit. (Griebia kėdę ir užsi- 
moja) 

NAŠLĖ KVIN (išeidama). Į beprotnamį jį reikia įkišti, o ne į kartu- 

ves. Išbėgsim per kiemo duris ir pakviesim gydytoją. Ir šitaip iš- 
gelbėsim jį. 
Išeina drauge su Sara pro duris į kambarį. Tarpduryje susi- 
spiečia iš lauko atėję vyrai. Kristis vėl eina prie ugnies 


MAIKLAS (šnabžda, siaubo apimtas). Ar seniokas tikrai nebegyvas? 
FILIS. Pats ką tik mačiau, kaip dvasią išleido. 


Visi sužiūra į Kristį 
MAIKLAS (su virve rankose). Žiūrėkit, kaip jis sėdi. Nejučiom už- 
nerkim kilpą jam ant kaklo! 
FILIS. Tu, Šaninai, užnerk. Tu čia blaiviausias iš visų. 
ŠONAS. Kaip aš eisiu prie jo, juk jis labiausiai ant manęs niršta. Ver- 
čiau jau tu, Pegine Maik. 
PEGINĖ. Na, gerai, duok šen. 


Peginė su kitais prieina prie Krisčio ir ant kaklo užneria jam 
kilpą 


KRISTIS. Ko jums prireikė? 

ŠONAS (triumfuodamas, tuo tarpu kiti suriša Kristį virve per krū- 
finę). Eime į policiją. Pabūsi tol, kol į kartuves nuves. 

KRISTIS. Mane? 

MAIKLAS. Jei mes tavęs pasigailėsim, galbūt viešpats dievas nubaus 
mus, ant mūsų galvų užtraukdamas valdžios rūstybę. Taigi, verčiau 
nesispyriok. Mirtis kartuvėse lengva ir greita. 

KRISTIS. Aš iš vietos nepajudėsiu. (Peginei) Ką tu man pasakysi, 
kai aš dabar tą padariau visų akyse? 

PEGINĖ. Pasakysiu štai ką; kai iš svetur atėjęs žmogus drąsiai kal- 
ba — atrodo, čia tikras stebuklas. Bet kai ima akis draskyti kieme 
ir čia pat kastuvu per galvą žmogui trenkia — supranti, kad drą- 
sios kalbos ir šlykštus darbas ne tas pats. (Vyrams) Išveskite jį iš 
čia, kitaip mus visus dar šiandien dėl to nuteis. 

KRISTIS (su siaubu). Ir tu mane varai, kad budelis savo sudiržusiom 
rankom užmegztų tą nelemtą kilpą man pačiam paausy? 

VYRAI (traukia virvę). Na, eime. Ko lauki? (Parverčia jį ant 
grindų) 

KRISTIS (kojom užsikabina už stalo kojų). Nupjauk virvę, Pegine, 
ir aš dingsiu jums iš akių. Gyvensiu nuo šiol kaip tie pamišėliai 
Kile, kurie minta visokiom šlykštynėm ir ant akmenų užkibusiais 
dumbliais. 

PEGINĖ. Gal nori, kad mus visus pakartų dėl tokio akiplėšos melagio 
kaip tu. (Vyrams) Greičiau jį iš čia išveskit! 

ŠONAS. Suveržkit kilpą ant kaklo ir truktelėkit. 

FILIS. Pats suveržk. Nebijok, jis tau nieko nepadarys, jei tik per daug 
arti prie jo dantų neprieisi. 

ŠONAS. Bijau aš jo. (Peginei) Paimk degančių durpių gabalėlį ir 
pasvilink jam blauzdą. 

PEGINĖ (dumplėmis pučia ugnį). Paleisk stalą, berneli, antraip aš 
tau kinkas pačirškinsiu. 

KRISTIS. Tu ugnį pūti, kad mane kankinti galėtum. (Balsas stiprėja) 
Ak, štai kokia tu. Na, dabar visi saugokitės. Jeigu jau man teks į 
kartuves keliauti, linksmai keliausiu, sakau jums, ir prieš mirdamas 
dar ne vienam iš jūsų kraują nuleisiu. 

ŠONAS (išsigandęs). Tvirtai jį laikyk, Fili. Dėl dievo, būk atsargus. 
Man regis, jis labiausiai už savo nuoskaudas trokšta man atkeršyti. 

KRISTIS (beveik linksmai). Jei tik pakliūsi man į rankas, dar šį 
vakarą kabosi ant šakos vietoj kaliausės ir galėsi pragaro paukščius 
baidyti. Tai smagus bus pasivaikštinėjimas, kai drauge su mano 
tėvo dvasia prie pragaro vartų trauksi. 

ŠONAS (Peginei). Na, paskubėk, girdi! Dievuliau, koks baisus žmo- 
gus. Tikrą teisybę sakė tėvas Railis, kad degtinė mūsų prakeikimas. 
Juk jūs visi ant kojų vos laikotės ir nežinot, ką daryti. 

KRISTIS. Jeigu dabar kuriam iš jūsų sprandą nusukčiau, teisme 
jausčiausi lyg tikras karalius, matydamas, kaip prisiekusieji iš 
baimės kinkas drebina. O kai aš pakibsiu kilpoje, koks verksmas 
kils visame Mejo krašte; net ponios, šilkais ir atlasais apsitaisiusios, 
šniurkščios į mezginiuotas nosinaites. O kiek dainų, baladžių sudės 
apie mano skaudžią dalią! (Pasisuka, ant grindų gulėdamas, ir 
įkanda Šonui į blauzdą) 

ŠONAS (klykia). Į blauzdą man įkando! Lyg pasiutęs šuo. Dabar 
jau tikriausiai mirsiu. 

KRISTIS (patenkintas savim). Žinoma, mirsi. Tik pasirūpink, kad 
ten pragare visas vėliavas iškeltų, kai aš po dviejų ar trijų savaičių 
atkeliausiu. Man atrodo, kad šėtonas nedaug teturi tokių, kurie 
savo tėvuką nugalabijo sykį Keryje, o dar sykį Mejo krašte. 


Iš užpakalio ant visų keturių atropoja senis Mehounas 
ir žiuri. Niekas jo nepastebi 
VYRAI (Peginei). Duok šen durpės gabalą. 
PEGINĖ (prieina). Tepagaili jo dievas! (Svilina jam blauzdą) 
KRISTIS (spardosi ir klykia). Ak, viešpatie maloningas. (Paleidžia 
stalo kojas, vyrai tempia jį prie durų) 
DŽIMIS (pastebi senį Mehouną). Žiūrėkit, kas čia atropojo! 
Visi palieka Kristį ir bėga į kairę 
KRISTIS (vargais negalais pasikelia ant kelių ir atsiduria tiesiai 
priešais senį Mehouną). Ką, ar atėjai, kad nudėčiau tave trečią 
kartą? Ko prireikė? 
MEHOUNAS. Kodėl jie tave surišo? 
KRISTIS. Veda į policiją, kad už tavo nužudymą pakartų. 
MAIKLAS (teisindamasis). Tokia jau viešpaties valia, kad kiekvienas 
savo lūšnelę nuo įstatymo laužymo saugotų. O ką darytų mano 
dukra, jei mane kas nors sužlugdytų ar pakartų? 


MEHOUNAS (atrišdamas Kristį, niūriai). Labai man čia rūpi, tegu 
nors ligi pat mirties su maišu ant pečių vaikštinėja, kriaukles rink- 
dama. Bet mudu su sūnumi dabar savais keliais trauksim. Tai 
smagumėlis bus pasakoti visiems apie Mejo krašto žmonių niekšybę 
ir apie čionykščius kvailius. (Krisčiui, kuris jau išsilaisvino iš 
pančių) Na, eime. 

KRISTIS. Su tavim eiti? Na gerai, bet aš eisiu kaip šaunus kapitonas 
su savo netikėliu vergu. Eik pirmas ir žiūrėk, kad nuo šios dienos 
man virtum avižinę košę ir bulves skustum, nes nuo šiol aš — 
visų muštynių nugalėtojas. (Stumia Mehouną) Na, eik, sakau gi 
tau. 

MEHOUNAS. Ar man sakai? 

KRISTIS. Nedrįsk išsižioti. Lauk iš čia. 

MEHOUNAS (išeidamas žiūri atsigręžęs į Kristį). Šlovė viešpačiui. 
(Plačiai išsišiepia) Matyt, man vėl protas aptemo. (Išeina) 
KRISTIS. Būkit dešimt tūkstančių kartų palaiminti visi, kurie čia 
esat. Nes jūs galų gale padarėt mane tikru narsuoliu. Nuo šiol iki 
pat Paskutinio teismo dienos gyvenimas man bus lyg pasaka sva- 

jonių karalystėje. (Išeina) 

MAIKLAS. Ačiū dievui, pagaliau ramiai pagerti galėsim. Atnešk 

"porterio, Pegine. 

ŠONAS (eina prie jos). Koks stebuklas! Galų gale tėvas Railis galės 
mus sutuokti. Niekas dabar mums nebesutrukdys, kad tik ta bjauri 
žaizda užgytų. 

PEGINĖ (trenkia jam antausį). Dink man iš akių. (Užsitraukia skarą 
ant galvos ir pratrūksta nesuvaldomai raudoti) O, vargas man, 
vargas. Dabar tikrai jį praradau. Praradau vienintelį tikrą šaunuolį 
iš Vakarų pakrantės. 

PIRMAS PAVEIKSLAS 


Palėpė, apšviesta pro stoglangį sklindančios šviesos. Netvar- 
kingai išmėtyti įvairūs daiktai: lagaminai, sena viryklė, siuvėjo 
manekenas. Kanoris ir Sorbjė sėdi: vienas ant laga- 
mino, kitas ant senos taburetės, Liusi ant viryklės. Visi su 
antrankiais. Fransua vaikšto iš vieno palėpės krašto į 
kitą. Jis irgi su antrankiais. A nr i, išsitiesęs ant grindų, miega 


Iscena 


Kanoris, Sorbjė, Fransua, Liusi, Anri 


FRANSUA. Ar jūs kada nors prabilsite? 
SORBJĖ (pakelia galvą). O apie ką kalbėti? 
FRANSUA. Nesvarbu apie ką, kad tik būtų bent koks triukšmas. 


Staiga suskamba vulgari ir rėksminga muzika. Tai radijas 
žemesniame aukšte 


SORBJĖ. Štai tau ir triukšmas. 

FRANSUA. Man reikia ne tokio: tai jų triukšmas. (Vėl pradeda 
vaikščioti, bet staiga sustoja) Ak! 

SORBJĖ. Kas dar? 

FRANSUA. Jie girdi mane ir tikriausiai sako: „Štai vienas jau ner- 
vinasi“. 

KANORIS. Na tai nesinervink. Sėskis. Rankas pasidėk ant kelių: 
antrankiai mažiau spaus riešus. Ir nekalbėk. Pasistenk užmigti 
arba mąstyk apie ką nors. 

FRANSUA. O kas iš to? 


Kanoris gūžteli pečiais. Fransua vėl pradeda vaikščioti 

SORBJĖ. Fransua! 

FRANSUA. Ko? 

SORBJĖ. Tavo batai girgžda. 

FRANSUA. Aš tyčia juos girgždinu. (Pauzė. Sustoja priešais Sorbjė) 
Bet apie ką jūs galit galvoti? 

SORBJĖ (kilstelėjęs galvą). Nori, kad pasakyčiau? 

FRANSUA (pažvelgia į jį ir žingteli atgal). Ne. Nesakyk. 

SORBJĖ. Galvoju apie tą mergytę, kur klykė. 

LIUSI (staiga pabusdama iš savo svajonių). Kokią mergytę? 

SORBJĖ. Mergytę iš fermos. Aš girdėjau ją klykiant, kai jie mus varė. 
Liepsna jau buvo apėmusi laiptus. 

LIUSI. Mergytė iš fermos? Kam ją priminei? 

SORBJĖ. Žuvo daug žmonių. Vaikų ir moterų. Bet aš negirdėjau, 
kaip jie mirė. O mergytė, atrodo, tebeklykia ir dabar. Aš negaliu 
su tuo riksmu gyventi vienas. 

LIUSI. Jai buvo trylika metų. Tai dėl mūsų ji žuvo. 

SORBJĖ. Jie visi žuvo dėl mūsų. 

KANORIS (Fransua). Dabar pats matai, jog geriau būtų buvę mums 
tylėti. 

FRANSUA. Kodėl? Mes irgi neilgai begyvensime. Ir tau galbūt ims 
atrodyti, kad jie buvo laimingi. 

SORBJĖ. Jie nenorėjo mirti. 

FRANSUA. O aš norėjau? Mes nekalti, kad mums nepasisekė. 

SORBJĖ. Priešingai. Tai mūsų kaltė. 

FRANSUA. Mes vykdėme įsakymą. 

SORBJĖ. Taip. 

FRANSU A. Jie įsakė mums: „Žygiuokite į kalnus ir užimkite kaimą“. 
Mes atsakėme: „Tai kvailystė, per dvidešimt keturias valandas 
bus pranešta vokiečiams“. Jie atsakė: „Vis tiek Žygiuokite ir užim- 
kite“. Tada mes tarėme: „Gerai“. Ir nužygiavome. Tai kuo mes 
kalti? 

SORBJĖ. Reikėjo laimėti. 

FRANSUA. Mes negalėjome laimėti. 

SORBJĖ. Žinau. O vis dėlto reikėjo laimėti. (Pauzė) Trys šimtai. 
Trys šimtai žmonių, kurie nenorėjo mirti ir kurie mirė be reikalo. 
Jie guli tarp akmenų ir juosta saulėje; jų lavonai matyti pro visus 
langus. Ir dėl to mes kalti. Mes kalti, kad šiame kaime beliko tik 
policininkai, lavonai ir akmenys. Sunku bus dvėsti su tuo riksmu 
ausyse. 

FRANSUA (šaukia). Duok mums ramybę su savo mirusiaisiais. Aš 
čia jauniausias: aš tik klausiau kitų. Aš nekaltas! Nekaltas! Ne- 
kaltas! 

LIUSI (švelniai. Per visą šią sceną ji ramiai klausėsi). Fransua! 

FRANSUA (sumišęs, netvirtu balsu). Ką? 

LIUSI. Sėsk šalia manęs, mielas broliuk. 


Jis dvejoja 
(Dar švelniau pakartoja savo prašymą) Eikš čia. 
Jis atsisėda šalimais 


(Sukaustytomis rankomis negrabiai paliečia jo veidą) Koks tu 
karštas! Kur tavo nosinė? 

FRANSUA. Kišenėje. Negaliu jos pasiekti. 

LIUSI. Šitoj kišenėj? 

FRANSUA. Taip. 

LIUSI (įkiša ranką į švarko kišenę, šiaip taip ištraukia nosinę ir nu- 
šluosto jam veidą). Tu visas suprakaitavęs ir drebi: nereikia taip 
ilgai vaikščioti. 

FRANSUA. Kad galėčiau nusivilkti švarką... 

LIUSI. Negalvok apie tai, kas neįmanoma. 


Jis tampo savo grandines 


Ne, nesitikėk jų sutraukyti. Viltis tik didina skausmą. Sėdėk ra- 
miai, kvėpuok iš lėto, jauskis lyg miręs: aš jaučiuosi lyg mirusi ir 
esu visai rami, aš taupau jėgas. 

FRANSUA. O kam jas taupyti? Ar kad galėtum garsiau rėkti? Ką čia 
sutaupysi, kad jau galas. Beliko tiek mažai laiko, o aš dar taip no- 
rėčiau visur būti. (Bando atsistoti) 

LIUSI. Pasėdėk čia. 

FRANSUA. Aš turiu suktis ratu. Kai sustoju, mano mintys pradeda 
suktis. Aš nenoriu galvoti. 

LIUSI. Vargšas mano mažėli. 

FRANSUA (priglūsta prie Liusi kelių). Liusi, viskas taip sunku. 
Aš nebegaliu žiūrėti į jūsų veidus: jie kelia man siaubą. 

LIUSI. Padėk galvą man ant kelių. Taip, viskas taip sunku, o tu toks 
jaunas. Kad kas dar galėtų tau nusišypsoti ir pasakyti: vargšas 
mano mažėli. Kadaise tavo liūdesį išsklaidydavau aš. Vargšas 

mano mažėli... Vargšas mano mažėli... (Staiga atsitiesia) Dabar 
nebegaliu. Sielvartas išdžiovino mane. Aš nebegaliu verkti. 

FRANSUA. Nepalik manęs vieno. Mane apninka mintys, kurių man 
gėda. 

LIUSI. Klausyk. Yra žmogus, kuris galėtų tau padėti... Aš nesu 
visiškai viena... (Pauzė) Su manim Žanas, jei tu galėtum... 

FRANSUA. Žanas? 

LIUSI. Jie nesugavo jo. Jis leidžiasi žemyn Grenoblio link. Tai vie- 
nintelis iš mūsų, kuris rytoj dar bus gyvas. 

FRANSUA. O kas toliau? 

LIUSI. Jis suras kitų žmonių, jie dirbs mūsų darbą kitur. O paskui 
baigsis karas, jie ramiai gyvens Paryžiuje, su tikromis nuotrau- 
komis tikruose pasuose, ir žmonės juos vadins tikrom pavardėm. 

FRANSUA. Ką gi, jam pavyko. Bet kas man iš to? 

LIUSI. Jis eina per mišką. Žemai palei kelią boluoja tuopos. Jis galvoja 
apie mane. Pasaulyje niekas kitas taip švelniai negalvoja apie ma- 
ne. Jis galvoja ir apie tave. Jis galvoja, kad tu vargšas mažėlis. 
Pasistenk pažvelgti į save jo akimis. Jis gali verkti. (Verkia) 

FRANSUA. Ir tu gali verkti. 

LIUSI. Aš verkiu jo ašaromis. 


Pauzė 


FRANSUA (staiga pakyla). Gana. Aš galiu pradėti jo neapkęsti. 
LIUSI. Ir vis dėlto tu jį mylėjai. 

FRANSUA. Bet ne taip, kaip mylėjai tu. 

LIUSI. Ne. Ne taip, kaip mylėjau aš. 


Koridoriuje pasigirsta žingsniai. Atsiveria durys. Liusi staiga 
atsistoja. Policininkas pasižiūri į juos, paskui vėl už- 
daro duris 


SORBJĖ (gūžtelėjęs pečiais). Jie linksminasi. Kodėl tu atsistojai? 

LIUSI (vėl sėsdamasi). Pamaniau, kad ateina mūsų išvesti. 

KANORIS. Taip greit neateis. 

LIUSI. Kodėl? 

KANORIS. Jie klysta — jiems atrodo, kad laukimas demoralizuoja. 

SORBJĖ. Kažin ar klysta? Koks čia malonumas laukti, kai į galvą 
lenda visokios mintys. 

KANORIS. Žinoma. Bet, antra vertus, yra laiko susiimti. Pirmąsyk 
mane areštavo Graikijoje Metakso laikais. Tuomet manęs atėjo 

ketvirtą valandą ryto. Jeigu jie būtų bent kiek paspaudę, būčiau 
pradėjęs kalbėti. Iš netikėtumo. Bet tada jie manęs netardė. Po 
dešimties dienų griebėsi didžiausio žiaurumo, bet buvo jau per 
vėlu: buvo pražiopsoję staigmenos efektą. 

SORBJĖ. Jie tave mušė? 

KANORIS. Aišku! 

SORBJĖ. Kumščiais? 

KANORIS. Ir kumščiais daužė, ir kojom spardė. 

SORBJĖ. Ar tada... tau sunku buvo išsilaikyti? 

KANORIS. Ne. Kol muša, galima laikytis. 

SORBJĖ. Taip?.. Vadinasi, galima laikytis... (Pauzė) Ir kai daužo 
blauzdikaulius ar alkūnes? 


KANORIS. Taip, taip. Galima laikytis. (Švelniai) Sorbjė! 

SORBJĖ. Ką? 

KANORIS. Jų nereikia bijoti. Jie neturi vaizduotės. 

SORBJĖ. Aš bijau savęs. 

KANORIS. Bet kodėl? Mes neturime ką pasakyti. Visa, ką mes žinome, 
žino ir jie. Klausykite! (Pauzė) Viskas būna kitaip, negu įsivaiz- 
duojame. 

FRANSUA. O kaip? 

KANORIS. Negalėčiau tau pasakyti. Štai, pavyzdžiui, tada man atro- 
dė, kad praėjo labai mažai laiko. (Juokiasi) Aš taip stipriai laikiau 
sukandęs dantis, kad paskui tris valandas negalėjau prasižioti. Tai 
buvo Noplyje. Vienas tipas avėjo senoviškus batus. Smailais galais. 
Jis spardė man veidą. Moterys dainavo palangėje; aš įsiminiau jų 
dainą. 

SORBJĖ. Noplyje? Kuriais metais? 

KANORIS. Trisdešimt šeštais. 

SORBJĖ. Nagi tuomet ir aš ten buvau. „Teofiliu Gotjė“ buvau at- 
plaukęs į Graikiją. Kaip turistas. Mačiau kalėjimą; prie jo sienų 
auga Barbarijos figmedžiai. Vadinasi, tu buvai viduje, o aš lauke? 
(Juokiasi) Juokinga. 

KANORIS. Juokinga. 

SORBJĖ (staiga). O jeigu jie tave ima gražinti? 

KANORIS. A? 

SORBJĖ. O jeigu jie tave ima gražinti savo įrankiais? 


Kanoris gūžteli pečiais 

Manau, jog man padėtų ištverti nuolankumas. Aš sau visą laiką 
kartočiau: dar valandėlę pakentėsiu. Argi tai nepadėtų? 

KANORIS. Anoks čia padėjimas. 

SORBJĖ. O kaip tu darytum? 

LIUSI. Ar judu negalėtumėt nutilti? Pažvelkit į mažėlį — gal manot, 
jog tuo įkvėpsit jam drąsos? Palaukit truputį: jie jus tikrai apšvies. 

SORBJĖ. Duok mums ramybę! Teužsikemša ausis, jei nenori klau- 
sytis. 

LIUSI. O aš taip pat turiu užsikimšti ausis? Aš nenoriu jūsų klausytis, 
nes bijau, kad pradėsiu jus niekinti. Negi manot, kad nuo tų kalbų 
įgausit drąsos? Aš mačiau, kaip nusibaigia gyvuliai, ir norėčiau 
numirti kaip jie: tylomis! 

SORBJĖ. Argi mes kalbame apie mirtį? Mes svarstome, ką jie mums 
darys iki tol. Reikia tam pasiruošti. 

LIUSI. Aš nenoriu tam ruoštis. Kodėl turėčiau dukart išgyventi tas 
valandas, kurios mūsų laukia? Pažiūrėkit į Anri: jis miega. '.- ne 
geriau dabar pamiegoti? 

SORBJĖ. Miegoti? O jie atėję mane purtys, kad pabusčiau? Nenoriu. 
Nenoriu veltui gaišti laiko. 

LIUSI. Tada galvok apie viską, ką myli. Aš galvoju apie Žaną, apie 
savo gyvenimą, apie mažėlį, kai jis sirgo, o aš jį slaugiau viename 
Arkašono viešbutyje. Ten aš pro savo langą matydavau p-šis ir 
dideles žalias bangas. 

SORBJĖ (ironiškai). Tikrai — žalias bangas? Aš tau jau sakiau, 
jog nenoriu veltui gaišti laiko. 

LIUSI. Sorbjė, aš nebepažįstu tavęs. 

SORBJĖ (suglumęs). Teisybė! Tai nervai: mano nervai kaip nekaltos 
mergelės. (Pakyla ir eina prie Liusi) Kiekvienas ginasi savaip. 
Staiga užkluptas, aš darausi niekam vertas. Jei galėčiau skausmą 
pajusti iš anksto, nors truputį, kad žinočiau, kas tai per daiktas — 
aš labiau pasitikėčiau savimi. Čia ne mano kaltė; aš visada buvau 
smulkmeniškas. (Pauzė) Aš tave labai myliu, tu tai žinai. Bet 
jaučiuosi vienišas. (Pauzė) Jei nori, kad aš tylėčiau... 

FRANSUA. Leisk jiems kalbėti. Svarbiausia, kad tik būtu 5er! koks 
triukšmas. 

LIUSI. Darykit, ką norit. 


Tyla 
SORBJĖ (tylesniu balsu). Klausyk, Kanori! 


Žanas Polis Sartras 264 


Kanoris pakelia galvą 


Ar esi sutikęs žmonių, išdavusių savo draugus? 

KANORIS. Taip, esu. 

SORBJĖ. Na ir kaip? 

KANORIS. Kas tau iš to, juk mes neturime ko išduoti. 

SORBJĖ. Aš noriu žinoti. Kaip jie paskui tai pakėlė? 

KANORIS. Įvairiai. Vienas iš medžioklinio šautuvo šovė sau į veidą, 
bet tik apako. Pirėjaus gatvėse retkarčiais sutikdavau jį, vedžioja- 
mą kažkokios armėnės. Jis tarėsi atsiteisęs. Kiekvienas pats spren- 
džia, ar jis atsiteisęs, ar ne. Kitą mes nušovėme turguje, perkantį 
lukumą. Išėjęs iš kalėjimo, tas žmogus labai pamėgo lukumą, nes 
jis apibarstytas cukrumi. 

SORBJĖ. Laimingas. 

KANORIS. Hm! 

SORBJĖ. Jei aš išduočiau, kažin ar galėčiau ramintis cukrumi. 

KANORIS. Visi taip kalba. Bet nepatyręs savo kailiu, negali iš anksto 
žinoti, kaip elgtumeis. 

SORBJĖ. Šiaip ar taip, nemanau, jog po to labai save mylėčiau. Man 
rodos, nusikabinčiau medžioklinį šautuvą. 

FRANSUA. O man jau geriau lukumas. 

SORBJĖ. Fransua! 

FRANSUA. Ką Fransua? Ar mane įspėjote, kai atėjau pas jus? Jūs 
tik pasakėte: Pasipriešinimui reikalingi žmonės, bet nepasakėte, 
jog čia reikalingi didvyriai. Aš ne didvyris, aš ne didvyris! Aš ne 
didvyris! Aš dariau, kas man buvo liepiama: platinau atsišaukimus 
ir gabenau ginklus, ir jūs džiaugėtės, jog aš visada geros nuotaikos. 
Bet niekas nė neužsiminėt, kas manęs laukia paskui. Prisiekiu, 
aš niekada nežinojau, į kokį darbą esu įsitraukęs. 

SORBIJĖ. Žinojai. Žinojai, kad Renė buvo kankinamas. 

FRANSUA. Aš niekada apie tai negalvojau. (Pauzė) Jūs gailitės 
žuvusios mergaitės, sakote, kad dėl mūsų kaltės ji žuvo. O jei im- 
čiau kalbėti, kai jie mane degins savo cigarais, tada pasakytumėt: 
„Tai bailys“ — ir paduotumėt man medžioklinį šautuvą, jei dar ne- 
būtumėt nudėję šūviu į nugarą. O aš tik dvejais metais vyresnis 
už tą mergaitę. 

SORBJĖ. Aš kalbėjau apie save. 

KANORIS (eidamas prie Fransua). Fransua, tu nebeturi jokios už- 
duoties. Nei užduoties, nei įsakymo. Mes nieko nežinome, mes 

neturime ko slėpti. Dabar kiekvienas tegul sukasi, kad tik mažiau 
tektų kentėti. O kaip — nesvarbu. 


Fransua pamažu aprimsta, bet tebėra prislėgtas. Liusi glau- 
džia jį prie savęs 


SORBJĖ. Kaip — nesvarbu... Žinoma. Šauk, verk, maldauk, prašykis 
dovanojamas, stenkis prisiminti, ką galėtum jiems pasakyti, ką 
galėtum išduoti; niekam tai nepakenks, rizikos nebėra; tu juk ne- 
turėsi ko pasakyti, o visos tos smulkios niekšybės liks paslaptyje. 
Galbūt šitaip ir geriau. (Pauzė) Nors aš nesu tikras. 

KANORIS. O ko tu norėtumei? Žinoti kokią nors pavardę ar datą, 
kurią galėtum nuo jų nuslėpti? 

SORBJĖ. Nežinau. Nežinau netgi, ar pajėgsiu tylėti. 

KANORIS. Vadinasi? 

SORBJĖ. Aš norėčiau pažinti save. Aš žinojau, jog kada nors jie mane 
sugaus, jog vieną gražią dieną stovėsiu prie sienos, akis į akį su 
savimi, ir niekas man nepadės. Aš galvodavau: ar ištversiu kanki- 
namas? Man kelia nerimą mano kūnas, supranti? Mano kūnas 
šlykštus ir silpnas, o nervai kaip moters. Ką gi, štai ir išmušė va- 
landa, jie su savo įrankiais ims kankinti mane. Bet aš apvogtas: 
kentėsiu be reikalo ir mirsiu nesužinojęs, ko esu vertas. 


Muzika nutyla. Jie krūpteli ir suklūsta 


ANRI (staiga pabudęs). Kas čia darosi? (Pauzė) Polka pasibaigė, 
dabar, man rodos, teks šokti mums. 


Vėl muzika 


Netikras pavojus. Įdomu, kad jie taip mėgsta muziką. (Atsistoja) 
Sapnavau, kad šokau „Šecherezadoje“. Žinote „Šecherezadą“ — 
Paryžiuje? Aš niekad nesu ten buvęs. (Pamažu išsiblaivo iš mie- 
gų) A, tai jūs... tai jūs... Liusi, ar nori pašokti? 

LIUSI. Ne. 

ANRI. Ar jums irgi skauda riešai? Jie turbūt ištino, kol aš miegojau. 
Kelinta valanda? 

KANORIS. Trečia. 

LIUSI. Penkta. 

SORBJĖ. Šešta. 

KANORIS. Nežinome. 

ANRI. Tu juk turėjai laikrodį. 

KANORIS. Jie man sudaužė jį ant riešo. Aišku tik viena — tu miego- 
jai ilgai. 
ANRI. Tą laiką jie pavogė iš manęs. (Kanoriui) Padėk man. 
Kanoris atstato jam nugarą; Anri prisitraukia prie stoglangio 


Pagal saulę jau penkta valanda; Liusi atspėjo teisingai. (Nulipa 
žemėn) Merija dar dega. Tai nenori šokti? (Pauzė) Nekenčiu 
šitos muzikos. 

KANORIS (abejingai). Na ir kas! 

ANRI. Ją ir fermoje turbūt girdi. 

KANORIS. Ten nebėra kam jos klausytis. 

ANRL. Žinau. Ji veržiasi pro langą, plauko virš lavonų. Muzika, sau- 
lė — kaip kine. O lavonai visai juodi. Ak! Mums bjauriai nepasi- 
sekė. (Pauzė) Kas yra mažėliui? 

LIUSI. Blogai jaučiasi. Štai jau savaitė jis nesumerkia akių. Kaipgi 
tau pavyko užmigti? 

ANRI. Savaime. Pasijutau toks vienišas. ir suėmė miegas. (Juokiasi) 
Mes pamiršti viso pasaulio. (Eidamas prie Fransua) Vargšas vai- 
kas... (Glosto jam plaukus, paskui staiga liaujasi. Kanoriui) Kur 
mes padarėme klaidą? 

KANORIS. Nežinau. O kas dabar iš to? 

ANRI. Bet klaida buvo padaryta: aš jaučiuosi kaltas. 

SORBJĖ. Tu irgi? O, labai malonu: maniau, kad tik aš vienas jaučiuosi 
kaltas. 

KANORIS. Na taip: aš irgi jaučiuosi kaltas. Ar nuo to kas pasikeičia? 

ANRI. Nenorėčiau numirti jausdamas, kad padariau klaidą. 

KANORIS. Nekvaršink sau galvos: esu tikras, draugai niekuo mūsų 
nekaltins. 

ANRI. Nusispjaut man į draugus. Dabar aš tik prieš save turiu atsi- 
skaityti. 

KANORIS (pasipiktinęs, sausai). Vadinasi, tu nori nuodėmklausio? 

ANRI. Velniop nuodėmklausį. Dabar aš tik prieš save turiu atsiskai- 
tyti. (Pauzė. Lyg pačiam sau) Ne šitaip viskas turėjo baigtis. Jei 
galėčiau sužinoti, kur padarėme klaidą... 

KANORIS. Būtum daug pranašesnis. 

ANRL. Apsidžiaugčiau ją sužinojęs ir pasakyčiau: štai dėl ko aš mirštu. 
Viešpatie, žmogus negali padvėsti kaip žiurkė, be jokio reikalo, 
be palengvėjimo atodūsio. 

KANORIS (gūžtelėdamas pečiais). Na ir kas! 

SORBJĖ. Ko tu gūžčioji pečiais? Jis turi teisę savo mirtį įprasminti, 
tai visa, kas jam belieka. 

KANORIS. Žinoma. Tegul įprasmina, jei gali. 

ANRI. Dėkui už leidimą. (Pauzė) Tau irgi jau reikėtų pagalvot, kaip 
įprasminti savo: laiko turime ne per daugiausia. 

KANORIS. Man savo? Kodėl? Kam iš to bus naudos? Tai grynai as- 
meninis reikalas. 

ANRI. Grynai asmeninis. Taip. Na ir kas? 

KANORIS. Aš niekad per daug nesirūpinau asmeniniais reikalais. 
Nei kitų, nei savo. 

ANRI (nesiklausydamas jo). O, kad galėčiau sau pasakyti, jog pada- 
riau viską, kas buvo mano jėgoms. Bet, aišku, tai per didelis noras. 
Trisdešimt metų aš jaučiuosi kaltas. Kaltas tuo, kad gyvenu. O 
dabar dėl mano kaltės liepsnoja namai, guli nekaltai žuvusieji, 
ir aš mirsiu slegiamas kaltės. Visas mano gyvenimas buvo ištisa 
klaida. 


Kanoris atsistoja ir eina prie jo 


KANORIS. Anri, tu nenuolankus. 

ANRI. Ką? 

KANORIS. Tu skaudini save, nes esi nenuolankus. O aš galvoju, kad 
mes jau seniai mirę: mirę nuo tos akimirkos, kai pasidarėme ne- 
benaudingi. Mums beliko prastumti tik kelias valandas, trumpą 
pomirtinio gyvenimo tarpsnelį. Dabar tau nebėra kas daryti, kaip 
tik stumti laiką ir plepėti su savo kaimynais. Niekuo nesirūpink, 
Anri, ilsėkis. Tu turi teisę ilsėtis, nes mes nebegalime nieko čia 
padaryti. Ilsėkis: mes jau tuščia vieta, paprasti numirėliai. (Pauzė) 
Pirmąkart gyvenime jaučiuosi turįs teisę ilsėtis. 

ANRI. Pirmąkart per trejus metus aš atsidūriau akis į akį su savimi. 
Man įsakinėjo. Aš klausiau. Jaučiausi teisus. Dabar jau niekas 
nebegali man įsakinėti ir niekas nebegali manęs pateisinti. Kelios 
papildomos gyvenimo valandos. Taip. Lygiai tiek laiko, kiek reikia 
pasirūpinti pačiu savimi. (Pauzė) Kanori, kodėl mes mirštame? 

KANORIS. Todėl, kad buvome gavę pavojingą užduotį ir mums nepa- 
sisekė. 

ANRI. Taip. Šitaip manys mūsų draugai ir šitaip bus sakoma oficia- 
liose kalbose. Bet ką tu pats apie tai galvoji? 

KANORIS. Nieko negalvoju. Aš gyvenau dėl mūsų tikslo ir visada 
žinojau, kad mirsiu tokia mirtimi. 

ANRI. Taip, tu gyvenai dėl mūsų tikslo. Bet nesakyk man, kad dėl jo 
ir miršti. Galbūt, jei būtume laimėję ir žuvę kovoje, tada galbūt... 
(Pauzė) Mes mirštame todėl, kad gavome neprotingą įsakymą, 
todėl, kad blogai jį įvykdėme, ir mūsų mirtis niekam neduos nau- 
dos. Argi mūsų tikslui reikėjo, kad pultume šį kaimą? Ne, nereikė- 
jo, nes sumanymas buvo neįvykdomas. Tikslas niekada neduoda 
įsakymų, jis niekada nieko nesako; mes patys sprendžiame, ką 
daryti, norint jį pasiekti. Tad nekalbėkime apie tikslą. Juoba čia. 
Kol dėl jo kovojame — prašom. O paskui reikia tylėti, ir svar- 
biausia — nevalia juo dangstytis savo paguodai. Jis atmetė mus, 
nes mes nebegalime jam būti naudingi: jis ras kitų, kurie jam tar- 
naus,— Ture, Lilyje, Karkasone moterys gimdo vaikus, ir jie mus 
pakeis. Mes bandėme pateisinti savo gyvenimą, bet mums nepa- 
vyko. Dabar mes mirsime, ir mūsų mirtis neturės jokio pateisi- 
nimo. 

KANORIS (abejingai). Galbūt. Visa, kas vyksta tarp šių keturių sie- 
nų, nebesvarbu. Ar tu dar ko tikiesi, ar nebesitiki, vis tiek iš to jau 
nieko neišeis. 


Pauzė 


ANRL. O, jei mes dar galėtume ką nors nuveikti! Nesvarbu ką. Arba 
ką nors nuo jų nuslėpti... Deja! (Pauzė. Kanoriui) Ar tu turi 
žmoną? 

KANORIS. Taip. Graikijoje. 

ANRI. Ar gali apie ją galvoti? 

KANORIS. Bandau. Bet ji toli. 

ANRI (Sorbjė). O tu? 

SORBJĖ. Aš turiu senus tėvus. Jie mano, kad aš Anglijoje. Tikriau- 
siai dabar sėdasi prie stalo: jie anksti pietauja. Jei galėčiau tikėtis, 
kad jiems staiga sugniauš širdį, nusmelks lyg ir kokia nuojauta... 
Bet esu tikras, kad jie visiškai ramūs. Jie metų metais lauks manęs, 
pamažu vis ramesni ir ramesni, ir nė nepastebės, kaip aš mirsiu jų 
širdyse. Tėvas turbūt kalba apie sodą. Pietaudamas jis visada-.kal- 
bėdavo apie sodą. Netrukus eis laistyti savo kopūstų. (Atsidūsta) 
Vargšas senis! Kam apie juos galvoti? Tai nieko nepadeda. 

ANRI. Taip. Nepadeda. (Pauzė) Ir vis dėlto aš norėčiau, kad mano 
tėvai dar būtų gyvi. Aš nieko nebeturiu. 

SORBJĖ. Visiškai nieko? 

ANRI. Nieko. 

LIUSI (gyvai). Neteisybė. Tu turi Žaną. Mes visi turime Žaną. Jis 
buvo mūsų vadas ir galvoja apie mus. 

ANRI. Jis galvoja apie tave, nes tave myli. 

LIUSI. Apie mus visus. 

ANRI (švelniai). Liusi! Argi mes dažnai kalbėdavom apie mirusius 
draugus? Mums nebūdavo laiko jų palaidoti, netgi savo širdyse. 
(Pauzė) Ne. Manęs niekas nepasigenda, aš niekur nepalieku tuš- 
tumos. Metro sausakimšas, restoranai prisigrūdę, visų galvos traška 
nuo smulkių rūpesčių. Aš pasitraukiau iš pasaulio, o jis vis tiek liko 
pilnas. Kaip kiaušinis. Matyt, aš nebuvau nepakeičiamas. (Pauzė) 
Beje, Liusi, aš mylėjau tave. Pasakau tai dabar, nes jau nebesvar- 
bu. 

LIUSI. Taip. Jau nebesvarbu. 

ANRI. Na va. (Juokiasi) Iš tikrųjų, kam aš gimiau... 


Durys atsidaro. Įeina policininkai 


SORBJĖ. Laba diena. (Anri) Kol tu miegojai, jie jau triskart buvo 
pasirodę. 
POLICININKAS. Ar tai tu Sorbjė? 


Tyla 


SORBJĖ. Aš. 
POLICININKAS. Eik paskui mus. 


Vėl tyla 


SORBJĖ. Apskritai man patinka, kad jie pradeda nuo manęs. (Pauzė. 
Eina durų link) Gal aš dabar pagaliau pažinsiu save. (Išeidamas) 
Šiuo metu mano tėvas laisto kopūstus. 


II scena 


Tie patys, be Sorbjė 
Ilga tyla 
ANRI (Kanoriui). Duok man cigaretę. 


KANORIS. Jie atėmė visas. 
ANRI. Tuo blogiau. 

Skamba java* 


ANRI. Na tai šokime, jeigu jie nori, kad šoktume. Liusi? 
LIUSI. Jau sakiau, kad nešoksiu. 
ANRI. Kaip sau nori. Šokėjų čia nestinga. 


Jis prieina prie manekeno, pakelia sukaustytas rankas ir jas 
nuleidžia ant manekeno pečių ir šonų. Paskui ima šokti, pri- 
glaudęs manekeną prie savęs. Muzika nutyla, Anri sustoja, 
pastato manekeną į vietą ir palengva kelia rankas, norėdamas 
nuo jo išsivaduoti 

Jau pradėjo. 


Jie klausosi 


KANORIS. Ar tu ką nors girdi? 

ANRI. Nieko. 

FRANSUA. Kaip manai, ką jie dabar jam daro? 

KANORIS. Nežinau. (Pauzė) Norėčiau, kad jis ištvertų. Antraip 
paskui kentės labiau negu jų kankinamas. 

ANRL, Jis tikrai ištvers. 

KANORIS. Norėjau pasakyti: širdyje. Kai neturi ko prisipažinti, būna 
sunkiau. 


Pauzė 


ANRI. Nerėkia, vadinasi, ištvėrė. 
FRANSUA. Gal jie paprasčiausiai jį klausinėja? 
KANORIS. Taip manai? 


Sorbjė surinka. Jie krūpteli 


LIUSI (kalba greitai, pernelyg natūraliu balsu). Šiuo metu Žanas 
turėtų jau būti Grenoblyje. Stebėčiausi, jeigu užtruktų kelionėj 
daugiau kaip penkiolika valandų. Tikriausiai jis dabar keistai jau- 
čiasi: mieste ramu, kavinių terasose sėdi žmonės, ir Verkoras jam 
atrodo kaip sapnas. 


Sorbjė rėkia garsiau 


(Kalba dar garsiau) Jis galvoja apie mus, pro atvirus langus girdi 
radiją, kalnuose šviečia saulė, graži vasaros popietė. 


* Šokis, panašus į valsą. 

Riksmas dar smarkesnis 


Ak! (Susmunka ant lagamino ir raudodama kartoja) Graži va- 
saros popietė. 

ANRI (Kanoriui). Aš nerėksiu. 

KANORIS. Be reikalo. Kai rėki, lengviau. 

ANRI. Aš negalėsiu pakęsti minties, kad jūs mane girdite ir kad ji 
verkia virš mano galvos. 


Fransua ima drebėti 


FRANSUA (kone ištiktas nervinio priepuolio). Aš netikiu... Aš ne- 
tikiu... 


Koridoriuje pasigirsta žingsniai 


KANORIS. Nutilk, mažėli, jie čia. 
ANRI. Kieno eilė? 
KANORIS. Tavo ar mano. Merginą ir berniuką jie pasiliks pabaigai. 


Spynoje pasisuka raktas 


Norėčiau, kad dabar būtų mano eilė. Nemėgstu klausytis kitų 
riksmo. 


Durys atsidaro, policininkas į palėpę įstumia Žaną. 
Jis be antrankių 


III scena 


Tie patys ir Žanas 


Įeidamas prisimerkia, kad akys apsiprastų su prieblanda. Visi 
pasigręžia į jį. Policininkas išeina ir užrakina duris 

LIUSI. Žanai! 

ŽANAS. Tylėk. Neminėk mano vardo. Eikš čia prie sienos: gal jie 
stebi mus pro durų plyšį. (Žiūri į ją) Štai kur tu! Štai kur tu! Ma- 
niau, niekada tavęs nebepamatysiu. Kas dar čia? 

KANORIS. Kanoris. 

ANRI. Anri. 

ŽANAS. Aš jus vos įžiūriu. Pjeras ir Žakas?.. 

ANRIL. Taip. 

ŽANAS. Berniukas irgi čia? Vargšas vaikas. (Pašnabždomis, skubiai) 
Maniau, kad jūs visi žuvę. 

ANRI (juokdamasis). Mes padarėme geriau. 

ŽANAS. Abejoju. (Liusi) Kas tau? 

LIUSI. Ak, Žanai, viskas baigta. Aš sau kalbėjau, jis Grenoblyje, 
vaikšto gatvėmis, žvalgosi į kalnus... O... o... dabar viskas baigta. 

ŽANAS. Neverkšlenk. Aš turiu šansų iš čia išeiti. 

ANRI. Kaip jie tave sučiupo? 

ŽANAS. Jie dar manęs nesučiupo. Aš susidūriau su jų patruliu jau 
žemai, Verdono kelyje. Pasisakiau, kad esu iš Simjė; tai mažas 
miestelis slėnyje. Jie atvedė mane čia, kol patikrins, ar neme- 
luoju. 

LIUSI. Bet Simjė jie tuojau... 

ŽANAS. Aš ten turiu bičiulių, ir jie žino, ką pasakyti. Aš išsisuksiu. 
(Pauzė) Man reikia išsisukti; draugai neįspėti. 

ANRI (švilpteli). Iš tiesų. (Pauzė) Na, ką tu pasakysi? Mums žiau- 
riai nepasisekė. 

ŽANAS. Pradėsime iš naujo kitoje vietoje. 

ANRI. Žinoma, tu pradėsi iš naujo. 


Koridoriuje pasigirsta žingsniai 


KANORIS. Pasitraukit nuo jo. Negerai, jeigu jie pamatys, kad mes 
su juo kalbam. 

ŽANAS. Kas tai? 

ANRI. Parveda Sorbjė. 

ŽANAS. A! Jie... 

ANRIL. Taip. Jie pradėjo nuo jo. 


Įeina policininkai, prilaikydami Sorb jį ė, kuris su- 
smunka ant lagamino. Policininkai išeina 


IV scena 


Tie patys ir Sorbjė 


SORBJĖ (nepastebėdamas Žano). Ar jie ilgai mane laikė? 
ANRI. Pusę valandos. 
SORBJĖ. Pusę valandos? Kanori, tu teisingai sakei. Laikas greit bėga. 

Ar girdėjote, kaip rėkiau? 
Jie neatsako 


Žinoma, girdėjote. 

FRANSUA. Ką jie tau darė? 

SORBJĖ. Pamatysi. Greitai pamatysi. Nenorėk greičiau. 

FRANSUA. Ar labai... sunku? 

SORBJĖ. Nežinau. Tik viena galiu pasakyti: jie mane klausė, kur 
Žanas, ir jeigu būčiau žinojęs, būčiau pasakęs. (Juokiasi) Ma- 
tote, dabar aš jau pažįstu save. 


Jie tyli 


Kas yra? (Seka jų žvilgsnius. Pastebi Žaną, prisiglaudusį prie 
sienos ir išskėtusį rankas) Kas ten? Žanas? 

ANRI (gyvai). Tylėk. Jie mano, kad tai vaikinas iš Simjė. 

SORBJĖ. Vaikinas iš Simjė! (Atsidūsta) Man pasisekė. 

ANRI (nustebęs). Kaip sakai? 

SORBJĖ. Sakau, man pasisekė. Dabar jau turėsiu ką nuo jų slėpti. 

ANRI (beveik nudžiugęs). Tikrai. Dabar mes visi turėsime ką nuo jų 
slėpti. 

SORBJĖ. Geriau jie mane būtų užmušę. 

KANORIS. Sorbjė! Prisiekiu, jog tu nepasakysi. Tu negalėsi 
pasakyti. 

SORBJĖ. Aš tau sakau, kad išduočiau net savo motiną. (Pauzė) Kaip 
neteisinga, kad pakanka vienos minutės susigadinti visam gyve- 
nimui. 

KANORIS (švelniai). Viena minutė ne viską gyvenime lemia. Negi 
manai, jog silpnumo akimirka gali ištrinti tą valandą, kai tu nu- 
sprendei viską mesti ir eiti su mumis? O šie treji drąsos ir ištver- 
mės metai? O toji diena, kai tu, nepaisydamas nuovargio, nešei 
mažėlio šautuvą ir kuprinę? 

SORBJĖ. Nekvaršink sau galvos. Dabar aš žinau. Žinau, koks esu iš 
tikrųjų. 

KANORIS. Koks esi iš tikrųjų? Kodėl tu tariesi esąs tikresnis šian- 
dien, kai jie muša tave, o ne vakar, kai atsisakei išgerti savo dalį 
vandens ir atidavei jį Liusi? Mums ne visada skirta gyventi pa- 
čiose aukštybėse. Žemumose irgi esti kelių. 

SORBJĖ. Gerai. O jeigu aš būčiau ką tik jus išdavęs, ar tu dar galėtum 
žiūrėti man į akis? 


18. PLB 102 

KANORIS. Tu neišduosi. 
SORBJĖ. Bet jei išduočiau? 


Kanoris tyli 


Matai. (Pauzė. Juokiasi) Yra žmonių, kurie su ramia sąžine nu- 
mirs savo lovoje. Geri sūnūs, geri vyrai, geri piliečiai, geri tėvai... 
Cha! Jie tokie pat bailiai kaip ir aš, bet šito niekada nesužinos. 
Jie laimingi. (Pauzė) Nagi liepkit man nutilti! Ko dar laukiate? 
ANRI. Sorbjė, tu geriausias iš mūsų. 
SORBJĖ. Užsičiaupk! 


Koridoriuje pasigirsta žingsniai. Visi tyli. Atsidaro durys 


POLICININKAS. Kuris čia graikas? 
KANORIS. Aš! 
POLICININKAS. Einam. 


Kanoris išeina su policininku 


Vscena 


Tie patys, be Kanorio 


ŽANAS. Jis kentės dėl manęs. 

ANRI. Gerai dar, kad dėl tavęs. Antraip kentėtų visai be reikalo. 

ŽANAS. Kai grįš, kaip galėsiu žiūrėti jam į akis? (Liusi) Sakyk, tu 
manęs nekenti? 

LIUSI. Ar atrodo, jog tavęs nekenčiu? 

ŽANAS. Duokš savo ranką. 


Ji ištiesia jam abi sukaustytas rankas 


Man gėda, kad aš be antrankių. Tu čia! Aš maniau: bent jai viskas 
jau baigėsi. Baigėsi siaubas, baigėsi badas ir skausmas. O tu čia! 
Jie ateis tavęs, o paskui parves, beveik nešte parneš. 

LIUSI. Mano akyse spindės tik meilė! 

ŽANAS. Man reikės klausytis tavo riksmo. 

LIUSI. Aš stengsiuos nerėkti. 

ŽANAS. Bet berniukas rėks. Jis rėks, esu tikras. 

FRANSUA. Nutilk! Nutilk! Visi nutilkit! Ar norit išvaryti mane iš 
proto? Aš ne didvyris ir nenoriu, kad mane kankintų vietoj tavęs! 

LIUSI. Fransua! 
FRANSUA. Atstokit nuo manęs: aš su juo neguliu. (Žanui) Aš, jei 
nori žinot, tavęs nekenčiu. 


Pauzė 


ŽANAS. Tavo tiesa. (Eina durų link) 

ANRI. Ei! Ką tu darai? 

ŽANAS. Aš niekada nekišu savo vaikinų, kad juos vietoj manęs dau- 
žytų. 

ANRI. O kas įspės draugus? 


Žanas sustoja 


FRANSUA. Netrukdyk jam, jeigu jis nori pats prisipažinti! Tu neturi 
teisės jam trukdyti. 

ANRI (Žanui, nepaisydamas Fransua). Tai bus gražu, kai jie čia pa- 
sirodys, manydami, kad mes užėmėm kaimą. 


Žanas grįžta nuleidęs galvą. Atsisėda 
Duok man geriau cigaretę. 
Žanas paduoda jam cigaretę, 


Duok ir mažėliui. 
FRANSUA. Atstok nuo manęs. (Eina gilyn į palėpę) 
ANRI. Uždek. 


Žanas uždega 


(Dukart patraukia dūmą, paskui vieną ar du sykius nervingai 
sugokčioja) Nesirūpink. Aš mėgstu rūkyti, bet nežinojau, kad 
gali būti taip malonu. Kiek dar turi? 

ŽANAS. Vieną. 

ANRI (Sorbjė). Imk. 


Sorbjė tylėdamas paima cigaretę, kelis kartus užsitraukia ir 
grąžina 
(Pasisuka į Žaną) Aš patenkintas, kad tu čia. Pirma — davei man 
cigaretę, antra — būsi mūsų liudytojas. Tai šiurpu. Aplankysi 
Sorbjė tėvus ir parašysi laišką Kanorio žmonai. 
LIUSI. Rytoj tu išeisi į miestą; nusineši akyse paskutinį mano gyvo 
veido atvaizdą, tu vienintelis pasaulyje jį žinosi. Nereikėtų jo už- 
miršti. Aš — tai tu. Jei tu gyvensi, ir aš būsiu gyva. 

ŽANAS. Užmiršti tavo atvaizdą? (Eina prie jos) 
Koridoriuje pasigirsta žingsniai 
ANRI. Stovėk kur stovėjęs ir tylėk: jie ateina. Dabar mano eilė, aš 
turiu skubėti, kitaip nesuspėsiu baigti. Klausyk! Jei nebūtum čia 
atsiradęs, mes būtume kentėję kaip gyvuliai, nežinodami už ką. 
Bet tu čia, ir dabar viskas, kas atsitiks, įgaus prasmę. Kovosime 
toliau. Ne už tave vieną, už visus draugus. Mes pralaimėjome, 
bet gal nepalūšime. (Pauzė) Aš jau maniau, kad esu niekam 
nereikalingas, bet dabar matau, jog dar kažkam pasitarnausiu: 
jei turėsiu kiek laimės, tai, ko gero, galėsiu sau prisipažinti, kad 
mirštu ne veltui. 
Durys atsidaro. Pasirodo Kanoris, prilaikomas dviejų 
policininkų 


SORBJĖ. O jis nerėkė. 
Uždanga 


ANTRAS PAVEIKSLAS 


Klasė. Mokinių suolai. Baltai ištinkuotos sienos. Ant galinės 
sienos — Afrikos žemėlapis ir Peteno portretas. Juoda lenta. 
Kairėje — langas. Gale — durys. Ant staliuko prie lango — 
radijo imtuvas 


Iscena 
Klošė, Pelerenas, Landrijė 


KLOŠĖ. Imsimės kito? 

LANDRIJĖ. Palauk. Reikėtų paėst. 

KLOŠĖ. Ėskit, jei norit. Aš per tą laiką galėčiau kokį vieną apklaust. 

LANDRIJĖ. Ne, tau būtų per didelis malonumas. Tai tu nenori val- 
gyti? 

KLOŠĖ. Ne. 

LANDRIJĖ (Pelerenui). Klošė nenori valgyti! (Klošė) Gal sergi? 

KLOŠĖ. Kai dirbu, nenoriu valgyti. (Priėjęs įjungia radiją) 

PELERENAS. Neūužk mums galvos su ta muzika. 

KLOŠĖ (kažką murma, girdėti). ...nemėgstančių muzikos! 

PELERENAS. Ką sakai? 

KLOŠĖ. Sakau, kad visada stebiuosi, kai sutinku žmonių, nemėgstan- 
čių muzikos. 

PELERENAS. Aš galbūt mėgstu muziką. Tik ne tokią ir ne čia. 

KLOŠĖ. Šit kaip? O aš, kai pradeda dainuoti... (Apgailestaudamas) 
Paleisiu labai tyliai... 

PELERENAS. Ne! 

KLOŠĖ. Kokie jūs storaodžiai. (Pauzė) Tai liept atvesti kitą? 

LANDRIJĖ. Viešpatie, atstok tu nuo mūsų! Liko ištardyti dar tris, 
atidėkim iki dešimtos vakaro. Mane siutas ima, kai turiu dirbti 
tuščiu pilvu. 

KLOŠĖ. Visų pirma liko tik du, nes mažėlį atidedam rytdienai. Be 
to, truputį geriau organizavus darbą, galėtume su jais susidoroti 
per porą valandų. (Pauzė) Šį vakarą Tulūzos radijas transliuoja 
„Toską“. 

LANDRIJĖ. Man nusispjaut. Nulipk pažiūrėti, ko jie ten rado užėst. 

KLOŠĖ. Žinau: viščiukų. 

LANDRIJĖ. Vėl! Jau nusibodo. Eik man atnešk dėžutę mėsos kon- 
servų. 

KLOŠĖ (Pelerenui). O tau? 

PELERENAS. Taip pat konservų. 

LANDRIJĖ. O paskui atsiųsk čia ką nors, kad išplautų. 

KLOŠĖ. Ką išplautų? 

LANDRIJĖ. Va, graikas prikruvino! Šlykštu. 

KLOŠĖ. Nereikia plauti kraujo. Tai gali paveikti kitus. 

LANDRIJĖ. Aš nevalgysiu, kol grindys bus šitaip priterliotos. (Pau- 
zė) Ko lauki? 

KLOŠĖ. Kraujo nereikia plauti. 

LANDRIJĖ. Kas čia įsakinėja? 


Klošė gūžteli pečiais ir išeina 

II scena 


Landrijė, Pelerenas 


PELERENAS. Per daug ant jo neužsisėsk. 
LANDRIJĖ. Ko čia man varžytis? 

PELERENAS. Aš tau sakiau... Jo pusbrolis dirba pas Darnaną. Jis 
jam viską pranešinėja. Man atrodo, kad tai jis sužlugdė Dobeną. 
LANDRIJĖ. Šlykšti blakė! Jei jis nori sužlugdyti mane, tegu pasisku- 

bina, nes aš manau, kad Darnanas pateks į katilą anksčiau negu aš. 
PELERENAS. Galimas daiktas. ( Atsidūsta ir nesąmoningai eina prie 
radijo) 
LANDRIJĖ. O ne! Dar tu pradėsi! 
PELERENAS. Reikėtų žinių paklausyti. 
LANDRIJĖ (su pašaipa). Manau, kad tos žinios man jau žinomos. 


Pelerenas sukioja radiją 
DIKTORIAUS BALSAS. Sulig ketvirtu dūžiu bus aštunta valanda. 
Dužiai. Jie tikrina savo laikrodžius 


Brangus klausytojai, netrukus girdėsite sekmadienio koncertą. 
LANDRIJĖ (atsidusdamas). Taigi, šiandien sekmadienis. 


Suskamba pirmi muzikos akordai 


Užčiaupk jam nasrus! 

PELERENAS. Sekmadieniais aš, būdavo, sėdu į savo kledarą, Mon- 
martre pasičiumpu kokią mergšę ir dumiu į Tuketą. 

LANDRIJĖ. Kada tai būdavo? 

PELERENAS. O! Prieš karą. 

DIKTORIAUS BALSAS. Aš radau gvazdikų klebonijos sode. Kartoja- 
me: aš radau... 

LANDRIJĖ. Užsičiaupkit, šlykštynės! (Čiumpa konservų dėžutę ir 
sviedžia į radijo aparatą) 

PELERENAS. Ar iš proto išėjai? Sudaužysi radiją. 

LANDRIJĖ. Nusispjaut! Nenoriu klausytis tų šlykštynių. 


Pelerenas sukioja radiją 


DIKTORIAUS BALSAS. Vokiečių kariuomenė tvirtai laikosi Šerbūre 
ir Kaene. Sen Lo sektoriuje priešui pavyko truputį pasistūmėti į 
priekį. 

LANDRIJĖ. Supratau. Išjunk. (Pauzė) O tu ką darysi? Kur važiuosi? 

PELERENAS. Ką tu nori, kad daryčiau? Įmerkėm jau uodegą. 

LANDRIJĖ. Taip. Niekšai! 

PELERENAS. Kas? 

LANDRIJĖ. Visi. Vokiečiai taip pat. Visi jie vieno galo. (Pauzė) 
Jeigu būtų galima pradėti iš naujo... 

PELERENAS. O aš, regis, dėl nieko nesigailiu. Linksmai pagyvenau. 
Bent jau ligi šiol. 


Grįžta Klošė, nešinas konservų dėžutėm 


III scena 


Tie patys, Klošė, vėliau policininkas 


LANDRIJĖ. Klausyk, Klošė, anglai jau išsilaipino Nicoje. 

KLOŠĖ. Nicoje? 

LANDRIJĖ. Jie nesutiko jokio pasipriešinimo. Žygiuoja Piužė Tenjė 
link. 

KLOŠĖ (susmunka ant suolo). Panele švenčiausia! 


Pelerenas ir Landrijė ima juoktis 


A, čia tik pokštas? Nederėtų šitaip juokauti! 
LANDRIJĖ. Aišku. Galėsi šį vakarą tai įrašyti savo pranešime. 


Įeina policininkas 


Išvalykit. (Pelerenui) Ar valgysi? 

PELERENAS (prieina, paima konservų dėžutę, apžiūri, paskui vėl 
padeda. Nusižiovauja). Prieš tardymą aš visada jaučiuosi nei šiaip, 
nei taip. (Žiovauja) Nesu pakankamai piktas; įsiuntu tik tada, kai 
jie užsispiria. Kas per tipas, kurį dabar tardysim? 

KLOŠĖ. Aukštas, trisdešimties metų, tvirtas. Teks pasportuoti. 

LANDRIJĖ. Kad tik nepradėtų išsidirbinėti kaip graikas. 

PELERENAS. O ne! Graikas — gyvulys. 

LANDRIJĖ. Visaip gali būti. Bjauru, kai jie nenori kalbėti. (Žiovau- 
ja) Užkrėtei mane žiovuliu. (Pauzė. Žiūri į atidarytą konservų 
dėžutę, paskui staiga policininkui) Gerai, eik jį atvesk. 

Policininkas išeina. Tyla. Klošė švilpauja. Pelerenas 
eina prie lango ir jį plačiai atidaro 


KLOŠĖ. Neatidaryk lango. Jau vėsu. 

PELERENAS. Kokio lango? A, taip... (Juokiasi) Atidariau visai 
nesąmoningai. (Eina uždaryti) 

LANDRIJĖ. Palik atvirą. Čia tvanku, man reikia oro. 

KLOŠĖ. Kaip norite. 


Įeina Anri ir trys policininkai 


LANDRIJĖ. Pasodinkit jį. Nuimkit antrankius. Pririškit rankas prie 
krėslo ranktūrių. 


Policininkai pririša 


Kaip pavardė? 
ANRI. Anri. 
LANDRIJĖ. Anri, o toliau? 
ANRI. Anri. 


Landrijė duoda ženklą. Policininkai muša Anri 


LANDRIJĖ. Na? Kuo tu pavarde? 
ANRIL. Anri, ir tiek. 


Policininkai vėl jį muša 


LANDRIJĖ. Gana, išmušit jam protą. Kiek tau metų? 

ANRI. Dvidešimt devyneri. 

LANDRIJĖ. Profesija? 

ANRI. Prieš karą studijavau mediciną. 

PELERENAS. Tai tu mokytas, niekše. (Policininkams) Įkrėskit 
jam dar. 

LANDRIJĖ. Negaiškime laiko. 

PELERENAS. Studijavo mediciną! Nagi įkrėskit jam! 

LANDRIJĖ. Pelerenai! (Anri) Kur tavo vadas? 

ANRI. Nežinau. 

LANDRIJĖ. Suprantama. Ne, nemuškit jo. Rūkai? Perduokit jam 
cigaretę. Palaukit. (Įsideda cigaretę į burną, uždega ir paduoda) 


Policininkas ją įspaudžia Anri į burną 


Rūkyk. Ko tu tikiesi? Mūsų nenustebinsi. Na, Anri, neriesk no- 

sies — niekas tavęs nemato. Taupyk mūsų ir savo laiką: ne tiek 
daug valandų tau liko gyventi. 

ANRI. Jums irgi. 

LANDRIJĖ. Mes savo laiką dar skaičiuojame mėnesiais: spėsim tave 
palaidoti. Rūkyk. Ir pagalvok. Tu mokytas, tai būk realistas. Jei 
tu nepasakysi, pasakys tavo draugė arba berniukas. 

ANRI. Tai jų reikalas. 

LANDRIJĖ. Kur tavo vadas? 

ANRI. Pabandykit priversti mane pasakyti. 

LANDRIJĖ. Tau šitaip geriau? Atimkit iš jo cigaretę. Klošė, apdo- 
rok jį. 

KLOŠĖ. Įkiškit lazdas tarp virvių. 


Policininkai įkiša dvi lazdas tarp virvių, kuriomis priveržti 
Anri riešai 


Puiku. Jos bus sukamos, kol prabilsi. 

ANRI. Aš nekalbėsiu. 

KLOŠĖ. Ne tuojau: pirmiausia imsi rėkti. 

ANRI. Pabandyk priversti mane rėkti. 

KLOŠĖ. Tu nenuolankus. Reikia būti nuolankiam. Aukštai kilęs žemai 
pulsi. Sukit. Iš lėto. Na? Nieko? Ne. Sukit, sukit. Palaukit: jam jau 
skauda. Na kaip? Ne? Žinoma: tokiam mokytam žmogui skausmas 
neegzistuoja. Apmaudu, kad jis matyti veide. (Švelniai) Tu pra- 
kaituoji. Man gaila tavęs. (Savo nosine nušluosto jam veidą) Su- 
kit. Rėks, nerėks? Tu muistaisi. Tu gali ištverti nerėkęs, bet negali 
susilaikyti nemuistęs galvos. Kaip tau sunku. (Perbraukia pirštu 
Anri per veidą) Kaip sukąsti žandikauliai: tai vis dėlto bijai? „Jei 
galėčiau ištverti valandėlę, tik vieną trumpą valandėlę“. Bet po 
šios valandėlės ateis kita, o paskui dar kita, ir taip, kol tu įsitikinsi, 
kad skausmas pernelyg stiprus ir kad geriau nusižeminti. Mes tavęs 
nepaleisime. (Suima rankomis jo galvą) Šitos akys manęs jau 
nebemato? Ką jos mato? (Švelniai) Tu gražus. Sukit. (Pauzė. 
Triumfuodamas) Tuojau imsi rėkti, Anri, tuojau imsi rėkti. Aš 
matau, kad riksmas jau išpūtė tau kaklą; jis tuoj pasieks lūpas. 
Pasistenkit dar truputėlį. Sukit. 


Anri rėkia 
O! (Pauzė) Kaip tau tikriausiai gėda. Sukit. Nenustokite. 


Anri rėkia 

Matai, tik pirmasis riksmas sunkus. O dabar pamažu, nejučia pra- 
dėsi kalbėti. 

ANRI. Iš manęs išgirsit tik riksmą. 

KLOŠĖ. Ne, Anri, ne. Tu jau neturi teisės būti išdidus. „Pabandyk 
priversti mane rėkti!“ Matei, tai ilgai neužtruko? Kur tavo vadas? 
Būk nuolankus, Anri, visiškai nuolankus. Pasakyk mums, kur jis 
yra. Ko tu dar lauki? Rėk arba kalbėk. Sukit. Betgi jūs sukit, vieš- 
patie, sutraiškykit jam riešus. Sustokit: jis nukeipo. (Atsineša butelį 
alkoholio ir taurelę. Švelniai girdo Anri) Gerk, vargšas kankiny. 
Ar jau geriau? Ką gi, vėl pradėsime. Atneškit įrankius. 

LANDRIJĖ. Ne! 

KLOŠĖ. Kodėl? 

LANDRIJĖ (persibraukia ranka per kaktą). Išsiveskit į gretimą kam- 
barį. Apdorosit jį ten. 

KLOŠĖ. Ten ankšta. 

LANDRIJĖ. Aš čia įsakinėju, Klošė. Štai jau antrąsyk tau šitai pri- 
menu. 

KLOŠĖ. Bet... 

LANDRIJĖ (šaukia). Nori, kad sumalčiau snukį? 

KLOŠĖ. Gerai, gerai, išveskit jį. 


Policininkai atriša Anri ir išneša. Klošė nuseka 
iš paskos 


IV scena 


Pelerenas, Landrijė 


PELERENAS. Tu eini? 

LANDRIJĖ. Ne. Klošė mane vemti verčia. 

PELERENAS. Jis per daug šneka. (Pauzė) Studijavo mediciną! 
Niekšas. O aš trylikos metų atsisveikinau su licėjum, reikėjo užsi- 
dirbti duoną. Man nepasisekė, aš neturėjau turtingų tėvų, kurie 
būtų mokėję už mokslą. 

LANDRIJĖ. Aš manau, jis kalbės. 

PELERENAS. Po šimts, žinoma, kalbės. 

LANDRIJĖ. Bjauru, kai tie tipai nekalba. 

Anri rėkia. Landrijė eina prie durų ir jas uždaro. Vėl riksmas, 
kuris ir pro uždaras duris aiškiai girdėti. Landrijė eina prie 
radijo ir pasuka jungiklį 

PELERENAS (apstulbęs). Landrijė, tu irgi? 

LANDRIJĖ. Dėl to riksmo. Reikia turėti stiprius nervus. 

PELERENAS. Tegul sau rėkia! Tai niekšas, šlykštus inteligentas. 


Garsi muzika 


Tyliau. Tu man kliudai klausytis. 
LANDRIJĖ. Tai eik pas juos. 


Pelerenas abejoja, paskui išeina 
Jis turi kalbėti. Jis bailys, jis turi būti bailys. 
Muzika ir riksmas. Riksmas nutyla. Pauzė. Pelerenas 
grįžta visas išblyškęs 
PELERENAS. Išjunk muziką. 
LANDRIJĖ (išjungia). Na kaip? 


PELERENAS. Jie nužudys jį, o prabilti taip ir neprivers. 
LANDRIJĖ (eina prie durų). Liaukitės. Atveskit jį čia. 


Vscena 


Tie patys, Klošė, policininkai, Anri 


PELERENAS (žengia prie Anri). Mes dar nebaigėme. Nesidžiauk, 
tuojau vėl pradėsim. Nuleisk akis. Aš tau sakau: nuleisk akis. 
(Trenkia jam) Niekše! 

KLOŠĖ (artindamasis). Ištiesk rankas, aš tau vėl uždėsiu antrankius. 
(Labai švelniai uždeda jam antrankius) Skauda, a? Labai skauda? 
Vargšas vyrukas. (Glosto jam plaukus) Na, nebūk toks išdidus: 
tu rėkei, vis dėlto rėkei. Rytoj jau kalbėsi. 


Landrijė mosteli, ir policininkai išveda Anri 

VI scena 


Tiepatys, be Anriir policininkų 


PELERENAS. Niekšas! 

LANDRIJĖ. Bjauru. 

KLOŠĖ. Ką? 

LANDRIJĖ. Bjauru, kai tie tipai nekalba. 

KLOŠĖ. Jis vis dėlto rėkė. Jis rėkė... (Gūžteli pečiais) 
PELERENAS. Atveskit merginą. 

LANDRIJĖ. Merginą... Jeigu ji nekalbės... 

PELERENAS. Tai ką?.. 

LANDRIJĖ. Nieko. (Staiga įsiutęs) Vienas iš jų turi kalbėti. 
KLOŠĖ. Tai reikia vėl atvest šviesiaplaukį. Dabar jau jis kalbės. 
LANDRIJĖ. Šviesiaplaukį? 

KLOŠĖ. Sorbjė. Jis bailys. 

LANDRIJĖ. Bailys? Atvesk jį. 


Klošė išeina 


VII scena 


Pelerenas, Landrijė 


PELERENAS. Visi jie bailiai. Tik kai kurie užsispyrę. 
LANDRIJĖ. Pelerenai! Ką tu darytum, jei tau imtų lupti nagus? 
PELERENAS. Anglai nelupa nagų. 

LANDRIJĖ. O partizanai? 

PELERENAS. Nagų mums nelups. 

LANDRIJĖ. Kodėl? 

PELERENAS. Mums taip negali atsitikti. 


Įeina Klošė, paskui jį Sorbjė 
KLOŠĖ. Leisk man tardyti. 

VIII scena 


Tie patys, Klošė, pasku policininkų lydi- 
mas Sorbijė 


KLOŠĖ. Nuimkit jam antrankius. Rankas pririškit prie krėslo. Gerai. 
(Eina prie Sorbjė) Taigi, tu vėl čia. Vėl tame pačiame krėsle. Ir 
mes čia. Žinai, dėl ko vėl tave atvedėm? 

SORBJĖ. Ne. 

KLOŠĖ. Todėl, kad tu bailys ir viską išklosi. O gal ne bailys? 

SORBJĖ. Bailys. 

KLOŠĖ. Žinai, pats puikiai žinai... Aš tai supratau iš tavo akių. Paro- 
dyk jas, tas savo dideles išsprogusias akis. 

SORBJĖ. Kai tave kars, ir tavo bus tokios pat. 

KLOŠĖ. Neriesk nosies, tau netinka. 

SORBJĖ. Tokios pat: mudu juk broliai. Tave traukia prie manęs, a? 
Tu kankini ne mane, o save. 

KLOŠĖ (staiga). Tu žydas? 

SORBJĖ (nustebęs). Aš? Ne. 

KLOŠĖ. Guldau galvą, tu žydas. (Duoda ženklą policininkams, šie 
muša Sorbjė) Tu ne žydas? 

SORBJĖ. Taip, žydas. 

KLOŠĖ. Puiku. Taigi, klausyk! Pirmiausia nagus. Turėsi laiko pa- 
galvoti! Mes neskubame, prieš akis visa naktis! Ar kalbėsi? 

SORBJĖ. Kokia šiukšlė! 

KLOŠĖ. Ką sakai? 

SORBJĖ. Sakau: kokia šiukšlė. Tu ir aš esame šiukšlės. 

KLOŠĖ (policininkams). Imkit pincetą ir pradėkit. 

SORBJĖ. Nelieskit manęs! Nelieskit manęs! Aš kalbėsiu. Pasakysiu 
viską, ką tik norėsit. 

KLOŠĖ (policininkams). Vis dėlto timptelėkit truputį jam nagą, tegu! 
žino, jog čia rimtas dalykas. 


Sorbjė suvaitoja 


Puiku. Kur tavo vadas? 
SORBJĖ. Atriškit mane, aš nebegaliu sėdėti tame krėsle. Nebegaliu! 
Nebegaliu! 


Landrijė duoda ženklą. Policininkai jį atriša 

(Atsistoja ir svyrinėdamas eina prie stalo) Duokite cigaretę. 

LANDRIJĖ. Paskui. 

SORBJĖ. Ką jūs norite sužinoti? Kur vadas? Aš žinau kur. Kiti nežino, 
o aš žinau. Jis man patikėdąvo visas savo paslaptis. Jis... (staiga 
ištiesia ranką ir rodo už jų nugarų) ten! 

Visi nusigręžia 
(Puola prie lango ir užšoka ant palangės) Aš laimėjau! Nesiar- 
tinkit, nes tuoj šoksiu žemyn. Aš laimėjau! Aš laimėjau! 

KLOŠĖ. Nebūk kvailas. Jei viską pasakysi, mes tave paleisim. 

SORBJĖ. Kurgi ne! (Šaukia) Ei jūs, ten viršuje! Anri, Kanori, aš 
nieko nepasakiau! 

Policininkai puola prie jo 


(Šoka pro langą) Labanakt! 


IX scena 
Klošė, Landrijė, Pelerenas, policininkai 


PELERENAS. Niekšas! Šlykštus bailys! 
Visi pasilenkę žiuri pro langą 


LANDRIJĖ (policininkams). Nulipkit. Jei dar gyvas, atneškit čia. 
Mankysim, kol nudvės mūsų rankose. 


Policininkai išeina. Pauzė 
KLOŠĖ. Aš jums sakiau, kad reikia uždaryti langą. 
Landrijė prieina prie jo ir trenkia kumščiu tiesiai į veidą 
LANDRIJĖ. Galėsi tai įrašyti į savo pranešimą. 
Pauzė. Klošė išsitraukia nosinę ir šluostosi burną. P oli- 
cininkai sugrįžta 
POLICININKAS. Nusibaigęs. 

LANDRIJĖ. Šaldras! (Policininkams) Atveskit merginą. 
Policininkai išeina 
Po šimts, jie kalbės! Jie kalbės! 


Uždanga 


TREČIAS PAVEIKSLAS 


Palėpė. Fransua, Kanoris, Anri sėdi ant grindų 
vienas priešais kitą. Jų būrelis glaudus ir uždaras. Jie pusbalsiu 
šnekasi. Žanas vaikšto ratu aplink juos; atrodo nelaimin- 
gas. Retkarčiais lyg ir nori įsiterpti į jų pokalbį, bet paskui 
susitvardo ir vėl vaikšto 


I scena 


Fransua, Anri, Kanoris, Žanas 


KANORIS. Kol jie pririšinėjo man rankas, aš žiūrėjau į juos. Tuo 
metu priėjo vienas tipas ir smogė. Aš pažvelgiau į jį ir pagalvojau: 
kažkur esu matęs tą veidą. Paskui jie ėmė mane mušti, o aš vis 
bandžiau prisiminti. 

ANRI. Kuris ten iš jų? 

KANORIS. Tasai aukštasis, labai šnekus. Esu jį matęs Grenoblyje. 
Tu pažinojai Šazjerą, konditerį Ilgojoje gatvėje? Jis savo kamba- 
rėly už krautuvės pardavinėjo ragelius su kremu. Tasai tipas 
kiekvieną sekmadienio rytą išeidavo iš ten; nešdavosi pyragaičių 
dėžutę, perrištą rausva virvute. Jo snukis toks šlykštus, jog aš jį 
įsiminiau. Man atrodė, kad jis iš policijos. 

ANRI. Galėjai man anksčiau tai pasakyti. 

KANORIS. Kad jis iš policijos? 

ANRI. Kad Šazjeras pardavinėjo ragelius su kremu. Ar ir tau jis 
užkalbinėjo dantį? 

KANORIS. Aišku. Buvo pasilenkęs prie manęs ir alsavo tiesiai į veidą. 

ŽANAS (staiga). Ką jis sakė? 


Jie atsigręžia ir nustebę žiūri į jį 

ANRI. Nieko. Visokias nesąmones. 

ŽANAS. Aš to nebūčiau galėjęs pakęsti. 

ANRI. Kodėl? Vis šiokia tokia pramoga. 
ŽANAS. A, taip, žinoma, man sunku įsivaizduoti. 


Tyla 


ANRI (pasisuka į Kanorį). Kaip tu manai, ką jie veikė prieš karą? 

KANORIS. Storulis, kuris užrašinėja, tikriausiai dantistas. 

ANRI. Oho. Dar laimė, kad neatsigabeno čia savo gręžtuvo. 

Jie juokiasi 
ŽANAS (piktai). Nesijuokit! 
Jie nustoja juoktis ir žiūri į Žaną 
Aš suprantu: jūs galite juoktis. Jūs turite teisę juoktis. Aš nebeturiu 
galios jums įsakinėti. (Pauzė) Jei anksčiau būtumėt sakę, jog ateis 
laikas, kai aš jūsų varžysiuos... (Pauzė) Bet kaip jūs galit būti 
linksmi? 

ANRI. Prie visko prisitaikai. 

ŽANAS. Žinoma. Ir jūs kenčiate savo noru. Todėl jūsų sąžinė rami. 
Aš buvau vedęs: aš jums to nesakiau. Mano žmona mirė gimdy- 
dama. Aš vaikščiojau po klinikos vestibiulį, žinodamas, kad ji mirs. 
Kaip panašu, visiškai panašu! Aš norėjau padėti jai, bet negalėjau. 
Vaikščiojau ištempęs ausis, norėdamas išgirsti jos riksmą. Bet ji 
nerėkė. Ji žinojo atliekanti savo pareigą. Jūs irgi. 

ANRI. Tai ne mūsų kaltė. 

ŽANAS. Ir ne mano. Aš norėčiau padėti jums. 

KANORIS. Tu negali. 

ŽANAS. Aš tai žinau. (Pauzė) Štai jau dvi valandos, kai jie išsivedė 
ją. Jūsų taip ilgai nelaikė. 

ANRL. Ji moteris. Su moterimis jie linksminasi. 

ŽANAS (visu balsu). Aš grįšiu. Po savaitės, po mėnesio, bet grįšiu. 
Įsakysiu savo vyrams juos iškastruoti. 

ANRI. Tu laimingas, kad dar gali jų nekęsti. 

ŽANAS. Argi čia laimė? Be to, aš jų nekenčiu todėl, kad man tai 
pramoga. (Valandėlę dar vaikščioja, paskui, pagautas kažkokios 
minties, tempia seną viryklę prie stoglangio) 

KANORIS. Koks tu nepasėda. Ką dabar darai? 

ŽANAS. Noriu jį dar pamatyti, kol nesutemo. 

ANRI. Ką taip? 

ŽANAS. Sorbjė. 

ANRI (abejingai). A. 

ŽANAS (užsilipa ant viryklės ir žiūri pro stoglangį). Jis tebėra ten. 
Turbūt taip ir paliks ten pūti. Norit pasižiūrėti? Aš jums padėsiu. 

KANORIS. Kam reikia? 

ŽANAS. Taip. Kam reikia? Mirusius jūs paliekate man. 

FRANSUA. O aš noriu pamatyti. 

ANRI. Nepatariu. 

FRANSUA (Žanui). Padėk man. 


Žanas padeda Fransua užlipti ant viryklės 


(Žiūri pro stoglangį) Jo... jo kiaušas suknežęs. (Nulipa ir drebė- 
damas susigūžia kampe) 

ANRI (Žanui). Tai nedora. 

ŽANAS. Kodėl gi? Jūs tokie tvirti; maniau, galėsite ramiai žiūrėti 
į lavoną. 

ANRI. Aš — galbūt, bet ne mažėlis. (Fransua) Gedulingos pra- 
kalbos — Žano reikalas. Tu negalvok apie šį mirusįjį. Jo nebėra: 
nebekalbėkim apie jį. O tau dar liko šiek tiek pagyventi. Galvok 
apie save. 

FRANSU A. Ir mano galva bus šitaip sutraiškyta, ir mano akys... 

ANRI. Tavęs tai neliečia: tu jau čia nebebūsi ir savęs nematysi. 

Pauzė 

ŽANAS (vaikščioja po palėpę, paskui sustoja prieš Anri ir Kanorį). 
Nejaugi tam, kad vėl būčiau jūsų bičiulis, man turėtų lupti nagus? 

KANORIS. Tu visada mūsų bičiulis. 

ŽANAS. Puikiai žinau, jog ne. (Pauzė) Kas jums sakė, kad aš ne- 
būčiau ištvėręs? (Anri) Gal netgi nebūčiau rėkęs. 

ANRI. Na ir kas? 

ŽANAS. Atleiskit man. Aš turiu tik teisę tylėti. 

ANRI. Žanai!.. Eikš, sėskis prie mūsų. 


Žanas padvejojęs atsisėda 


Atsidūręs mūsų vietoje, tu būtum toks kaip ir mes. O dabar mūsų 
rūpesčiai skirtingi. 


Žanas staiga pakyla 


19. PLB 102 

Kas atsitiko? 

ŽANAS. Kol jos neatves, aš negalėsiu nustygti vietoje. 

ANRI. Pats matai, tu bruzdi, jaudiniesi: esi per daug gyvas. 

ŽANAS. Pusę metų aš jai neprasitariau, kad myliu; naktį, ją apka- 
binęs, užgesindavau šviesą. Dabar ji nuoga tarp jų, ir jie savo 
rankomis liečia jos kūną. 

ANRI. Argi tai turi reikšmės? Svarbiausia — laimėti. 

ŽANAS. Ką laimėti? 

ANRI. Laimėti. Čia dvi komandos: viena nori priversti kalbėti kitą. 
(Juokiasi) Tai kvaila. Bet tai visa, kas mums beliko. Jeigu mes 
kalbėsime, viską prarasime. Jie užsirašė sau taškų, nes aš rėkiau, 
bet apskritai mūsų padėtis nebloga. 

ŽANAS. Laimėsit, pralaimėsit — man nusispjaut! Juokai. O jai gėda 
iš tikrųjų; ji kenčia iš tikrųjų. 

ANRI. Na ir kas? Man irgi buvo gėda, kai jie privertė mane rėkti. 
Bet tai praeina. Jeigu ji tylės, jų rankos negalės jos sutepti. Jie 
pasigailėtini tipai, tu juk žinai. 

ŽANAS. Jie vyrai, o jinai jų rankose. 

ANRI. Tikrai. Jei nori žinoti, aš irgi ją myliu. 

ŽANAS. Tu? 

ANRI. Kodėl ne? Ir man nelabai būdavo linksma, kai judu vakare 
kopdavote laiptais aukštyn; aš dažnai pagalvodavau, ar tu užge- 
sini Šviesą. 

ŽANAS. Tai tu myli ją? Ir gali ramiai sėdėti? 

ANRI. Jos kančia mus suartina. O malonumai, kuriuos jai teikei, 
mus išskirdavo. Šiandien aš arčiau jos negu tu. 

ŽANAS. Tai netiesa! Netiesa! Jų kankinama, ji galvoja apie mane. 
Ji galvoja tik apie mane. Vien todėl, kad manęs neišduotų, ji 
kenčia skausmą ir gėdą. 

ANRI. Ne, ne todėl; ji kenčia, kad mes laimėtume. 

ŽANAS. Meluoji! (Pauzė) Ji pasakė: kai grįšiu, mano akyse bus tik 
meilė. 

Koridoriuje pasigirsta žingsniai 

ANRL. Ji grįžta. Galėsi skaityti iš jos akių. 


Atsidaro durys; Anri pakyla 

II scena 


Tie patys ir Liusi 
Žanas ir Anri tylėdami žiūri į ją. Ji praeina tiesi, nežiūrėdama 
į juos, ir atsisėda avanscenoje. Pauzė 
LIUSI. Fransua! 
Fransua prieina ir atsisėda prie jos kojų 
Neliesk manęs. Paduok man Sorbjė apsiaustą. 


Fransua pakelia apsiaustą 


Užmesk ant pečių. (Rūpestingai susisiaučia) 

FRANSUA. Tau šalta? 

LIUSI. Ne. (Pauzė) Ką jie veikia? Žiūri į mane? Kodėl nesikalba 
tarp savęs? 

ŽANAS (iš užpakalio eidamas prie jos). Liusi! 

KANORIS. Duok jai ramybę! 

ŽANAS. Liusi! 

LIUSI (švelniai). Ko nori? 

ŽANAS. Tu pažadėjai man, jog tavo akyse bus tik meilė. 

LIUSI. Meilė? (Liūdnai gūžteli pečiais) 

KANORIS (pasikėlęs). Duok jai ramybę, pasikalbėsi su ja vėliau. 

ŽANAS (piktai). Atstok. Jinai mano. Jūs visi mane palikote, ir aš 
jums negaliu nieko sakyti; bet jos iš manęs neatimsite. (Liusi) 
Pakalbėk su manim. Tu juk ne tokia kaip jie? Negalimas daiktas, 
kad tu būtum tokia kaip jie. Kodėl man neatsakai? Pyksti ant 
manęs? 

LIUSI. Nepykstu. 

ŽANAS. Mano švelnioji Liusi. 

LIUSI. Aš niekada nebebūsiu švelni, Žanai. 

ŽANAS. Tu nebemyli manęs. 

LIUSI. Nežinau. 


Jis žingteli prie jos 
Būk geras, neliesk manęs. (Įtempusi valią) Aš manau, kad dar 
turėčiau tave mylėti. Bet savo meilės nebejaučiu. (Pavargusiu 
balsu) Ničnieko nebejaučiu. 
KANORIS (Žanui). Eime. (Nusitempia jį ir priverčia atsisėsti šalia 
savęs) 

LIUSI (tarytum pati sau). Visa tai nelabai svarbu. (Fransua) Ką jie 
veikia? 

FRANSUA. Atsisėdo. Atsuko viens kitam nugarą. 

LIUSI. Gerai. (Pauzė) Pasakyk jiems, kad aš tylėjau. 

KANORIS. Mes tai žinome, Liusi. 

LIUSI. Gerai. 


Ilga tyla, paskui koridoriuje pasigirsta žingsniai. Fransua 
rėklamas pašoka 


Kas tau? Ak, taip! Dabar tavo eilė. Ginkis iš visų jėgų: juos reikia 
sugėdinti. 
Žingsniai priartėja, paskui nutolsta 


FRANSUA (susmunka Liusi ant kelių). Aš jau nebegaliu tverti! 
Aš jau nebegaliu tverti! 

LIUSI. Žiūrėk į mane! (Pakelia jo galvą) Koks tu išsigandęs. Tu 
nekalbėsi? Atsakyk! 

FRANSUA. Aš nebežinau. Dar turėjau truputį drąsos, bet kai pa- 
mačiau tave... Tu čia, tavo plaukai sutaršyti, palaidinukė suplėšyta, 
ir aš Žinau, kad tu buvai jų rankose. 

LIUSI (piktai). Jie manęs nelietė. Niekas manęs nelietė. Aš buvau 
kaip akmuo ir nejutau jų rankų. Aš žiūrėjau jiems tiesiai į veidus ir 
galvojau: nieko čia man neatsitiks. (Aistringai) Ir nieko neatsitiko. 
Galiausiai jie ėmė manęs bijoti. (Pauzė) Fransua, jei tu prakalbėsi, 
jie bus tikrai mane išniekinę. Jie sakys: „Vis dėlto mes juos įvei- 
kėme!“ Jie šypsosis prisiminę mus. Jie sakys: „Su berniuku mes 
šauniai pasismaginom“. Reikia juos sugėdinti: jei nesitikėčiau vėl 
jų pamatyti, tučtuojau pasikarčiau ant šio stoglangio virbų. Ar tu 
tylėsi? 


Fransua gūžteli pečiais, nieko neatsakydamas. Tyla 


ANRI (pusbalsiu). Na kaip, Žanai, kieno teisybė? Ji nori laimėti, ir 
viskas. 

ŽANAS. Tylėk! Kodėl ją nori iš manęs paveržti? Juk tu ir taip laimin- 
gas; mirsi džiaugdamasis, išdidžiai. O aš turiu tik ją vieną, be to, 
aš liksiu gyventi. 

ANRI. Aš nieko nenoriu ir ne aš ją iš tavęs paveršiu. 

ŽANAS. Gerai! Gerai! Varyk toliau. Tu turi visas teises, net teisę mane 
kankinti: užsimokėjai iš anksto. (Atsistoja) Kaip jūs pasitikit 

savimi. Nejaugi pakanka fizinės kančios, kad turėtum ramią 
sąžinę? 


Anri nieko neatsako 


Vadinasi, tu nesupranti, jog aš nelaimingesnis už jus visus. 

FRANSUA (staiga atsitiesęs). Cha! Cha! Cha! 

ŽANAS (šaukia). Nelaimingiausias! Nelaimingiausias! 

FRANSUA (puola ant Žano). Jūs tik pažiūrėkit į jį! Nagi, pažiūrėkit 
į Jį! Nelaimingiausias iš mūsų visų. Išsimiegojęs ir pavalgęs. Jo 
rankos laisvos, jis sulauks aušros, jis gyvens. Bet jis nelaimingiau- 
sias. Ko tu nori? Kad tave užjaustume? Niekšas! 

ŽANAS (susikryžiavęs ant krūtinės rankas). Kalbėk, kalbėk. 

FRANSUA. Aš pašokstu nuo kiekvieno šnaresio. Aš nebegaliu nuryti 
seilių, aš agonijoje. Bet pats nelaimingiausias, aišku, jis; o aš, girdi, 
mirsiu džiaugdamasis. (Įsiutęs) Gerai, aš sugrąžinsiu tau laimę! 

LIUSI (staiga pakyla). Fransua! 

FRANSUA. Aš išduosiu tave! Išduosiu tave! Priversiu tave pasidalyti 
mūsų džiaugsmais! 

ŽANAS (skubiai, tyliu balsu). Padaryk tai: tu net nežinai, kaip aš to 
trokštu. 

LIUSI (ima Fransua už pakaušio ir atsuka jo veidą į save). Pažiūrėk 
man į akis. Tu išdrįsi kalbėti? | 

FRANSU A. Išdrįsti! Vėl tie skambūs žodžiai! Aš išduosiu tave, ir bus 
viskas. Tai atsitiks labai paprastai: jie prieis prie manęs, mano lūpos 
prasižios savaime, išsprūs vienas vardas, ir aš nekaltinsiu savo 
lūpų. Ko čia neišdrįsti? Kai matau jus išblyškusius, perkreiptais 
maniakų veidais, jūsų panieka manęs nebegąsdina. (Pauzė) Aš 
išgelbėsiu tave, Liusi. Jie paliks mus gyvus. 

LIUSI. Aš nenoriu išsigelbėjimo tokia kaina. 

FRANSU A. O aš noriu. Noriu bet kokia kaina. Ilgai gyvenant, gėda 
praeina. 

KANORIS. Jie tavęs nepasigailės, Fransua. Net jeigu tu ir išduosi. 

FRANSUA (rodydamas į Žaną). Aš bent pamatysiu jį kenčiantį. 

ANRI (pakyla ir eina prie Liusi). Kaip tu manai, ar jis išduos? 

LIUSI (atsigręžia ir įsmeigia akis į Fransua). Taip. 

ANRI. Ar tu tuo tikra? 


Juodu žiūri vienas į kita 


LIUSI (ilgai dvejoja). Taip. 

Anri žengia prie Fransua. Kanoris pakyla ir atsistoja šalia 
Anri. Abu žiuri į Fransua 


ANRI. Fransua, aš tau ne teisėjas. Tu vaikas, ir visas šis reikalas tau 
buvo per sunkus. Būdamas tavo amžiaus, manau, kad ir aš taip 
padaryčiau. 

KANORIS. Mes čia kalti. Mums nereikėjo tavęs imti: į pavojingus 
žygius galima siųsti tik vyrus. Atleisk mums. 

FRANSUA (traukdamasis atgal). Ką tai reiškia? Ką jūs ketinate man 
daryti? 

ANRI. Tu neturi jo išduoti, Fransua. Juk žinai, kad jie vis tiek tave 
nužudys. Ir mirsi niekinga mirtimi. 

FRANSUA (išsigandęs). Gerai, aš nepasakysiu. Sakau jums, nieko 
nepasakysiu. Duokit man ramybę. 

ANRI. Mes tavimi nebepasitikime. Jie žino, jog tu silpnoji mūsų vieta. 
Jie neatstos nuo tavęs, kol tu visko neišklosi. Mūsų pareiga — 
neleisti tau prabilti. 

ŽANAS. Ir jūs manote, kad aš jums leisiu tai padaryti? Nebijok, 
mažėli. Mano rankos laisvos, ir aš su tavim. 

LIUSI (pastodama jam kelią). Ko tu čia kišiesi? 

ŽANAS. Jis tavo brolis. 

LIUSI. Na ir kas? Jam teks rytoj mirti. 

ŽANAS. Nejaugi tai tu, Liusi? Tu gąsdini mane. 

LIUSI. Jis turi tylėti. Priemonės čia nesvarbu. 

FRANSU A. Juk jūs manęs ne... 


Jie neatsako 
Prisiekiu jums, aš nekalbėsiu. 


Jie neatsako 


Liusi, gelbėk mane, neleisk jiems manęs skriausti; aš nepasakysiu, 
prisiekiu tau, kad nieko nepasakysiu. 

ŽANAS (atsistodamas šalia Fransua). Jūs jo nepaliesite. 

ANRI. Žanai, kada draugai ateis į šį kaimą? „ 

ŽANAS. Antradienį. 

ANRI. Kiek jų bus? 

ŽANAS. Šešiasdešimt. 

ANRI. Šešiasdešimt vyrų, kurie tavimi pasitiki ir kurie antradienį žus 
kaip žiurkės. Jie arba jis. Rinkis. 

ŽANAS. Jūs neturite teisės reikalauti, kad aš pasirinkčiau. 

ANRI. Argi ne tu jų vadas? Na! 


Žanas valandėlę svyruoja, paskui lėtai nueina šalin. Anri 
žengia prie Fransua 


FRANSUA (žiūri į jį, paskui ima rėkti). Liusi! Gelbėk! Aš nenoriu 
mirti čia, nenoriu mirti šią naktį. Anri, man penkiolika metų, leisk 
man gyventi. Nežudyk manęs tamsoje. 


Anri gniaužia jam gerklę 
Liusi! 
Liusi nusigręžia 
Aš jūsų visų nekenčiu. 
LIUSI. Mano mažėli, mano vargšas mažėli, mano vienintele meile, 


atleisk mums. (Nusigręžia. Pauzė) Greičiau baik. 
ANRI. Negaliu. Jie man sulaužė riešus. 


Pauzė 


LIUSI. Baigta? 
ANRI. Nebegyvas. 


Liusi sugrįžta ir apkabina Fransua kūną. Fransua galva guli 
jai ant kelių. Labai ilga tyla, paskui Žanas ima tyliai kalbėti. 
Visas tolesnis pokalbis vyksta pusbalsiu 


ŽANAS. Kuo jūs tapote? Kodėl nežuvote drauge su kitais? Jūs man 
keliate siaubą. 

ANRI. Manai, kad aš sau patinku? 

ŽANAS. Ką gi. Po paros tu nuo savęs išsivaduosi. O aš kasdien matysiu 
šį berniuką, maldaujantį pasigailėti, ir tavo snukį, kai jį smaugei. 
(Prieina prie Fransua ir žiūri į jį) Penkiolika metų! Jis mirė 
apimtas įniršio ir siaubo. (Sugrįžta prie Anri) Jis mylėjo tave, 
jis užmigdavo padėjęs galvą tau ant pečių; jis tau sakydavo: „Aš 
geriau miegu, kai tu šalia“. (Pauzė) Niekšas! 

ANRI (Kanoriui ir Liusi). Nagi pasakykit ką nors jūs, nepalikit 
manęs vieno. Liusi! Kanori! Jūs nužudėte jį mano rankomis! 


Tyla 


(Atsigręžia į Žaną) Ir tu, tu smerki mane, o pasakyk, ką padarei 
jam apginti? 

ŽANAS (piktai). Ką aš galėjau padaryti. Ką jūs man būtumėt leidę 
daryti? 

ANRI. Tavo rankos buvo laisvos, reikėjo smogti man. (Žiūri į Žaną, 
karštai) Jei būtum man smogęs... jei būtum daužęs mane, kol 
nugriūsiu... 

ŽANAS. Laisvos rankos? Jūs mane surišot. Vos tik pasakau žodį, vos 
tik sujudu, jūs tuoj šaukiat: „O draugai?“ Jūs mane išmetėt iš savo 
tarpo, jūs šaltai išsprendėt ir mano gyvenimo, ir mano mirties 
klausimą. O dabar nesakykit, kad aš jūsų bendrininkas, jums tai 
būtų labai patogu. Aš jūsų liudytojas, tik tiek. Ir aš liudiju, kad jūs 
žmogžudžiai. (Pauzė) Tu jį nužudei iš puikybės. 

ANRI. Meluoji. 

ŽANAS. Iš puikybės! Jie privertė tave rėkti, ar ne? Ir tau gėda. Tu 
nori juos nustebinti ir išpirkti savo silpnumą, tu nori sau gražios 
mirties? Ar ne taip? Tu jau sakei mums, kad nori laimėti. Juk 
sakei mums, kad norėjai laimėti. 

ANRI. Netiesa! Netiesa! Liusi, pasakyk jam, kad tai netiesa! (Liusi 
neatsako, todėl žingteli prie jos) Atsakyk: ar ir tu manai, kad jį 
nužudžiau iš puikybės? 

LIUSI. Nežinau. (Pauzė, paskui vargais negalais) Reikėjo, kad jis 
nieko jiems nepasakytų. 

ANRI. Tu manęs nekenti? Jis tavo brolis: tu viena turi teisę mane 
pasmerkti. 

LIUSI. Aš nejaučiu tau neapykantos. 


Anri žengia prie lavono, kurį ji laiko apglėbusi 


(Gyvai) Neliesk jo. 

ANRI (lėtai nusisuka ir grįžta prie Kanorio). Kanori! Tu juk nerė- 
kei, tačiau norėjai, kad jisai mirtų. Argi mes iš puikybės nužudėme 
jį? 

KANORIS. Aš neturiu puikybės. 

ANRI. O aš turiu! Tikrai turiu. Bet argi iš puikybės jį nužudžiau? 

KANORIS. Turėtum pats tai žinoti. 

ANRI. Aš... Ne, aš nebežinau. Viskas atsitiko labai greitai, ir dabar jis 
nebegyvas. (Staiga) Nepalikit manęs! Jūs neturite teisės palikti 
mane. Kai mano rankos spaudė jam kaklą, man atrodė, kad tai 
mūsų visų rankos ir kad smaugiame jį visi, kitaip aš nebūčiau 
galėjęs... 

KANORIS. Reikėjo, kad jis mirtų: jeigu jis būtų buvęs arčiau manęs, 
aš būčiau jį pasmaugęs. O dėl to, ką tu galvojai... 

ANRI. Na? 

KANORIS. Tai nesvarbu. Niekas, kas vyksta tarp šių keturių sienų, 
nesvarbu. Reikėjo, kad jis mirtų, štai ir viskas. 

ANRI. Taip. (Eina prie lavono. Liusi) Nebijok, aš jo neliesiu. (Pasi- 
lenkia ir ilgai žiūri į jį, paskui atsitiesia) Žanai, kai sviedėme 
pirmąją granatą, kiek jie sušaudė įkaitų? 

Žanas neatsako 


Dvylika. Tarp jų buvo vienas berniukas, vardu Detašas. Atsimeni: 
Minimo gatvėje pamatėme afišas. Šarbonelis norėjo pasiduoti, o 
tu jam neleidai. 

ŽANAS. Na ir kas? 

ANRI. Ar esi kada save klausęs, kodėl taip padarei? 

ŽANAS. Tai visai kas kita. 

ANRI. Galbūt. Gerai, jei tavo argumentai buvo tau aiškūs: tavo 
sąžinė liko rami. Bet Detašas vis dėlto mirė. O dabar mano sąžinė 
niekada nebebus rami, niekada, kol jie manęs nepastatys prie 
sienos Su raiščiu ant akių. Bet kodėl aš norėčiau turėti ramią 
sąžinę? Juk reikėjo, kad berniukas mirtų. 

ŽANAS. Nenorėčiau būti tavo vietoje. 

ANRI (švelniai). Tavo padėtis kitokia, Žanai; tu negali nei suprasti, 
nei teisti. 


Ilga tyla, paskui pasigirsta Liusi balsas. Ji nežiūrėdama glosto 
Fransua plaukus. Pirmąkart nuo šios scenos pradžios ji kalba 
garsiai 


LIUSI. Tu miręs, o mano akys sausos; atleisk man: aš nebeturiu 
ašarų, ir mirtis man nebeturi reikšmės. Lauke ant žolės guli trys 
šimtai lavonų, o rytoj ir aš būsiu šalta ir nuoga, ir netgi nebus 
rankos, kuri paglostytų man plaukus. Tu žinai, nėra ko gailėti: 
gyvenimas taip pat neturi didelės reikšmės. Sudie, tu padarei, ką 
galėjai. Jei ir sustojai pusiaukelėje, tai tik todėl, kad tau dar 
neužteko jėgų. Niekas neturi teisės tave smerkti. 

ŽANAS. Niekas. (/lga tyla. Atsisėda greta Liusi) Liusi! (Ji mosteli) 
Nevyk manęs šalin: aš norėčiau padėti tau. 

LIUSI (nustebusi). Padėti? Man nereikia pagalbos. 

ŽANAS. Reikia. Manau, kad reikia: aš bijau, kad tu nepalūžtum. 

LIUSI. Ištversiu ligi rytojaus vakaro. 

ŽANAS. Tu per daug įsitempusi, neištversi. Tavo ryžtas staiga dings. 

LIUSI. Ko tu jaudiniesi dėl manęs? (Žiūri į jį) Tau sunku. Gerai, aš 
nuraminsiu tave, ir galėsi eiti sau. Po Fransua mirties viskas pasi- 
darė labai paprasta: man beliko rūpintis tik savimi. Tu žinai, kad 
numirti nereikia ryžto: šiaip būtų ar taip, tu juk puikiai supranti, 
kad po jo mirties aš negalėčiau ilgai gyventi. O dabar eik sau; aš 
tau pasakysiu sudie, kai tik jie ateis manęs išsivesti. 

ŽANAS. Leisk man pasilikti šalia tavęs: jei nori, aš tylėsiu, bet būsiu 
čia, ir tu nesijausi vieniša. 

LIUSI. Nesijausiu vieniša? Su tavim? O Žanai, vadinasi, tu nieko 
nesupratai? Tarp mudviejų nebėra nieko bendro. 

ŽANAS. Tu pamiršai, kad aš myliu tave? 

LIUSI. Tu mylėjai kitą. . 

ŽANAS. Aš mylėjau tave. 

LIUSI. Aš jau esu kita. Pati savęs nebepažįstu. Matyt, kažkas atsitiko 
mano galvai. 

ŽANAS. Galbūt. Galbūt tu jau kita. Jeigu taip, tai aš myliu tą kitą, o 
rytoj mylėsiu tą mirusią, kuria tu tapsi. Aš myliu tave, Liusi, 
tave laimingą ar nelaimingą, gyvą ar mirusią, bet tave. 

LIUSI. Gerai. Tu myli mane. O kas toliau? 

ŽANAS. Tu irgi mylėjai mane. 

LIUSI. Taip. Aš mylėjau ir brolį, bet leidau jį nužudyti. Mudviejų 
meilė taip toli, kam ėmei apie ją kalbėti? Ji neturėjo jokios 
reikšmės. 

ŽANAS. Meluoji! Tu gerai žinai, kad meluoji. Meilė buvo mudviejų 
gyvenimas, nei daugiau, nei mažiau — mudviejų gyvenimas. Visa, 
ką išgyvenome, mudu išgyvenome dviese. 

LIUSI. Taip, mudviejų gyvenimas. Mudviejų ateitis. Aš gyvenau lauk- 
dama; aš mylėjau tave laukdama. Laukiau karo pabaigos, laukiau 
dienos, kada visų akivaizdoje galėsim susituokti, kiekvieną vakarą 
laukiau tavęs; dabar aš nebeturiu ateities, laukiu tik savo mirties ir 
mirsiu vieniša. (Pauzė) Palik mane. Mudu nebeturime ko pasakyti 
vienas kitam; aš nesikankinu, ir man nereikia paguodos. 

ŽANAS. Tau atrodo, kad bandau paguosti tave? Aš matau tavo sausas 
akis ir žinau, kad tavo širdis yra virtusi pragaru: joje kančiūs 
nebėra nė ženklo, joje nebėra nė lašo ašarų, viskas įkaitę ligi 
baltumo. Kaip tu tikriausiai kenti, negalėdama kentėti. Ak! Aš 
šimtus kartų galvojau apie kankinimus, viską išgyvenau iš anksto, 

bet niekada nemaniau, kad kankinimai galėtų sukelti tokias baisias 
puikybės kančias. Liusi, aš norėčiau sužadinti tavo širdyje nors 
truputėlį gailesčio pačiai sau. Jei tu galėtum atsipalaiduoti ir padėti 
savo sustingusią galvą man ant peties. Na, atsakyk man! Pažvelk 
į mane! 

LIUSI. Neliesk manęs. 

ŽANAS. Liusi, tu be reikalo; mudu juk surišti į viena. Visa, ką jie 
padarė, padarė mums abiem. Ši kančia, nuo kurios tu bėgi, kartu 
yra ir mano kančia; ji laukia tavęs, o jei ateisi į mano glėbį, ji 
taps Mudviejų kančia. Mano meile, pasitikėk manimi, ir 
mudu dar galėsime sakyti mudu, mudu būsime pora ir viską 
drauge ištversime, net mirtį. Jei galėtum rasti savyje nors vieną 
ašarą... 

LIUSI (piktai). Ašarą? Aš tik trokštu, kad jie ateitų manęs išsivesti 
ir muštų mane, o aš galėčiau vėl tylėti ir tyčiotis iš jų, ir įvaryti 
jiems baimės. Viskas čia banalu: laukimas, tavo meilė, ši sunki 
galva ant mano kelių... O aš norėčiau, kad skausmas prarytų mane, 
norėčiau degti, tylėti ir matyti budrias jų akis. 

ŽANAS (prislėgtas). Tavo širdis — puikybės išdeginta dykuma. 

LIUSI. Ar dėl to aš kalta? Mušdami mane, jie plakė mano puikybę. 
Aš neapkenčiu jų, bet jie mane traukia. Ir aš traukiu juos. Jaučiu, 
kad esu jiems artimesnė negu tau. (Juokiasi) Mudu! Tu nori, kad 
sakyčiau: mudu! Ar tavo riešai taip sutraiškyti kaip Anri! Ar tavo 
kojos tokios žaizdotos kaip Kanorio? Tai tik komedija: tau nieko 
nereikėjo kentėti, tu viską prasimanai. 

ŽANAS. Sutraiškyti riešai... A! Jeigu, norint būti jūsiškiu, reikia tik 
šito, tai greit galima padaryti. (Žvalgosi aplink save, pamato sunkų 
pastovą malkoms ir griebia jį) 

LIUSI (prapliumpa juoktis). Ką tu darai? 

ŽANAS (pasidėjęs kairę ranką ant grindų, dešine trenkia per ją 
pastovu). Man nusibodo klausytis, kaip jūs giriatės savo skausmais 
tarsi nuopelnais. Man nusibodo lyg kokiam vargšui žiūrėti į jus. 
Ką jie padarė jums, ir aš galiu pasidaryti: tai kiekvienam įmanoma. 

LIUSI (juokdamasi). Nepavyks, nepavyks! Tu gali susilaužyti kaulus, 
gali išsidurti akis, bet tai tu pats, tu pats kankinsi save. O mes 
patyrėme smurtą, nes mus kankino kiti žmonės. Tu nesusilyginsi 
su mumis. 


Pauzė 

ŽANAS (numeta pastovą ir žiūri į Liusi. Paskui pakyla). Teisingai 
sakai. Aš negaliu susilyginti su jumis: jūs drauge, o aš vienas. Aš 
nebejudėsiu, nebekalbėsiu su jumis; nulįsiu kur į kampą, ir jūs 
pamiršite, kad aš egzistuoju. Matyt, toks mano likimas šioje 
istorijoje, ir aš turiu jį priimti, kaip jūs priėmėt savąjį. (Pauzė) 
Man ką tik šovė į galvą viena mintis: Pjeras krito prie Servazo 
olos, kur mes laikėme ginklus. Jeigu jie mane paleis, aš surasiu jo 
lavoną, įkišiu į švarką savo dokumentus ir nutempsiu jį į olą. Man 
išėjus, atskaičiuokite keturias valandas ir, kai jie vėl pradės jus 
tardyti, nurodykite tą slėptuvę. Jie suras Pjerą ir pamanys, kad 
tai aš. Man rodos, tada nebeturės pagrindo jūsų kankinti ir greit 
užbaigs tardymą. Viskas. Sudie. (Nueina į palėpės galą) 

Ilga tyla. Paskui koridoriuje pasigirsta žingsniai. Pasirodo 
policininkas, nešinas žibintu. Apšviečia žibintu visą 
palėpę 

POLICININKAS (pastebėjęs Fransua). Kas jam? 

LIUSI. Miega. | 

POLICININKAS (Žanui). Eikš tu. Tau yra naujienų. 

Žanas abejoja, su neviltim apžvelgia visus ir išeina paskui 
policininką. Durys užsidaro 


III scena 


Kanoris, Anri, Liusi 


LIUSI. Jis išsisuko, ar ne? 

KANORIS. Aš manau. 

LIUSI. Puiku. Vienu rūpesčiu mažiau. Jis susiras savuosius, ir viskas 
bus gerai. Eikšekit pas mane. 


Anri ir Kanoris prieina 


Arčiau: dabar mes visi savi. Kodėl sustojote? (Žiūri į juos ir 
pagaliau supranta) A! (Pauzė) Jis turėjo mirti; jūs gerai žinote, 
kad jis turėjo mirti. Tai tie, iš apačios, nužudė jį mūsų rankomis. 
Eikšekit, aš jo sesuo ir jums sakau, kad jūs nekalti. Uždėkit ant jo 
rankas: po mirties jis tapo mūsiškis. Žiūrėkit, koks rūstus jo veidas. 
Jis sučiaupė lūpas, saugodamas paslaptį. Palieskite jį. 

ANRI (glostydamas Fransua plaukus). Mano mažėli! Mano vargšas 
mažėli! 

LIUSI. Anri, jie privertė tave rėkti, aš girdėjau. Tau turėtų būt gėda. 

ANRI. Taip. 

LIUSI. Aš jaučiu tavo gėdą, kaip jaučiu tavo kūno šilumą. Tai mano 
gėda. Aš melavau sakydama jam, kad esu vieniša. Su jumis aš 
nesijaučiu vieniša. (Kanoriui) O tu nerėkei: gaila. 

KANORIS. Man gėda taip pat. 

LIUSI. Šit kaip! O kodėl? 

KANORIS. Kai Anri ėmė rėkti, man pasidarė gėda. 

LIUSI. Tai gerai. Prisiglauskite prie manęs. Aš jaučiu jūsų pečius ir 
Jūsų rankas, mažėlis man slegia kelius. Tai gerai. Rytoj aš tylėsiu. 
O, kaip tylėsiu! Tylėsiu dėl jo, dėl Sorbjė, dėl jūsų. Mes visi dabar 
tarsi vienas. 


Uždanga 


KETVIRTAS PAVEIKSLAS 


Prieš pakylant uždangai, šlykštus, vulgarus balsas dainuoja: 
„Jei visi raguoti vyrai varpelius turėtų“. Uždangai pakilus, 
matyti klasė. Tai jau kitos dienos rytas. Pelerenas sėdi 
suole ir geria, atrodo pavargęs. Landrijė geria stovė- 
damas katedroje; jis jau gerokai apgirtęs. Klošė stovi 
prie lango ir žiovauja. Landrijė retkarčiais nusikvatoja 


I scena 


Pelerenas, Landrijė, Klošė 


PELERENAS. Ko tu juokiesi? 

LANDRIJĖ (prisidėjęs prie ausies ranką). Ką? 
PELERENAS. Klausiu, ko tu juokiesi. 

LANDRIJĖ (rodydamas imtuvą, šaukia). Štai dėl ko. 
PELERENAS. Kaip? 

LANDRIJĖ. Ta idėja man atrodo baisiai juokinga. 

PELERENAS. Kokia idėja? 

LANDRIJĖ. Pakabinti raguotiems vyrams varpelius. 
PELERENAS. A, velnias! Nieko negirdžiu. (Eina prie radijo imtuvo) 
LANDRIJĖ (šaukia). Neišjunk! 


Pelerenas pasuka jungiklį. Tyla 


Matai, matai. 

PELERENAS (nustebęs). Ką matau? 

LANDRIJĖ. Šalta. 

PELERENAS. Liepos mėnesį tau šalta? 

LANDRIJĖ. Aš tau sakau, kad šalta, tu nieko nesupranti. 

PELERENAS. Ką tu ten kalbėjai? 

LANDRIJĖ. Apie ką? 

PELERENAS. Apie raguotus vyrus. 

LANDRIJĖ. Kas tau kalba apie raguotus vyrus? Tu pats raguotas. 
(Pauzė) Aš paieškosiu žinių. (Pakyla ir eina prie radijo aparato) 

KLOŠĖ. Nebus. 

LANDRIJĖ. Nebus žinių? 

KLOŠĖ. Tokiu laiku nebūna. 

LANDRIJĖ. Tuojau pamatysime! (Įjungia radiją) 


Pasigirsta muzika, traškesys 


PELERENAS. Tu apkurtinsi mus. 

LANDRIJĖ (imtuvui). Niekše! (Pauzė) Man nusispjaut, pasiklau- 
sysiu Bi-Bi-Si; kokia banga? 

PELERENAS. Dvidešimt vienas metras. 


Landrijė sukioja jungiklį; pasigirsta čekų kalba 


LANDRIJĖ (juokdamasis). Pamanyk, kalba čekiškai; šią akimirką 
Londone kalba kažkoks čekas. Pasaulis platus. (Purto aparatą) 
Ar tu negali šnekėti prancūziškai? (Išjungia) Įpilk man išgerti. 


Pelerenas jam pripila taurę vyno 


(Prieina ir išgeria) Ko mes čia tūnom? 

PELERENAS. Čia ar kitur... 

LANDRIJĖ. Aš norėčiau atsidurti grumtynėse... 

PELERENAS. Hm! 

LANDRIJĖ. Iš tiesų norėčiau. (Griebia Pelereną už švarko ranko- 
vės) Tik pamėgink pasakyt, kad aš bijau mirti. 


303 Nepalaidoti mirusieji 


PELERENAS. Aš nieko nesakau. 

LANDRIJĖ. Kas yra mirtis? Kas tai yra? Juk mirti tikrai reikės — 
rytoj, poryt ar už trijų mėnesių. 

KLOŠĖ (gyvai). Netiesa! Netiesa! Anglai bus nublokšti į jūrą. 

LANDRIJĖ. Į jūrą? Tau į užpakalį. Tuoj pamatysi juos čia, šiame 
kaime. Bus didelis tra-ta-ta, tra-ta-ta, bum į bažnyčią, bum į meri- 
ją. Klošė, ką tu darysi? Lisi į rūsį! Cha cha, į rūsį? Tai bus juoko! 
(Pelerenui) Jeigu jau esi miręs... pamečiau mintį. A, tie gudruoliai 
viršuje, mes juos pribaigsim, ką gi, man dėl to nei šilta, nei šalta. 
Kiekvienam ateis eilė. Va ką aš sau sakau. Šiandien jiems. Rytoj 
man. Argi tai nenormalu? Aš normalus. (Geria) Mes gyvuliai. 
(Klošė) Ko tu žiovauji? 

KLOŠĖ. Man nuobodu. 

LANDRIJĖ. Tai gerk. Ar aš nuobodžiauju? Bet tau juk mieliau šnipi- 
nėti, tu galvoje jau kurpi skundą. (Pripila taurę vyno ir duoda 
Klošė) Na gerk, gerk! 

KLOŠĖ. Negaliu, man skauda kepenis. 

LANDRIJĖ. Arba išgersi, arba aš ją tau trenksiu į snukį. (Pauzė) 


Klošė ištiesia ranką, paima taurę ir geria 

Cha! Cha! Gyvuliai! Visi gyvuliai, ir labai gerai. 
Pasigirsta žingsniai; palėpėje kažkas vaikščioja. Visi trys pa- 
kelia akis į lubas. Tylėdami klausosi 


(Staiga apsisuka, bėga prie durų, atidaro jas ir šaukia) Korbjė! 
Korbjė! 
Pasirodo policininkai 


Eik nuramink juos. Užtvok jiems tenai. (Policininkui išėjus, 
uždaro duris ir grįžta prie kitų) 
Visi trys užvertę galvas klausosi. Pauzė 
Reikės vėl žiūrėti į jų snukius. Bjauri diena. 
PELERENAS. Ar tardymui aš reikalingas? 
LANDRIJĖ. Kodėl klausi? 
PELERENAS. Pagalvojau, kad jų vadas tikriausiai slapstosi miške. 
Galėčiau paimti dvidešimt vyrų ir surengt gaudynes. 
LANDRIJĖ (žiūrėdamas į jį). A? 


Pauzė. Vis dar girdėti žingsniai viršuje 

Pasiliksi čia. 
PELERENAS. Gerai. (Gūžteli pečiais) Mes tik gaištame laiką. 
LANDRIJĖ. Galbūt, bet gaištame drauge. 


Jie nejučia pasižiūri į lubas ir toliau kalba pakėlę galvas, kol 
triukšmas nutyla 
KLOŠĖ. Jau laikas atvesti berniuką. 
LANDRIJĖ. Nusispjaut man į berniuką. Aš tuos tipus noriu priverst 
kalbėti. 
PELERENAS. Jie nekalbės. 
LANDRIJĖ. O aš tau sakau, kad kalbės. Tai gyvuliai, reikia mokėt 
prie jų prieiti. Cha! Mes jų dar kaip reikiant nemušėm. 
Viršuje triukšmas, paskui tyla 


(Patenkintas) O tu ką sakei? Štai ir nurimo. Griežtos priemonės 
veiksmingiausios. 


Jiems aiškiai palengvėja 
KLOŠĖ. Tau vis dėlto reikėtų pradėt nuo berniuko. 
LANDRIJĖ. Gerai. (Eina durų link) Korbjė! 


Niekas neatsiliepia 
Korbjė! 


Koridoriuje pasigirsta skubūs žingsniai. Pasirodo Korb- 
jė 
Eik atvesk berniuką. 
KORBJĖ. Berniuką? Jie nugalabijo jį! 
LANDRIJĖ. Ką? 
KORBJĖ. Naktį jie nugalabijo jį. Sesuo belaikanti jo galvą ant kelių. 
Sakė, kad miega, o jis jau atšalęs, ant kaklo pirštų žymės. 
LANDRIJĖ. A? (Pauzė) O kas ten vaikščiojo? 
KORBJĖ. Graikas. 
LANDRIJĖ. Gerai. Gali eiti. 


Korbjė išeina. Tyla. Klošė nejučia pakelia galvą į lubas 
PELERENAS (pratrūksta). Tuziną kulkų, tučtuojau! Kad neberei- 
kėtų jų matyti. 
LANDRIJĖ. Nutilk! (Eina prie radijo ir įjungia) 
Lėtas valsas | 

(Sugrįžta prie katedros ir įsipila vyno. Statant taurę, akys užkliūva 
už Peteno portreto) Tu tai matai, tu tai matai, bet nusiplauni 
rankas. Tu aukoji save; tu atiduodi save Prancūzijai, į smulkmenas 
tau nusispjaut. Tu patekai į istoriją. O mes, mes murdomės mėšle. 
Prakeikimas! (Trenkia vyno taurę Petenui į veidą) 

KLOŠĖ. Landrijė! 

LANDRIJĖ. Įrašyk tai į savo pranešimą. (Patyli. Šiaip taip susi- 
tvardo. Grįžta prie Pelereno) Tuzinas kulkų per daug paprasta. 
Jie to ir trokšta, supranti? 

PELERENAS. Tuo geriau jiems, jeigu trokšta. Bet reikia pagaliau 
baigti, ir kad nebereikėtų daugiau jų matyti. 

LANDRIJĖ. Aš nenoriu, kad jie padvėstų nieko nepasakę. 

PELERENAS. Jie nebeturi ko mums pasakyti. Jie čia sėdi jau parą, 
ir per tą laiką jų vadas spėjo pasprukti. 

LANDRIJĖ. Man nusispjaut į jų vadą, aš noriu, kad jie prakalbėtų. 

PELERENAS. O jei nekalbės? 

LANDRIJĖ. Nesuk sau galvos. 

PELERENAS. O vis dėlto jeigu jie nekalbės? 

LANDRIJĖ (šaukia). Aš tau sakau: nesuk sau galvos! 

PELERENAS. Ką gi, liepk juos atvesti. 

LANDRIJĖ. Žinoma, tuoj liepsiu atvesti. (Nepajuda iš vietos) 

KLOŠĖ (pradeda juoktis). O jei tai kankiniai? 

LANDRIJĖ (staiga žengia durų link). Atvesk juos. 

KORBJĖ (pasirodo tarpdury). Ar visus tris? 

LANDRIJĖ. Taip! Visus tris. 


Klošė išeina 
PELERENAS. Merginą galėjai palikti palėpėje. 
Virš galvų pasigirsta žingsniai 


LANDRIJĖ. Jie lipa žemyn. (Eina prie imtuvo ir išjungia) Jeigu 
jie išduos vadą, dovanosiu jiems gyvybę. 

KLOŠĖ. Landrijė, tu išprotėjai! 

LANDRIJĖ. Užsičiaupk! 

KLOŠĖ. Jie dešimt sykių nusipelnė mirties. 

LANDRIJĖ. Man nusispjaut, ko jie nusipelnę. Aš noriu, kad nusileis- 
tų. Nenoriu, kad jie man taptų kankiniais. 

PELERENAS. Aš... klausyk, aš negalėčiau to pakelti. Nenoriu nė 
pagalvoti, kad jie gyvens, kad jie galbūt gyvens ilgiau negu mes ir 
visą gyvenimą mus prisimins... 


20. PLB 102 

LANDRIJĖ. Be reikalo jaudiniesi. Jeigu jie išduos gelbėdami savo 
gyvybę, tai vėliau stengsis šito neprisiminti. Va ir jie. 


Pelerenas staiga atsistoja ir pakiša po kėde butelius ir taures. 
Visi trys stovi ir nejudėdami laukia 


II scena 


Tie patys, Liusi, Anri, Kanoris,trys polici- 
ninkai. Tylėdami žiūri vieni į kitus 
LANDRIJĖ. Ką jūs padarėte berniukui, kuris buvo su jumis? 


Jie neatsako 

PELERENAS. Žmogžudžiai! 

LANDRIJĖ. Tylėk. (Suimtiesiems) Jis norėjo viską pasakyti, a? O 
jūs nusprendėte jam sutrukdyti. 

LIUSI (karštai). Netiesa! Jis nieko nebūtų pasakęs. Niekas nieko 
nebūtų pasakęs! 

LANDRIJĖ. Tai kodėl jį nužudėte? 

ANRL. Jis buvo per jaunas. Mes nenorėjome, kad jis kentėtų. 

LANDRIJĖ. Kuris jį pasmaugėte? 

KANORIS. Mes visi taip nutarėme ir visi už tai atsakome. 

LANDRIJĖ. Gerai. (Pauzė) Jei duosite mums reikalingus parodymus, 
liksite gyvi. 

KLOŠĖ. Landrijė! 

LANDRIJĖ. Aš liepiau jums tylėti. (Suimtiesiems) Ar sutinkate? 
(Pauzė) Na? Taip ar ne? 


Jie tyli 


(Suglumęs) Jūs atsisakote? Aukojate tris gyvybes, kad išgelbėtu- 
mėt vieną? Kokia nesąmonė. (Pauzė) Juk aš jums siūlau gyvybę! 
Gyvybę! Gyvybę! Ar apkurtote? 
Tyla, paskui Liusi žingteli prie jų 

LIUSI. Laimėjome! Mes laimėjome! Ši valandėlė mums už daug ką 
atlygina. Visa, ką šiąnakt norėjau užmiršti, aš dabar prisiminsiu 
didžiuodamasi. Jie nuplėšė nuo manęs suknelę. (Rodo į Klošė) 
Tas buvo užgulęs ant kojų. (Rodo į Landrijė) Tas laikė rankas. 

(Rodo į Pelereną) O tas paėmė jėga. Dabar aš galiu pasakyti, galiu 
šaukti: jūs išniekinote mane, ir jums gėda. Aš nusivaliusi. Kur jūsų 
pincetai ir replės? Kur jūsų rimbai? Šįryt jūs siūlote mums gyvybę. 
O ne! Ne! Baikite savo pradėtą darbą. 

PELERENAS. Gana! Gana! Vožkit jai! 

LANDRIJĖ. Stokit! Pelerenai, aš galbūt nebeilgai būsiu jūsų viršinin- 
kas, bet kol esu, nepakęsiu, kad kas priešintųsi mano įsakymams. 
Išveskite juos. 

KLOŠĖ. O gal vis dėlto truputį padirbėkim su jais? Juk visa tai tik 
žodžiai. Vien žodžiai. Vėjas. (Rodydamas į Anri) Vakar šis tipas 
atėjo čia labai išdidus, o mes jį privertėm rėkti kaip moterį. 

ANRI. Pamatysit, ar priversite šiandien. 

LANDRIJĖ. Pasidarbuok su jais, jeigu jau esi toks narsus. 

KLOŠĖ. O! Aš! Tu žinai, aš nesivaržyčiau net kankinių. Mėgstu darbą 
dėl paties darbo. (Policininkams) Tempkite juos ant stalų. 

KANORIS. Valandėlę! Jei mes sutiktume, kas mums užtikrins, kad 
paliksite gyvus? 

LANDRIJĖ. Duodu jums žodį. 

KANORIS. Taip. Teks tuo pasitenkinti. Herbas ar skaitmuo? Ką jūs 
darysite su mumis? 

LANDRIJĖ. Atiduosiu vokiečiams. 

KANORIS. Jie mus sušaudys. 

LANDRIJĖ. Ne. Aš paaiškinsiu, koks reikalas. 

KANORIS. Gerai. (Pauzė) Aš linkęs viską pasakyti, jei tik mano drau- 
gai sutinka. 

ANRI. Kanori! 

KANORIS. Ar aš negalėčiau pasilikti su jais vienas? Manau, kad suge- 
bėsiu juos įtikinti. 

LANDRIJĖ (žiūrėdamas jam į veidą). Kodėl tu nori kalbėti? Bijai 
mirti? 

Ilga tyla, paskui Kanoris nuleidžia galvą 


KANORIS. Taip. 

LIUSI. Bailys! 

LANDRIJĖ. Gerai. (Policininkams) Tu stok prie lango. O tu saugok 
duris. Visi kiti išeikit. Duodu tau penkiolika minučių jiems pa- 
lenkti. 


Landrijė, Pelerenas ir Klošė išeina pro galines 
duris 

III scena 


Kanoris, Liusi, Anri 
Per visą pirmą scenos dalį Liusi tyli ir atrodo nesidomi ginču 


KANORIS (nueina ligi lango ir grįžta. Priėjęs prie jų, tyliu balsu ima 
gyvai kalbėti). Saulė leidžiasi. Tuoj pradės lyti. Ar jūs išprotėjote? 
Taip žiūrite į mane, tarsi ketinčiau išduoti vadą. O aš tik noriu juos 
pasiųsti prie Servazo olos, kaip mums patarė Žanas. (Pauzė. Šyp- 
sosi) Jie truputį mus sužalojo, bet mes dar tinkame gyvenimui. 
(Pauzė) Nagi! Reikia kalbėti: negalima be reikalo pražudyti tris 
gyvybes. (Pauzė. Švelniai) Kodėl jūs norite mirti? Kam tai nau- 
dinga? Na, atsakykit! Kam tai naudinga? 

ANRI. Niekam. 

KANORIS. Vadinasi? 

ANRI. Aš esu pavargęs. 

KANORIS. Aš dar labiau. Aš vyresnis už tave penkiolika metų, ir jie 
žiauriau mane kankino. Ir mano gyvenimas, jei paliks mane gyvą, 
tikrai nebus pavydėtinas. 

ANRI (švelniai). Ar tu taip bijai mirti? 

KANORIS. Nebijau. Aš pamelavau jiems, nebijau. Bet mes neturime 
teisės mirti be reikalo. 

ANRI. O kodėl ne? Kodėl ne? Jie man sutraiškė riešus, nulupo odą: 
argi to negana? Mes jau laimėjome. Kodėl tu nori, kad aš vėl pra- 
dėčiau gyventi, kai galiu mirti susitaikęs su savimi? 

KANORIS. Reikia padėti draugams. 

ANRI. Kokiems draugams? Kur jie? 

KANORIS. Visur. 

ANRI. Tušti žodžiai! Jeigu jie ir paliks mus gyvus, tai nusiųs į druskos 
kasyklas. 

KANORIS. Ką gi, galėsime pabėgti. 

ANRI. Tu? Tu pabėgsi? Juk tu dabar skuduras, nebe žmogus. 

KANORIS. Jei nebegalėsiu aš, galėsi tu. 

ANRI. Vienas šansas iš šimto. 

KANORIS. Vis dėlto verta rizikuoti. Net jei negalėsime pabėgti. Ir 
kasyklose yra žmonių: sergančių senių, palūžusių moterų. Mes 
būsime jiems reikalingi. 

ANRI. Klausyk, kai pamačiau mažėlį, susmukusį ant grindų, visą 
išblyškusį, aš pagalvojau: gerai, ką padariau — padariau, nieko 

nesigailiu. Tik, žinoma, aš tada buvau įsitikinęs, jog auštant mir- 
siu. Jei nebūčiau galvojęs, kad po šešių valandų atsidursiu ant tos 
pačios mėšlo krūvos... (Šaukia) Aš nenoriu gyventi po jo mirties. 
Aš nenoriu gyventi dar trisdešimt metų po berniuko mirties. Ka- 
nori, tai bus taip lengva: mes nespėsim nė žvilgtelėt į jų šautuvų 
vamzdžius. 

KANORIS. Mes neturime teisės mirti be reikalo. 

ANRL. Ar verta gyventi, jeigu yra žmonių, kurie muša jus, kol sutru- 
pina kaulus? Kaip tamsu. (Žiūri pro langą) Tu teisingai sakei, 
tuoj pradės lyti. 

KANORIS. Visą dangų aptraukė debesys. Bus didelė liūtis. 

ANRI (staiga). Tai iš puikybės. 

KANORIS. Apie ką tu? 

ANRI. Apie berniuką. Manau, kad pasmaugiau jį iš puikybės. 

KANORIS. Nesvarbu, jis turėjo mirti. 

ANRI. Šią abejonę tartum nusikaltėlis grandines nešiosiuosi su savim 
visą gyvenimą. Kiekvieną valandėlę klausinėsiu save, kodėl jį 
pasmaugiau. (Pauzė) Aš negaliu! Negaliu toliau gyventi. 

KANORIS. Niekai! Tu pakankamai turėsi kitokių rūpesčių, būk ra- 
mus; pamirši... tu per daug galvoji apie save, Anri; nori išsiteisinti... 
Šit kaip! O reikia dirbti; tuo ir išsiteisinsi. (Pauzė) Klausyk, Anri, 
jei tu šiandien mirsi, taip ir liks: tu jį nužudei iš puikybės. O jei 
gyvensi... 

ANRI. Kas tada? 

KANORIS. Tada nebus nieko galutinai nuspręsta: kiekvienas tavo 
veiksmas bus vertinamas pagal visą tavo gyvenimą. (Pauzė) Jei 
leisies nužudomas, kai dar gali dirbti, tavo mirtis bus tiesiog absur- 
diška. (Pauzė) Pašaukti juos? 

ANRI (rodydamas į Liusi). Tegu ji sprendžia. 

KANORIS. Ar tu girdi, Liusi? 

LIUSI. Ką spręsti? A, taip. Bet juk viskas nuspręsta: pasakyk jiems, 
kad mes nekalbėsime, ir tegu greičiau baigia. 

KANORIS. O draugai, Liusi? 

LIUSI. Aš nebeturiu draugų. (Žengia prie policininkų) Pakvieskite 
juos: mes nekalbėsime. 

KANORIS (eidamas paskui ją, policininkams). Dar liko penkios mi- 
nutės. Palaukite. (Pasiveda ją į avansceną) 

LIUSI. Penkios minutės, taip. Ir ko tu tikiesi? Palenkti mane per pen- 
kias minutes? 

KANORIS. Taip. 

LIUSI. Tyra širdis! Tu tikrai dar gali gyventi, tavo sąžinė rami, jie 
tave tik truputį aplamdė, ir viskas. O mane jie baisiai pažemino, 
mano odoje neliko nė vieno lopinėlio, kuriuo nesibjaurėčiau. (An- 
ri) O tu, tu maivaisi, kad pasmaugei berniuką, o ar atsimeni, kad 
tas berniukas buvo mano brolis ir kad aš tylėjau. Aš prisiėmiau 
visą blogį; tegu mane nužudo, kartu su manim išnyks ir visas tas 
blogis. Eikite sau. Eikite gyventi, nes jūs dar galit save pakęsti. 
O aš savęs nekenčiu ir noriu, kad po mano mirties žemėje viskas 
būtų taip, lyg aš niekada nebūčiau gyvenusi. 

ANRI. Aš nepaliksiu tavęs, Liusi, ir pasielgsiu taip, kaip tu nuspręsi. 


Pauzė 


KANORIS. Vadinasi, man reikia jus išgelbėti prieš jūsų pačių valią. 

LIUSI. Tai tu kalbėsi? 

KANORIS. Taip reikia. 

LIUSI (piktai). O aš pasakysiu jiems, kad tu meluoji ir viską pats pra- 
simanei. (Pauzė) Jei būčiau žinojusi, kad tu gali išduoti, patikėk, 
nebūčiau leidusi jums paliesti brolio. 

KANORIS. Tavo brolis norėjo išduoti mūsų vadą, o aš noriu juos 
nukreipti klaidingu keliu. 

LIUSI. Tai tas pat. Jų akys sužėrės tuo pačiu triumfu. 

KANORIS. Liusi! Vadinasi, tu iš puikybės leidai Fransua žūti. 

LIUSI. Be reikalo gaišti. Man nesužadinsi sąžinės graužimo. 

POLICININKAS. Liko dvi minutės. 

KANORIS. Anri! 

ANRI. Aš pasielgsiu taip, kaip ji nuspręs. 

KANORIS (Liusi). Kam tu rūpiniesi tais žmonėmis. Po pusmečio jie 
jau lindės kokiame rūsyje, ir pirmoji granata, įmesta pro rūsio 
langelį, padarys galą visai šiai istorijai. Svarbu ne jie. Svarbu pa- 
saulis ir tai, ką tu jame veiki, draugai ir tai, ką tu dėl jų darai. 

LIUSI. Manyje viskas išdeginta, aš jaučiuosi vieniša, aš galiu galvoti 
tik apie save. 

KANORIS (švelniai). Argi jau nieko tau nebegaila šioj žemėj? 

LIUSI. Nieko. Viskas užnuodyta. 

KANORIS. Tąsyk... 


Beviltiškas mostas. Žingteli policininkų link. Pradeda lyti; iš 
pradžių lyja smulkiais retais lašais, paskui stambiais, dažnais 

LIUSI (gyvai). O kas čia? (Pašnabždomis, lėtai) Lietus. (Eina prie 
lango ir žiūri, kaip lyja. Tyli) Jau trys mėnesiai negirdėjau, kaip 
šnara lietus. (Tyli) O viešpatie, visą šį laiką buvo gražus oras, tai 
baisu. Aš pamiršau, maniau, kad visada teks gyventi šviečiant 
saulei. (Tyli) Kaip smarkiai lyja, tuoj pakvips drėgna žeme. (Jos 
lupos ima drebėti) Aš nenoriu... Aš nenoriu... 


Anri ir Kanoris eina prie jos 


ANRIL. Liusi! 
LIUSI. Aš nenoriu verkti, tada pasijuntu kaip gyvulys. 


Anri apkabina ją 


Paleisk mane! (Šaukia) Aš mylėjau gyvenimą, aš mylėjau gyveni- 
mą! (Kukčioja įsikniaubusi Anri į petį) 

POLICININKAS (prieidamas). Na kaip? Jau laikas. 

KANORIS (žvilgtelėjęs į Liusi). Eik pasakyk savo viršininkams, kad 
mes kalbėsime. 


Policininkas išeina. Pauzė 


LIUSI (atsipeikėdama). Ar tai tiesa? Mes gyvensime? Aš jau buvau 
anapus... Žiūrėkit į mane. Šypsokitės man. Taip seniai bemačiau 
šypseną... Ar mes gerai darome, Kanori? Ar mes gerai darome? 

KANORIS. Gerai. Reikia gyventi. (Žengia prie policininko) Eik pa- 
sakyk savo viršininkams, kad mes kalbėsime. 


Antras policininkas išeina 


IV scena 


Tie patys, Landrijė, Pelerenas, Klošė 


LANDRIJĖ. Na ką? 

KANORIS. Grenoblio kelyje, ties 42-u stulpu, pasukite taku į dešinę. 
Miške, paėję penkiasdešimt metrų, rasite atžalyną, o už atžalyno — 
olą. Mūsų vadas pasislėpęs ten kartu su ginklais. 

LANDRIJĖ (policininkams). Dešimt vyrų. Tegul išvyksta tučtuojau. 
Pasistenkit atgabenti jį gyvą. (Pauzė) Kalinius nuveskite į viršų. 


Policininkai išveda kalinius. Klošė, valan- 
dėlę padvejojęs, išsmunka paskui juos 

V scena 


Landrijė, Pelerenas, paskui Klošė 


PELERENAS. Ar tu manai, kad jie pasakė teisybę? 

LANDRIJĖ. Žinoma. Juk tai gyvuliai. (Atsisėda prie stalo) Na ką? 
Vis dėlto mes juos nugalėjome. Matei, kaip jie išėjo? Atrodė 
mažiau išdidūs, negu ateidami. 

Įeina Klošė 
(Maloniai) Na, Klošė? Mes juos nugalėjome? 

KLOŠĖ (išsiblaškęs, trindamasis rankas). Taip, taip, mes juos nu- 
galėjome. 

PELERENAS (Landrijė). Ar paliksi juos gyvus? 

LANDRIJĖ. O! Bent jau šiuo metu... 

Už lango pasigirsta salvė 
Kas čia? 
Klošė, prisidengęs ranka burną, suglumęs kikena 
Klošė, tu ne... 
KLOŠĖ (vis dar kikendamas linkteli galvą). Man atrodė, kad taip 


bus žmoniškiau. 
LANDRIJĖ. Niekše! 


Antra salvė, Landrijė pribėga prie lango 
PELERENAS. Leisk baigti. Tegul. Kur du, ten reikia ir trečio. 
LANDRIJĖ. Aš nenoriu... 
PELERENAS. Gražiai atrodytume gyvojo akyse. 
KLOŠĖ. Po valandėlės niekas apie tai nebegalvos. Niekas, tik mes 
vieni. 
Trečia salvė 
LANDRIJĖ (krinta į kėdę). Uf! 
Klošė eina prie radijo ir sukioja jungiklius. Muzika 

Trilogija 


Eugene O'Neill NINE PLAYS 
Random House, 1959 


Iš anglų kalbos vertė 
BIRUTĖ SABONIENĖ ir ARVYDAS SABONIS 


Karlotai, mano žmonai 


Trilogijos veiksmas, išskyrus dalį antrosios pjesės, vyksta Me- 
nonų rezidencijoje — nedidelio uostamiesčio pakraštyje Nau- 
jojoje Anglijoje 

Ant specialios uždangos — namo vaizdas iš gatvės. Uždangai 
pakilus, žiūrovas mato namą iš išorės — kiekvienos pjesės 
pirmame veiksme, arba namo vidų — antrame veiksme 


Scenoje matyti ir nemažas — kokių trisdešimties akrų — 
sklypas aplink namą, tankiu mišku apaugę kalnai tolumoje, 
sodas dešinėje ir už namo, didžiulis gėlynas ir oranžerija kai- 
rėje. Priešakiniame plane, išilgai gatvės — baltųjų akacijų ir 
guobų eilė. Sklypą supa baltų statinių tvora ir aukšta gyvatvo- 
rė. Pro dvejus baltai nudažytus vartus prie namo veda pasagos 
formos keliukas. Tarp namo ir gatvės — pievelė. Prie dešinio- 
jo namo kampo auga pušų guotas. Keliukas apsodintas klevais 
ir akacijomis. Prie kairiojo namo kampo išsikeroję dideli 
alyvų ir jazminų krūmai. Namas stovi maždaug už trijų šimtų 
pėdų nuo gatvės ir šiek tiek aukštėliau. Tui didelis graikų 
šventyklos tipo pastatas, kokie buvo madingi pirmoje devy- 
nioliktojo amžiaus pusėje. Baltas medinis šešių aukštį kolonų 
portikas kontrastuoja su paties namo siena, kuri sumūryta iš 
pilkų tašytų akmenų. Antrame aukšte — penki langai, pir- 
mame — keturi; paradinės durys per vidurį, priebutis su viršu- 
langiu, suskaidytu kvadratais, ir šoniniais langeliais tarp 
pagalbinių kolonų. Langinės nudažytos tamsiai žalia spalva. 
Priešais priebutį — keturių pakopų laipteliai į portiką 
Visų trijų pjesių veiksmas vyksta 1865— 1866 metų pavasarį 
arba vasarą 


Pirma dalis 


SUGRĮŽIMAS 


VEIKĖJAI 


EZRA MENONAS, brigados generolas 

KRISTINA, jo žmona 

LAVINIJA, jų dukra 

ADAMAS BRANTAS, kliperio „Skrajojantis prekijas“ kapitonas 
PITERIS NAILZAS, JAV artilerijos kapitonas 

HEIZELĖ NAILZ, jo sesuo 

SETAS BEKVITAS 

EIMOSAS EIMZAS 

LUIZA, jo žmona 

MINI, jos pusseserė 


VEIKSMOVIETAIRLAIKAS 


PIRMAS VEIKSMAS. Menonų namo Naujojoje Anglijoje eksterjeras — 1865 metų 
balandis 

ANTRAS VEIKSMAS. Ezros Menono kabinetas — po valandėlės 

TREČIAS VEIKSMAS. Namo eksterjeras kaip ir pirmame veiksme — praėjus 
savaitei, vakare 

KETVIRTAS VEIKSMAS. Miegamasis — vėliau tą pačią naktį 

PIRMAS VEIKSMAS 


Menonų namas balandžio pavakare 1865 metais. Priekyje 
keliukas, pro dvejus vartus einantis nuo gatvės link namo. 
Už keliuko alkūnės, skersai visos scenos — baltas tartum grai- 
kų šventyklos portikas su šešiom aukštom kolonom. Išlaki pušis 
auga pievelėje prie pat keliuko, priešais dešinįjį namo kampą. 
Jos kamienas lyg juoda kolona yra tikras kontrastas baltoms 
portiko kolonoms. Kairėje, palei keliuko linkį, lapoja alyvų bei 
jazminų krūmai. Priešais juos stovi suoliukas, kurio, žiūrint 
nuo priebučio, pro tankias šakas beveik nematyti 


Saulė netoli laidos, švelnūs jos spinduliai krinta ant namo iš 
priekio, švytinčia migla virpčiodami ant balto portiko ir pilkos 
akmenų sienos, išryškindami kolonų baltumą, niūrų sienų 
pilkumą, atvertų langinių, vejos ir krūmų žalumą, pušies ka- 
mieno juodumą. Nuo baltų kolonų ant pilkos sienos nutįsusios 
juodos šešėlių juostos. Pirmojo aukšto languose akinamai 
spindi saulė. Šventykliškas portikas — lyg netinkanti balta 
kaukė, užkabinta ant namo, mėginant paslėpti jo niurų pilką 
atgrasumą. Tolumoje, miestelio pusėje, girdėti orkestras, gro- 
jantis „Džoną Brauną“. Dvelktelėjus vėjui, muzika atsklinda 
gana garsi, paskui, kai vėjelis nurimsta, pasidaro vos girdima. 
Kairėje už scenos vyriškas balsas dainuoja jūreivių darbo 
dainą „Šenandoją“ — joje labiau negu kitose jaučiamas me- 
lancholiškas jūros ritmas. Balsas greitai artėja. Tai silpnas, 
senatviškas, kadaise gero baritono atbalsis: 


O Šenandoja, aš ilgiuos 
Srauniųjų tavo vandenų. 

O Šenandoja, skiria mus 
Platus Misuris. 
Ei, ei, platus Misuris*. 


Dainininkas, Setas Bekvitas, sulig paskutine eilute 
pasirodo iš už namo kampo. Jam įkandin seka Eimosas 
Eimzas, jo žmona Luiza ir jos pusseserė 
Mini. Setas Bekvitas, Menonų sodininkas ir šiaip visų galų 
meistras, — senyvas septyniasdešimt penkerių metų vyriškis 
žilais plaukais ir barzda; aukštas, kaulėtas, kiek pakumpęs, 
nuo reumato surembėjusiais sąnariais, bet dar tvirtas ir svei- 
kas. Pailgas jo veidas, kai ramus, atrodo tarsi gyva kaukė. 
Bruožai rūstūs, bet mažos žvitrios akys smalsiai ir godžiai 
stebi gyvenimą, o atvėpusios lūpos byloja jį turint grubaus 
humoro jausmą. Vilki žemėtais darbiniais rūbais. Eimosas 
Eimzas — įžengęs į šeštą dešimtį storulis, iš profesijos dailidė, 
bet šiuo metu atostogauja; kaip ir žmona bei jos pusseserė ap- 
sivilkęs geriausiais, šventadieniais drabužiais. Plepaus mies- 
telio naujienų nešiotojo tipas, tačiau darantis tai ne iš piktos 
valios — tiesiog paskalomis jo klausytojai labiausiai domisi. 
Jo žmona Luiza panašaus amžiaus, aukštesnė ir stambesnė 
už vyrą. Taip pat liežuvautojos tipas, tik jos liežuvį galanda 
pagieža. Pusseserė Mini — apkūni keturiasdešimties metų 
moteriškė, iš romių, bet smalsių klausytojų padermės. Smul- 
kaus apskrito veido, kvailų apvalių akių, pražiota apvalia 
burna, gaudyte gaudančia kiekvieną paskalą. Trys pastarieji 
veikėjai yra greičiau pilki miestelėnai, o ne išsiskiriantys 
individai, — paprasčiausiai atėję pasidairyti, pasiklausyti, pa- 
šnipinėti turtingų, nuo visų atsiskyrusių Menonų. Vedami 
Seto, jie prieina prie alyvų krūmo, sustoja ir žiūri į namą. 
Setas, senatviško žaismingumo pagautas, stengiasi padaryti 
įspūdį Mini. Daina buvo irgi jai skirta. Išsišiepęs jis baksteli ją 
alkūne 
SETAS. Na, kaip jums senioko dainavimas? Kadaise buvau neblogas 
giedorius. (Matydamas, kad ji nekreipia į jį dėmesio, o išsižiojusi 
pagarbiai spokso į namą, jis grįžteli į Eimzą. Džiugiai) Velniai 


* Eiliuotą tekstą vertė R. Rastauskas. 

rautų, Eimosai, jeigu naujienos tikros, šį vakarą mieste neliks nė 
vieno blaivaus žmogaus! Mūsų patriotinė pareiga — švęsti! 

EIMZAS (su šypsenėle). Taip, tiesiog privalom! 

LUIZA. Pasidavė jie ar nepasidavė, bet Eimoso nugirdyti tau neleisiu! 
Senas palaidūnas, štai kas tu! 

SETAS (patenkintas). Nei senas, nei ką! Tik septyniasdešimt pen- 
kerių! Mano tėvukas sulaukė devyniasdešimties! Bekvitai degtinėje 
neskęsta! 


Abudu su Eimzu juokiasi. Luiza nenorom šypteli. Mini žiūri 
į namą, nematydama ir negirdėdama nieko aplinkui 


MINI. Oho, koks gražus namas! 

SETAS. Taigi žadėjau Eimosui, kad padėsiu šį bei tą parodyti, kai jūs 
atsilankysit. Ne kiekvienas gali iš arti apžiūrėti Menonų sodybą. 
Svetimiems jie draudžia čia vaikščioti. 

MINI. Oho! Matyti, pinigėlių turi! O iš kur tie jų turtai? 

SETAS. Ezra susikrovė krūvelę, o prieš tai jo tėvas, Eibas Menonas, 
buvo kažkiek paveldėjęs ir dar užsidirbo laivininkaudamas. Ati- 
darė vieną pirmųjų laivybos linijų Vakarų vandenyne. 

MINI. Ezra juk generolas, tiesa? 

SETAS (išdidžiai). Aha. Geriausias karys visoje Granto armijoje! 

MINI. Kas jis per žmogus? 

SETAS (pagyrūniškai). O, Ezra turi galvą! Žmonės sako, kad jis šal- 
tas, pasipūtęs, nes bemaž su niekuo nesišneka. Bet toks Menonų 
būdas. Beveik du šimtus metų jie buvo čia šeimininkai ir nenori, 
kad žmonės tai pamirštų. 

MINI. Kodėl jis stojo į kariuomenę, jeigu toks turtingas? 

SETAS. Jis buvo kareivis dar prieš šitą karą. Tėtušis buvo pasiuntęs jį 
mokytis į Vest Pointo akademiją. Dalyvavo kare su Meksika, . 
grįžo majoru. Eibas tais pačiais metais pasimirė, todėl Ezra išėjo 
iš armijos ir perėmė laivininkystės biznį. Bet ties tuo nesustojo. 
Dar mokėsi teisės ir tapo teisėju. Ėmėsi politikos, ir buvo išrinktas 
meru. Jis ir buvo meras, kai prasidėjo šitas karas, bet iškart atsi- 
sakė pareigų ir vėl sugrįžo į armiją. O dabar štai generolas. Ezra 
turi galvą, turi! 


EIMZAS. Aha. Visas miestas juo didžiuojasi. 
LUIZA. To nepasakysi apie jo žmoną. Niekas jos nemėgsta! Visai 
nepanaši į kitus Menonus. Prancūzų ir olandų kilmės. Tikra 

svetimšalė ir išvis kažkokia keista. Jos tėvas — daktaras Niujorke, 
bet, matyt, ne kažin koks, nes pinigų ji neatsinešė, kai Ezra ją vedė. 

SETAS (jo veidas niaukiasi, griežtai). Nesvarbu. Ne apie ją kalbam. 
(Staiga nukreipia kalbą) Tiesa, man reikia šnektelti su Vini. Einu 
aplink, pro virtuvę, o jūs laukit čia. Jeigu Ezros žmona ims prie 
jūsų kibti, sakykit, kad Vini leido man pavedžioti jus po sodybą. 
(Jis dingsta už namo kampo, kairėje) 


Trijulė pasijunta nejaukiai, dairosi į šalis su pagarba ir baime. 
Šnekasi prislopintais balsais 


LUIZA. Setas taip didžiuojasi savo prakeiktais Menonais! Nesusi- 
laikiau neįgėlusi dėl Ezros žmonos. 

EIMZAS. Nieko čia tokio. Jis visuomet jos nekentė. 

LUIZA. Tsss! Kažkas išeina. Slėpkimės už krūmo! 


Jie susigrūda už suoliuko prie alyvų krūmo ir žiūri pro lapus 
į priebutį. Atsiveria durys, išeina Kristina Menon 
ir sustoja prie portiko krašto, ties laipteliais 


(Baksteli pusseserę ir susijaudinusi šnibžteli) Tai ji! 


Kristina Menon — aukšta, įspūdinga moteris, keturiasdešim- 
ties metų, bet atrodo jaunesnė. Gražaus pilno stoto, gracingų, 
lanksčių lyg žvėries judesių. Vilki puošnią ir brangią žalio 
atlaso suknelę, kuri pabrėžia įdomią tankių garbanotų plaukų 
spalvą — ryškiai rudą lyg vario, persiliejančią į ryškiai gel- 
toną, auksinę. Jos veidas savotiškas, greičiau dailus negu 
gražus. Vos jį pamačius, susidaro keistas įspūdis, jog tai — 
puikiai padaryta blyški kaukė; gyvos tik įkritusios, tamsios 
žibuoklių spalvos akys. Juodi antakiai susijungia į ryškią tiesią 
liniją virš tvirtos nosies. Smakras stambokas, burna didelė, 
jusli, apatinė lūpa putli, viršutinė — plonytis išlinkis, patam- 
sintas plaukelių brūkšnio. Ji stabteli, įtariai suklususi, tary- 
tum muzika jai būtų pasirodžiusi kažkuo grėsminga. Bet tuoj 
pat niekinamai gūžteli pečiais, nulipa laipteliais ir nueina link 
gėlyno, nepastebėjusi šiapus krūmo stovinčių moterų ir Eimzo 


MINI (pagarbiai šnabžda). Tikrai! Baisiai daili, ar ne? 

LUIZA. Per daug užsienietiška mano skoniui. 

MINI. Aha. Ir veidas kažkuo keistas. 

EIMZAS. Paslaptingas — lyg kaukę būtų užsidėjusi. Kaip visi Me- 

nonai. Jie visi taip atrodo. Ir jų žmonų veidai tokie pat. Netgi 
Setas — ar nepastebėjot — įgavo tokius bruožus, juk visą gyveni- 
mą jiems tarnauja. Jie nenori, kad žmonės įspėtų jų paslaptis. 

MINI (sulaikiusi kvapą iš nekantrumo). Paslaptis? 

LUIZA. Menonai irgi turi šeimyninių paslapčių. Dar kokių! (Prislo- 
pinusi balsą, bemaž šnabždėdama, savo vyrui) Papasakok Mini 
apie Eibo brolį Deividą, kuris vedė tą kanadietę slaugę, prieš tai 
įtaisęs jai bėdą. 

EIMZAS. Tsss! Patylėkit! Setas ateina. (Bet skubomis šnibžteli Mini) 
Tai atsitiko, kai aš dar buvau jauniklis. Papasakosiu vėliau. 


Setas, pasirodęs iš už kairiojo namo kampo, dabar prieina 
prie jų 
SETAS. Ta prakeikta juočkė virėja vis prašo atnešti malkų! Tarsi 

būčiau jos vergas! Štai ko susilaukėm, kai davėm jiems laisvę! 

(Paskui gyvai) Na, gerai, žygiuojam. Parodysiu kriaušes, o tada 

eisim į mano šiltadaržį. Vini niekur neradau. 
Nespėjus jiems pajudėti, pro duris išeina Lavinija ir 
sustoja ties laipteliais, kur neseniai stovėjo jos motina. Jai 
dvidešimt treji, bet atrodo gerokai vyresnė. Aukšta kaip ir 
motina, tačiau plokščios krūtinės, lieso, kampuoto kūno, kurio 
nepatrauklumą išryškina kukli juoda suknelė. Jos judesiai ne- 
grakštūs, ji vaikšto atlošusi pečius, lyg sustingusi, beveik 
kariškai. Balsas sausas, monotoniškas, kalba kapodama žodžius, 
tarytum įsakinėjantis karininkas. Bet nepaisant šių skirtybių, 
dukters ir motinos bruožų panašumas iškart krinta į akis. Toks 
pat ypatingas varinis ir auksinis plaukų atspalvis, toks pat 
veido blyškumas, tokios pačios žibuoklių spalvos akys, juodi 
tiesūs antakiai, susijungiantys virš nosies, tokia pati burna, 
toks pat stambokas smakras. O labiausiai į akis krinta, kad vei- 
das taip pat panašus į kaukę. Tačiau akivaizdu, jog Lavinija 
kiek įmanydama stengiasi išryškinti ne savo panašumą, o skir- 
tingumą nuo motinos. Jos plaukai kietai suimti pakaušyje, tar- 
si norint nuslėpti, kad garbanojasi, o pernelyg paprastame 
apsirengime nė krislelio moteriško žavesio. Galva beveik tokio 
paties dydžio kaip ir motinos, bet ant lieso kūno atrodo per 
daug didelė ir sunki 


SETAS (ją pamatęs). Štai kur ji. (Žengia link laiptų, bet, matyda- 

mas, kad ji nepastebėjo jų būrelio, sustoja ir laukia, nustebintas 
jos elgesio) 


Lavinija žiūri į dešinę, akimis seka motiną, palengva einančią 
gėlynu oranžerijos link. Jos žvilgsnis šaltas ir nuožmus, jame 
matyti nesutaikomas priešiškumas. Paskui jos motina turbut 
dingsta oranžerijoje, nes Lavinija pakreipia galvą — Seto ir 
jo draugų dar nepastebi — ir žvelgia į kairę, išgirdusi orkestro 
muziką, kuri, dvelktelėjus vėjeliui, staiga suskamba garsiau. 
Orkestras tebegroja „Džoną Brauną“. Lavinija klausosi, kaip 
kad jos motina akimirka ankstėliau, tačiau į muziką reaguoja 
visiškai kitaip. Jos akyse sušvinta žiaurus pasitenkinimas ir 
neįprastas kerštingas triumfas 


LUIZA (skubiai sušnabžda Mini). Tai Lavinija! 
MINI. Iš veido panaši į motiną — irgi keistoka — tik ne tokia graži. 
SETAS. Eikit į sodą ir laukit manęs tenai. 


Jie grįžta prie kairiojo namo kampo ir dingsta už jo 


(Guviai prieina prie Lavinijos) Klausyk, Vini, turiu tau gerų 
žinių. Telegrafistas sako, kad Li šį kartą tikrai galas! Jie tiktai 
laukia, kol bus oficialiai pranešta. Tavo tėtušis netrukus bus 
namie! 

LAVINIJA (niūriai). Galgi. Seniai laikas. 

SETAS (įdėmiai į ją pažvelgęs, iš lėto). Aha. 

LAVINIJA (staiga į jį pasisukdama). Ką turi omeny, Setai? 

SETAS (vengdamas jos žvilgsnio, išsisukinėdamas). Nieko... tą patį, 
ką ir tu. 


Lavinija nenuleidžia nuo jo akių 


(Žiūri į šalį, paskui apsimestinai nerūpestingai) Kurgi tu basteisi 
vakar naktį ir visą mielą dienelę? 
LAVINIJA (krūpteli). Buvau pas Heizę ir Piterį svečiuose. 
SETAS. Aha. Ir Henei sakeisi, kad ten eini. Mat kaip keistai išeina — 
vakar buvau sutikęs gatvėje Piterį, ir jis klausė manęs, kur tu esi. 
LAVINIJA (vėl krūpteli, paskui iš lėto, tarsi pripažindama, kad 
juodu turi savų paslapčių). Aš buvau Niujorke, Setai. 
SETAS. Ėhė. Taip ir maniau, kad tu, ko gero, ten išvažiavusi. (Pas- 
kui su nuoširdžia užuojauta) Baisiai sunku tau, Vini. Baisi gėda. 
LAVINIJA (suakmenėjusi, atžariai). Nesuprantu, apie ką tu kalbi. 
SETAS (supratingai linksi). Gerai, gerai, Vini. Tavo valia. (Jis 

nutyla, valandėlę svarsto, galų gale pasiryžta) Pastaruoju metu 
man neišeina iš galvos vienas dalykas, norėčiau ir tave perspėti. 
Tai dėl to paties, kas tave kamuoja... žinoma, jeigu iš tikrųjų taip 
yra. 

LAVINIJA (šaltai). Niekas manęs nekamuoja. (Tada griežtai) Per- 
spėti mane? Dėl ko? 

SETAS. Galgi nieko čia ir nėra, bet gal ir mano teisybė. O jeigu vis 
dėlto mano teisybė, tuomet tau reikėtų žinoti. Tai susiję su tuo 
kapitonu Brantu. 

LAVINIJA (vėl krūpteli; bet balsas ramus ir abejingas). Na, ir ką jis? 

SETAS. Niekam daugiau, tik man ir galėjo kristi į akis, nes... (Ski:- 
bomis, pamatęs kažką ateinant keliuku) Antai Piteris su Heize 
ateina. Pasikalbėsim vėliau, Vini. Dabar nelabai turiu laiko. Tie 
žmonės manęs laukia. 

LAVINIJA. Aš sėdėsiu čia. Ateik paskui. (Jos atšiauri, įprasta kaukė 
trumpam dingsta; įtemptai) Ak, kodėl Piteris ir Heizė sugalvojo 
dabar ateiti? Aš nenoriu nieko matyti! (Ji žengia žingsnį, lyg ke- 
tindama grįžti vidun) 

SETAS. Bėk vidun. Aš jų atsikratysiu. 

LAVINIJA (susitvardžiusi, griežtai). Ne. Priimsiu juos. 


Setas nueina į kairę, už namo. Tuojau pat pasirodo Heizelė 
ir Piteris Nailzai. Jie ateina keliuku iš priekio, iš 
kairės. Heizelė — graži, sveikatinga devyniolikametė tamsiais 
plaukais ir tamsiomis akimis. Veido bruožai smulkūs, bet ryš- 
kus. Jos tvirtas smakras, plati, šypsanti burna. Būdas nuspėja- 
mas iš pirmo žvilgsnio — ji atvira, tyra, dora ir draugiška ir 
sykiu santūri. Jos brolis Piteris irgi panašaus būdo — doras, 
atviras, geraširdis. Jis stambaus sudėjimo, nerangus dvidešimt 
dvejų metų jaunuolis, kalbėdamas užsikerta. Veidas platus, 
neišraiškingas, nosis riesta, plaukai tamsus, garbanoti, akys 
pilkos, giedros, burna didelė. Vilki Jungtinių Valstijų armijos 
artilerijos kapitono uniformą 


LAVINIJA (dirbtinai nuoširdžiai) . Laba diena. Kaip laikotės? (Pasi- 
bučiuoja su Heizele ir paspaudžia ranką Piteriui) 

HEIZELĖ. Dėkojam, gerai. O kaip tu, Vini, štai klausimas koksai? 
Rodos, nesimatėm ištisą amžinybę! Tikiuosi, nebuvai susirgusi? 

LAVINIJA. Na, jeigu menkutį persišaldymą vadinsim susirgimu... 

PITERIS. Ajajai, kaip negerai! Ar jau praėjo? 

LAVINIJA. Taip, beveik. Gal prisėstumėt? 


Heizelė sėda ant kairiojo suoliuko galo, Lavinija šalia jos per 
vidurį, o Piteris taip droviai prisėda ant dešiniojo suoliuko 
galo, kad tarp jo ir Lavinijos lieka nemažas tarpas 


HEIZELĖ. Piteris galės pabūti ilgėliau, jeigu norėsi, o aš užbėgau tik 
sužinoti, ar negavai daugiau žinių iš Orino? 

LAVINIJA. Ne, po to laiško, kurį tau rodžiau, — nieko. 

HEIZELĖ. Bet tai buvo prieš šimtą metų! O aš jau kelis mėnesius 
negaunu laiškų. Tikriausiai sutiko kur nors kitą merginą ir mane 
užmiršo. (Ji prisiverčia nusišypsoti, tačiau balse girdėti nuo- 
skauda) 

PITERIS. Dėl Orino tylėjimo nereikia jaudintis. Jis niekada nemėgo 
rašyti laiškų. 

HEIZEL Ė. Žinau, bet... ar tu nemanai, kad jis sužeistas, Vini? 

LAVINIJA. Žinoma, ne. Tėvas mums būtų parašęs. 

PITERIS. Aišku, būtų parašęs. Nekvailiok, Heize! (Kiek patylėjęs) 
Orinas dabar jau greitai turėtų pasirodyti. Tu, Vini, tikriausiai 
girdėjai linksmą naujieną? 

HEIZELĖ. Piteriui nebereikės ten grįžti. Argi ne puiku? 

PITERIS. Žaizda jau užgijo, ir man įsakyta rytoj išvykti, bet, many- 
čiau, įsakymas bus atšauktas. (Šypsodamasis) Neapsimetinėsiu 
didvyriu, trokštančiu ten grįžti! Man jau užteko! 

HEIZELĖ (impulsyviai). Ak, koks bus džiaugsmas, kai vėl pamatysiu 
Oriną. (Paskui sutrinka, droviai susijuokia ir atsistojusi pabu- 
čiuoja Laviniją) Na, man laikas bėgti. Turiu susitikti su Emilija. 
Viso gero, Vini. Žiūrėk,sveik ir kuo greičiau ateik mūsų aplankyti. 
(Tarsi erzindama žvilgteli į brolį) Ir neskriausk Piterio. Jis juk 
toks geras — kai miega. Be to, netveria noru tavęs kažko paklausti! 

PITERIS (baisiai sumišęs). Ak kokia! 


Heizelė nusijuokia ir nueina keliuku į kairę. Piteris nervinasi, 
žiūri sau po kojų. Lavinija jį stebi. Po erzinančių Heizelės 
žodžių ji aiškiai užsidarė savyje, pasiruošė gintis 


(Galiausiai pakelia akis ir užsikirsdamas išpyškina) Heizė labai 
sielojasi, kad Orinas nerašo. Kaip tu manai — jis iš tikrųjų ją 
myli? 

LAVINIJA (sustingdama, šiurkščiai). Aš nieko nežinau apie meilę! Ir 
nenoriu nieko žinoti! (Karštai) Aš nekenčiu meilės! 

PITERIS (šių žodžių prislėgtas, bet drąsiai mėgindamas paversti 
viską juokais). Ajajai, jeigu tu šitaip nusiteikusi, aš verčiau nė 
neklausiu, ko šiandien buvau pasiryžęs paklausti. 

LAVINIJA. Ar to paties, ko klausei prieš metus, kai buvai grįžęs namo 
atostogų? 

PITERIS. O tu prašei palaukti, kol baigsis karas. Dabar jis pasibaigė. 

LAVINIJA (lėtai). Aš negaliu už nieko tekėti, Piteri. Turiu likti 
namie. Manęs reikia tėvui. 

PITERIS. Jis turi tavo motiną. 

LAVINIJA (griežtai). Manęs jam labiau reikia! (Pauzė. Paskui ji 
pasisuka ir padeda ranką jam ant peties) Atleisk, Piteri. 

PITERIS (kimiai). O, nieko tokio. 

LAVINIJA. Žinau, knygose merginos visada taip kalba, bet aš, Piteri, 
myliu tave kaip brolį. Ir į nieką tokių santykių nekeisčiau. Taip yra 
nuo mažų dienų, kai mes visi drauge žaisdavome — tu, Orinas, 
Heizė ir aš. Tegul tai netampa mūsų nesantaikos priežastimi. 

PITERIS. Žinoma, netaps. Kuo mane laikai? (Atkakliai) Bet aš ne- 
prarandu vilties, kad tavo nusistatymas laikui bėgant pasikeis. 
Nebent myli ką nors kitą... 

LAVINIJA (atitraukdama ranką). Nekalbėk kvailysčių, Piteri! 

PITERIS. O ko tuomet reikia tam paslaptingajam kliperio kapitonui, 
kuris pas jus lankosi? 

LAVINIJA (piktai). Negi tu manai, kad man bent kiek rūpi tas... 
tas!.. 

PITERIS. Neširsk, Vini. Aš tik norėjau... žmonės kalba, kad jis apie 
tave sukasi. 


LAVINIJA. Žmonėms burnų neužriši! 

PITERIS. Vadinasi, jis... tau nerūpi? 

LAVINIJA (karštai). Aš negaliu net žiūrėti į jį! 

PITERIS. O, kaip džiugu tai girdėti, Vini. Aš bijojau... aš maniau, 
kad jis visoms patinka. Toks velniškai romantiškos išvaizdos vyru- 
kas. Labiau panašus į lošėją arba poetą negu į laivo kapitoną. Aš 
mačiau jį, išeinantį pro jūsų vartus, — turbūt kai paskutinį kartą 
čia buvo. Beje, keistas dalykas. Jis man į kažką pasirodė panašus. 
Tik niekaip negalėjau prisiminti į ką. 

LAVINIJA (nustebusi neramiai į jį žvilgteli). Bent jau kilęs jis tikrai 
ne iš šių vietų. Iš Vakarų. Senelis Heimelis sutiko jį Niujorke ir 
labai pamilo, o motina susipažino su juo senelio namuose. 

PITERIS. Kas jis per vienas, Vini? 

LAVINIJA. Aš beveik nieko apie jį nežinau, nors tu ir kažin ką gal- 
voji. Jis pasakojo man apie savo gyvenimą, norėdamas pasirodyti, 
koks yra romantiškas, bet aš mažai kreipiau dėmesio. Jaunas iš- 
plaukęs į jūrą, buvęs Kalifornijoje per aukso karštligę. Apiplaukęs 
visą pasaulį — esą net gyvenęs vienoje Pietų jūrų saloje. 

PITERIS (pagiežingai). Atrodo, patyręs galybę romantiškų nuoty- 
kių — jeigu tik juo galima tikėti! 

LAVINIJA (karčiai). Toks jo verslas — būti romantiškam! (Paskui 
susijaudinusi) Bet aš daugiau nenoriu apie jį kalbėti. (Ji atsistoja 
ir eina dešinėn, atsukusi Piteriui nugarą, kad nuslėptų susijau- 
dinimą) 

PITERIS (šypsodamasis). Aš irgi nenoriu. Yra įdomesnių temų. 

Iš kairės, tarp alyvų krūmo ir namo pasirodo Kristina 
Menon, nešina didžiule gėlių puokšte. Tai pajutusi, Lavi- 
nija staiga atsigręžia. Akimirką motina ir duktė žvelgia viena 
kitai į akis. Įtemptos pozos aiškiai byloja, kokios jos priešiškos. 
Bet Kristina kaipmat susitvardo, ir jos veide vėl išdidus abe- 
jingumas 

KRISTINA. Ak, štai kur tu! (Tada pamato Piterį, kuris jos akivaiz- 
doje pastebimai sutrinka) O, laba diena, Piteri, išsyk tavęs nepaste- 
bėjau. 

PITERIS. Laba diena, ponia Menon. Ėjau pro šalį ir sugalvojau 
trumpam užsukti. Bet man jau laikas žygiuoti, Vini. 

LAVINIJA (aiškiai trokštanti jo atsikratyti, skubiai). Ką gi, viso 
gero, Piteri. 

PITERIS. Viso gero. Viso gero, ponia Menon. 

KRISTINA. Viso gero, Piteri. 


Jis dingsta kairėje. Kristina eina per sceną 
Turiu pasakyti, elgiesi su savo ištikimu gerbėju gana nemandagiai. 


Lavinija neatsako 


(Ramiai kalba toliau) Man buvo įdomu, kada gi pagaliau tave 
pamatysiu. Kai grįžau vakar iš Niujorko, tu, atrodo, jau buvai 
atsigulusi. 

LAVINIJA. Taip, jau buvau atsigulusi. 

KRISTINA. Juk tu paprastai dar ilgai skaitai lovoje. Aš mėginau įeiti, 
bet durys buvo užrakintos. O kai tu visą dieną išbuvai užsirakinusi, 

nusprendžiau, kad sąmoningai manęs vengi. Bet Eni pasakė, jog 
tau skauda galvą. 


Kalbėdama Kristina prieina arčiau prie Lavinijos ir dabar yra 
tik per žingsnį nuo jos. Jų veidai, kai jos stovi šalia, neįtikėti- 
nai panašus. Kristina ramiai žiūri į dukterį, tačiau po ta ra- 
mybės kauke justi neramus atsargumas 


Ar tau tikrai skaudėjo galvą? 

LAVINIJA. Ne. Aš norėjau pabūti viena — kai ką apgalvoti. 

KRISTINA. Ką, jeigu ne paslaptis? (Paskui, tarytum išsigandusi 
atsakymo, staiga pakeičia temą) Kokius čia žmones mačiau slam- 
pinėjančius po sodą? 

LAVINIJA. Tai Seto draugai. 

KRISTINA. Argi dėl to, kad pažįsta tą seną tinginį ir girtuoklį, jie 
turi teisę vaikštinėti po svetimas valdas? 

LAVINIJA. Aš Setui leidau juos pavedžioti. 

KRISTINA. Nuo kada tu turi tokią teisę, nepasitarusi su manimi? 

LAVINIJA. O aš ir nebūčiau galėjusi pasitarti su jumis, kai Setas 
manęs paprašė. Jūs buvote išvažiavusi į Niujorką... (Akimirką ji 
patyli, paskui lėtai, nenuleisdama akių nuo motinos, priduria) 
aplankyti senelio. Ar jis jaučiasi geriau? Pastaruoju metu jis taip 
dažnai serga. 

KRISTINA (nerūpestingai, vengdama jos žvilgsnio). Taip, jam kur 
kas geriau. Jis tikisi, kad netrukus vėl galės vaikščioti pas pacientus. 
(Tarsi norėdama nukreipti kalbą, žiūrėdama į gėles rankose) 
Štai, priskyniau oranžerijoje. Norisi šiek tiek pagyvinti tą mūsų 
mauzoliejų. (Miekinamai mosteli galva į namą) Kiekvieną sykį, 
kai iš kur nors grįžtu, jis man atrodo vis labiau panašus į antkapį. 
„Pabaltintą antkapį“! iš Biblijos — pagonių šventyklos priekis 
nelyginant kaukė užtemptas ant pilkos puritoniškos bjaurasties! 
Tik Eibas Menonas ir galėjo pastatyti tokią baisybę — savo neapy- 
kantos šventovę. (Pašaipiai nusijuokusi) Atleisk man, Vini. Aš 
užmiršau, kad tau jis patinka. Ir turėtų patikti — atitinka tavo 
temperamentą. 


Lavinija žiūri į ją, bet ir toliau nesako nė žodžio 
(Vėl žvilgteli į savo gėles ir pasisuka namo pusėn) Reikia jas 


pamerkti. (Žengia kelis žingsnius namo link, paskui vėl atsigręžia, 
apsimestinai nerūpestingai) Beje, kol neužmiršau — Niujorke, 

gatvėje, buvau sutikusi kapitoną Brantą. Jis sakėsi šiandien atva- 
žiuosiąs perimti savo laivo ir klausė, ar negalėtų užsukti į svečius 
tavęs aplankyti. Aš atsakiau, kad galėtų, ir pakviečiau vakarienės. 
(Nežiūrėdama į Laviniją, kurios žvilgsnis pasidaro rūstus ir niū- 
rus) Nejaugi tavęs tai nedžiugina, Vini? Ar tu nori likti ištikima 
savo neprilygstamajam garbintojui Piteriui? 

LAVINIJA. Ar dėl to ir priskynėte gėlių — kad jis ateis? 


Motina neatsako 


(Kalba toliau su užslėptu grėsmingumu) Tikiuosi, girdėjote nau- 
jienas? Tai reiškia, kad tėvas greitai grįš namo! 

KRISTINA (nežiūrėdama į ją, ramiai). Pastaruoju metu tiek viso- 
kiausių gandų buvo pasklidę. Šis pranešimas juk irgi dar nepa- 
tvirtintas, tiesa? Negirdėjau, kad fortas būtų saliutavęs. 

LAVINIJA. Netrukus išgirsite! 

KRISTINA. To laukiu ne mažiau kaip tu. 

LAVINIJA. Ką jūs sakote! 

KRISTINA (nuslėpusi nerimą, šaltai). Ką tu turi omenyje? Paprašy- 
čiau tokiu tonu su manimi nekalbėti! (Aštriai) Jeigu taip nori 
kivirčytis, verčiau eime į vidų. Čia mus gali išgirsti. 


Kristina pasisuka ir pamato S e t ą, kuris ką tik pasirodė prie 
kairiojo namo kampo ir dabar stovi žiūrėdamas į jas 


Matai? Tavo draugužis iš paskutiniųjų stengiasi ką nors nugirsti! 
(Žengia laiptelių link) Einu į kambarį, valandėlę pailsėsiu. (Už- 
lipa laipteliais) 

LAVINIJA (šiurkščiai). Mama, man reikės su jumis pasikalbėti — 
ir kuo greičiau! 

KRISTINA (iššaukiamai atsisukdama). Kada tik panorėsi. Galėsim 
šiandien vakare, kai išeis tavo kapitonas. O apie ką nori kalbėtis? 

LAVINIJA. Greit sužinosite! 

KRISTINA (spokso į ją baimingai, klausiamai, paskui prisiverčia 
niekinamai šyptelėti). Tu visuomet iš visko darai tokias paslaptis, 
Vini. (Ji įeina į vidų ir uždaro duris) 


Setas, prieš tai pasitraukęs už namo kampo, vėl pasirodo. 
Lavinija mostu jį kviečia sekti iš paskos, o pati eina prie suo- 
liuko kairėje ir atsisėda. Pauzė. Jos žvilgsnis nukreiptas tiesiai 
prieš save, veidas sustingęs, akys rūsčios. Setas supratingai 
žiuri į ją 

LAVINIJA (staiga). Na? Tai ką norėjai pasakyti apie kapitoną Bran- 
tą, dėl ko perspėti? (Paskui, tarytum pajutusi, kad turi apginti 
savo klausimą nuo įtarimų, kurie neabejotinai yra apnikę Setą) 
Aš noriu viską apie jį žinoti, nes... jis, atrodo, ketina man pirštis. 

SETAS (visą savo abejojimą šiuo pareiškimu įstengdamas sudėti į 
vieną žodį). Ėhė. 

LAVINIJA (griežtai). Sakai lyg manimi netikėtum. 

SETAS. Aš tikiu viskuo, kuo liepi man tikėti. Ne veltui šešiasdešimt 
metų Menonams tarnavau. (Patyli. Paskui iš lėto klausia) Ar 
pastebėjai, kad šitas Brantas į kažką labai panašus? 

LAVINIJA (nustebusi). Taip. Pastebėjau — dar tada, kai pirmą kartą 
Jį pamačiau, bet niekaip negalėjau prisiminti į ką... O kaip tau 
atrodo? 

SETAS. Į tavo tėtušį, argi ne, Vini? 

LAVINIJA (apstulbusi, karštai). Tėvą? Ne! Negali būti! (Paskui lyg 
priversta patikėti) Taip! Iš tikrųjų... jo veidas kažkuo... štai iš kur 
tas keistas jausmas, kad pažinojau jį anksčiau... štai kodėl jaučiau... 
(Įsitempusi, tarsi tuojau pratrūktų) Ak! Nepatikėsiu! Tu klysti, 
Setai! Tai būtų pernelyg!.. 

SETAS. Jis panašus ne tik į tavo tėtušį. Jis taip pat panašus į Oriną... 
ir visus Menonus, kuriuos aš pažinojau. 

LAVINIJA (baimingai). Bet kodėl... kodėl taip yra?.. 

SETAS. Labiausiai jis man panėši į tavo senelio brolį Deividą. Vini, 
ką tu žinai apie Deividą Menoną? Jo vardą draudžiama minėti 
nuo tos dienos, kai jis išėjo... bet tu tikriausiai girdėjai kokių paska- 
lų... nors tai buvo dar prieš tau gimstant. 

LAVINIJA. Girdėjau, kad jis buvo įsimylėjęs kanadietę, slaugiusią 
mažą tėvo sesutę, kuri paskui numirė, ir kad turėjo tą kanadietę 
vesti, nes ji laukėsi kūdikio; kad senelis juos abu išvarė, o paskui 
tą namą nugriovė ir pastatė šitą, nes negalėjo gyventi ten, kur jo 
brolis užtraukė šeimai gėdą. Bet kuo čia dėtas tas senas skandalas? 

SETAS. Luktelėk. Išvaryti jie tuoj pat susituokė ir išvažiavo. Buvo 
kalbama, kad į Vakarus, tačiau nuo to laiko niekas apie juos nieko 
negirdėjo... tik tavo senelis sykį man prasitarė, kad jiems gimė 
vaikas — berniukas. Jis prakeikė jį. (Įšraiškingai) Apie tą vaiką 
aš ir galvojau, Vini. 

LAVINIJA (jos veide vis aiškiau matyt baiminga nuojauta). Ak! 

SETAS. Kokio jis amžiaus, Vini? 

LAVINIJA. Atrodo, trisdešimt šešerių. 

SETAS. Ėhė! Amžius atitinka. Ir dar vienas keistas dalykas — jo pa- 
vardė. Brantas — labai neįprasta pavardė. Niekada tokios anks- 
čiau nebuvau girdėjęs. Lyg būtų išgalvota... lyg sutrumpinimas 
koks. Vini, ar atsimeni, kuo vardu buvo ta kanadietė? Mari Bran- 
tom. Supranti, kurlink lenkiu? 

LAVINIJA (susijaudinusi, kovodama su stiprėjančiu įsitikinimu). 
Bet... nebūk kvailas, Setai... jis nešiotų Menonų pavardę ir didžiuo- 
tųsi ja. 

SETAS. Čia lankydamasis jis turėtų puikią priežastį ją nuslėpti, ar ne 
tiesa? Jeigu tik tavo tėtušis atspėtų!.. 

LAVINIJA (pratrūksta). Ne! Negali būti! Dievas to neleistų! Tai būtų 
pernelyg baisu... šalia visko!.. Man nė į galvą nebūtų atėję, girdi? 
Ir kodėl tu man pasakei? 

SETAS (ramindamas). Na, pakaks, Vini. Neimk į širdį. Nėra ko ant 
manęs pykti. (Kiek palaukęs, atkakliai) Aš tik noriu pasakyti, kad 
visa tai velniškai keista — jo išvaizda, pavardė — ir kad tu savo 
tėtušio labui turėtum išsiaiškinti. 

LAVINIJA. Kaip aš galiu išsiaiškinti? 

SETAS. Nutaikyk momentą, kai jis bus ne itin budrus ir užsimink, lyg 
viską žinotum, — o tuomet žiūrėk, ar neišsiduos. (Ketina eiti, bet 
pažvelgia į keliuką, į kairę) Atrodo, čia jis ir atkulniuoja, Vini. Net 
jo eigastis kažkuo panaši į Deivido Menono. Jeigu nežinočiau, kad 
čia jis, pagalvočiau, jog namo grįžta Deivido šmėkla. (Staigiai 
nusigręžia) Na, man reikia grįžti prie darbų. (Dingsta už kairiojo 
namo kampo) 


Pauzė 


Kapitonas Adamas Brantas ateina keliuku iš kairės, 
iš priekio. Pamatęs Laviniją, jis krūpteli, bet tuoj pat nutaiso 
kuo mandagiausią, žavingiausią veidą. Iš pirmo žvilgsnio į akis 
krinta vienas keistumas — tas veidas, kai ramus, labai panašus 
į kaukę. Žema plati kakta įrėminta lygių, kaip anglis juodų 
plaukų, kuriuos jis nešioja gana ilgus, nerūpestingai atmestus 
nuo kaktos, lyg koks poetas. Didelė ereliška nosis, vešlūs an- 
takiai, tamsaus gymio oda, šviesiai rudos akys. Plati burna 
jusli, besikeičianti pagal nuotaiką — galinti būti čia ryžtinga, 
čia silpnavalė. Augina ūsus, bet stambus skeltas smakras šva- 
riai nuskustas. Aukštas, plačiapetis, galingos figūros. Susidaro 
įspūdis, kad gyvenime jis visą laiką puola arba ginasi, visą 

laiką kovoja. Apsirengęs ekstravagantiškai, kone dabitiškai, 
tyčia nerūpestingai, tarytum jo idealas — Bairono stilius. 
Beveik niekas neišduoda jį esant laivo kapitoną, vien didelės 
stiprios rankos ir žemas balsas 


BRANTAS (perdėtai mandagiai nusilenkdamas). Laba diena. (Pri- 
eina ir paima ją už rankos, kurią ji prisivertusi paduoda) Tikiuosi, 
neprieštarausite, kad įsiveržiau be jokių ceremonijų. Jūsų motina 
sakė... 

LAVINIJA. Žinau. Ji turėjo valandėlei išeiti ir paprašė manęs jus 
užimti, kol sugrįš. 

BRANTAS (galantiškai). Ką gi, man tiesiog pasisekė. Tikiuosi, ji 
neskubės atgal mūsų sergėti. Aš neturėjau progos pabūti akis į akį 
su jumis nuo... to vakaro, kai vaikštinėjome mėnesienoje, ar pa- 
menate? 


Jos rankos dar nepaleidęs, Brantas kalba tyliu įsimylėjėlio 
balsu. Lavinija nesusitvardo, krūpteli, įnirtingai ištraukia savo 
ranką iš jo ir nusisuka 


LAVINIJA (atgaudama savitvardą, iš lėto). Kaip jūs sutikote žinią, 
jog Li pasidavė, kapitone? Mes tikimės, kad mano tėvas dabar 
jau greitai grįš namo. 


Kažką pajutęs jos balse, Brantas įtariai į ją žvilgteli, bet Lavi- 
nija žiuri tiesiai prieš save 
Kodėl gi jūs stovite? 

BRANTAS. Dėkoju. (Sėda ant suoliuko jai iš dešinės. Dabar jis pa- 
sidaręs atsargus, nes jaučia, kad jos elgesys keistas, bet negali 
perprasti kodėl. Nerūpestingai) Taip, jūs turbūt netveriate iš lai- 
mės, kad vėl pamatysite tėvą. Jūsų motina man pasakojo, kokie 
artimi judu visuomet buvote. 

LAVINIJA. Iš tikrųjų? (Karštai) Aš myliu tėvą labiau už bet ką pa- 
saulyje. Viską galėčiau padaryti, kad tik apsaugočiau jį nuo rū- 
pesčių! 

BRANTAS (įdėmiai ją stebėdamas, bet stengdamasis kalbėti tokiu 
pat nerupestingu tonu). Jūs mylite jį labiau negu motiną? 

LAVINIJA. Taip. 

BRANTAS. Na, paprastai taip ir būna. Duktė jaučiasi artimesnė tėvui, 
sūnus — motinai. Bet aš maniau, kad jūs esate tos taisyklės išimtis. 

LAVINIJA. Kodėl? 

BRANTAS. Kai kuo jūs tokia panaši į motiną. Jūsų veidas — tikra 
jos veido kopija. O plaukai? Tokių plaukų kaip jūsų ar jos metų 
metais ieškotum. Žinau tik vieną moterį, kuri turėjo tokius plaukus. 
Nepatikėsite, kai pasakysiu. Tai buvo mano motina. 

LAVINIJA (krūptelėjusi). Ak! 

BRANTAS (prislopinęs balsą, pagarbiai). Taip, jos plaukai buvo 
gražūs kaip ir jūsų motinos, iki kelių, o akys didelės, gilios ir liūd- 
nos, ir mėlynos tarsi Karibų jūra! 

LAVINIJA (šiurkščiai). Argi išvaizda ką nors lemia? Aš visai ne tokia 
kaip ji! Visi žino, kad aš panaši į tėvą! 


BRANTAS (atsitokėja, apstulbintas jos tono). Bet... tikiuosi, jūs 
nepykstate už tai, ką pasakiau? (Sunerimęs, tačiau stengdamasis 
būti meilus, žaviai ir tiesmukai) Jūs šiandien tikra mįslė, panele 
Lavinija. Dovanokite, jeigu būsiu pernelyg stačiokiškas. Didžiąją 
savo gyvenimo dalį praleidau jūroje ir visokiose stovyklose, todėl 
esu pratęs kalbėti tiesiai. Kodėl jūs prieš mane nusistačiusi? Jeigu 
jus kuo nors įžeidžiau, prisiekiu, tai atsitiko netyčia. 

Lavinija tyli, rūsčiai žiūrėdama priešais save, sėdi tiesi, neju- 
dėdama. Brantas nužvelgia ją vertinančiu žvilgsniu, tada kalba 
toliau 


Aš jokiu būdu nenorėčiau, kad mudu vienas kitam širdy jaustume 
ką nors bloga. Galbūt aš apgaudinėju save, bet man anksčiau at- 
rodė, kad jums patinku. Ar užmiršote tą vakarą, kai mudu vaikš- 
čiojome pajūriu? 

LAVINIJA (šaltu, atšiauriu balsu). Neužmiršau. Ar mama buvo lei- 
dusi jums mane pabučiuoti? 

BRANTAS. Ką... ką jūs turite omenyje? (Bet tuoj pat šitą jos klausi- 
mą pateisina jos naivumu; tarsi juokaudamas) A! Supratau! Na, 
Lavinija, liaukitės, nejaugi iš tiesų manote, kad turėjau prašyti jos 
leidimo? 

LAVINIJA. Argi neturėjote? 

BRANTAS (vėl sunerimęs, mėgindamas viską nuleisti juokais). Na, 
aš nebuvau taip griežtai auklėjamas. Turėjau ar neturėjau prašyti, 
bet neprašiau — ir dėl to bučinys nepasidarė mažiau saldus! (Kaž- 
ką įžvelgęs jos veide, paskubomis keičia kursą) Ko gero, tą vakarą 
aš per daug plepėjau. Turbūt įkyrėjau jums savo kalbomis apie 
kliperius ir meilę jiems? 

LAVINIJA (sausai). Jūs vadinote juos „lieknais baltais kliperiais“. 

Kalbėjote, kad jie jums tarsi gražios blyškiaveidės moterys. Sakėte, 
jog mylite juos labiau, negu kada esate mylėjęs moterį. Ar tai tiesa, 
kapitone? 

BRANTAS (dirbtinai galantiškai). O, taip. Kol nebuvau sutikęs jūsų. 
(Tuomet, nusprendęs, jog galų gale perprato jos pasikeitusio el- 
gesio priežastį, nusijuokia) Tad štai kodėl jūs nusistačiusi prieš 
mane. Ką gi, nieko nuostabaus. Moterys pavydi laivams. Jos visuo- 
met įtarinėja jūrą. Žino, kad meilės trikampis čia neišvengiamas! 
(Vėl nusijuokia, šį sykį, matydamas jos niūrų, sustingusį veidą, 
nebe taip pasitikinčiai) Taip, galėjau tą vakarą ir susiprotėti, kad 
jus nelabai domina mano tauškalai. Laivų statytojo dukrai pasa- 
kėlės apie kliperius, aišku, ne naujiena. Tačiau — o gal aš smarkiai 
apsirinku? — jums buvo įdomu, kai pasakojau apie salas Pietų 
jūrose, kur, pirmą kartą išplaukęs, aš patyriau laivo sudužimą. 

LAVINIJA (sausu, priekabiu balsu). Pamenu, jūs žavėjotės nuogomis 
čiabuvėmis. Sakėte, jog jos įminusios meilės paslaptį, nes joms 
niekada netekę girdėti, kad meilė gali būti nuodėmė. 

BRANTAS (suglumęs nužvelgia ją nuo galvos iki kojų, nustebęs). 
Vadinasi, jūs atsimenate? (Tada romantiškai) O, taip! Jos gyvena 
arčiau rojaus sodo negu kas kitas šioje žemėje! Nemačiusi jūs 
negalite įsivaizduoti to grožio, tos žalumos, apsuptos jūros mėlio! 
Debesys nusileidę kone ant kalnų viršūnių, saulė ramina kraują, 
o nesiliaujanti bangų mūša į barjerinius rifus tarsi niūniuoja lop- 
šinę! Palaimintos salos, kitaip nepavadinsi! Ten žmogus užmiršta 
visus bjaurius turto ir valdžios troškimus! 

LAVINIJA. Ir bjaurius meilės troškimus? 

BRANTAS (vėl nustebęs ir sumišęs žiūri į ją). Kodėl jūs taip kalbate, 
Lavinija? Ką norite tuo pasakyti? 

LAVINIJA. Nieko. Aš tik galvojau... apie jūsų Palaimintąsias salas. 

BRANTAS (neryžtingai). A-a! Bet jūs minėjote... (Tada sutrikęs, 
tačiau bukai atkaklus prieina arčiau, vėl prabyla meilikauja- 
mai) Nuo šiol, prisiminęs tas salas, aš visuomet galvosiu apie jus, 
einančią šalia manęs tą vakarą jūros vėjyje plazdančiais plaukais 
ir mėnesiena akyse! 


Brantas mėgina paimti jos ranką, bet, pajutusi jo prisilietimą, 
ji atšlyja ir pašoka 


LAVINIJA (su lediniu įtūžiu). Nelieskite manęs! Nedrįskite!.. Jūs 
melagis! Jūs!.. 

Kai Brantas suglumęs atsitraukia, Lavinija pasinaudoja pro- 
ga ir Seto patarimu 
(Įsmeigusi akis, sklidinas tyčinės paniekos) Būtų kvaila tikėtis ko 
nors daugiau nei pigių romantiškų prasimanymų iš niekingos 
slaugės sūnaus! 

BRANTAS (apstulbęs). Apie ką jūs kalbate? (Paskui įniršis dėl 
motinos įžeidimo nustelbia atsargumą, ir jis grėsmingai pašoka 
ant kojų) Nutilkit, velniai rautų... arba aš nežiūrėsiu, kad jūs 
moteris... Joks Menonas neišdrįs jos įžeisti, kol aš... 

LAVINIJA (sužinojusi teisybę, išsigąsta). Vadinasi... tai tiesa... Jūs 
esate jos sūnus! O-o! 

BRANTAS (iš visų jėgų stengdamasis susivaldyti, šiurkščiai ir iššau- 
kiamai). O ką, jeigu esu? Aš tuo didžiuojuosi! Vienintelė mano 
gėda — tai purvinas Menonų kraujas! Tad štai kodėl jūs dabar 
negalite pakęsti mano prisilietimo! Jūs per gera tarnaitės sūnui, 
ar ne? Dievaži, anąsyk tai jums nebuvo nemalonu! 

LAVINIJA (karštai). Netiesa! Aš tik norėjau priversti jus prasitarti! 

BRANTAS. O, ne! Tik nuo tada, kai pradėjote mane įtarinėti! Jūsų 
tėvas tikriausiai pripasakojo nebūtų dalykų apie mano motiną! 
Bet dabar, kaip dievą myliu, jūs išklausysite visą tiesą, jeigu jau 
sužinojote, kas aš esu... Ir suprasite, kad nei jūs, nei joks kitas 
Menonas neturi teisės jos niekinti! 

LAVINIJA. Aš nieko nenoriu klausytis... (Žengia namo link) 

BRANTAS (sugriebdamas ją už rankos, kandžiai). Juk jūs bailė, 
jūs bijote, kaip ir visi Menonai, išgirsti teisybę apie save. 


Ji iššaukiamai atsisuka. Brantas paleidžia jos ranką ir šiurkš- 
čiai kalba toliau 


Galiu lažintis, jis nuslėpė, kad jūsų senelis, Eibas Menonas, kaip 
ir jo brolis, irgi mylėjo mano motiną! 

LAVINIJA. Tai melas! 

BRANTAS. Tai tiesa. Keršydamas, iš pavydo jis išsižadėjo mano 
tėvo ir apgaule perėmė į savo rankas biznį, kurį jie buvo kartu 
paveldėję! 

LAVINIJA. Ne apgaule! Senelis išpirko jo dalį! 

BRANTAS. Norite pasakyti, privertė parduoti už dešimtadalį vertės! 
Jis žinojo, kad mano tėvas ir motina gyvena pusbadžiu! Bet tų 
pinigų mano tėvui užteko neilgam! Jis įjunko gerti. Pavirto bai- 
liu — kaip ir visi Menonai, — kai tik pajuto, kad pasaulis jį nieki- 

na. Ėmė slapstytis, vengti žmonių. Pradėjo gėdytis mano motinos... 
ir manęs. Jis grimzdo vis giliau ir giliau, o motina dirbo, kad jį 
išlaikytų. Pamenu, vyrai atvilkdavo jį iš smuklės gatvės kampe, 
ir jis įgriūdavo pro duris tarsi pelų maišas. Buvau septynerių metų, 
kai vieną vakarą jis parėjo namo beprotiškai girtas ir smogė moti- 
nai į veidą. Tai buvo pirmas kartas, kai jis jai sudavė. Aš kone 
pamišau. Trenkiau jam žarstekliu ir prakirtau galvą. Motina 
atplėšė mane ir išpėrė kailį. Paskui suklupo prie jo raudodama. 
Ji vis taip pat jį tebemylėjo. 

LAVINIJA. Kodėl jūs man tai pasakojate? Aš jau sakiau, kad nenoriu 
nieko girdėti... 

BRANTAS (niūriai). Jūs velniškai greit suprasite kodėl! (Lyg nieko 
aplink nematydamas — tarytum tas vaizdas dar stovėtų jam aky- 
se) Ištisas dienas po to jis sėdėjo ir žiūrėjo nieko nematančiomis 
akimis. Sykį, kai mudu buvome likę vieni, jis paprašė atleisti už 
tai, kad pakėlė ranką prieš motiną. Bet aš nekenčiau jo ir neat- 
leidau. Tada vieną vakarą, išėjęs iš namų, jis negrįžo. Kitą rytą 
- žmonės rado jį daržinėje pasikorusį! 

LAVINIJA (kruptelėdama). Ak! 

BRANTAS (negailestingai). Tai buvo vienintelis padorus jo poelgis! 

LAVINIJA. Meluojate! Joks Menonas taip niekada nepasielgtų... 

BRANTAS. Sakote, nepasielgtų? Manote, kad jie visi — žavūs, 
garbingi džentelmenai?! Tuomet dar truputėlį paklausykite ir 
išgirsite šį bei tą apie kitą iš jų! (Karčiai pasakoja toliau) Mano 
motina užsidirbdavo pragyvenimui siūdama. Leido mane į mo- 
kyklą. Labai griežtai auklėjo. Ji mane kaltino dėl jo savižudybės. 
Tačiau buvo pasiryžusi padaryti iš manęs džentelmeną — kokiu 
buvo jis! — net jeigu būtų reikėję paaukoti paskutinį centą, 
paskutinius marškinius! (Niūriai šypteli) Jai nepavyko, kaip 
matote! Septyniolikos metų aš pabėgau iš namų į jūrą... užmiršau 
turįs motiną, tik pasilikau jos pavardę, tiksliau, dalį pavardės — 
laivuose labiau tiko trumpas ir lengviau įsimenamas Brantas... 
o Menonu vadintis nenorėjau. Prisiminiau motiną tik prieš dvejus 
metus, sugrįžęs iš Rytų. Žinoma, retkarčiais jai parašydavau ir 
nusiųsdavau pinigų, kai pats jų turėdavau. Tačiau vis tiek buvau 
ją užmiršęs... ir kai atvykau į Niujorką, radau ją mirštančią — 
nuo ligos ir bado! Sužinojau, kad, gulėdama ligos patale, nega- 
lėdama dirbti ir nežinodama, kur ieškoti manęs, ji buvo užgniau- 
žusi išdidumą ir parašiusi jūsų tėvui, prašydama paskolinti pinigų. 


22. PLB 102 

Jis neatsakė. O aš parvykau per vėlai. Ji mirė man ant rankų. 
(Užsidegęs kerštu) Jis galėjo ją išgelbėti, bet tyčia leido numirti! 
Jis toks pat žmogžudys kaip ir tie, kuriuos jis pasiuntė į kartuves, 
budamas teisėju! 

LAVINIJA (pašokdama, įtūžusi). Nedrįskite taip kalbėti apie mano 
tėvą! Jeigu jis būtų čia... 

BRANTAS. Aš trokštu to labiau negu kas kitas! Aš pasakyčiau jam 
tai, ką dabar sakau jums — kad prie motinos karsto aš prisiekiau 
atkeršyti jam už jos mirtį. 

LAVINIJA (ramiai, su neatremiama jėga). Ar tik nenorite pasigirti, 
kad jau atkeršijote?.. Pačiu niekšingiausiu, pačiu bailiausiu būdu... 
kaip tikras tarnaitės sūnus! 

BRANTAS (vėl apstulbintas ir įtūžęs). Liaukitės šitaip kalbėjusi, jau 
įspėjau jus! 

LAVINIJA. Vadinasi, jums ji tėra įrankis atkeršyti mano tėvui, 
taip? 

BRANTAS (suglumęs kaltai lemena). Ką?.. Ji?.. Kas?.. Nežinau, 
apie ką jūs kalbate! 

LAVINIJA. Netrukus sužinosite! Ir ji taip pat! Išpešiau iš jūsų viską, 
ką norėjau. Dabar einu pasikalbėti su ja. O jūs laukite čia, kol 
pakviesiu! 

BRANTAS (įniršęs dėl tokio jos tono). Ne! Trauk mane velniai, 
Jeigu leisiuosi vaikomas kaip koks tarnas! 

LAVINIJA (Iediniu balsu). Jeigu ji bent kiek jums rūpi, darysite taip, 
kaip liepsiu,ir neversite manęs parašyti tėvui. (Atsuka jam nugarą 
ir nueina laiptų link tiesi, iškėlusi galvą, atlošusi pečius) 

BRANTAS (beviltiškai griebdamasis dabar jau komiško meilaus to- 
no). Aš nesuprantu, ką jūs turite omenyje, Lavinija. Dievas mato, 
jūs vienintelė, kurią aš... 

Jau užlipusi laipteliais, Lavinija atsigręžia ir perveria Brantą 
tokiu neapykantos kupinu žvilgsniu, jog jis nutyla. Ji sukrutina 
lupas, tarsi ketindama prabilti, tačiau įstengia susilaikyti, 
ryžtingai nusisuka ir, įėjusi į vidų, uždaro duris 


Uždanga 

ANTRAS VEIKSMAS 


Namo vidus — Ezros Menono kabinetas. Laikas beveik tas 
pats kaip pirmame veiksme. Kabinetas — didelis kambarys, 
kuriame tvyro šalta, griežta atmosfera. Baldai — seni, koloni- 
jiniai. Sienos — paprasčiausios tinkuotos plokštumos, niūriai 
pilko atspalvio su plokščiu baltu bagetu. Gilumoje, dešinė- 
je — durys į holą. Ant dešinės sienos, tarp mažestių Alek- 
sandro Hamiltono ir Džono Maršalo portretų, kabo tapytas 
Džordžo Vašingtono portretas paauksuotuose rėmuose. Gilu- 
moje, per vidurį — atviras židinys. Židinio kairėje stovi spin- 
ta, prikrauta teisės knygų. Virš židinio, mediniuose rėmuose, 
didžiulis paties Ezros Menono portretas, nutapytas prieš de- 
šimtį metų. Į akis iškart krinta nepaprastas jo ir Adamo Branto 
panašumas. Jis — aukštas, ką tik į penktą dešimtį įžengęs, 
liesas, bet tvirto sudėjimo vyriškis, tiesiai sėdintis krėsle, pasi- 
dėjęs rankas ant atramų, vilkintis juodą teisėjo mantiją. Rūstus 
ir išdidus jo veidas savotiškai gražus. Jis abejingas, be jokio 
jausmo, ir taip pat keistai panašus į kaukę kaip jau matyti jo 
žmonos, dukters ir Branto veidai. Kairėje sienoje — du langai. 
Tarp jų — rašomasis stalas. Didelis stalas su dviem krėslais iš 
abiejų pusių, dešinės ir kairės, stovi priekyje, kairėje. Kiek 
dešiniau scenos vidurio stovi dar vienas krėslas. Ant grindų 
patiesti nerti kilimėliai. Lauke pradeda leistis saulė, ir jos 
švytėjimas nutvieskia kambarį auksine migla. Vykstant veiks- 
mui, besileidžianti saulė ryškėja, paskui tampa skuudžiai 
raudona, ir galiausiai kambaryje pasidaro niūriai tamsu 


Laviniją  pamatome stovinčią prie stalo. Ji stengiasi 
tvardytis, bei veidas iškreiptas sielvarto. Iš lėto ii pasisuka 

į tėvo portretą ir valandėlę žiūri įsmeigusi akis. Tada prieina 
artyn ir meiliu, globėjišku judesiu uždeda savo ranką ant jo 
rankos 


LAVINIJA. Vargšas tėvelis! (Išgirdusi hole žingsnius, skubomis 
atsitraukia) 


Atsidaro holo durys, ir įeina Kristina. Širdies gilumoje 
ji sunerimusi, tačiau nutaiso paniekinantį ir pasipiktinusį 
balsą 


KRISTINA. Matyt, tie nepagrįsti gandai bus susukę tau galvą... 
Kitaip būtų tiesiog neįmanoma suprasti, kodėl tu pasiuntei Eni 
sudrumsti man ramybę, nors žinojai, kad aš ilsiuosi. 

LAVINIJA. Aš juk sakiau, kad mums reikės pasikalbėti. 

KRISTINA (bjaurėdamasi apžvelgia kambarį). Bet kodėl čia, šitame 
priplėkusiame kambaryje? 


LAVINIJA (rodydama į portretą, ramiai). Todėl, kad tai tėvo 
kambarys. 


Kristina krūpteli, pažvelgia į pavėikslą ir greitai nuleidžia 
akis. Lavinija prieina prie durų ir jas uždaro 


KRISTINA (su apsimestine panieka). Vėl paslaptys? 
LAVINIJA. Verčiau prisėstumėte. 


Kristina sėda į kėdę toliau viduryje. Lavinija grįžta prie 
tėvo krėslo stalo kairėje 


KRISTINA. Na, jeigu jau pasiruošei, galbūt malonėsi paaiškinti? 

LAVINIJA. Manau, Eni jums sakė, kad svečiavausi pas Heizelę ir 
Piterį, kol buvote išvykusi. 

KRISTINA. Taip. Ir man tai pasirodė keista. Juk paprastai tu niekur 
nepasilieki nakvoti. Kodėl dabar staiga sumanei? 

LAVINIJA. Nesumaniau. 

KRISTINA. Tu pas juos nenakvojai? 


LAVINIJA. Ne. 
KRISTINA. Kur tuomet buvai? 
LAVINIJA (kaltinamai). Niujorke! 


Kristina krūpteli. Lavinija skubėdama kalba toliau, kiek pa- 
drikai 

Man kilo... neseniai... įtarimas... nuo pereitų metų kiekvienąkart, 
važiuodama į Niujorką, teisinatės tuo, kad serga senelis. 


Kristina pasipiktinusi ketina protestuoti 


O! Aš žinau, kad jis sirgo... ir kad jūs apsistodavote jo namuose... 
bet pastaruoju metu man kilo įtarimas, kad tai nėra tikroji prie- 
žastis... ir dabar aš galiu įrodyti, jog neklydau! Nes aš laukiau prie 
senelio namų, kol jūs išeisite, ir nusekiau paskui jus. Aš mačiau, 
kaip jūs susitikote su Brantu! 

KRISTINA (sumišusi, bet stengdamasi neišsiduoti; ramiai). Na ir 
kas, kad matei? Aš juk pati tau sakiau, kad buvau atsitiktinai jį 
sutikusi... 

LAVINIJA. Jūs buvote nuėjusi į jo kambarį! 

KRISTINA (sukrėsta). Jis norėjo supažindinti mane su kai kuo... su 
viena dama, savo drauge. Mes užėjome pas ją į namus. 

LAVINIJA. Aš išsiklausinėjau moteriškę, kuri sėdi apačioje. Jis nuo- 
moja kambarį svetimu vardu, tačiau ji atpažino jį, kai nupasakojau 
išvaizdą. Ir jus taip pat. Ji sakė, kad jūs ten dažnai lankotės pasta- 
ruoju metu. 

KRISTINA (beviltiškai). Aš buvau ten pirmą kartą gyvenime. Jis 
primygtinai prašė, kad užeičiau. Sakė, nori pasikalbėti su manimi 
apie tave. Norėjo, kad padėčiau jam prisistatyti tavo tėvui... 

LAVINIJA (įtūžusi). Kaip jūs galite taip meluoti? Kodėl taip niekšin- 
gai mėginate prisidengti manimi, norėdama nuslėpti savo neišti- 
kimybę? 

KRISTINA (pašokdama, bet ne per labiausiai pasipiktinusi). Vini! 

LAVINIJA. Taip, savo neištikimybę! 

KRISTINA. Ne! 

LAVINIJA. Liaukitės melavusi, sakau jums! Aš buvau užlipusi į viršų! 
Girdėjau, kaip sakėte jam: „Aš myliu tave, Adamai!“ ir kaip 
bučiavote jį! (Su šaltu, karčiu įtūžiu) Kaip žema!.. Jūs neturite 
gėdos, jūs nusidėjėlė! Sakau tai, nors ir esate mano motina! 


Kristina spokso į ją, priblokšta tokio antpuolio ir akimirką 
išmušta iš vėžių. Stengiasi kalbėti abejingai, bet balsas paste- 
bimai virpa 


KRISTINA. Aš... Aš žinojau, kad tu manęs neapkenti, Vini... bet 
nemaniau, kad taip smarkiai! (Vėl atzaudama savo įžūlų ramumą) 
Na, gerai! Aš myliu Adamą Brantą. Ką tu ketini daryti? 

LAVINIJA. Kaip jūs galite tai ištarti... be jokios gėdos! Jūs net nepa- 
galvojate apie tėvą... kuris toks geras... kuris tiki jumis! Ak, kaip 
jūs galėjote taip nusidėti tėvui? Kaip jūs galėjote? 

KRISTINA (šaižiai, garsiai). Suprastum, jeigu būtum žmona to, 
kurio nekenti! 

LAVINIJA (pasibaisėjusi, žvilgtelėdama į portretą). Ne! Nekalbėkite 
taip... prie jo! Aš neklausysiu! 

KRISTINA (sugriebdama ją už rankos). Klausysi! Aš kalbu dabar 
su tavim kaip moteris su moterimi, o ne kaip motina su dukra! 
Giminystės ryšiai dabar neturi jokios reikšmės! Tu išvadinai mane 
nusidėjėle ir begėde! Ką gi, žinok, tokia aš ir jaučiausi daugiau 
kaip dvidešimt metų, atsiduodama kūnu žmogui, kurio aš... 

LAVINIJA (mėgindama ištrūkti, stenzdamasi užsikimšti ausis). Liau- 
kitės kalbėjusi tokius dalykus! Paleiskite mane! (Ji ištrūuksta ir su 
pasišlykštėjimu atšoka nuo motinos. Pauzė. Ji kalba užsikirsda- 
ma) Jūs... vadinasi, jūs visada nekentėte tėvo? 

KRISTINA (karčiai). Ne. Kadaise mylėjau jį... kol nebuvau ište- 
kėjusi... kad ir kaip dabar tai atrodo neįtikėtina! Jis buvo gražus, 
su leitenanto uniforma! Tylus, paslaptingas, romantiškas! Tačiau 
tą romantiką vedybos netrukus pavertė... pasibjaurėjimu! 

LAVINIJA (vėl atšoka, šiurkščiai, užsikirsdama). Vadinasi, aš 
gimiau iš jūsų pasibjaurėjimo! Aš seniai tai nujaučiau, mama... 
nuo pat mažų dienų... kai atbėgdavau pas jus... kupina meilės... 
bet jūs visuomet mane atstumdavote! Aš jaučiau... jūsų pasibjaurė- 
jimą... visą laiką, kiek tik atsimenu! (Pratrūksta karčia neapykan- 
ta) Ak, aš nekenčiu jūsų! Jūs nusipelnėte tik neapykantos. 

KRISTINA (sukrėsta, gindamasi). Aš stengiausi tave mylėti. Aš 
tvirtinau sau, kad nežmoniška nemylėti savo vaiko, gimusio iš 
mano pačios kūno. Bet niekaip negalėjau atsikratyti jausmo, kad 
tu gimei iš jo kūno! Tu visada buvai man vestuvinė naktis... ir 
mano medaus mėnuo! 

LAVINIJA. Liaukitės taip kalbėjusi! Kaip galite būti tokia!.. (Staiga 
su keistu, pavydžiu kartėliu) Oriną tai jūs mylėjote! Kodėl? Juk 
turėjote ir jo neapkęsti? 

KRISTINA. Todėl, kad tuo metu aš prisiverčiau susitaikyti su likimu, 
kitaip nebūčiau išgyvenusi! Ir didžiumą to laiko, kai jį nešiojau, 
tavo tėvas kariavo Meksikoje. Buvau užmiršusi jį. O kai Orinas 
gimė, jis atrodė mano vaikas, tiktai mano, ir už tai jį mylėjau! 
(Karčiai) Mylėjau, kol tu ir tavo tėvas neprivertėte jo eiti į karą, 

nors aš ir maldavau jį nepalikti manęs vienos. (Su neapykanta 
žvelgdama į Laviniją) Aš žinau, Vini, jog dėl to, kad jis paliktų 
mane, daugiausia pasistengei tu! 

LAVINIJA (rūsčiai). Tai buvo jo, kaip Menono, pareiga! Paskui jis 
būtų graužęsis visą gyvenimą, jeigu būtų likęs namie. Aš myliu jį 
labiau negu jūs! Aš rūpinausi juo! 

KRISTINA. Ką gi, tikiuosi, tu supranti, jog aš niekada nebūčiau 
įsimylėjusi Adamo, jeigu Orinas būtų buvęs su manimi. Kai jis 
išėjo kariauti, nieko nebeliko — tik neapykanta ir keršto troški- 
mas, ir meilės ilgesys! Tuomet ir sutikau Adamą. Mačiau, kad jis 
myli mane... 

LAVINIJA (su kandžia pajuoka). Jis jūsų nemyli! Jūs esate tik įrankis 
atkeršyti tėvui! Ar žinote, kas jis iš tikrųjų yra? Jis sūnus tos 
niekingos slaugės, kurią senelis išvarė iš mūsų namų! 

KRISTINA (vos pastebimai krūptelėdama, ramiai). Vadinasi, suži- 
nojai? Ir tikėjaisi, kad man tai bus stulbinantis netikėtumas? Aš 
žinojau tai visą laiką. Jis pasakė man, kai prisipažino, kad myli. 

LAVINIJA. Ak! Ir, aišku, žinodama, kas jis toks, jūs tik jautėte dar 
didesnį pasitenkinimą — pridėdama dar ir tą gėdą! 

KRISTINA (aštriai). Būk maloni, nenukrypk į šalį ir sakyk, ką ketini 
daryti? Tikriausiai pulsi pasakoti tėvui, neleidusi jam net įžengti 
pro duris! 

LAVINIJA (staiga vėl tapusi rūsti ir abejinga, iš lėto). Ne. Nebent 
jūs priverstumėte. (Matydama motinos nustebimą, niūriai) Ne- 
nuostabu, kad jus tai stulbina! Puikiai žinote, jog nusipelnėte 
pačios didžiausios bausmės. Ir tėvas viešai jūsų išsižadėtų, kad ir 
kiek tas skandalas jam kainuotų! 

KRISTINA. Nė kiek tuo neabejoju. Pažįstu jį dar geriau negu tu! 

LAVINIJA. O, kaip norėčiau matyti jus nubaustą už nedorumą! Todėl 
nemanykite, kad tai bus jūsų labui. Man rūpi tik tėvas. Pastaruoju 
metu jis nekaip jaučiasi. Ir aš niekam neleisiu jo užgauti! Mano 
svarbiausia pareiga — apsaugoti jį nuo jūsų! 

KRISTINA. Aš ir nesitikiu jokio kilniadvasiškumo. 

LAVINIJA. Aš tylėsiu su sąlyga, jeigu jūs atsisakysite Branto ir nie- 
kada daugiau su juo nesusitiksite... pažadėsite būti klusni žmona ir 
išpirkti tą skriaudą, kurią jam padarėte! 

KRISTINA (spokso į dukterį, tyli; paskui sausai nusijuokia). Kokia 
vis dėlto tu esi apgavikė, šitaip kalbėdama apie savo tėvą, apie 
savo pareigą! Ak, aš neneigiu, kad nori išgelbėti jo garbę — žinau, 

kaip tau rūpi apsaugoti šeimą nuo skandalų! Bet tai nėra tikroji 
priežastis, dėl kurios ketini manęs pasigailėti! 

LAVINIJA (sutrikusi, kaltai). Tikroji! 

KRISTINA. Tau pačiai feikėjo Adamo Branto! 

LAVINIJA. Tai melas! | 

KRISTINA. O dabar, supratusi, kad jo negausi, pasiryžai bent atimti 
jį iš manęs! 

LAVINIJA. Ne! 

KRISTINA. Bet jeigu viską pasakytum tėvui, aš turėčiau išeiti su 
Adamu. Jis vis tiek būtų mano. Tokios minties tu negali pakęsti, 
netgi mano gėdos kaina, juk taip? 

LAVINIJA. Tai jūsų nuodėmingi prasimanymai! 

KRISTINA. Aš pažįstu tave, Vini! Stebėjau tave nuo mažumės ir 
mačiau, kaip tu visą laiką stengeisi elgtis taip kaip dabar! Tu norė- 
jai būti žmona savo tėvui ir motina Orinui! Tu visuomet siekei 
užimti mano vietą! 

LAVINIJA (įsiutusi). Ne! Tai jūs atėmėte iš manęs visą meilę nuo 
pat gimimo dienos! (Jos balse pasigirsta grasinimas) Bet aš 
daugiau nenoriu klausytis jūsų melagysčių ir pasiteisinimų! Prašau 
tuoj pat atsakyti, ar ketinate elgtis taip, kaip jums buvo pasiūlyta, 
ar ne? 

KRISTINA. Įsivaizduok, kad nesutinku! Įsivaizduok, kad atvirai 
išeinu su Adamu! Kas nutiktų tau, tavo tėvui, koks liktų šeimos 
vardas po tokio skandalo? Kas, kad pati užsitraukčiau gėdą? 
Užtat būčiau su žmogumi, kurį myliu! 

LAVINIJA (niūriai). Neilgai! Tėvas panaudotų savo įtaką, ir Bran- 
tas būtų įtrauktas į juoduosius sąrašus, netektų kapitono vietos ir 
niekada negautų kitos! O jūs žinote, koks svarbus jam yra „Skra- 
jojantis prekijas“. Ir tėvas niekada neduos jums ištuokos. Jūs 
negalėsite ištekėti. Būsite akmuo Brantui po kaklu. Neužmirš- 
kite. kad jūs penkeriais metais už jį vyresnė. Jis dar bus pačiame 
žydėjime, o jūs jau pasenusi, praradusi visą grožį! Jis ims nekęsti 
jūsų! 

KRISTINA (neapsakomai įžeista, grėsmingai užsimoja, lyg norėdama 
kirsti dukrai per veidą). Ragana tu! Maža bjauri!.. 


Bet Lavinija šaltai žiūri jai į akis, ir susitvardžiusi Kristina 
nuleidžia ranką 

LAVINIJA. Jumis dėta aš nesiplūsčiau! Yra vienas žodis, kurio jūs 
nusipelnėt! 

KRISTINA (nusisukdama, dar virpančiu balsu). Kokia aš kvaila, 
kad leidausi išmušama iš pusiausvyros... tavo pavydaus pykčio! 


Pauzė. Lavinija nenuleidžia nuo jos akių. Kristina, atrodo, 
kažką svarsto. Bloga lemianti išraiška atsiranda jos veide. 
Tada ji atsisuka į Laviniją 
(Šaltai) Bet tu lauki atsakymo, ar ne? Ką gi, aš sutinku daryti taip, 
kaip tu pasakei. Prižadu tau, kad niekada nesusitiksiu su Adamu — 
po to, kai šį vakarą jis apsilankys pas mus. Patenkinta? 

LAVINIJA (su šaltu įtarumu žiūri į ją). Labai jau jūs lengvai su juo 
atsisveikinate! 

KRISTINA (skubriai). Nejaugi tu manai, kad suteiksiu tau malonumą 
ir parodysiu savo sielvartą? O ne, Vini! Širo džiaugsmo tu niekada 
nepatirsi! 

LAVINIJA (dar vis įtariai, truputį paniekinamai). Jeigu aš ką nors 
mylėčiau!.. 

KRISTINA (kandžiai). Jeigu? Manyčiau, tu jį myli — kaip tik sugebi 
mylėti! (Staiga užplūsta pavydo) Kvailute! Argi nesupranti, jog aš 
liepiau jam tave merginti, kad nekiltų įtarimų? 

LAVINIJA (virpteli, tada karštai). Jam nepavyko manęs apgauti! 
Aš supratau, koks jis melagis! Tiesiog traukiau jį už liežuvio, kad 
viską sužinočiau! Aš visąlaik jo nekenčiau! 


4 . L . 


išeiti iš kambario. Lavinijos balse vėl pasigirsta grasinimas 


Palaukite! Aš jumis nepasitikiu! Žinau, jau galvojate, kaip mane 
apgauti ir sulaužyti ką tik duotą žodį! Verčiau nė nemėginkite! 
Stebėsiu jus kiekvieną akimirką! Ir ne vien aš! Grįžusi iš Niujorko, 
tuoj pat parašiau laiškus tėvui ir Orinui! 

KRISTINA (apstulbusi). Parašei apie Adamą? 

LAVINIJA. Tik tiek, kad sukelčiau jiems įtarimą ir kad jie irgi imtų 
jus stebėti. Parašiau, kad pas mus lankosi kapitonas Brantas ir kad 
žmonės jau pradėjo liežuvauti. 

KRISTINA. A! Suprantu, ką tai reiškia — šitaip tu visuomet turėsi 
mane savo rankose ir visą likusį gyvenimą aš priklausysiu nuo 
tavo malonės! (Ji negali sulaikyti įniršio; grasinamai) Saugokis, 
Vini! Tu būsi kalta, jeigu!.. (Ūmai susivaldo) 

LAVINIJA (įtariai). Jeigu ką? 

KRISTINA (greitai). Nieko. Norėjau pasakyti, jeigu pabėgsiu su 
Adamu. Bet juk tu, aišku, supranti, kad šitaip nepadarysiu. Žinai, 
kad dabar aš nieko negaliu padaryti — tik paklusti tavo įsaky- 
mams! | 

LAVINIJA (toliau įtariai į ją žiūri; niūriai). Privalėtumėt suprasti, 
kad tai jūsų pareiga tėvui ir įsakymai čia niekuo dėti — jeigu 
turėtumėt bent truputėlį kilnumo ir padorumo! (Tuomet šiurkš- 
čiai) Brantas laukia kieme. Galite jam pasakyti, ką jūs privalote 
daryti, ir perduokite, kad jeigu jis išdrįs kada nors čia pasirody- 
til. (Sutramdžiusi pyktį) Žiūrėkit, kad tuojau pat jo ir atsikraty- 
tumėt! Aš einu į miestelį sužinoti paskutinių naujienų. Užtruksiu 
ne ilgiau kaip pusvalandį, nenorėčiau grįžusi jį rasti, ar girdite? 
Jeigu jis dar nebus išėjęs, vėl rašysiu tėvui. Nelauksiu, net kol jis 
grįš namo! (Ji atsuka motinai nugarą ir ryžtingai išeina pro duris, 
atlošusi pečius, įsitempusi, nė nežvilgtelėjusi atgal) 


Kristina nulydi ją žvilgsniu, laukia, kol trinktelės uždaromos 
šoninės namo durys. Tada pasisuka ir stovi įtemptai svarsty- 
dama. Jos veidas tarytum tampa kauke, kuri išduoda piktus, 
nedorus ketinimus. Galų gale, tarsi tvirtai apsisprendusi, ji 
prieina prie stalo, atplėšia popieriaus skiautelę ir užrašo ant 
jos du žodžius. Įsikiša skiautelę į suknelės rankovę ir prieina 
prie atviro lango 


KRISTINA (sušunka). Adamai! (Eina link durų jo laukti. Jos 
žvilgsnis užkliuva už vyro akių portrete virš židinio. Ji žiūri į jas 
su neapykanta ir kerštingai sušnabžda) Gali dėkoti Vini, Ezra! 


Kristina prieina prie durų tą pačią akimirką, kai iš holo pasi- 
rodo Brantas. Ji stveria jį už rankos ir įtraukia į kamba- 
rį, uždarydama duris. Iškart krinta į akis jo ir Ezros Menono 
portrete panašumas 


BRANTAS (nesmagiai į ją žvilgtelėjęs, kai jie atsiduria kambario 
viduryje). Ji žino?.. 

KRISTINA. Taip. Ji sekė mane Niujorke. Ir išsiaiškino, kas tu toks, 
Adamai. 

BRANTAS (niūriai šyptelėdamas). Žinau. Ji išpešė tai iš manęs... 
bent jau įrodymą. Nespėjęs susigaudyti, kas dedasi, aš išsidaviau. 

KRISTINA. Matyt, ii bus pastebėjusi, kad tu panašus į Oriną. Aš bijo- 
jau, jog tai gali iai sukelti minčių. 

BRANTAS (pirmą kartą pamato portretą. Akimirksniu jo kūnas 
įsitempia, pasiruošęs šuoliui. Jis tarsi ketina pulti figūrą paveiks- 
le. Iš lėto). Turbūt tai generolas Menonas? 

KRISTINA. Tuomet dar teisėjas. Neužmiršk, kad jis buvo teisėjas. 
Jis tikrai neužmirš. 

BRANTAS (neatitraukdamas akių nuo portreto, eina ir sėda į Me- 
nono krėslą stalo kairėje. Nesąmoningai jis atsisėda taip pat kaip 
Menonas — tiesiai, rankas pasidėjęs ant atramų; iš lėto). Ar Ori- 
nas bent kiek panašus į tėvą? 

KRISTINA (žiūri į jį, susijaudinusi). Ne! Žinoma, ne! Kas pakišo 
tau tokią kvailą mintį? 

BRANTAS. Būtų velniškai įdomu, jeigu tu būtum įsimylėjusi mane 
todėl, kad esu panašus tau į Ezrą Menoną! 

KRISTINA (prieidama prie jo ir uždėdama ant peties ranką). Ne, 
ne, sakau tau! Tu man buvai panašus į Oriną! Į Oriną! 

BRANTAS. Prisimenu tą vakarą, kai mudu buvom supažindinti ir 
aš išgirdau ponios Ezra Menon pavardę! Dieve, kaip tada tavęs už 
tai neapkenčiau! Kaip dievą myliu, galvojau, paveršiu ją iš jo ir tai 
bus dalis mano keršto! O ta neapykanta pavirto meile! Velniškai 
įdomu, tiesa? 

KRISTINA (stipriai prispausdama jį prie savęs). Nejaugi tu dabar 
leisi jam atimti mane iš tavęs, Adamai? 

BRANTAS (karštai). Dar klausi! 

KRISTINA. Ar prisieki, kad neleisi — kad ir ką turėtum padaryti? 

BRANTAS. Prisiekiu visais dievais! 

KRISTINA (bučiuoja jį). Atmink šią priesaiką! (Ji žvilgteli į portre- 
tą, tada virptelėjusi atsigręžia į Brantą, nervingai) Kodėl tu čia 
atsisėdai? Tai jo krėslas. Aš taip dažnai matydavau jį čia sėdint... 
(Prisiverčia nusijuokti) Na ir paikai pašnekėjai apie panašumą... 
Nesėdėk ten. Eikš čia. Atsinešk tą krėslą. (Ji eina prie krėslo 
dešiniau scenos vidurio) 

BRANTAS (perneša krėslą į dešinę stalo pusę). Mums reikia nuspręs- 
ti, ką daryti. Slapstymasis ir melavimai baigėsi — ir dievas mato, 
aš tuo džiaugiuosi! Tokie bailių žaidimai man ne prie širdies! (Jis 
pastato krėslą šalia jos krėslo) 


Kristina žiūri į portretą 

Kodėl nesėdi, Kristina? 

KRISTINA (iš lėto). Aš galvojau... gal verčiau eikime į svetainę. 
(Tuomet ryžtingai) Ne! Ir taip ilgai aš tavęs bijojau, Ezra! 
(Atsisėda) 

BRANTAS. Ją pamatęs, iškart pajutau, kad kažkas negerai. Kaip 
įmanydamas bandžiau pakreipti jos mintis, prisakiau komplimen- 
tų — kaip tu mokei. (Suraukdamas antakius) Bet tai buvo klaida, 
Kristina. Šitaip aš pernelyg patraukiau jos dėmesį — ir jai atsivėrė 
akys! 

KRISTINA. Ak, aš žinau, kad dariau vieną klaidą po kitos. Meilė 
tarytum skatino mane elgtis taip, kaip nederėjo. Jokiu būdu 
nereikėjo tavęs kviesti į šiuos namus. Reikėjo tenkintis susitikimais 
Niujorke. Bet aš mylėjau tave per daug karštai. Norėjau tavęs 
kiekvieną akimirką, kurią tik galėjome nuvogti! Ir aš tiesiog 
nebegalvojau, kad jis kada nors sugrįš namo. Aš taip įnirtingai 
meldžiausi, kad jis žūtų kare, ir galiausiai įtikėjau, jog taip tikrai 
atsitiks! (Su nesuvaldomu įniršiu) O, jeigu jis būtų žuvęs! 

BRANTAS. Tokių šansų daugiau nebus. 

KRISTINA (lėtai, nežiūrėdama į jį). Taip... tokių nebus. 

BRANTAS (įdėmiai žiūri į ją). Ką tu turi omeny? 


Kristina tyli 


(Pasijutęs nesmagiai, jis keičia temą) Tėra viena išeitis! Kai jis 
grįš namo, aš pasitiksiu jį ir atimsiu iš Vini malonumą viską 
papasakoti. Viską papasakosiu jam pats. (Kerštingai) Dieve! 
Atiduočiau savo sielą, kad galėčiau pamatyti jo veidą, kai jis 
sužinos, kad tu myli Mari Brantom sūnų! Tada atvirai išsivesiu 
tave ir nusikvatosiu jam į akis! O jeigu jis mėgins mane sulaikyti!.. 
(Jis nutyla ir su nežabota neapykanta dėbteli į portretą) 

KRISTINA. Ką gi tuomet padarytum? 

BRANTAS. Jeigu jau pakelčiau ranką, užmuščiau! 

KRISTINA. O kas toliau? Tu būtum pakartas už žmogžudystę! O man 
neliktų nieko kito, tik nusižudyti! 

BRANTAS. O kad galėčiau užklupti jį vieną, kur nebūtų kam įsikišti 
ir gyvas liktų tik tas, kuris stipresnis — Vakaruose dažnai maty- 
davau taip darant! 

KRISTINA. Čia ne Vakarai. 

BRANTAS. Kad galėčiau įžeisti jį gatvėje, visų akivaizdoje, ir pri- 

versti su manim kautis! Leisčiau jam šauti pirmam, o paskui nu- 
šaučiau gindamasis. 

KRISTINA (paniekinamai). Nejaugi tu manai, kad galėtum priversti 
jį kautis su tavimi dvikovoje? Negi nežinai, kad dvikovos uždraus- 
tos? O ne! Kaip buvęs teisėjas, jis paprasčiausiai jaustų pareigą 
tave suimti! (Matydama, kad jis virte verda, apgalvotai priduria) 
Menkas būtų kerštas už motinos mirtį, jeigu leistum jam paversti 
save pajuokos objektu! 

BRANTAS. Bet kai tave išsivesčiau, juokiamasi būtų jau iš jo! O tu 
galėtum gyventi „Skrajojančiame prekijuje“. 

KRISTINA (apgalvotai priekaištingai). Nemanau, Adamai, kad tu 
siūlytum tai, jeigu bent akimirką nustotum galvojęs apie kerštą ir 
pagalvotum apie mane! Argi nesuvoki, kad iš pykčio jis niekada 
neduotų man ištuokos? Kuo aš tapčiau žmonių akyse? Mano 
gyvenimas būtų pražudytas, ir dar pražudyčiau tavąjį! Tu imtum 
manęs neapkęsti! 

BRANTAS (karštai). Nekalbėk šitaip! Tai netiesa, tu puikiai žinai! 

KRISTINA (su skausmingu ilgesiu). O kad galėčiau tuo patikėti, 
Adamai! Tačiau aš labai greit susensiu! Aš bijau laiko! (Paskui 
staiga pakeičia toną) O tavo laive aš negalėčiau gyventi — tu 
netrukus liktum be laivo! Jis pasistengtų, kad netektum kapitono 
vietos ir atsidurtum juoduosiuose sąrašuose, — tada apie kitą laivą 
nė nesvajok! 

BRANTAS (piktai). Taip! Jis gali tai padaryti, jeigu norės. Šiais 
laikais kapitonų dvigubai daugiau negu laivų. 

KRISTINA (apgalvotai, nežiūrėdama į jį). Jeigu jis būtų žuvęs, mes 
galėtume dabar susituokti, ir aš atiduočiau tau Menonų turto dalį, 
kuri man priklauso. Tai būtų teisinga. Juk tu turi į ją teisę. Jo 
tėvas pavogė ją iš tavo tėvo. 

BRANTAS. Gryna teisybė, velniai jį rautų! 

KRISTINA. Tuomet tau nereikėtų jaudintis dėl vietos ar savininko 
malonės. Galėtum nusipirkti sau laivą ir būti nepriklausomas! 
BRANTAS (ilgesingai). Visą gyvenimą aš apie tai svajojau — kada 
nors turėti nuosavą kliperį! O Klarkas ir Dausonas mielai parduotų 
„Skrajojantį prekiją“. (Iš entuziazmo viską užmiršęs) Tu matei 
jį, Kristina. Jis toks gražus laivas, kaip kad tu — graži moteris. 
Et, judu abu tarsi brolis su seseria. Jeigu jis būtų mano, mes 
išplauktume su juo medaus mėnesiui! Į Kiniją... o grįždami susto- 
tume Ramiojo vandenyno pietų salose, apie kurias tau pasakojau. 

Dievaži, ten pati tinkamiausia vieta meilei ir medaus mėnesiui! 

KRISTINA (lėtai). Taip... bet Ezra gyvas! 

BRANTAS (sugrąžintas į žemę, liūdnai). Žinoma, tai tik svajonė. 

KRISTINA (pasisukdama įdėmiau pažiūrėti į jį, iš lėto). Tu gali 
turėti savų svajonių... aš savų. Yra viena išeitis. (Vėl nusisuk- 
dama) Atsimeni, aš tau pasakojau, kad laiške iis skundėsi širdies 
skausmais? 

BRANTAS. Bet negi tu tikiesi... 

KRISTINA. Ne. Jis rašė, kad nieko rimto. Bet aš paskleidžiau gandą, 
kad iį kamuoja širdis. Nuėjau pas senąjį šeimos daktarą ir papasa- 
kojau apie Ezros laišką. Apsimečiau baisiai susirūpinusi, galiausiai 
susirūpino ir jis, o daktaras — didžiausias liežuvautojas visame 
miestelyje. Esu tikra, šiuo metu iau visi žino, kad Ezrai blogai su 
širdimi. 

BRANTAS. Kur tu lenki, Kristina? 

KRISTINA. Aš mąsčiau apie tai nuo pat tos akimirkos, kai suvokiau, 
jog jis gali greitai sugrįžti. O dabar, kai Vini... bet jeigu net nekreip- 
tume į ją dėmesio, vis tiek tai būtų vienintelė išeitis! Aš negalėčiau 
ilgai jo apgaudinėti. Jis keistas, užsidaręs žmogus. Jo tylėjimas 
visuomet smelkiasi į mano mintis. Net ieigu jis niekada nekalbėtų, 
aš juste iusčiau, kas dedasi jo galvoje, ir vieną naktį, gulėdama 
šalia jo, išeičiau iš proto, nutraukčiau tą tylą ir išrėkčiau visą 
teisybę! (Iki šiol ji žiūrėjo priešais save, dabar staiga atsisuka 
į Brantą; iš lėto) Jeigu jis dabar staiga numirtų, niekas neabejotų, 
kad iam sustojo širdis. Aš skaičiau vieną medicinos knygą iš tėvo 
bibliotekos. Pamačiau prieš kelias savaites — tarsi pats likimas 
pakuždėio man ią atsiversti! (Iš suknelės rankovės ji išsitraukia 
popieriaus skiautę, ant kurios anksčiau kažką rašė) Aš čia šį bei 
tą užrašiau. Norėčiau, kad tu man gautum. 


Brantas mechaniškai paima skiautę ir spokso į ją apdujęs iš 
siaubo. Kristina skuba. kad Brantas nespėtų susimąstyti 


Visas darbas „Skraiojančiame prekiiuie“ baigtas, tiesa? Rytoj 
išplauki į Bostoną laukti krovinio? 

BRANTAS (bukai). Aha. 

KRISTINA. Nupirksi man kokioie nors vaistinėje prie uosto iškart, 
kai tik atplauksi. Gali sugalvoti kokią istoriją, sakykim, kad tavo 
laive — sergantis šuo. Kai tik nupirksi, išsiųsk man. Aš būsiu budri, 
Vini net nesužinos apie siuntinį. Tada lauk „Skrajojančiame 

prekijuje“, kol duosiu žinią arba pati atvyksiu pas tave... jau po 
visko! 

BRANTAS (bukai). Bet kaip tu tai padarysi... kad niekas neįtartų? 

KRISTINA. Jis geria vaistus. Aš jam juos paduosiu. O, aš kruopščiai 
viską suplanavau. 

BRANTAS. Bet... jeigu jis staiga mirs, argi Vini... 

KRISTINA. Neturės įtarimui jokio pagrindo. Ji ir taip susirūpinusi 
dėl jo širdies. Be to, nors ir nekenčia manęs, jai niekada nešaus 
į galvą... 

BRANTAS. Orinas irgi bus grįžęs. 

KRISTINA. Orinas tikės viskuo, kuo tik aš panorėsiu. Tarnai? Jie 
net sapnuoti nesapnuos, kad tokie dalykai gali dėtis Menonų na- 
muose! Ir juo greičiau aš tai padarysiu, juo mažiau kils įtarimų! 
Visi manys, kad silpna jo širdis nepakėlė susijaudinimo grįžus 
namo. Daktaras Bleikas irgi taip galvos. Aš pasistengsiu, kad jis 
taip galvotų. 

BRANTAS (šiurkščiai). Nuodai! Bailių ginklas! 

KRISTINA (dabar su pikta panieka, suprasdama, kad jį reikia įkai- 
tinti). Ar manai, kad tu būsi drąsesnis, jei dabar atiduosi jam 
mane, o paskui leisi atimti iš tavęs laivą? 

BRANTAS. Ne! 

KRISTINA. Ar nesakei, kad nori jį nužudyti? 

BRANTAS. Taip! Bet aš duočiau jam šansą! 

KRISTINA. Ar jis davė šansą tavo motinai? 

BRANTAS (įaudrintas). Ne, velniai jį griebtų! 

KRISTINA. Tai kodėl tave staiga apniko skrupulai? (Su pašaipa) 
Matyt, tavyje bus nubudęs Menonas! Matyt, kai tavo meilei teko 
pirmas rimtas išmėginimas, nori įrodyti, kad esi silpnadvasis 
bailys kaip ir tavo tėvas? 

BRANTAS. Kristina! Jeigu girdėčiau tai iš vyro lūpų!.. 

KRISTINA (karštai). Ar pagalvojai apie dar vieną dalyką — kad 
jis grįžta į mano lovą? Jeigu myli mane kaip sakaisi, manyčiau, 
tai turėtų išvaduoti nuo bet kokių skrupulų! Jeigu kita moteris 
kėsintųsi atimti tave iš manęs, aš nesvarstyčiau, kaip dera, o kaip 
nedera ją nužudyti! (Dar kandžiau) Bet galbūt tu melavai, kad 
mane myli — galbūt tik pasalūniškai keršijai jam, būdamas slaptu 
meilužiu! Galbūt... 

BRANTAS (įžeistas sugriebia ją už pečių, karštai). Gana! Padarysiu 
viską, ko nori! Tu tai žinai! (Paskui niauriai, negailestingai, 

įsikišdamas popierių į kišenę) Tavo teisybė. Esu baisus kvailys, 
kad iaudinuosi dėl to, kaip Ezra Menonas turi numirti! 

KRISTINA (džiugus pasitenkinimas atsiranda jos veide, matant, kad 
Brantas galutinai palenktas. Apglėbia jį rankomis ir aistringai 
bučiuoja). Ak! Dabar tu vėl toks, kokį aš tave myliu — o ne 
veidmainys Menonas! Prižadėk man: daugiau jokių bailingų 
romantiškų skrupulų! Prižadėk! 

BRANTAS. Prižadu. 


Patrankos griausmas atsklinda iš forto, saugančio uostą. Bran- 
tas ir Kristina išgąstingai pašoka ir stovi žiūrėdami vienas 
į kitą. Nuaidi antras šūvis, sudreba langų stiklai. Kristina 
atsipeikėja 
KRISTINA. Girdi? Tai saliutas jo sugrįžimui! (Bučiuoja Brantą; 
su nuožmiu atkaklumu) Prisimink savo motinos mirtį! Prisimink 
svajones apie nuosavą laivą! Labiausiai — kad turėsi mane!.. 
vienas pats... kaip žmoną! (Tada skubiai) O dabar eik! Ji netrukus 
sugrįš — 0 tau nelabai sekasi nuslėpti savo mintis. (Stumdama 
jį durų link) Paskubėk! Nenoriu, kad su ja susitiktum! 


Forto patranka drioksi vienodais intervalais iki paveikslo 
pabaigos 


Brantas išeina į holą, po minutėlės girdėti, kaip uždaromos 
paradinės durys. Kristina nuskuba nuo durų prie lango ir pro 
užuolaidą stebi jį, nueinantį keliuku. Ji apimta įtempto, džiu- 
gaus jaudulio. Paskui, tarytum ši mintis būtų staiga atėjusi 
jai į galvą, ji kreipiasi į tolstančią figūrą, keisto, nelemto 
pakilumo pagauta 


Dabar tu niekada neišdrįsi manęs palikti, Adamai... neiškeisi į 
savo laivus, savo jūras ar nuogas salų merginas... kai aš pasensiu ir 
būsiu bjauri! (Ji nusigręžia nuo lango. Jos akys užkliūva už vyro 
akių portrete, ir kiek laiko tarsi apžavėta ji žiūri į jį. Paskui 
atplėšia žvilgsnį, neįstengusi susivaldyti pastebimai virpteli, greitai 
išeina iš kambario ir uždaro duris) 


Uždanga 

TREČIAS VEIKSMAS 


Menonų namo eksterjeras kaip ir pirmo veiksmo pirmame 
paveiksle. Maždaug devinta valanda vakaro, praėjus savaitei. 
Namas mėnesienoje atrodo nerealus, atskirtas nuo pasaulio, 
klaikus. Akinamai baltas tarsi šventyklos fasadas labiau negu 
bet kada panašus į netinkančią kaukę, užkabintą niūriam 
akmenų namui. Visos langinės uždarytos. Baltos portiko 
kolonos meta juodas šešėlių juostas ant pilkos sienos už jų. 
Pušies kamienas dešinėje tarytum juoda kolona, šakos — 
vienas didelis šešėlis 


Lavinija sėdi ant viršutinės laiptelių pakopos. Kaip ir 
anksčiau visa apsirengusi juodai. Liekna, įsitempusi, tiesi, 
prie šonų prispaudusi rankas, suglaudusi kojas, atlošusi pečius, 
pakelta galva ji panaši į egiptietišką statulą. Žiūri tiesiai 
priešais save. Laibas, senstelėjęs Seto baritonas, liūdnai dai- 
nuojantis „Šenandoją“ , pasigirsta nuo keliuko, dešinėje. Setas 
eina namo link, ir jo balsas greitai artėja: 


O Šenandoja, aš ilgiuos 

Srauniųjų tavo vandenų. 
O Senandoja, skiria mus 
Platus Misuris. 

Ei, ei, platus Misuris. 


O Šenandoja, dukrą tavo pamilau, 
Sraunioji upe, ei! 


Setas pasirodo priekyje dešinėje. Truputį kauštelėjęs, 
tačiau laikosi tvirtai. Priėjęs alyvas, pradeda kitą „Šenando- 
jos“ eilutę, bet staiga pamato ant laiptelių Laviniją ir aki- 
mirksniu sustoja; tarsi susigėdęs 


23. PLB 102 

LAVINIJA (piktokai). Jau antrą kartą šią savaitę aš sugaunu tave 
pareinantį namo linksmą. 

SETAS (nė kiek nesumišęs eina artyn, su šypsenėle). Aš stengiuo- 
si atlikti savo patriotinę pareigą, Vini. Pirmą sykį buvo šven- 
čiamas Li pasidavimas, o šį sykį skandinau savo sielvartą, kad 
nušautas prezidentas! Trečias kartas bus, kai tavo tėtušis sugrįš 
namo! 

LAVINIJA. Tėvas gali grįžti šį vakarą. 

SETAS. Ką tu sakai, Vini, nė nepagalvojau, kad jis gali parsigauti 
taip greitai! 

LAVINIJA. Matyt, kad nepagalvojai. Duotų tau garo, jeigu sučiuptų 
išgėrusį. Žinoma, aš netikiu, kad jis grįš šiandien, bet ką gali 
žinoti. 

SETAS (akivaizdžiai stengiasi suimti save į rankas. Jis netikėtai 
palinksta prie jos ir tyliai klausia visiškai blaiviai). Ar sužinojai ką 
nors apie tą Brantą? 

LAVINIJA (griežtai). Taip. Nėra jokio ryšio. Tai tiesiog kvaili tavo 
prasimanymai. 

SETAS (įdėmiai į ją pažvelgia, paskui supratingai). Ką gi, jeigu nori, 
kad aš nesikiščiau, nesikišiu. 

Pauzė. Jis toliau stovi ir žiūri į ją, o ji žvelgia tiesiai priešais 
save 


LAVINIJA (prislopintu balsu). Setai, kokia ji buvo, toji Mari Bran- 
tom? 

SETAS. Mari? Ji nuolat juokdavosi ir dainuodavo... buvo judri, 
kupina gyvybės... ir kažkokios laukinės laisvės nelyginant žvėriu- 
kas. Be to, buvo labai graži. (Paskui priduria) Plaukai buvo tokios 
pačios spalvos kaip mamos ir tavo. 

LAVINIJA. Žinau. 

SETAS. O, Mari visiems patiko — niekas negalėjo jai atsispirti. 
Netgi tavo tėtušis. Tada jis dar buvo berniūkštis, bet irgi dėl jos iš 
proto kraustėsi, kaip kad jaunystėje būna. Motina griežtai jį 
auklėjo, o Mari šokinėjo apie jį ir lepino. 

LAVINIJA. Vadinasi, ir tėvas! 

SETAS. Aha... bet jis labiausiai iš visų pradėjo jos neapkęsti, kai iškilo 
aikštėn, kad ji buvo jo dėdės Deivido meilužė. 

LAVINIJA (prislopintu balsu, tarsi pati sau. žiūrėdama į namą). 
Kaip viskas keista! Man darosi baisu! (Akimirksniu susigriebia — 

pasisuka į Setą, atžariai) Aš netikiu tuo. Tu per daug išgėręs. Eik 
gult ir išsimiegok. (Ji vėl palipa laipteliais) 

SETAS (lydi ją supratingu žvilgsniu). Šit kaip. (Tada įspėjamai, 
duodamas slaptą ženklą, kai pamato jai už nugaros atsidarančias 
paradines duris) Tsss! 


Pasirodo Kristina, apšviesta iš holo sklindančios švie- 
sos. Ji vilki ilgą žalio aksomo suknią, kuri dar labiau paryški- 
na jos plaukų spalvą. Kristina uždaro duris, išeina į mėnesieną 
ir sustoja aukščiau ir kiek dešiniau Lavinijos. Mėnulio švie- 
sa, krisdama ant juodviejų, keistai pabrėžia jų veidų panašu- 
mą ir sykiu jų stoto bei drabužių skirtingumą. Lavinija nei 
atsisuka, nei kaip kitaip išsiduoda žinanti, jog už nugaros stovi 
motina. Akimirką trunka nejauki tyla 


SETAS (pasitraukia kairėn). Na, tai aš jau bėgsiu! (Dingsta už 
kampo) 


Pauzė 


KRISTINA (prabyla sausu pašaipiu balsu). Gėritės mėnesiena? 
Dorovingoms mergelėms nederėtų pernelyg domėtis pavasariu! 
Argi grožis nėra pasibjaurėtinas, o meilė gėdinga? (Ji nusijuokia 
su karčia pašaipa, paskui kandžiai) Kodėl tau neištekėjus už 
Piterio? Juk nenorėtum likti senmerge, tiesa? 

LAVINIJA (ramiai). Nesitikėkite šitaip manęs atsikratyti. Aš nesi- 
ruošiu už nieko tekėti. Aš turiu savo pareigą tėvui. 

KRISTINA. Pareigą! Kaip dažnai šiuose namuose skambėjo tas Žodis! 
Nepasakyčiau, kad visus tuos metus aš neatlikinėjau savosios. 
Bet visam kam ateina galas. 

LAVINIJA (niūriai). O tam galui kitas galas — ir jūs vėl turėsite 
atlikti savo pareigą! 

KRISTINA (krūpteli, lyg nori įžūliai atsikirsti, paskui sako ramiai). 
Taip, žinau. 

LAVINIJA (po valandėlės, įtariai). Kas dedasi jūsų galvoje? Aiškiai 
kažką rezgate! 

KRISTINA (valdydamasi). Prašau nekalbėti kvailysčių! 

LAVINIJA. Ar planuojate, kaip vėl pamatyti Adamą? Verčiau nemė- 
ginkite! 

KRISTINA (ramiai). Aš ne tokia kvaila. Kartą atsisveikinau, ir baig- 
ta. Negi manai, kad norėsiu pati sau dar labiau viską apsunkinti? 

LAVINIJA. Argi jums buvo sunku? Nepasakyčiau... nors visą laiką 
jus stebėjau. 

KRISTINA. Sakiau, kad negausi progos pasidžiaugti! (Po valandėlės) 
Kada tikiesi sugrįžtant tėvo? Juk nori, kad aš gerai suvaidinčiau 
savo vaidmenį, ar ne? Jo paties labui. Norėčiau žinoti iš anksto. 

LAVINIJA. Jis rašė, kad nelauks, kol jo brigada bus išformuota, o 
pamėgins gauti leidimą anksčiau. Jis gali pasirodyt šįvakar... arba 
rytoj... arba poryt... Tiksliai nežinau. 

KRISTINA. Manai, kad sugrįš šį vakarą? (Pašaipiai šypteli) Tad 
štai kokio kavalieriaus tu lūkuriuoji pavasario mėnesienoje! (Pa- 
tylėjusi) Bet vakarinis traukinys juk seniai atvykęs. 

LAVINIJA (žvilgteli į keliuką, į kairę, tada susijaudinusi pašoka ant 
kojų). Kažkas ateina! 


Kristina iš lėto atsistoja. Girdėti žingsniai. Netrukus priekyje, 
kairėje, pasirodo E zra Menonas. Jis stabteli šešėlyje — 
tiesus ir pasitempęs lyg sukomandavus „ramiai!“ — ir žiūri į 
savo namą, žmoną ir dukterį. Jis aukštas, liesas, stambių kaulų 
penkiasdešimtmetis vyriškis, vilkintis brigados generolo uni- 
formą. Į akis iškart krinta jo veidas — kur kas panašesnis į 
kaukę negu kitų Menonų. Jis beveik toks kaip portrete, kurį 
matėme jo kabinete antrame veiksme, tik labiau susiraukšlėjęs 
ir liesesnis, o plaukai ir barzda pražilę. Menono judesiai tiks- 
lūs, kapoti, jis stovi ar sėdi visada manieringa poza ir atrodo 
lyg karo didvyrio paminklas. Kai kalba, sodrus jo balsas skam- 
ba kiek nenuoširdžiai, suvaržytai, tarsi stengiantis slėpti jaus- 
mus. Jo laikysena stačiokiška, valdinga 


LAVINIJA (matydama, kad šešėlyje sustojo vyriškis, susijaudinusi 
rikteli). Kas čia? 

MENONAS (žengdamas į mėnulio šviesą). Tai aš. 

LAVINIJA (džiaugsmingai sušunka). Tėve! (Pribėga prie jo, apka- 
bina ir bučiuoja) Ak, tėve! (Pravirksta ir įsikniaubia jam į petį) 

MENONAS (sumišęs, tapšnodamas jai galvą, kimiai). Na, na! Ta- 
riausi išmokęs tave niekada neverkti. 

LAVINIJA (klusniai tramdydama ašaras). Atleisk, tėve... Bet aš tokia 
laiminga! 

MENONAS (jausdamasis nesmagiai iš susijaudinimo). Ašaros — 
abejotinas laimės požymis! Bet aš įvertinau tavo... tavo jausmus. 

KRISTINA (lėtai nulipa laipteliais, neatplėšdama nuo jo akių; įsi- 

tempusi). Ezra, ar čia tikrai tu? Mes jau buvom praradusios viltį, 
kad tu atvažiuosi šį vakarą. 

MENONAS (lyg sukaustytas eina pasisveikinti su ja). Traukinys vė- 
lavo. Geležinkelis užkimštas. Visi važiuoja namo. (Prieina prie 
jos laiptelių apačioje ir pabučiuoja oriai, šaltokai; formaliai) 
Džiaugiuosi tave matydamas, Kristina. Tu puikiai atrodai. (Ženg- 
teli atgal ir įdėmiai pasižiūri į ją; paskui balsu, išduodančiu stiprų 
užgniaužtą jausmą) Vis dėlto tu kažkokia kitokia. Gražesnė negu 
anksčiau... Bet tu visuomet buvai graži. 

KRISTINA (prisiverstinai linksmai). Savas vyras sako komplimentus! 
Koks galantiškas pasidarei, Ezra! (Tuomet rūpestingai) Tu tur- 
būt baisiausiai nuvargęs. Ar nenorėtum valandėlę pasėdėti čia, 
ant laiptelių? Tokia nuostabi mėnesiena. 

LAVINIJA (iki šiol pavydžiai stypinėjusi aplinkui, dabar pasisten- 
gia įsiterpti, griežtai). Ne. Lauke pernelyg drėgna. Ir tėvas tik- 
riausiai alkanas. (/mdama jį už rankos) Eime į vidų, duosiu ko 
nors užvalgyti. Vargšelis! Turbūt miršti iš bado. 

MENONAS (mėgaudamasis dukters globa, tačiau jausdamasis nesma- 
giai prieš žmoną; ištraukdamas ranką, šiurkštokai). Ne, ačiū! 
Verčiau pailsėsiu čia valandėlę. Sėsk, Vini. 


Kristina sėda ant viršutinio laiptelio per vidurį; jis — ant 
vidurinio dešinėje; Lavinija — ant apatinio kairėje. Kol jie 
sėdasi, jis toliau kalba trumpais sakiniais, tarsi nenorėdamas 
parodyti, kad jaučiasi nesmagiai 


Gavau leidimą kelioms dienoms. Paskui reikės grįžti ir paleisti 
brigadą. Netrukus turėtų būti pasirašyta taika. Prezidento nužu- 
dymas — baisi nelaimė. Tačiau tai negali pakeisti įvykių tėkmės. 

LAVINIJA. Vargšas žmogus! Siaubinga, kad turėjo mirti pergalės 
akimirką. 

MENONAS. Taip! (Patylėjęs, niūriai) Kiekviena pergalė galiausiai 
yra mirties pralaimėjimas. Tai aišku. Bet ar pralaimėjimas yra 
mirties pergalė? Štai kas man rūpi! 


Jos abi žiūri į jį, Lavinija nustebusi, Kristina sunerimusi. 
Pauzė 
KRISTINA. O kur Orinas? Argi negalėjai ir jam gauti leidimo? 


MENONAS (dvejoja, paskui tiesmukai). Aš slėpiau tai nuo jūsų. 
Orinas buvo sužeistas. 

LAVINIJA. Sužeistas! Bet... nesmarkiai? 

KRISTINA (kone pašoka, daugiau iš pikto apmaudo negu iš sielvar- 
to). Taip ir žinojau! Žinojau, kai tu išsivarei jį į tą baisų karą!.. 
(Tada klesteli atgal, įsitempusi) Ezra, gali nesivarginti, geriau 
sakyk viską tiesiai. Orinas žuvo, taip? 

LAVINIJA. Ką jūs kalbate! Tai netiesa, juk taip, tėve? 

MENONAS (atžariai, su nežymiu pavydu balse). Žinoma, netiesa! 
Jeigu tavo motina leistų man baigti, užuot skubėjusi daryti išvadas 
apie savo vaikelį!.. (Su niūriu, išdidžiu pasitenkinimu) Jis jau 
nebe vaikas. Aš padariau iš jo vyrą. Jis atliko vieną iš drąsiausių 
žygių, kokius esu matęs kare. Jis buvo sužeistas į galvą... per plau- 
ką nežuvo, bet paskui paaiškėjo, kad tai tik įbrėžimas. Tačiau nuo 
šoko gavo smegenų uždegimą. Dabar jau išgijęs. Daktarai sakė, 
kad jis buvo labai išsekęs. Niekada nebūčiau pamanęs. Nervai. 
Nė nežinau, kas tai yra. Nors jis visuomet būdavo nelabai ramus. 
(Pasisukdamas į Kristiną) Į tave atsigimęs. 

KRISTINA. Kada jis bus pakankamai stiprus, kad galėtų grįžti namo? 

MENONAS. Greitai. Daktaras patarė kelias dienas pailsėti. Jis dar 
silpnai jaučiasi. Ilgą laiką buvo praradęs nuovoką. Elgėsi lyg mažas 
vaikas. Regis, įsivaizdavo, kad tu esi šalia jo. Visą laiką kalbėjosi 
su „mama“. 

KRISTINA (jai užgniaužia kvapą). Ak! 

LAVINIJA (gailestingai, bet su vos juntama panieka balse). Vargšas 
Orinas! 

MENONAS. Nenorėčiau, kad kai jis grįš, tu elgtumeis su juo kaip su 
vaiku, Kristina. Neišeitų į gera, jeigu jis vėl prisirištų prie tavo 
sijono. 

KRISTINA. Gali nesijaudinti. Tai praėjo... kai jis paliko mane. 

Vėl pauzė. Tuomet prabyla Lavinija 


LAVINIJA. O kaip tavo širdis, tėve? Aš vis bijojau, kad, norėdamas 
apsaugoti mus nuo rūpesčių, tu stengsies sumenkinti savo negalią. 

MENONAS (kimiai). Jeigu būtų buvę kas rimta, būčiau pasakęs, kad 
būtumėt pasiruošusios. Jeigu būtumėt mačiusios tiek mirčių kiek 
aš per pastaruosius ketverius metus, nebebijotumėt jų. (Staiga 
pašoka, šiurkščiai) Pakalbėkim apie ką nors kita! Aš jau sotus 
mirties. Tr noriu tai užmiršti. (Jis pasisuka ir ima žingsniuoti laiptų 
pakopa) 


Lavinija sunerimusi įį stebi 

Žinau tik, kad užeina skausmas, aštrus kaip peilis. Tuo momentu 
aš būnu išėjęs iš rikiuotės. Daktaras liepė vengti rūpesčių, bet 
kokio persitempimo ir jaudinimosi. 

KRISTINA (nenuleisdama nuo jo akių). Tu nekaip atrodai. Bet gal 
todėl, kad esi toks išvargęs. Tau reikėtų kuo greičiau atsigulti, 
Ezra. 

MENONAS (liovęsis žingsniuoti, sustoja tiesiai priešais ją ir pažvel- 
gia jai į akis. Po pauzės, stengdamasis kalbėti įprastu balsu). Taip, 
norėčiau... netrukus. 

LAVINIJA (pavydžiai jį stebėjusi, staiga sugriebdama už rankos, 
vaikiškai nuoširdžiai). Ne! Dar ne! Prašau, tėve! Tu ką tik parva- 
žiavai! Mes beveik nepasišnekėjom! (Įžūliai, motinai) Kaip 
galite jam sakyti, kad atrodo išvargęs? Jis atrodo taip kaip ir vi- 
suomet. (Tada tėvui, kerštingai žvelgdama į Kristiną) Mes turime 
tiek daug papasakoti. Apie kapitoną Brantą. 


Jeigu Lavinija tikėjosi, kad tai išgirdusi motina sudrebės, jai 
tenka nusivilti. Kristina yra pasiruošusi ir lieka rami. tik tiria- 
mai ir įtariai ją nužvelgia 


MENONAS (kreipiasi į žmoną). Vini rašė, kad tu bendravai su kaž- 
kokiu Brantu. Niekada tokio negirdėjau. Kokiais reikalais jis Čia 
lankėsi? 

KRISTINA (atlaidžiai šyptelėdama). Verčiau paklausk Vini! Tai jos 
paskutinis kavalierius! Ji netgi vaikštinėjo su juo mėnesienoje! 

LAVINIJA (pritrūkusi kvapo dėl taip įžūliai mesto iššūkio). Ak! 

MENONAS (įtariai, dabar pavyduliaudamas dukteriai). Regis, jūs 
nepaminėjote to savo laiške, panele! 

LAVINIJA. Aš tik vieną kartą buvau su juo pasivaikščioti... kai dar... 
(Staiga nutyla) 

MENONAS. Kai dar kas? 

LAVINIJA. Kai dar nežinojau, kad jis laksto paskui visus sijonus. 

MENONAS (Kristinai, piktai). Puikius svečius priiminėji man nesant! 

LAVINIJA. Ko gero, jis netgi pagalvojo, kad mama su juo flirtuoja. 
Todėl ir jaučiau pareigą tau parašyti. Tu gi žinai, tėve, kaip greitai 
žmonės skleidžia gandus. Maniau, tu turėtum perspėti mamą, kad 
neprotinga leisti jam čia lankytis. 

MENONAS. Neprotinga! Tai tiesiog!.. 

KRISTINA (šaltai). Pageidaučiau tai aptarti, kai būsime vienu du, 
Ezra... jeigu neprieštarauji! Mano nuomone, Vini elgiasi tiesiog 

nepateisinamai — nespėjai į namus įkelti kojos, o ji jau įkyri kvai- 
lomis nesąmonėmis! (Ji atsisuka į Laviniją) Man rodos, jau pri- 
darei pakankamai nemalonumų. Gal teiktumeisi mus palikti? 

LAVINIJA. Ne. , 

MENONAS (griežtai). Liaukitės rietis dėl niekų, abiem sakau! Tikė- 
jausi, būsite išaugusios iš tokių nesąmonių! Aš nepakęsiu šito savo 
namuose! 

LAVINIJA (klusniai). Gerai, tėve. 

MENONAS. Tau jau laikas į lovą, Vini. 

LAVINIJA. Gerai, tėve. (Prieina ir pabučiuoja jį, susijaudinusi) 
Ak, kokia aš laiminga, kad tu čia! Nesileisk mamos įtikinamas, jog 
aš... Tu vienintelis žmogus, kurį myliu ir mylėsiu! Aš visuomet 
būsiu su tavimi! 

MENONAS (tapšnodamas jai plaukus, šiurkštokai, bet kiek galėda- 
mas švelniau). Ir aš to tikiuosi. Norėčiau, kad tu ir toliau būtum 
mano maža mergytė... dar bent kurį laiką. (Staiga sugavęs nieki- 
nantį Kristinos žvilgsnį, stumteli Laviniją nuo savęs; šiurkščiai) 
O dabar žygiuok! 

LAVINIJA. Gerai, tėve. (Ji užlipa laipteliais pro motiną, į ją nė ne- 
žvilgtelėdama. Už motinos nugaros, portike, sustoja ir atsigręžia) 
Pasistenk dėl nieko nesijaudinti, tėve. Aš visuomet rūpinsiuos 
tavimi. (Įeina į vidų) 


Menonas atsisuka į žmoną, kuri žiūri priešais save. Jis krenkš- 
teli, tarytum ketindamas kažką sakyti, paskui ima droviai 
žingsniuoti laiptų dešinėje 


KRISTINA (prisiverstinai švelniu balsu). Sėskis, Ezra. Vaikščioda- 
mas tik dar labiau pavargsi. 


Jis nerangiai atsisėda dviem pakopom žemiau, jai iš kairės, 
atsisukęs į ją 


(Ji klausia su nuginkluojančiu naivumu) Na, o dabar pasakyk 
man, kuo tu mane įtarinėji? 

MENONAS (netikėtai užkluptas). Iš ko tu sprendi, kad aš tave įta- 
rinėju? 

KRISTINA. Iš visko! Aš pajutau tavo nepasitikėjimą jau pačią pirmą 
akimirką. Tavo akys tyrė mane, tarytum tu vėl būtum buvęs tei- 
sėjas, 0 aš teisiamoji. 

MENONAS (lyg prasikaltęs). Aš?.. 

KRISTINA. Ir tik dėl vieno kvailo laiško, kurį Vini sugalvojo tau 
parašyti. Manyčiau, lyg ir vėloka mane, pagyvenusią moterį, tu- 
rinčią suaugusių vaikų, kaltinti flirtuojant su kažkokiu kvailu 
kapitonu! 

MENONAS (įtikintas ir nusiraminęs, įsiteikdamas). Aš ir neketinu 
tavęs tuo kaltinti. Tiktai manau, kad neprotingai pasielgei, duo- 
dama dingstį piktoms apkalboms. 

KRISTINA. Ar tikrai daugiau nieko neturi širdyje prieš mane? 

MENONAS. Ne! Tikrai! Ką gi galėčiau turėti? (Sutrikęs tapšnoja 
jai ranką) Apie tai daugiau nekalbėsim. (Tada kimiai priduria) 
Tik paaiškink man, kaip tas Brantas čionai atsidūrė?.. 

KRISTINA. Mielai! Aš sutikau jį pas tėvą. Tėvui kažkodėl jis patiko. 
Tad kai atsilankė čia, aš juk negalėjau būti nemandagi. Užsimi- 
niau, kad jo lankymasis nėra itin pageidautinas, tačiau jo sukir- 
pimo Žmonės užuominų nesupranta. Bet jis ir buvo čia gal tik 
kokius keturis kartus. O dėl tų paskalų — tai gryniausia nesąmonė! 
Prasidėjo šnekos, kad jis vaikšto merginti Vini! Gali ko nori mies- 
telyje paklausti. 

MENONAS. Prakeiktas įžūlumas! Tuomet privalėjai tiesiai ir aiškiai 
jam pasakyti, kad jis nepageidaujamas! 

KRISTINA (apsimetusi atgailaujančia). Matai, turiu prisipažinti, 
jog labai neprieštaravau jo vizitams — dėl vienos priežasties. Jis 
visuomet atveždavo man žinių apie tėvą. Tėvas beveik ištisus me- 
tus sirgo, aš tau rašiau apie tai. (Paskui, trūktelėjusi lūpomis, 
tarytum suturėdama ironišką šypsenėlę) Neįsivaizduoji, kaip įsi- 
tempusi aš gyvenau — visąlaik jaudinausi dė: tėvo ir Orino... ir 
tavęs. 

MENONAS (didžiai sujaudintas pasisuka į ją ir paima jos ranką į 
savo delnus, sutrikęs). Kristina... aš labai gailiuosi... kad elgiausi 
neteisingai. (Impulsyviai pabučiuoja jai ranką, tuomet, sumišęs 
dėl parodytų jausmų, priduria šiurkščiai, juokaujamai) Bijojai, 
kad tie maištininkai manęs nenukeptų, taip? 

KRISTINA (suvaldydama beprotišką norą pašaipiai nusijuokti). Ar- 
gi reikia to klausti? 


Pauzė. Menonas žiūri į Kristiną sužavėtas ir susijaudinęs 
MENONAS (galų gale išdrožia). Aš negalėjau sulaukti, kol grįšiu na- 


mo pas tave, Kristina! (Palinksta prie jos, balsas virpa nuo aistros, 
keisto svetimumo ir pagarbios baimės; negrabiai glostydamas jai 

plaukus) Tu graži! Tu man atrodai gražesnė negu bet kada... ir 
kartu svetima. Aš neatpažįstu tavęs. Atrodai jaunesnė. Šalia tavęs 
jaučiuosi lyg senis. Tik tavo plaukai tie patys... tavo nepaprasti, 
nuostabūs plaukai, kuriuos aš visuomet... 

KRISTINA (krūptelėjusi iš pasibjaurėjimo, pasitraukia nuo jo ran- 
kos). Neliesk! (Paskui, kai šitokio atkirčio įskaudintas ir įsižeidęs 
jis nusigręžia, skubiai) Atleisk, Ezra. Aš nenorėjau... aš... aš kažko 
nervinga šį vakarą. 


Menonas nueina į dešinę ir stovi žiurėdamas į medžius. Kristi - 
na su neapykanta žvelgia jam į nugarą. Ji atsidūsta tarytum 
iš nuovargio, atsilošia ir užsimerkia 


KRISTINA. Ezra, aš pavargusi. 

MENONAS (išdrožia). Be reikalo ėmiau šnekėti tas kvailystes apie 
Brantą. ( Nenatūraliai nusišypso) Bet, teisybę sakant, aš truputėlį 
pavyduliavau. (Prisiverčia atsigręžti ir, matydamas ją užsimerku- 
sią, staiga prieina artyn, nerangiai pasilenkia, tarsi ketindamas 
pabučiuoti, bet susilaiko, įžvelgęs kažką svetima jos sustingu- 
siame veide) 

KRISTINA (pajutusi jo aistrą, instinktyviai atsitraukia, neatsimerk- 
dama). Kodėl tu į mane taip žiūri? 

MENONAS (lyg prasikaltęs nusisuka). Kaip? (Neramiai) Iš kur tu 
žinai? Juk tu užsimerkusi. (Tuomet, tarsi slegiamas sunkios naš- 
tos, kuria turi atsikratyti, kalba toliau) Aš dar niekaip negaliu 
priprasti prie namų. Jaučiuosi toks vienišas. Stovyklose įpratau 
kas naktį jausti aplinkui tūkstančius žmonių... galbūt tai buvo 
saugumo pojūtis! (Staiga vėl neramiai) Nebūk užsimerkusi! Ne- 
būk tokia sustingusi! 


Kristina atsimerkia 


(Sušunka maldaudamas) Dieve, aš noriu pasikalbėti su tavim, 
Kristina! Aš turiu paaiškinti... kas man darosi... tau, savo žmonai... 
bent pamėginti! (Atsisėda šalia jos) Užsimerk vėl! Lengviau bus 
kalbėti. Man visuomet būdavo sunku kalbėti... apie jausmus. Nie- 
kuomet nepajėgdavau, kai tu žiūrėdavai į mane. Tavo akys visada 
būdavo tokios... tokios kupinos tylos! Tikriau, nuo tada, kai susi- 
tuokėm. Anksčiau, kai tau asistavau, jos nebūdavo nebylios. Jos 
skatindavo mane kalbėti — nes ir pačios atsakydavo. 
KRISTINA (neatsimerkdama, įsitempusi). Nekalbėk, Ezra. 

MENONAS (pasiryžęs, kai jau pradėjo, atkakliai kalbėti toliau, ne- 
paisydamas jokių trukdymų). Nuolatos matydamas mirtį šiame 
kare, aš pradėjau mąstyti apie visa tai. Mirtis ten buvo tokia įpras- 
ta, jog ėmė tiesiog nieko nereikšti. Dėl to aš pasijutau galįs galvoti 
apie gyvenimą. O prieš tai gyvenimas versdavo galvoti apie mirtį! 

KRISTINA (užsimerkusi). Kodėl tu kalbi apie mirtį? 

MENONAS. Menonai visada apie ją galvodavo. Sekmadieniais jie 
eidavo į maldos namus ir mąstydavo apie ją. Gyvenimas jiems buvo 
mirimas. Gimdamas pradėdavai mirti. Gimti reiškė mirti. (Purty- 
damas galvą, smerkiamai) Ir koks velnias įperša žmonėms tokias 
mintis! Tie balti maldos namai... Jie įstrigo man į atmintį — švariai 
iššveisti, išbaltinti — mirties šventovė! Bet šitame kare aš mačiau 
per daug baltų sienų, nutaškytų krauju, kuris reiškė ne ką daugiau 
už pamazgas. Mačiau laukus, nusėtus negyvėlių, tiek pat svarbių 
kaip šiukšlės, kurias reikia iškuopti. Ir balti maldos namai man 
ėmė atrodyti beprasmiai — ten per daug iškilmingo bruzdesio dėl 
mirties! 

KRISTINA (atsimerkia ir žiūri į jį su nesuprantamu siaubu). Kuo 
šitos kalbos apie mirtį susijusios su manim? 


MENONAS (vengdamas jos žvilgsnio, atkakliai). Užmerk akis. Klau- 
syk ir sužinosi. (Ji užsimerkia, o jis sunkiai kalba toliau su nevil- 
timi balse) Aš galvojau apie savo gyvenimą... neužmigdamas per 
naktis... ir apie tavąjį. Vidury mūšio šmėkšteldavo mintis, kad po 
akimirkos gal jau būsiu negyvas. Nors tai, kad nutrūks mano, kaip 
atskiro Žmogaus, gyvybė, neturėjo nė menkiausios svarbos. O kad 
bus užmuštas tavo vyras, atrodė keista ir absurdiška — tarsi mirtų 
tas, kas niekada nė neegzistavo. Paskui atmintyje iškildavo visi 
tue metai, kai mes buvome vyras ir žmona, ir aš stengiausi į juos 
įsižiūrėti. Bet nemačiau nieko aiškaus, gal tik kažkokį barjerą, 
visuomet buvusį tarp mūsų, — sieną, skyrusią mus vieną nuo kito! 
Aš mėginau suvokti, kas gi tai per siena, bet taip ir nepavyko. (Ne- 
vikriai mosteli lyg prašydamas) Gal tu žinai? 

KRISTINA (įsitempusi). Aš nežinau, apie ką tu kalbi. 

MENONAS. Betgi tu žinojai, kad siena yra! Nemeluok, Kristina! 
(Žiūri į jos sustingusį veidą ir užmerktas akis, tarsi maldaudamas 
jo žodžius paneigti, paskui atkakliai, bet sunkiai kalba toliau) 
Galbūt tu visąlaik žinojai, kad nemyli manęs. Prisimenu karą su 
Meksika. Mačiau, tu norėjai, kad aš eičiau kariauti. Man atrodė, 
jog tu buvai pradėjusi manęs neapkęsti. Tiesa? (Ji neatsako) Todėl 

ir išėjau į karą. Tikėjausi, gal žūsiu. Gal tu irgi to tikėjaisi. Ar ti- 
kėjaisi? 

KRISTINA (užsikirsdama). Ne, ne, aš... Kodėl tu šitaip kalbi? 

MENONAS. Kai sugrįžau, tu visa atsidavei savo naujajam kūdikiui 
Orinui. Aš tau daugiau neegzistavau. Mačiau tai. Stengiausi ne- 
jausti Orinui neapykantos. Ėmiau linkti į Vini, tačiau duktė juk 
negali atstoti žmonos. Tuomet nutariau pasinerti į darbą, palikti 
tave ramybėje ir išmesti iš galvos. Štai kodėl man neužteko laivi- 
ninkystės... kodėl tapau teisėju, meru, tokiu tuščiagarbiu kelmu, 
kodėl visi mieste mane laiko tokiu gabiu! Cha! Gabiu kam? Tik 
jau ne tam, ko labiausiai troškau gyvenime! Tavo meilės pelnyt 
aš nesugebėjau. Ne! Sugebu tik negalvoti apie tai, ką praradau! 
(Jis įsmeigia į ją akis, paskui maldaudamas klausia) Tu juk mylė- 
jai mane, kol mudu nebuvom susituokę, juk nepaneigsi šito, tiesa? 

KRISTINA (neviltingai). Aš neneigiu nieko! 


MENONAS (atsitiesia, kupinas rūstaus pasididžiavimo, orumo, tarsi 
beviltiškoje padėtyje atsidūręs į nelaisvę pasiduodantis vadas). 
Na ką gi. Aš sugrįžau namo pasiduoti tau... išsakyti, kas širdyje. 
Aš myliu tave. Mylėjau tave tada ir visus tuos metus, myliu ir 
dabar. 

KRISTINA (sunerimusi). Ezra! Nekalbėk šitaip! 

MENONAS. Aš noriu, kad tu tai išgirstum! Galbūt viską seniai užmir- 
šai. Nekaltinsiu tavęs. Juk aš niekada to nebuvau sakęs ar elgesiu 
parodęs. Kažkoks keistumas užgniaužia manyje tai, ką labiausiai 
norėčiau pasakyti... užslepia tai, ką norėčiau parodyti. Kažkas 
laiko sukaustęs mano širdį... lyg būčiau mirusio žmogaus statula 
miesto aikštėje. (Staiga jis ištiesia ranką ir paima ją už rankos) 
Aš noriu perprasti, kokia ta siena, kurią tarp mūsų iškėlė santuoka! 
Tu turi padėti ją nugriauti! Mums priešaky dar gerų dvidešimt 
metų! Aš svarsčiau, ką mes galėtume padaryti, kad sugrįžtume 
vienas pas kitą. Man regis, jeigu paliktume vaikus ir dviese išplauk- 
tume į kelionę... į kitą pasaulio kraštą... susirastume kokią salą, 
kur galėtume nors truputį pabūti vieni. Tu pamatysi, aš pasikei- 
čiau, Kristina. Aš pavargau nuo mirties! Aš noriu gyvenimo! Gal 
dabar tu galėsi mane mylėti! (Beviltiškai, lyg maldaudamas pas- 
kutinį kartą) Aš turiu iškovoti tavo meilę! 


KRISTINA (ištraukia ranką iš jo rankos ir energingai pašoka). O 
dieve brangus, baik tas kalbas. Aš nesuprantu, kam visa tai. Duok 


365 | Elektrai skirta gedėti 


man ramybę! Kas bus, tebūnie! Man darosi silpna! (Paskui neti- 
kėtai) Jau vėlu. 

MENONAS (smarkiai užgautas, užsisklesdamas savo tvirtame karei- 
vio šarve; mechaniškai išsiima laikrodį). Taip... šešios po vienuo- 
liktos. Laikas gulti. (Užlipa dvi pakopas, veidu į duris. Su kartė- 
liu) Tu liepi man nutilti! Tiesiog juokinga! 

KRISTINA (dabar jau susikaupusi ir apdairi; paima jį už rankos, 
gundančiai). Norėjau pasakyti... kas iš tų žodžių? Jokios sienos 
tarp mūsų nėra. Aš myliu tave. 

MENONAS (sugriebia ją už pečių ir žiūri į veidą). Kristina! Atiduo- 
čiau savo sielą, kad tik galėčiau tuo patikėti... bet... bijau! 


Ji bučiuoja jį. Jis stipriai spaudžia ją glėbyje 
(Aistringai) Kristina! 


Jam už nugaros atsiveria durys, ir kiek aukštėliau, ant portiko 
krašto, pasirodo Lavinija. Ji basnirčia įsispyrusi į šlepe- 
tes, ant naktinių marškinių užsimetusi tamsų chalatą. Ji lošteli 
iš pasibjaurėjimo, kai pamato juos apsikabinusius. Suglumę 
jie pasitraukia vienas nuo kito 


MENONAS (sutrikęs, irzliai). Maniau, kad jūs jau lovoje, panele! 

LAVINIJA (dusliai). Neima miegas. Sumaniau trupučiuką pasivaikš- 
čioti. Tokia graži naktis. 

KRISTINA. Mes jau ruošiamės miegoti. Tavo tėvas pavargęs. 


Paėmusi Menoną už rankos, vedasi pro dukterį durų link 


MENONAS. Pasivaikščiosim kitą kartą, jeigu norėjai su manimi, 
Žiūrėk, kad tuojau pat būtum lovoje. 

LAVINIJA. Gerai, tėve. 

MENONAS. Labos nakties. 


Durys užsidaro. Lavinija stovi spoksodama priešais save, pas- 
kui lyg sukaustyta nulipa laipteliais ir vėl sustoja. Antrame 
aukšte kairėje, pro miegamojo langinių plyšius sušvinta šviesa. 
Lavinija pakelia galvą 


LAVINIJA (skausmingai, su pavydžia neapykanta). Aš nekenčiu 
tavęs! Tu vėl iš manęs pavogei netgi tėvo meilę! Tu pavogei iš ma- 
nęs visą meilę nuo pat gimimo! (Paskui kone kūkčiodama, užsi- 
dengusi delnais veidą) Ak, mama! Kodėl tu su manim šitaip elgie- 

si? Ką blogo tau padariau? (Tada vėl pakeldama akis į langą, 
karštai, su pasišlykštėjimu) Tėve, kaip tu gali mylėti šitą begėdę 
paleistuvę? (Tuomet su įniršiu) Aš negaliu to pakelti! Aš nepa- 
kęsiu! Mano pareiga viską jam papasakoti! Ir papasakosiu! (Ne- 
vilties apimta šaukia) Tėve! Tėve! 


Miegamojo langinės atsiveria, ir pro langą persisveria M e- 
nonas 


MENONAS (griežtai). Kas atsitiko? Ko taip šauki? 

LAVINIJA (užsikirsdama lemena). Aš... aš prisiminiau, jog užmiršau 
palinkėti labos nakties, tėve. 

MENONAS (suirzęs). Dieve mano! Kokio... (Tada švelniai) Na... 
<erai... labanaktis, Vini. Būk gera mergaitė, tučtuojau eik gulti. 

LAVINIJA. Gerai, tėve. Labanaktis. 


Uždaręs langines, jis pasitraukia į kambario gilumą. Ji lyg 
užburta žiuri į langą, iš gailesčio ir nevilties grąžydama rankas 


Uždanga 

KETVIRTAS VEIKSMAS 


Ezros Menono miegamasis. Didelė lova su baldakimu stovi 
gilumoje per vidurį, kojūgaliu į priekį, galvūgaliu į galinę 
sieną. Iš kairės, prie galvūgalio — mažas staliukas su žvake. 
Kairiau staliuko — durys į Kristinos kambarį. Durys praviros. 
Kairėje sienoje du langai. Priekyje kairėje stovi stalas, ant jo 
lempa, šalia — kėdė. Dešinėje sienoje, priekyje, — durys į ho- 
lą. Kiek giliau prie sienos stovi komoda. Nė vienos iš šių deta- 
lių pradžioje negalima įžiūrėti, nes kambarys skendi tamsoje, 
tik pro langinių plyšius menkai skverbiasi mėnesiena. Kitos 
dienos rytas apyaušriu 


wo 


ji palengva, vogčiomis išsmunka iš lovos. Pirštų galais ji nu- 
eina prie stalo priekyje, kairėje, paima šviesų chalatą, numestą 
ant kėdės atlošo, ir apsivelka. Ji stovi klausydamasi. Pauzė. 
Staiga iš lovos pasigirsta slopus M enono balsas 


MENONAS. Kristina. 

KRISTINA (smarkiai krūpteli, įsitempusi). Ką? 

MENONAS. Greitai pradės aušti, ar ne? 

KRISTINA. Taip. Už lango jau pilkėja. 

MENONAS. Kodėl tu pašokai, kai aš prašnekau? Ar mano balsas 
toks svetimas tau? 

KRISTINA. Aš maniau, kad tu miegi. 

MENONAS. Negalėjau užmigti. Gulėjau ir galvojau. Kodėl tu tokia 
nesava? 

KRISTINA. Aš irgi negalėjau užmigti. 

MENONAS. Tu taip tyliai išsmukai iš lovos. 

KRISTINA. Nenorėjau tavęs pažadinti. 

MENONAS (karčiai). Tau buvo nemalonu... gulėti su manimi? 


Judžinas O' Nilas 368 


KRISTINA. Nenorėjau trukdyti tau, blaškydamasi šalia. 

MENONAS. Uždekim šviesą ir pasikalbėkim. 

KRISTINA (su siaubu). Aš nenoriu kalbėtis! Man geriau tamsa. 

MENONAS. Aš noriu tave matyti. (Paima degtukus nuo staliuko 
prie lovos ir uždega žvakę) 


Kristina paskubomis sėda prie stalo, pastumdama kėdę taip, 
kad būtų pasisukusi į kairę, beveik nugara į Menoną, ir žiū- 
rėtų į priekį. Jis kilsteli ir atsiremia į lovos galą. Jo veidas, iš 
vienos pusės nušviestas mirgančios žvakės šviesos, atrodo 
piktas ir žiaurus 


Tu mėgsti tamsą, nes tuomet nematai savo seno vyro, tiesa? 
KRISTINA. Aš nenoriu, kad šitaip kalbėtum, Ezra. Jeigu pradėsi 
kvailas šnekas, aš eisiu į savo kambarį. (Ji atsistoja, bet veidą nuo 
jo nusukusi į šalį) 
MENONAS. Palauk! (Paskui kone maldaudamas) Neik. Aš nenoriu 
būti vienas. 


Ji vėl atsisėda taip pat kaip anksčiau 


(Nusižeminęs) Aš neketinau viso to pasakyti. Matyt, širdyje susi- 
kaupę nemažai tulžies — o gal tiesiog mano bjaurus būdas — ir 
kartais išsiveržia, nespėju sulaikyti. 

KRISTINA. Tu visuomet buvai tulžingas. 

MENONAS. Ir prieš vestuves? 

KRISTINA. Neatsimenu. 

MENONAS. Tu net nenori prisiminti, jog kadaise mylėjai mane! 

KRISTINA (įsitempusi). Aš nenoriu šnekėti apie praeitį! (Staiga 
pakeičia balsą) Ar naktį girdėjai Vini žingsnius? Ji vaikštinėjo 
priešais namus tarsi sargybinis, saugantis tave. Antrą valandą dar 
nebuvo atsigulusi. Girdėjau mušant laikrodį. 

MENONAS. Nors vienas žmogus mane myli. (Truputį patylėjęs) Man 
negera, Kristina. 

KRISTINA. Sakai... širdis? Nejau... susirgsi? 

MENONAS (šiurkščiai). Ne! (Vėl patylėjęs, kaltinamai) Ar tik ne 
šito tu lauki? Ar ne todėl šiąnakt taip noriai atsidavei? Turbūt 
tikėjaisi?.. 

KRISTINA (pašokdama). Ezra! Liaukis taip kalbėjęs! Aš negaliu 
pakęsti! (Žengia žingsnį, tarsi ketirdi »-1a eiti į savo kambarį) 

MENONAS. Palauk! Atleisk, kad tai pasakiau. (Kai ji atsisėda, liud- 

nai kalba toliau) Ne, ne širdis. Man neduoda ramybės keistas ne- 
rimas... tarsi kažkas manyje klausytųsi, stebėtų, lauktų kažko atsi- 
tinkant. 

KRISTINA. Ko atsitinkan:? 

MENONAS. Nežinau. (Patylėjęs niūriai kalba toliau) Šie namai — 
ne mano namai. Čia ne mano kambarys, ne mano lova. Jie tušti... 
laukia, kol kažkas čia apsigyvens! Ir tu nesi maro žmona! Tu kažko 
lauki! 

KRISTINA (nuo įtampos pradėjusi virpėti, vėl pašoka ant kojų). 
Ko aš galėčiau laukti? 

MENONAS. Mano mirties... kur: :2ve iš:aisvintų! 

KKISTINA. Ak, duok man ramybę! Užteks prie manęs kibti su savo 
beprotiškais įtarinėjimais! (Tuomet jos balse pasigirsta pyktis ir 
neapykanta) Nesu tavo žmona?! Ką tik eigeisi sc manimi kaip su 
savo Žmona... savo nuosavybe! 


MENONAS (su karčia panieka). Tavo kūnas? Ką man reiškia kūnas? 
Aš tiek jų mačiau pūvančių sautėje, tręšiančių laukus! Vien palai- 
kai, vien purvas! Ar taip tu suprant: meilę? Ar manei, kad aš ve- 
džiau kūną? (Paskui, tarsi pratrūkus visam kartėliui ir nuoskau- 
dai) Tu melavai mar šią naktį, kaip meluodavai visada! Tu apsime- 
tei mylinčia! Tu aissidavei man kaip vergė, nupirkta varžytynėse! 
Tu privertei mane savo paties akyse atročy:i gašliu galviju! Visuo- 
met taip darydavai. nuo pat pirmosios vedybų nakties! Aš jausčiau- 
si dabar švaresnis, jeigu būčiau grįžęs iš viešnamio! Gyvenimas at- 
rodytų kur kas padoresnis! 

KRISTINA (dusliu balsu). Vaidykis. Ezra! Aš repakęsiu... 

MENONAS (šiurkščiai nusijuokdamas). O aš vyliausi, jog mano su- 
grįžimas taps nauja pradžia... nauja mūsų meile! Aš išsakiau tau 
savo slaptuosius jausmus. Tau parodyti aš išplėšiau savo šird;:, m2- 
nydamas, kad tu suprasi! Dievaži, esu senas kva:iys! 

KRISTINA (jos bulsas pasidares šaižus). Ar tu menei, kad sugrau- 
dinsi mane, priversi užmiršti visus tuos metus? O ne, Ezra! Per 
vėlu! (Tada jos balsas pasikeičia.— tarytun. staiga pasiryžusi 
veikti, ji pasiduro apgalvotai kanai) Nori tiesos? Tu ją atspėjai! 
Tu naudojaisi manimi, aš gimdžiau izvo vaikus, tačiau niekada 
nebuvau tavo! Ir negalėjau būti! O kas dėl :c kaltas? Aš mylėjau 
tave tekėdama! Troškau būti tavo! Bet tu viską sugadina;. Tu su- 
žadinai man pasišlykštėjimą! 

MENONAS (įniršęs). Kam čia tos kalbos! (Mėgindamas nusiramin- 

ti, užsikirsdamas) Nereikia! Nusiramink! Nesibarkim! Man ne- 
galima pykti! Tai sukels!.. 

KRISTINA (apgalvotai žiauriai provokuodama jį). O ne! Nereikia 
to gailaus tono! Tu norėjai tiesos, tai dabar turėsi ją išklausyti! 

MENONAS (išsigandęs, kone maldaudamas). Tylėk, Kristina! 

KRISTINA. Aš tau viską melavau! Melavau apie kapitoną Brantą! 
Jis Mari Brantom sūnus! Ir lankydavosi pas mane, o ne pas Vini! 
Aš jį kviesdavausi! 

MENONAS (įtūžio pagautas). Tu išdrįsai!.. Tu!.. Sūnų tos!.. 

KRISTINA. Taip, išdrįsau! Ir į Niujorką važinėdavau ne tėvo lanky- 
ti, o būti su Adamu! Jis švelnus ir jautrus, jis toks, koks tu niekada 
nebuvai. Jis yra tas, kurio aš troškau gyvendama su tavimi — 
meilužis! Aš myliu jį! Dabar tu žinai visą tiesą! 

MENONAS (nepaprastai susijaudinęs, bando išlipti iš lovos). Tu... 
Tu kekšė... aš užmušiu tave! (Staiga nuo stipraus skausmo susi- 
riečia ir dejuodamas krenta ant kairiojo šono) 

KRISTINA (su žiauriu pasitenkinimu). A-a-a. 


Ji išskuba pro atviras duris į savo kambarį ir tuoj pat grįžta su 
nedidele dėžute rankoje ir stikline vandens. Jis guli nusisukęs 
nuo jos durų ir, net jeigu pajėgtų per skausmą ką nors su- 
vokti, nepastebėtų jos išeinančios — taip tyliai ji vaikšto 

MENONAS (dusdamas). Greičiau... vaistų! 

KRISTINA (nusigręžusi nuo jo, išima iš dėžutės piliulę ir klausia). 

Kur tavo vaistai? 
MENONAS. Ant staliuko! Paskubėk! 
KRISTINA. Štai, jau radau. 


Ji apsimeta imanti kažką nuo staliuko prie lovos, tada atkiša 
jam piliulę ir stiklinę vandens 

Prašau. 
Dejuodamas jis atsisuka į ją ir išsižioja. Ji padeda piliulę jam 
ant liežuvio ir prie lūpų prispaudžia stiklinę 

Gurkštelėk. 


MENONAS (gurkšteli vandens, ir staiga jo veidą iškreipia nežmo- 
niškas siaubas. Dusdamas jis ištaria). Tai ne mano... vaistai! 


Ji traukiasi link stalo, laikydama dėžutę rankoje už nugaros, 
tarytum ieškodama, kur ją paslėpti. Padėjusi dėžutę ant stalo, 


371 Elektrai skirta gedėti 


atkiša ranką į priekį, instinktyviai rodydama jam, kad nieko 
neturi. Baisus, kaltinantis jo žvilgsnis įsmeigtas į ją. Jis mėgina 
šauktis pagalbos, tačiau tik dusliai sušnabžda 


Padėkite! Vini! (Netekęs sąmonės, kriokdamas krenta aukštiel- 

ninkas) 
Kristina lyg užburta žiūri į jį, paskui krūpteli iš siaubo, išgir- 
dusi hole triukšmą, lyg paklaikusi čiumpa nuo stalo dėžutę ir 
slepia ją už nugaros, atsisukdama į duris. Durys atsidaro, ir 
pasirodo Lavinija. Ji apsirengusi taip pat kaip trečio 
veiksmo pabaigoje — naktiniai marškiniai, chalatas ir šlepe- 
tės. Neryžtingai sustoja tarpduryje, apstulbusi, išsigandusi, 
lyg ką tik pabudusi iš miego 


LAVINIJA. Aš sapnavau šiurpų sapną... tarsi girdėjau tėvą, šaukiantį 
mane... ir pabudau... 

KRISTINA (drebėdama iš baimės ir jausdamasi kalta, lemena). Jam 
ką tik... buvo priepuolis. 

LAVINIJA (nuskuba prie lovos). Tėve! (Apglėbia jį rankomis) Jis 
nualpo! 

KRISTINA. Ne. Jau praėjo. Tegul miega. 


Tą akimirką Menonas iš paskutiniųjų pasikelia Lavinijos 
rankose, įbeda veriantį žvilgsnį į žmoną, dar įstengia pakelti 
ranką ir kaltindamas parodo į ją pirštu 


MENONAS (dusdamas ištaria) . Ji kalta... ne vaistų! (Suglemba) 

LAVINIJA. Tėve! (Išsigandusi mėgina užčiuopti jo pulsą, priglaudžia 
jam prie krūtinės ausį, klauso, ar plaka širdis) 

KRISTINA. Nelįsk prie jo. Jis miega. 

LAVINIJA. Jis negyvas! 

KRISTINA (mechaniškai pakartoja). Negyvas? (Tada keistu be- 
spalviu balsu) Tikiuosi... ilsisi ramybėje. 

LAVINIJA (atsigręždama į ją su neapykanta). Nedrįskite apsime- 
tinėti!.. Jūs troškote jo mirties! Jūs... (Ji nutyla ir žiūri į motiną, 
apimta šiurpaus įtarimo; tuomet šiurkščiai, kaltinamai) Kodėl 
jis į jus taip rodė? Kodėl sakė, kad jūs kalta? Atsakykite! 

KRISTINA (Iemena). Aš pasakiau jam... kad Adamas buvo mano 
meilužis. 

LAVINIJA (priblokšta). Jūs jam pasakėte... žinodama, kad jo širdis... 
Ak! Jūs tyčia tai padarėte! Jūs nužudėte jį! 

KRISTINA. Ne... tai tu kalta... per tave jis pasidarė įtarus... visą laiką 
kalbėjo apie meilę ir mirtį... privertė mane tai pasakyti! (Jos balsas 
pasidaro kimus, tarytum būtų apsnūdusi, kovotų su miegu. Akys 
primerktos) 

LAVINIJA (sugriebdama ją už pečių, karštai). Nemeluokite, žiūrė- 
kite man į akis! Jis pasakė „ne vaistų“! Ką jis turėjo omeny? 

KRISTINA (tebelaikydama ranką su nuodais prispaustą prie nuga- 
ros). Aš... aš nežinau. 

LAVINIJA. Žinote! Ką? Pasakykit! 

KRISTINA (sukaupusi visą valią, įstengia prabilti, apsimesdama 
įsižeidusi). Nejaugi tu kaltini savo motiną... 

LAVINIJA. Taip! Aš!.. (Paskui sutrikusi) Ne... jūs negalite būti tokia 
nedorėlė! 

KRISTINA (netekusi jėgų, svyruodama). Aš nežinau, apie ką... tu 
kalbi. (Šonu traukiasi nuo Lavinijos prie savo miegamojo durų, 
ranką su nuodais laikydama už nugaros; vos girdimai) Man... 
silpna. Turiu eiti... prigulti. Man... (Ji pasisuka, lyg veržtųsi į savo 
kambarį, susvirduliuoja, paskui jos keliai staiga sulinksta, ir ji 
griūna lyg negyva prie lovos galo. Ranka atsitrenkia į grindis, 
pirštai atsileidžia, ir ant nerto kilimėlio nukrenta dėžutė) 

LAVINIJA (nepastebi šito. Išsigandusi ji automatiškai priklaupia 
šalia ant vieno kelio ir tikrina jai pulsą. Supratusi, kad motina tik 
apalpo, ji kaipmat vėl pajunta skausmingą neapykantą ir prabyla 
šaižiu smerkiančiu balsu). Vis tiek jūs jį nužudėte, jei tai pasakėte! 
Suprantu — dabar manote, jog esate laisva ir galėsite tekėti už 
Adamo! Bet to nebus! Nebus, kol aš gyva! Aš priversiu jus užmo- 
kėti už šį nusikaltimą! Aš rasiu būdą jus nubausti! 


Stodamasi ji pastebi ant kilimėlio nedidelę dėžutę. Akimirks- 
niu stveria ją ir įdėmiai apžiūri; įtarimą keičia bauginantis, 
siaubingas įsitikinimas. Šiurpiai suklikusi, ji traukiasi ata- 
tupsta palei lovą, suspaudusi rankoje dėžutę, ir susmunka ant 
kelių galvūgalyje, apglėbdama rankomis numirėlį 


(Sielvartingai maldauja) Tėve! Nepalik manęs vienos! Sugrįžk 
pas mane! Pasakyk, ką man daryti? 


Uždanga 


Antra dalis 


PERSEKIOJAMIEJI 


VEIKĖJAI 


KRISTINA, Ezros Menono našlė 

LAVINIJA (Vini), jos duktė 

ORINAS, jos sūnus, pėstininkų leitenantas 
ADAMAS BRANTAS, kapitonas 

HEIZELĖ NAILZ 

PITERIS, jos brolis, artilerijos kapitonas 
DŽOSIJAS BORDENAS, laivininkystės kompanijos valdytojas 
EMA, jo žmona 

EVERITAS HILZAS, dvasiškis, teologijos daktaras 
JO ŽMONA 

DŽOZEFAS BLEIKAS, gydytojas 

JŪREIVIS 


VEIKSMO VIETA IR LAIKAS 


PIRMAS VEIKSMAS. Menonų namo eksterjeras, mėnesėtas vakaras — praėjus 
dviem dienom po Ezros Menono nužudymo 

ANTRAS VEIKSMAS. Svetainė — iškart po pirmo veiksmo 

TREČIAS VEIKSMAS. Ezros Menono kabinetas — iškart po antro veiksmo 

KETVIRTAS VEIKSMAS. Kliperio „Skrajojantis prekijas“ vairagalis, rytų Bos- 
tono krantinė — naktis, praėjus dviem dienom 

PENKTAS VEIKSMAS. Kaip ir pirmame veiksme, Menonų namo eksterjeras — 
kitos dienos vakarą 

PIRMAS VEIKSMAS 


Kaip pirmame ir trečiame „Sugrįžimo“ veiksmuose — Me- 
nonų namo eksterjeras. Mėnesėtas vakaras, praėjus dviem 
dienom po Ezros Menono nužudymo. Kaip ir tą 
naktį, namas atrodo keistai klaikus, baltas portikas mėnulio 
šviesoje — lyg užkabinta kaukė. Visos langinės uždarytos. 
Prie kolonos dešiniau laiptelių pritaisytas laidotuvių vainikas. 
Kitas vainikas kabo ant durų 


Viduje pasigirsta balsai, atsidaro durys, ir išeina Džosi- 
jas Bordenas su žmona, dvasininkas Everitas 
Hilzas su žmona ir senas Menonų šeimos gydytojas, 
Džozefas Bleikas. Hole, prie pat durų, matyti 
Kristina. Visi drauge pasako „Labos nakties, ponia 
Menon“ ir pasuka prie laiptų. Durys užsidaro. Šie žmonės — 
Bordenai, Hilzai ir daktaras Bleikas — kaip kad Eimzai 
pirmame „Sugrįžimo“ veiksme, būdami tipingi miestelio 
atstovai (tik kito visuomenės sluoksnio) sudaro gyvenimišką 
Menonų dramos foną. Džosijas Bordenas, Menonų laivinin- 
kystės kompanijos valdytojas — apsukrus, išmaningas žmogus. 
Jis kokių šešiasdešimties metų amžiaus, žemas, raukšlėto 
veido, žilais plaukais, su barzda, mažų žvitrių akių, kalbantis 
per nosį gergždžiančiu balsu. Maždaug dešimčia metų už jį 
jaunesnė žmona — tipinga Naujosios Anglijos gyventoja, 
grynai anglų kilmės; arklio veidu, atsikišusiais dantimis ir 
didelėmis pėdomis; atkaklaus, irzlaus, gintis linkusio budo. 
Hilzas — įsiganiusio turtingos mažo miestelio parapijos dvasi- 
ninko tipas: apkūnus ir saldžialiežuvis, snobas ir pataikūnas, 
pamaldus, tačiau baikštus ir visuomet atsargus. Eina šeštą 

dešimtį, kaip ir išblyškusi, silpna, nusižeminusi ponia Hilz — 
tipinga dvasininko žmona. Daktaras Bleikas — „senas mie- 
las geriausių šeimų gydytojas“ — apkūnus, orus senukas, 
atkaklaus, savimi pasitikinčio žmogaus veidu. Jie nulipa 
laipteliais prie keliuko. Ponia Borden ir ponia Hilz eina 
kartu į kairę, priekin iki suolo. Čia jos sustoja palaukti vyrų, 
stabtelėjusių laiptelių apačioje, kol Bordenas ir Bleikas užsi- 
dega cigarus 


PONIA BORDEN (rūgščiai). Aš negaliu pakęsti tos moters! 

PONIA HILZ. Taip. Ji kažkokia keista. 

PONIA BORDEN (nejučia atvirai). Šiaip ar taip, dabar, kai 
matau šitaip sielvartaujančią dėl vyro mirties, jaučiu jai didesnę 
simpatiją negu kada anksčiau. 

PONIA HILZ. Taip. Ji atrodo siaubingai, tiesa? Bleikas sako, kad ji 
pati susirgs, jeigu šitaip graušis. 

PONIA BORDEN. Niekada neįtariau, kad ji tokia jautri. Nors ir ne 
visuomet būdavo pareiginga žmona, kaip visi Žino. 

PONIA HILZ. Taip. Ką ir kalbėti. 

PONIA BORDEN. Tai dar sykį parodo, kaip galima be blogos valios 
susidaryti apie žmogų neteisingą nuomonę — ypač kai tas žmogus 
Menonų giminės. Juos nelengva perprasti. Keista, kaip skirtingai 
reaguoja į mirtį ji ir Lavinija. Lavinija rami ir šalta lyg ledokš- 
nis. 

PONIA HILZ. Taip. Neatrodo, kad ji labai sielvartautų. 

PONIA BORDEN. O, čia jūs klystate. Ji liūdi ne mažiau už motiną. 
Tik ji pernelyg menoniška, kad rodytų visiems savo jausmus. Bet 
ar pastebėjote, kokios buvo jos akys? 

PONIA HILZ. Pastebėjau tik, kad ji niekam nepratarė nė žodžio. 
Ir kur taip staiga dingo? 

PONIA BORDEN. Išėjo su Piteriu Nailzu į stotį pasitikti Orino. 
Nugirdau Laviniją kalbant su motina hole. Motina reikalavo, kad 
Piteris 'ą palydėtų iki traukinio. Matyt, Lavinija buvo ketinusi eiti 
viena. Motina, atrodo, labai širdo dėl to. (Pažvelgdama į vyrus, 
Kurie, paėjėję kiek nuo laiptelių, stovi ir kalbasi prislopintais 
balsais) Ką gi jie ten liežuviais plaka? (Sušunka) Džosijau! 
Mums laikas namo. 

BORDENAS. Einu, Ema. 


Vyrai prieina prie moterų 

(Eidamas) Ne man svarstyti jos patvarkymus, Džo, tačiau Ezrą 
lyg ir būtų derėję pašarvoti rotušėje, kur visas miestelis būtų 
galėjęs pareikšti pagarbą, o rytoj būtų surengtos didelės viešos 
laidotuvės. 

HILZAS. Ir aš taip manau. Vis dėlto jis buvo miesto meras ir nacio- 
nalinis karo didvyris... 

BLEIKAS. Anot jos, toks buvo Ezros noras, kurį jis dažnai karto- 
davęs, — kad viskas praeitų tyliai ir ramiai. Šitaip galėjo būti. Ezra 
niekuomet nemėgo afišuotis. Dirbo savo darbą, nepūsdamas mig- 
los kaip kiti. 

HILZAS (pataikūniškai). Jis buvo didelis žmogus. Jo mirtis — tikras 
praradimas visai bendruomenei. Jis buvo gėrio nešėjas. 

BORDENAS. Taip. Jis daug nuveikė. 

HILZAS. Kokia tragedija užmerkti akis namie, pačią pirmą naktį, 
nepaliestam praėjus visą karą! 

BORDENAS. Negalėjau patikėti, kai sužinojau. Kas būtų pamanęs... 
Labai keista. Sakytum pats likimas. 

PONIA HILZ (netaktiškai įsiterpia). Galbūt ir likimas. Pameni, 
Everitai, tu visuomet sakydavai apie Menonus, kad puikybė eina 
prieš nuopuolį ir kad vieną dieną dievas nuramdys tą jų nuodė- 
mingą puikybę. 


Visi sužiura į ją pritrenkti ir pasipiktinę 


HILZAS (sumišęs). Neprisimenu, kad kada būčiau sakęs... 

BLEIKAS (suirzęs). Prašom atleisti, bet tai gryniausia nesąmonė! 
Aš pažinojau Ezrą Menoną visą gyvenimą, su tais. su kuriais 
norėdavo bendrauti, jis būdavo paprastas ir atviras... 

HILZAS (skubiai). Žinoma, daktare. Mano žmona visiškai ne taip 
mane suprato. Aš kalbėjau — ir, ko gero, klydau — apie ponia 
Menon. 

BLEIKAS. Ji irgi ne tokia jau bloga — kai artimiau su ja susipažįsti. 

HILZAS (sausai). Nė kiek tuo neabejoju. 

BLEIKAS. Ir vargu ar dera tokiu metu, kai šeima prislėgta netikėtos 
mirties... 

HILZAS. Tikra tiesa, daktare. Mano žmona privalėjo atminti... 

PONIA HILZ (sugniuždyta). Aš neturėjau omeny nieko blogo, dak- 
tare. 

BLEIKAS (atlyžęs). Tiek to, užmirškime tai. (Grįžtelėdamas į Bor- 
deną, patenkintas savimi, žinovo balsu) O kaip jūs sakote, kad 

niekas šito nesitikėjo — ką gi, judu su Ema žinojote, aš nujaučiau, 
kad Ezrai nebedaug likę... 

BORDENAS. Taip. Prisimenu, jūs sakėte bijąs, jog jo širdis silpna. 

PONIA BORDEN. Ir aš prisimenu. 

BLEIKAS. Pagal tuos simptomus, kuriuos ponia Menon nupasakojo 
man iš jo laiško, aš buvau visiškai tikras — tarsi jį ištyręs,— 
kad jam krūtinės angina. Nieko nuostabaus. Aš dažnai sakydavau 
Ezrai, kad jis visą laiką imasi daugiau, negu žmogus gali pakelti, 
ir jeigu nesiliaus — palūš. Tą pačią akimirką, kai jie mane pa- 
kvietė, aš jau žinojau, kas atsitiko. O kai papasakojo, kaip ji 
nubudo ir rado jį dejuojantį, suriestą skausmo, — tai patvirtino. 
Ji davė jam vaistų — tų pačių ir aš būčiau paskyręs, — bet buvo 
jau per vėlu. O kad mirė pirmą naktį sugrįžęs namo — ką gi, 
pasibaigė karas, jis buvo visiškai išsekęs, išvargintas ilgos ir sunkios 
kelionės... o liga juk nežiūri nei vietos, nei laiko. Ji užklumpa tada, 
kai sumano. 

BORDENAS (linkčiodamas galvą). Labai blogai. Velniškai blogai. 
Mieste taip greit nesurasi kito tokio gabaus kaip Ezra. 


Jie visi liūdnai linkčioja galvas. Pauzė 


PONIA BORDEN. Ką gi, stovėdami čia, niekam nepadėsim. Džosi- 
jau, mums reikėtų eiti namo. 
PONIA HILZ. Taip. Mums irgi, Everitai. 


Jie lėtai pajuda į kairę, priekyje Hilzas su abiem moterim. 
Daktaras Bleikas baksteli alkūne Bordeną ir ženklu parodo 
atsilikti. Kitiems pradingus, sušnabžda reikšmingai išsišie- 
pęs 


BLEIKAS. Džosijau, išduosiu tau paslaptį — tik žiūrėk, kad liktų 
tarp mūsų. 

BORDENAS (kažką pajutęs iš jo elgesio, nekantriai). Savaime 
suprantama. Kokią paslaptį, Džo? 

BLEIKAS. Aš neklausinėjau Kristinos Menon keblių dalykų, tačiau 
rimtai įtariu, kad Ezrą pražudė meilė! 

BORDENAS. Meilė? 

BLEIKAS. Taigi kad taip! Žinoma, netiesiogiai — per anginą, jeigu 
supranti, ką noriu pasakyti. Ji velniškai graži moteris, o jis tiek 
laiko nebuvo namie. Natūralu vyrui ir žmonai... tik nuo anginos 

tokio gydymo nerekomenduočiau. Turėjo būti atsargesnis, bet... 
ką gi... jis juk irgi buvo žmogus. 

BORDENAS (su nešvankia šypsenėle). Negaliu jo kaltinti. Ji tokia 
gražuolė! Nemėgstu jos ir niekada nemėgau, tačiau numirti 
žmonėms pasitaiko ir kur kas blogiau! (Abu kikena) Nagi, pa- 
sivejam juos. 


Jie nueina į kairę. Vos jiems pradingus, atsidaro namo durys, 
išeina Kristina Menon, akimirką stabteli laiptų 
viršuje, paskui nusileidžia į keliuką. Aiškiai matyti, kad jos 
nervai nepaprastai įtempti. Apgaulingame, į kaukę panašiame 
veide karštligiškai dega akys, prie lūpų įsirėžusios gilios 
raukšlės. Akimirką pasijutusi niekieno nestebima, ji atsipa- 
laiduoja — lūpos nervingai trūkčioja, ji beviltiškai dairosi 
į visas puses, tarsi trokšdama nuo kažko pabėgti. Iš namo išeina 
Heizelė Nailz ir sustoja laiptų viršuje. Ji atrodo tokia 
pat kaip ir „Sugrįžime“. Kristina iškart pajunta, kad ji už 
nugaros, ir susitvardo 


HEIZELĖ (užjaučiamai, mėgindama praskaidrinti jai nuotaiką). 
Ak štai kur jūs. Apieškojau visą namą, bet niekur neradau. 

KRISTINA (įsitempusi). Negaliu būti viduje. Viskas nervina. Tikra 
kankynė... visi tie žmonės... ateina pastovėti ir paspoksoti į velio- 
nį... if į mane. 

HEIZELĖ. Suprantu. Bet daugiau jų jau nebus. (Tuomet nejučia 
išsiduoda nekantraujanti) Piteris su Vini turėtų netrukus grįžti, 
jeigu traukinys nevėluoja. Ak, aš tikiuosi, kad Orinas tikrai at- 
važiuos! 

KRISTINA (keistu balsu). Tas pats traukinys! Vėlavo tą vakarą, kai 
jis grįžo! Praėjo tik dvi dienos! O atrodo — ištisa amžinybė! Aš 
pasenau. 

HEIZELĖ (švelniai). Pamėginkite apie tai negalvoti. 

KRISTINA (įsitempusi). Stengiuosi, labai stengiuosi! Bet mintys vis 
grįžta ir grįžta, ir grįžta! 

HEIZELĖ. Aš taip bijau, kad jūs nesusirgtumėt. 

KRISTINA (sukaupdama jėgas ir prisiversdama nusišypsoti). Ką 
tu, aš gerai jaučiuosi. Juk negaliu pasirodyti Orinui pernelyg suse- 
nusi ir išvargusi. Jis visuomet norėdavo matyti mane gražią. 

HEIZELĖ. Kaip bus džiugu vėl jį pamatyti! (Tada skubiai) Tokio 
sielvarto valandą jums jis turėtų būti tikra paguoda. 

KRISTINA. Taip. (Tuomet keistai) Jis buvo mano mažas berniukas, 
tu žinai... kol buvo su manimi. (Staiga įsmeigia akis į Heizelę, 
tarytum jai į galvą būtų šovusi kažkokia mintis) Tu myli Oriną, 
tiesa? 

HEIZELĖ (sumišusi, droviai mikčioja). Aš... aš... 

KRISTINA. Labai džiaugiuosi. Noriu, kad mylėtum. Noriu, kad jis 
tave vestų. (Apkabindama ją, nenatūraliu balsu) Mudvi būsime 
slaptos suokalbininkės, gerai? Aš padėsiu tau, o tu man. 

HEIZELĖ. Aš nesuprantu... 

KRISTINA. Tu žinai, kad Vini laiko Oriną kone savo nuosavybe. 
Ji visuomet tau pavydėdavo. Noriu įspėti tave, jog ji padarys viską, 
ką gali, kad sutrukdytų tau už jo ištekėti. 

HEIZELĖ (apstulbusi). Ak, ponia Menon, negaliu patikėti, kad 
Vini... 

KRISTINA (nekreipdama dėmesio). Todėl privalai man padėti. Mes 
neturime leisti Orinui vėl pakliūti jos įtakon. Ypač dabar, kai ji 
tokia prislėgta, kai sielvartas temdo jai protą! Ar pastebėjai, kokia 
keista ji pasidarė? Po tėvo mirties dar neištarė nė žodžio! Kai 
kalbinu ją, ji nieko neatsako. Tačiau visur mane sekioja — ne- 
palieka vienos nė valandėlę. (Prisiverčia nervingai šyptelėti) 
Taip įdirgino man nervus, kad net rėkti norisi! 

HEIZELĖ. Vargšė Vini! Ji taip mylėjo tėvą. Nenuostabu, kad ji... 

KRISTINA (nenuleisdama nuo jos akių, keistai). Ar tu iš tikrųjų 
esi geros ir tyros širdies? 


HEIZELĖ (sumišusi). O ne, ką jūs! Aš visiškai... 

KRISTINA. Aš irgi kadaise buvau tokia kaip tu... seniai seniai... dar 
prieš... (Su karčiu ilgesiu) O, kad būčiau galėjusi išlikti tokia, 
kokia tada buvau! Kodėl mes visi negalim išlikti naivūs, mylintys, 
patiklūs? Bet ne, dievas neleidžia mums ramiai gyventi. Jis rezga, 
pina, raizgo mūsų likimus su kitų žmonių likimais... kol mes 
pradedame nuodyti vieni kitus! (Pamačiusi Heizelės žvilgsnį, 
skubiai) Nekreipk dėmesio į mano žodžius! Eime į vidų, gerai? 
Verčiau lauksiu Orino viduje. Man per sunku bus matyti jį atei- 
nantį keliuku... tarytum... kartais jis būna toks panašus į tėvą... 
ir į... kokias nesąmones aš čia plepu! Eime į vidų. Nekenčiu 
mėnesienos. Aplinkui, regis, vien šmėklos. 


Ji staiga apsisuka ir įeina vidun. Heizelė nuseka paskui ją ir 
uždaro duris. Pauzė. Tuomet iš priekio, iš dešinės, pasigirsta 

žingsniai ir balsai, ir po akimirkos įžengia Orinas Me- 
nonas su Piteriu bei Lavinija. Iškart į akis 
krinta, kad jis nepaprastai panašus į Ezrą Menoną ir Adamą 
Brantą (kurių panašumą pastebėjome „Sugrįžime“ ). Jo vei- 
das, kai ramus, taip pat panėši į puikiai padarytą kaukę, jo to- 
kia pati ereliška nosis, vešlūs antakiai, tamsi veido spalva, 
tankūs juodi plaukai, šviesiai rudos akys. Smakras ir lūpos 
pasižiūrėjus tokie pat kaip tėvo, tačiau lūpos išduoda pernelyg 
didelį jautrumą, kurio visai neturėjo generolas, o smakras — 
kiek švelnesnis ir dailesnis už velionio. Orinas maždaug tokio 
ugio kaip Menonas ir Brantas, tačiau lieknesnis, tamsus veidas 
pablyškęs. Visa jo galva virš kaktos sutvarstyta. Jis čia smarkiai 
susikuprina, čia droviai atlošia pečius, visas susikaustęs — 
tai rodo, kad kareiviška laikysena nėra jam įprasta. Kalba su 
pertrūkiais, keistai — lyg būtų išsiblaškęs ar galvotų apie ką 
kita. Tačiau kai šypsosi, veide atsiranda švelnaus vaikiško 
žavesio, kaipmat sukeliančio moterims norą imtis jį globoti. 
Jo ūsai visai kaip Branto, ir dėl to juodu dar panašesni vienas 
į kitą. Nors jam tik dvidešimt, atrodo kaip trisdešimtmetis. 
Vilki apkritusią, jam per didelę Jungtinių Valstijų armijos 
pėstininkų leitenanto uniformą 


ORINAS (vos tik pasirodęs, nekantraudamas žvilgteli į namą; paskui 
su kartėliu, nusivylęs ir užsigavęs). O kur mama? Maniau, ji 
tikrai manęs lauks. (Sustojęs žiūri į namą) Dieve, kaip aš svajojau 
sugrįžti namo! Galvojau, tas karas niekada nesibaigs, mes žudysime 
ir būsime žudomi tol, kol galiausiai neliks nė vieno gyvo! Pagaliau 
namie! Ne, dievaži, aš turbūt vėl sapnuoju! (Tuomet su pagarbia 
baime) Tačiau namas kažkoks keistas. O gal keistas aš pats? Aš 
taip ilgai buvau be sąmonės, kad sugrįžus į žemę viskas atrodo 
keista. Ar namas visada buvo toks vaiduokliškas ir negyvas? 

PITERIS. Tai juk nuo mėnesienos, kvaileli. 

ORINAS. Tarytum antkapis. Pamenu, tą patį sakydavo ir mama. 

LAVINIJA (priekaištingai). Tai ir yra antkapis... bent šiuo metu, 
Orinai. 

ORINAS (skubiai, susigėdęs). Aš... aš užmiršau. Tiesiog dar negaliu 


suvokti, kad jo nebėra. Man rodos, aš jau buvau įtikėjęs, kad jis 
gyvens amžinai. (Nežymus apmaudas pasigirsta jo balse) Bent jau 

pergyvens mane. Niekada nemaniau, kad jo širdis silpna. Jis 
sakydavo, tas negalavimas nebuvo rimtas. 

LAVINIJA (greitai). Ir tau tėvas taip sakė? Norėčiau, kad būtų 
sakęs. (Atsigręždama į Piterį) Piteri, tu eik. Pasakyk, kad mes 
truputį atsilikom. Aš noriu šnektelėti su Orinu. 

PITERIS. Mielai, Vini. (Jis įeina pro duris ir uždaro jas) 

ORINAS. Džiaugiuosi, kad jo atsikratei. Piteris neblogas vaikinas, 
bet... mums reikia ir dviese pasikalbėti. (Broliškai, beveik vaikiškai 
ją apkabina) Išties, Vini, tave baisiai malonu matyti! Kaip laikaisi, 
priekabių maišeli? Kaip miela .-vėl vadinti sesutę ta sena pra- 
varde. Ar džiaugiesi manęs sulaukusi? 

LAVINIJA (švelniai). Žinoma, džiaugiuosi! 

ORINAS. Nebūčiau pamanęs! Tu beveik nepratarei nė žodžio nuo 
tada, kai susitikom. Kas tau pasidarė? 


Kai Lavinija priekaištingai pažvelgia, jis atitraukia ranką 


(Kiek nekantriai) Sakiau juk, kad niekaip negaliu priprasti prie 
minties, kad jis miręs. Atleisk man, Vini, žinau, koks tai didelis 
tau smūgis. 


LAVINIJA. O tau argi ne, Orinai? 

ORINAS. Žinoma! Kuo tu mane laikai? Bet... ak, negalėsiu paaiškinti! 
Tu nesuprasi, juk nebuvai fronte. Aš užsigrūdinau, išmokau laukti 
mirties — savo ir kitų — ir neimti to į širdį. Tiesiog priva- 
lėjau, kitaip nebūčiau ištvėręs. Tai buvo iš dalies jo auklėjimas, 
kareiviškas. Galima sakyti, jis mane to išmokė! Tad, kai atėjo jo 
eilė, kažin ar jis gali tikėtis... (Jo balsas darosi vis piktesnis) 

LAVINIJA (griežtai jį nutraukia). Orinai! Kaip tu gali būti toks 
bejausmis? 

ORINAS (vėl susigėdęs). Aš nenorėjau to pasakyti. Mano galva dar 
pilna šmėklų. Aš nieko nesuvokiu, tik karą, kur jis buvo toks gyvas. 
Man jis ir buvo pats karas — karas, kuris nesibaigs, kol aš gyvenu. 
Aš negaliu suprasti taikos — jo galo! (Suirzęs) Velniai rautų, 
Vini, leisk man pirmiausia apsibūti! 

LAVINIJA. Orinai! 

ORINAS (pagiežingai). Atsiprašau! O, aš žinau, ką tu galvoji! Anks- 
čiau aš būudavau toks džentelmenas, ar ne?.. O dabar... Ką gi, tu 
pati norėjai, kad tapčiau karo didvyriu, tad teks susitaikyti su tuo! 
Žudymas neišmoko gražaus elgesio! (Staiga keičia temą) Bet 

kokio velnio mes kalbam apie mane? Vini, aš norėjau tavęs kai ko 
paklausti, prieš pamatydamas mamą. 

LAVINIJA. Tuomet paskubėk! Kiekvieną akimirką ji gali išeiti 
į lauką! Aš irgi turiu tau kai ką pasakyti! 

ORINAS. Ką tu ten rašei apie kažkokį kapitoną Brantą, kuris lankosi 
pas motiną? Nejaugi nori man pasakyti, kad apie ją iš tikrųjų 
pradėjo sklisti paskalos? (Nelaukdamas atsakymo, pratrūksta 
pavydžiu įniršiu) Dievaži, jam teks skaudžiai gailėtis, jeigu jis 
išdrįs dar sykį čia pasirodyti! 

LAVINIJA (niūriai). Džiugu, kad tu šitaip nusistatęs. Bet mums jau 
neliko laiko pasikalbėti. Todėl norėčiau tik perspėti tave, kad 
būtum atsargus. Nesileisk, kad ji vėl imtų elgtis su tavim kaip su 
vaiku, nes vėl pakliūsi po jos padu. Netikėk tomis melagystėmis, 
kurias ji tau pasakos! Luktelėk, kol pasikalbėsi su manimi! Ar 
prižadi? 

ORINAS (suglumęs žiūri į ją). Ji — tai mama? (Tuomet piktai) 
Kokias nesąmones čia kalbi? Ar iš proto išsikraustei? Atvirai 
šnekant, Vini, tos tavo amžinos rietenos su mama jau nuėjo per 
toli! Turėtum gėdytis! (Įtariai) O kodėl tu kalbi taip paslaptingai? 
Ar tas Brantas?.. 

LAVINIJA (kažką išgirdusi namo viduje). Tsss! 


Durys atsidaro, ir pro jas išskuba Kristina 


KRISTINA (piktai Piteriui, kuris stovi hole). Kodėl manęs nepa- 
kvietei, Piteri? Nereikėjo palikti jo vieno! (Neryžtingai šūkteli) 
Orinai... 

ORINAS. Mama! 


Ji nubėga laipteliais žemyn ir čiumpa jį į glėbį 


KRISTINA. Mano berniukas! Mano vaikelis! (Bučiuoja jį) 

ORINAS (susigraudinęs, užmiršęs visus įtarimus). Mama! Dieve, 
kaip gera tave matyti! (Tuomet kone grubiai, atstumdamas ją ir 
nužvelgdamas) Bet tu pasikeitei! Kas gi tau atsitiko? 

KRISTINA (prisiversdama šyptelėti). Aš? Pasikeičiau? Nemanau, 
mielasis. Bent jau tavo atžvilgiu. Tikrai ne. (Liesdama tvarstį jam 
ant galvos, švelniai) Ar labai skauda galvą? Vargšeli, kiek turėjai 
prisikentėti! (Bučiuoja jį) Bet viskas jau baigėsi, dėkui dievui. 
Aš vėl tave atgavau! (Apkabinusi veda jį prie laiptelių) Eime 
į vidų. Ten dar kai kas tavęs laukia nesulaukia. 

LAVINIJA (priėjusi prie laiptelių, šiurkščiai). Neužmiršk, Orinai! 


Kristina atsigręžia ir nužvelgia ją, stovinčią apačioje. Motina 
ir duktė žybteli viena į kitą neapykantos kupinais žvilgsniais. 
Orinas iįteriai dirsteli į motiną ir atsitraukia nuo jos 


KRISTINA (akimirksniu atgauna savitvardą; Orinui — tarytum 
Lavinija nieko nebūtų pasckiusi). Eikš į vidų. mielasis. Čia vėsoka. 
Tavo vargšė ga'va... 


Ji paima Oriną už rankos, iveda pro duris ir uždaro jas. Lavi- 
nija lieka laipteliu apačioje, nulydi juos žvilgsniu. Durys ne- 
tikėtai vėl atsidaro, pasirodo Kristina, uždaro duris, 
paeina kelis žingsnius ir sustoja laiptų viršuje. Akimirką 
motina ir dukra žiūri viena kitai į akis. Tuomet Kristina 
užsikirsdama prabyla, veltui stengdamasi kalbėti maloniai ir 
įtikinamai 
Vini, aš... turiu su tavim šnektelėti... dabar, kai sugrįžo Orinas. 
Suprantu, sielvartas padarė tave... ne visai normalią..., aš į tai 
atsižvelgiu. Bet negaliu suprasti, kodėl tu taip žiūri į mane. Kodėl 
be paliovos mane sekioji... ir varstai tokiomis akimis? Juk aš dvide- 
šimt trejus metus buvau jam gera žmona... kol nesutikau Adamo. 
Aš kalta, sutinku. Bet aš įuk atgailavau ir pašalinau jį iš savo 
gyvenimo. Būčiau vėl buvusi gera žmona tol, kol tavo tėvas būtų 
gyvenęs. Galų gale, Vini, aš esu tavo motina. Aš tave pagimdžiau. 
Turėtum mane užjausti. 


Kristina patyli. laukdama kokio atsako. tačiau Lavinija žiūri 
į ją nejudėdama ir netardama nė žodžio 


(Jos balse iuntama baimė! Nežiūrėk į mane šitaip! Ką tu mąstai? 
Nejaugi iki šiol vis taip beprotiškai įtarinėji, kad aš... (Tuomet 
prasikaltusios balsu) Ką tu darei tada naktį, kai aš nualpau? 
Aš... aš pasigedau kai ko... Vienų vaistų, kuriuos geriu nuo ne- 
migos... 


Lavinijos lūpose pasirodo niūri pasitenkinimo šypsenėlė 


(Baimingai sušunka) Ak, tai tu... tu radai... ir turbūt manai, kad... 
bet nejaugi nesupranti, kaip beprotiška... įtarinėti... kai daktaras 
Bleikas žino, kad jis mirė nuo... (Tada piktai) Aš žinau, ko tu 
laukei — norėjai pripasakoti Orinui nebūtų dalykų ir priversti jį 
kreiptis į policiją! Pati, savo atsakomybe, tu nedrįsti to padaryti... 

bet jeigu galėtum priversti Oriną... Ar ne tiesa? Argi ne tai planavai 
pastarąsias dvi dienas? Prisipažink! (Tuomet, kai Lavinija nieko 
neatsako, pasiduoda įtūžiui ir, nubėgusi žemyn laipteliais, sugrie- 
bia ją už rankos ir ima purtyti) Atsakyk, kai kalbu su tavim! 
Ka ketini daryti? Atsakyk! 


Lavinija laikosi tiesi, jos akys įsmeigtos į motinos akis. Kris- 
tina paleidžia ją ir žengia žingsnį į šalį. Tuomet Lavinija, 
atsukusi nugarą, lyg sukaustyta lėtai nueina į kairę tarp aly- 
vų krūmo ir namo. Kristina žvelgia jai įkandin, jėgos, rodos, 
apleidžia ją, ji visa dreba iš siaubo. Iš namo atsklinda Orino 
balsas, garsiai šaukiantis: „Mama! Kur tu esi?“ Kristina krūp- 
teli ir akimirksniu, sutelkusi valią, atgauna savitvardą. Ji 
skubiai užlipa laipteliais ir praveria duris. Atsako Orinui 
pabrėžtinai ramiu įprastu balsu 


Aš čia, mielasis! (Jr uždaro duris) 


Uždanga 

ANTRAS VEIKSMAS 


Veiksmo vieta — Menonų svetainė. Ji kur kas didesnė už 
kabinetą, bet jos interjere irgi vyrauja tiesios griežtos linijos, 
sudarančios slegiantį įspūdį. Sienos — paprasčiausios tin- 
kuotos plokštumos, šviesiai pilkos, su baltu bagetu. Tai niūrus, 
nejaukus kambarys, kuriame tvyro pompastiško iškilmingumo 
atmosfera. Baldai sustatyti labai apgalvotai. Priekyje, kairė- 
je — durys į valgomąjį. Kiek giliau kairėje stovi stalas su kėde 
ir nuožulnus rašomasis staliukas, irgi su kėde. Galinėje sienoje, 
per vidurį — durys į pagrindinį holą ir laiptus. Dešinėje — 
židinys su juodo marmuro atbraila, iš abiejų jo šonų — po 
langą. Ant sienų kabo protėvių portretai. Viename — židinio 
dešinėje — pavaizduotas žiauraus veido raganų medžioklės 
laikų dvasininkas. Kitame — židinio kairėje — Ezros Menono 
senelis Vašingtono armijos karininko uniforma. Ties židiniu 
kabo Ezros tėvo, Eibo Menono, portretas, nutapytas, kai jam 
buvo šešiasdešimt metų. Jeigu ne amžiaus skirtumas, jo veidas 
būtų visai toks kaip Ezros tame portrete, kuris kabo kabinete. 
Iš trijų portretų ant kitų sienų du yra moterų — Eibo Me- 
nono žmonos ir Vašingtono armijos karininko žmonos. Tre- 
čiasis — klestinčio kolonijinės epochos laivų savininko portre- 
tas. Visi veidai portretuose taip pat panašūs į kaukes kaip ir 
gyvųjų pjesės veikėjų. Priekyje, kiek kairiau nuo kambario 
vidurio, stovi stalas su dviem krėslais. Kitas krėslas stovi prie- 
kyje centre, o priekyje dešinėje, atsukta į kairę — sofa 


Šis veiksmas prasideda ta pačia scena, kuria pasibaigė pirmas 


Heizelę matome sėdinčią krėsle priekyje, centre, P i - 
teris sėdi ant sofos dešinėje. Iš holo girdėti Orino balsas, 

šaukiantis: „Mama! Kur tu esi?“ kaip kad ankstesnio veiksmo 
pabaigoje 


HEIZELĖ. Kur ji galėjo pradingti? Ją taip paveikė sielvartas, jog, 
man rodos, jau nebežino ką daro. 

PITERIS. Vini irgi visiškai sugniužus. 

HEIZELĖ. Vargšelis Orinas! Koks baisus jam sugrįžimas namo! Jis 
atrodo toks liguistas ir pasikeitęs, ar ne, Piteri? 

PITERIS. Galvos sužeidimas — ne juokai. Jam velniškai pasisekė, 
kad apskritai liko gyvas. 


Jie sumišę nutyla, kai iš galo įžengia Orinas ir Kris- 
tina. Orinas įtariai ją klausinėja 


ORINAS. Kodėl tu šitaip nepastebimai išsmukai? Ką veikei? 

KRISTINA (jos veide pasirodo blanki šypsenėlė). Turbūt, mielasis, 
džiaugsmas, vėl tave pamačius, mane pernelyg paveikė. Staiga 
pasijutau lyg alpstanti, todėl ir išbėgau į gryną orą. 

ORINAS (kaipmat susigėdęs; švelniai apkabindamas ją). Vargšele 
mama! Atleisk man... Žinai ką? Sėskis ir pailsėk. Arba verčiau eik 
tiesiai į lovą. 

HEIZELĖ. Teisingai, Orinai, priversk ją. Manęs ji nenorėjo nė 
klausyti. 

KRISTINA. Eiti į lovą, kai Orinas ką tik sugrįžo! Na jau ne! 

ORINAS (susirūpinęs ir kartu patenkintas). Bet tau reikia saugotis, 
kad... 

KRISTINA (/apšnodama jam skruostą) . Niekai! Tu ir būsi tie vaistai, 
kurie suteiks man stiprybės... viską ištverti. (Atsigręžia į Heize- 
Ig) Tu girdi, Heize, jo paklausius, atrodo, kad aš ligonis, o ne jis. 

HEIZELĖ. Taip. Tau irgi reikėtų pagalvoti apie save, Orinai. 

ORINAS. Mane galite užmiršti. Aš visiškai sveikas. 

KRISTINA. Mudvi su Heize apsimesime slaugėmis, ir tu pats nepa- 
jusi, kaip vėl tapsi tokiu, kokiu buvai. Sutinki, Heize? 

HEIZELĖ (džiugiai šypsodamasi). Žinoma, sutinku. 

KRISTINA. Nestovėk, mielasis. Tu tikriausiai labai išvargęs. Luk- 
telėk. Mes tave patogiai įkurdinsime. Heize, ar nepaduotum pa- 
galvėlės? 


Heizelė atneša pagalvėlę ir padeda užkišti ją už nugaros 
Orinui, atsisėdusiam į krėslą iš dešinės stalo pusės. Orino akys 


Judžinas O' Nilas 388 


nušvinta, jis vaikiškai šypsosi, aiškiai mėgaudamasis tokia 
globa 
ORINAS. Kaip tau namų patogumai, Piteri? Fronte tokių dalykų 
nebuvo, ką? 2 
PITERIS. Būta čia į ką kreipti dėmesį. 
ORINAS (mirktelėjęs Heizelei). Piteris ims pavydėti! Verčiau pa- 
kviesk iš lauko Vini, kad ir jam paduotų pagalvę! 
HEIZELĖ (su šypsena). Neįsivaizduoju Vini tokios rūpestingos. 
ORINAS (jo balse pasigirsta pavydus apmaudas). Ji būna rūpestin- 
ga... retkarčiais. Ji visuomet lepina tėvą, ir jam tai patinka, nors 
jis ir apsimeta... 
KRISTINA (nusisukdama ir suvaldydama virpulį). Orinai! Tu kalbi, 
tarytum jis būtų... gyvas! 


Stoja nejauki tyla. Heizelė tyliai grįžta prie savo krėslo kam- 
bario viduryje. Kristina apeina stalą ir atsisėda kitoje pusėje 
priešais Oriną 
ORINAS (kreivai šypteli). Mes visi užmiršom, kad jis miręs. Aš net 
dabar negaliu tuo patikėti. Aš jaučiu jį šiuose namuose... gyvą! 
KRISTINA. Orinai! 
ORINAS (persimainiusiu balsu). Viskas pasikeitę... kažkaip labai 
keistai... šie namai, Vini, tu, aš — viskas, išskyrus tėvą. Jis toks 
pats ir visada liks... čia... toks pats! Argi tu nejauti to, mama? 


Ji suvirpa, žiurėdama priešais save, bet neatsako 


HEIZELĖ (švelniai). Nereikėtų, kad tavo mama apie tai galvotų, 
Orinai. 

ORINAS (žiūrėdamas į ją, neįprastu dėkingu balsu). Tu tokia pati, 
Heize,— miela ir gera. (Lyg kaltindamas atsigręžia į motiną) 
Ačiū dievui, bent Heizė nepasikeitė! 

KRISTINA (suėmusi save į rankas, atsisuka ir prisiverčia jam nusi- 
šypsoti). Heizė, tikiuosi, niekada nepasikeis. Kaip gerai, kad ji 
tau patinka. 


Heizelė atrodo sutrikusi, Kristina kalba toliau 


(Motiniškai susirūpinusi) Ar tokia ilga kelionė traukiniu labai 
nenuvargino, mielasis? 

ORINAS. Tiesą sakant, kelionė ne iš maloniųjų. Galva buvo taip 
įsiskaudėjusi, jog maniau, kad plyš. 

KRISTINA (pasilenkia per stalą ir prideda ranką jam prie kaktos). 
Vargšas berniukas! Ar dabar skauda? 

ORINAS. Nesmarkiai. O kai laikai pridėjusi ranką, visiškai nustoja. 
(Impulsyviai paima jos ranką ir pabučiuoja, vaikiškai) Ak, mama, 
pašėlusiai gera būti su tavim namie! (Tuomet vėl įtariai į ją 
žiūrėdamas) Leisk man gerai įsižiūrėti į tave. Tu tokia pasikei- 
tusi. Pastebėjau tai netgi lauke. Kodėl? 

KRISTINA (vengdama jo akių, prisiversdama šypteli). Turbūt, 
mielasis, todėl, kad senstu. 

ORINAS. Ne. Tu gražesnė negu bet kada! Ir netgi jaunesnė. Bet 
ne dėl to. (Kone numesdamas jos ranką, kandžiai) Gal pamėginti 
atspėti? 

KRISTINA (prisiversdama nusijuokia). Jaunesnė ir gražesnė! Tu 
girdi, Heize, koks jis pasidarė? Išmoko galantiškų manierų! 


Tarpduryje, iš galo, pasirodo Lavinija. Ji sustoja, 
peržengusi slenkstį, nenuleisdama akių nuo motinos ir Orino 


ORINAS (vėl žiūrėdamas į Heizelę, šiurkščiai išdrožia). Ar pameni, 
kaip mojavai nosinaite tą dieną, kai aš važiavau tapti didvyriu? 
Maniau, riešą išsinarinsi! Visos motinos, žmonos, seserys ir mergi- 
nos taip pat mojavo. Kada nors, per kokį nors karą reikėtų vietoj 
vyrų mėnesiui pasiųsti kariauti moteris. Tegul pajunta žudymo 
skonį! 

KRISTINA. Orinai! 

ORINAS. Tegul taško vienos kitoms smegenis šautuvų buožėmis, tegul 
skrodžia durtuvais pilvus! Galbūt po to jos liausis mojavusios 
nosinaitėmis ir tauškusios apie didvyriškumą! 


Heizelė sukrėsta rikteli 


KRISTINA. Nutilk, Orinai! 

PITERIS (kimiai). Nebekalbėk apie tai, Orinai! Karas jau pasibaigė. 
Pamėgink jį užmiršti. Nė vienam iš mūsų jis nepatiko, ne tik tau. 

ORINAS (kaipmat susigėdęs). Teisingai, Piteri. Aš niekam tikęs 
verkšlenantis kvailys! Atleisk, Heize. Bjauriai pasielgiau. 

HEIZELĖ. Nieko, Orinai. Aš suprantu tave. Tikrai suprantu. 

ORINAS. Aš... aš nelaiku daviau jausmams valią. (Netikėtai) Ar 
tu vis dar dainuoji, Heize? Aš girdėdavau tave dainuojant... būda- 
mas ten. Tokiomis valandėlėmis, taip pat, kai svajodavau apie 
mamą ar prisimindavau Vini, vaikančią mane tarsi rikiuotės 

seržantas, aš jausdavau, kad kažkur galbūt dar yra gyvenimas. 
Aš girdėdavau tavo balsą pačiais keisčiausiais momentais... tokį 
švelnų, aiškų, tyrą! Jis pakildavo virš mirštančiųjų riksmų... 

KRISTINA (įtemptai). Būk geras, nekalbėk apie mirtį! 

LAVINIJA (iš tarpdurio, šiurkščiu, įsakmiu, panašiu į tėvo balsu). 
Orinai! Ateik pažiūrėti tėvo. 

ORINAS (pašoka iš krėslo, tarytum ketindamas atiduoti pagarbą; 
automatiškai). Klausau, sere. (Tada padrikai) Kokio velnio?.. 
Tavo balsas buvo visiškai kaip jo. Daugiau taip nedaryk, dėl dievo 
meilės! (Mėgina nusijuokti, tada susigėdęs) Norėjau iš karto eiti 
pažiūrėti... tačiau užsišnekėjau... tuoj pat einu. 

KRISTINA (jos balsas įtemptas, nenatūralus). Ne! Palauk! (Piktai, 
Lavinijai) Kodėl neleidi broliui valandėlę pailsėti? Argi nematai, 
koks jis išvargęs! (Tuomet Orinui) Aš dar nespėjau su tavim pasi- 
kalbėti... o juk taip ilgai nesimatėm! Pabūk truputį su manim, 
gerai? 

ORINAS (sujaudintas, grįžta prie jos). Žinoma, mama! Tu man 
svarbiau už viską! 

LAVINIJA (ketina dygiai atkirsti, bet žvilgtelėjusi į Piterį ir Heizelę, 
ramiai taria). Puiku. Tik neužmiršk, ką aš tau sakiau, Orinai. 
(Ji atsuka nugarą ir žengia į holą) 

KRISTINA (baimingai). Vini! Kur tu eini? 

LAVINIJA (neatsako, tik per petį mesteli broliui). Tu tuojau ateisi, 
taip? (Nueina per holą ir dingsta) 


Orinas skersomis dirsteli į motiną neramiu, įtariu žvilgsniu. 
Kristina iš paskutiniųjų stengiasi atrodyti rami. Piteris su 
Heizele atsistoja, pasijutę nejaukiai 


HEIZELĖ. Piteri, mums jau būtų laikas eiti namo. 

PITERIS. Taip. 

KRISTINA. Labai malonu, kad jūs mus aplankėte. 

HEIZELĖ (paduoda Orinui ranką). Orinai, tau dabar reikia tik 
ilsėtis... ir pasistengti apie nieką negalvoti. 

ORINAS. Tu velniškai miela, Heize. Smagu vėl tave matyti — tokią 
pačią kaip visuomet! 

HEIZELĖ (patenkinta, bet droviai ištraukdama ranką). Man irgi 
džiugu. Labos nakties, Orinai. 

PITERIS (spaudžia jam ranką). Labos nakties. Ilsėkis kiek telpa ir 
nesikrimsk. 

ORINAS. Labos nakties, Piteri. Ačiū, kad pasitikai mane. 

KRISTINA (lydi juos į holą). Dabar mūsų namuose ne itin linksma... 
bet prašom netrukus vėl apsilankyti. Tu, Heize, labiau negu kas 
nors kitas padėsi Orinui... 


Orino akyse vėl šmėkšteli įtarimas. Jis sėdi stalo kairėje ir 
piktai spokso priešais save. Kristina grįžta iš holo ir tyliai už- 
daro slankiojančias duris. Akimirką ji stovi žiūrėdama į Ori- 
ną, akivaizdžiai drąsindama save prieš kankinamą pokalbį; 
iš akių matyti, kad ji išsigandusi kažką įtemptai svarsto 


ORINAS (nežiūrėdamas į ją). Kodėl taip staiga tau pradėjo patikti 
Heizė? Juk niekuomet nebuvai apie ją geros nuomonės. Nenorėjai, 
kad su ja susitikinėčiau. 

KRISTINA (eina artyn ir atsisėda priešais jį kitoje stalo pusėje; 
švelniu motinos balsu). Tuomet aš buvau savanaudė. Ir pavydėjau, 
turiu prisipažinti. Tačiau dabar, mielasis, aš trokštu, kad tu 
būtum laimingas. O tau juk taip patikdavo Heizė... 

ORINAS (pratrūksta). Tik todėl, kad sukelčiau tau pavydą! (Tuo- 
met su kartėliu) Bet dabar tu našlė, ir aš vos spėjau įkelti koją 
į namus, jau skubi mane apvesdinti! Tau tikriausiai baisiai rūpi 
vėl manimi atsikratyti! Kodėl? 

KRISTINA. Tu neturi teisės šitaip kalbėti! Jeigu žinotum, kokia 
siaubingai vieniša aš buvau be tavęs... 

ORINAS. Tokia vieniša, kad per pastaruosius šešis mėnesius parašei 
man lygiai du laiškus! 

KRISTINA. Aš parašiau tau daug daugiau! Matyt, laiškai pakeliui 
dingo... 

ORINAS. Aš gavau visus Heizės laiškus... Ir Vini. Nežmoniškai keista, 
kad dingo kaip tik tavieji! (Nebegalėdamas ilgiau tvardytis, pra- 
trūksta) Kas tas kapitonas Brantas, kuris pas tave lankėsi? 

KRISTINA (kadangi laukė šito, vykusiai apsimeta nustebusi). Pas 
mane? Turbūt norėjai pasakyti — pas Vini? (Matydama, kad Ori- 
nas sutrikęs) Kur prisiklausei tokių kvailysčių? A, kaipgi, žinau! 
Tikriausiai Vini ir tau parašė tą pačią nesąmonę kaip ir tėvui. 

ORINAS. Ji jam parašė? Ir ką jis? 

KRISTINA. Nusijuokė, ir tiek, savaime aišku! Tavo tėvas labai mylėjo 
Vini, bet ir žinojo, kaip ji man pavydi, suprato, jog ji gali griebtis 
netgi melo, kad tik... 

ORINAS. Oi, pala, mama! Kad jūs nuolatos pykstatės, anaiptol ne- 
reiškia, jog Vini galėtų tyčia... 

KRISTINA. Sakai, nereiškia? Manau, netrukus ir pats patirsi, kad 
tavo seseriai nėra nieko švento... kad ji netgi gali apkaltinti mane 
pačiais Žemiausiais, pačiais baisiausiais dalykais! 

ORINAS. Mama! Na ką tu, iš tikrųjų! Nekalbėk šitaip! 

KRISTINA (imdama jį už rankos). Taip yra, Orinai. Niekam to 
nepasakyčiau, vienam tau. Tu juk žinai. Mudu visada buvom tokie 
artimi, tu ir aš. Jaučiu, kad tu tikrai esi mano kūnas ir kraujas! 
O ji — ne! Ji — tavo tėvo! Tu vienas esi mano dalis! 

ORINAS (nepaprastai entuziastingai). Taip! Aš irgi tai jaučiu, 
mama! 

KRISTINA. Žinau, kad galiu tikėtis, jog tu suprasi mane, kaip supras- 
davai visada. (Švelniai nusišypso) Juk kadaise mudu turėjom savo 
slaptą pasaulėlį — ar pameni? — apie kurį nežinojo nė vienas 
žmogus, tik tu ir aš. 

ORINAS (laimingas). O kaipgi! „Menonų nepriimam“ — toks buvo 
mūsų slaptažodis, atsimeni? 

KRISTINA. Šito tavo tėvas ir Vini mums taip niekada ir neatleido! 
Bet mes galim susikurti tą pasaulėlį iš naujo, ar ne? 

ORINAS. Žinoma! 

KRISTINA. Aš noriu atlyginti tau visą neteisybę, kurią patyrei iš savo 
tėvo. Galbūt nelabai dera šitaip kalbėti apie mirusius, tačiau jis 
pavydėjo tau. Jis nekentė tavęs, nes žinojo, kad aš myliu tave labiau 
už viską pasaulyje! 

ORINAS (suspausdamas jos delną savo rankose, karštai). Ar tikrai, 
mama? Tikrai labiau už viską? (Tik tuomet jį sukrečia tai, kas 
buvo pasakyta apie tėvą; su nuoskauda) Žinojau, kad tėvas 
manęs nemėgsta, bet niekada nemaniau, kad gali neapkęsti. 

KRISTINA. Jis iš tikrųjų neapkentė! 

ORINAS (įsižeidęs, karčiai). Ką gi! Tuomet ir aš tau pasakysiu tiesą, 
mama! Atvirai kalbant, jo mirtis manęs visiškai nenuliūdino! 
KRISTINA (pritildžiusi balsą, beveik šnabždomis). Taip, aš irgi 
džiaugiuosi!.. kad jis paliko mus ramybėje! Ak, kokie laimingi 
mudu būtume, jeigu tik tu nesileistum Vini nuteikiamas prieš 

mane, jeigu tavo minčių neapnuodytų begėdiškas jos melas! 

ORINAS (iškart vėl sunerimęs). Koks melas? (Jis paleidžia jos ranką 
ir žiūri į ją liguistai įtariai) Tu taip ir nepapasakojai apie tą 
Brantą. 

KRISTINA. Nėra ten ką pasakoti — tik liguista Vini sąmonė ir gali 
iš keršto visko prisigalvoti! Sakau tau, Orinai, tu negali įsivaizduo- 
ti, kaip ji pasikeitė, kol tavęs nebuvo! Ji visuomet buvo paniurusi ir 
keista, tu juk Žinai, tačiau kai tu išvykai, ji pasidarė tokia nerami, 
tokia užsigalvojusi, kad aš pamaniau, jog tikrai kuoktelėjo. Pradė- 
jo kalbėti apie žmones tiesiog baisius dalykus. Tu paprasčiausiai 
nepatikėtum, jeigu papasakočiau. O dabar, kai prie visko prisidėjo 
sukrėtimas dėl tėvo mirties, aš neabejoju, kad jai sutriko psichika. 
Argi nepastebėjai, kaip keistai ji elgiasi? Negalėjai nepastebėti! 

ORINAS. Mačiau, kad ji labai pasikeitusi. Elgiasi iš tikrųjų keistokai. 
Tačiau... 

KRISTINA. Ir visas jos pamišimas išvirsta į neapykantą man! Kad 
ir su tuo kapitonu Brantu... 

ORINAS. Aha! 

KRISTINA. Kažkokiam paikam laivo kapitonui, kurį aš buvau suti- 
kusi senelio namuose, šovė į kvailą galvą mintis kelis kartus ne- 
kviestam čia atsilankyti. Vini manė, kad jis vaikšto jai mergintis. 
Aš netgi esu tikra, Orinai, kad ji buvo jį įsimylėjusi. Bet netrukus 
suprato, kad jis vaikšto toli gražu ne dėl jos! 

ORINAS. O dėl ko — dėl tavęs? 

KRISTINA (griežtai). Orinai! Aš rimtai supykčiau ant tavęs, jeigu 
visa tai nebūtų juokinga! (Prisiverčia nusijuokti) Atrodo, tu 
nesuvoki, kad aš esu pagyvenusi ištekėjusi moteris su dviem 
suaugusiais vaikais! Ne, jis siekė tik įsipiršti į šeimos draugus ir, 
pasinaudojęs tavo tėvu, kai šis sugrįš namo, gauti geresnį laivą! 
Aš kaipmat įspėjau jo kėslus, ir jis daugiau niekada čia nepasirodys, 
pažadu tau! (Ji nusijuokia, paskui erzinančiai) Štai ir visa garsiojo 
kapitono Branto istorija. Ar tu dabar patenkintas, pavydusis 
ančiuk? 

ORINAS (pripažindamas savo kaltę, laimingas). Koks aš kvailys! Tas 
karas, matyt, sumaišė man protą! Kad tu žinotum, kokį pragarą aš 
perėjau! 

KRISTINA. Vini kaltė, kad tu apskritai išėjai kariauti! Niekada jai 
už tai neatleisiu! Man kone plyšo širdis, Orinai! (Tada skubiai) 
Bet aš ketinau papasakoti tau, kokių nesveikų minčių jai sukėlė 
incidentas su kapitonu Brantu. Ar patikėtum, jog visa tai ji išsigal- 
vojo vien todėl, kad jo pavardė Brantas — jos manymu, jis turėtų 
būti tos slaugės Mari Brantom sūnus? Argi tai ne beprotiška? Net 
jeigu ir patikėtume, kad sūnus, — tai argi jis būtų čia lankęsis? 

ORINAS (jo veidas pasidaro rūstus). Dievaži, norėčiau jį pamatyti! 
Jo motina užtraukė tokią gėdą mūsų šeimai ir be... 

KRISTINA (išsigandusi, atsitraukia nuo jo). Orinai! Nežiūrėk šitaip! 
Tu daraisi toks panašus į tėvą! (Skubiai) Bet aš dar nepapasakojau 
blogiausio. Vini kuo rimčiaušiai kaltina mane... tavo motiną, kad 
aš įsimylėjusi tą kvailį, kad buvau susitikusi su juo Niujorke ir net 
nuėjusi pas jį į namus! Tavo sesers akyse aš nusmukau iki prostitu- 
tės! 

ORINAS (apstulbęs). Netikiu! Vini šitaip negalėjo! 

KRISTINA. Sakau tau, kad ji išprotėjusi! Ji netgi važiavo paskui 
mane į Niujorką, kai lankiau sergantį senelį, ir visur sekė mane. 
Pamatė kalbant su vyriškiu — ir iškart jos pamišęs protas nu- 
sprendė, kad tai Brantas. Ak, Orinai, kaip tai bjauru! Jeigu žino- 
tum, ką man teko iškęsti dėl Vini, tikrai gailėtumeis manęs! 

ORINAS. Dieve brangus! Ar ji papasakojo tai tėvui? Nenuostabu, kad 
jo širdis neatlaikė! (Tuomet grubiai) Kas tas žmogus, su kuriuo 
tu buvai susitikusi Niujorke? 

KRISTINA. Tai buvo ponas Leimaras, geras tavo senelio draugas, 
pažįstantis mane nuo kūdikystės! Atsitiktinai sutikau jį, pasiūlė 
užeiti aplankyti jo dukters. (Tada, matydama, kad Orinas abejoja, 
gailiai) Ak, Orinai! Sakaisi mylįs mane! Bet vis tiek tardai lyg 
įtarinėtum! Vini bent galima atleisti! O tu juk sveiko proto! (Iste- 
riškai pravirksta) 

ORINAS (iškart apimtas gailesčio ir meilės). Ne! Prisiekiu tau! (Jis 
puola šalia jos ant kelių ir apkabina) Mama! Labai prašau! 
Neverk! Aš myliu tave! Tikrai! 

KRISTINA. Aš nepasakiau tau paties baisiausio dalyko! Vini įtaria 
mane nunuodijus tavo tėvą! 

ORINAS (pasibaisėjęs). Ką! Ne, dievaži, to jau per daug! Jeigu tai 
tiesa, ją reikia atiduoti į beprotnamį! 

KRISTINA. Ji surado vaistus, kuriuos aš geriu nuo nemigos, bet ji 
tokia pamišusi... žinau, ką galvoja... (Tada, apimta tikro siaubo, 
įsikimba į jį) Ak, Orinai, aš taip jos bijau! Vienas dievas žino, ką ji 
gali padaryti, būdama tokia! Gali net nueiti į policiją ir... Nesileisk 
jos nuteikiamas prieš mane! Neužmiršk, kad tu vienintelis gali 
mane apginti! Aš daugiau nieko šiame pasaulyje neturiu, mielasis! 

ORINAS (švelniai ją ramindamas). Nuteikiamas prieš tave? Jai 
turėtų pakakti proto nė nebandyti šito! Bet paklausyk. Aš tikrai 
manau, kad tu... Pati žinai, kad esi per daug susijaudinusi. O dėl 

tėvo... visa tai baisi nesąmonė! Ir negi manai, kad aš jos nesulaiky- 
čiau, jeigu sugalvotų kreiptis į policiją... dėl daugybės priežasčių — 
šeimos labui... mano ir jos pačios labui, ir tavo labui... net jeigu 
žinočiau... 

KRISTINA (įsistebeilija į jį, sušnabžda). Žinotum? Orinai, tu netiki, 
kad... 

ORINAS. Ne! Dėl dievo meilės! Aš tik norėjau pasakyti, kad nors ir ką 
tu padarytum, aš myliu tave labiau už viską pasaulyje, ir... 

KRISTINA (dėkingo džiugesio apimta, prispaudžia jį prie savęs ir 
bučiuoja). Ak, Orinai, tu mano berniukas, mano vaikelis! Kaip aš 
tave myliu! 

ORINAS. Mama! (Tada sugriebia ją už pečių ir žiūri jai į akis, su 
niūria įstanga) Aš viską atleisčiau... viską... savo mamai... tik ne 
tą... ne tą Brantą! 

KRISTINA. Prisiekiu tau!.. 

ORINAS. Jeigu žinočiau, kad tas prakeiktas!.. (Žiauriu, kerštingu 
balsu) Kaip dievą myliu, parodyčiau tau, kad žudyti buvau moky- 
tas ne veltui! 

KRISTINA (vėl kupina baimės, dabar jau dėl Branto gyvybės; ne- 
ramiai). Dėl dievo meilės, nekalbėk taip! Tu visai nepanašus į 
mano Oriną! Tu žiaurus ir baisus! Gąsdini mane! 

ORINAS (tuoj pat ima atgailauti, pasidaro švelnus, glosto ją). Na, 
pakaks, pakaks, mama! Mes išmesim tai iš galvos visiems laikams! 
Kalbėkim apie ką nors kita. Aš noriu tau kai ką papasakoti. (Jis 
atsisėda ant grindų prie jos kojų ir pakėlęs galvą žiūri jai į akis. 
Pauzė. Tada švelniai klausia, imdamas jos ranką) Ar tu tikrai 
laukei manęs sugrįžtant, mama? 

KRISTINA (jau aprimusi, bet akyse dar matyti baimė, o balsas vir- 
pa). Koks kvailas klausimas, mielasis. 


ORINAS. Bet tavo laiškai ateidavo vis rečiau ir rečiau... ir jie atrodė 
tokie šalti! Aš krausčiausi iš proto! Norėjau dezertyruoti ir sugrįžti 
namo... arba žūti! Kad tu žinotum, kaip aš troškau būti čia su ta- 
vim... kaip dabar! (Padeda galvą jai ant kelių. Jo balsas pasidaręs 
svajingas, tylus ir švelnus) Kaip nuostabiai aš svajodavau apie 
tave. Ar tau teko kada skaityti Melvilio romaną „Taipis“ — apie 
Pietų jūrų salas? 

KRISTINA (krūptelėjusi, keistai). Salas! Kur viešpatauja ramybė? 

ORINAS. Vadinasi, skaitei? 

KRISTINA. Ne. 

ORINAS. Kažkas buvo paskolinęs man tą knygą. Aš skaičiau ją dau- 
gybę kartų, kol galiausiai tos Salos man tapo simboliu visko, kas 
nesusiję su karu: ramybės, šilumos, saugumo. Aš įsivaizduodavau, 
kad esu ten. Ir paskui, visą tą laiką, kai gulėjau be sąmonės, tary- 
tum ištikrųjų ten buvau. Tik-mudu su tavim — ir daugiau nė vieno 
žmogaus. Tačiau matyti tavęs nemačiau — štai kas keisčiausia. Aš 
tik jutau tave visur. Bangų mūša buvo tavo balsas. Dangus buvo 
tokios pačios spalvos kaip tavo akys. Šiltas smėlis buvo tarytum 
tavo oda. Tu buvai visa sala. (Jis nusišypso švelniai, svajingai) 
Keistos svajos, tiesa? Tik nepyk, kad buvai sala, nes tai buvo 
gražiausia sala visame pasaulyje — graži kaip tu, mama! 


KRISTINA (iki šiol žiūrėjo jam virš galvos ir sužavėta klausėsi, vis 
labiau ir labiau jaudindamasi. Jam nutilus, ją užplūsta nepaprasto 
švelnumo banga; aistringai). O,kad nebūtum tada išvažiavęs! Kad 
nebūtum leidęs jiems atimti tave iš manęs! 

ORINAS (sunerimęs). Bet aš gi sugrįžau. Dabar juk viskas gerai, 
mama! 

KRISTINA (skubiai). Taip! Aš ne tai turėjau omeny. Taip ir turėjo 
būti. 

ORINAS. Ir jau niekada tavęs daugiau nepaliksiu. Man nereikia 
Heizės ar kokios kitos. (Švelniai šyptelėjęs) Tu mano vienintelė 
mergina! 

KRISTINA (vėl švelniai, glostydama jam plaukus, šypsodamasi). 
Tu dabar jau didelis, ar ne? Negaliu tuo patikėti. Regis, tik vakar 
rasdavau tave su naktiniais marškiniais pasislėpusį viršuje ir lau- 
kiantį, gal kartais aš užlipsiu ir dar kartą pabučiuosiu prieš mie- 
gą! Ar atsimeni? 


ORINAS (vaikiškai šypteli). Aišku, atsimenu! O koks kildavo triukš- 
mas, kai tėvas mane sugaudavo! O ar atsimeni, kaip tu man leisda- 
vai šukuoti tau plaukus ir kaip man tai patikdavo? Ir dėl šito jis 
manęs neapkentė. Tavo ir dabar tokie pat nuostabūs plaukai, 
mama, visai nepasikeitę. (Jis pakelia ranką ir švelniai paliečia jos 
plaukus. Ji virpteli ir nepatenkinta atsitraukia, tačiau jis iš 
džiaugsmo šito nepastebi) Ak, mama, nuo šiol viskas bus taip 
nuostabu! Mudu ištekinsime Vini už Piterio ir liksime dviese — 
tik tu ir aš! 


Stumdomos durys galinėje sienoje kiek prasiveria, į kambarį 
tyliai įslenka Lavinija ir sustoja, žiūrėdama į juos 

KRISTINA (kaipmat pajutusi, kad Lavinija čia; susivaldo nekrūp- 
telėjusi, šiurkščiai). Ko tau reikia? 
Orinas atsigręžia ir pasipiktinęs žiūri į seserį 


LAVINIJA (blankiu, bejausmiu balsu). Ar neateisi pažiūrėti tėvo, 
Orinai? 
ORINAS (atsistodamas, irzliai). Gerai, gerai, einu. 
Jis eina pro Laviniją lyg žmogus, skubantis atlikti nemalonią 
pareigą, ir triukšmingai uždaro duris. Lavinija akimirką žiūri 
į motiną, paskui šaltai nusisuka, ketindama eiti iš kambario 


KRISTINA (pašoka). Vini! (Kai Lavinija atsisuka, griežtai) Prašau 
ateiti čia. Aš nenoriu šaukti per visą kambarį. 


Lavinija iš lėto prieina artyn ir sustoja nuo jos per ištiestą 
ranką. Jos akys žybsi, lūpos kietai susičiaupia. Motinos ir 
dukters panašumas, kai jos stovi viena priešais kitą, nepapras- 
tai ryškus 


(Prabyla tyliu, lediniu, bet kartu niekinančiu ir kone per galingu 
balsu) Ką gi, dabar gali eiti ir pasakoti Orinui viską, kas tik šaus 
į galvą! Aš jau pasakiau jam... todėl gali ir nesivarginti. Jo many- 
mu, tu pamišus! Aš papasakojau jam, ko tu prisigalvojai apie mano 
keliones į Niujorką... iš keršto!.. nes pati buvai įsimylėjusi Adamą! 
(Lavinija vos pastebimai sudreba, tačiau akimirksniu vėl sustings- 
ta. Kristina kandžiai šypteli) Tad verčiau nepainiok Orino į šiuos 
reikalus! Tau nepavyks priversti jo eiti į policiją. Net jeigu 
įtikintum jį, kad aš nunuodijau tavo tėvą — nepavyktų! Jis 
nenori — kaip kad nenori nei tu, nei tavo tėvas, nei visi Me- 
nonų mirusieji — tokio viešo skandalo, kokį užtrauktų žmogžu- 
dystės byla! Nes viskas iškiltų aikštėn! Viskas! Ir kas toks Adamas, 
ir mano neištikimybė, ir tai, kad tu žinojai... ir tavo meilė Ada- 
mui! O, patikėk manimi, aš pasistengsiu, kad visa tai išaiškėtų, jeigu 
jau įvyks teismas! Aš parodysiu visam pasauliui dukterį, kuri geidė 
savo motinos meilužio ir iš neapykantos bei pavydo mėgino pa- 
siųsti savo motiną į kartuves! (Kandžiai nusijuokia) 


Lavinija visa dreba, tačiau jos veidas išlieka rūstus ir bejaus- 
mis. Ji praveria lūpas, tarsi ketindama kažką pasakyti, bet 
tuoj pat vėl susičiaupia. Kristina tiesiog svaigsta nuo savo 
įžulios beprotiškos drąsos 

Eik ir pamėgink įtikinti Oriną, kad aš buvau nedora! Jis myli mane! 
Jis nekentė savo tėvo! Jis džiaugiasi jo mirtimi! Net jeigu žinotų, 
kad aš jį nužudžiau, vis tiek gintų mane! (Paskui nusižeminusi 
ima maldauti, pagauta isteriškos baimės, kurią ligi šiol slėpė) 
Dėl dievo meilės, nepainiok: čia Orino! Jis dar nepasveikęs! Jis 
labai pasikeitęs! Pasidaręs žiaurus ir šiurkštus! Jis apie nieką 
daugiau negalvoja, tik apie mirtį! Nesakyk jam apie Adamą! Jis 
užmuš jį! Tada aš negalėsiu gyventi! Aš nusižudysiu! 
Lavinija krūpteli, jos akyse įsižiebia žiauri neapykanta, iš- 
blyškusios lupos vėl prasiskiria, tarsi norėtų kažką pasakyti, 
tačiau ji susilaiko, staiga nusigręžia ir išeina iš kambario 
kapotais žingsniais lyg tragiška mechaninė lėlė 


biasi už stalo; apimta siaubo) Aš turiu pamatyti Adamą! Aš turiu 
perspėti jį! (Krenta į krėslą stalo dešinėje) 


Uždanga 

TREČIAS VEIKSMAS 


Veiksmo vieta ta pati kaip ir antrame „Sugrįžimo“ veiksme — 
Ezros Menono kabinetas. Jo kūnas, apvilktas karine uniforma, 
guli ant juodai drapiruotos pakylos, kuri pastatyta išilgai gali- 
nės sienos tiesiai po jo portretu virš židinio. Galva — deši- 
nėje. Į kaukę panašus jo veidas — stulbinanti portreto kopija, 
tik mirties kiek nutolinta ir sugriežtinta,— atrodo tarytum 
akmeninis 


Stalas ir krėslai, stovėję per vidurį, dabar patraukti į kairę. 
Ant šito stalo pastatyta lempa. Abiejuose marmurinės židinio 
atbrailos galuose — po stovą su trim žvakėm, apšviečiančiom 
portretą viršuje ir numirėlį apačioje 


Prie numirėlio galvos, šioje pakylos pusėje, stovi kėdė 


Orinas stovi galvūgalyje, už pakylos, įsitempęs tarsi karys 
sargyboje. Jis nežiūri žemyn į tėvą, bet, paskendęs įtarimų 
kupinuose apmąstymuose, žvelgia į tolį. Jo veidas žvakių švie- 
soje stulbinančiai panašus į mirusiojo ir į veidą portrete 


Šis veiksmas prasideda keliom akimirkom anksčiau, negu pasi- 
baigia ankstesnysis 


ORINAS (apimtas gėdos ir jausdamas kaltę, piktai sau priekaištau- 
ja). Dieve, kaip aš galiu šitaip galvoti! Esu šlykšti kiaulė, jeigu... 
Prakeikta Vini! Ji turbūt išsikraustė iš proto! (Tuomet, tarsi 
norėdamas atsikratyti tų minčių, nukreipia žvilgsnį į tėvą) 


Tą pačią akimirką holo tarpduryje tyliai pasirodo Lavini- 
ja ir sustojusi žiūri į Jį 

(Jis nepastebi Lavinijos. Žiūrėdamas į tėvą, kreipiasi į jį 
su keista draugiška pašaipa) Kas tu esi? Dar vienas lavonas! 
Mudu su tavim matėm jais nusėtus laukus ir kalvų šlaitus... jie 
nieko nereiškė!.. nieko, gal tik bjaurų pokštą, kokį gyvenimas kar- 
tais iškrečia sau pačiam! (Sausai šyptelėjęs) Mirtis tau taip tinka! 
Mirtis tinka Menonams! Tu visuomet buvai panašus į statulą 
įžymaus velionio... sėdinčio parke ar apžergusio arklį miesto 
aikštėje... tuščiu žvilgsniu žvelgiančio virš gyvenimo... ignoruo- 
jančio gyvenimą dėl jo netobulumo! (Linksmai, geraširdiškai suki- 
kena) Tu niekada nesistengei geriau pažinti mane, budamas 
gyvas... bet, manyčiau, mudu galėtume tapti draugais dabar, kai 
tu jau miręs! 

LAVINIJA (griežtai). Orinai! 

ORINAS (išgąstingai į ją pasisuka). Velniai rautų, liaukis šmižinė- 
jusi aplinkui! Ir apskritai, ko tu sieki? Mano nervai ir be tavęs... 
(Matydamas, kad ji nusisuka ir užrakina duris, įtariai) Kodėl tu 
užrakinai duris? 


LAVINIJA. Man reikia su tavim pasikalbėti — ir nenoriu, kad kas 
trukdytų. (Tada griežtai) Kas vertė tave kalbėt: tokius dalykus? 
Aš negaliu patikėti, kad tu pasidarei toks bejausmis ir nepagar- 
bus... | 

ORINAS (jausdamasis kaltas ir įsižeidęs). Jūs, namiškiai, per daug 
rimtai žiūrite į mirtį! Fronte kaipmat būtumėt sužinoję, kad tai tik 
pokštas! Tu nesupranti, Vini! Arba turi išmokti šaipytis, arba išeisi 
iš proto, aišku? Aš neturėjau omeny nieko pikto. Tiesiog jis 
pasirodė man stulbinančiai artimas — tas pats pažįstamas nepažįs- 
tamasis, kuris man visuomet buvo svetimas. (Dirsteli į mirusįjį, 
draugiškai šyptelėdamas) Ar žinai, kaip jis buvo pravardžiuojamas 
kariuomenėje? Senu kurmiu! Pats Grantas davė tam pradžią. Jis 
sakė, jog tėvas ne itin sumanus puolant, tačiau įsirausęs it kur- 
mis į purvą išlaikytų pozicijas iki pat pasaulio pabaigos! 

LAVINIJA. Orinai! Argi nesuvoki, kad jis buvo tavo tėvas ir kad dabar 
jis miręs? 

ORINAS (irzliai). Granto žodžiai tam tikra prasme buvo didelis 
komplimentas. 


LAVINIJA. Kai aš prisimenu, kaip jis didžiavos' tavim sugrįžęs namo! 
Jis gyrėsi, kad tu atlikai vieną narsiausių žygių, kokius jis matęs 
kare! 

ORINAS (apstulbęs, paskui karčiai šypteli). Vieną narsiausių Žygių, 
kokius jis matęs! Oho, gražiai pasakyta! Aš papasakosiu tau anek- 
dotą apie tą didvyrišką žygį. Viskas iš tikrųjų prasidėjo dar naktį, 
kai buvau prasiskverbęs už jų apkasų linijos. Aš visą laiką ieškojau 
pavojų, visur ėjau savanoriu. Labai bijojau, kad kas nors gali 
atspėti, jog man baisu! Kabojo tirštas rūkas, ir buvo taip tylu, kad 
net galėjai girdėti, kaip rūkas sunkiasi į žemę. Aš sutikau maišti- 
ninką, šliaužiantį mūsų apkasų link. Jo veidas slinko iš rūko tiesiai 
į mane. Išsitraukiau kardą ir suvariau smaigalį jam po ausim. Jis 
pažvelgė į mane idiotišku žvilgsniu, tarytum būtų atsisėdęs ant 
vinies... jo akys apsiblausė ir užgeso... (Jo balsas darosi vis tylesnis 
ir tylesnis, tarytum jis kalbėtų pats su savimi. Paskui nutyla ir 
valandėlę spokso tuščiu apmirusiu žvilgsniu virš tėvo kūno) 

LAVINIJA (sudrebėdama). Negalvok dabar apie tai! 

ORINAS (tokiu pačiu balsu kalba toliau). Grįždamas visai taip pat 
pribaigiau dar vieną. Atrodė, lyg du kartus būčiau nužudęs tą patį 
žmogų. Apėmė keistas jausmas, kad karas — tai nuolatinis to paties 
žmogaus žudymas ir kad galiausiai paaiškės, jog tas žmogus esu 
aš pats! Jų veidus aš ir dabar sapnuoju... jie pavirsta tėvo... arba 
mano veidu... Ką tai galėtų reikšti, Vini? 

LAVINIJA. Aš nežinau! Man reikia su tavim pasikalbėti! Dieve šven- 
tas, užmiršk tą karą! Jis jau pasibaigęs! 

ORINAS. Bet ne mums, kurie žudė! (Skubiai, juokaujamu balsu, 
kuriame justi kartėlis) O visa kita — tiesiog juokinga! Kitą rytą aš 
vėl buvau apkasuose. Tai įvyko prie Pitersburgo. Buvau nemiego- 
Jęs, galva apdujusi. Pamaniau, koks būtų pokštas kvailiems genero- 
lams, kaip kad mano tėvui, jeigu abi pusės staiga suprastų, jog yra 
mulkinamos, prapliuptų juokais ir kareiviai imtų spausti vieni ki- 
tiems rankas! Tada aš pradėjau juoktis ir nuėjau jų apkasų link, 
atkišęs ranką. Žinoma, mulkiu likau aš — už savo gerus norus 
buvau sužeistas į galvą. Aš įsiutau, mane apėmė noras žudyti, ir 
šaukdamas nubėgau į priekį. Tuomet dauguma mūsų kvailių irgi 
pasiuto, nubėgo paskui mane, ir mes užėmėm dalį jų pozicijų, kurių 
anksčiau nė nedrįsome pulti. Žinoma, aš padariau tai be įsakymo... 
tačiau tėvas nusprendė verčiau pažiūrėti į tai pro pirštus ir 
leisti man tapti didvyriu! Tad nieko nuostabaus, kad man tai 
kelia juoką! 

LAVINIJA (raminančiai, prieidama ir imdama jį už rankos). Tu 
pasielgei narsiai ir pats tai žinai. Aš irgi tavim didžiuojuosi. 


26. PLB 102 


Judžinas O" Nilas 402 


ORINAS (bejėgiškai). Na, gerai! Gali sau didžiuotis! (Nueina 

šalin ir išsidrebia krėsle, stovinčiame kairėje stalo pusėje) 

Lavinija stovi pakylos galvūgalyje ir žiūri į jį 

(Piktai) Na? Klok, ką norėjai, ir baikim šitą kalbą! Bet tu veltui 
aušinsi burną. Žinau, ką ketini pasakyti. Mama mane įspėjo. (Pri- 
siminęs tai, ką buvo sakiusi motina, jis paniursta) Dėl dievo, kaip 
tu gali galvoti tokius dalykus apie motiną? Koks kipšas tave kursto? 
(Tuomet linksmai) Bet aš suprantu, kad tu dabar nesava. Žinau, 
kaip smarkiai tave paveikė jo mirtis. Gal verčiau atidėtume pokalbį 
vėlesniam laikui, kai... 

LAVINIJA. Ne! (Karčiai) Nejaugi jai pavyko įtikinti tave, kad man 
pasimaišęs protas? Ak Orinai, kaip tu gali būti toks kvailas? (Ji 
prieina prie jo ir, suėmusi už pečių, prikiša savo veidą, įtaigiai) 
Pažvelk į mane! Juk širdies gilumoje tu žinai, jog esu tokia pati 
kaip visada — tavo sesuo, mylinti tave, Orinai! 

ORINAS (susijaudinęs). Aš nenorėjau... aš tik manau, kad jo mirtis 
sukrėtė tave... 

LAVINIJA. Aš tau juk niekada nemelavau. Netgi kai buvome maži, 
tu visuomet žinojai, kad sakau tiesą, ar ne taip? 

ORINAS. Taip... bet... 

LAVINIJA. Vadinasi, turi tikėti, kad nemeluosiu ir dabar! 

ORINAS. Niekas nesako, kad meluosi tyčia. Tiesiog... 

LAVINIJA. Net jeigu ji vėl suėmė tave į savo rankas taip, kad ėmei 
abejoti mano žodžiais, vis dėlto akivaizdžiais įrodymais abejoti 
negalėsi! 

ORINAS (šiurkščiai). Kokie gi tie tavo įrodymai! Aš jau viską apie 
juos žinau! (Susijaudinęs) Vini, jeigu ketini dėstyti man tuos 
kliedesius apie motiną, įspėju tave — aš neklausysiu! Gali nė 
nepradėti! 

LAVINIJA (dabar grėsmingai). Jeigu neklausysi, aš eisiu į policiją! 

ORINAS. Nebūk visiška kvaiša! 

LAVINIJA. Eisiu, jeigu neliks kitos išeities... jeigu tu priversi mane! 

ORINAS. Dievaži, tu beprotė jau vien dėl to, kad kalbi apie... 

LAVINIJA.. Policijai taip neatrodys! 

ORINAS. Vini! Ar supranti, ką tai reikš?.. 

LAVINIJA. Puikiausiai suprantu! Mudviem su tavim, nekaltiesiems, 
teks didesnė bausmė negu tam, kuris kaltas — nes mes turėsim 
gyventi toliau! Tai reikš, kad tėvo atminimas ir visų garbiųjų 

Menonų atminimas bus išniekintas siaubingame žmogžudystės 
teisme! Bet aš verčiau iškęsiu tai, negu leisiu tėvo žudikui likti 
nenubaustam! 

ORINAS. Dievulėliau, nejau tu iš tikrųjų tiki?.. 

LAVINIJA. Taip! Aš kaltinu ją žmogžudyste! (Iš suknelės iškirptės 
ji išsiima nedidelę dėžutę, kurią rado kambaryje iškart po nužudy- 
mo — „Sugrįžimas“, ketvirtas veiksmas — ir atkiša jam) Matai? 
Radau tuoj po tėvo mirties! 

ORINAS. Nebūk tokia beprotė! Ji sakė man apie tai! Čia kažkokie 
vaistai, kuriuos ji geria nuo nemigos! 

LAVINIJA (nenumaldomai, nekreipdama dėmesio į jo žodžius). 
Ir tėvas žinojo, kad buvo nunuodytas! Jis pasakė man: „Ji kalta!“ 

ORINAS. Tai tik tavo liguisti prasimanymai! Dieve, kaip tu gali 
įtarinėti?.. Ar suvoki, kad apgalvotai kaltini savo motiną... Tai per 
daug siaubinga ir beprotiška! Aš liepsiu daktarui Bleikui paskelbti 
tave pamišusia ir atiduosiu į bepročių namus! 

LAVINIJA. Prisiekiu mūsų mirusiuoju tėvu, jog sakau teisybę! (Ji 
uždeda ranką ant numirėlio ir kreipiasi į jį) Priversk Oriną 
patikėti, tėve! 

ORINAS (šiurkščiai). Nepainiok čia tėvo! Jis visuomet stodavo tavo 
pusėn — prieš mane ir mamą! (Sugriebia ją už rankos ir jėga 
atima dėžutę) Nagi! Atiduok ją man! (Įsikiša į švarko kišenę) 

LAVINIJA. Aha! Vadinasi, bijai, kad tai gali būti tiesa! 

ORINAS. Ne! Bet aš nutrauksiu tavo prakeiktus... Tačiau ko aš, 
kvailys, kreipiu į tave dėmesį? Viskas per daug jau beprotiška! Su 
pamišusia moterim neverta nė kalbėti! Bet žiūrėk, Vini, saugokis! 
Duok mamai: ramybę arba... 

LAVINIJA (įdėmiai, su kartėliu į jį žiūrėdama). Vargšas tėvas! Jis 
manė, jog karas bus padaręs iš tavęs vyrą! Deja, ne! Tu vis dar 
toks pats išlepintas verksnys, kurį ji gali apkvailinti kada tik 
užsimaniusi! 

ORINAS (užsigavęs). Šito jau per daug. 

LAVINIJA. O, ji ką tik mane perspėjo! Ji gyrėsi, kad tu nepatikėsi 
manimi, kad, netgi žinodamas, jog ji nužudė tėvą, tu tik džiau- 
gies, nes visą laiką jo nekentei! (Maldaudama) Orinai! Dėl 
dievo meilės... čia, prie jo!.. bent jau pasakyk man, kad tai 
netiesa! 

ORINAS (kaltės jausmo kankinamas, įnirtingai ginasi). Žinoma, aš 
nesu to sakęs... ir nemanau, kad ji šitaip kalbėjo. Tačiau mama man 

tūkstantį kartų brangesnė už jį! Sakau tai prie jo, net jeigu jis 
galėtų išgirsti! 

LAVINIJA (tyčia su panieka). Jeigu negaliu atverti tau akių šitaip, 
pamėginsiu kitaip! Nors atsisakai padėti man ją nubausti, tikiuosi, 
nebūsi toks bailys, kad leisi pasprukti jos meilužiui! 

ORINAS (vėl atbudus įtarimams). Meilužiui? Kokiam meilužiui? 

LAVINIJA. Tam, kuris drauge su ja rezgė tėvo nužudymo planą. 
Kuris tikriausiai gavo jai nuodų! Turiu galvoje kapitoną Brantą, 
apie kurį buvau tau rašiusi! 

ORINAS (kimiai, stengdamasis nuslopinti pavydžius įtarimus). Me- 
luoji! Ji išsakė man šlykščius tavo prasimanymus... apie jį... apie tai, 
kaip tu sekei ją Niujorke. O susitikusi ji buvo su ponu Leimaru. 

LAVINIJA. Tai štai ką ji tau pasakė! Tarytum aš galėčiau supainioti 
Leimarą su Adamu Brantu! Koks vis dėlto esi kvailys, Orinai! Ji 
bučiuoja tave ir apsimeta mylinti... nors buvo užmiršusi, kad tu 
apskritai egzistuoji, ir apie nieką kitą daugiau negalvojo, tik apie 
savo niekingą meilužį!.. 

ORINAS (įtužęs). Gana! Aš nepakęsiu!.. 

LAVINIJA. Ir dabar negalvoja apie nieką kitą, tik kaip tavo rankomis 
sustabdyti mane, kad pati galėtų pabėgti su juo ir ištekėti! 

ORINAS. Meluoji! 

LAVINIJA. Ji glėbesčiuoja tave, vaidina mylinčią motiną, ir tu per 
savo aklumą negali jos perprasti! Sakau tau, ji buvo nuėjusi į jo 
butą! Aš nusekiau paskui juos į viršų. Girdėjau, kaip ji sakė „Aš 
myliu tave, Adamai“. Ji bučiavo jį! 

ORINAS (sugriebia ją už peties, ima purtyti ir parklupdo; įsiutęs). 
Velniai tave griebtų! Prisipažink, kad meluoji, kitaip!.. 

LAVINIJA (nepabūgusi, žiūrėdama jam į akis, šaltai). Puikiai žinai, 
kad nemeluoju! Ji važinėjo į Niujorką atseit lankyti senelio, o iš 
tikrųjų mylėtis su tuo!.. 

ORINAS (su skausmu). Meluoji, velniai tave griebtų! (Grėsmingai) 
Tu išdrįsai taip kalbėti apie motiną! Jeigu tuoj pat nepateiksi 
įrodymų, aš!.. Tu toli gražu nepamišusi! Supranti, ką kalbi! Taigi 
įrodyk... arba, dievaži, aš!.. 

LAVINIJA (numetusi jo rankas nuo savo pečių, stodamasi). Duok 
man galimybę, ir aš tau įrodysiu! (Tuomet karštai) Bet kai įro- 
dysiu, ar padėsi man nubausti tėvo žudikus? 

ORINAS (pašėlusio įtūžio pagautas). Aš užmušiu tą niekšą! (Vėl 
skausmingai suabejojęs) Bet tu dar nieko neįrodei! Kol kas tik 

tušti žodžiai! Aš netikiu tavimi! Tu sakai, kad Brantas jos meilužis! 
Jeigu tai tiesa, aš pradėsiu jos neapkęsti! Tuomet neabejosiu, kad 
Ji nužudė tėvą! Padėsiu tau ją nubausti! Bet tu privalai įrodyti! 

LAVINIJA (šaltai). Galėsiu padaryti tai labai greitai. Dabar ji mirti- 
nai išsigandusi. Lėks pas Brantą pirma pasitaikiusia proga. Mes 
turime duoti jai tą progą. Ar patikėsi manimi, kai užtiksi juos 
kartu? 

ORINAS (kankinamai). Taip. (Vėl įtužio pagautas) Velniai jį rautų, 
aš!.. 

LAVINIJA (griežtai). Tsss! Tylėk. Hole kažkas yra! 


Jie laukia žiūrėdami į duris. Tada kažkas garsiai pasibeldžia 


KRISTINA (už durų pasigirsta baimingas ir įsitempęs jos balsas). 
Orinai! 

ORINAS (užsikirsdamas). Dieve! Aš negalėsiu dabar į ją pažvelgti! 

LAVINIJA (greitai sušnabžda). Neišsiduok, kad ją įtari. Apsimesk, 
jog manai, kad aš iš tikrųjų pamišusi, kaip kad ji norėjo tave 
įtikinti. 

KRISTINA. Orinai! Kodėl tu neatsiliepi? (Ji spusteli durų rankeną 
ir pamačiusi, kad jos užrakintos, su siaubu balse) Kodėl tu nuo 
manęs užsirakinai? Įleisk! (Įnirtingai daužo duris) 

LAVINIJA (šnabžda). Atsiliepk ir įleisk. 

ORINAS (nesąmoningai paklusdamas, prislopintu balsu). Einu, einu. 
(Nenoriai eina durų link) 

LAVINIJA (staiga kažką pagalvojusi, sučiumpa jį už rankos). 
Palauk! (Nespėjus jam sutrukdyti, įkiša ranką į jo kišenę, ištraukia 
dėžutę ir padeda aiškiai matomoje vietoje numirėliui ant krūti- 
nės) Stebėk ją, kai ji pamatys dėžutę... jeigu nori įrodymų! 

KRISTINA. Atidaryk duris! 


Jis prisiverčia atidaryti duris ir žingteli į šalį. Kristina 
kone įvirsta į vidų. Atrodo, kad ji tuoj nualps. Ji puola prie 
Orino ir apkabina jį, tarytum ieškodama prieglobsčio 


Orinai! Aš taip išsigandau... radusi duris užrakintas! 

ORINAS (suvaldo pašėlusį pavydo sužadintą norą atstumti ją nuo 
savęs, šiurkščiai). Ko tu išsigandai, mama? 

KRISTINA (užsikirsdama). Kodėl tu žiūri į mane... šitaip? Tu toks... 
toks panašus... į savo tėvą! 

ORINAS. Neužmiršk, kad aš ir jo sūnus! 

LAVINIJA (įspėdama). Orinai! 

KRISTINA (pasisukdama į Laviniją, kuri stovi mirusiojo galvūga- 
lyje). Jau, aišku, spėjai pripaistyti savo niekšingų melagysčių, 
tu!.. 

ORINAS (prisiminęs nurodymus, išpyškina). Jai... jai pasimaišęs pro- 
tas, mama. 

KRISTINA. Argi nesakiau? Žinojau, kad ir tu pamatysi! (Tada nera- 
miai, nenuleisdama akių nuo Lavinijos) Ar ji pasisakė, ką ketinan- 
ti daryti, Orinai? Žinau, ji rezga kažką... beprotiško! Ar ji grasino 
eisianti į policiją? Ten gali nepatikėti, jog ji išprotėjusi... (Bevil- 
tiškai maldauja, dar vis žiūrėdama į Laviniją) Tu juk neleisi jai 
padaryti tokio baisaus dalyko, ar ne? 

ORINAS (jausdamas, kad ji kalta, išlemena). Ne, mama. 

KRISTINA (jos akys, iki šiol vengusios numirėlio, dabar su siaubu 
įsisiurbia į jo veidą). Ne... atsimink, tavo tėvas nebūtų norėjęs... 
jokio skandalo... nereikia jo trikdyti... sakė... jis nori poilsio ir 
ramybės... (Ji kreipiasi į mirusįjį su keista iššaukiančia panieka) 
Ir miręs tu man atrodai toks pats, Ezra! Tu visuomet buvai man 
miręs! Aš nekenčiu mirties vaizdo! Nekenčiu net minties apie ją! 
(Ji atplėšia žvilgsnį nuo jo veido ir pamato dėžutę su nuodais. 
Dusliai riktelėjusi atšoka ir spokso į ją kaltai, su baime) 

ORINAS. Mama! Dėl dievo meilės, nutilk! (Įtampa atslūgsta, ir jis 
ironiškai, negailestingai nusijuokia) Dieve! O aš tikėjausi, kad 
namie pagaliau rasiu išsigelbėjimą nuo mirties! Verčiau jau nebū- 
čiau grįžęs į gyvenimą... iš savo ramybės salos! (Šaltai žvelgia 
į motiną) Bet tai jau prarasta! Tu mano prarastoji sala, taip, ma- 
ma? (Nusigręžia ir tarsi aklas, kliūvančiom kojom, išeina iš kam- 
bario) 


Lavinija vogčiomis ištiesia ranką ir pačiumpa dėžutę. Tai išva- 
duoja iš sustingimo Kristiną, kuri tarsi užhipnotizuota negalė- 
jo atitraukti akių nuo dėžutės. Kaip paklaikusi ji žiūri į kalti- 
nantį, suakmenėjusį Lavinijos veidą 


LAVINIJA (niūriu, abejingu balsu). Brantas gavo jums šituos vaistus 
nuo nemigos... juk taip? 

KRISTINA (nelabai susivokdama). Ne! Ne! Ne! 

LAVINIJA. Matau, kad jis. Žinojau... bet norėjau įsitikinti. (Ji įsikiša 
dėžutę už suknelės iškirptės, pasisuka — tiesi, atlošusi pečius — 
ir tarsi medinėm kojom išeina iš kambario) 

KRISTINA (lyg pamišusi nuseka ją žvilgsniu, paskui vėl įsistebeilija 
į numirėlio veidą. Tada beviltišku balsu kreipiasi į jį). Ezra! Ne- 
leisk, kad ji padarytų ką nors blogo Adamui! Aš viena dėl visko 
kalta! Neleisk Orinui!.. (Tarsi įskaičiusi atsaką numirėlio veide, 
ji iš siaubo nutyla, neatplėšdama akių nuo to veido, atatupsta 
traukiasi durų link ir išbėga) 


Uždanga 

KETVIRTAS VEIKSMAS 


Prie rytų Bostono krantinės prišvartuoto kliperio vairagalis; 
priešakiniame plane — prieplaukos grindinys. Burlaivio prie- 
kis ir vidurinė dalis toli kairėje, matome tik jo užpakalinę 
dalį nuo bizanstiebio iki išriesto laivagalio dešinėje. Laivas 
nepakrautas, todėl juodas jo bortas iškilęs devynias ar dešimt 
pėdų virš krantinės. Viršuje dešinėje, ant juto, matyti šturva- 
las. Kairėje — šturmano kabina ir durys į trapą, einantį že- 
myn, į kajutę. Pačioje kairėje — bizanstiebis, žemiausia rėja 
vos matoma viršuje, bizanio bomas nutįsęs virš denio į dešinę. 
Blausi šviesa sklinda iš kajutės vidaus pro iliuminatorius po 
viršutiniu deniu. Priekyje kairėje, krantinėje, matyti sandėlio 
galas 


Naktis, praėjus dviem dienom po antro veiksmo ir dienai po 
Ezros Menono laidotuvių. Gilumoje kairėje virš horizonto ky- 
la mėnulis, savo šviesa išryškindamas juodą laivo siluetą. Vėjas 
atneša melancholišką „Šenandojos“ priedainį, traukiamą jū- 
reivio, visai įgulai pritariant; balsai sklinda virš vandens nuo 
reide stovinčio laivo, kuris kelia inkarą. Pusiau užstojamas 
sandėlio šešėlio, aukštielninkas guli girtas jūreivis ir 
knarkia. Dainos garsai, matyt, užgauna kažkokią jautrią stygą 
jo sąmonėje, nes jis sujuda ir stenėdamas sunkiai atsisėda, 
dabar jau visas nušviestas mėnesienos. Tai liesas, tvirto kūno, 
kokių šešiasdešimt penkerių metų vyriškis su styrančiu kuokš- 
tu juodų plaukų, susitaršiusia juoda barzda ir ūsais. Vėjų nu- 
gairintas veidas papurtęs, lūpos atvėpusios, didelės apvalios 
mėlynos akys pasruvusios krauju, apsiblaususios, girtos. Ta- 
čiau sykiu jis atrodo kažkoks romantiškas, turintis nepaprastų 
jūros trubadūro bruožų 

JŪREIVIS (klausosi dainavimo ir raukosi). Dainuoja kaip į balą 
perdžia! Pelėdos ūbavimas, palyginti su juo, skambėtų kaip tikra 
opera! Tuoj aš jam parodysiu, kaip reikia dainuoti „Šenandoją“! 
(Jis uždainuoja netikėtai geru tenoru, tik kiek kimiu nuo girtumo 
ir sentimentalokai liūdnu, bet vis dėlto sugebėdamas atskleisti 
visą dainos grožį) 


O Šenandoja, aš ilgiuos 

Srauniųjų tavo vandenų. 
O Šenandoja, skiria mus 
Platus Misuris. 

Ei ei, platus Misuris. 


O Šenandoja, dukrą tavo pamilau, 
Sraunioji upe, ei! 


(Staiga nustoja dainavęs, purtydamas galvą, liūdnai) Nieko ne- 
išeina! Ar tik nebūsiu padauginęs? Per anksti užrietei nosį, vaikine! 
Reikėtų dar snūstelėti! (Prigula remdamasis alkūnėmis, sutrikęs) 
Kur aš esu? O velniam tau žinoti? Gryno oro čia kiek nori, ir dar 
mėnulis pakabintas. Nebūk toks pašėlusiai smalsus! Ko dar pagei- 
dautum? Pūkų patalo ir rojalio? (Uždainuoja su sentimentaliu 
įkarščiu) 

Alaus butelaičiu ar vyno, 

Ar buteliu airiško viskio 

Jūreivis rytą ankstyvą 

Gerklę mielai praskalaus! 


(Nutyla ir ima murmėti) Ei, kas pavaišins geriausią dainininką 
visame Vakarų ir kituose prakeiktuose vandenynuose! Tuomet 
eikit velniop! Galiu ir pats nusipirkti! (Rausiasi kelnių kišenėje) 
Šitoje kišenėje turėjau... gerai atsimenu, kaip dėjausi... šitoje ki- 
šenėje buvo dešimt dolerių... (Išverčia kišenę; pagautas girto įsiū- 
čio) Ot velnias, nebėra! Švariai apkraustė! (Sunkiai atsisėda) 
Kurgi aš buvau paskutinį kartą? Aha, prisimenu! Ta geltonplaukė 
kiaulė su rausva suknele! Taip meiliai glaustėsi! Gyrė, kad gražiai 
dainuoju! (Netvirtai atsistoja) Dievaži, grįšiu tenai ir spirsiu ju- 
reivišku batu į jos riebų pasturgalį, kad žinotų!.. (Žengia žingsnį, 
bet pasvyra į šešėlį ir atsiremia į sandėlio sieną) Atgal! Stiprus 
vėjai aplink Girtuoklių ragą! Kaip sakoma, viskas paskendo. Iš- 

skyrus garbę, bet ir tos ne kažin kiek plūduriuoja! (Stovi laiky- 
damasis sienos ir laukia, kol žemė liausis siubavusi) 


Durys į trapą atsidaro, ir pro jas atsargiai išeina Adamas 
Brantas. Skubomis apsidairo aplinkui — neramiai bei įta- 
riai. Vilki mėlyną prekybinio laivo kapitono uniformą. Įsiti- 
kinęs, kad denyje nieko daugiau nėra, jis prieina prie turėklų 
ir žiuri į kairę, į krantinę, lyg kažko laukdamas. Nervingai 
įsitempęs, viena ranka švarko kišenėje. Jūreivis neišsilaiko, 
palinksta į priekį, paskui atgal, garsiai atsitrenkdamas į san- 
dėlio sieną. Brantas išgąstingai atšoka nuo turėklų ir išsitrau- 
kia iš kišenės revolverį; tuomet vėl palinksta prie turėklų ir 
grėsmingai klausia 


BRANTAS. Kas čia? Išeik į šviesą, kad matyčiau tave, arba, prisiekiu, 
šausiu! 

JŪREIVIS (irgi išsigandęs pakelia galvą, akimirksniu prablaivėjęs, 
skubiai). Šalčiau, drauguži! Paslėpk tą šavo pistoletą! Aš nedarau 
nieko blogo. (Išsvirduliuoja į mėnesieną, staiga karingai) Ne- 
manyk, kad išsigandau tavęs ar tavo šaudyklės! Kas toks esi ir kokio 
velnio grasini doro jūreivio gyvybei! Ar tik neketini apiplėšti? Šią 
naktį mane jau vieną sykį apšvarino! Einu pranešiu policijai, kad 
mačiau plėšiką... 

BRANTAS (skubiai, taikingai). Nebijok, tau niekas negrasina. Aš 
esu šio laivo kapitonas, o pastaruoju metu čia ėmė trainiotis uosto 
vagys. Kadangi nėra sargo, pats turiu būti budrus. 

JŪREIVIS (vėl akimirką prablaivėjęs, prisidėdamas ranką prie kak- 
tos). Taip, taip, sere. Būkite atsargus. Girdėjau, prieš dvi dienas 
plėšikai buvo įsilaužę į „Enės Lodž“ kajutę. Viską išdaužė ir pavo- 
gė iš kapitono du šimtus dolerių. Tikri žmogžudžiai! Sargui vos 
smegenų neištaškė! (Vėl girto karingumo pagautas) Manai, kad 
aš iš tos gaujos, ar'ne? Nagi nulipk čia, ir aš tau parodysiu, katras 
iš mūsų vagis! Nusispjaut man, kad tu škiperis! Gali būti nors pats 
Jūrų baubas, bet aš nesileisiu įžeidinėjamas! Į tavo seną geldą nesu 
parsisamdęs! Tu man ne šeimininkas! Aš stoviu sausumoj, po vel- 
nių, čia laisva šalis, ir niekas... 


Jis jau pradeda šaukti, todėl Brantas sunerimsta, kad triukšmas 
gali atkreipti kieno nors dėmesį. Skubiai įsikiša revolverį at- 
gal į kišenę ir susirūpinęs nužvelgia krantinę. Tada griežtu 
balsu nutraukia jūreivio tiradą 

BRANTAS. Užčiaupk savo prakeiktus žabtus! Arba, prisiekiu aukš- 
čiausiuoju, nulipsiu ir įkrėsiu tau proto! 

JŪREIVIS (nesąmoningai paklūsta įsakmiam balsui, ramiai). Taip, 
sere... taip. (Nei iš šio, nei iš to) Atsiprašau, sere, ar kitam reisui 
jums nereikia dainavedžio? 

BRANTAS. Kokį mėnesį dar stovėsiu. Jeigu ir tuomet būsi be darbo... 

JŪREIVIS (išdidžiai). Jūs manęs nepažįstate, tai aišku kaip dieną! 
Aš esu geriausias dainavedys, velniai rautų, iš visų, kurie tik kada 
buvo pravėrę burną! Aš tarnybos neieškau — ji pati manęs ieško! 
Aha! Škiperiai neatsidžiaugia mane nusisamdę! Kiek sykių mačiau, 
kaip škiperis su padėjėjais, apsipylę kruvinu prakaitu, mėgina iš- 
judinti įgulą, bet nė velnio jiems neišeina, kol aš neužtraukiu dai- 
nos — nespėji nė apsidairyti, o laivas jau skrieja visomis burėmis! 

BRANTAS (nekantriai). Aš neabejoju tavo sugebėjimais. Bet siūly- 
čiau eiti gulti ir išsimiegoti. 

JŪREIVIS (nekreipdamas dėmesio, liūdnai). Et, tuoj viską užvaldys 
garas, jūroje jau pilna rūkstančių virdulių, senos dienelės negrįž- 
tamai praeina... kur reikės dingti ir jums, ir man? (Vėl girto liūd- 
numo apimtas) Viskas praeina! Eibas Linkolnas mirė. Plaukiojau 
Menonų laivais, o dabar mačiau laikraštyje, kad Ezra Menonas 
irgi mirė! 

Brantas kaltai krūpteli 


(Verksmingu balsu kalba toliau) Atseit nuo širdies priepuolio, 
bet manęs neapmausi! Plaukiojau Menonų geldomis — dirbau 
be atokvėpio, ėsti gaudavau pamazgas — žinau, kad jis neturėjo 
širdies! Jeigu išskrostumėt jį, rastumėt sudžiūvusią ropę! Senas 
titnagas tikriausiai paliko krūvą pinigų! Įdomu, kam jie atiteks? 
Liko ir našlė, ar taip? 

BRANTAS (šiurkščiai). Iš kur aš galiu žinoti! (Tyčia keičia kalbą) 
Ką tu čia veiki, jūreivi? Su tokiu balsu turėtum sėdėti salone ir 
linksminti visus dainomis! 

JŪREIVIS. Aš irgi taip manau! Aš irgi taip manau! Bet mane apiplėšė, 
sere... taip... ir žinau kas... geltonplaukė šliundra, kuri buvo apka- 
binusi. Laikykis toliau nuo mergų, kitaip jos nuners tau kailį ir 
pasiklos vietoj kilimėlio! Sakau tau, škiperi! Jos ne jūrininkams, 
ne man, ir ne tau, geriau neieškokim bėdos! (Tuomet įsiteikiamai) 
Neturiu už ką išgerti, todėl ir esu čia, sere. 

BRANTAS (išsitraukia iš kišenės sidabrinį dolerį ir meta jam). Še! 

JŪREIVIS (pagrabinėjęs suranda dolerį). Dėkui, sere. (Tada meili- 
kaujamai) Puikų laivą turite, sere. Jeigu nepabijotumėte suplėšyti 
burių, jis aplenktų beveik visus... o jūs, matau, iš tokių, kurie ne- 
pabijotų. 

BRANTAS (patenkintas žvilgteli viršun į didingą savo laivo take- 
lažą). Taip! Skrieja kaip vėjas! 

JŪREIVIS. Trūksta tik gero dainininko, kad jums padėtų. Pasiklau- 
sykite dainos apie Džonį Koriką! 


Brantas, tai išgirdęs, krūpteli. Jūreivis sentimentaliai grau- 
džiai užtraukia „Džonį Koriką“ 


Mane vadina Džoniu Koriku 
Ėhei, ėhėhei! 

Už pinigą jie kalba, aš kariu, 
O kark, brolau, kark! 


BRANTAS (rūsčiai). Gana tų laidotuvių giesmių! Nešdinkis iš 
čia! Ir gyviau! 

JŪREIVIS (eina). Taip, taip, sere. (Tuomet priekaištingai) Matau, 
muzika jums neglosto ausies. Labanaktis. 

BRANTAS (lengviau atsidusdamas, piktai). Labos nakties. 


Jūreivis netvirtai nukrypuoja į kairę, tarp sandėlio ir laivo. 
Jis vėl užplėšia savo gedulingą dainą, jo balsas tolsta 


Pakoriau, sako, savo motinėlę 
Ėhei, ėhėhei! 

Pakoriau, sako, savo motinėlę! 
O kark, brolau, kark! 


(Nulydėjęs jį akimis, tyliai nusikeikia ir ima žingsniuoti deniu) 
Prakeikta giesmė! Liūdna kaip mirtis! Nujaučiu, kad man neteks 
išplukdyti šito laivo į jūrą. Jam jau nereikia manęs — bailio, pasi- 
slėpusio už moters sijono! Jūra neapkenčia bailių! 


Kairėje, tarp sandėlio ir laivo, iš tamsos vogčiomis išslenka 
juodai apsirengusi moteris, veidą slepianti po tankiu šydu. 
Pamačiusi viršuje ant denio žmogų, iš baimės prislopintai 
aikteli ir atšoka 


(Išgirdęs tai, akimirksniu išsitraukia revolverį ir įsmeigia žvilgsnį 
į sandėlio šešėlį) Kas čia? 

KRISTINA (su palengvėjimu šūkteli). Adamai! 
BRANTAS. Kristina! (Skubiai) Eik atgal prie tiltelio. Aš tave pasi- 
tiksiu. 


Ji grįžta atgal. Jis nuskuba per denį ir dingsta kairėje. Girdėti 
jų balsai, po akimirkos juodu pasirodo ant juto, iš kairės. Ji 
bejėgiškai remiasi į jį, o jis prilaiko ją apkabinęs per liemenį 


Vedu tave pro čia, nes užsklendžiau duris į pagrindinį denį. 

KRISTINA. Aš taip bijojau! Nebuvau tikra, kuris laivas! O dar sutikau 
kažkokį girtuoklį — ėjo iš čia dainuodamas... 

BRANTAS. Aha. Ką tik jo atsikračiau. Šį rytą atleidau sargą, kad 
vakare būčiau vienas. Tikėjausi, jog netrukus pasirodysi. Ar tas 
girtuoklis matė tave? 

KRISTINA. Ne. Aš užsiglaudžiau už kažkokių dėžių. (Tuomet bai- 
liai) Kam tau tas pistoletas? 

BRANTAS (niūriai). Neketinau geruoju pasiduoti... jeigu viskas būtų 
kitaip pakrypę. 

KRISTINA. Adamai! 

BRANTAS. Nejaugi tu manai, kad būčiau pasidavęs jiems gyvas? 

KRISTINA. Maldauju tavęs, Adamai! Nekalbėk dabar apie tai! Kuo 
tvirčiau apkabink ir pasakyk, kad mane myli! 

BRANTAS. Dabar ne laikas! Noriu sužinoti viską, kas buvo! (Tuoj 
pat atgailaudamas pabučiuoja ją; šiurkščiai, bet stengdamasis buti 
švelnus) Nekreipk dėmesio į mane! Aš kone išėjau iš proto, lauk- 
damas čia vienas ir nieko nežinodamas, tik tai, kas buvo parašyta 
laikraščiuose — kad jis mirė. Tos kelios dienos buvo blogiau už 
pragarą! 

KRISTINA. Jeigu žinotum, kokios jos buvo man! 

BRANTAS. Bet kažkas negerai! Matau iš tavo veido! Kas atsitiko, 
Kristina? 

KRISTINA (drebančiu balsu). Vini žino!.. Ji atėjo į kambarį jam 
mirštant! Jis pasakė jai... 

BRANTAS (šiurkščiai). Dieve! Ką ji ketina daryti? (Tuomet, ne- 
laukdamas jos atsakymo, staiga neramiai apsidairo) Kristina! Kaip 
tau pasisekė ištrūkti? Dabar ji tikrai įtars, kad tu išvykai ne pas 
tėvą. Vieną kartą ji jau sekė tave... 

KRISTINA. Ne, ne, viskas gerai. Šį rytą Orinas pareiškė, kad jo pus- 
broliai Bredfordai pakvietę jį ir Vini su nakvyne į Blekridžą ir 
kad jis vežasi drauge Vini, nes mano, jog permaina turėtų padėti 

jai atsipeikėti. Man pavyko jį įtikinti, kad iš sielvarto jai pasi- 
maišė protas... todėl jis neklausys jos kalbų... 


BRANTAS (nekantriai). Ir jis tiki? 

KRISTINA (vos girdimai). Taip... tiki... kol kas... bet nežinau, ar 
ilgai... 

BRANTAS. Ėhė... 

KRISTINA. Liepiau jam būtinai važiuoti. Taip aš gavau progą susi- 
tikti su tavimi. Jie išvažiavo iš ryto ir nežino, kad manęs nėra, bet 
jeigu paskui ir sužinotų, negalėtų įrodyti, kur buvau. Aš tik labai 
trumpam, Adamai... mums reikia aptarti... tiek visko atsitiko, ko aš 
nebuvau numačiusi... norėjau tave įspėti... 

BRANTAS. Tsss! Lipam žemyn į kajutę! Kvailai elgiamės, čia kal- 
bėdami. 

Brantas apkabinęs įveda Kristiną pro trapo duris ir tyliai jas 
uždaro. Pauzė, kurios metu virš vandens liūdnai sklinda juūrei- 
vių daina iš reide stovinčio laivo. Paskui deniu iš kairės vog- 
čiomis atslenka Orinas ir Lavinija. Ji apsivilkusi juo- 
dai — kaip ir anksčiau. Jis su uniforma, bet susisiautęs į ilgą 
apsiaustą ir ant akių užsimaukšlinęs skrybėlę nuleistais kraš- 
tais. Jos veidas šaltas ir nuožmus. Orinas netveria žiauriu kerš- 
tingu įniršiu. Jie tyliai prieina prie kajutės stoglangio, ir Ori- 
nas pasilenkia pasiklausyti. Jo veidą, apšviestą pro stoglangį 
sklindančios šviesos, iškreipia pavydus įtūžis. Lavinija ramin- 
dama padeda jam ant peties ranką. Sceną apgaubia tamsa. Kai 
po valandėlės ji vėl nušvinta, laivo borto jau nebėra. Matome 
nedidelės kajutės vidų neseniai išdažytomis šviesiai rudomis 
sienomis. Stoglangis, išeinantis į viršutinį denį, — pačiame 
lubų viduryje; prie jo prikabintas laivo kompasas. Po juo puši- 
nis stalas su trim kėdėmis — viena už stalo, kitos dvi iš galų — 
kairės ir dešinės. Ant stalo stovi artipilnis viskio butelis, stik- 
linė ir ąsotis vandens. Dešinėje kajutės sienoje įtaisyta ilga 
siaura sofa su odinėmis pagalvėlėmis. Galinėje sienoje, deši- 
nėje — durys į kapitono kajutę. Didžiulė indauja stovi prie 
kairiosios sienos, per vidurį. Virš jos kabo laivo laikrodis. To- 
liau už indaujos — durys į koridorių, einantį į pagrindinį 
denį. Į šį koridorių išeina ir trapas iš laivagalio denio. Uždegta 
lempa stovi ant indaujos, o laivo žibintas, irgi degantis — ant 
dešiniojo stalo galo 

Kristina sėdi kajutėje už stalo, Brantas — iš dešinės. 
Jos veidas atrodo išvargęs ir susenęs, lūpos įtemptos, jų kam- 
pučiai nuleisti, plaukai bei drabužiai išsidraikę, ir todėl ji pa- 
naši į pabėgėlę. Ji baigia pasakoti apie nužudymą ir po to seku- 
sius įvykius. Brantas įdėmiai klausosi 


Viršuje, ant denio, kaip ir anksčiau matyti Orinas su La- 
vinija. Orinas, palinkęs prie viršulangio, klausosi 


KRISTINA. Mirdamas jis parodė pirštu į mane ir pasakė jai, kad 
aš kalta! O paskui ji surado nuodus... 

BRANTAS (pašokdamas). Dėl dievo meilės, kodėl tu... 

KRISTINA (gailiai). Aš nualpau nespėjusi jų paslėpti! O taip kruopš- 
čiai buvau viską suplanavusi. Bet kaip aš galėjau numatyti, kad ji 
įeis būtent tą akimirką? Ir kaip galėjau žinoti, kad jis šnekėsis su 
manim taip, kaip šnekėjo? Jis išvarė mane iš proto! Kalbėjo ir 
kalbėjo apie mirtį! Tyčia kankino mane! Nieko daugiau netroškau, 
tik kad numirtų ir duotų man ramybę! 

BRANTAS (žiaurus pasitenkinimas įsižiebia jo akyse). Sakai, prieš 
mirtį jis sužinojo, kieno aš sūnus? Dievaži, tai turėjo jį įsiutinti! 

KRISTINA (gailiai kartoja). Taip kruopščiai buvau suplanavusi... 
bet kažkodėl viskas pakrypo kitaip! 

BRANTAS (niūrios nuotaikos prislėgtas vėl atsisėda). Aš žinojau! 
Jaučiau visa savo esybe! Man bus gera pamoka tai, kas įvyko ir 
kas dar įvyks! Ne taip atkeršyti aš prisiekiau prie savo motinos 
kūno! Reikėjo daryti, kaip aš norėjau — susikauti su Ezra Meno- 
nu, kaip kad du vyrai kaunasi dėl moters meilės! (Karčiai, pats 
save niekindamas) Matyt, turiu pradvokusio bailio kraujo, savo 
tėvo kraujo! Taip ir yra! 

KRISTINA. Adamai! Kai tu šitaip kalbi, mane pradeda graužti 
sąžinė! 

BRANTAS (susitvardęs, gėdindamasis) . Aš nė iš tolo nenorėjau tavęs 
kaltinti, Kristina. (Tuomet rūsčiai) Šiaip ar taip, dabar per 
vėlu gailėtis. Reikia sugalvoti, ką daryti toliau. 

KRISTINA. Taip! Vini man kelia siaubą! Ak Adamai, turi pažadėti, 
kad būsi budrus kiekvieną akimirką! Jeigu ji įtikins Oriną, kad tu 
mano meilužis... O kodėl mums nepabėgus, Adamai? Kai būsime 
toli, ji nieko negalės mums padaryti. 

BRANTAS. „Skrajojantis prekijas“ neplauks dar kokį mėnesį, gal 

net ilgiau. Negausime krovinio taip greitai, kaip savininkai tikė- 
josi. 

KRISTINA. Ar negalėtume plaukti kitu laivu... kaip keleiviai... 
į Rytus... ten galėtume susituokti... 


BRANTAS (paniuręs). Tačiau tuomet visas miestelis sužinotų, kad 
tu pabėgai. Kiltų įtarimų... 

KRISTINA. Ne. Orinas ir Vini ką nors sumeluotų. Savo pačių naudai. 
Pasakytų, kad išvažiavau į Niujorką pas savo tėvą. Ak Adamai, 
tai vienintelis dalykas, ką mes galim padaryti! Jeigu tuoj pat 
nepaspruksim kuo toliau nuo Vini, aš žinau, kad atsitiks kažkas 
siaubingo! 

BRANTAS (prislėgtas). Taip. Ko gero, dabar tai mums vienintelė 
išeitis. Penktadienį į Kiniją išplaukia „Atlantida“. Sutarsiu su jos 
kapitonu, kad mus paimtų... ir laikytų liežuvį už dantų. Ji išplaukia 
penktadienį prieš aušrą. Geriausia būtų, kad atvažiuotum pas mane 
ketvirtadienį vakare. (Tuomet su įstanga) Šią naktį parašysiu 
Klarkui ir Dausonui, kad „Skrajojančiam prekijui“ pasiieškotų 
kito kapitono. 


KRISTINA (išgirdusi nuoskaudą jo balse, gailestingai). Vargšas 
Adamas! Žinau, kaip tau skaudu palikti savo laivą. 

BRANTAS (susitvardo, pasijutęs kaltas tapšnoja jai ranką; liūdnai ir 
švelniai). Laivų yra daug... O tu tik viena, Kristina! 

KRISTINA. Aš jaučiuosi tokia kalta! Atnešiau tau vienas nelaimes! 

BRANTAS. Tu atnešei meilę — visa kita tėra kaina už ją. O ji 
galėtų būti milijoną kartų didesnė! Juk tu dabar visa man pri- 
klausai! (Prispaudžia ją prie savęs, įsmeigęs tuščią žvilgsnį 
jai virš galvos) 

KRISTINA (virpančiu balsu). Bijau, kad dabar manimi ne ką tepasi- 
girsi. Per tas kelias dienas aš labai susenau. Dabar aš bjauri. 
Tačiau vėl pasidarysiu graži — dėl tavęs!.. Aš atlyginsiu tau už 
viską! Pasistenk labai nesielvartauti dėl laivo, Adamai! 

BRANTAS (kimiai). Nekalbėkim daugiau apie jį. (Prisiversdamas 
kreivai šypteli) Aš atsisveikinsiu su jūra. Šiaip ar taip, dabar aš jai 
nereikalingas. Jūra nekenčia bailių. 

KRISTINA (su gailesčiu, mėgindama jį pralinksminti). Nekalbėk 
šitaip! Tu turi mane, Adamai! Tu turi mane! Mudu būsim lai- 
mingi — kai tik atsidursim tavo Palaimintose salose! (Staiga 
suvirpėjusi) Keista. Ir Orinas kalbėjo man apie salą... 

Orinas, tuo metu palinkęs prie pat viršulangio, grėsmingai 
atsitiesia. Lavinija ramindama sugriebia jį už rankos 


BRANTAS (su karčiu, beviltišku ilgesiu). Taip... Palaimintosios 
salos... Galbūt mes dar galim rasti savo laimę ir viską užmiršti! 
(Tuomet keistai, tarytum pats sau) Matau jas dabar... tokias 
artimas... ir tokias tolimas, už milijonų mylių! Įkaitusi žemė, 
mėnesiena, pasatai šlamina kokoso palmes, bangų mūša į barjeri- 
nius rifus tyliai niūniuoja lopšinę! Taip! Ten ramybė, ten užsimir- 
šimas... jeigu tik dabar mes rasime tas salas! 

KRISTINA (desperatiškai). Mes rasim jas! Rasim! (Bučiuoja jį) 


Pauzė 


(Išsigandusi žiūri į laikrodį) Pažvelk, jau vėlu! Adamai, man 
reikia eiti! 

BRANTAS. Dėl dievo meilės, saugokis Vini. Jeigu tau dabar kas nors 
atsitiks!.. 

KRISTINA. Nieko man neatsitiks. Bet tu privalai būti budrus, jeigu 
kartais Orinas... Iki pasimatymo, mano meile! Aš turiu eiti! Turiu! 
(Ji išsiveržia iš jo rankų, bet tuoj pat vėl puola jam į glėbį; su 
siaubu) Ak! Mane apėmė keistas jausmas... pasidarė liūdna... tarsi 
niekada tavęs nebepamatysiu! (Pradeda isteriškai kūkčioti) Ak 
Adamai, pasakyk, kad tu nesigaili! Pasakyk, kad mes būsim lai- 
mingi! Aš negaliu pakelti šito klaikaus nevilties jausmo! 

BRANTAS. Žinoma, būsim laimingi! O dabar eime! Laukti liko tik 
pora dienų. 


Jie žengia durų link 


Eisim per pagrindinį denį, taip arčiau. Aš palydėsiu tave iki prie- 
.- plaukos galo. Toliau neisiu. Mus gali pamatyti. 
KRISTINA. Vadinasi, dar valandėlę galime pabūti kartu! Ačiū dievui! 


Jie išeina į koridorių, ir Brantas uždaro duris. Pauzė. Viršuje, 
ant denio, Orinas iš po apsiausto išsitraukia revolverį ir nori 
bėgti paskui juos žemyn, į pagrindinį denį. Lavinija, bijojusi 
šito, užstoja jam kelią ir sugriebia už rankos 


ORINAS (įtužęs šnabžda). Praleisk mane! 
LAVINIJA (grumdamasi su juo). Ne! Tyliau! Tsss! Girdžiu jų balsus 
denyje! Greičiau! Į kajutę! (Įstumia jį vidun ir uždaro trapo duris) 


Po akimirkos atsidaro kajutės durys kairėje ir jie įeina 

LAVINIJA. Jis lydės iki prieplaukos galo. Mes turim kelias minutes. 
(Niūriai) Norėjai įrodymų! Na ką gi, dabar patenkintas? 

ORINAS. Taip! Tebūnie jis prakeiktas! Mirtis jam per gerai! Reikėtų 
Ji. 

LAVINIJA (įsakmiu balsu). Otinai! Prisimink, kad žadėjai nepamesti 
galvos. Turi padaryti viską taip, kaip suplanavom, kad niekas 
mūsų negalėtų įtarti. Koks gi bus kerštas, jeigu mes patys... 

ORINAS (nekantriai). Visą šitą tu man jau sakei! Nejaugi laikai mane 
kvailiu? Neturiu jokio noro būti pakartas dėl to niekšo! (Tuomet 
sielvartingai) Girdėjau, kaip ji prašė, kad jis pabučiuotų! Girdėjau, 
kaip įspėjo jį dėl manęs! (Nusijuokia baisiu juoku) O mano sala, 
apie kurią jai pasakojau... kur mudu su ja... ji nori ten plaukti... 
su juo! (Tada tūžmingai) Po velnių! Kodėl tu mane sulaikei! 
Būčiau paleidęs jam žarnas jos akivaizdoje! 

LAVINIJA (niekinamai). Denyje, kur šūvį neabejotinai kas nors 
būtų išgirdęs? Mus suimtų... o tuomet aš būčiau priversta papasa- 
koti visą teisybę, kad išsigelbėtume. Ji atsidurtų kartuvėse, bet jeigu 
mudviem ir pavyktų išsipainioti, mūsų gyvenimas būtų sugriautas! 
Vienintelis žmogus, sėkmingai išsisukęs, būtų Brantas! Jis numirtų 
laimingas, žinodamas, kad atkeršijo mums geriau, negu kada būtų 
išdrįsęs tikėtis! Ar to norėjai? 

ORINAS (niūriai). Ne. 

LAVINIJA. Tuomet elkis protingai. (Atidžiai apžvelgia kajutę, įsak- 
miu balsu) Išeik į koridorių ir pasislėpk. Jis nepastebės tavęs 
tamsoje. Eis tiesiai čia. Tada tu ir galėsi... 

ORINAS (niūriai). Pats žinau, ką daryti. Šito žaidimo neblogai iš- 
mokau... tavo ir tėvo dėka. 

LAVINIJA. Paskubėk! Eik dabar! Jis netrukus sugrįš! 

ORINAS (eina prie durų, tuomet skubiai). Girdžiu jo žingsnius. 
(Tyliai išsmunka) 


Lavinija paskubomis slepiasi už indaujos kairėje. Akimirksniu 
tarpduryje pasirodo Brantas ir, žengęs porą žingsnių, 
sustoja markstydamasis nuo šviesos. Liūdnai apmeta akimis 
kajutę 


BRANTAS (dusliai). Taigi viso labo, „Skrajojantis prekijau“! Teisy- 
bė! Man trūko vyriškumo! 


Pro duris įžengia Orinas ir du kartus iššauna, kone 
įrėmęs revolverį į Brantą. Brantas krenta kniūbsčias prie 

stalo, persiverčia aukštielninkas, akimirką sutrūkčioja ir nu- 
rimsta. Orinas šoka į priekį ir sustoja prie kuno, nukreipęs 
revolverį žemyn, pasirengęs šauti dar kartą 


LAVINIJA (lyg pakerėta žiūri į nejudantį Branto veidą). Ar jis 
negyvas? 

ORINAS. Taip. 

LAVINIJA (griežtai). Nestovėk čia! Kur kaltas, kurį atsinešei? 
Išdaužyk viską jo kajutėje. Mes juk turim sudaryti įspūdį, kad jį 
nužudė vagys! Paimk kokį vertingą daiktą! Paskui išmesim už 
borto! Greičiau! 


Orinas padeda revolverį ant stalo, išsitraukia kaltą, kurį buvo 
užsikišęs už diržo, po apsiaustu, ir eina į kapitono kajutę. Po 
akimirkos pasigirsta, kaip skyla laužomi stalčiai 


Lavinija iš lėto prieina prie negyvėlio ir stovi žiūrėdama 
į Branto veidą. Jos pačios veidas sustingęs, tuščias 


Pauzė. Girdėti, kaip Orinas kapitono kajutėje laužo Branto 
stalą ir švaisto viską iš stalčių 


(Galų gale kreipiasi į lavoną karčiu niūriu balsu) Kaip tu 
galėjai taip mylėti tą seną nedorėlę? (Nuveja šią mintį šalin, 
šiurkščiai) Bet tu jau negyvas! Viskas baigėsi! (Ryžtingai 
nusigręžia nuo jo, paskui staiga vėl atsisuka ir stovi be galo 
tiesi ir niūri, abejingai kalbėdama maldą — tarsi atlikdama 
pareigą) Teatranda viešpats pateisinimą tavo nuodėmėms! 
Tegul ilsisi Adamo Menono, mūsų pusbrolio, siela ramybėje! 


Orinas ateina iš kapitono kajutės ir nugirsta jos paskuti- 
niuosius žodžius 


ORINAS (šiurkščiai). Ilsisi? Pragare, norėjai pasakyti! (Prieina 
artyn) Išlaužiau viską, ką tik įmanoma. 

LAVINIJA. Tada eime. Ir greičiau. Ten tavo revolveris. Neužmiršk 
jo. (Eina prie durų) 

ORINAS (įsidėdamas revolverį į kišenę). Reikia dar išversti jo 
kišenes, kad atrodytų kaip tikras apiplėšimas. (Jis greitai išverčia 
Branto kišenes ir, radęs revolverį, pinigų, laikrodį su grandinėle, 
peilį, viską susikiša į savo kišenes) Išmesiu už borto kartu su 

viskuo, ką paėmiau iš jo kajutės. (Baigęs kraustyti, jis lieka 
palinkęs ties kūnu ir tarytum apžavėtas keistai žiūri į Branto 
veidą) 

LAVINIJA (sunerimusi). Orinai! 

ORINAS. Dievaži, jis panašus į tėvą! 

LAVINIJA. Ne! Eime! 

ORINAS (/arytum pats sau). Lyg būtų išsipildęs mano sapnas. Aš 
buvau nužudęs jį jau anksčiau... ne vieną sykį. 

LAVINIJA. Orinai! 

ORINAS. Ar pameni, aš tau pasakojau, kaip veidai tų žmonių, kuriuos 
nužudžiau, vis sugrįždavo ir sugrįždavo, paskui pavirsdavo tėvo 
veidu ir galiausiai mano paties? (Niauriai šypteli) Jis irgi į mane 
panašus! Galbūt tai buvo savižudybė! 

LAVINIJA (persigandusi sugriebia jo ranką). Skubėkim! Gali kas 
nors ateiti! 

ORINAS (nekreipdamas į ją dėmesio, tebespoksodamas į Brantą, 
ne savo balsu). Juo būdamas ir aš taip pat būčiau daręs. Būčiau 
mylėjęs ją, kaip kad jis mylėjo... ir dėl jos... būčiau nužudęs tėvą! 

LAVINIJA (įtemptai, purtydama jo ranką). Orinai, dėl dievo meilės, 
liaukis kalbėjęs nesąmones ir kuo greičiau einam iš čia! Nejaugi 
nori, kad mus užkluptų? (Įsirežusi tempia jį) 

ORINAS (paskutinįkart žvilgtelėdamas į numirėlį). Baisiai keista! 
Tai kažkoks bjaurus pokštas! (Leidžiasi ištempiamas į koridorių) 


Uždanga 

PENKTAS VEIKSMAS 


Veiksmo vieta ta pati kaip ir trečiame „Sugrįžimo“ veiksme — 
prie Menonų namo. Kitos dienos vakaras. Mėnulis ką tik pate- 
kėjęs. Juodas šešėlis krinta nuo pušų ant dešiniosios namo 
pusės, o kairioji pusė ryškiai nušviesta mėnesienos. Paradinės 
durys atviros, hole matyti šviesa. Visos langinės uždarytos. 
Kristina vaikštinėja keliuku palei portiką, čia atsidur- 
dama pušų šešėlyje, čia vėl išeidama į mėnesieną. Ji visa 
įsitempusi, negali nustygti vietoje. Pamačiusi ateinant keliuku 
kažką, ko ji laukė, nuskuba pasitikti 


HEIZELĖ (pasirodo iš kairės, maloniai šypsodamasi). Štai ir aš! Kai 
tik Setas atnešė jūsų raštelį, tuoj pat išskubėjau. 

KRISTINA (bučiuoja ją, nenatūraliai jausmingai). Aš taip džiau- 
giuosi, kad tu atėjai! Gal ir nereikėjo tavęs trukdyti... 

HEIZELĖ. Koks jau čia trukdymas, ponia Menon. Man be galo smagu 
su jumis pabendrauti. 

KRISTINA. Aš taip siaubingai liūdėjau... ir taip nervinausi. Paleidau 
Henę su Eni iki rytdienos ir likau visiškai viena. (Sėda ant suoliu- 
ko) Pasėdėkim čia. Man sunku būti viduje. 

Heizelė prisėda šalia jos 

HEIZELĖ (gailestingai). Suprantu. Jūs turbūt jaučiatės baisiai 
vieniša. Tikriausiai labai jo pasigendate. 

KRISTINA (suvirpėdama). Nekalbėkim apie tai... Jis jau palaidotas! 
Jo nebėra! 

HEIZELĖ (švelniai). Jis ilsisi ramybėje, ponia Menon. 

KRISTINA (su karčia pašaipa). Kadaise ir aš buvau tokia kaip tu! 
Tikėjau, kad yra dangus! O dabar žinau, kad tik pragaras! 

HEIZELĖ. Ššš! Negalima šitaip kalbėti. 

KRISTINA (susitvardo, prisivertusi nusišypso). Bijau, kad nesu tin- 
kama pašnekovė jaunai merginai. Tave turėtų supti jaunystė, 
grožis, laisvė. O aš sena, negraži ir apnikta minčių apie mirtį! 
(Tarytum pati sau, tyliu nevilties kupinu balsu) Bet aš negaliu 
pasidaryti negraži! Neturiu teisės! 

HEIZELĖ. Jūs tik nežmoniškai nusikamavusi. Jums reikėtų gerai 
išsimiegoti. 

KRISTINA. Netikiu, kad pasaulyje yra toks dalykas kaip miegas! 
Išsimiegoti galima tik po žeme! Ten, ko gero, ateina tikra ramy- 
bė... galų gale... po visų baimių! (Prisivertusi nusijuokia) Dieve 
šventas, kaip tau turbūt nuobodu klausytis mano niūrių sampro- 
tavimų! Bet patikėk, pasikviečiau tave visai ne dėlto... Norėjau 
paklausti, gal tu ar Piteris gavot kokią žinutę iš Orino ir Vini. 

HEIZELĖ (nustebusi). Ne, nieko. Po laidotuvių mes jų daugiau ne- 
matėm. 

KRISTINA (dirbtinai nusišypso). Matyt, jie bus mane pametę. 
(Tuomet skubiai) Turiu omenyje, kad jie jau seniai turėjo būti 
grįžę. Neįsivaizduoju, kodėl užtruko. Vakar išvažiavo į Blekri- 
džą paviešėti vieną dieną pas Bredfordus. 

HEIZELĖ. Tuomet nėra ko jaudintis. Bet aš nesuprantu, kaip jie 
galėjo palikti jus vieną... tokiu metu? 

KRISTINA. O, dėl šito tai nieko tokio. Aš pati raginau juos važiuoti. 
Jie išvažiavo tuoj po laidotuvių, o aš pagalvojau, kad galiu pasi- 
naudoti proga ir aplankyti savo tėvą Niujorke. Jis serga, tu žinai, 
bet radau jį jau sveikstantį, todėl nusprendžiau tą patį vakarą 
grįžti namo. Orino su Vini laukiau apie vidurdienį, tačiau va jau 
vakaras, 0 jų dar nematyti. Turiu prisipažinti, esu labai suneri- 
musi... ir bijau. Tu negali įsivaizduoti, koks siaubas... būti visą 
naktį vienai... šitame name! (Atsigręžusi žvilgteli į namą ir su- 
virpa) 

HEIZELĖ. Gal norėtumėt, kad aš nakvočiau pas jus... turiu omeny, 
jeigu jie neparvažiuotų? 

KRISTINA (entuziastingai). Ak, ar galėtum? (Isteriškos ašaros 
ištrykšta jai iš akių. Dėkingumo apimta, bučiuoja Heizelę) Ne- 
galiu išsakyti, kokia aš būsiu tau dėkinga! Tu tokios geros širdies! 
(Prisivertusi nusijuokia) Bet stačiai nepatogu užkrauti tau tokią 
kankynę. Juk aš niekaip negaliu nurimti. Krūpčioju nuo kiekvieno 
garso. Tau tektų sėdėti su manim. 

HEIZELĖ. Nieko čia blogo, jeigu ir mažiau pamiegosiu. 

KRISTINA. Man negalima užmigti! Prižadėk, kad pažadinsi, jeigu 
pamatysi, kad užsnūdau! 

HEIZELĖ. Betgi jums to labiausiai reikėtų. 

KRISTINA. Taip... vėliau... tik ne dabar. Aš privalau neužmigti. 
(Pagauta nevilties) Kaip norėčiau, kad Orinas su Vini parva- 
žiuotų! 

HEIZELĖ (sunerimusi). Galbūt Orinas susirgo ir todėl negalėjo 
grįžti? Bet ne, vis dėlto viliuosi, kad taip neatsitiko! (Atsistoja) 
Jeigu jau lieku visai nakčiai, reikėtų parbėgti namo ir pasakyti 
mamai, kad nesijaudintų. 

KRISTINA. Taip, žinoma... bėk. (Tada išgąstingai) Bet ilgai ne- 
užtruksi, ar ne? Aš taip bijau... būti viena. 

HEIZELĖ (pabučiuoja ją, su gailesčiu). Skubėsiu kiek įmanydama. 
(Nueina keliuku kairėn ir prieš dingdama pamojuoja) 


Kristina lieka stovėti prie suoliuko, paskui vėl pradeda vaikš- 
tinėti 
KRISTINA (pastebi kažką ant keliuko; įsitermpusi pašnabždomis). 
Ji sutiko kažką prie vartų! Ak, kodėl mane taip ima baimė! (Pa- 
nikos pagauta apsisuka ir nubėga link namo; užbėgusi laipteliais 
sustoja ir atsigręžia, pasiremdama į koloną) O viešpatie, bijau net 
žiūrėti! 


Po akimirkos keliuku iš kairės ateina Orinas su Lavi- 
nija. Lavinija nenatūraliai tiesi, jos žvilgsnis rūstus, lupos 
kietai sučiauptos. Orino judesiai karštligiški. Rankoje jis 
nešasi laikraštį 


ORINAS (Vini, rūsčiai). Kalbėsiu su ja aš! Noriu būti tuo, kuris... 
(Pamatęs motiną, sudreba) Mama! (Tada kerštingai ir pašaipiai) 
O! Šį sykį tu bent jau pasitinki mane, sugrįžtantį namo! 

KRISTINA (užsikirsdama lemena). Orinai! Kodėl tu užtrukai?.. 

ORINAS. Mes ką tik buvom sutikę Heizę. Ji sakė, kad tu baisiausiai 
bijai būti čia viena. Keista — juk drauge su tavim prisiminimai 
apie tėvą! 

KRISTINA. Tu... jūs visą šitą laiką... buvot pas Bredfordus? 

ORINAS. Mes nebuvom pas Bredfordus! 

KRISTINA (suglumusi). Jūs nebuvot... Blekridže? 

ORINAS. Buvom, bet nusprendėm nelipti iš traukinio ir pavažiuoti iki 
Bostono. 

KRISTINA (išgąstingai). Iki... Bostono? 

ORINAS. O Bostone palaukėm, kol atvyko vakarinis traukinys. 
Pasitikom jį. 

KRISTINA. Ak! 

ORINAS. Mes numanėm, kad tu pasinaudosi mūsų kelione į Blekridžą 
ir atvažiuosi tuo traukiniu — ir atvažiavai! Mes sekėme tave, 
kai buvai susitikusi su savo meilužiu toje kajutėje! 

KRISTINA (nevykusiai mėgina piktintis). Orinai! Kaip drįsti šitaip... 
(Palūžusi) Orinai! Nežiūrėk taip į mane! Pasakyk... 

ORINAS. Su savo meilužiu! Ir nebandyk meluoti! Jau pakankamai 
prisimelavai, mama! Aš klausiausi nuo denio! Ką tu būtum dariusi, 
jeigu būtum mane užtikusi? Ar būtum liepusi savo meilužiui mane 
nužudyti? Juk girdėjau, kaip perspėjai jį, kad saugotųsi manęs! Bet 
tavo perspėjimas nepadėjo! 

KRISTINA (dusdama). Ką?.. Ką tu padarei? 

ORINAS. Aš jį nušoviau! 

KRISTINA (rikteli iš siaubo). O-o! Juk žinojau! (Įsikibdama į Ori- 
ną) Ne... Orinai! Tu... tu tai sakai tik norėdamas... nubausti 
mane, taip? Juk kalbėjai, kad myli mane... kad ginsi... ginsi savo 
motiną... tu negalėjai nužudyti!.. 

ORINAS (šiurkščiai, atstumdamas ją). O tėvą nužudyti tu galėjai, 
galėjai? (Įbruka laikraštį jai į rankas, rodydamas žinutę) Štai čia! 
Perskaityk, jeigu netiki! Nusipirkom Bostone, kad sužinotume, ką 
įtaria policija. Tik kelios eilutės. Tas Brantas niekam daugiau 
nerūpi — vien tau! 

Siaubo apimta ji žiūri į laikraštį. Paskui paleidžia jį iš rankų, 
susmunka ant apatinės pakopos ir pradeda aimanuoti, siel- 
vartingai grąžydama rankas. Orinas nusisuka nuo jos ir ima 
lipti laipteliais į viršų, paskui žemyn. Lavinija lyg įbesta stovi 
prie laiptelių kairėje, jos veidas panašus į kaukę 


ORINAS (šiurkščiai). Policija mano taip, kaip mes ir buvom su- 
planavę — kad jį nužudė uosto plėšikai. Jo mirties su mumis niekas 
nesusies! (Sustoja šalia jos) 


Ji žvelgia tiesiai priešais save, grąžydama rankas ir aimanuo- 
dama 


(Surinka) Mama! Liaukis dejavusi! 


Ji negirdi 

(Vėl lipa laipteliais, su įtūžiu) Kodėl tu gedi to tarnaitės išperos? 
Juk aišku, kad nužudyti tėvą suplanavo jis! Tu negalėjai šito 
padaryti! Jis apsuko tau galvą, siekdamas keršto! Užhipnotizavo 
tave! Tik sugrįžęs namo, aš iškart pamačiau, kad tu kaip nesava, 
ar prisimeni? Kaip kitaip būtum galėjus įsikalti į galvą, jog myli 
tą niekingą galviją? Kaip kitaip būtum galėjus kalbėti tokius 
dalykus... (Sustoja priešais ją) Girdėjau, kaip tareisi su juo 
plaukti į salą, apie kurią pats tau buvau pasakojęs... mūsų salą... 
kuri buvo mudu abu! (Vėl! pradeda nerimastingai laipioti į viršų 
ir žemyn) į 


Ji vis dar aimanuoja, tik tyliau ir rečiau 


(Vėl sustoja priešais ją ir sugriebia už pečių, priklaupęs šalia ant 
laiptelio; dabar jau neviltingai maldauja) Mama! Nedejuok šitaip! 
Tu dar neišsivadavusi iš jo įtakos! Bet tu užmirši jį! Aš pasistengsiu, 
kad užmirštum! Aš padarysiu tave laimingą! Mes paliksim Vini čia 
ir išplauksim į ilgą kelionę... į Pietų jūras... 

LAVINIJA (griežtai). Orinai! 


Orinas, nekreipdamas į ją dėmesio, žiūri į motinos veidą. 
Kristina jau neaimanuoja, siaubas pamažu išnyksta iš akių, 
žvilgsnis pasidaro tuščias, lūpose sustingsta nebylus sielvartas. 
Matyti, kad ji negirdi Orino 


ORINAS (purto ją, desperatiškai). Mama! Ar girdi mane? Kodėl 
nieko neatsakai? Ar tu visą laiką mylėsi jį? Gal dabar jau nekenti 
manęs? (Suklumpa priešais ją) Mama! Prabilk! Pasakyk, kad man 
atleidai! 

LAVINIJA (su karčia panieka). Orinai! Nejaugi po viso to, kas atsiti- 
ko, tu vėl ketini tapti jos vaikeliu? 


Orinas krūptelėjęs atsistoja ir sutrikęs žiūri į ją, tarsi anksčiau 
buvo užmiršęs, kad ji šalia 


(Įsakmiu, atžariu, panašiu į tėvo balsu) Duok jai ramybę! Eik 
į vidų! (Matydama, kad jis dar dvejoja, griežčiau) Girdi, kas 
tau sakoma? Žygiuok! 

ORINAS (nejučia kilsteli ranką, lyg norėdamas atiduoti pagarbą; 
užsimiršęs). Klausau, sere. (Mechaniškai užlipa laipteliais; žiūrė- 
damas į namą, keistu balsu) Kodėl langinės iki šiol uždarytos? 
Tėvas jau išneštas. Reikėtų įleisti mėnesienos. (Įeina į vidų) 

Lavinija prieina prie motinos. Kristina ir toliau žiūri tuščiu 
žvilgsniu priešais save. Jos veidas tapęs tragiška mirties 
kauke. Ji tarsi nemato, kad jos duktė čia. Lavinija žvelgia 
į ją šaltomis, smerkiančiomis akimis 


LAVINIJA (galų gale rūsčiai prabyla) . Jis susilaukė pelnytos bausmės 
už savo nusikaltimą. Pati žinote, jog tai teisinga. Tik šitaip galėjo 
triumfuoti teisingumas. 


Motina krūupteli. Dukters žodžiai pažadina ją iš skausmingo 
sustingimo ir vėl sukelia jausmų agoniją. Kristina pašoka ir 
įsmeigia į dukterį klaikų veriantį žvilgsnį, kuriame nenumal- 
doma neapykanta grumiasi su siaubu ir baime. Kad ir būdama 
geležinės savitvardos, Lavinija žengteli atgal. Nenuleisdama 
nuo jos akių, Kristina traukiasi laipteliais į viršų, kol sustoja 
tarp dviejų portiko kolonų priešais paradinės duris. Lavinija 
krusteli, lyg norėdama ją sulaikyti, ir sukrėsta šūkteli — žo- 
džiai, rodos, ištrūksta prieš jos valią 


Mama! Ką jūs ketinat daryti? Jūs dar galit gyventi! 

KRISTINA (dėbteli į ją, tarytum tai buvo paskutinis įžeidimas; 
šaižiai, paniekinamai). Gyventi! (Pradeda veriamai juoktis, 
staiga nutyla, pakelia rankas prie veido ir mosteli taip, tarsi 
amžiams norėtų ištrinti Lavinijos atvaizdą iš atminties. Tada nusi- 
suka ir skubiai įeina į vidų) 


Lavinija vėl sujuda, lyg norėdama sekti paskui ją. Bet aki- 
mirksniu susivaldo ir ryžtingai nusigręžia nuo namo. Ji stovi 
įsitempusi, atlošusi pečius, nelyginant rūstus, juodai apsirengęs 
sargybinis 


LAVINIJA (nepermaldaujamu balsu, pati sau). Tai teisingumas! 


Nuo gatvės, toli iš dešinės, atsklinda silpnas baritono atbal- 
sis — tai Setas artėja prie vartų, traukdamas savo mėgstamą 
liūdnąją „Šenandoją“ po vakarinio apsilankymo smuklėje 


O Šenandoja, aš ilgiuos 

Srauniųjų tavo vandenų. 
O Šenandoja, skiria mus 
Platus Misuris, 

Ei, ei, platus... 

Pirmame namo aukšte, kairėje, ten, kur Ezros Menono kabi- 
netas, pokšteli pistoleto šūvis. Lavinija sudrebėjusi aikteli, 
atsisuka į laiptelius, pradeda jais lipti, bet vėl sustoja 


LAVINIJA (sukrėsta išlemena). Tai teisingumas! Tavo teisingumas, 
tėve! 


Iš svetainės dešinėje pasigirsta Orino šūksmas „Kas čia?!“ 
Trinkteli durys. Paskui iš kabineto atsklinda siaubo kupinas 
Orino klyksmas, kai atranda motinos kūną, o po akimirkos jis 
paklaikęs išbėga pas Laviniją 


ORINAS. Vini! (Sugriebia ją už rankos, užsikirsdamas) Mama... 
nusišovė... tėvo pistoletu... pakviesk daktarą... (Beviltiškai, skaus- 
mingai) Ne... per vėlu... ji mirusi! (Lyg paklaikęs) Kodėl... kodėl 
ji taip padarė, Vini? (Jausdamas savo kaltę, kančios kupinu balsu) 
Tai aš ją pastūmėjau! Norėjau, kad pasikankintų! Ji negalėjo man 
atleisti! Ir kam aš pasakiau, kad nušoviau? Kam?.. 

LAVINIJA (išsigandusi, delnu uždengia jam burną). Tyliau! 

ORINAS (atplėšia jos ranką, karštai). Kodėl neleidau jai patikėti, 
kad jį nužudė plėšikai? Tada ji nebūtų pajutusi man neapykantos! 
Būtų užmiršusi jį! Būtų sugrįžusi pas mane! (Šiurpiu smerkiamu 
balsu) Aš ją nužudžiau! 

LAVINIJA (sugriebdama jį už pečių). Dėl dievo meilės, ar gali nusi- 
raminti? 

ORINAS (paklaikęs, mėgindamas ištrūkti). Paleisk mane! Aš turiu 
ją surasti! Turiu prašyti atleidimo! Turiu!.. (Staiga suglemba ir 
isteriškai, sielvartingai pravirksta) 


Lavinija ramindama jį apkabina 


(Kūkčiodamas) Bet ji mirė... Jos nėra... Kaip ji dabar man atleis? 
LAVINIJA (raminamai). Šššš! Šššš! Tu juk turi mane, Orinai. Aš 
myliu tave. Aš padėsiu tau viską užmiršti. 


Jis pasisuka eiti atgal į namą, dar vis bejėgiškai kukčiodamas. 
Dešinėje, jau netoliese, pasigirsta Seto balsas 


Mus išskyrė vandens audringi, 
Ei toli aš likau, ei toli. 


Priekyje, dešinėje, pasirodo ir pats Setas. Lavinija alsi- 
gręžia į jį 

SETAS (artėdamas). Klausyk, Lavinija, ar negirdėjai šūvio?.. 

LAVINIJA (griežtai). Eik pakviesti daktaro Bleiko. Pasakyk jam, 
kad, užėjus sielvarto priepuoliui dėl tėvo mirties, nusižudė mama. 
(Pamačiusi, kad jis, apstulbęs ir susidomėjęs, bet stengdamasis 
neišsiduoti, spokso į ją — dar griežčiau) Neužmirši, ką privalai 
pasakyti? 

SETAS (iš lėto). Gerai. Pasakysiu, Vini... ką tik liepsi. (Paniuręs 
nueina keliuku į dešinę) 


Lavinija pasisuka ir tiesi kaip styga, rūsčiu, į kaukę panašiu 
veidu, nuseka įkandin Orino į namą 


Uždanga 


Trečia dalis 


APSĖSTIEJI 


VEIKĖJAI 


LAVINIJA MENON 
ORINAS, jos brolis 
PITERIS NAILZAS 
HEIZELĖ, jo sesuo 
SETAS 

EIMOSAS EIMZAS 
AIRA MEKELIS 
DŽO SILVA 
EBNERIS SMOLAS 


VEIKSMO VIETA IR LAIKAS 


PIRMAS VEIKSMAS. Pirmas paveikslas. Menonų namo eksterjeras — 1866 
metų vasaros vakarą 

PIRMAS VEIKSMAS. Antras paveikslas. Menonų namo svetainė — iškart 
po pirmo paveikslo 

ANTRAS VEIKSMAS. Kabinetas vakare — praėjus mėnesiui 

TREČIAS VEIKSMAS. Svetainė — iškart „po antro veiksmo 

KETVIRTAS VEIKSMAS. Kaip ir pirmame pirmo veiksmo paveiksle — Menonų 
namo eksterjeras vėlyvą popietę po trijų dienų 

PIRMAS VEIKSMAS 


PIRMAS PAVEIKSLAS 


Menonų namo eksterjeras (kaip ir dviejose ankstesnėse trilo- 
gijos dalyse) giedrą vasaros vakarą, praėjus metams. Saulė 
ne per seniausiai nusileidusi, tačiau vakaro žara dar nutviesku- 
si baltą, panašų į šventyklos portiką. Kolonos meta ilgus juodus 
šešėlius ant namo sienos. Visos langinės uždarytos, paradinės 
durys užkaltos lentomis — ženklas, kad name niekas negyvena 


Penkių žmonių būrelis stovi ant keliuko netoli suolo, priekyje, 
kairėje. Tarp jų — Setas Bekvitas ir Eimo- 
sas Eimzas, kurie buvo pasirodę pirmame „Sugrįžimo“ 
veiksme. Kiti trys — Ebneris Smolas, Džo Sil- 
vair Aira Mekelis. Keturi iš jų — Eimzas, Smolas, 
Silva ir Mekelis — kaip ir miestelėnai pirmuose „Sugrįžimo“ 
ir „Persekiojamųjų“ veiksmuose, atstovauja miestelio gyven- 
tojus ir sudaro gyvenimišką Menonų dramos foną. Smolas — 
nedidelio ūgio, prakaulus, šešiasdešimt penkerių metų senukas, 
dirbantis metalo dirbinių krautuvėje pardavėju. Jis visiškai 
pražilęs, su išsipešiojusia ožio barzdele, šviesių smalsių akių, 
rausvo veido, balsas — šaižus, rėžiantis ausį. Silva, šešiasde- 
šimtmetis žvejybos laivo kapitonas, portugalas — triukšmingas 
storulis, kalbantis kimiu bosu. Susivėlusiais pilkais plaukais ir 
vešliais žilstelėjusiais ūsais. Mekelis — fermeris; vaikšto šlub- 
čiodamas, pasiremdamas lazdele. Žvilgantį, raukšlėtą jo veidą 
ilgina žilos kvadratinės žandenos. Jis plikas, suktų gelsvai 
rudų akių. Kalbėdamas tęsia žodžius, truputį dūsta nuo 
astmos. Visi penki gerokai įkaušę. Setas laiko rankoje molinį 
ąsotį. Senukai atrodo gana komiškai. Jie panašūs į berniukus, 
besimėgaujančius draudžiamais malonumais 

SMOLAS. Dieve visagali, tu gal prilipai prie ąsočio, Setai? 
MEKELIS. Dangus neatleis jam — į senatvę jis darosi šykštus! 
SILVA (užplėšia dainą). 


Alaus butelaičiu ar džino, 
Ar buteliu airiško viskio 
Jūreivis rytą ankstyvą 
Gerklę mielai praskalaus! 


EIMZAS (ironiškai). Tu gerklę skalauji tik'tuomet, kai boba nemato! 
SILVA. Ji vieši pas gimines Niubedforde. Kokio velnio man jaudin- 
tis! (Vėl uždainuoja) 
Valio! Valio! Valio! Aš linksminuosi kaip kadaise. 
Valio! Valio! Valio! Jos giminės man davė laisvę. 


EIMZAS (plekšnodamas jam per nugarą). Velniai tave griebtų, Džo, 
ar tik nežadi tapti poetu! 


Visi nusikvatoja 


SMOLAS. Dieve visagali, Setai, tu visiškai neturi širdies! Matai, kad 
žmogus miršta iš troškulio, bet pats tarytum prikepęs prie ąsočio! 
(Tiesia ranką) 

SETAS. Ne, palauk! Kiaurai tave permatau! (Mirktelėjęs kitiems) 
Jis nori prisiplempti dėl drąsos, kad paskui neišsigąstų, jeigu kokia 
šmėkla klestelėtų ant kelių! Gudrus tu, Ebneri! Išmauksi mano 
viskį ir dar lažybas laimėsi! 

MEKELIS. Teisingai, Setai! Tegu nesukčiauja! 

DŽO. Jeigu šmėklos panašios į žmones, tai Ezros bobos šmėklą, 
dievaži, priimčiau ant kelių! Mm! (Gašliai sučepsi lūpomis) 

EIMZAS. Aš irgi! Buvo į ką pažiūrėti! 

SMOLAS (neramiai žvilgtelėjęs į namą). Žmonės kalba, kad jos 
šmėkla čia ir vaidenasi, ar tiesa? 

SETAS (mirktelėjęs kitiems). Aha, jos ir dar kiek kitų! Kapinėse 
pilna Menonų, tai jie naktimis ir susirenka į namus. Nesijaudink, 
Ebneri, turėsi nemažą kompaniją! 


Visi kiti juokiasi, kiek dirbtinai. Smolas pablykšta 


SMOLAS. Kai lažinomės, rodos, nesitarėm, kad pradėsi man sukt 
galvą, prieš einant tenai? (Išdidžiai dedasi drąsuoliu) Manęs 
neišgąsdinsi! Tokių dalykų kaip vaiduokliai išvis nebūna! 

SETAS. O aš sakau, tu bijosi įrodyti, kad nebūna! Va, sutariam viską 
prie liudininkų. Aš įleidžiu tave į Menonų namą ir lažinuosi iš 
dešimt dolerių bei galono viskio, kad neišbūsi ten iki dešimtos 
valandos — kol patekės mėnulis. Jeigu išeisi anksčiau, tu pralai- 
mėjai. Ir turi būti tamsoje, neuždegti net degtuko! Sutarta? 


SMOLAS (stengiasi laikytis drąsiai). Sutarta... tai bus tas pats, kaip 
nukniaukti tuos dešimt dolerių tau iš kišenės! 

SETAS. Pamatysim! (Išsišiepęs) Suprantama, turėtum eiti ten blaivus! 
Bet aš nereikalauju, kad būtum blaivus kaip kūdikis! Nesu toks 
beširdis. Net ir susipylęs visą galoną aš nedrįsčiau eiti ten, kur tu 
eini! (Paduodamas jam ąsotį) Še! Truktelėk! Nes tavo žiaunos, 
atrodo, jau pabalusios! 

SMOLAS. Nieko panašaus! (Tačiau pakelia ąsotį prie lūpų ir trukteli 
geroką gurkšnį) 

MEKELIS. Ei, ką darai! Nori už visus prisisiurbti! 


Smolas paduoda ąsotį jam, šis gurkšteli ir perduoda toliau, 
kol galiausiai ąsotis sugrįžta į Seto rankas. Tuo tarpu Smolas 
kalbasi su Setu 


SMOLAS. Ar nieko, jeigu įeisiu vidun nesutemus? Norėčiau žinoti, 
kur esu, kol dar šis tas matyti. 

SETAS. Nagi manau, kad gali. Geriau, kad kliuvinėdamas nesulau- 
žytum baldų, kai šmėklos puls tave vaikytis! Greitai iš Kinijos turi 
grįžti Orinas su Vini — aš gausiu velnių, jeigu kas nors bus sudau- 
žyta. (Paima ąsotį, gurkšteli, tada pastato jį ant žemės) Eime! 
Aš jau išsukau iš durų varžtus. Galiu iškart ir įleisti. (Nueina porti- 
ko link) 


Smolas seka jam iš paskos, demonstratyviai nerūpestingai 
švilpaudamas 


SMOLAS (tiems, kurie lieka stovėti). Iki pasimatymo, vaikinai. Ne- 
prastai paušim už tuos dešimt dolerių. 

MEKELIS (piktdžiugiškai sukikena). Galbūt, galbūt! Ar sutinki, kad 
būčiau vienas iš tavo karsto nešėjų, Ebneri? 

EIMZAS. O aš paguosiu tavo senutę — žinoma, jeigu jai reikės pa- 
guodos. Vargu! 

SILVA. O aš kiekvieną sekmadienį po pamaldų laistysiu tavo kapą! 
Toks jau aš žmogus, dievaži, — neužmirštu draugų, kai jie autus 
padžiauna! 


28. PLB 102 

SETAS (nuo portiko). Džo, mes visi prisidėsim! O jeigu jis liks gyvas, 
kaip dievą myliu — paskandinsim! 


Visi prapliumpa juokais, tik Smolas nė nešypteli — pokšta- 
vimas jam atrodo per žiaurus. Dangaus raudonis jau išblukęs; 
sparčiai temsta 


SMOLAS. Trauk jus velniai! 
SETAS (atplėšia lentas ir atrakina duris). Eime, aš parodysiu tau 
geriausią vietą melstis. 


Jie įžengia vidun. Lauke likęs būrelis surimtėja 


EIMZAS (išreikšdamas visų nuomonę) . Bet vis tiek aš nenorėčiau būti 
Ebnerio kailyje. Su tokiais dalykais verčiau juokų nekrėsti. 

MEKELIS. Eimosai, tu tiki vaiduokliais? 

EIMZAS. Gal ir tikiu. Kas žino, kad jų tikrai nėra? 

MEKELIS. O aš tikiu. Sakykim, Nimzų namas, kuris ne per toliausiai 
nuo manojo. Eiza Nimzas užmušė kirviu savo žmoną — ji nuolat 
jį Ujo — ir pats pasikorė ant aukšto. Aš pažinojau Beną Vilitą, 
kuris buvo nusipirkęs tą namą. Negalėjo žmogus ten gyventi — 
turėjo išsikelti kitur. Dabar tas namas baigia sugriūti. Benas girdė- 
davo kažką draskant nagais sienas ir langus, matydavo judant 
kėdes. O jis nebuvo nei melagis, nei iš bailiųjų giminės. 

SILVA. Šmėklų yra, kaip dievą myliu! Mano pusbrolis Manuelis matė 
vieną! Tai buvo banginių medžiotojų laive, Indijos vandenyne. 
Vienas jūreivis buvo nudurtas peiliu ir išmestas už borto. Paskui, 
mėnesienos naktimis, įgula matydavo jį sėdintį ant rėjos ir aima- 
nuojantį. Taigi, sere, mano pusbrolis irgi ne melagis — nebent kai 
pasigeria — ir matė tai savo akimis! 

EIMZAS (neramiai dairydamasis, siekdamas ąsočio). Na, po gurkš- 
nelį. (Užsiverčia ąsotį) 

Tą akimirką iš namo išeina Setas ir užrakina duris 

MEKELIS. Va, Setas išėjo. Matyt, kad nelabai trokšta tenai užsibūti! 

Setas greitu žingsniu prieina prie jų, stengdamasis neišsiduoti, 
kad skuba 


SETAS (kiek nenatūraliai juokauja). Dieve visagali, būtumėt matę 
Ebnerį! Jis jau baidosi baldų apdangalų, ir dantys jau tarška. 
Netrukus išlėks iš tenai kaip kamštis. Man tik neramu, ar jis turi 
dešimt dolerių. 

MEKELIS (ironiškai). Tu pats, atrodo, netvirtai jautiesi. 

SETAS (susiraukęs dėbteli). Neprasimanyk niekų. Ko jūs visi tokie 
paniurę it pelėdos? 

MEKELIS. Kalbėjomės apie šmėklas. Setai, ar tu iš tikrųjų manai, 
kad name vaidenasi, ar tik erzini Ebnerį? 

SETAS (griežtai). Nebūk mulkis! Aišku, kad pajuokavau! 

MEKELIS (atkakliai). Bet būtų visiškai natūralu, jeigu vaidentųsi. 
Juk ji čia nusišovė. O kaip tu manai, ar tikrai ji taip padarė iš 
sielvarto dėl Ezros mirties, kaip duktė pasakoja? 

SETAS. Žinoma, iš sielvarto! 

MEKELIS. Ir staigi Ezros mirtis tik sugrįžus namo, pačią pirmą 
naktį — viskas čia velniškai keista! 

SETAS (piktai). Velniškai keista, kad tokie seni mulkiai kaip tu, jau 
viena koja karste stovėdami, dar kaišioja nosį į svetimus reikalus. 
Štai kas iš tikrųjų keista! 

MEKELIS (irgi suirzęs). Gerai, gerai, tada šitaip pasakysiu: jeigu jie 
nebūtų Menonai, kuriems visas miestas laižo padus, labai keistų 
dalykų iškiltų aikštėn! O jei sakai, aš senas mulkis, tai tu vyresnis 
už mane ir dar didesnis mulkis! Ir karste stovi abiem kojom! 

SETAS (grūmodamas Mekeliui prieš nosį kumščiu). Viena koja ar 
abiem, bet galiu tau kada noriu šonkaulius suskaityti! 

SILVA (įsiterpia tarp jų). Nagi, gaidžiai! Pasipešit kitą kartą! 

MEKELIS (niurzgėdamas atlyžta). Čia laisva šalis, ir aš turiu teisę 
sakyt savo nuomonę! 

EIMZAS (staiga pažvelgdamas tolyn į kairę). Tsss! Žiūrėk, Setai! 
Kažkas ateina keliuku. 

SETAS (įsižiūrėdamas). Aha! Ką čia velnias?.. Tai Piteris su Heize. 
Slėpkit ąsotį, kad jus kur bala! 


Ąsotis paslepiamas po alyvomis. Po akimirkos pasirodo 
Heizelė ir Piteris. Pamatę Setą ir jo draugus, 
jie nustebę sustoja 


(Sumišęs sveikinasi) Labą vakarą. Aš čia rodau draugams namą... 
PITERIS. Sveikas, Setai. Tavęs mes ir ieškom. Ką tik gavom telegra- 
mą. Vini su Orinu atplaukė į Niujorką ir... 


Jo žodžius pertraukia prislopintas siaubo klyksmas, sklindantis 
iš namo. Kai visi atsisuka į tą pusę, paradinės durys su trenks- 
mu atsidaro, pro jas išlekia Smolas ir puola žemyn 
laipteliais. Jo veidas baltas kaip kreida, akys išsprogusios 

SMOLAS (atbėgęs prie jų, su siaubu). Dieve visagali! Išgirdau, kaip 
jie ateina manęs, perbėgau į kitą kambarį, priešais, o ten Ezros 
šmėkla, su teisėjo apdaru, tiesiai iš sienos, į mane... dievulėli, 
neištvėriau! (Išsitraukia iš kišenės banknotą ir bruka jį Setui) 
Še savo pinigus ir pasprink!  Nepasilikčiau ten ir už milijoną! 


Čia įtampa atslūgsta, ir senukus pagauna isteriškas, triukš- 
mingas girtų žmonių linksmumas, jie plyšta juokais, pliaukšė- 
dami vienas kitam per nugarą 


PITERIS (griežtai). Kas čia darosi? Ką jis ten veikė? 

SETAS (užgniauždamas juoką, sutrikęs) . Tai buvo tik pokštas, Piteri. 
(Atsigrežęs į Smolą, su panieka) Ten ant sienos kabo Ezros 
paveikslas, visai ne šmėkla, idiote tu! 

SMOLAS (pasipiktinęs). Aš atskiriu, kur paveikslas, aš pažinau jį! 
Tai buvo jis! Einam greičiau iš čia. Man jau užtenka šitų prakeiktų 
namų! 

SETAS. Jūs, vyrai, pamažėle judėkit. Aš jus pasivysiu. 


Jie visi sumurma Piteriui ir Heizelei „viso gero“ ir nueina 
į priekį, kairėn. Girdėti, kaip tolsta susijaudinusio Smolo 
balsas, su pagražinimais apsakinėjantis nuotykio siaubus 


(Tarsi atsiprašinėdamas, pasisuka į Piterį) Ebneris Smolas vis 
pučiasi, koks jis drąsus... tai aš ir susilažinau, kad jis neišbus ten... 

HEIZELĖ (pasipiktinusi). Setai! Ką pasakytų Vini, jeigu sužinotų, 
ką tu čia išdarinėji? 

SETAS. Nieko blogo juk neatsitiko. Tikriausiai Ebneris nieko ten 
nesulaužė. Ir Vini neprieštarautų sužinojusi, kodėl aš taip pasi- 
elgiau. Norėjau padaryt galą tiems prakeiktiems plepalams, kurie 
dabar sklinda mieste, — atseit šitame name vaidenasi. Juk girdė- 
jote, ar ne? 


PITERIS. Girdėjau kažkokias kvailas šnekas, bet nekreipiau dėme- 
sio... 

SETAS. Viską pradėjo ta prakeikta kvaiša, kurią aš pasamdžiau su- 
tvarkyti namo, praėjus mėnesiui, kai Vini ir Orinas išvažiavo. Ji 
ėmė plepėti, kad jaučia aplink vaiduoklius. Patys žinote, kaip greit 
tokie dalykai sklinda. Aš ir pamaniau sau, pasikviesiu Ebnerį, tą 
pagyrūną, ir lengvai nutrauksiu šnekas, pavertęs viską pokštu, iš 
kurio žmonės skaniai pasijuoks. Ir pamatysit, — kai rytoj imsiu 

pasakoti visam miestui apie šios dienos nuotykį, plepiai užsičiaups 
ir niekas į tai rimtai nebežiūrės. 

PITERIS (pritariamai). Gerai padarei, Setai. Velniškai gudriai 
sugalvojai! Tik juoku ir įmanoma įveikti vaiduoklius! 

SETAS. Aha. Tačiau... (Dvejoja, paskui ryžtasi pasakyti) Tarp mūsų 
ir to stulpo kalbant, juokų čia ne tiek ir daug — turiu galvoj tuos 
vaiduoklius. 

PITERIS (skeptiškai). Tik jau nesakyk, jog ir tu manai, kad name 
vaidenasi! 

SETAS (niūriai). Gal vaidenasi, o gal ir ne. Žinau tik, kad aš nepasi- 
likčiau jame nakvoti už jokius pinigus! 

HEIZELĖ (paveikta jo žodžių, bet kartu norėdama paerzinti). Setai! 
Man gėda dėl tavęs! 

PITERIS. Pirmą sykį girdžiu tave prisipažįstant, kad kažko bijai! 

SETAS. Pasitaiko akimirkų, kai tiesiog kvaila būti drąsiam! Tik 
nepagalvokite, kad aš tikiu dvasiomis, kurios slankioja aplinkui 
susisupusios į marškas, ar panašiais pamišėlių prasimanymais. 
Tačiau yra toks dalykas kaip blogio dvasia. Ir aš jaučiu ją, kai 
dieną ateinu čia tvarkos pažiūrėti, — sienos tarsi dvelkia blogiu! 

PITERIS. Niekai! 

SETAS (ramiai). Ne niekai, Piteri. Blogis slypi šiame name jau nuo 
tos dienos, kai jis buvo iš neapykantos pastatytas, ir nuo tada vis 
labiau ir labiau didėja, — tai įrodo viskas, kas čia atsitiko. Many- 
čiau, suprantate, kad aš niekam nesu šito sakęs, tik judviem. Ir 
judviem sakau tai tik dėl vienos priežasties — Vini ir Orinui 
esate patys artimiausi žmonės ir dabar, kai jie sugrįžo, privalote 
įtikinti juos, kad čia negyventų. (Įspūdingai priduria) Jų pačių 
labui! (Pakeitęs balsą) Na, aš savo pasakiau, o dabar papasakokite 
apie juos. Kada parvažiuoja? 

PITERIS. Rytoj. Vini prašė paruošti namus jų atvykimui. Tai galime 
ir pradėti. 

SETAS (aiškiai nenoromis). Jūs ketinate tai padaryti šį vakarą? 

HEIZELĖ. Reikia, Setai. Laiko turime labai nedaug, bent truputį 
aptvarkysime kambarius ir nuimsime baldų uždangalus. 

SETAS. Gerai, einu į daržinę paimti žibintų. Žvakių ten yra. (Stai- 
giai apsisuka ir nueina į kairę, tarp alyvų krūmo ir namo) 

HEIZELĖ (palydėjusi jį akimis, neramiai). Niekaip negaliu perprasti 
keisto Seto elgesio. 

PITERIS. Nekreipk į jį dėmesio. Amžius, o dar romas. 

HEIZELĖ (purtydama galvą, iš lėto). Vargu. Iš tiesų šis namas 
kažkoks keistas. Aš visuomet tai jausdavau, dar prieš generolo 
mirtį ir jos savižudybę. (Suvirpa) Taip ir matau ją, sėdinčią ant 
suoliuko, kaip tą paskutinį vakarą. Ji baisiausiai bijojo likti viena. 
Bet aš maniau, kai sugrįš Vini ir Orinas, viskas bus gerai. (Tuomet 
liūdnai) Vargšas Orinas! Iki gyvenimo galo neužmiršiu, kaip jis 
atrodė per laidotuves. Vos begalėjai jį pažinti, ar ne? 

PITERIS. Taip, jis tikrai buvo palūžęs. 

HEIZELĖ. O kaip elgėsi — tarsi būdamas transe! Abejoju, ar jis susi- 
gaudė, ką daro ir kur važiuoja, kai Vini greitosiomis išteinpė jį 
į tą kelionę po Rytus. 

PITERIS. Tokia ilga kelionė geriausiai galėjo padėti jiems abiem 
užsimiršti. 

HEIZELĖ (netvirtai). Taip, tikriausiai padėjo... bet... (Nutyla ir 
atsidūsta, tuomet susirūpinusi) Įdomu, kaip Orinas laikosi. Vini 
laiškuose bemaž nieko nerašo nei apie jį, nei apie save — tik apie 
kelionę. (Pamato Setą, kuris ateina iš gilumos, kairės, garsiai 
švilpaudamas ir nešinas dviem uždegtais žibintais) Štai ir Setas. 
(Užlipa laipteliais į portiką, Piteris jai įkandin. Neryžtingai 
sustoja ir žiūri į namą; tyliai, kone pasibaisėjusi) Setas sakė tiesą. 
Vos tik čia užlipi, ir jau padvelkia kažkokiu šalčiu... 

PITERIS. Nesąmonės! Matyt, jis ir tave užkrėtė! (Sukikena) Girdi, 
kaip švilpauja drąsindamasis? 


Setas prieina artyn ir paduoda Piteriui vieną žibintą 


SETAS. Čia tau, Piteri. 
HEIZELĖ. Na, eime į vidų. Piteri, pirmiausia turėsi padėti man 
virtuvėje. Reikės įkurti ugnį. 


Jie sueina į namą. Pauzė, kurios metu girdėti, kaip Piteris iš 
vidaus atidarinėja langus pirmo aukšto kambariuose. Paskui 
stoja tyla. Tada iš priekio, kairės, pasirodo Lavinija ir 
sustojusi žiūri į namą. Iškart krinta į akis, kad ji nepaprastai 
pasikeitusi. Jos kūnas, anksčiau toks liesas ir neišsivystęs, 
dabar pastebimai papilnėjęs. Judesiai nebe tokie sukaustyti 
ir kampuoti. Dabar ji visais atžvilgiais neįtikėtinai panaši 
į motiną — netgi suknelė žalios spalvos, kurią motina taip 
mėgo. Ji nueina iki alyvų krūmo ir vėl sustoja, įdėmiai žiūurė- 
dama į namą 

LAVINIJA (atsigręžia ir šūkteli meiliu balsu, kokiu paprastai kviečia- 
mas vaikas). Nestovėk ten, Orinai! Ko gi išsigandai? Ateik čia! 


Orinas lėtai, neryžtingai ateina iš priekio, kairės. Jis 
tiesus ir įsitempęs lyg kareivis. Laikysena ir judesiai įgavę 
monumentalumo, kaip velionio tėvo. Dabar jis ne tik su usais, 
bet ir trumpa barzdele, todėl dar labiau panėši į tėvą. Veidas, 
kaip visų Menonų, labiau nei kitais kartais primena kaukę. 
Orinas baisiai sulysęs, ir juodas kostiumas atrodo pernelyg 
dukslus. Tamsus išvargęs veidas sustingęs, be jokios gyvybės 


LAVINIJA (su nerimu žvilgteli į jį ir, norėdama nuslėpti savo 
bugštavimus, prabyla meiliu motinišku balsu). Sukaupk drąsą! 
Tai tavo išbandymas! Tu turi jį atlaikyti! (Jam neatsakius, nera- 
miai) Ar tikrai pajėgsi... dabar, kai mes jau čia? 

ORINAS (apatiškai). Pajėgsiu... juk tu su manim. 

LAVINIJA (paima jo ranką ir drąsinamai patapšnoja). Šituos 
žodžius aš ir norėjau išgirsti. (Pasisukdama į namą) Žiūrėk, aš 
matau šviesą pro svetainės langines. Tikriausiai ten Piteris su 
Heize. (Pamačiusi, kad jis vis dar vengia pažvelgti į namą) Kodėl 
tu nežiūri? Ar bijai? (Tuomet griežtai, įsakmiai) Orinai! Tuojau 
pat pažvelk į namą! Ar girdi mane? 

ORINAS (apatiškai, paklusniai). Gerai, Vini. (Staigiai pakreipia 
galvą ir, giliai trūkčiojamai įkvėpęs, įsmeigia žvilgsnį į namą) 
LAVINIJA (nenuleisdama akių nuo jo veido, tarytum stengdamasi 
perduoti jam dalį savo stiprybės). Na ir ką? Juk nematyti jokių 

vaiduoklių. Sakyk! 

ORINAS (klusniai). Nematyti. 

LAVINIJA. Todėl, kad jų nėra! Pasakyk man, jog žinai, kad jų nėra, 
Orinai! 

ORINAS (tokiu pačiu balsu). Taip. 

LAVINIJA (tiriamai nužvelgia jo veidą, akivaizdžiai patenkinta). 
Eime į vidų. Nustebinsim Piterį su Heize... (Ima jį už rankos ir 
veda prie laiptelių. Jis eina nelyginant automatas. Užlipus iki 
tos vietos, kur dejuodama sėdėjo motina, kai juodu paskutinį 
kartą matė ją gyvą — „Persekiojamieji“, penktas veiksmas — 
Orinas sudreba ir sustoja) 

ORINAS (rodo ranka, užsikirsdamas) . Štai čia... ji... kai paskutinįkart 
mačiau gyvą... 

LAVINIJA (greitomis, įsakmiai jį ragindama). Visa tai praėjo ir 


Judžinas O' Nilas 440 


daugiau negrįš! Mirusieji užmiršo mus! Mes užmiršim juos! Eime! 
(Jis vangiai paklūsta. Ji nusiveda jį laipteliais į namo vidų) 


Uždanga 


ANTRAS PAVEIKSLAS 


Kaip ir antrame „Persekiojamųjų“ veiksme — Menonų namo 
svetainė. Piteris uždegęs dvi žvakes ant židinio atbrailos ir 
padėjęs žibintą ant priekyje stovinčio stalo. Blausiai, nevieno- 
dai apšviestas kambarys pilnas šešėlių. Ilgai buvęs tuščias, jis 
atrodo taip, tarsi jame niekada nebuvo gyventa, o apdengti 
baldai panėši į vaiduoklius. Virpančioje žvakių šviesoje niūriai 
ir grėsmingai švyti Menonų portretų akys 


Pro duris gilumoje pasirodo Lavinija. Apšviestame kam- 
baryje jos pasikeitimas nepaprastai aiškiai matomas. Iš pirmo 
žvilgsnio ją būtų galima palaikyti motina, kokia toji pasirodė 
pirmame „Sugrįžimo“ veiksme. Dabar tai subrendusi moteris, 
suvokianti savo patrauklumą. Rudi su auksiniu atspalviu 
plaukai sušukuoti taip pat kaip buvo motinos. Žalia suknia 
sakytum kopija motinos suknios iš pirmo „Sugrįžimo“ veiks- 
mo. Lavinija pamažu eina į priekį. Jos judesiai dabar kupini 
moteriškos gracijos, kurios tiek daug turėjo motina. Jos 
žvilgsnis prikaustytas prie Menonų portretų. Ji artėja prie jų 
tarsi kokios jėgos stumiama ir galiausiai sustoja priešais 
židinį 
LAVINIJA (kreipiasi į portretus šiurkščiu pagiežingu balsu). Kodėl 
jūs į mane šitaip žiūrite? Aš atlikau savo pareigą jums! Tai seniai 
baigta ir pamiršta! (Atplėšusi nuo jų akis ir pamačiusi, kad Orinas 
neatsekė paskui ją į svetainę, išsigąsta, sunerimsta ir nuskuba prie 
durų šaukdama) Orinai! 
ORINAS (jo balsas atsklinda iš tamsaus holo). Aš čia. 
LAVINIJA. Ką tu ten veiki? Ateik čionai! 


Tarpduryje pasirodo Orinas. Iš veido matyti, kad jis ap- 
stulbęs,akys kaip baikštaus žvėriuko. Jis puola prie sesers, lyg 
ieškodamas prieglobsčio 

(Išgąstingai sušunka) Orinai! Kas atsitiko? 

ORINAS (keistu balsu). Aš ką tik buvau kabinete. Tikėjausi, kad ji 
lauks manęs ten, kur... (Skausmingai) Bet ji nelaukia! Jos niekur 
nėra. Tik jie... (Parodo į portretus) Visur tik jie! O jos niekada 
nebus. Ji jau niekada man neatleis! 

LAVINIJA (šiurkščiai). Orinai! Nusiramink! 

ORINAS (negirdėdamas jos, staiga su kartėliu ir piktu iššūkiu). Na 
ir tegul! Kas ji man? Aš jau nebe jos sūnus! Aš tėvo sūnus! Aš — 
Menonas! Jis sveikins mano sugrįžimą! 

LAVINIJA (piktai, įsakmiai). Liaukis, ar girdi! 

ORINAS (jos tono paveiktas atsitokėja; gailiai, sumišęs). Aš... aš 
nenorėjau... nepyk, Vini! 

LAVINIJA (dabar jau raminamai). Aš nepykstu, mielasis... tik 
tvardykis ir nieko nebijok. (Vesdama jį prie sofos) Eime, Va 
šitaip. Pasėdėkime valandėlę, gerai, kad greičiau priprastume prie 
namų. 


Jie atsisėda. Ji apkabina jį per pečius 


(Priekaištingai) Argi nežinai, kaip tu mane gąsdini, kai šitaip 
keistai elgiesi? Nejaugi nori visą laiką mane skaudinti? 

ORINAS (susisielojęs). Dievas mato, kad nenoriu, Vini! Aš tave vieną 
turiu pasaulyje! (Paima jos ranką ir nuolankiai pabučiuoja) 

LAVINIJA (raminamai). Va, šitoks būk, Orinai. (Tuomet linksmu 
dalykišku balsu) Heizė su Piteriu tikriausiai virtuvėje. Ar džiau- 
giesi, kad vėl pamatysi Heizę? 

ORINAS (dabar apatiškai). Visą kelią namo tu tik apie juos ir šne- 
kėjai. Kodėl? Ką jie gali turėti bendro su mumis... dabar? 

LAVINIJA. Daug ką. Pirmiausia mums reikia sugrįžti į paprastą, 
normalų gyvenimą ir pradėti jį iš naujo. O jų draugystė ir meilė 
labiau negu kas kita padės mums viską užmiršti. 

ORINAS (staiga šiurkščiai). Užmiršti? Aš maniau, tu seniai už- 
miršai... bent neatrodė, kad kada būtum prisiminusi! (Tuomet 
niūriai, su kartėliu) Meilė! Kokią teisę aš... mes... turim į meilę? 

LAVINIJA (su iššūkiu). Pačią didžiausią! 

ORINAS (niūriai). Mama irgi tą patį... (Keistai, tiriamai ją niužvel- 
gęs) Tu neįsivaizduoji, kokia pasidarei panaši į motiną, Vini. Ir 
ne vien todėl, kad šitaip išgražėjai... 

LAVINIJA (džiugiai, bet neįprastai droviai). Orinai, ar tu iš tikrųjų 
manai, kad aš tokia pat graži, kokia buvo ji? 

ORINAS (tarytum ji nebuvo įsiterpusi). Turiu omeny ir permainas 
tavo sieloje. Stebėjau tave nuo tada, kai išplaukėme į Rytus. 
Palengva tavo siela pasidarė kaip motinos... tarsi tu būtum pavo- 
gusi jos sielą... tarsi jos mirtis būtų išlaisvinusi tave... kad pavirstum 
ja! 

LAVINIJA (neramiai). O, tik nepradėk vėl kalbėti nesąmonių! 

ORINAS (niūriai). Negi tu nustojai tikėti sielos egzistavimu? Ma- 
nau, kad vėl imsi tikėti, kai truputį pagyvensim šitame name! 
Menonų mirusieji atvers tave. (Pašaipiai pasisuka į portretus) 
Paklausk jų, ar aš netiesą sakau? 

LAVINIJA (griežtai). Orinai! Kas tau pasidarė? Juk tokie liguisti 
priepuoliai nė karto nebuvo užėję nuo to laiko, kai išplaukėme 
iš Salų. Tu prisiekei, kad tai daugiau nepasikartos, kitaip aš 
nebūčiau sutikusi grįžti namo. 

ORINAS (nepaprastai pagiežingai). Aš turėjau išvežti tave iš Salų! 
Tai buvo mano kaip brolio pareiga! Jeigu būtum likusi ten ilges- 
niam laikui... (Piktai sukikena) 

LAVINIJA (kiek sutrikusi). Nesuprantu, apie ką tu kalbi. Aš važiavau 
ten tik dėl tavęs. 

ORINAS (vėl sukikena). Taip... bet paskui... 

LAVINIJA (griežtai). Juk tu pasižadėjai daugiau nepliaukšti tokių 
nesąmonių. 


Jis paklusniai nutyla 


(Priekaištingai) Prisimink, ką aš dėl tavęs iškentėjau. Kai iš- 
plaukėm, tu ištisus mėnesius nesuvokei ką darąs. Aš buvau nuo- 
latos apimta baimės, kad gali ką nors išplepėti. Už nieką pasaulyje 
nesutikčiau dar sykį išgyventi tų baisių dienų. Ir prisimink, kad 
grįžti užsimanei pats. Sakei man, jeigu sugrįžtum -namo ir susi- 
tiktum su savo vaiduokliais, galėtum amžiams atsikratyti kvailo 
kaltės jausmo dėl praeities. 

ORINAS (apatiškai). Žinau, Vini. 

LAVINIJA. Aš patikėjau tavimi, tu atrodei toks tvirtas. O dabar staiga 
vėl pasidarei keistas. Tu gąsdini mane. Juk tiek daug priklauso 
nuo to, kokia bus pradžia — čia, namie. (Tuomet griežtai ir įsak- 
miai) Klausyk, Orinai! Aš noriu, kad tu pradėtum viską iš 
pradžių, tuoj pat stodamas prieš savo vaiduoklius! 


Jis pasisuka ir ilgai žiūri jai į akis 

(Rūsčiai) Kas nužudė tėvą? 

ORINAS (užsikirsdamas). Brantas... iš keršto, nes... 

LAVINIJA (dar rūsčiau). Kas nužudė tėvą? Atsakyk! 

ORINAS (sudrebėjęs). Mama buvo jo įtakoje... 

LAVINIJA. Tai melas! Atvirkščiai, jis buvo jos įtakoje. Tu žinai visą 
tiesą! | 

ORINAS. Taip. 

LAVINIJA. Ji buvo svetimautoja ir žudikė, taip ar ne? 

ORINAS. Taip. 

LAVINIJA. Jeigu mes būtume pasielgę, kaip liepia įstatymas, ji būtų 
buvusi pakarta, tiesa? 

ORINAS. Taip. 

LAVINIJA. Bet mes gynėme ją. Ir ji galėjo gyventi, ar ne? O pasi- 
rinko savižudybę kaip bausmę už savo nusikaltimą — savo pačios 
valia! Tai buvo teisingumo aktas! Tu čia niekuo dėtas! Ar supranti 
tai dabar? (Kol jis dvejoja, krečiamas drebulio, ji nuožmiai 
sugriebia jį už rankos) Atsakyk! 

ORINAS (vos girdimai sušnabžda). Taip. 

LAVINIJA. O kad jauteisi kaltas dėl jos mirties, tai liguistos tavo 
vaizduotės padarinys! Dabar taip negalvoji! Ir niekuomet ne- 
galvosi! 

ORINAS. Taip. 

LAVINIJA (su dėkingumu, bet labai tyliai, nes pastangos suteikti 
jam stiprybės išsekino ją pačią). Na, matai! Gali, kai nori! (Bu- 
čiuoja jį) 


Neišlaikęs jis įsikniaubia jai į krūtinę ir pradeda tyliai kūk- 
čioti 


(Ramina jį) Na, neverk! Tu turėtum didžiuotis. Juk įrodei, kad 
nuo šiol galėsi tik juoktis iš tų savo vaiduoklių. (Tuomet gyvai, 
norėdama nukreipti jo mintis) Stokis. Padėsi nuimti tuos uždan- 
galus. Reikia ir mums griebtis kokio darbo. (Pradeda tvarkytis) 


Orinas jai padeda, paskui prieina prie lango, atstumia langines 
ir stovi žiūrėdamas į lauką. Pro galines duris įeina Pite- 
ris. Pamatęs Laviniją, sustoja lyg pritrenktas, akimirką 
mano, jog tai jos motinos šmėkla, ir jam išsprūsta siaubo 
šūksnis. Tada Lavinija pakelia į jį akis. Ji žiūri į jį neįprastai 
meiliai, lyg į savo nuosavybę 

LAVINIJA (tyliai šūkteli). Piteri! (Eina artyn šypsodamasi, kaip 
šypsotųsi jos motina) Ar tu manęs jau neatpažįsti, Piteri? 

PITERIS (išlemena). Vini! Aš... aš maniau, kad tu dar... Negaliu 
patikėti, kad čia tu! Tu pasidarei tokia panaši į savo... (Susi- 
griebia) Turiu omeny, tu tokia pasikeitusi... o mes jūsų nelaukėme 
iki... (Kvailai spoksodamas, nesąmoningai paima jos ranką) 

LAVINIJA. Žinau. Mes ketinome nakvoti Niujorke, bet paskui nu- 
sprendėme verčiau keliauti tiesiai namo. (Nužvelgia jį šypsoda- 
masi, lyg vertindama) Leisk man į tave pasižiūrėti, Piteri. Tu nė 
kiek nepasikeitęs, tiesa? Taip, tu toks pats, dėkui dievui! Visą 
kelią namo aš galvojau apie tave... taip bijojau, kad būsi pasikei- 
tęs. 

PITERIS (sukaupęs drąsą išdrožia). Tu... tu turėtum žinoti, kad aš 
visada liksiu toks pats... tau! (Tuomet, išsigandęs savo drąsos, 
skubiai nukreipia žvilgsnį į šalį) 

LAVINIJA (erzindama). Bet tu dar nepasakei, kad džiaugiesi mane 
matydamas! 

PITERIS (atsigręžęs įsistebeilija į ją. Užplūdusi meilės ir aistros 
banga įveikia jo drovumą, ir jis pratrūksta). Aš... tu žinai, kaip 
ašl.. (Tada vėl nusigręžia sutrikęs ir gelbėdamasis ima taukšti) 
Dievaži, Vini, reikėjo perspėti mus iš anksto. Mes ką tik ėmėmės 
tvarkyti namą. Aš buvau virtuvėje su Heize, kūriau ugnį... 

LAVINIJA (švelniai juokdamasi). Taip. Tu tikrai toks pats kaip 
ir anksčiau, Piteri. Dar vis bijaisi manęs. Bet dabar jau nereikia 
bijoti. Žinau, aš būdavau baisi priešgyna, tačiau... 

PITERIS. Kas taip sakė? Nebuvai! (Entuziastingai) Dievaži, tu tokia 
išgražėjusi... ir pasitaisiusi! Kelionė išties tau išėjo į gera! (Vėl 
įsistebeilija į ją, stačiai rydamas akimis) Aš vis negaliu atsikvo- 
šėti, matydamas tave spalvingai apsirengusią. Tu visuomet vilkė- 
davai juodus drabužius. 

LAVINIJA (santūriai šypteli). Tada aš buvau mirusi. 

PITERIS. Tau visada reikėtų rengtis spalvingai. 

LAVINIJA (neapsakomai patenkinta). Tu taip manai? 

PITERIS. Taip. Tau tikrai tinka. Aš... (Sumišęs nukreipia kalbą) 
O kurgi Orinas? 

LAVINIJA (dairydamasi). Jis ką tik buvo čia. (Pamato jį prie 
lango) Orinai, ką tu ten veiki? Piteris atėjo. 


Orinas uždaro langines ir nusigręžia nuo lango. Eina prie: jų, 

abejingai žvelgdamas į tuštumą, lyg nesuvokdamas, kad kas yra 
kambaryje. Lavinija neramiai žiūri į jį 
(Griežtai) Argi nematai Piterio? Kodėl nesisveikini su juo? 
Galėtum būti mandagesnis. 
PITERIS (geraširdiškai). Jis dar nespėjo. Sveikas, Orinai. Velniškai 
džiugu matyti tave sugrįžusį. 


Jie paspaudžia vienas kitam rankas. Piteriui sunkiai sekasi 
nuslėpti, kad jis nustebęs ir susirūpinęs dėl liguistos Orino 
išvaizdos 

ORINAS (atsitokėjęs prisiverčia nusišypsoti ir stengiasi kalbėti su 
Piteriu draugiškai, kaip kadaise). Sveikas, Piteri. Tu juk žinai, 
kad man malonu tave matyti, ir be tų mandagybių. Vini tebėra 
toks pats priekabių maišelis — pameni — vis mėgina išmokyti 
mane gražiai elgtis! 

PITERIS. Aišku, prisimenu! Bet argi ji nepasikeitė? Aš net nepažinau 
jos, taip papilnėjo. Be to, ką tik sakiau, kad jai labai tinka ryškios 
spalvos. Kaip tu manai? 

ORINAS (nelauktai su pikta pašaipa). Ar paklausei jos, kodėl ji 
pasisavino motinos spalvas? Aš niekaip negaliu suprasti... kol 
kas... ir nemanau, kad ji pati tai žino. Bet priežastis, ko gero, bus 
labai keista, kai galiausiai ją perprasiu — nė kiek tuo neabejoju! 

LAVINIJA (ženklu įspėja Piterį nekreipti į jį dėmesio, dirbtinai 
nusišypsodama). Neklausyk jo, Piteri. 

ORINAS (klastingai, pajuokiamai, su užuomina balse). Be to, ji 
pasidarė labai romantiška! Įsivaizduok! „Sodrios vandenyno mė- 
lynės“ įtaka... ir Salų, ar ne, Vini? 

PITERIS (nustebęs). Jūs buvote sustoję Salose? 

ORINAS. Taip. Mes pasinaudojome tuo, kad plaukėme Menonams 
priklausančiu laivu, ir, grįždami atgal, privertėme kapitoną ten 
užsukti. Išbuvome visą mėnesį. (Su priekaištingu kartėliu) Bet 
paaiškėjo, jog tai ne mano, o Vini salos. Man ten buvo bjauru... 
o nuogos moterys kėlė vien pasišlykštėjimą. Ko gero, aš turiu per 
daug Menonų kraujo, idant galėčiau pavirsti pagoniu. Bet kad 
būtum matęs Vini tarp tų vyrų!.. 

LAVINIJA (pasipiktinusi, bet ir jausdamasi kalta). Kaip tu galil.. 

ORINAS (pašaipiai). Gražūs, romantiški vyrukai — tiesa, Vini? 
Su spalvotais skurliais ant klubų, prisikaišioję į plaukus gėlių! Ak, 
iš pradžių ją kiek šokiravo jų šokiai, bet paskui ji pamilo saliečius. 

Jeigu būtume likę dar mėnesiui, neabejoju, kad vieną mėnesienos 
naktį būčiau užtikęs ją šokančią po palmėmis — nuogą kaip ir 
visi kiti! 

LAVINIJA. Orinai! Nebūk bjaurus! 

ORINAS (su pašaipa rodo į portretus). Įsivaizduok, ką būtų pajutę 
dievobaimingieji Menonų protėviai, išvydę tokį reginį! 

LAVINIJA (neramiai žvilgteli į Piterį). Kaip tu gali taip šlykščiai 
kalbėti? 

ORINAS (piktai sukikendamas). O, aš nebuvau toks aklas, kokiu 
dėjausi! Ar prisimeni Eivahenį? 

LAVINIJA (piktai). Liaukis plepėjęs kvailystes! (Jis nuolankiai pa- 
klūsta. Ji dirbtinai nusišypso ir taria motinišku balsu) Žinai, kas 
tu esi — tikras išdykėlis. Ką pagalvos Piteris? Žinoma, jis supranta, 
kad tu tik erzini mane... bet nereikėtų šitaip. Tai labai negražu. 
(Staiga nukreipia kalbą) Kodėl nenueini pas Heizę? Palauk, 
apžiūrėsiu. Noriu, kad pasirodytum jai kuo gražesnis. (Aptvarko 
jį lyg motina vaiką — patempia švarką, pataiso marškinius ir 
kaklaryšį. Orinas nenoriai išsitempia lyg kareivis. Ji netenka 
kantrybės) Nestovėk it mietą prarijęs! Būtum visai gražus, jeigu 
nusiskustum tą kvailą barzdą ir nestypsotum kaip alavinis kareivė- 
lis! 

ORINAS (klastingai, su ironija). Per mažai panašus į tėvą, ką? 
Greičiau į romantišką kliperio kapitoną, ar ne? (Kai ji krūpteli ir 
išgąstingai į jį pažvelgia, jis kandžiai nusiviepia) Ko taip išsi- 
gandai, Vini? 

LAVINIJA (susirūpinusi dirsteli į Piterį; maldaujamai ir tuo pačiu 
lyg įspėdama). Tsss! Pasistenk nekalbėti nesąmonių, gerai? (Dar 
patapšnoja per petį) Na, gali bėgti pas Heizę! 

ORINAS (įtariai pažvelgia į Piterį). Jūs velniškai nekantraujat 
manimi atsikratyti. (Nusigręžia ir įsižeidęs, sukaustytu žingsniu 
išeina iš kambario) 

Lavinija pasisuka į Piterį. Pokalbio su Orinu įtampa paveikė 
ją — ji atrodo netekusi jėgų ir įsibaiminusi 


PITERIS (sukrėstas). Kas jam pasidarė? 

LAVINIJA (įsitempusi). Tai vis dėl to paties... sužeidimo pasekmės... 
dar tėvo mirtis... ir šokas po motinos savižudybės. 

PITERIS (susijaudinęs apkabina ją, ramina). Viskas bus gerai! 
Nesijaudink, Vini! 

LAVINIJA (dėkinga priglunda prie jo). Ačiū tau, Piteri. Tu toks 
mielas. (Pažvelgdama jam į akis) Ar tebemyli mane, Piteri? 
PITERIS. Argi reikia to klausti? (Negrabiai ją suspaudžia, tada užsi- 
kirsdamas) Bet ar tu... dabar manai, kad... galbūt... galėsi mane 

pamilti? 

LAVINIJA. Taip! 

PITERIS. Tu tikrai taip manai? 

LAVINIJA. Taip! Tikrai! Aš apie tave galvojau! Viskas man tave 
primindavo — ir laivas, ir jūra — viskas, kas buvo tyra ir tauru! 
Netgi Salų gyventojai. Jie buvo tokie paprasti ir nuostabūs... 
(Tuomet skubiai) Nekreipk dėmesio į tai, ką Orinas kalbėjo apie 
Salas. Jis pasidarė nepakantus kitiems, tikras Menonas. 

PITERIS (apstulbęs). Bet, Vini... 

LAVINIJA. Ak, suprantu, kad mano žodžiai skamba keistokai. Bet 
neužmiršk, jog manyje ne vien Menonų kraujas. (Išdidžiai 
pažvelgia į portretus) Aš atlikau savo pareigą jiems! Jie negali 
turėti man jokių priekaištų! 

PITERIS (suglumęs, bet laimingas). Dievaži, tu tikrai pasikeitei! Bet 
aš tik džiaugiuosi! 

LAVINIJA. Orinas nesiliauja erzinęs mane dėl to čiabuvio — ir vien 
todėl, kad jis visada nusišypsodavo, mane sutikęs, o aš jam atsaky- 
davau. 


PITERIS (erzindamas). O, aš irgi jau pradedu pavyduliauti. 

LAVINIJA. Be reikalo. Matydama jį, aš galvodavau apie tave. Tada ir 
pradėjau svajoti, kad ištekėsiu už tavęs... ir visa kita. 

PITERIS. Na gerai, tuomet aš atsiimu savo žodžius! Lieku jam 
amžinai skolingas! (Suspaudžia ją glėbyje) 

LAVINIJA (svajingai). Aš pamilau tas Salas. Jos galutinai mane 
išlaisvino. Jos kupinos kažkokios paslapties ir grožio... gėrio... 
meilės dvasios... sklindančios iš žemės ir jūros. Ten aš užmiršau 
mirtį. Ten nebuvo ateities. Buvo tik dabartis — šilta, mėnesienos 
nutvieksta žemė... pasatas, kedenantis kokoso palmes... bangų 
mūša į rifus... laužai naktį ir širdyje tvinksintis būgno ritmas... 
šokantys čiabuviai — nuogi ir tyri, nežinantys, kas yra nuodėmė! 
(Staiga susigriebusi, išgąstingai) Bet kas gi man nutiko? Plepu lyg 
kokia patarška. Dar pamanysi, kad pasidariau baisi lengvabūdė! 

PITERIS (sukikenęs). Dievaži, ne! Aš kaip tik džiaugiuosi, kad tokia 
pasidarei! Anksčiau būdavo sunku iš tavęs žodį išpešti! 

LAVINIJA (staiga pajutusi dėkingos meilės antplūdį, apsiveja ran- 

komis apie jo kaklą). Ak Piteri, apkabink mane tvirčiau! Aš noriu 
justi meilę! Nieko nėra nuostabesnio už meilę! Anksčiau nežinojau 
šito! Buvau kvailė! (Aistringai bučiuoja jį) 


Jis bučiuoja ją, susijaudinęs ir tuo pat metu kiek apstulbintas 
jos drąsumo 


(Karštai kalba toliau) Netrukus mes susituoksim ir išsikelsim 
gyventi kur toliau nuo žmonių ir jų piktų kalbų. Mes susikursim 
sau salą sausumoje, turėsim vaikų, mylėsime juos ir mokysime 
mylėti gyvenimą, kad jie niekada netaptų neapykantos ir mirties 
vergais! (Ji krūpteli ir sušnabžda tarytum pati sau) Bet aš užmir- 
šau Oriną! 

PITERIS. Ką bendro turi Orinas su mūsų vedybomis? 

LAVINIJA. Aš negaliu jo palikti... kol jis galutinai neatsigavęs. Aš 
bijočiau.... 

PITERIS. Tegul gyvena su mumis. 

LAVINIJA (ūmiai). Ne! Aš noriu atsikratyti praeities! (Skubiai 
žvilgtelėjusi į jį; lyg patikėdama paslaptį) Pasakysiu tau, kas 
darosi Orinui — tuomet judu su Heize galėsit man padėti. Jis 
jaučiasi kaltas dėl mamos savižudybės. Supranti, tą paskutinį 
vakarą jie buvo susibarę. Jis šėlo iš pavydo ir prikalbėjo tokių 
dalykų, kurių paskui gailėjosi ir kurie jį slegia taip, kad jis ėmė 
kaltinti save dėl jos mirties. 

PITERIS. Juk tai beprotybė! 

LAVINIJA. Žinau, Piteri, tačiau, kai jam užeina tokie priepuoliai, 
neįmanoma nieko padaryti. Ne, aš nesakau, kad jis dažnai būna 
toks kaip šiandien. Paprastai jis normalus, tik tylus ir liūdnas... 
toks liūdnas, kad man plyšta širdis į jį žiūrint... tarytum mažas 
berniukas, už kažką nepelnytai nubaustas. Būk geras, perduok 
Heizei tai, ką pasakiau, kad ji nenusigąstų, jeigu Orinas ims paikai 
šnekėti. 

PITERIS. Aš perspėsiu ją. O tu nustok jaudintis dėl jo. Vienaip ar 
kitaip mes jį pastatysime ant kojų. 

LAVINIJA (vėl pajutusi dėkingumą už jo gerą širdį, su meile). Būk 
palaimintas, Piteri! (Bučiuoja jį) 


Šią akimirką pro galines duris įeina Heizelė ir Orinas. 
Heizelė iš pradžių apstulbsta, paskui laiminga nusišypso. 
Orinas krūpteli tarsi nuo smūgio. Jis spokso į juos su pavydžiu 
įniršiu ir gniaužia kumščius, tarytum ketindamas pulti 

HEIZELĖ (lyg pašiepdama nusijuokia). Atrodo, mes trukdome, 
Orinai. 
Piteris ir Vini sumišę atšoka vienas nuo kito 


ORINAS (grėsmingai). Tad štai kokie dalykai! Prisiekiu dievu!.. 

LAVINIJA (išsigąsta, bet įstengia rūsčiai šūktelėti). Orinai! 

ORINAS (staiga susiima; sutrikęs išspaudžia menką šypsenėlę). Ne- 
būk tokia griežta... Priekabių maišeli! Aš norėjau tik pagąsdinti 
jus — dėl juoko! (Pasisukdamas į Piterį ir ištiesdamas ranką; jo 
šypsena darosi šiurpi) Matau, kad jus reikia sveikinti. Ką gi... 
džiaugiuosi. 


Piteris negrabiai paspaudžia jam ranką. Heizelė suglumusiu 
veidu eina sveikinti Lavinijos. Lavinija spokso į Oriną siaubo 
kupinomis akimis 


Uždanga 

ANTRAS VEIKSMAS 


Kaip ir trečiame „Persekiojamųjų“ veiksme — Ezros Meno- 
no kabinetas, praėjus mėnesiui. Vakaras. Langinės uždarytos. 
Žvakės ant židinio atbrailos nušviečia teisėjo rūbais vilkinčio 
Ezros Menono portretą. Orinas sėdi tėvo krėsle prie stalo 
iš kairės ir kažką rašo lempos šviesoje. Šalia dešinės rankos 
sudėta nedidelė krūvelė prirašytų lapų. Jis įnikęs į darbą. 
Per praėjusį mėnesį Orinas gerokai paseno ir dabar atrodo 
beveik tokio paties amžiaus kaip tėvas portrete. Jis vilki juo- 
dais drabužiais, todėl jųdviejų panašumas stačiai neįtikėtinas. 
Niauri pasitenkinimo šypsena iškreipia jo lūpas, kai jis liaujasi 
rašęs ir perskaito ką tik pabaigtą pastraipą. Tuomet padeda 
ant stalo lapą ir persisukęs krėsle pakelia akis į portretą 


ORINAS (sardoniškai, kreipdamasis į portretą). Tiesą, visą tiesą ir 
nieko daugiau, tik tiesą! Ar to tu reikalauji, tėve? Ar esi tikras, kad 
nori visos tiesos? Ką pasakys kaimynai, jei kada nors ją sužinos? 
(Niūriai sukikena) Jums tai rizikingas sprendimas, jūsų kilnybe! 


Į duris kažkas pabeldžia 


(Skubiai čiumpa rankraštį ir įbruka į stalo stalčių) Kas ten? 

LAVINIJA. Aš. 

ORINAS (skubiai rakindamas stalčių ir kišdamas į kišenę raktą). Ko 
tu nori? 

LAVINIJA (griežtai). Prašau atidaryti duris! 

ORINAS. Gerai, tuoj. (Paskubomis aptvarko stalą, stveria iš lentynos 
pirmą pasitaikiusią knygą ir padeda ją atverstą ant stalo, tarytum 
būtų skaitęs. Tuomet atrakina duris ir grįžta į krėslą) 


Į kambarį įžengia Lavinija. Ji vilki ilgą žalio aksomo 
suknią, kokią vilkėjo Kristina trečiame „Sugrįžimo“ veiks- 

me; suknia išryškina jos plaukus bei akis. Paviršinis jos ra- 
mumas aiškiai slepia baimę ir neviltį 


LAVINIJA (įtariai žvilgteli į jį, tačiau apsimeta nerūpestinga). 
Kodėl tu užsirakinęs? (Prieina prie stalo) Ką veiki? 

ORINAS. Skaitau. 

LAVINIJA (paima į rankas knygą). Tėvo teisės knygas? 

ORINAS (pašaipiai). Kodėl gi ne? Ketinu studijuoti teisę. Jis juk to 
norėjo, jeigu pameni. 

LAVINIJA. Nejaugi tu manai, kad aš patikėsiu, Orinai? Ką tu iš 
tikrųjų veikei? 

ORINAS. Labai jau tu smalsi. 

LAVINIJA (dirbtinai šypteli). Viešpatie brangiausias, kodėl negaliu 
pasmalsauti? Pastaruoju metu tu taip keistai elgiesi — užsirakini 
čia, užveri langines, netgi dieną degini lempą. Tau negerai sėdėti 
tokiame troškiame kambaryje. Turėtum daugiau būti gryname 
ore. 

ORINAS (šiurkščiai). Aš nekenčiu dienos šviesos. Ji tarsi kaltinanti 
akis! Ne, mes atsisakėme dienos, kur gyvena normalūs žmonės... 
arba veikiau ji atsisakė mūsų. Nuolatinė naktis — mirties tamsa 
gyvenime — štai tinkamiausia aplinka kaltiesiems! Tu tikiesi šito 
išvengti, bet aš nesu toks kvailas! 


LAVINIJA. Tu vėl šneki nesąmones! 

ORINAS. Be to, aš manau, kad dirbtinė šviesa labiau tinka mano 
darbui — žmogaus, o ne dievo šviesa — menkos žmogaus pastan- 
gos suprasti save, mėginimas išgyventi tamsoje! Tai jo gyvenimo 
simbolis — lempa, baigianti degti kambaryje, pilname tykojančių 
šešėlių! 

LAVINIJA (griežtai). Tavo darbui? Kokiam darbui? 

ORINAS (pašaipiai). Nusikaltimo ir bausmės dėsnio studijavimui, 
kaip matai. 

LAVINIJA (vėl prisivertusi šypteli ir nusigręžia nuo jo). Tiek to, 
nenori — nesakyk. Būk paslaptingas, jeigu patinka. (Įsitempusi) 
Čia taip tvanku! Uždusti galima! Tai kenkia tavo sveikatai! (Pri- 
eina prie lango, atstumia langines ir pažvelgia į lauką) Tamsu 
nors į akį durk. Nė vienos žvaigždelės. 

ORINAS (niūriai). Tamsa be kelrodės žvaigždės! Kur mes einame, 
Vini? (Pašaipiai sukikena) O, tu, aišku, tariesi žinanti, kur eini, 
tačiau neužmiršk, kad kiekvienu momentu gali suklupti! 

LAVINIJA (šaižiu balsu, tarsi netekdama kantrybės). Nutilk! Nejaugi 
negali galvoti apie ką nors kitą, ne vien... (Susitvardžiusi prieina 
prie jo, švelniai) Atleisk. Šį vakarą aš baisiai nervinga. Matyt, 
nuo karščio. Ir dar tu neduadi ramybės, niekaip nesiliaudamas 
žarstyti praeities. Tai labiausiai kenkia tavo sveikatai. (Patapš- 
noja jo ranką, raminamai) Štai ir viskas, dėl ko aš nerimauju, 
mielasis. 

ORINAS. Dėkoju už rūpinimąsi mano sveikata! Bet vis dėlto per 
daug vilčių nedėk! Aš jaučiuosi gana neblogai! 

LAVINIJA (skubiai atsisukdama, įsiutusi). Kaip tu drįsti daryti 
tokias siaubingas užuominas! (Vėl didžiulėmis pastangomis susi- 
valdžiusi, prisiverčia nusišypsoti) Bet tu tik erzini mane... o aš 
nesileisiu suerzinama. Džiaugiuosi, kad geriau jautiesi. Ir vakarie- 
nės šiandien valgei nemažai. Mūsų ilgas pasivaikščiojimas su Heize 
irgi buvo tau naudingas. 

ORINAS (apatiškai). Taip. (Staiga atsilošia kėdėje) Kodėl tu nė 
valandėlės nepalieki manęs vieno su ja? Tu pritarei, kai prašiau 
jos rankos — o dabar, kai mudu susižadėję, vis tiek nepalieki mūsų 
ramybėje! (Karčiai šyptelėdamas) Bet priežastį aš žinau puikiai. 
Tu bijai, kad aš neprasitarčiau. 

LAVINIJA (sėda į krėslą priešais jį, su nuovargiu balse). Argi galima 
kaltinti mane, kai tu šitaip elgiesi? 

ORINAS (niūriai). Ne. Aš ir pats bijau užsibūti su ja vienas... bijau 
savęs. Aš neturiu teisės gyventi šalia jos. Nors mane taip traukia 
jos tyrumas! Jos meilė padeda man jaustis ne tokiam niekingam! 
(Šiurkščiai nusijuokia) Ir, tuo pat metu, milijoną kartų nie- 
kingesniam — štai kokia velniava! Todėl manau, tu veltui tikiesi 
atsikratyti manęs per Heizę. Ji — dar viena prarasta sala! Būtų 
protingiau neleisti Heizės artyn, įspėju tave. Nes, kai matau jos 
akyse meilę žudikui, mano kaltė susirenka į gumulą gerklėje tarsi 
nuodingos išvėmos, ir aš nieko kito netrokštu, tik išspjauti jas... 
ir prisipažinti! 

LAVINIJA (tyliu balsu). Taip, šito aš labiausiai ir bijau... kad, užėjus 
vienam tokiam priepuoliui, tu kam nors prasitarsi... dabar, kai 
viskas nugrimzdę į praeitį... kai nė menkiausias įtarimo šešėlis... 

ORINAS (šiurkščiai). Nejaugi tu tikėjaisi išvengti atpildo? Tai 

neįmanoma! Reikia prisipažinti ir išpirkti savo kaltę kaip liepia 
įstatymas! Tik šitaip galima nuplauti motinos kraują nuo mūsų 
sielų! 

LAVINIJA (įtūžusi). Ša! Liaukis! 

ORINAS. Paklausk mūsų tėvo, teisėjo, jeigu netiki! Jis žino! Visą 
laiką man kužda! 

LAVINIJA. O dieve! Vėl, ir vėl, ir vėl! Ar tavo kvaila sąžinė nurims 
kada nors, ar ne? Argi nematai, kaip kankini mane? Ir mane 
pradeda graužti sąžinė — dėl tavęs! (Nejučia prasiveržia senas 
pavydas) Kaip tu gali iki šiol taip mylėti tą niekingą būtybę... 
žinodamas, kad ji tik troško pamesti tave ir ištekėti už... 

ORINAS (įniršęs, kaltinamai). Taip! Visai kaip tu dabar planuoji 
pamesti mane ir ištekėti už Piterio! Bet, kaip dievą myliu, tau 
nepavyks! Tu velniškai greit atsisakysi savo kėslų, kai tik sužinosi, 
ką aš rašiau! 

LAVINIJA (sunerimusi). Ką tu rašei? 

ORINAS (jo įniršis pavirsta piktdžiugišku pasitenkinimu). Aha! 
Išsigandai, tiesa? Taip, kur neišsigąsi! 

LAVINIJA. Pasakyk man, ką čia rašei! 

ORINAS. Po velnių, tai ne tavo reikalas! 

LAVINIJA. Aš turiu žinoti! 

ORINAS. Na, kadangi jau beveik baigiau... ko gero, galiu ir pasakyti. 
Jam primygtinai prašant... (Pašaipiai mosteli ranka į portretą) 
kaip paskutinis vyriškos lyties Menonas... dėkui aukščiausiajam 
už tai!.. aš rašiau mūsų šeimos istoriją! (Žvilgtelėjęs į portretą ir 
piktai sukikenęs, priduria) Bet neketinu tvirtinti, kad jis pritaria 
viskam, ką išdėsčiau ant popieriaus... toli gražu! 

LAVINIJA (stengdamasi tvardytis, įtemptai). Kokią istoriją tu turi 
omenyje? 

ORINAS. Tikrąją mūsų šeimos nusikaltimų istoriją, pradedant nuo 
senelio Eibo... visų nusikaltimų — ir mūsų taip pat, supranti? 

LAVINIJA (priblokšta). Tu nori pasakyti, kad iš tikrųjų parašei... 

ORINAS. Taip! Aš mėginau Menonų praeityje atsekti pėdsakus 
piktos lemties, kuri valdo mūsų gyvenimus! Maniau, jeigu pavyks 
aiškiai įžvelgti juos praeity, tuomet galėsiu nuspėti, koks likimas 
laukia mūsų, Vini... bet neišdrįsau pranašauti... kol kas... nors 

galima įtarti... (Nelemtai sukikena) 

LAVINIJA. Orinai! 

ORINAS. Daugiausia prirašiau apie tave! Aš supratau, kad tu pati 
įdomiausia nusikaltėlė iš mūsų visų! 

LAVINIJA (neišlaikiusi). Kaip tu gali kalbėti tokius baisius dalykus, 
po visko, ką aš... 

ORINAS (tarsi negirdėdamas jos, negailestingai). Tiek daug keistų, 
paslaptingų dalykų iš Menonų praeities tūno tavyje! Sakykim, ar 
atsimeni pirmąjį kapitono padėjėją, Vilkinsą, kai plaukėm į San 
Franciską? Žinoma, tada tu manei, kad iš didelio sielvarto aš 
viskam abejingas... tačiau nebuvau aklas! Mačiau, kaip tu geidei 
jo! 

LAVINIJA (piktai, bet kartu kiek kaltai sutrikusi). Aš nė nežiūrėjau 
į jo pusę! Jis buvo man paprasčiausias laivo karininkas, ir niekas 
daugiau! 

ORINAS (pašaipiai). Adamas Brantas irgi buvo laivo karininkas, ar 
ne tiesa? Vilkinsas tau panėšėjo į Brantą... 

LAVINIJA. Ne! 

ORINAS. Štai todėl San Franciske tu nusimetei gedulą ir įsigijai 
naujus drabužius — mamos mėgstamos spalvos! 

LAVINIJA (įtūžusi). Liaukis kalbėjęs apie ją! Tavęs paklausius 
atrodo, kad savo gyvenimo aš niekada ir negyvenau. 

ORINAS. Tu geidei Vilkinso, kaip kad geidei Branto! 

LAVINIJA. Melas! 

ORINAS. Tai tu meluoji! Velniškai gerai žinai, kad už tavo mėginimo 
motinos nusižudymą pateikti kaip teisingumo aktą slypi pavydi 
neapykanta! Ji buvo perspėjusi mane dėl to, ir dabar aš tai puikiai 
matau! Branto reikėjo tau pačiai! 

LAVINIJA (karštai). Tai melas! Aš nekenčiau jo! 

ORINAS. Taip, kai sužinojai, kad jis jos meilužis! (Piktai, pašaipiai 
nusijuokia) Bet užmirškime praeitį — juk Žinau, kad tu niekada 
neprisipažinsi netgi pati sau! — ir pereikime prie to, ką parašiau 
apie tavo nuotykius mano prarastose salose. O gal derėtų vadinti 
jas Adamo Branto salomis! Jis irgi ten lankėsi, jeigu prisimeni! Ko 
gero, net gyveno su kokia čiabuve! Jis buvo iš tokių! Ar pagalvojai 
kada nors apie tai, kai ten buvome? 

LAVINIJA (tarytum smaugiama). Nutilki Aš... įspėju tave... aš 
daugiau nepakęsiu! 

ORINAS (lyg neišgirdęs, tuo pačiu pašiepiamu tonu). Koks rojus 
tau buvo Salos, ar ne? Tiek gražių vyrų spoksojo į tave ir tavo 
keistus nuostabius plaukus! Štai kada pagaliau pasidarei graži — 
kaip mama! Juk žinojai, kad jie visi tavęs geidžia, tiesa? Ir didžia- 
vaisi! Ypač tas Eivahenis! Tu puikiai matei, kaip jis ryte ryja tave 
akimis, nuogai išrenginėdamas! Ir tu norėjai jo! 

LAVINIJA. Ne! 

ORINAS. Nemeluok! (Tūžmingai pavydžiai ją užsipuola) Ką judu 
darėte tą naktį, kai aš sirgau, o tu buvai išėjusi pasižiūrėti begė- 
diško jų šokio? Kažkas nutiko tarp judviejų! Aš mačiau tavo 
veidą, kai grįžusi stovėjai su juo prie mūsų trobelės! 

LAVINIJA (dabar ramiai ir oriai). Aš pabučiavau jį atsisveikin- 
dama, ir viskas — iš dėkingumo! Jis buvo toks tyras ir geraširdis. 
Su juo aš pirmą kartą gyvenime supratau, kad viskas, kas susiję su 
meile, gali būti malonu ir taip natūralu. 

ORINAS. Vadinasi, tu jį pabučiavai? Ir tai buvo viskas? 

LAVINIJA (staiga prabyla tyčia piktai ir kandžiai, tuo panėšėdama 
į motiną paskutiniame „Sugrįžimo“ veiksme, kai toji stengėsi 
įsiutinti Ezrą Menoną prieš pat nužudymą). O ką, jeigu ne viskas? 
Nesu tavo nuosavybė! Aš turiu teisę mylėti! 

ORINAS (reaguoja panašiai kaip ir tėvas — mirtinai išblykšta ir 
kimiai, tužmingai šūkteldamas stveria jai už gerklės). Tu... tu 
kekšė! Aš užmušiu tave! (Paskui staiga suglemba; silpnu ir gailiu 
balsu) Ne! Tu juk meluoji, taip? Dėl dievo meilės, Vini, pasakyk, 
kad meluoji! 

LAVINIJA (krečiama drebulio, užsikirsdama). Taip... melavau... 
kaip tu galėjai patikėti, kad aš... Ak Orinai, kažkas vertė mane taip 
kalbėti... prieš mano valią... kažkas sukilo manyje... tarytum blogio 
dvasia! 

ORINAS (beprotiškai nusijuokia). Dvasios! Tu niekuomet nebuvai 
tokia panaši į motiną kaip ką tik! 

LAVINIJA (nerimastingai maldauja). Nekalbėk apie tai! Užmirškime 
viską, kas buvo! Atleisk man! Labai prašau, atleisk! 

ORINAS. Gerai... jeigu tik dvasios leis mums užsimiršti! (Akimirką 

įdėmiai žiūri į ją, tuomet patenkintas) Aš tikiu, kad tu sakai 
teisybę dėl to Eivahenio. Nieko blogo aš neįtariau, kitaip būčiau 
užmušęs jį... ir tave taip pat. Tikiuosi, tu tai Žinai! (Vėl įkyriai 
atkakliai) Bet vis tiek tu nusidėjai — mintyse! 

LAVINIJA (įsiūčio pagauta). Gana kartoti tą patį ir tą patį! Gana 
kankinti mane, arba aš!.. Perspėjau tave! Ir dar sykį perspėju! 
Daugiau to nepakęsiu! Nepakęsiu! 

ORINAS (su žiauria pašaipa, ramiai). Tuomet kodėl tau manęs nenu- 
žudžius? Aš padėčiau tau viską suplanuoti, kaip kad planavome 
Branto nužudymą, ir tavęs niekas net neįtartų! O aš būčiau dė- 
kingas! Mano gyvenimas man bjaurus! 

LAVINIJA (iš siaubo netekusi žado, įstengia tik aiktelėti). Ai! 

ORINAS (su ramiu bepročio atkaklumu). Argi nematai, kad aš atsi- 
dūręs tėvo vietoje, o tu — mamos? Tai ir yra ta piktoji lemtis, 
kurios aš nedrįsau pranašauti! Aš esu tas Menonas, prie kurio tu 
prikaustyta! Tad argi neaišku... 

LAVINIJA (delnais užsispausdama ausis). Dėl dievo meilės, nutilk! 
(Netikėtai jos siaubas virsta audringu įtūžiu — nejučia ji pakar- 
toja tuos pačius žodžius, kuriais jai grasino motina antrame 
„Sugrįžimo“ veiksme) Saugokis, Orinai! Tu būsi kaltas, jeigu!.. 
(Staiga nutyla, išsigandusi to, ką sako) 

ORINAS (žiauriai tyčiodamasis). Jeigu ką? Jeigu aš paslaptingai 
mirsiu nuo širdies smūgio? 

LAVINIJA. Duok man ramybę! Duok man ramybę! Liaukis šitaip 
kalbėjęs! Kaip tu gali būti toks bjaurus? Ar nesupranti, kad esu 
tavo sesuo, kuri myli tave, kuri paaukotų gyvybę, kad tik tu pa- 
galiau nurimtum? 

ORINAS (prabyla šiurkščiu, grėsmingu balsu). Aš netikiu tavimi! 
Žinau, tu kažką rezgi! Bet saugokis! Aš stebėsiu tave! Ir perspėju: 
nepakęsiu, jeigu iškeisi mane į Piterį! Atiduosiu tą išpažintį, kurią 
parašiau, į patikimas rankas — jeigu kartais tu mėgintum už jo 
tekėti... arba aš numirčiau... 

LAVINIJA (paklaikusi griebia jį už rankos ir ima pašėlusiai purtyti). 
Nedrįsk apie tai galvoti! Nedrįsk man piršti tokių minčių! Tu 
šėtonas, tu kankini mane! Aš neklausysiu! (Suglemba ir pradeda 
nenumaldomai kūkčioti) 

Orinas apstulbęs žiūri į ją — atrodo atsipeikėjęs, beprotiškas 
žvilgsnis pamažu blėsta, akys blausiasi, darosi lyg megyvos 
ORINAS (pasikeitusiu balsu). Neverk. Velniai rautų, neverk! (Su- 
smunka į tėvo krėslą ir įbeda žvilgsnį į grindis. Staiga vėl šiurkš- 
čiai) Eik iš čia, gerai? Aš noriu būti vienas... baigti savo darbą. 
Dar vis kūkčiodama, delnu trindamasi akis, Lavinija 


apgraibomis susiranda duris ir išeina. Orinas atsirakina stal- 
čių, išsitraukia rankraštį ir pakelia plunksną 


Uždanga 

TREČIAS VEIKSMAS 


Veiksmas vyksta svetainėje, kaip ir antrame pirmo veiksmo 
paveiksle. Lempa ant stalo dega, bet blausiai. Ant židinio at- 
brailos, dešinėje, stovi dvi žvakės, kurių mirganti šviesa krinta 
ant Eibo Menono portreto, kabančio virš židinio, ir kitų 
Menonų portretų abipus jo. Akys portretuose atrodo kupinos 
skausmingo kartėlio, sustingę žvilgsniai tarsi „žvelgia virš 
gyvenimo, ignoruodami jį dėl jo netobulumo“, kaip kad 
kalbėjo Orinas apie savo tėvą trečiame „Persekiojamųjų“ 
veiksme 


Laikas tas pats kaip ankstesniame veiksme. Pro holo duris 
įžengia Lavinija, ką tik išėjusi iš kabineto. Prieina prie 
stalo ir pasuka lempos dagtį. Matyti, kad ji nežmoniškai įsi- 
tempusi. Lūpų kampučiai trūkčioja, ji lėtai grąžo rankas čia 
sunerdama, čia ištiesdama pirštus, panašiai kaip motina pasku- 
tiniame „Persekiojamųjų“ veiksme 


LAVINIJA (kankindamasi ima žingsniuoti po svetainę, garsiai mur- 
mėdama tai, ką galvoja). Aš neištversiu! Kodėl jis man perša mintį 
apie savo mirtį? Geriausia išeitis būtų, jeigu jis... Kodėl jam ne- 
užtenka drąsos?.. (Skausmingai pajutusi sąžinės priekaištą, nesą- 
moningai susiranda akimis Menonų portretus ant dešinės sienos — 
lyg jie būtų jos tikėjimo simboliai) O dieve, apsaugok mane nuo 
tokių minčių! Juk žinai, kad aš myliu Oriną! Patark, kaip jį išgelbė- 
ti! Neleisk man galvoti apie mirtį! Aš nepakelsiu dar vienos mirties! 
Prašau! Maldauju tavęs! (Išgirdusi hole žingsnius, ji susitvardo Ir 
apsimeta sklaidanti knygą, gulinčią ant stalo) 


Tarpduryje pasirodo Setas 

SETAS. Vini! 

LAVINIJA. Kas nutiko, Setai? 

SETAS. Tai prakeiktai kvaišai Heni vėl isterijos priepuolis. Buvo 
rūsy ir sako, kad jautė šmėklas, slenkančias jai iš paskos. Gal tau 
pavyktų ją apraminti... kitaip ji išeis. (Su pasišlykštėjimu priduria) 
Štai ko susilaukiam, juos išlaisvinę! 

LAVINIJA (pavargusiu balsu). Gerai, pakalbėsiu su ja. (Išeina drau- 
ge su Setu) 


Pauzė. Paskui suskamba paradinių durų varpelis. Po valandė- 
lės Setas grįžta holu, atidaro paradinės duris, sveikinasi 
su Piteriuir Heizele ir eina paskui juos į svetainę 


SETAS. Vini kažką tvarko virtuvėje. Jūs prisėskit, ji tuojau pat ateis. 
PITERIS. Gerai, Setai. 


Setas vėl išeina. Jie susėda ant kėdžių scenos priekyje. 
Piteris atrodo toks pat draugiškas ir geraširdis kaip visuomet, 
tačiau Heizelės veidas neramus, nors gana ryžtingas 


PITERIS. Man tuoj reikės išbėgti į tarybos susirinkimą. Būtinai turiu 
dalyvauti. Sugrįšiu po pusvalandžio... gal dar greičiau. 

HEIZELĖ (staiga vos pastebimai suvirpėjusi). Dabar aš nekenčiu 
šito namo. Man stačiai bjauru čia vaikščioti. Jeigu ne Orinas... 
O jis anaiptol nesveiksta. Nevalia laikyti jo čia uždaryto — blogiau 
Vini negalėjo sugalvoti. 

PITERIS. Jis pats to nori. Puikiai žinai, kad Vini tik varu išvaro jį 
pasivaikščioti su tavim. 

HEIZELĖ. Ir eina kartu pati! Nė akimirkos nepalieka jo vieno! 

PITERIS (šypteli). Ak, tai dėl to ji tau nepatinka? 

HEIZELĖ (griežtai). Nebūk vaikas, Piteri! Paprasčiausiai manau, 
ir pasakysiu jai į akis, kad ji blogai veikia Oriną! Jaučiu, kad čia 
kažkas negerai... pati nežinau kodėl. Kartais jis gąsdina mane... 
Vini irgi... aš stebėjau ją, kaip ji žiūrėjo į tave. Ji tokia pasikeitusi. 
Lyg ir suįžūlėjusi. 

PITERIS (atsistodamas). Jeigu tu šitaip kalbėsi!.. Gėdytumeis, Heize! 

HEIZELĖ. Ko čia gėdytis! Aš turiu teisę pasakyti savo nuomonę apie 
tai, kaip juo rūpinamasi! Ir nuo šiol visada sakysiu!' Aš priversiu ją 
išleisti Oriną pas mus paviešėti — jam reikia permainos. Kalbėjau 
su mama, ir ji mielai sutinka. 

PITERIS. Žinai, tai velniškai geras sumanymas — jiems abiem. Jai 
irgi reikia nuo jo pailsėti. 

HEIZELĖ. Vini taip nemano! Vakar užsiminiau apie tai, bet ji pasi- 
žiūrėjo į mane tokiu žvilgsniu! (Ryžtingai) Tačiau aš išgausiu iš jo 
pažadą rytoj pas mus persikelti, kad ir ką ji sakytų! 

PITERIS (ramina ją, tapšnodamas per petį). Neverta širsti... dėl 
niekų. Aš padėsiu tau ją įtikinti. (Tuomet šypteli) Viską padarysiu, 
kad tik pastatytum Oriną ant kojų — jau vien iš savanaudiškumo. 
Juk kol Vini pririšta prie jo, mes negalime susituokti. 

HEIZELĖ (nenuleisdama nuo jo akių, iš lėto). O tu tikrai nori ją 
vesti... dabar? 

PITERIS. Kodėl tau šovė į galvą toks kvailas klausimas? Ką turi 
omeny, sakydama „dabar“? 

HEIZELĖ (jos balsas virpa, rodos, tuoj pravirks). Ak, nežinau, 
Piteri! Nežinau! 

PITERIS (užjausdamas, bet ir suirzęs). Koks kipšas tave apsėdo? 

HEIZELĖ (išgirsta žingsnius hole ir susitramdo; įspėjamai). Ššš! 


Pro duris galinėje sienoje pasirodo Or inas. Meta žvilgsnį 
į juos, paskui apžvelgia kambarį, ieškodamas Lavinijos. Hei- 
zelė ir Piteris su juo pasisveikina: „Sveikas, Orinai“ 


ORINAS. Sveiki! (Susijaudinęs šnabžda, eidamas prie jų) O kur 
Vini? 

HEIZELĖ. Setas sakė, kad ji kažkuo užsiėmusi virtuvėje. 

PITERIS (žvilgtelėdamas į laikrodį). Dievaži, turiu skubėti į tą 
prakeiktą tarybos susirinkimą. 

ORINAS (džiugiai). Tu išeini? 

PITERIS (juokaudamas). Kas gi taip akivaizdžiai rodo savo džiaugs- 
mą! Tai nemandagu! 

ORINAS. Aš noriu pasikalbėti akis į akį su Heize! 

PITERIS. Gerai jau, gerai! Būčiau išėjęs ir nevaromas! (Išsišiepęs 
paplekšnoja Oriną per nugarą ir išeina) 


Orinas lydi jį žvilgsniu, kol išgirsta trinktelint paradinės 
duris 


ORINAS (pasisukdamas į Heizelę; su keistu, paslaptingu jauduliu). 
Paklausyk, Heize! Aš noriu tavęs kai ko paprašyti! Luktelėk! 
Tuoj atnešiu... (Išskuba pro duris) 


Girdėti, kaip jis eina holu į kabinetą. Heizelė susirūpinusi 

žvelgia jam įkandin. Po akimirkos jis grįžta su dideliu užant- 
spauduotu voku, kurį ir paduoda Heizelei 


(Uždusęs, neramiai dirsčiodamas į duris) Štai! Imk! Greičiau! 
Kad ji nepamatytų! Padėk į saugią vietą ir niekam neišsiduok, kad 
jį turi! Čia aš negaliu laikyti — pavogs! Pažįstu ją! Ar prižadi? 

HEIZELĖ. Bet, Orinai... kas čia yra? 

ORINAS. Negaliu sakyti. Verčiau nė neklausk. Ir prižadėk, kad 
niekuomet jo neatplėši... nebent man kas nors atsitiktų. 

HEIZELĖ (nugąsdinta jo tono). Ką tu turi omeny? 

ORINAS. Jeigu numirčiau... arba... o tai kur kas svarbiau... jeigu ji 
mėgintų ištekėti už Piterio... vestuvių išvakarėse... liepk Piteriui 
perskaityti viską, kas viduje. 

HEIZELĖ. Tu nenori, kad ji ištekėtų už Piterio? 

ORINAS. Nenoriu! Ji neturi būti laiminga! Ji turi būti nubausta! 
(Staiga paima jos ranką, susijaudinęs) Ir dar, Heize! Nebemylėk 
manęs daugiau. Vienintelė meilė, kurią man lemta pažinti — tai 
kaltojo meilė kaltajam, sukelianti dar didesnį kaltės pajautimą... 
kol atsiduriama pačiame pragaro dugne, tada jau nebėra kur 
grimzti ir galima ilsėtis ramybėje! (Jis šiurkščiai nusijuokia ir 
nusisuka nuo jos) 

HEIZELĖ. Orinai! Nekalbėk šitaip! (Įveikusi išgąstį, nepaprastai 
švelniai, ramindama) Ššš! Vargšeli! Eikš pas mane. (Jam priėjus, 
apkabina) Paklausyk. Aš žinau, kad tau kažkas neduoda ramy- 
bės... nenoriu pasirodyti per daug smalsi, bet kartais tiesiog jauste 
jaučiu, kad tau palengvėtų, jeigu man išsipasakotum. Ar pagalvojai 
kada apie tai, Orinai? 

ORINAS (karštai). Taip! Taip! Aš trokštu išpažinti viską tavo tyrumui! 
Trokštu, kad man būtų atleista! (Jau nori pradėti išpažintį, bet 
staiga susilaiko; abejingai) Ne. Negaliu. Geriau neklausinėk. 
Aš myliu ją. 

HEIZELĖ. Bet, kvailuti, Vini pati viską papasakojo Piteriui ir liepė 
persakyti man. 

ORINAS (įsistebeilija į ją paklaikusiomis akimis). Ką ji papasakojo? 

HEIZELĖ. Apie tavo barnį su vargše mama tą vakarą, kai ji... ir 
kaip tu paskui kankinaisi, kol galiausiai ėmei kaltinti save dėl jos 
mirties. 

ORINAS (šiurkščiai). Aišku! Vadinasi, apsidraudė, jeigu kartais tau 
prasitarčiau... o, kokia ji gudri! Bet šį kartą aš ją pergudrausiu! 

(Kerštingai) Neužmiršk, ką tau daviau, Heize, ir padaryk tiksliai 
taip, kaip sakiau. (Tuomet ima neviltingai maldauti) Dėl dievo 
meilės, Heize, jeigu myli mane, padėk iš čia ištrūkti... kitaip 
atsitiks kas nors siaubingo! 

HEIZELĖ. Kaip tik tai aš ir noriu padaryti! Nuo rytojaus persikelk 
pagyventi pas mus. 

ORINAS (karčiai). Nejaugi tu manai, kad ji mane išleis? 

HEIZELĖ. Bet argi tu neturi teisės elgtis kaip tau patinka? 

ORINAS (paslapčiom). Galėčiau išsmukti, kai ji nematys... tu pa- 
slėptum mane, o kai ateitų ieškoti, pasakytum, kad nežinai, kur 
esu. 

HEIZELĖ (pasipiktinusi). Niekada taip nepasielgčiau! Aš nemoku 
meluoti, Orinai! (Tuomet priekaištingai) Kodėl tu taip bijai Vini? 

ORINAS (išgirdęs hole žingsnius, skubiai). Ššš! Ji ateina! Nerodyk 
jai to, ką daviau. Eik iš karto namo ir užrakink! (Nutipena pirštų 
galais, tarsi bijodamas būti užkluptas šalia jos, ir atsisėda sofos 
dešinėje, nutaisęs įtartinai nerūpestingą veidą) 


Heizelė sutrikusi bijo net pajudėti. Tarpduryje pasirodo La - 
vinija ir krupteli, pamačiusi Heizelę ir Oriną vienus. 
Ji kaipmat kažką pajunta ir, eidama į kambarį, tiriamai žvelgia 
čia į vieną, čia į kitą 

LAVINIJA (Heizelei, apsimetusi nerūpestinga). Atleisk, kad taip 
ilgai užtrukau. 

HEIZELĖ. Nieko baisaus. 

LAVINIJA (atsisėda į kėdę viduryje). O kur Piteris? 

HEIZELĖ. Turėjo išeiti į tarybos susirinkimą. Jis dar sugrįš. 

LAVINIJA (jos balse justi nerimas). Ar seniai išėjo? 

HEIZELĖ. Nelabai. 

LAVINIJA (pasisukdama į Oriną, griežtai). Maniau, kad tu kabinete. 

ORINAS (pajutęs jos nerimą, pašaipiai). Aš jau pabaigiau savo 
darbą. 

LAVINIJA. Pabaigei?.. (Pervėrusi žvilgsniu Heizelę, apsimestinai 
linksmai) Oi, kokie judu atrodot paslaptingi! Ką jau čia suma- 
nėte? | 

HEIZELĖ (bandydama nusijuokti). Nejaugi, Vini? Kodėl tu taip 
manai?.. 

LAVINIJA. Jūs kažką slepiate. 


Heizelė krūpteli ir nejučia kiša ranką su voku toliau už nuga- 

ros. Lavinija tai pastebi. Orinas irgi, todėl sunerimęs mėgina 
gelbėti Heizelę 


ORINAS. Nieko mes neslepiam. Heizelė pakvietė mane pas juos 
paviešėti... ir aš sutikau. 

HEIZELĖ (nesvyruodama paremia jį). Taip, nuo rytojaus. 

LAVINIJA (apnikta baimės ir pasipiktinusi; šaltai). Tu labai miela. 
Žinau, kad nori tik gero. Bet jis negalės. 

HEIZELĖ (griežtai). Kodėl negalės? 

LAVINIJA. Nenorėčiau apie tai kalbėti, Heize. Tu turėtum žinoti... 

HEIZELĖ (piktai). Nieko aš nežinau! Orinas jau suaugęs ir gali 
eiti kur jam patinka! 

ORINAS. Tegul ji šneka, ką nori, Heize. Nuo šiol bus mano viršus! 


Lavinija žiūri į jį nugąsdinta jo balso, kuris kupinas per galingo 
pasitenkinimo 


HEIZELĖ (siekdama savo tikslo ir nenorėdama, kad Orino mintys 
nukryptų kitur). Mano manymu, tu turėtum tik džiaugtis. Jam 
tai būtų visų naudingiausia. 

LAVINIJA (atsigręžia į ją, piktai). Heize, paprašyčiau nesikišti ne 
į savo reikalus! 

HEIZELĖ (pašoka nuo kėdės, iš apmaudo pamiršusi voką, kurį dabar 
neslėpdama laiko rankoje). Tai mano reikalas! Aš myliu Oriną 
labiau negu tu! Ir apskritai aš netikiu, kad tu jį myli, nes va kaip su 
juo elgiesi! 

ORINAS (matydamas jos rankoje voką, įspėdamas). Heize! 


Sugavusi jo žvilgsnį, Heizelė skubiai paslepia voką už nugaros. 
Lavinija pastebi judesį, tačiau akimirką nesuvokia, ką jis 
reiškia 
(Vėl įspėdamas) Tu juk minėjai, kad tau reikia anksčiau sugrįžti 
namo. Negražu priminti, bet... 

HEIZELĖ (skubiai). Taip, taip, reikia eiti. (Žengia žingsnį, steng- 
damasi laikyti voką už nugaros, nes mato, kad Lavinija įtariai 
ją stebi; drąsiai Orinui) Taigi lauksime tavęs rytoj ir paruošime 
tau kambarį. (Tuomet Lavinijai, šaltai) Tikiuosi, supranti, kad 
po to, kai mane šitaip įžeidei, Vini, negali būti nė kalbos apie 
mudviejų draugystę. (Mėgina šonu nuslinkti prie durų) 

LAVINIJA (staiga užstoja jai kelią, piktai kaltindama). Ką ten slepi 
už nugaros? 

Heizelė visa išrausta, bet, nenorėdama meluoti, tyli 


(Atsisuka į Oriną) Tu jai atidavei tai, ką parašei? (Jam dvejojant, 
piktai) Atsakyk! 

ORINAS. Tai mano reikalas! O jeigu ir taip? 

LAVINIJA. Tu... tu išdavikas! Tu bailys! (Nuožmiai, Heizelei) Ati- 
duok man! Ar girdi! 

HEIZELĖ. Vini! Kaip tu drįsti šitaip kalbėti su manim? (Pabando 
eiti, bet Lavinija nepraleidžia jos prie durų) 

LAVINIJA. Tu neišeisi iš čia, kol... (Tuomet palūžta ir ima prašyti) 
Orinai! Pagalvok, ką darai! Liepk jai atiduoti! 

ORINAS. Ne! 

LAVINIJA (priėjusi apkabina jį; maldaudama, kai jis nusuka akis 
į šoną). Nors akimirką blaiviai pamąstyk! Negalima to daryti! Juk 
esi Menonas! 

ORINAS (šiurkščiai). Todėl ir darau! 

LAVINIJA. Vardan motinos atminimo prašau, nedaryk šito! Tu gi 
mylėjai ją! 

ORINAS. Jai buvo nusispjaut! Neminėk jos vardo! 

LAVINIJA (neviltingai). Tada dėl manęs! Juk žinai, kad myliu tave! 
Liepk Heizei atiduoti, ir aš padarysiu viską... viską, ką tik tu 
panorėsi! 

ORINAS (įdėmiai žvelgia jai į akis, lenkdamas galvą, kol jų veidai 
kone susiglaudžia; su liguistu įkarščiu). Tikrai? 

LAVINIJA (atšlydama nuo jo; neryžtingai). Tikrai. 

ORINAS (lyg beprotis pergalingai nusikvatoja — tuoj pat nutyla 
ir eina prie Heizelės, kuri stovi suglumusi, nesuvokdama jų po- 
kalbio prasmės, bet nujausdama kažką kraupaus ir baisiai išsigan- 
dusi. Atžariai, įsmeigęs akis į Laviniją) Atiduok man, Heize. 

HEIZELĖ (paduoda jam voką, drebančiu balsu). Einu namo. Kiek 
suprantu... dabar jau... mums tavęs nebelaukti. 

ORINAS. Taip. Užmiršk mane. Tas Orinas, kurį tu mylėjai, žuvo kare. 
(Su iškreipta šypsena) Prisimink tik žuvusį didvyrį, bet ne pūvan- 
čią jo šmėklą! Viso geriausio! (Tuomet šiurkščiai) Keliauk! 

Heizelė pradeda kūkčioti ir, nieko pro ašaras nematydama, 
išbėga iš kambario 
(Prieina prie Lavinijos, kuri tebeklūpo prie kėdės, ir įbruka voką 
jai į rankas; šiurkščiai) Še! Manau, supranti, ką reiškia tavo 
pažadas — išsižadėti Piterio ir daugiau niekada su juo nesusitikti? 

LAVINIJA (įtemptai). Taip. 

ORINAS. Ko gero, manai, jog tai viskas, jog aš pasitenkinsiu prievarta 
išplėštu pažadu, kurį tu be paliovos stengsies sulaužyti? O ne! Aš ne 
toks kvailas! Aš turiu būti tikras... 


Ji tyli ir nežiūri į jį 


(Nenuleidžia nuo jos akių, ir pamažu jo veidą iškreipia geismas) 
Sakei, kad padarysi viską, ko tik pageidausiu. Labai daug paža- 
dėjai, Vini — viską! 

LAVINIJA (aišlyja nuo jo). Ką tu turi omeny? Kokios baisybės 
sukasi tavo galvoje pastaruoju metu... kas slypi už tavo beprotiškų 
kalbų? Ne, aš nenoriu nieko žinoti! Orinai! Kodėl tu į mane taip 
žiūri? 

ORINAS. Atrodo, nelabai supranti, ką tu man dabar reiški... kokią 
pati sau suteikei reikšmę... po to, kai nužudėme mamą! 

LAVINIJA. Orinai! 

ORINAS. Dabar aš myliu tave visa savo kaltybe — visa kaltybe, kurią 
mes esam pasidalinę lygiomis! Galbūt myliu pernelyg smarkiai, 
Vini! 

LAVINIJA. Tu pats nežinai, ką kalbi! 

ORINAS. Būna akimirkų, kai atrodo, kad tu — ne sesuo ir ne motina, 
o kažkokia nepažįstamoji su tokiais pat nuostabiais plaukais... 
(Švelniai paglosto jos plaukus) 


Ji staigiai atšoka 


(Nusikvatojęs) Gal tu esi Mari Brantom, ką? O sakei, kad šiuose 
namuose nesivaidena! 

LAVINIJA (su siaubu žiūri į jį lyg apžavėta). Viešpatie!.. Ne! Tu 
pamišęs! Tu negali šito norėti!.. 

ORINAS. O kaip kitaip aš užsitikrinsiu, kad tu manęs nepaliksi? Tu 
neišdrįstum manęs palikti... tuomet! Tuomet jaustumeis tokia pat 
kalta kaip ir aš! Būtum tokia pat prakeikta kaip ir aš! (Matydamas 
jos veide vis labiau augantį siaubą ir pasišlykštėjimą, staiga su- 
pyksta) Velniai tave griebtų, nejaugi nesupranti, kad aš turiu pasi- 
justi tikras, kitaip išprotėsiu? Juk nenorėtum, kad išsikraustyčiau 
iš proto, ar ne? Imčiau per daug kalbėti! Išpažinčiau kaltę! (Staiga, 
tarytum šis žodis butų kažką sužadinęs jo sąmonėje, pradeda karš- 
tai maldauti) Vini! Dėl dievo meilės, prisipažinkim dabar ir, atlikę 

bausmę už mamos nužudymą, galų gale abu kartu suraskim dvasios 
ramybę! 

LAVINIJA (kankinama pagundos, ilgesingai sušnabžda). Ramybę! 
(Paskui, sutelkusi valią, nirtulingai pašoka ant kojų) Ne! Tu 
bailys! Mums nėra ko prisipažinti! Tai buvo teisingumo aktas! 

ORINAS (atsisukęs į portretus, kreipiasi į juos su pamišėlio pašaipa). 
Ar girdite ją? Laviniją Menon jums bus sunkiau palaužti negu 
mane! Turėsite persekioti ir pjudyti visą gyvenimą! 

LAVINIJA (netekusi savitvardos, atsigręžia į jį ir pratrūksta siaubin- 
gu įniršiu bei neapykanta). Aš nekenčiu tavęs! Verčiau jau nu- 
mirtum! Tu pernelyg šlykštus, kad gyventum! Turėtum pats nusi- 
žudyti, jeigu nebūtum bailys! 

ORINAS (atšoka tarsi įgeltas, kančią ir beprotybę jo veide nelauktai 
pakeičia siaubas). Vini! 

LAVINIJA. Taip! Taip! (Ji suglemba ir ima isteriškai kukčioti) 

ORINAS (gailiai, maldaujamai, pašnabždomis). Vini! (Dar akimirką 
spokso į ją sutrikęs, paskui žvilgsnis vėl pasidaro beprotiškas; su 
šiurkščia pašaipa) Dar vienas teisingumo aktas, taip? Tu nori 
pastūmėti mane į savižudybę, kaip kad aš pastūmėjau motiną! Akis 
už akį, ar ne taip? Bet... (Staiga nutyla ir įbeda žvilgsnį į tuštumą, 
tarytum ši mintis būtų užvaldžiusi jo iškankintą sąmonę; lyg 
pakerėtas, pats sau) Taip! Tai būtų teisingumas... dabar, kai tu esi 
motina! Ji kalba tavo lūpomis! (Vis labiau ir labiau hipnotizuo- 
jamas tokių minčių) Taip! Tai kelias į ramybę... vėl atrasti ją... 
mano prarastąją salą... Mirtis tai Ramybės sala... mama lauks 
manęs tenai... (Dabar jau užsidegęs, su įkarščiu, mirusiai motinai) 
Mama! Ar žinai, ką aš tuomet padarysiu? Pulsiu ant kelių ir 
prašysiu tavo atleidimo... ir pasakysiu... (Jo lūpos konvulsingai 
sutrūkčioja, tarsi žiaukčiojant nuodais) Pasakysiu, jog džiaugiuo- 
si, kad tu suradai meilę, mama! Linkiu tau laimės... tau ir Adamui! 
(Džiugiai susijuokia) Tu girdi mane! Tu esi čia, namuose! Tu 
kvieti mane! Lauki, kol galėsi mane išsivesti! (Pasisuka ir dideliais 
žingsniais eina durų link) 

LAVINIJA (pakėlusi galvą su siaubu žiūri į jį; paskui, draskoma 
sąžinės priekaištų, pasiveja ir apkabina). Ne, Orinai! Ne! 

ORINAS (atstumia ją; lyg suirzęs vaikas, šiurkščiai). Traukis iš 
kelio, girdi? Mama laukia! (Prie durų atsisuka, griežtai) Šššš! 
Piteris ateina! Nutilk! (Žengteli atgal į kambarį) 

Tarpduryje pasirodo Piteris 


PITERIS. Atleiskit, kad įsiveržiau nepaskambinęs. Durys buvo pra- 
viros. O kurgi Heizė? 

ORINAS (nenatūraliai atsainus). Išėjo namo. (Tuomet greitosiomis 
ruošiau valyti pistoletą. Aprūdijo kaip velnias. Džiaugiuosi, kad 
užsukai, Piteri. Sudarysi Vini kompaniją. ( Apsisuka ir išeina pro 
duris) 


Piteris suglumęs žvelgia jam įkandin 


LAVINIJA (prislopintai šūkteli). Orinai! (Nesulaukusi atsako ir 
išgirdusi trinktelint kabineto duris, šoka bėgti ten, bet tuoj sustoja 
ir puola Piteriui į glėbį, tarsi ieškodama prieglobsčio nuo pačios 
savęs; ima berte berti žodžius, kad nuvytų baisią mintį) Laikyk 
mane tvirčiau, Piteri! Nieko nėra svarbiau už meilę, juk taip? Ji 
aukščiau už viską! Jokia kaina negali būt už ją per didelė, ar ne? 
Kaip ir už ramybę! Ramybė tiesiog būtina... jei esi per silpnas 
užmiršti... niekas neturi teisės jos atimti! (Pakelia rankas, lyg 
norėdama užsikimšti ausis) 

PITERIS (jos įkarščio išgąsdintas). Velniškai kvaila žaisti su pistole- 
tu... dabar, kai jo tokia būsena. Gal man atimti? 

LAVINIJA (spausdama jį stipriau, berte berdama žodžius). Ak Piteri, 
argi nebus nuostabu... kai mudu susituoksime ir turėsime namą su 
sodu! Mes būsim tokie laimingi! Aš myliu viską, kas auga papras- 
tai... stiebiasi į saulę... viską, kas tvirta ir tiesu! Neapkenčiu to, kas 
rangosi, kraiposi, graužiasi į save ir visą gyvenimą merdėja šešė- 
liuose. (Jos balsas darosi spigus, tarsi artėjant isterijos priepuoliui, 
ji vėl nesąmoningai nori užsidengti ausis) Aš negaliu daugiau 
laukti... laukti... laukti ir laukti!.. 


Už holo, kabinete, pasigirsta prislopintas šūvis 


PITERIS (atsiplėšęs nuo jos, bėgdamas prie durų). Dieve mano! 
Kas gi ten? (Išlekia į holą) 

LAVINIJA (netekusi jėgų, griebiasi už stalo; silpnu, virpančiu bal- 
su). Orinai! Atleisk! (Nežmoniškomis valios pastangomis susitvar- 
do, jos lupos pavirsta vienu sustingusiu brūkšniu. Nesąmoningai 
slepia antspauduotą voką stalo stalčiuje ir užrakina jį) Reikia eiti 
ten... (Žengia žingsnį, bet akys užkliūva už Menonų portretų, 
veriančių ją kaltinančiais žvilgsniais; iššaukiamai) Kodėl į mane 

taip žiūrite? Argi tai nebuvo vienintelis kelias išsaugoti ir jūsų 
paslaptis? Bet dabar išsižadu jūsų visiems laikams, ar girdite? Aš 
esu motinos duktė — o ne viena iš Menonų! Aš gyvensiu nepai- 
sydama jūsų! (Ji staigiai, kariškai atlošia pečius, kaip kadaise 
darydavo nusižiurėjusi į tėvą, — tarsi išsižadėdama Menonų vėl 
būtų tapusi tokia kaip anksčiau, — ir tvirtu žingsniu išžygiuoja iš 
kambario) 


Uždanga 

KETVIRTAS VEIKSMAS 


Kaip ir pirmame pirmo veiksmo paveiksle — namo eksterje- 
ras. Vėlyva popietė po trijų dienų. Menonų namas atrodo 
beveik taip pat kaip ir pirmame „Sugrįžimo“ veiksme. 
Švelnūs auksiniai saulės spinduliai švytinčia migla virpčioja 
ant šventykliško portiko, išryškindami kolonų baltumą, 
langinių, krūmų bei pušų lajos žalumą, kamienų juodumą. 
Nuo baltų kolonų ant pilkos akmenų sienos nutįsusios juodos 
šešėlių juostos. Visos langinės atviros, langai iki pusės pakelti. 
Saulės atspindžiai pirmojo aukšto langų stikluose — tarsi 
slapti žvilgsniai, svaidomi grėslių kerštingų akių 


Iš priekio, dešinės, keliuku lėtai atkiūtina Setas. Jis 
nešasi sodininko žirkles ir apsimeta, kad lygina vejos pakraštį 
palei keliuką. Bet iš tikrųjų jis tiesiog stumia laiką, kramsnoja 
tabaką ir liūdnai niūniuoja „Šenandoją“ savo apgailėtinu 
senatvišku, kadaise geru baritonu: 


O Šenandoja, aš ilgiuos 
Srauniųjų tavo vandenų. 
O Šenandoja, skiria mus 
Platus Misuris. 

Ei, ei, platus Misuris. 


O Šenandoja, dukrą tavo pamilau, 
Sraunioji upe, ei! 


SETAS (liaujasi dainavęs ir įsistebeilija į kairę, į oranžerijos pusę; 
papurtęs galvą, sumurma pats sau). Vėl ji skina mano gėles. Visai 
kaip motina... tik dar daugiau. Juk jau pristatė pilnus kambarius. 

Kad tave bala, maniau, po laidotuvių liausis. Taip ir visas gali 
išskinti! (Nukreipia žvilgsnį ir palengva krapštinėjasi toliau, 
niūriai murmėdamas) Pasak žmonių, velniškai keista, kad kareivis 
netyčia nusišautų valydamas ginklą. Dabar visi stengsis laikytis 
toliau nuo jos. Juk kiekvienas Menonas dabar jiems reiškia 
netikėtą mirtį. (Tuomet su rūsčiu pasididžiavimu) Bet Vini su 
jais nesulyginsi. Ji nesudrebės. Gryna Menonų padermė! 


Iš kairės pasirodo Lavinija. Per tris praėjusias dienas 
ji nepaprastai pasikeitė. Visa apsirengusi juodai vėl atrodo 
liesa, plokščiakrūtinė. Veidas dabar kur kas labiau panašus 
į kaukę. Iškankintas nemigos ir įtampos, išvagotas raukšlių, 
jis šaltas lyg akmeninis. Lūpos bekraujės, kietai, rūsčiai 
sučiauptos. Ji nešasi didžiulę puokštę gėlių. Atkišusi jas 
Setui, prabyla keistu negyvu balsu 


LAVINIJA. Paimk jas, Setai, ir atiduok Heni. Tegul pamerkia. Aš 
noriu, kad namie būtų pilna gėlių. Ateis Piteris, todėl viskas turi 
būti gražu ir džiaugsminga. (Nuėjusi atsisėda laiptelių viršuje — 
tiesut tiesutėlė, alkūnės tvirtai prispaustos prie šonų, kojos su- 
glaustos — ir nukreipia savo šaltas, nemirksinčias, abejingas akis 
tiesiai į saulę) 

SETAS (stovi laikydamas gėles ir susirūpinęs žiūri į ją). Mačiau, 
sėdėjai čia šį rytą, kai kėliausi penktą valandą... ir kiekvieną rytą 
po Orino... Ar tu bent kiek pamiegi? 


Ji spokso priešais save, tarytum negirdėdama jo 


(Meiliai) Vini, gal nori, aš ištempsiu laukan kurią nors sofą 
prigulti? Gal pavyktų snustelėti valandžiukę, tau būtų į naudą. 

LAVINIJA. Ne, Setai, ačiū. Aš laukiu Piterio. (Patylėjusi, smalsiai ) 
O kodėl nesiūlai man eiti į vidų ir atsigulti į lovą? 


Vengdamas jos žvilgsnio, Setas apsimeta negirdėjęs klausimo 


Tu viską supranti, ar ne? Tiek ilgai tarnavai Menonams! Žinai, 
kad nėra poilsio šitame name, kurį senelis pastatė kaip Neapykan- 
tos ir Mirties šventyklą! 

SETAS (išpyškina). Nemėgink čia gyventi, Vini! Ištekėsi už Piterio 
ir kraustykis kitur! 

LAVINIJA. Taip, aš rengiuosi už jo ištekėti! Išvažiuosiu su juo ir 
užmiršiu šį namą bei viską, kas čia atsitiko! 

SETAS. Teisingai padarysi, Vini! 

LAVINIJA. Užrakinsiu jį ir paliksiu merdėti saulėje ir lietuje. Menonų 
portretai supus kabodami ant sienų, o vaiduokliai sugrįš į mirties 
karalystę. Ir Menonai bus užmiršti. Aš esu paskutinė iš jų, bet jau 
neilgai būsiu. Tapsiu ponia Nailz. Tuomet jiems ateis galas! Ačiū 
dievui! (Ji atsilošia saulėje ir užsimerkia) 


Setas susirūpinęs žiūri į ją, papurto galvą ir nusispjauna. 
Tada, kažką išgirdęs, įdėmiai pažvelgia į kairę, į keliuką 


SETAS. Vini, Heizė ateina. 


LAVINIJA (smarkiai krūpteli ir išgąstingai atsimerkia). Heizė? 
Ko ji nori? (Pašoka tarsi ketindama bėgti vidun, bet paskui 
lieka stovėti laiptelių viršuje; jos balsas sugriežtėja) Setai, prašau 
susirasti darbo už namo! 

SETAS. Aha. (Lėtai kėblina už alyvų krūmo) 


Tuo metu iš priekio, kairės, įžengia Heizelė 


(Atsisukęs) Labą vakarą, Heize. 

HEIZELĖ. Labas vakaras, Setai. (Sustoja už kelių žingsnių ir įbeda 
akis į Laviniją, kuri pasitinka ją atšiauriu nuožmiu žvilgsniu. 
Heizelė apsivilkusi juodai. Jos veidas liūdnas ir išblyškęs, akys 
užverktos, tačiau laikosi atkakliai, ryžtingai. Ji apsisprendžia ir 
prieina prie laiptelių) 

LAVINIJA. Ko tu nori? Aš labai užsiėmusi. 

HEIZELĖ (ramiai). Mano kalba nebus ilga, Vini. (Staiga pra- 
trūksta) Melas, kad Orinas nusišovė netyčia! Aš žinau! Jis nusi- 
žudė! 

LAVINIJA. Prašyčiau galvoti, ką sakai. Aš galiu įrodyti, kad atsitiko 
būtent taip. Piteris buvo čia... 

HEIZELĖ. Man nerūpi, ką kažkas kalba! 

LAVINIJA. Niekada nemaniau, kad tu kaltinsi Oriną... 

HEIZELĖ. Aš jo nekaltinu! Nedrįsk taip kalbėti! Aš kaltinu tave! Tu 
jį pastūmėjai! Žinoma, aš negaliu to įrodyti... kaip ir daugelio kitų 
dalykų, apie kuriuos Orinas man buvo užsiminęs! Bet tikrai žinau, 
kad buvo atsitikę kažkas baisaus... ir kad tu kažkaip esi prikišusi 
rankas! 


LAVINIJA (stengdamasi nuslėpti išgąstingą krūptelėjimą, prabyla 
dirbtinai priekaištingu balsu). Ką pamanytų Orinas, sužinojęs, 

kad tu ateini čia jo laidotuvių dieną ir verti man kaltę dėl ne- 
laimės, ištikusios mūsų šeimą? 

HEIZELĖ (pasijutusi kalta, bet savo teisumu neabejodama, ryžtin- 
gai). Gerai, Vini. Daugiau nieko nesakysiu. Tačiau žinau, yra 
kažkas... tu irgi tai žinai... kažkas, kas stūmė Oriną į pamišimą... 
(Suglęžta ir ima kūkčioti) Vargšas Orinas! 

LAVINIJA (žvelgia tiesiai priešais save. Jos lūpos trūkčioja. Prislo- 
pintu balsu pro sukąstus dantis). Liaukis... nutilk! 

HEIZELĖ (patylėjusi ir susitvardžiusi). Atsiprašau. Ne apie Oriną aš 
norėjau pakalbėti. 

LAVINIJA (sunerimusi). Apie ką gi? 

HEIZELĖ. Apie Piterį. 

LAVINIJA (/arsi šito ir būtų bijojusi, šiurkščiai). Duok mums su 
Piteriu ramybę! 

HEIZELĖ. Neduosiu! Tu neištekėsi už Piterio, nepražudysi jam gy- 
venimo! (Dabar jau maldaudama) Tu negali šito daryti! Argi 
nesupranti, kad su tavim jis niekada nebus laimingas, kad tu tik 
įvelsi jį į „kažkokį košmarą... priversi dalytis su tavimi! 

LAVINIJA. Nėra jokio košmaro! 


HEIZELĖ. Žinoma, Piteris netiki, kad žmogaus sieloje gali slypėti 
blogis, tačiau kai susituoksite, gyvensite kartu, tu negalėsi to 
nuslėpti, ir ilgainiui jis pajus tą patį, ką jaučiu aš. Jūs niekada 
nebūsite laimingi, nes tai iškils tarp jūsų kaip siena! (Vėl mal- 
daudama) Ak, Vini, tu privalai pasielgti su Piteriu garbingai! Tau 
turi rūpėti jo laimė... jeigu iš tikrųjų jį myli! 

LAVINIJA (kimiai). Myliu! 

HEIZELĖ. Jau ir prasidėjo... jis jau nelaimingas... per tave! 


LAVINIJA. Meluoji! 


HEIZELĖ. Vakar vakare susivaidijo su mama, kai ji mėgino pasikal- 
bėti su juo... jis taip pasielgė pirmą kartą gyvenime! Tai buvo ne 
Piteris. Tu pakeitei jį. Jis išėjo iš namų ir apsigyveno viešbutyje, 
pasakęs, kad niekuomet daugiau nekalbės nei su mama, nei su 
manim. O iki šiol juk buvo toks geras sūnus... ir brolis. Mes 
buvome tokie laimingi trise! Tai palaužė mamą. Dabar ji tik sėdi ir 
verkia. (Neviltingai) Ak, Vini, nedaryk šito! Tu užsitrauksi 
bausmę! Piteris galų gale pats pradės tavęs neapkęsti! 

LAVINIJA. Ne! 

HEIZELĖ. Nejaugi rizikuosi ir pastūmėsi Piterį padaryti taip, kaip 
padarė Orinas? Jis galėtų... jeigu kada nors sužinotų teisybę! 

LAVINIJA (/ūžmingai). Kokią teisybę, kvaiša tu! Ką sužinotų? 

HEIZELĖ (kaltinamai). Aš nežinau... užtat tu žinai! Dievo akivaiz- 
doj paklausk savo širdies ir sąžinės, ar gali tekėti už Piterio! 

LAVINIJA (iš paskutinių jėgų, beviltišku balsu). Taip! Dievo 
akivaizdoje! Bet kieno akivaizdoje! (Perveria ją akimis ir pra- 
truksta su įniršiu) Duok man ramybę... nešdinkis iš čia... arba aš 
stversiu Orino pistoletą ir nušausiu tave! (Įniršiui atlėgus, ji 
netenka jėgų ir susmunka ant laiptelių) 

HEIZELĖ (pasibaisėjusi). O, kiek tavyje pykčio! Neabejoju, kad 
galėtum!.. Vini! Kas tave tokią padarė? 

LAVINIJA. Nešdinkis! 

HEIZELĖ. Vini! 


Lavinija užsimerkia 
(Patylėjusi, drebančiu balsu) Gerai. Aš einu. Man lieka tik pasi- 
tikėti tavimi. Žinau, kad širdies gilumoje turi būti kilni ir teisin- 
ga — juk tu iš Menonų giminės! 


Lavinija neatsimerkdama karčiai nusijuokia 


Bent jau privalėtum duoti Piteriui paskaityti tai, ką Orinas buvo 
įdėjęs į tą voką. Orinas prašė, kad vestuvių išvakarėse priversčiau 
Piterį perskaityti. Aš jau jam viską papasakojau, Vini. 

LAVINIJA (neatsimerkdama, keistu balsu — tarytum pati sau). Vėl 
mirusieji! Ir kodėl jie nenumiršta amžiams?! 

HEIZELĖ (išgąstingai žiūri į ją, nežinodama ką daryti, neryžtingai 
apsidairo aplinkui ir pamato kažką ateinant iš priekio, kairės; 
skubiai). Jis jau ateina. Išsmuksiu per sodą. Nenoriu jo sutikti. 
(Žengia kelis žingsnius, bet prie alyvų krūmo sustoja, gailestingai) 
Žinau, kaip tu kankiniesi, Vini... žinau, kad sąžinė nurodys tau 
teisingą kelią... ir dievas atleis tau. (Skubiai apeina alyvas ir 
dingsta už namo) 

LAVINIJA (žvelgdama jai įkandin, piktai rikteli). Man nereikia nei 
dievo, nei kieno nors kito atleidimo! Aš pati sau atleidžiu! (Atsi- 
lošia ir vėl užsimerkia; su kartėliu) Tikiuosi, kad ir geriesiems 
kur nors egzistuoja pragaras! 

Iš priekio, kairės, įeina Piteris. Jis atrodo išvargęs, išsi- 
kankinęs. Žengia lėtai, įbedęs žvilgsnį į žemę, ir tik paskui, 

pamatęs Laviniją, pasistengia suimti save į rankas ir nutaisyti 
džiugesnį veidą 


PITERIS. Labas, Vini. (Prisėda ant laiptelių šalia Lavinijos, kuri dar 
užsimerkusi, tarsi bijotų praverti akis. Susirūpinęs žiūri į ją) 
Tu atrodai baisiai išvargusi. Gal nemiegojai? (Negrabiai paglosto 
jai ranką) 


Jos lupos sutrūkčioja, jų kampučiai nusileidžia; ji stengiasi 
sulaikyti raudą 


(Guosdamas ją) Tu tiek baisybių išgyvenai, bet nieko — netru- 
kus mes susituoksime. 

LAVINIJA (vis dar neatsimerkdama, ilgesingai). Ar mylėsi mane 
ir saugosi nuo prisiminimų? 
PITERIS. Be abejonės! Ir pirmiausia išvešiu tave iš šito prakeikto 
namo! Gal ir kvaila, bet aš irgi pradedu darytis prietaringas. 
LAVINIJA (neatsimerkdama, neįprastu balsu). Taip. Meilei čia ne 
vieta. Mes išvažiuosime, palikę jį merdėti... ir užmiršime mirusius. 

PITERIS (su karčia pagieža). Kad ir kur tektų važiuoti, man nebus 
per toli! Aš jau neapkenčiu šio prakeikto miesto ir visų, kurie 
jame gyvena! 

LAVINIJA (atmerkia akis ir apstulbusi žiūri į jį). Piteri, dar niekada 
nebuvau girdėjusi tavęs šitaip šnekant — su tokia pagieža! 

PITERIS (vengdamas jos žvilgsnio). Kur čia nebūsi pagiežingas! 

LAVINIJA. Ar todėl, kad susipykai su mama ir Heize — dėl manęs? 

PITERIS. O iš kur tu Žinai? 

LAVINIJA. Heizė čia ką tik buvo atėjusi. 

PITERIS. Ir pasakė tau? Prakeikta kvaiša! Kodėl ji taip padarė? 

LAVINIJA. Ji nenori, kad tekėčiau už tavęs. 

PITERIS (piktai). Tai bjauri mergiūkštė! Kokią ji turi teisę? (Kiek 
sunerimęs, prisiverčia nusišypsoti) Na, bet, tikiuosi, tu nekreipsi 
į ją dėmesio? 

LAVINIJA (atsako greičiau pati sau negu Piteriui; suakmenėdama, 
pergalingai). Ne! 

PITERIS. Jos su mama staiga prisigalvojo absurdiškiausių dalykų. 
Bet nieko, pamažu apsiramins. 

LAVINIJA (tiriamai žiūri į jį, su nerimu). O jeigu ne? 

PITERIS. Po mūsų vestuvių tikrai apsiramins... arba nutrauksiu su 
jomis visus ryšius! 

Pauzė 


LAVINIJA (suima delnais jo veidą ir atsuka į save). Piteri! Leisk man 
pasižiūrėti į tave! Tu kankiniesi! Tavo akyse nuoskauda! O jos 
niekuomet nemeluodavo! Dabar jos įtarios ir bijančios gyvenimo! 
Ar aš dėl to kalta, Piteri? Gal tave jau apniko įtarimai? Gal tau 
neduoda ramybės tai, ką Orinas buvo parašęs? 

PITERIS (įnirtingai prieštarauja). Ne! Žinoma, ne! Argi aš nežinau, 
kad Orinas buvo netekęs proto? Kodėl man tai turėtų rūpėti?.. 
LAVINIJA. Ar prisieki, kad niekada... dėl nieko... manęs neįtarinėsi? 

PITERIS. Kuo tu mane laikai? 


LAVINIJA. Ir niekada neleisi, kad kas nors atsistotų tarp mūsų? Kas 
galėtų atimti iš mūsų laimę? Juk neleisi, ar ne? 

PITERIS. Žinoma, neleisiu! 

LAVINIJA (su didėjančia neviltimi). Aš noriu, kad mes kuo greičiau 
susituoktume, Piteri! Man baisu! Ar vestum mane tuojau pat — 
šį vakarą? Dvasininką surastume. Aš kaipmat galiu persirengti 
tavo mėgstamos spalvos drabužiais! Vesk mane šiandien, Piteri! 
Man baisu laukti! 


PITERIS (suglumęs ir kiek šokiruotas). Bet... negi tu nori pasakyti... 
Juk negalima. Bus negerai, jeigu tą pačią dieną, kai Oriną... vien 
iš pagarbos jam. (Prieš savo valią įtariai) Nesuprantu, kodėl taip 
bijai palaukti. Kas gi atsitiks? O gal tai, ką Orinas buvo parašęs, 
gali mums sutrukdyti? 

LAVINIJA (pašėlusiai nusikvatoja iškankintu balsu). Mirusieji vėl 
stoja tarp mūsų! Jie visuomet taip darys, Piteri! Tu patiki man 
savo laimę! Tačiau tai reiškia pasikliauti Menonų numirėliais — 
o jiems negalima patikėti meilės! Aš per daug gerai juos pažįstu! 
Ir neištverčiau, jeigu tavo akys pasidarytų piktos, pradėtų vengti 
manęs ir tu prarastum tikėjimą gyvenimu! Aš per daug tave myliu! 

PITERIS (po šito dar labiau sunerimęs ir įtarus). Apie ką tu kalbi, 
Vini? Tu perši man mintį, kad iš tikrųjų buvo kažkas... 


LAVINIJA (neviltingai). Ne... nieko! (Staiga apglėbia jį rankomis) 
Ne! Negalvok apie tai... dar negalvok! Aš trokštu bent kruopelytės 
laimės... nepaisant visų tų numirėlių! Aš nusipelniau jos! Aš 
pakankamai padariau!.. (Dar didesnės nevilties apimta, pašėlusiai 
maldauja) Ar girdi, Piteri! Kodėl mes turim laukti vedybų? Aš 
trokštu džiaugsmo... meilės akimirkos... kuri atsvertų viską, kas 
laukia ateity! Aš noriu to dabar! Nejaugi negali būti stiprus, Piteri? 

Nejau negali būti paprastas ir tyras? Nejaugi negali užmiršti, kas 
yra nuodėmė, ir suprasti, kad nieko nėra nuostabiau už meilę? 
(Aistringai bučiuoja jį) Bučiuok mane! Spausk prie savęs! Norėk 
manęs! Norėk manęs taip stipriai, jog galėtum bet ką nužudyti, kad 
tik turėtum mane! Aš padariau tai... dėl tavęs! Veskis mane į tą 
namą ir mylėk! Mūsų meilė išvarys numirėlius! Iš gėdos jie sugrįš 
į savo mirties karalystę! (Ekstazėje, pasiekusi užmiršties viršūnę) 
Geisk manęs! Imk mane, Adamai! (Ji krūpteli, išsprūdęs vardas 
priverčia atsitokėti; sumišusi idiotiškai nusijuokia) Adamai? 
Kodėl aš pavadinau tave Adamu? Niekada nesu girdėjusi tokio 
vardo... nebent Biblijoje! (Staiga beviltiškai, lyg nematydama 
išeities) Vėl numirėliai spraudžiasi tarp mūsų! Nėra prasmės nė 
mėginti! 

PITERIS (būdamas tikras, kad ji apimta isterijos, bet kartu sukrėstas 
ir pasibjaurėjęs jos jausmų protrūkiu). Vini! Tu kalbi lyg pamišė- 
lė! Tu pati nežinai, ką sakai! Juk tu... ne tokia! 

LAVINIJA (bejausmiu balsu). Aš negaliu tekėti už tavęs, Piteri. Tu 
privalai užmiršti mane. 


Priblokštas jis kvailai spokso į ją 


Eik namo. Susitaikyk su mama ir Heize. Pasiieškok kitos žmonos. 
Man uždrausta mylėti. Mirusieji pernelyg stiprūs! 

PITERIS (jo galvoje sumaištis). Vini! Tu negali!.. Tu išprotėjai!.. 
Kas tave šitaip pakeitė? (Tada įtariai) Ar apie tai... rašė Orinas? 
Ką jis rašė? Juk aš turiu teisę žinoti, ar ne? (Jai neatsakius, dar 
įtariau) Jis taip keistai kalbėjo apie... tai, kas tau nutiko Salose. 
Ar tai... buvo susiję su tuo čiabuviu?.. 

LAVINIJA (iš pradžių instinktyviai įsižeidžia). Piteri! Kaip tu 
drįsti!.. (Paskui, staiga suvokusi, kad tai išeitis, tyčia vulgariai) 
Na, tiek to! Taip, jeigu jau nori žinoti! Nemeluosiu daugiau! 
Orinas įtarinėjo, kad aš ištvirkavau su juo! Ir ištvirkavau! 

PITERIS (apstulbęs atšoka nuo jos). Vini! Tu išprotėjai! Aš netikiu... 
Tu... tu negalėjai! 

LAVINIJA (šaižiai). Kodėl gi negalėjau? Aš geidžiau jo! Aš norėjau 
iš jo išmokti meilės — meilės, kuri nėra nuodėmė! Ir išmokau, ar 
girdi? Aš atsidaviau jam! Aš buvau jo meilužė! 

PITERIS (susigūžia, lyg gavęs per veidą, ir spokso į ją su siaubu ir 
pasišlykštėjimu; piktai pratrūksta). Vadinasi... mama ir Heizė sakė 

tiesą... tu nedora iki pat širdies gelmių... nenuostabu, kad Orinas 
nusižudė... dieve, aš... aš tikiuosi, kad tu susilauksi bausmės... aš!.. 
(Lyg nieko nematydamas, nubėga keliuku į kairę) 

LAVINIJA (lydi jį akimis, paskui beviltiškai šūkteli ir puola jam 
įkandin). Piteri! Aš melavau! Aš nieko!.. (Staiga sustoja ir, atlo- 
šusi pečius, sustingsta savo sena poza. Akimirką žiuri į tą pusę, 
kur jis nubėgo, paskui nusigręžia ir taria palūžusiu, bespalviu 
balsu) Lik sveikas, Piteri. 


Iš gilumos, apėjęs kairįjį namo kampą, pasirodo Setas. 
Valandėlę jis paniuręs žiūri į Laviniją, lyg kažką spėliodamas. 
Paskui, norėdamas atkreipti jos dėmesį, ima pusbalsiu niūniuo- 
ti savo melancholiškąją „Šenandoją“, tuo pat metu žvalgy- 
damasis aplinkui, tarsi ieškotų ko ant žemės 


SETAS. 


Mus išskyrė vandens audringi, 
Ei toli aš likau, ei toli. 


LAVINIJA (nežiūrėdama į jį, pasigavusi dainos žodžius, su klaikia, 
perkreipta šypsena). Aš nelikau toli, Setai... bent kol kas. Aš lieku 
čia — drauge su mirusiais Menonais! (Ji sausai nusijuokia ir 
pasisuka, lyg ketindama eiti į vidų) 

SETAS (išgąsdintas jos veido, čiumpa ją už rankos). Neik tenai, Vini! 

LAVINIJA (niūriai). Nebijok. Aš neketinu eiti tuo keliu, kuriuo 
nuėjo mama ir Orinas. Tai būtų bėgimas nuo bausmės. Neliko nė 
vieno, kuris galėtų mane nubausti. Aš esu paskutinė iš Menonų, 
todėl turiu bausti pati save. Gyventi kartu su mirusiais — kur kas 
tikresnis teisingumo aktas negu mirtis ar kalėjimas! Aš niekuomet 
iš Čia neišeisiu, su niekuo nesimatysiu! Užkalsiu langines, kad į vidų 
neprasiskverbtų netgi saulės šviesa. Gyvensiu viena su mirusiais, 
saugosiu jų paslaptis, leisiuos jų persekiojama, kol galų gale pra- 
keikimas bus išpirktas ir paskutiniajam iš Menonų bus leista 
užmerkti akis! (Su žiauria, piktdžiugiška šypsena, lyg įsivaiz- 
duodama ilgus savo noru pasirinktos kankynės metus) Žinau, jie 
pasistengs, kad aš gyvenčiau kuo ilgiau! Menonai turi patys nu- 
bausti save vien už tai, kad gimė! 


SETAS (niūriai, supratingai). Aha. Bet aš negirdėjau nė vieno tavo 
žodžio, nieko, ką tu kalbėjai, Vini. (Apsimeta ieškąs kažko ant 
žemės) Kažkur palikau savo žirkles. 

LAVINIJA (staiga atsisuka į jį). Eik uždaryk langines ir tvirtai jas 
užkalk. 

SETAS. Aha. 

LAVINIJA. Ir liepk Henei išmesti visas gėles. 

SETAS. Aha. (Užkopia laipteliais ir įeina į namo vidų) 


Lavinija užlipa į portiką, atsigręžia ir valandėlę stovi lyg 
suakmenėjusi, atlošusi pečius, pastėrusiomis akimis žvelgdama 
į saulę. Pro langą durų dešinėje persisveria Setas ir 
ryžtingai užtrenkia langines. Suvokusi tai kaip ženklą, Lavini- 
ja ūmai pasisuka ant kulno ir lyg kareivis įžygiuoja į vidų, 
uždarydama duris 


Uždanga 

PIRMAS PAVEIKSLAS 


Scenoje matome dviaukščio kampinio namo fasadą Niu Or- 
leano gatvėje, kuri vadinasi Eliziejaus laukai ir eina tarp upės 
ir geležinkelio bėgių. Kvartalas skurdus, bet ne toks kaip 
kituose didžiuosiuose Amerikos miestuose, jam nestinga vul- 
garoko grožio. Namai daugiausia balti, tačiau papilkę nuo oro 
permainų, su įmantriai ornamentuotais frontonais, aplipę 
išklibusiais laipteliais ir galerijomis 


Gegužės pradžios vakaras, vos pradeda telktis prieblanda. 
Anapus balto, jau papilkšvėjusio namo spindi toks žalsvas it 
jūra dangus, kad nuo jo į sceną dvelkte dvelkia poezija, tirp- 
danti visą irimo, nykimo atmosferą, smelkiančią šį kvartalą. 
Regis, jauti, kaip šiltai alsuoja rusva upė už pakrantės sandėlių, 
gardžiai kvepiančių kava ir bananais. Nuo lyriškos nuotaikos 
neatsiejamas negrų muzikantų grojimas bare už kampo. Šioje 
Niu Orleano dalyje visada — ar už pirmo kampo, ar už kelių 
žingsnių — kokio nors išsiderinusio pianino svaiginanti melo- 
dija liejasi iš po rudų miklių pirštų. Šis ilgesingas skambi- 
nimas išreiškia čionykščio gyvenimo dvasią 


Išėjusios atsigaivinti dvi moterys, baltoji ir negrė, 
sėdi ant namo laiptelių. Pirmoji, Junisė, nuomoja butą 
antrame aukšte, ne gr ė — kažkur kaimynystėje; Niu Or- 
leanas — kosmopolitinis miestas, senuose kvartaluose įvairių 
rasių žmonės gyvena sumišai ir gana draugiškai 


Ilgesinga pianino muzika persipina su balsais iš gatvės 


NEGRĖ (Junisei). ...taigi sako, šventasis Barnabas liepė šuniui lyž- 

telėt ją, o jai tada šaltas šiurpas taip ir nuėjo per kūną. Ir tą 
naktį... 

PRAEIVIS (jūrininkui). Visą laiką kaire kaire puse ir prieisit. Iš- 
girsit — dundena į langines. 

JŪRININKAS (negrei ir Junisei). Kur čia „Keturių dviakių“ 
baras? 

PREKININKAS. Šviežios ir šiltos! Šviežios ir šiltos! 

NEGRĖ. Kam jums mėtyt pinigus toj lupikautojų landynėj? 

JŪRININKAS. Paskyriau ten pasimatymą. 

PREKININKAS. Švie-ie-ie-žio-0-0s ir ši-ilto-o-os! 

NEGRĖ. Tik nesusigundykit jų kokteilių „Mėlynasis mėnulis“, nes 
savom kojom iš baro nebeišeisit. 


Iš už kampo pasirodo du vyrai — Stenlis Kovals- 
kis ir Mičas. Jie kokių dvidešimt aštuonerių —trisde- 
šimties metų, vilki mėlynais darbiniais kombinezonais. Stenlis 
nešasi kėglių žaidėjo palaidinę ir paketą iš mėsininko su 
kraujo dėmėm 


STENLIS (Mičui). Na, o ką jis? 

MIČAS. Sako, duos visiems po lygiai. 

STENLIS. Ne. Mudviem priklauso daugiau. (Užriaumoja) E-ei! 
Stela! Mažyte! 


Abu sustoja prie laiptų. Į pirmo aukšto aikštelę išeina S tela, 
grakšti, jauna, kokių dvidešimt penkerių metų moteris; aiškiai 
matyti, ji visai kitos kilmės ir išsiauklėjimo negu vyras 


STELA (švelniai). Nešauk taip baisiai. Sveikas, Mičai. 
STENLIS. Gaudyk! 

STELA. Ką? 

STENLIS. Mėsą. 


Stenlis švysteli paketą. Ji sušunka prieštaraudama, bet pagauna 
ir dusdama juokiasi. Vyras su draugu jau beveik dingę už 
kampo 


STELA (jam įkandin). Stenli! Kur tu? 
STENLIS. Padaužyti kėglių. 

STELA. Ar galiu ateiti pasižiūrėti? 
STENLIS. Gali. (Išeina) 

STELA. Aš tuoj. (Junisei) Labą dieną, Junise. Kaip laikotės? 
JUNISĖ. Neblogai. O „Stivui pasakykit, tegul pats prasimano, ko pa- 
valgyti, nes namie nieko negaus. 


Visos trys juokiasi, negrė ilgiausiai. Stela išeina 


NEGRĖ. Kokį ten paketą jis jai metė? 
Keliasi ir kvatoja dar garsiau 


JUNISĖ. Tyliau! 
NEGRĖ. Gaudyk — o ką? (Ją dar labiau suima juokas) 


Iš už kampo nešina lagaminu pasirodo Blanša. Žvilgteli 
į popieriaus skiautelę, po to į namą, vėl į popierėlį ir vėl į 
namą. Ji nemaloniai apstulbinta ir tarsi netiki savo akimis. 
Pats jos pasirodymas šioje aplinkoje — kažkoks nesusiprati- 
mas. Elegantišku baltu kostiumėliu, su puūkuotu, į liemenį švar- 
keliu, balta skrybėlaite ir pirštinėm, perlų auskarais ir vėriniu 
ant kaklo — ji atrodo atvykusi į vaišes išgerti arbatos puode - 
lio arba kokteilio pas pažįstamus, gyvenančius ištaigingų vilų 
kvartale. Ji penkeriais metais vyresnė už Stelą. Subtilus jos 
grožis jau turi vengti ryškios šviesos. Sutrikusi Blanša ir balti 
jos rubai kažkuo primena plaštakę 


JUNISĖ (ne iš karto). Kas nutiko? Pasiklydote? 

BLANŠA (juokaudama, tačiau su aiškiai juntama isterija). Sakė, iš 
pradžių sėsite į „Geismų“ tramvajų, paskui į kitą — „Kapinių“, 
pavažiuosite šešis kvartalus ir išlipsite Eliziejaus laukuose! 

JUNISĖ. Tiesiai čia ir pataikėt. 

BLANŠA. Į Eliziejaus laukus? 

JUNISĖ. Taip, ši gatvė — Eliziejaus laukai. 

BLANŠA. Vadinasi... Man pasakė ne tą namo numerį. 

JUNISĖ. O kokio jūs ieškot? 

BLANŠA (nenoriai žvilgteli į tą patį popierėlį). Šeši šimtai trisdešimt 
antro. 

JUNISĖ. Tiksliai pataikėt. 

BLANŠA (visiškai priblokšta). Aš ieškau sesers, Stelos Diubua. 
Tai yra... pono Stenlio Kovalskio žmonos. 

JUNISĖ. Čia ji ir gyvena... Jūs ko tik nesusidūrėte su ja. 

BLANŠA. Nejaugi... tai... jos namai? 

JUNISĖ. Ji gyvena pirmam, o aš — antram aukšte. 

BLANŠA. O! Ir ji... išėjus? 
JUNISĖ. Matėt kėgelbaną už kampo? 
BLANŠA. Rodos, ne. 
JUNISĖ. O ji tenai, žiūri, kaip vyras daužo kėglius. (Patylėjusi) Jei 
norit, pasidėkit lagaminą ir paėjėkit pas ją. 
BLANŠA. Ne. 
NEGRĖ. Tai aš nueisiu ir pasakysiu, kad jūs atvažiavote. 
BLANŠA. Ačiū. 
NEGRĖ. Mielai pasitarnausiu. (Išeina) 
JUNISĖ. Stela jūsų nelaukė? 
BLANŠA. Ne. Tai yra šiandien nelaukė. 
JUNISĖ. Ką gi, eime į vidų, ir jauskitės kaip namie, kol pareis 
šeimininkai. 
BLANŠA. Nežinau... ar taip bus gerai? 
JUNISĖ. Mes juk savi žmonės — aš galiu jus įleisti. (Atsistoja ir 
atidaro apatinio buto duris) 
Užsižiebia šviesa, užuolaida pamėlsta. Blanša iš lėto įeina 
paskui Junise į butą. Scenai pamažu grimztant į tamsą, 
pasimato Kovalskių butas 


Portjera skiria patalpą į du kambarius. Pirmas pagal savo 
paskirtį — virtuvė, bet čia stovi sudedamoji lovelė, ant kurios 
miegos Blanša. Antras — miegamasis. Iš jo siauros durys į 
vonią 


(Pastebėjusi Blanšos miną, puola ginti namų garbę) Dabar čia 
šiek tiek sujaukta, bet kai susitvarko — butukas tikrai jaukus. 


BLANŠA. Nejaugi? 

JUNISĖ. Aha, iš tikrųjų. Tai jūs — Stelos sesuo? 

BLANŠA. Taip. (Norėdama ja nusikratyti) Ačiū, kad įleidote. 

JUNISĖ. Por nada!, kaip sako meksikiečiai, por nada! Stela pasakojo 
apie jus. 

BLANŠA. Taip? 

JUNISĖ. Rodos, sakė, kad jūs — mokytoja? 

BLANŠA. Taip. 

JUNISĖ. Jūs iš Misisipės? 


' Nėra už ką (isp.). 

BLANŠA. Taip. 

JUNISĖ. Ji rodė jūsų namo nuotrauką, to, kur plantacijoje. 
BLANŠA. „Svajonę“? 

JUNISĖ. Didžiulį namą su baltomis kolonomis. 

BLANŠA. Taip... 

JUNISĖ. Tokį namą prižiūrėti turbūt daug vargo? 
BLANŠA. Labai atsiprašau, bet aš tiesiog nebepastoviu. 
JUNISĖ. Suprantu, širdele. Tik kodėl jūs nesėdat? 
BLANŠA. Tiesą pasakius, aš norėčiau likti viena. 
JUNISĖ (įsižeidusi). A! Tada išgaruoju. 

BLANŠA. Nenorėjau būti nemandagi, bet... 

JUNISĖ. Nubėgsiu į kėgelbaną ir paraginsiu ją. (Jšeina) 


Blanša visa pastirusi atsisėda, rankom mėšlungiškai įsitveria 
piniginės, suspaudžia kelius, susigūžia į kamuoliuką, tarsi ją 
krėstų šaltis. Po valandėlės nieko neregintis jos žvilgsnis 
atgyja, pamažu ji ima dairytis aplinkui. Šaižiai sukniaukia 
katė. Blanšai net kvapą užgniaužia, ji krūpteli ir pakelia ranką 
tarsi gindamasi. Staiga kažką pamato už pravertų spintos durų. 
Pašoka, pribėga ir išsitraukia viskio butelį. Prisipila pusę 
taurės ir vienu gurkšniu išgeria. Rūpestingai pastato butelį 
atgal, išplauna kriauklėje taurę. Tada vėl atsisėda ten, kur 
sėdėjo — prie stalo 

BLANŠA (vos girdimai, pati sau). Reikia susitvardyti! 

STELA (atskuba iš už kampo ir bėga prie durų, džiugiai). Blanša! 
Valandėlę neatplėšia viena nuo kitos akių. Blanša pašoka ir, 
garsiai šaukdama, puola prie sesers 

BLANŠA. Stela! O Stela, Stela! Stela, žvaigždele! 


Seserys apsikabina. Karštligiškai, tarsi bijodamos, kad kuri 
neatsikvošėtų ar nesutelktų dėmesio 


Na pasirodyk, pasirodyk. O į mane nežiūrėk, Stela, ne, ne, ne — 

kai išsimaudysiu, pailsėsiu, tada... Ir užgesink viršutinę šviesą! 

Užgesink! Neapžiūrinėk manęs tokioje negailestingoje šviesoje! 
Stela juokiasi ir užgesina lempą 


BLANŠA. Na eikš gi, eikš čia. Brangioji mano Stela! Stela, žvaigždele! 
(Vėl apkabina ją) Maniau, jog niekada nebegrįši į šituos siaubin- 
gus namus... Ką čia aš paistau! Kažkaip ištrūko... O norėjau būti 

maloni ir pasakyti: koks puikus kvartalas!.. Cha cha! Avyte tu 
mano! Dar nė žodelio nepratarei. 

STELA. Kad tu neleidi. (Juokiasi, bet jos žvilgsnis, nukreiptas į 
Blanšą, nerimastingas) 

BLANŠA. Na gerai. Dabar tavo eilė. Praverk savo žavią burnytę ir 
šnekėk, o aš tuo metu paieškosiu, ar nėra čia ko išgerti. Žinau, 
žinau, kas nors stipresnio turėtų būt paslėpta. Tik kur? O, radau, 
radau! (Puola prie sieninės spintos ir išima butelį. Ji visa virpa ir, 
kai bando nusijuokti, pristinga kvapo. Butelis vos neiškrenta jai 
iš rankų) 

STELA (pastebėjusi jos būklę). Geriau sėsk, Blanša, aš pati įpilsiu. 
Tik nežinau, kuo čia atskiedus. Gal šaldytuve yra kokakolos? 
Žvilgtelk, mieloji, o aš... 

BLANŠA. Kam ta kokakola, sesute, kai nervai šitaip pertempti?' O 
kur... kur?.. 


STELA. Stenlis? Žaidžia kėgliais. Tai jo mėgstamiausias užsiėmimas. 
Jie ten šiandien... štai ir soda!.. lyg ir rungtynes surengė. 

BLANŠA. Vandens, daugiau nieko. Tik vieną gurkšnelį, užsigerti. 
Nebijok, tavo sesuo dar ne girtuoklė, tik visa kaip sumušta, mari- 
nama karščio, pavargusi, purvina... Nagi sėsk ir paaiškink, kur aš 
pakliuvau? Ir ką tu pati veiki šituose namuose. 


STELA. Klausyk, Blanša... 

BLANŠA. Na kam čia man apsimetinėti? Jei sakyt — tai tiesą. Niekad, 
niekad, net baisiausiuose sapnuose nebūčiau susapnavusi... Tiktai 
Po! Tik vienas Edgaras Alenas Po įstengtų visa tai kaip reikiant 
suprasti. Tuoj už namo turbūt pamėklių pilnos Viero girios!.. 
(Juokiasi ) 

STELA. Ką tu, mieloji, tik geležinkelio bėgiai. 

BLANŠA. Gerai, baikim juokauti, pašnekėkim rimtai. Kodėl tylėjai, 
nerašei, kodėl man nepranešei? 


STELA (atsargiai, pildamasi sau viskio). Ko nepranešiau, Blanša? 

BLANŠA. Kad turi gyventi tokiomis sąlygomis! 

STELA. Gal tu truputį perdedi? Nėra čia taip blogai. Niu Orlea- 
nas — visai ne toks kaip kiti miestai. | 

BLANŠA. Kuo čia dėtas Niu Orleanas? Tas pat, jei pasakytum... 
atleisk, miela sesute. (Visai nutraukdama šitą kalbą) Pakaks apie 
tail. 


STELA (santūriai). Ačiū. 

Blanša tylėdama žiūri į ją, toji nusišypso jai 

BLANŠA (žiūrėdama į taurę, virpančią rankoje). Visame pasaulyje 
tu man viena likai ir nė kiek nesidžiaugi mane matydama. 

STELA (nuoširdžiai). Blanša, pati žinai, kad tai netiesa. 

BLANŠA. Netiesa?.. A-a, pamiršau, kokia tu tylutė — žodžio neiš- 
peši. 

STELA. Tu juk neleisdavai man išsikalbėti, Blanša. Todėl pripratau 
tylėti, kai tu šalia. 

BLANŠA (vangiai). Neblogas įprotis... (Ūmai) Tu kažkodėl ne- 
klausi, kaip man pasisekė ištrūkti iš mokyklos, nepasibaigus pava- 
sario semestrui. 

STELA. Maniau... pati pasisakysi... jei panorėsi. 

BLANŠA. Galvoji, išmetė? 

STELA. Ne... negalvoju... galėjai juk savo noru išeiti... 

BLANŠA. Taip išsunkė mane visi tie pergyvenimai... nervai nebeiš- 
laikė. (Nervingai maigo cigaretę) Atsidūriau ant bedugnės kraš- 
to... kone išprotėjau. Šit ponas Greivzas — mokyklos direk- 
torius — ir pasiūlė neapmokamų atostogų. Telegramoje viso to 
nepapasakosi... (Vienu gurkšniu išgeria viskį) Taip ir nuėjo gys- 
lomis! Gerumėlis! 

STELA. Dar įpilti? 

BLANŠA. Ne, viena taurelė — norma, daugiau negeriu. 

STELA. Tikrai? 

BLANŠA. Tu dar nė žodžio nepasakei, kaip aš atrodau. 

STELA. Žavingai. 

BLANŠA. Telaimina tave viešpats už šitokį melą. Tokios griuvenos 
pasaulis nėra matęs. O tu, tu kiek papilnėjai, tokia apskritutė 
pasidarei — tikra putpelytė. Ir tau labai tinka. 

STELA. Ką tu, Blanša. 

BLANŠA. Taip, taip, taip, jei aš sakau, gali tikėt manim. Tik talija 
reikėtų truputėlį susirūpinti. Atsistok. 

STELA. Kitą sykį. 

BLANŠA. Girdi, ką pasakiau! Atsistok! 


Stela nenoromis paklūsta 


Ak tu, murziuke! Kažkuo apsitaškei tokią puikią nėrinių apykak- 
laitę! O plaukus — būdama tokio dailaus veidelio — turėtum 
kirptis kaip berniukas. Stela, juk tu samdai tarnaitę? 

STELA. Ne. Kai yra tik du kambariai... 

BLANŠA. Ką? Tu pasakei — du kambariai?! 

STELA. Štai šitas ir... (Sutrinka) 

BLANŠA. Kitas? (Šaižiai juokiasi, stoja nejauki tyla) Ir kiek tavy 
ramybės, giedrumos! Pamatytum dabar save iš šalies: sėdi sau, 
rankelės susidėjus — angeliukas rojaus angelėlių chore. 

STELA (nejaukiai). Niekada nebuvau tokia veikli kaip tu, Blanša. 

BLANŠA. O aš niekada nemokėjau taip nuostabiai tvardytis. Teks, 
matyt, įsipilti dar vieną gurkšnelį, kaip sakoma, nervams suregu- 
liuoti... O paskui — slėpk butelį toliau, kad nebūtų pagundos. 
(Atsistoja) Dabar pažiūrėk į mane. (Apsisuka prieš ją) Žinai, 
Stela, per dešimt metų nė kiek nepastorėjau. Sveriu lygiai tiek, 
kiek tą vasarą, kai tu išvažiavai iš „Svajonės“. Kai mirė tėtis ir 
tu mus palikai... 

STELA (kiek nenatūraliai). Tiesiog sunku patikėti, Blanša, kad tu 
taip puikiai atrodai. 

BLANŠA. Ir, kaip matai, tuščiagarbiškai didžiuojuosi savo grožiu net 
dabar, kai jis jau vysta! (Nervingai juokiasi ir žiūri į Stelą, laukda- 
ma prieštaravimo) 

STELA (prisiversdama). Jis nenuvytęs nė truputėlio. 

BLANŠA. Po tų kančių, kurias patyriau? Niekus šneki. Mieloji mano 
mergyte... (Virpančia ranka persibraukia kaktą) Stela... tikrai jūs 
turite tik du kambarius? 

STELA. Ir vonią. 

BLANŠA. O, yra ir vonia! Viršuje, greta miegamųjų, pirmos durys 
į dešinę? 

Abi sutrikusios juokiasi 


Bet, Stela, neįsivaizduoju, kur ketini mane paguldyti. 

STELA. Paguldysime tave čia. 

BLANŠA. Kas čia per lova... a, toks sudedamas daiktas. (Atsisėda 
ant jos) 

STELA. Na kaip? 

BLANŠA (netvirtai). Nuostabu. Nemėgstu pernelyg patogių lovų. 
Bet tarp kambarių nėra durų, o Stenlis... kaip jam tai atrodys? 

STELA. Juk žinai, Stenlis — lenkas. 

BLANŠA. O taip. Jie panašūs į airius, ar ne? 

STELA. M-m... 

BLANŠA. Tik ne tokie rafinuoti? 


Abi vėl nejaukiai juokiasi 

Prisivežiau visokių dailių drabužių, kad nepasidaryčiau gėdos 
prieš mielus jūsų draugus. 

STELA. Abejoju, ar jie tau pasirodys labai mieli. 

BLANŠA. O kas jie per vieni? 

STELA. Stenlio kompanija. 

BLANŠA. Lenkai? 

STELA. Visokių yra, Blanša. 

BLANŠA. Mišri publika? 

STELA. Labai teisingai — tik publika. 

BLANŠA. Ką darysi... jei prisivežiau, tai ir vilkėsiu. Man rodos, tu 
vis lauki, ar nepasakysiu, jog ketinu apsistoti viešbutyje. Bet į 
viešbutį aš neisiu, nelauk. Noriu būti šalia tavęs, turiu būti šalia ko 
nors, aš negaliu likti viena. Juk... turėjai pastebėti... kad aš ne- 
sveikuoju... (Jos balsas nutrūksta, akyse pasirodo baimė) 

STELA. Tu iš tiesų atrodai lyg nervinga, lyg nusikamavus... pati gerai 
nesuprantu. 

BLANŠA. Kažin, ar patiksiu aš Stenliui, ar tik šiaip — svainė į 
svečius atvažiavo? Stela, tai mane pribaigtų. 

STELA. Jūs puikiai sutarsite, jei tik tu... na... nepradėsi jo lyginti su 
vyriškiais, su kuriais mes susidurdavome savo namuose. 

BLANŠA. Ar jis visiškai... kitoks? 

STELA. Taip. Kitos rūšies. 

BLANŠA. Kokios? Į ką jis panašus? 

STELA. Nelengva apibūdinti žmogų, kurį myli! Štai jo nuotrauka. 
(Paduoda seseriai fotografiją) 

BLANŠA. Kariškis? 

STELA. Inžinerinio dalinio vyresnysis seržantas. O čia jo ordinai. 

BLANŠA. Ir jis buvo juos prisisegęs, kai susipažinote? 

STELA. Patikėk, manęs neapakino šitie blizgučiai. 

BLANŠA. Aš ne tą turėjau galvoje... 

STELA. Žinoma, vėliau su kai kuriais dalykais teko susitaikyti. 

BLANŠA. Pavyzdžiui, su jo kilme ir aplinka. 


Stela sutrikusi juokiasi 


Ką jis pasakė, kai sužinojo, kad aš atvažiuoju? 
STELA. Stenlis dar nieko nežino. 
BLANŠA (išgąstingai). Tu jam nepasakei? 
STELA. Jis visą laiką važinėja. 
BLANŠA. Tarnybiniais reikalais? 


Tenesis Viljamsas 492 


STELA. Taip. 

BLANŠA. Puiku. Ar ne? 

STELA (beveik pati sau). Man taip nejauku, kai jo nebūna visą 
naktį... 

BLANŠA. Kodėl, Stela? 

STELA. Kai jis išvažiuoja savaitei, aš stačiai iš proto kraustausi. 

BLANŠA. Viešpatie! 

STELA. O kai grįžta, verkiu jam ant kelių kaip vaikas. (Šypsosi pati 
sau) 

BLANŠA. Turbūt tai ir yra būt įsimylėjusiai... (Stela pažvelgia į ją 
džiugiai šypsodama) Stela... 

STELA. Ką? 

BLANŠA (prisiversdama, skubiai). Aš nepradėjau tavęs klausinėt 
to, ko tu gal tikėjaisi. Manau, kad protingai išklausysi ir tai, ką 
tau pasakysiu. 

STELA. Ką pasakysi, Blanša? (Jos veidu perbėga nerimas) 

BLANŠA. Štai kas, Stela... tu, žinoma, kaltinsi mane... aš žinau, kad 
kaltinsi... bet pirma paklausyk: tu pabėgai! Aš likau ir kovojau! Tu 
išvažiavai į Niu Orleaną laimės ieškoti. Aš likau „Svajonėje“ ir 
grūmiausi, norėdama išsaugoti tėviškę. Aš nė kiek nenoriu tau 
priekaištauti, bet visa našta užgriuvo mano pečius. 

STELA. Blanša, juk man nieko kito neliko, kaip pradėti gyvenimą 
pačiai. 

BLANŠA (ją vėl ima krėsti smarkus drebulys). Taip, taip, žinau. Bet 
tu atsižadėjai „Svajonės“, o ne aš! Aš likau iki galo, grūmiausi iki 
paskutinio atokvėpio, vos nenumiriau! 

STELA. Liaukis, gana tos isterijos, sakyk, kas nutiko? Dėl ko tu 
kovojai iki paskutinio atokvėpio? Ką tai reiškia?.. 

BLANŠA. Taip ir maniau, Stela, taip ir maniau, kad tu šitaip į viską 
pasižiūrėsi. 

STELA. Į ką... į viską?.. Dėl dievo meilės! 

BLANŠA (tyliai). Praradimą... 

STELA. „Svajonės“ praradimą? Jos nebėra? Negali būti. 

BLANŠA. Taip, Stela. 


Jos žiuri viena į kitą; tarp jų stalas su geltona languota klijuote. 
Blanša lėtai nunarina galvą, Stela įsmeigia žvilgsnį į sunertas 
savo rankas, padėtas ant stalo. Vis garsiau girdėt ilgesingi 
pianino garsai. Blanša prisideda nosinę prie kaktos 

STELA. Bet kaip? Kaip visa tai atsitiko? 

BLANŠA (pašokdama). Gera tau klausinėti, kaip, kaip! 

STELA. Blanša! 

BLANŠA. Tau kas — sėdi čia ir dar drįsti mane kaltinti! 

STELA. Blanša! 

BLANŠA. Aš! Aš! Aš pakėliau visus tuos smūgius neprisidengdama 
ir nesislėpdama! Visos tos mirtys! Nesibaigiančios laidotuvių pro- 
cesijos... Tėvas. Mama. Siaubinga Margaritos mirtis. Ji taip išpurto, 
kad nebetilpo į karstą. Teko sudeginti — kaip kokį šiukšlynan 
išmetamą daiktą. Tu visad suspėdavai į laidotuves, Stela. Bet 
laidotuvės — malonumas, lyginant su mirtim! Per laidotuves tyku 
ramu, 0 mirštant visaip būna. Mirštantieji kriokia. Dūsta. Ir 
meldžia... „Neleiskit man mirti! Neleiskit!“ Net senukai, ir tie 
kartais šaukia: „Neleiskit man mirti!“ Tarytum tai būtų tavo 
valioje. O per laidotuves — rimtis, gražios gėlės. Ir... kokios puoš- 
nios tos dėžės, į kurias juos užkala! Kam neteko budėti prie jų 
lovos, kai jie šaukė: „Neatiduokit manęs!“, tam ir į galvą neateis, 
kaip beviltiškai, iš paskutinių jėgų, kabinosi jie į gyvenimą. Tu 
šito sapnuot nesapnavai, o aš mačiau savo akimis. Mačiau! Mačiau! 
O tu dabar sėdi sau, žiūri, ir tavo akys kaltina mane, kad išleidau 
iš rankų mūsų namą! O iš kur, po velnių, tu manai, ėmiau aš pinigų 
apmokėt už visas tas ligas ir mirtis? Mirtis brangininkė, panele Ste- 
la! Tuoj po Margaritos — nukaršusi pusseserė Džesė! Taigi Kaulė- 
ta Senė su dalgiu pasistatė savo šėtrą mūsų kieme! Stela, „Svajonėj“ 
įsikūrė Giltinė. Štai taip namai ir išslydo man iš rankų. Ar nors 
vienas iš jų mirdamas ką nors užrašė mums testamentu? Ar paliko 
bent centą pagal draudimo polisą? Viena tik vargšė Džesė — šimti- 
nę apsimokėti už karstą. Štai ir viskas, Stela. O aš su savo apgailėti- 
na mokytojos algele! Taip, kaltink mane. Sėdėk štai taip, nenuleis- 
dama nuo manęs akių, ir galvok — neišsaugojau tėviškės. Aš neiš- 
saugojau? O kur tu buvai? Lovoje... su savo lenku! 


STELA (pašoka). Blanša! Liaukis. Gana. (Nori išeiti) 
BLANŠA. Kur tu? 

STELA. Į vonią, apsiprausti veido. 

BLANŠA. Ak, Stela, Stela, tu verki? 

STELA. O tu stebiesi? (Išeina į vonią) 


Gatvėje girdėti vyrų balsai. Prie namo prisiartina Stenlis, 
Stivas ir Mičas 

STIVAS. Viena senikė lekia į pamaldas, jau vėluoja, o priešais baž- 
nyčią stovi faraonas. Ji atpūškuoja ir klausia: „Pareigūne, dar 
pamaldos nepasibaigė?“ Jis perleidžia ją akimis ir sako: „Ne, 
madam, tik jūsų skrybėlė nepadoriai tupi!“ 


Vyrai grubiai juokiasi 


Išgirdusi vyrų balsus, Blanša puola į miegamąjį. Paima nuo 
tualetinio stalelio Stenlio fotografiją, atidžiai žiūri ir vėl pa- 
deda į vietą 


STIVAS. Tai rytoj pokeris? 

STENLIS. Taip, pas Mičą. 

MIČAS. Pas mane negalima. Motina dar nepasveiko. (Ruošiasi eiti) 
STENLIS (jam pavymui). Gerai, tada pas mane... o tu statai alų. 


Mičas apsimeta, kad neišgirdo, atsisveikina ir, tyliai niu- 
niuodamas, išeina 


JUNISĖ (šaukia iš viršaus). Ei jūs, marš visi namo! Aš išviriau spa- 
geti, bet viską pati suvalgiau. 

STIVAS (lipdamas laiptais). Aš gi sakiau tau ir skambinau telefonu, 
kad mes žaisim. (Vyrams) Tik kad alus būtų žŽmoniškas. 

JUNISĖ. Nieko tu neskambinai. 

STIVAS. Sakiau pusryčiaudamas ir skambinau per pertrauką... 

JUNISĖ. Gerai jau, gerai. Tu ir namo užsuki kartą per metus, tik 
paskambinęs. 

STIVAS. O tu ko nori, kad laikrašty paskelbčiau? 


Besiskirstančių vyrų juokas, atsisveikinimo šūksniai. Pastumęs 
duris su tinkleliu nuo vabzdžių, į virtuvę įeina Stenlis. Jis 
vidutinio ugio — penkių pėdų ir aštuonių ar devynių colių — 
stiprus, gerai sudėtas. Jo povyza ir judesiai byloja apie gyvu- 
lišką mėgavimąsi gyvenimu. Nuo pat ankstyvos jaunystės jis 
jo neįsivaizduoja be moterų, be smagaus pojūčio, kad jos 
tavo, kad smagini jas ir smaginiesi pats, ir tas norų tenkinimas 
nepadaro priklausomu nuo moterų; jis jaučiasi kaip nenuram- 
domas išdidus plunksnotas sultonas tarp savo dedeklių. Toji 
natūra puikiai žino savo vertę, kupina juslinio pasitenkinimo. 
Šie būdo bruožai suformavo ir kitas charakterio savybes; jis 
nuoširdus su vyrais, mėgsta grubiai pajuokauti, saikingai 
išgerti, skaniai pavalgyti, mėgsta azartinius lošimus. Jam 

mielas savo automobilis, savo radijas, visa, kas yra jo, priklauso 
jam, didingam giminės tęsėjui. Moteris jis pratęs vertinti iš 
pirmo žvilgsnio, kaip gerai išmanantis apie seksą, ir šypsena, 
kuria jas apdovanoja, byloja apie visą vaizdų nešvankybę, 
blykstelinčią jo sąmonėje 


BLANŠA (hevalingai traukdamasi nuo įdėmaus jo žvilgsnio). Jūs 
tikriausiai Stenlis. Aš — Blanša. 

STENLIS. Stelos sesuo? 

STELA. Taip. 

STENLIS. Sveika. Kur mano mažytė? 

BLANŠA. Vonioje. 


STENLIS. A-a. Nežinojau, kad jūs atvykstate pas mus. 

BLANŠA. Aš... e... | 

STENLIS. Iš kur atvažiavote, Blanša? 

BLANŠA. Aš... aš gyvenu Lorelyje. 

STENLIS (eina prie sieninės spintos ir išsiima viskio butelį). Lore- 
lyje? O, taip. Teisingai, Lorelyje. Ne mano zona. Per karščius šitas 
skystis greit išsibaigia. (Pakelia butelį prieš šviesą, žiūrėdamas, 
ar yra kiek likę) Išgersim? 

BLANŠA. Ne, aš... negeriu... tik retkarčiais. 

STENLIS. Yra ir tokių: patys nuo butelio tolyn, o jis prie jų — artyn. 

BLANŠA (blankiai). Cha cha. 

STENLIS. Visi drabužiai prie manęs prilipę. Nieko, jei aš be ceremo- 
nijų? (/ma vilktis marškinius) 

BLANŠA. Prašom, labai prašom. 

STENLIS. Savęs nevaržyti — mano šūkis! 

BLANŠA. Ir mano. Atrodyti gaiviai — labai nelengva. Aš nei nusi- 
prausti, nei pasipudruoti nesuspėjau, o jūs jau čia. 

STENLIS. Žinot, jei pasėdėsi šlapiais drabužiais, ypač gerokai pa- 
daužęs kėglius, kaip, pavyzdžiui, aš, tuojau peršalsi. Jūs mokytoja, 
ar ne? 

BLANŠA. Taip. 

STENLIS. Ką dėstote, Blanša? 

BLANŠA. Anglų. 

STENLIS. Aš savo anglų kalbos mokytojų nedžiuginau. Ilgam atva- 
žiavote, Blanša? 

BLANŠA. Aš... dar nežinau. 

STENLIS. Manot pas mus nutūpti? 

BLANŠA. Norėčiau... jeigu neapsunkinsiu jūsų. 
STENLIS. Gerai. 

BLANŠA. Kelionės mane baisiai išvargina. 
STENLIS. Na ką jūs, niekai. 


Už lango šaižiai sukniaukia katė 
BLANŠA (pašoka). Kas ten? 
STENLIS. Katės... Ei, Stela! 
STELA (vos girdimai iš vonios). Ką, Stenli? 
STENLIS. Tu ten neprasmegai? (Šypteli Blanšai. Ji beviltiškai bando 


taip pat nusišypsoti. Tyla) Ko gero, pasirodysiu jums netašytas. 
Stela tiek pripasakojo apie jus. Buvot ištekėjusi, tiesa? 


Iš tolumos atsklinda vos girdima polkos melodija 


BL ANŠA. Taip. Kai buvau dar visai jauna. 

STENLIS. Kas atsitiko? 

BLANŠA. Jis... jis mirė. (Ji atsilošia) Atleiskit, bet... man darosi 
bloga. (Galva nusvyra jai ant rankų) 


ANTRAS PAVEIKSLAS 


Kita diena. Šešta valanda vakaro. Bla nša maudosi vonioje. 
Stela baigia dabintis. Blanšos gėlėto kartuno suknelė iš- 
skleista ant Stelos lovos. Iš gatvės į virtuvę įeina Stenlis, 
palikdamas praviras duris, ir pro jas įsiveržia tie amžini 
ilgesingi pianino garsai 


STENLIS. Kas čia per spektaklis? 

STELA. O, Stenai! (Pašoka ir bučiuoja jį. Jis reaguoja į tai šaltai, 
kaip valdovas) Aš veduosi Blanšą vakarieniauti į „Galatuarą“, o 
paskui į kokį nors reviu, — juk jūs čia lošite pokerį. 

STENLIS. O mano vakarienė, a? Aš, rodos, nesiruošiu į „Galatuaro“ 
restoraną! 

STELA. Padėjau tau lėkštę į šaldytuvą. 

STENLIS. Tik pamanykit, koks puikumėlis! 

STELA. Pasistengsiu užlaikyti Blanšą kuo ilgiau, kol jūs baigsit, nes 
nežinau, ar jai tai patiks. Užsuksim į kokį reviu čia pat, mūsų 
kvartale, taigi pakratyk piniginę. 

STENLIS. O kur tavo seselė? 

STELA. Mirksta karštoje vonioje, kad nervai aprimtų. Ji tikrai nusi- 
kamavusi. 

STENLIS. Įdomu kodėl? 

STELA. Daug kančių patyrė! 

STENLIS. Nejaugi? 

STELA. Stenai, „Svajonė“... jau nebe mūsų. 

STENLIS. Plantacijos sodyba? 

STELA. Taip. 

STENLIS. Kodėl? 

STELA (netvirtai). Rodos, teko ją paaukoti... ar kaip ten. 


Pauzė. Stenlis svarsto 


(Vilkdamasi kitą suknelę) Kai ji išeis, nepamiršk pagirti, kad 
gražiai atrodo. Tiesa! Neminėk kūdikio. Aš dar nieko nesakiau — 
laukiu, kol bent kiek apsiramins. 

STENLIS (rūstokai). Šit kaip? 

STELA. Pasistenk ją suprasti ir būk kiek galėdamas malonesnis, 
Stenai. 

BLANŠA (dainuoja vonioje). 


Iš šalies, kur vandens mėlyni, 
Atvežė belaisvę jauną... 


STELA. Ji nemanė, kad mes taip ankštai gyvenam. Žinai, laiškuose 
stengdavausi viską truputį pagražinti. 

STENLIS. Tikrai? 

STELA. Nepamiršk pagirti jos suknutės. Ir pasakyk, kad ji žavingai 
atrodo. Blanšai tai labai svarbu. Čia jos mažytė silpnybė. 

STENLIS. Taip. Supratau. Tai tu pasakei, kad plantacijos namas buvo 
likviduotas? 

STELA. A-a? Taip... 

STENLIS. Kaip vis dėlto tai atsitiko? Ar negalima būtų smulkiau 
sužinoti? 

STELA. Geriau apie tai nešnekėti, tegul ji šiek tiek apsiramina. 

STENLIS. Šit kokie dalykai, cha! Sesutės Blanšos dabar negalima 
varginti dalykinėm smulkmenom! 

STELA. Tu juk matei, kaip ji vakar atvažiavus atrodė. 

STENLIS. Aha, pastebėjau. Ne pro šalį būtų žvilgtelėti į pardavimo 
dokumentus. 


32. PLB 102 

STELA. Aš nemačiau jokių dokumentų. 

STENLIS. Ji nieko tau neparodė, nei pardavimo akto, nieko? 

STELA. Atrodo, kad namo nepardavė. 

STENLIS. Tai ką, po velnių, su Juo padarė? Padovanojo? Vargšams? 

STELA. Ššš. Ji išgirs. 

STENLIS. Tegu sau girdi. O man duok dokumentus! 

STELA. Nebuvo jokių dokumentų, aš nemačiau jokių dokumentų, ir 
man nerūpi jokie dokumentai. 

STENLIS. Ar girdėjai kada apie Napoleono kodeksą? 

STELA. Ne, Stenli, negirdėjau, o jei būčiau girdėjus, nesuprantu, kuo 
jis čia būtų dėtas... 

STENLIS. Tada aš tau šiek tiek paaiškinsiu, vaikeli. 

STELA. Na? 

STENLIS. Pas mus, Luizianos valstijoje, galioja Napoleono kodeksas, 
pagal kurį visa, kas priklauso žmonai, priklauso ir vyrui, ir atvirkš- 
čiai. Pavyzdžiui, jei aš turėčiau kokį turtą ar tu turėtum... 


STELA. Man galva sukasi! 

STENLIS. Gerai. Palauksiu, kol ji baigs mirkti karštoje vonioje, ir 
tada paklausiu, ar jai yra žinomas Napoleono kodeksas. Man 
atrodo, ji tave už nosies vedžioja, vaikeli. O jeigu taip, tai pagal 
Napoleono kodeksą ir mane... O aš nemėgstu, kad mane kas už 
nosies vedžiotų. 

STELA. Suspėsi su tais kamantinėjimais, o jei pradėsi dabar, ji vėl 
baisiausiai sudirgs. Nesuprantu, kas atsitiko su „Svajone“, bet kad 
žinotum, koks tu juokingas, jeigu įtarinėji, kad mano sesuo arba aš, 
arba dar kas iš mūsų šeimos galėtų ką nors vedžioti už nosies. 

STENLIS. Kur tada dingo pinigai, jeigu namas parduotas? 

STELA. Ne parduotas, o prarastas, prarastas! (Stenlis puola į mie- 
gamąjį, jinai iš paskos) Stenli! 

STENLIS (grubiai atidaro didžiulę rūbų skrynią, stovinčią vidury 
miegamojo ir ištraukia šusnį suknelių). Atsimerk pagaliau ir pasi- 
žiūrėk! Manai, visa tai pirkta už mokytojos algą? 

STELA. - 
prieš mus pasistaipyti! Čia kas? Ne sukūelė: O In lobis. O šitas? 
Kas čia? Lapių manto? (Papučia kailį) Tikros sidabrinės lapės, 
kiekviena pusės mylios ilgio. O kur tavo sidabrinės lapės, Stela? 
Purios, baltos kaip sniegas! Kur tavo sidabrinės lapės? 

STELA. Tai pigūs vasariniai kaileliai, juos Blanša turi nebežinau nuo 
kada. 

STENLIS. Turiu pažįstamą, kuris išmano apie tokius daiktus. Pa- 
kviesiu, kad įvertintų. Galvą dedu, tūkstantėliai sukišti į šitą šlamš- 
tą! 

STELA. Nebūk idiotas, Stenli! 

STENLIS (meta kailius ant sofos, trūkteli skrynios stalčių ir iškelia 
kaupiną saują moteriškų papuošalų). O čia kas? Piratų lobis? 

STELA. Stenli! 

STENLIS. Perlai! Perlų vėriniai! Kas yra toji tavo sesuo? Naras, kuris 
iš jūros dugno iškelia nuskendusius lobius? O gal nepagaunamas 
seifų vagis? Gryno aukso apyrankės! Na o kur tavo perlai ir aukso 
apyrankės? 

STELA. Šš-š! Liaukis, Stenli! 

STENLIS. Ir deimantai! Tikra karalienės karūna! 

STELA. Tai Reino akmenėlių tiara, kurią ji buvo užsidėjusi per 
kaukių balių. 


STENLIS. Kas tie Reino akmenėliai? 

STELA. Tas pats, kas stikliukai. 

STENLIS. Juokus kreti? Turiu pažįstamą juvelyrinėje parduotuvėje. 
Atsivesiu ir paklausysim, ką jis pagiedos. Štai kur tavo plantacija, 
arba kas iš jos buvo likę! Viskas štai čia! 

STELA. Tu tiesiog nesupranti, kaip kvailai ir šlykščiai elgiesi! Užda- 
ryk skrynią, kol Blanša neišėjo iš vonios. 

STENLIS (kojos spyriu užtrenkia skrynią ir atsisėda ant virtuvinio 
stalo). Kovalskiai ir Diubua skirtingai žiūri į gyvenimą. 

STELA (piktai). Ir ačiū dievui! Aš einu į gatvę. (Čiumpa baltą savo 
skrybėlaitę, pirštines ir eina prie laukujų durų) Eime su manim, 
tegu Blanša apsirengia. 

STENLIS. Nuo kada pradėjai man įsakinėti? 

STELA. Nejaugi stovėsi čia ir tyčiosies iš jos? 

STENLIS. Velniškas įžvalgumas. Aišku, stovėsiu ir tyčiosiuos. 


Stela išeina į priebutį 


BLANŠA (pasirodo iš vonios raudono atlaso chalatu. Nerūpestingai). 
Sveiki, Stenli! Štai ir aš, tiesiai iš vonios, išsikvepinusi, tarsi iš naujo 
gimusi. 

STENLIS (užsirūko). Na ir puiku. 

BLANŠA (užtraukdama lango užuolaidą). Atleiskit, noriu pasipuošti 
šita nauja suknute. 

STENLIS. Na ir puoškitės. 

BLANŠA (užtraukdama portjerą tarp kambarių). Man rodos, šįvakar 
čia bus lošiama kortomis, ir damos bus maloniai nepakviestos. 

STENLIS (rūsčiai). Na ir kas? 

BLANŠA (nusimeta chalatą ir apsivelka kartūninę gėlėtą suknutę). 
Kur Stela? 

STENLIS. Išėjo į priebutį. 

BLANŠA. Noriu jus paprašyti nedidelės paslaugos. 

STENLIS. Įdomu, kokios? 

BLANŠA. Užsegti sagas ant nugaros. Galite įeiti. (Atitraukęs portjerą, 
Stenlis įeina, piktai į ją žiūrėdamas) Kaip aš atrodau? 

STENLIS. Nieko sau. 

BLANŠA. Jūs labai malonus. Štai — sagos. 

STENLIS. Nieko neišeina. 

BLANŠA. Ak, jūs vyrai, kokie nemiklūs jūsų pirštai! Galiu patraukti 
dūmelio? 

STENLIS. Užsidekit sau kitą. 

BLANŠA. Ką gi... Ačiū. O skrynia, atrodo, neišlaikius pati atsidarė. 

STENLIS. Mudu su Stela padėjom jums išsipakuoti. 

BLANŠA. Taip, taip, greit susitvarkėt, uoliai padirbėjot. 

STENLIS. O jūs, atrodo, apšvarinot ne vieną madingą Paryžiaus 
parduotuvę. 

BLANŠA. Cha cha! Taip, drabužiai — mano aistra! 

STENLIS. Įdomu, kiek kainuoja šitokie kailiai? 

BLANŠA. A, šitie... vieno mano garbintojo dovana. 

STENLIS. Matyt, turėjo iš ko... jus garbinti. 

BLANŠA. Taip, jaunystėje garbinimo man nestigo. Bet pažiūrėkit 
dabar! (Akinamai šypsosi) Kaip manot, ar galėjau kažkada garsėt 
kaip... gražuolė? 

STENLIS. Atrodote liuks. 

BLANŠA. Aš ir laukiau komplimento, Stenli. 

STENLIS. Nemėgstu šito. 

BLANŠA. Ko nemėgstat? 


STENLIS. Sakyt moterims komplimentus apie jų išvaizdą. Nemačiau 
nė vienos, kuri ir be sakymo nebūtų žinojusi, graži ji ar ne, o yra 
ir tokių, kurios taip gerai apie save mano, kad jų įsitikinimo ir su 
lazda neišmuši. Vaikščioju vieną kartą su tokia lėlyte. O ji vis man: 

„Kokia aš žavi, kokia aš patraukli“. O aš jai: „Na ir kas?“ 

BLANŠA. Ką ji tada? 

STENLIS. Nieko. Užsidarė kaip moliusko geldelė. 

BLANŠA. Ir baigėsi romanas? 

STENLIS. Pasikalbėjimas baigėsi. Vieniems vyrams apsuka galvą 
panašūs holivudiški paistalai, kitiems — ne. 

BLANŠA. Jūs, be abejo, priklausote pastariesiems. 

STENLIS. Taip. 

BLANŠA. Sunku įsivaizduoti, kokia viliokė galėtų apsukti jums galvą. 

STENLIS. Tikrai sunku. 

BLANŠA. Jūs paprastas, tiesus, garbingas, sakyčiau, šiek tiek primity- 
vus. Norėdama jus sudominti, moteris privalo... ( Meaiškiai mosteli 
ranka) 


STENLIS (lėtai). Padėti... kortas ant stalo. 

BLANŠA (šypsodamasi). Taip... taip... Kortas ant stalo... Gyvenime, 
man regis, tiek išsisukinėjimų, tiek dviprasmybių. Man patinka 
dailininkai, kurie tapo stipriais, drąsiais potėpiais, kurių paletėje 
tik pirminės spalvos. Nekenčiu rausvų ir rusvų teplionių, niekad 
nenorėjau pažinti žmogaus, apie kurį sakoma: „Nei šioks, nei 
toks!“ Štai todėl, kai tik jūs įėjote vakar vakare, aš tariau sau: 
„Mano sesuo ištekėjo už tikro vyro“. Žinoma, iš pirmo žvilgsnio 
sunku daugiau ką nors pasakyti... 

STENLIS (užriaumoja). Gana, keičiam plokštelę! 

BLANŠA (užsiima rankomis ausis). U-u-u-u!.. 

STELA (iš priebučio). Stenli! Išeik ir netrukdyk Blanšai rengtis. 

BLANŠA. Aš jau persirengus, mieloji. 

STELA. Tada einam. 

STENLIS. Mes su tavo seseria įsišnekėjom truputėlį. 

BLANŠA (linksmai). Mieloji, padaryk man nedidelę paslaugą. 
Nubėk į vaistinę ir nupirk citrininės kokakolos, tik kad daug būtų 
smulkinto ledo. Nubėgsi? 

STELA (neryžtingai). Gerai. (Išeina ir dingsta už kampo) 

BLANŠA. Vargšelė mūsų klausėsi, ir, man atrodo, ji taip gerai nesu- 
pranta jūsų kaip aš... Na, ponas Kovalski, apie ką ten mes šnekė- 
jome? Aš pasiruošus atsakyti į visus jūsų klausimus. Man nėra ko 
slėpti. Kas jus domina? 

STENLIS. Pas mus, Luizianos valstijoje, galioja toksai Napoleono 
kodeksas, pagal kurį viskas, kas priklauso žmonai, priklauso 
man — ir atvirkščiai. 

BLANŠA. Viešpatie, kas per rūsti teisėjo išvaizda! 


Purškiasi kvepalais, žaismingai apipurškia ir jį. Stenlis su- 
griebia pulverizatorių ir trenkia ant tualetinio stalelio. Jinai 
juokiasi atlošusi galvą 


STENLIS. Jeigu nebūtumėt mano Žmonos sesuo, žinočiau, su kuo 
turiu reikalą. 

BLANŠA. Su kuo? 

STENLIS. Nevaizduokit kvailelės. Pati žinot. Kur popieriai? 

BLANŠA. Popieriai? 

STENLIS. Popieriai. Kur viskas surašyta. 

BLANŠA. Ak, popieriai, popieriai. Cha cha! Pirmoji sukaktuvių do- 
vana, visokie popieriai! 

STENLIS. Aš kalbu apie dokumentus, pagal kuriuos buvo parduota 
plantacija. 

BLANŠA. Buvo kažkokie popieriai. 

STENLIS. Norit pasakyti, — buvo ir pražuvo? 

BLANŠA. Gal ir nepražuvo, o užmesti kur nors. 

STENLIS. Tik ne jūsų skrynioje. 

BLANŠA. Visas mano turtas — skrynioje. 

STENLIS. Tai gal galima pažvelgti į juos? (Prieina prie skrynios, 
grubiai atidaro dangtį ir ima traukioti stalčiukus) 

BLANŠA. Viešpatie, kas jums šovė į galvą? Stačiai vaikiškumas! 
Kad aš pasisavinau kažkokius pinigus, vedžioju jus už nosies, ap- 
gavau seserį?.. Leiskit, aš pati. Bus greičiau ir paprasčiau...(Pri- 
eina prie skrynios ir išima dėželę) Beveik visi mano dokumentai 
šioje alavinėje dėželėje. (Atidaro) 

STENLIS. O ten kas, apačioje? (Rodo popierių ryšulėlį) 

BLANŠA. Meilės laiškai, pageltę nuo senumo, visi nuo vieno berniuko. 
(Jis atima juos. Jos balse įtūžis) Grąžinkit! 

STENLIS. Pirma pažiūrėsim. 

BLANŠA. Jūs nevertas paliesti juos! 

STENLIS. Nesąmonė. (Nutraukia kaspinėlį ir ima juos peržiūrinėti) 

BLANŠA (išplėšia laiškus, ir jie pabyra ant grindų). Dabar, kai jūsų 
letenos išniekino, aš juos sudeginsiu! 

STENLIS (spokso pritrenktas). Kas gi juose yra, po velnių? 

BLANŠA (renka laiškus nuo grindų). Mirusio berniuko eilėraščiai. 
Kadaise aš jį įžeidžiau taip, kaip dabar jūs norėtumėt įžeisti mane, 

tik jums nepavyks! Aš nebejauna, dabar nebesužeisit. Bet mano 
vyras buvo jaunas, o aš... na tiek to! Tik atiduokit juos man. 

STENLIS. O kodėl dabar juos norit sudeginti? 

BLANŠA. Dovanokit. Valandėlę netekau galvos. Kiekvienas turi 
kažką brangaus, neliečiamo... (Ji atrodo be galo išvargusi. Atsisė- 
da, laikydama dėžutę, užsideda akinius ir ima kruopščiai peržiu- 
rinėti nemažą šūsnį popierių) „Embleris ir Embleris“. Hm... 
Krebteris... Vėl „,„Embleris ir Embleris“. 

STENLIS. Kas ten per „Embleris ir Embleris“*? 

BLANŠA. Firma, teikianti paskolas už kilnojamąjį turtą. 

STENLIS. Vadinasi, namas buvo prarastas per skolas? 

BLANŠA (paliesdama kaktą). Panašiai. 

STENLIS. Jokių „panašiai“, „rodosi“. Kokie čia kiti popieriai? 


Ji atiduoda jam visą dėžutę. Jis nusineša ją prie stalo ir ima 
žiurinėti dokumentus 


BLANŠA (pakelia nuo grindų didžiulį voką, pilną popierių). Tūks- 
tančiai dokumentų per šimtus metų, visa „Svajonės“ istorija, pasa- 
kojanti, kaip išlaidūs mūsų protėviai ir tėvai, dėdės ir broliai 
prakišo žemę dėl savo... paprastai šnekant, nesuvaldomos paleistu- 
vystės. ( Nusiima akinius ir alsiai nusijuokia) Per tą gašlumą nuėjo 
vėjais visa plantacija ir galiausiai liko — Stela patvirtins — tik 
namas ir kokie dvidešimt akrų žemės, kartu su kapinėmis, kur 
dabar nukeliavo visi, išskyrus mus su Stela. (Iškrato voką virš 
stalo) Čia viskas, visi popieriai. Skiriu jums. Skaitykit, tyrinėkit, 
mokykitės atmintinai. Geresnės pabaigos turbūt nė nesugalvosi: 
visa „Svajonė“ — krūva makulatūros jūsų graibščiose, apsukriose 
letenose!.. Įdomu, grįš kada nors Stela su kokakola... (Atsilošia 
į kėdės atkaltę, užsimerkia) 

STENLIS. Turiu pažįstamą juristą, jis peržiūrės šituos dokumentus. 

BLANŠA. Įteikit juos jam kartu su tablete nuo galvos skausmo. 

STENLIS (šiek tiek sutrikęs). Matot, pagal Napoleono kodeksą vyras 
turi domėtis žmonos turtu... ypač, kai ji laukia kūdikio. 


Blanša atmerkia akis. Ilgesinga pianino melodija suskamba 
garsiau 


BLANŠA. Stela? Stela turės kūdikį? (Svajingai) Aš nežinojau, kad 
ji laukia kūdikio! (Atsikelia, eina prie laukujų durų) 


Su kartonine kokakolos dėžute iš už kampo pasirodo S tela. 

Stenlis nusineša voką ir alavinę dėžutę į miegamąjį. Kambariai 
paskęsta tamsoje, nušvinta gatvė, išorinė namo siena 


BLANŠA (sutinka Stelą ant šaligatvio) . Stela! Stela, žvaigždele! Kaip 
nuostabu turėti kūdikį! (Apsikabina seserį. Stela irgi apkabina ją, 
konvulsingai kūkčiodama) 

BLANŠA (negarsiai). Viskas gerai — išsiaiškinome. Dabar mane 
truputėlį krečia drebulys, bet, rodos, viską sutvarkiau. Kai ką 
nuleidau juokais, išvadinau jį berniūkščiu, truputį pakoketavau. 
Taip, aš koketavau su tavo vyru, Stela! 


Stivasir Pablas tempia alaus dėžę. Renkasi svečiai 
pokeriui 


Stivas ir Pablas praeina pro seseris, greitai ir smalsiai nužvel- 
gia Blanšą ir dingsta name 


STELA. Atleisk jam. 

BLANŠA. Jis ne iš tų vyrų, kurie tinka pripratusioms prie jazminų 
aromato. Bet gal kaip tik to ir reikia primaišyti į mūsų kraują, 
kai praradome „Svajonę“, kai ji mūsų nebesaugo, kitaip mes 
žūsime... Koks nuostabus dangus! Išskrist raketa ir niekada 
nebesugrįžti. 

PREKININKAS (pasirodo šaukdamas iš už kampo). Šviežios ir šiltos! 
Šviežios ir šiltos! 

BLANŠA (išgąstingai šūkteli, staigiai atšoka. Ir, dar neatgavus iš 
išgąsčio kvapo, nusijuokia). Kur dabar mes einam, Stela... į tą 
pusę? 

PREKININKAS. Šiltos ir šviežios! 

STELA (imdama ją už parankės). Ne, šičia. 

BLANŠA (juokdamasi). Aklas... veda aklą! 


Dingsta už kampo. Dar kartą nuskamba beviltiškas Blanšos 
juokas. Atsaku jam prapliumpa grubus juokas iš namo. Ir vis 
garsiau ir aistringiau rauda pianinas ir trimitas 

TREČIAS PAVEIKSLAS 


POKERIO NAKTIS 


Yra toks Van Gogo paveikslas — „Nakties kavinė“. Tas pats 
grėsmingas pirminių spektro spalvų švytėjimas dabar tvyro 
virtuvėje. Virš geltona klijuote užtiesto stalo kabo lempa su 
skaisčiai žaliu stikliniu gaubtu. Pokerio lošėjai — Stenlis, 
Mičas, Stivasir Pablas vilki spalvotais marškiniais: 
tamsiai mėlynais, ryškiai raudonais, raudonai ir baltai languo- 
tais ir šviesiai žaliais, jie — vyrai pačiam tvirtume, ir jų 
vyriškumas toks pat šiurkštus ir tiesmukiškas kaip ir tos spektro 
spalvos 

Ant stalo skaisčios arbūzų skiltys, viskio buteliai ir stiklinės. 
Miegamasis skendi prieblandoje, į jį patenka kiek šviesos tik 
nuo virtuvės lempos pro portjerą ir iš gatvės pro platų langą. 
Kol dalinamos kortos, lošėjai tyli 


STIVAS. Kokia kombinacija? 

PABLAS. Pora valetų. 

STIVAS. Imu dvi. 

PABLAS. Tu, Mičai? 

MIČAS. Pas. 

PABLAS. Aš — vieną. 

MIČAS. Viskio dar yra norinčių? 

STENLIS. Aha. Aš. 

PABLAS. Gal parnešti visiems kiniško ragu? 

STENLIS. Aš pralošinėju, tu užsimanei valgyt. Niekas daugiau neke- 
lia? Atsidengiam. (Atverčia kortas) Lipk nuo stalo, Mičai. Kai 
lošiam pokerį, ant stalo turi būti tik kortos, monetos ir viskis. (Jis 
susvyruoja ir smarkiu mostu nužeria nuo stalo ant grindų arbūzų 
žieves) 

MIČAS. Ką, jau prasideda? 

STENLIS. Kam kiek? 

STIVAS. Man tris. 

STENLIS. Man vieną. 

MIČAS. Vėl pas. Reikėtų judėti namo. 

STENLIS. Užsičiaupk. 

MIČAS. Motina serga. Nemiegos visą naktį, lauks. 

STENLIS. Tai ko netupi namie su ja? 

MIČAS. Jinai pati liepia kur nors eiti. Užtat ir išeinu. O džiaugsmo 
jokio. Vis galvoju, kaip ji dabar jaučiasi. 

STENLIS. Tai ir nešdinkis namo, po paraliais. 

STIVAS. Ką turi? 

PABLAS. Visus pikus. 

MIČAS. Visi jūs turite žmonas. O aš... mirs ji... ir liksiu vienas kaip 
pirštas. Einu į vonią. 

STENLIS. Tuojau grįžk, gausi čiulptuką. 

MIČAS. Nešdinkis žinai kur. (Eina per miegamąjį į vonią) 

STIVAS (dalina). Šį dalinimą po septynias. (Dalindamas pradeda 
pasakoti vieną iš savo anekdotų) Sėdi kartą senas negras savo 
kieme ir mėto saujas kukurūzų viščiukams. Tik staiga girdi — 
kut-kuda, kut-kuda, ir iš už namo, kiek kojos neša, išlekia jauna 
vištytė, o jai iš paskos — gaidys. Prisiveja jis vištytę, strykt ant jos... 

STENLIS (nekantriai). Dalink! 

STIVAS. ... bet, vos pamato negrą, barstantį grūdus, tuoj įjungia 
stabdžius, paleidžia vištytę ir puola lesti. O negras pasižiūrėjo ir 
sako: „Neduok dieve kada nors man pačiam taip išalkti!“ 


Stivas ir Pablas juokiasi. Iš už kampo pasirodo seserys 


STELA. Dar vis lošia. 

BLANŠA. Kaip aš atrodau? 

STELA. Žavingai, Blanša. 

BLANŠA. Taip karšta, tiesiog jėgų nėra. Palauk, nedaryk durų, pirma 
pasipudruosiu. Ar aš labai atrodau nusibaigus? 

STELA. Atvirkščiai. Tu gaivi kaip gėlė. 

BLANŠA. Nuskinta prieš kelias dienas. 


Stela atidaro duris, ir jos įeina 


STELA. Taip taip taip. Matau, jūs nė negalvojate baigti. 

STENLIS. Kur buvot? 

STELA. Buvome su Blanša reviu. Blanša, čia ponas Gonzalesas ir 
ponas Habelas. 

BLANŠA. Prašom nesikelti. 

STENLIS. Gali nesijaudinti, niekas ir nesiruošia keltis. 

STELA. Ilgai dar lošit? 

STENLIS. Kol baigsim. 

BLANŠA. Pokeris labai patraukiantis, azartiškas. Ar galiu aš prie ko 
nors prisėsti ir patarti? 

STENLIS. Ne. Kodėl negalit užlipt ir pasėdėt pas Junisę? 

STELA. Todėl, kad jau pusė trijų. (Blanša eina į miegamąjį ir pusiau 
užtraukia portjerą) Gal galėtumėt pasiskaičiuoti po kito dalinimo? 


Sugirgžda kėdė. Stenlis pliaukšteli Stelai per užpakalį 
( Aštriai) Visai nejuokinga, Stenli. 
Vyrai juokiasi 


(Eina į miegamąjį) Kaip mane siutina šitie jo išsišokimai prie sve- 
timų žmonių! 

BLANŠA. Žinai, aš išsimaudysiu. 

STELA. Vėl? 

BLANŠA. Nervai pertempti. Ar vonia užimta? 

STELA. Nežinau. 


Blanša beldžiasi. Durys atsidaro, išeina M i čas, šluostyda- 
masis rankas į rankšluostį 
BLANŠA. A-a... Labas vakaras. 
MIČAS. Labas. (Žiūri į ją išplėtęs akis) 
STELA. Blanša, tai Haroldas Mičelas. Mano sesuo, Blanša Diubua. 
MIČAS (varžydamasis, bet galantiškai). Mano pagarba, panele Diu- 


bua. 
STELA. Kaip mamos sveikata, Mičai? 


MIČAS. Ačiū, vis tokia pat. Dėkoja jums už skanų kremą. Atsiprašau. 
(Lėtai eina į virtuvę, vis atsisukdamas į Blanšą ir droviai 
kosčiodamas. Susigriebia, kad išsinešė rankšluostį, išsiblaškęs 
juokiasi ir atiduoda jį Stelai) 

BLANŠA (stebi jį aiškiai susidomėjusi) . Šitas lyg ir visai nieko. 

STELA. Galbūt. 

BLANŠA. Atrodo, jis kažko nelinksmas. 

STELA. Jo motina serga. 

BLANŠA. Jis vedęs? 

STELA. Ne. 

BLANŠA. Mergišius? 

STELA. Ką tu, Blanša. (Blanša juokiasi) Kur ten jam. 

BLANŠA. O ką jis... kur jis dirba? (Segasi palaidinukę) 

STELA. Jis šaltkalvis atsarginių dalių skyriuje. Toje pačioje gamyk- 
loje, kurios reikalais važinėja Stenlis. 

BLANŠA. Svarbios pareigos? 

STELA. Nelabai. Iš visos tos kompanijos tik Stenlis gal prasimuš. 

BLANŠA. Kodėl tu taip manai? 

STELA. Pasižiūrėk į jį. 

BLANŠA. Žiūrėjau. 

STELA. Tai ko klausi? 

BLANŠA. Labai gaila, bet genijaus žyme Stenlio kakta, rodos, 
nepaženklinta. (Nusivelka palaidinukę ir stovi šviesos ruože, 
sklindančiame pro portjerą, su rausvu šilkiniu liemenėliu ir 
baltu sijonu) 


Kortavimas tęsiasi, lošėjų balsai sklinda tarsi iš toli 


STELA. Kakta čia niekuo dėta. 

BLANŠA. O pagal ką tada spręsti? Įdomu. 

STELA. Jame beribė jėga. Tu stovi šviesoje, Blanša. 

BLANŠA. O, tikrai... (Išeina iš geltono šviesos ruožo) 

STELA (nusivelka suknutę, užsimeta lengvą mėlyno atlaso kimono. 
Nusijuokia skambiai kaip mergaitė). O pažiūrėtum, kokios jų 
žmonos! 

BLANŠA (juokdamasi). Įsivaizduoju. Kaip kupetos, lašinių kalnai... 

STELA. Žinai tą, viršuje? (Dar garsiau juokiasi) Vieną kartą... 
(juokiasi) mums tinkas... (dar labiau prapliumpa juoktis) ant 
galvų pasipylė... 

STENLIS. Ei, perekšlės, baikit! 

STELA. Juk jums negirdėt. 

STENLIS. Užtat jums girdėt... sakau — užsičiaupkit! 

STELA. Čia mano namai: noriu — tai ir kalbu. 

BLANŠA. Stela, nepradėk. 

STELA. Jis išgėrė... Aš tuoj. (Eina į vonią) 


Blanša pakyla, vangiai prieina prie mažo balto radijo aparato 
ir įjungia jį 

STENLIS. Mičai! Tavo eilė... 

MIČAS. Ką? A... Ne, aš pasuoju. 
Blanša vėl įžengia į šviesos ruožą. Pakelia rankas, pasirąžo ir 
tingiai eina prie kėdės. Radijas užgroja rumbą. Mičas atsistoja 


STENLIS. Kas įjungė radiją? 
BLANŠA. Aš. O ką? 

STENLIS. Išjunkit. 

STIVAS. Tegul mergytės pasiklauso muzikos. 
PABLAS. Ar tau gaila? Tikrai gera muzika... Palikit! 
STIVAS. Rodos — Ksavjė Kjugetas. 


Stenlis pašoka, puola prie radijo ir jį išjungia. Pastebėjęs ant 
kėdės sėdinčią Blanšą, staigiai sustoja. Ji atlaiko jo žvilgsnį nė 
nemirktelėjus. Jis vėl atsisėda prie kortų stalo. Du lošėjai tuo 
metu susiginčija 
Neatsimenu, kad būtum tiek šaukęs. 
PABLAS. Kiek aš skelbiau, Mičai? 
MIČAS. Negirdėjau. 
PABLAS. Tai ką veikei? 
STENLIS. Spoksojo pro tas portjeras. (Pašoka ir šiurkščiai užtraukia 
portjerą) Teks dalinti iš naujo. Ir apskritai, jei lošiam, tai lošiam, 
o ne — traukit namo. Kai kas pradėjęs išlošinėti, nusėdėti negali. 


Mičas atsistoja. Stenlis grįžta ir atsisėda į savo vietą 


(Surinka) Sėdėk! 

MIČAS. Aš į „gerą vietą“. Loškit be manęs. 

PABLAS. Kur ten nusėdės. Septynias išloštas penkines užspaudė 
kišenėje. 

STIVAS. Pamatysit, kaip ryt rytą stovės prie langelio ir keis jas į 
monetas po dvidešimt penkis centus. 

STENLIS. Ir sušers namie taupyklės paršeliui, kurį mamytė dovanojo 
per kalėdas. (Dalindamas kortas) Et! Lošk nelošęs... 


Mičas droviai juokiasi ir užeina už portjeros. Sustoja 


BLANŠA (tyliai). O vaikų kampelis užimtas... 

MIČAS. Žinot, mes gėrėm alų... 

BLANŠA. Negaliu pakęsti alaus. 

MIČAS. Vienintelis išsigelbėjimas, kai karšta. 

BLANŠA. Man — ne; nuo jo aš visai ištęžtu. Neturit cigaretės? (Ji 
užsimetusi tamsiai raudoną atlaso chalatėlį) 

MIČAS. O kaipgi. Turiu. 

BLANŠA. Kokios? 

MIČAS. „Laki“. 

BLANŠA. Bus gerai. Koks šaunus portsigaras. Sidabrinis? 

MIČAS. Taip. Perskaitykit, kas parašyta. 

BLANŠA. O, yra ir užrašas! Neįskaitau... (Jis įžiebia degtuką, 
pasilenkia arčiau) A-a! (Apsimeta sunkiai įskaitanti) 


„„Ir jeigu viešpats leis, 
Aš dar karščiau tave mylėsiu... po mirties! 


O... iš mano mėgstamos Brauning soneto. 

MIČAS. Jūs jį žinote? 

BLANŠA. O kaipgi? 

MIČAS. Šis įrašas turi savo istoriją. 

BLANŠA. Visai kaip romane. 

MIČAS. Tik nelabai linksmam. 

BLANŠA. Šit kaip. 

MIČAS. Ta mergaitė dabar jau mirusi. 

BLANŠA (nuoširdžiai užjausdama). O-o! 

MIČAS. Dovanodama portsigarą, ji žinojo, kad mirs. Labai keista 
buvo mergaitė ir labai miela. 

BLANŠA. Tikriausiai ji jus mylėjo. Ligoniai paprastai labai prieraišūs. 

MIČAS. Taip, tikrai. 

BLANŠA. Man rodos, kentėdami žmonės darosi nuoširdesni. 

MIČAS. Teisybė. 

BLANŠA. Tik tie, kas patyrė sielvartą, dar tebėra nuoširdūs. 

MIČAS. Tikriausiai. 

BLANŠA. Aš įsitikinusi. Parodykit man žmogų, nepažinusį sielvarto, 
ir, dedu galvą, jis... pasirodys paviršutiniškas... Klausykit! Man 
kažkodėl kliūva liežuvis. Ir vis per jus, vyrus. Reviu baigėsi vienuo- 
liktą, o namo negalima — lošiama... tai ir teko užsukti į bariuką. 
Aš nepratus gerti daugiau kaip vieną taurelę, na, dar antrą, bet jau 
trečią!.. (Juokiasi) O šiandien išgėriau tris. 

STENLIS. Mičai! 

MIČAS. Loškit be manęs. Aš kalbu su panele... 

BLANŠA. Diubua. 

MIČAS. Panelė Diubua? 

BLANŠA. Tai prancūziška pavardė. Ji reiškia „medžiai“, o Blanša — 
„balti“; balti medžiai. Žydintis sodas pavasarį... Pagal tai galite 
prisiminti mano vardą ir pavardę. 

MIČAS. Jūs prancūzė? 

BLANŠA. Aš kilus iš Prancūzijos. Pirmieji Diubua, persikėlę į Ameri- 
ką, buvo prancūzų hugenotai. 

MIČAS. Jūs su Stela seserys? 

BLANŠA. Taip, Stela mano žavi, maža sesutė. Aš sakau — maža, 
nors ji šiek tiek vyresnė už mane. Visai nedaug. Mažiau kaip 
metais. Ar neišpildytumėt vieno mano prašymo? 

MIČAS. Be abejo. Kokio? 

BLANŠA. Kiniškoje parduotuvėje Burbonų gatvėje aš nupirkau po- 
pierinį sudedamą žibinto gaubtą. Puikių spalvų. Pritvirtinkit prie 
lempos. 

MIČAS. Su malonumu. 

BLANŠA. Plikų elektros lempučių aš nekenčiu taip kaip nešvanky- 
bės ar vulgaraus elgesio. 

MIČAS (derindamas gaubtą). Tikriausiai mes jums atrodom baisiai 
grubūs žmonės. 

BLANŠA. Aš moku prisitaikyti. 

MIČAS. Tas gerai. Atvažiavot paviešėti pas Stenlį ir Stelą? 

BLANŠA. Stela nelabai gerai jaučiasi pastaruoju metu, štai ir atva- 
žiavau neilgam jai padėti. Ji tokia nusikamavusi. 

MIČAS. Jūs ne... 

BLANŠA. Neištekėjusi? Ne, ne. Aš senmergė — mokytoja. 

MIČAS. Na gal jūs mokytoja, bet tik ne senmergė. 

BLANŠA. Dėkoju, sere. Koks jūs galantiškas! 

MIČAS. Vadinasi, jūs mokytoja? 

BLANŠA. Taip. Deja, taip... 

MIČAS. Pradinėje, vidurinėje ar... 

STENLIS (visa gerkle). Mičai! 

MIČAS. Einu! 

BLANSŠA. Viešpatie, kas per plaučiai!.. Aš mokytojavau vidurinėje 
mokykloje. Lorelyje. 

MIČAS. Ką dėstote? Kokį dalyką? 

BLANŠA. Įspėkit! 

MIČAS. Kertu lažybų, piešimą arba muziką. 

Blanša švelniai juokiasi 
Na, žinoma, neįspėjau. Tada gal aritmetiką? 

BLANŠA. Jokiu būdu, sere. Tik ne aritmetiką. (Juokdamasi) Aš net 
daugybos lentelės nebeprisimenu. Deja, aš dėstau anglų kalbą. 
Bandau priversti gaują ilgakinklių mergiočių ir limonadinių 
Romeo pajusti pagarbą Hotornui, Vitmenui ir Po. 

MIČAS. O jiems, aišku, visai ne tas galvoje. 

BLANŠA. Tikrai! Daugeliui jų klasikinės literatūros lobiai — buvę 

nebuvę. Bet vis tiek jie mieli. O pavasarį taip žavu matyti, kaip jie 
patiria pirmosios meilės stebuklą. Tarsi prieš juos niekas nebuvo 
mylėjęs!.. 

Vonios durys atsidaro, išeina Stela 
O! Tu jau baigei? Palauk, įjungsiu radiją. (Sukinėja rankenėlę) 


Pasigirsta „Wien, Wien, nur du allein“*. Blanša sukasi, jos 
šokis pilnas romantikos. Mičas visiškai susižavėjęs, nerangiai 
mėgdžioja ją, mindžikuodamas kaip dresiruota meška. Stenlis 
įnirtingai įpuola pro portjerą į miegamąjį. Prišoka prie radijo, 
pačiumpa jį nuo stalo ir nusikeikęs sviedžia pro langą 


STELA. Tu girtas! Prisilakei kaip gyvulys! (Įbėga į virtuvę) Drožkit 
visi namo! Jei dar jumyse liko bent lašas padorumo... 
BLANŠA (nusigandusi). Stela, saugokis, jis... 


Stenlis puola Stelą 


VYRAI (nežinodami ką daryti). Nusiramink, Stenli... Baik... Einam... 
STELA. Tu keli prieš mane ranką, kai aš... (Traukdamasi dingsta. 
Jis — paskui ją, irgi dingsta) 


Girdėti smugis. Stela surinka. Blanša sušunka ir įbėga į virtuvę. 
Vyrai puola pagalbon, grumtynių triukšmas, keiksmai. Kažkas 
su trenksmu apvirsta 


BLANŠA (šaižiai). Juk ji laukia kūdikio! 
MIČAS. Siaubas... 

BLANŠA. Beprotis, tikras beprotis! 
MIČAS. Šen jį, vyrai. 


Du iš jų įvelka Stenlį užlaužtom rankom į miegamąjį. Jis 
trūkteli ir vos nenubloškia jų. Paskui staiga nurimsta, su- 
glemba jų rankose. Jie švelniai kalbina jį, ir jis įsikniaubia 
kažkuriam į petį 
STELA (už sienos, aukštu, nesavu balsu). Nepasiliksiu daugiau čia. 
Išeisiu! Išeisiu! 
MIČAS. Ne, nereikėtų lošti pokerio, kai namie moterys. 


BLANŠA (įbėga į miegamąjį). Man reikia Stelos drabužių. Mes 
einam pas tą moterį į viršų. 


* O Viena, tik tu vienintelė (vok.). 

MIČAS. Kur jie? 

BLANŠA (atidaro sieninę spintą). Štai. (Išbėga pas seserį) Stela, 
Stela, mieloji. Sesute, brangioji, nebijok. (Apkabina Stelą, veda ją 
pro duris, paskui laiptais į viršų) 

STENLIS (bukai). Kas yra? Kas atsitiko? 

MIČAS. Tau pasimaišė, Stenai. 

PABLAS. Jau jis nurimo. 

MIČAS. Guldykit į lovą, o ant galvos šlapią rankšluostį. 

PABLAS. Neblogai dabar jam būtų išgerti kavos. 

STENLIS (kimiai). Vandens... 

MIČAS. Pakiškit jį po dušu. 


Vyrai, negarsiai įkalbinėdami, veda Stenlį į vonią 
STENLIS. Leiskit! Šalin, šunsnukiai! 

Girdėti smūgiai. Smarkiai pliūpteli vanduo iš čiaupo 
STIVAS. O dabar spaudžiam greičiau iš čia. 


Jie puola prie kortų stalo, susigriebia išloštus pinigus ir kišasi 
juos eidami 


MIČAS (liūdnai, bet tvirtai). Ne, nereikėtų lošti pokerio, kai namie 
moterys. 


Užsiveria durys, ir namai nugrimzta tyloje. Negrai muzikantai 
bare už kampo užgroja „Popierinę lėlę“ — lėtai, ilgesingai 


STENLIS (pasirodo iš vonios — dar neapdžiūvęs, tik su šlapiomis 
prigludusiomis baltai taškuotomis trumpikėmis). Stela! (Pauzė) 
Išėjo mano lėlytė, metė mane! (Apsipila ašarom. Visas krūpčio- 
damas nuo raudojimo, prieina prie telefono ir surenka numerį) 
Junisė? Duok mano mažytę! (Laukia, padeda ragelį, vėl surenka 
numerį) Junise... Skambinsiu tol, kol pasišnekėsiu su savo mažyte! 


Iš ragelio pasigirsta šaižus balsas, bet žodžių suprasti negalima. 
Jis nutrenkia aparatą ant žemės. Skambant disonansu pianinui 
ir variniams pučiamiesiems, kambarys nugrimzta į tamsą, nak- 
tiniame gatvių apšvietime išryškėja namo konturai. Po trum- 
pos pauzės ilgesingai suskamba pianinas. Pagaliau pusnuogis, 
klupdamas, Stenlis išsigauna į priebutį, nusileidžia mediniais 
laiptais į gatvę priešais namus. Atmeta galvą lyg staugiantis šuo 

ir kaukia: Stela! Stela! Brangiausioji Stela! Ste-e-e-ee- 
la-aa-aa! 


JUNISĖ (pasirodo viršuje, savo buto tarpdury). Liaukis staugęs ir 
marš į lovą! 

STENLIS. Aš noriu, kad mano mažytė nusileistų pas mane. Stela! 
Stela! 

JUNISĖ. Neateis, ir nėra ko gerklę laidyti. Žiūrėk, kad neprisišauktum 
policijos. 

STENLIS. Stela! 

JUNISĖ. Sumuša moteriškę, o paskui šaukia — ateik! Negrįš ji. Ir 
dar laukia nuo jo kūdikio!.. Ak tu, nenaudėli! Lenko išpera! Kad 
nuvilktų tave už pakarpos kur reikia ir pakištų po ugniagesių žarna 
kaip aną sykį! 

STENLIS (nuolankiai). Junise, aš noriu, kad mano mergytė grįžtų 
pas mane. 

JUNISĖ. Tfu! (Užtrenkia duris) 


Tyliai dejuodamas jo šauksmą atkartoja klarnetas. Vėl prasi- 
veria viršuje durys. Išklibusiais laiptais leidžiasi Stela, 
apsivilkusi tik chalatu. Jos akyse blizga ašaros, palaidi plaukai 
gaubia kaklą, pečius. Jie žiūri vienas į kitą. Dusliai, gyvuliškai 
suaimanavę, puola vienas prie kito. Jis parklumpa ant kelių ir 
įsikniaubia į jos kiek suapvalėjusį nuo nėštumo pilvą. Švel- 
numo ašaros užplūsta jai akis, kai, suėmusi Stenlio galvą, jinai 
ragina jį atsistoti. Jis atplėšia savo buto duris, paima Stelą 
ant rankų ir neša ją į tamsų butą 


BLANŠA (su chalatėliu pasirodo antro aukšto aikštelėje, baimingai 
leidžiasi laiptais). Kur mano sesutė? Stela... Stela? (Sustoja prieš 
juodas kaip naktis sesers buto duris. Pritrenkta, neatgaudama 
kvapo, puola žemyn, išbėga ant šaligatvio priešais namą. Dairosi 
čia į vieną, čia į kitą pusę, tarsi nežinodama, kur pulti, kur pagal- 
bos ieškoti) 


Muzika nutyla 


MIČAS (pasirodo iš už kampo). Panelė Diubua? 
BLANŠA.O!.. 

MIČAS. Na kaip? Potomako fronte tylu, ramu? 
BLANŠA. Ji nubėgo laiptais žemyn... ir jie ten... drauge! 
MIČAS. Žinoma, nubėgo, kas čia tokio! 

BLANŠA. Mane ima siaubas. 

MIČAS. Cho cho! Būta ko bijoti! Jie iš galvos eina vienas dėl kito. 

BLANŠA. Aš nepripratusi prie tokių... 

MIČAS. Žinoma, gėda, kad čia taip atsitiko jums atvykus. Tik neimkit 
labai į širdį. 

BLANŠA. Smurtas! Juk tai... 

MIČAS. Prisėskit ant laiptelių ir surūkykim po cigaretę. 

BLANŠA. Bet aš ne visai tinkamai apsirengus... 

MIČAS. Pas mus, kvartale, tai nesvarbu. 

BLANŠA. Koks nuostabus portsigaras!.. 

MIČAS. Aš rodžiau jums įrašą, ar ne? 

BLANŠA. Taip. (Žiūri į dangų. Patylėjusi) Kaip viskas sudėtinga 
ir painu šiame gyvenime... (Jis baugščiai kosteli) Dėkui jums 
už gerą širdį. Man dabar... taip šito reikia... 


KETVIRTAS PAVEIKSLAS 


Ankstus rytas. Daugiabalsis gatvės gausmas tarsi bažnytinis 
choralas. Stela miegamajame, dar neatsikėlusi. Jos veidas 
giedras, skaistus kaip ir jį apšviečianti ryto saulė. Viena ranka 
ilsisi ant suapvalėjusio pilvo, kita — nusvirusi nuo lovos su 
spalvotų komiksų knygute. Jos akyse ir lupose — ekstazės 
kupina ramybė, kurią regime rytietiškų stabų veiduose 


Ant sujaukto stalo praėjusios nakties pėdsakai, pusryčių 
likučiai. Ryškiaspalvė Stenlio pižama drykso ant vonios 
slenksčio. Pro šiek tiek pravertas laukujas duris spindi vasaros 
dangus 


Ant slenksčio pasirodo Blanša. Po bemiegės nakties jos 
išvaizda visiškai skiriasi nuo Stelos. Ji nervingai spaudžia prie 
lūpų kumštelius, žvilgteli į vidų, prieš įeidama apsidairo 
BLANŠA. Stela? 
STELA (tingiai pasigręžia). M-m-m? 

BLANŠA (skausmingai šūkteli, puola į miegamąjį ir, isteriško švel- 
numo apimta, suklumpa prie sesers lovos). Mano mažute, mano 
sesele! 

STELA (traukdamasi). Kas tau, Blanša? 

BLANŠA (lėtai atsikelia ir stovi prie lovos, prispaudusi kumštelį 
prie lūpų, nenuleisdama nuo sesers akių). Išėjo? 

STELA. Stenas? Taip. 

BLANŠA. Ar jis grįš? 

STELA. Jis trumpam — sutepti mašinos. O kas yra? 

BLANŠA. Kaip — kas yra? Aš vos iš galvos neišsikrausčiau! Kai 
pamačiau, kad tu kaip pamišėlė grįžti čia po viso to, kas nutiko, 
norėjau pulti paskui tave... 

STELA. Gerai, kad nepuolei. 

BLANŠA. Ką tu galvojai? 

Stela gužteli pečiais 
Na, atsakyk, ką? Ką? 

STELA. Gana, Blanša. Atsisėsk ir nustok šaukus. 

BLANŠA. Gerai, Stela. Aš ramiai kartoju klausimą. Kaip po viso to tu 
galėjai grįžti pas jį?.. Ir dar tikriausiai miegojai su juo! 

STELA (keliasi iš lovos, ramiai ir atsainiai). Blanša, aš visai pamir- 
šau, kokia tu egzaltuota. Kam čia tiek jaudintis dėl niekų. 

BLANŠA. Kam? 

STELA. Taip, kam, Blanša. Aš įsivaizduoju, kaip tau viskas pasirodė, 
ir man labai dėl to gaila, bet viskas ne taip jau baisu, kaip tu manai. 
Visų pirma, kai vyrai geria ir lošia pokerį, visko gali atsitikti. Lyg 
su parako statine. Juk jis nežinojo, ką daro... Kai grįžau, jau buvo 
švelnus kaip avinėlis, ir dabar jam iš tiesų baisiai baisiai gėda. 

BLANŠA. Ir viskas — viskas puiku ir gražu? 

STELA. Ką tu. Nieko gražaus tokie siaubingi skandalai, bet ko tik 
nebūna gyvenime. Stenlis visada mėgsta daužyti daiktus. Štai kad 
ir pirmą vedybinę mūsų naktį... vos tik atvažiavome čia... jis 
sugriebė mano šlepetę ir kad ims daužyti lemputes. 

BLANŠA. Ką-ą-ą7 

STELA. Mano šlepetės užkulniu išpyškino viso buto lemputes! (Juo- 
kiasi) 

BLANŠA. O tu... stovėjai ir žiūrėjai? Nepabėgai? Neėmei rėkti? 

STELA. Žinai, man buvo kažkaip... juokinga. (Patylėjusi) Jūs pus- 
ryčiavote su Junise? 

BLANŠA. Manai, aš galėjau pagalvoti apie pusryčius? 

STELA. Ant viryklės dar yra kavos. 

BLANŠA. Ir tu tokia... rami po viso to? 

STELA. O kokia aš galiu būti? Radiją jis nunešė sutaisyti. Aparatas 
nukrito ne ant grindinio, sudužo tik lempa, štai ir viskas. 

BLANŠA. Ir tu stovi ir šypsaisi! 

STELA. O ką man daryti? 

BLANŠA. Suimk save į rankas ir pažvelk tiesai į akis. 

STELA. O kur, tavo manymu, yra toji tiesa? 

BLANŠA. Mano manymu? Tu ištekėjai už bepročio! 

STELA. Ne! 

BLANŠA. Taip. Tu įklimpai dar baisiau negu aš! Tik tu prieš viską 
užmerki akis. O aš nesėdėsiu rankas susidėjusi! Aš dar sukaupsiu 
jėgų ir pradėsiu naują gyvenimą! 

STELA. Tikrai? 

BLANŠA. O tu pasidavei. Ir nieko iš to gero. Tu dar jauna. Dar gali 
išsikapstyti. 

STELA (lėtai pabrėždama žodžius). Man nėra jokio reikalo iš kur 
nors kapstytis. 

BLANŠA (netikėdama tuo, ką girdi). Ką tu... Stela? 

STELA. Aš jau sakiau: nėra man iš ko kapstytis, man visai gerai. 
Pažiūrėk į šitą sujauktą kambarį! Į tuos tuščius butelius! Vakar jie 
išgėrė dvi dėžes alaus! Šįryt jis žadėjo niekada namie nebelošti 
pokerio, bet aš žinau, kiek tesės šį pažadą. Na ir kas! Juk tai jam 
toks pat malonumas kaip man filmai ir bridžas. Man rodos, žmonės 
turi būti atlaidesni vienas kito įpročiams. 

BLANŠA. Nesuprantu tavęs. (Stela pasigręžia į ją) Nesuvokiu tavo 
abejingumo. Gal tu ėmei išpažinti kinų filosofiją? 

STELA. Ką? 

BLANŠA. Na, visi tie atsikalbinėjimai, tavo lemenimai... „tik viena 
lempa sudužo“... alaus buteliai, prišnerkšta virtuvė... tarsi nieko 
ypatingo nė nebūtų atsitikę. 


Stela neryžtingai juokiasi ir, pakėlusi šluotą, sukioja ją ran- 
kose 


Tu tyčia badai ja man į veidą? 
STELA. Ne. 
BLANŠA. Liaukis. Padėk šluotą. Aš neleisiu tau šlavinėt paskui jį. 
STELA. O kas šlavinės? Tu? 

BLANŠA. Aš? Aš?! 

STELA. Aišku, ne. Aš taip ir nesakau. 

BLANŠA. Palauk, tuoj mes ką nors sugalvosim... jeigu tik dar veiks 
mano smegeninė... Mudviem reikia gauti nors truputėlį pinigų, 
štai kur išeitis! 2 

STELA. Žinoma, pinigai visada ne pro šalį. 

BLANŠA. Klausyk. Man šovė mintis. (Virpančia ranka įsikiša ciga- 
retę į kandiklį) Atsimeni Šepą Hantlį? 


Stela purto galvą 


Kaip tu neatsimeni Šepo Hantlio? Mudu mokėmės koledže ir visur 
vaikščiojom kartu, jis buvo laikomas mano gerbėju. Ir... 

STELA. Ir? 

BLANŠA. Žiemą mudu su juo susitikome. Juk žinojai, kad per kalėdų 
atostogas aš buvau nuvažiavusi į Majamį. 

STELA. Ne. 

BLANŠA. Buvau nuvažiavusi. Nutariau, jog kelionė bus tam tikros 
rūšies pinigų investavimas, jog ji kaipmat atsipirks, kadangi tikė- 
jausi sutikti kokį nors milijonierių. 

STELA. Ir sutikai? 

BLANŠA. Taip. Susidūriau kaktomuša su Šepu Hantliu — susidūrėm 
Biskeinos bulvare, kūčių vakarą, temstant, kai jis lipo į savo auto- 
mobilį — „Kadilaką“ su atverčiamu stogu, ilgumo kone per visą 
kvartalą! 

STELA. Mieste, kur didelis eismas, nelabai su tokiu pasisukinėsi. 

BLANŠA. O tu girdėjai apie naftos gręžinius? 

STELA. Šiek tiek. 

BLANŠA. Jo naftos gręžinių pilnas Teksasas. Ir pumpuoja auksą 
tiesiai jam į kišenes. 

STELA. Na jau! 

BLANŠA. Tu žinai, kokia aš abejinga pinigams. Man svarbu tik tai, 
ką už juos galima gauti. Bet jis galėtų, tikrai galėtų ką nors pada- 
ryti! 

STELA. Ką padaryti, Blanša? 

BLANŠA. Na... įtaisyti mums krautuvėlę! 

STELA. Kokią krautuvėlę? 

BLANŠA. Nesvarbu kokią. Jam neprireiktų nė pusės tų pinigų, 
kuriuos žmona iššvaisto per lenktynes. 

STELA. Jis vedęs? 

BLANŠA. Viešpatie, negi aš būčiau atsidūrusi šičia, jeigu jis būtų 
viengungis? (Stela nusijuokia. Blanša pašoka, pribėga prie tele- 
fono. Į ragelį. Garsiai) Centrinė? Prašom tarpmiestinę. 

STELA. Čia automatinė linija, mieloji. 

BLANŠA. Nežinau, kaip skambinti, aš... 

STELA. Pasuk raidę „C“. 

BLANŠA. „C“? 

STELA. Taip, „C“ — reiškia Centrinę. 


BLANŠA (valandėlę pagalvojusi, padeda ragelį). Duok pieštuką. Kur 
gauti popieriaus? Pirma reikia užsirašyti... Išsiųsim telegramą... 
(Eina prie tualetinio stalelio, čiumpa kosmetinę servetėlę ir 
pieštuką antakiams) Tik leisk pagalvoti... (Kramto pieštuką) 
„Mielas Šepai. Mudvi su seseria beviltiškoje padėtyje“. 

STELA. Na jau atleisk! 

BLANŠA. „Mudvi su seseria beviltiškoje padėtyje. Smulkmenas papa- 
sakosiu vėliau. Ką jūs pasakytumėte, jeigu...“ (Meta pieštuką ant 
stalo, pašoka) Ne, nieko negausi, jeigu taip tiesiai imsi ir papra- 
šysi. 

STELA (juokdamasi). Nebūk juokinga, mieloji! 

BLANŠA. Na, aš dar sugalvosiu, turiu kažką sugalvoti! Tik nesijuok, 
Stela! Prašau, labai tave prašau... geriau... pažiūrėk, kiek aš turiu 
piniginėje! Čia viskas! (Atidaro piniginę) Šešiasdešimt penki 
centai skambiais variniais. 

STELA (eina prie komodos). Stenlis neduoda man pinigų šeimininka- 
vimui, mėgsta pats apmokėti sąskaitas, bet šiandien prisigerindamas 
paliko dešimt dolerių. Imk penkis, kiti — mano. 

BLANŠA. Ne, ne, Stela. Nereikia. 

STELA (primygtinai). Žinau, kaip pagerėja nuotaika, kai turi tru- 
putėlį pinigų smulkioms išlaidoms. 

BLANŠA. Ne, ne, ačiū... greičiau jau aš eisiu į gatvę. 

STELA. Nesąmonė! Bet kaip atsitiko, kad taip išseko tavo kapitalai? 

BLANŠA. Pinigai kažkaip nesilaiko... tai šen išslysta, tai ten. (Trinasi 
kaktą) Turbūt šiandien neapsieisiu be bromo... 

STELA. Aš tau paruošiu. 

BLANŠA. Vėliau... Dabar reikia galvoti! 

STELA. Paklausyk, tegul viskas būna kaip yra... bent kol kas... 

BLANŠA. Bet, Stela, aš negaliu gyventi su juo po vienu stogu. Tu 
gali, jis tavo vyras. O aš... po vakarykštės nakties... tik su šita 
portjera, skiriančia nuo jo? 

STELA. Blanša, paviršiun iškilo visa, kas jame blogiausia. 

BLANŠA. Atvirkščiai, visa kas jame geriausia! Toks kaip jis gali pasi- 
girti tik grubia jėga, ir jis pademonstravo ją! Bet sugyventi su tokiu 
žmogum yra vienas būdas — miegoti su juo! O čia jau tavo reika- 
las, ne mano. | 

STELA. Nieko, pailsėsi ir pati pamatysi — viskas susitvarkys. Kol 
būsi pas mus, tau niekuo nereikės rūpintis. Turiu galvoje išlaidas... 

BLANŠA. Ne, man reikia sugalvoti, kaip mudviem iš čia išsikapstyti. 

STELA. Tu taip įsitikinusi, kad aš įklimpus ir noriu išsikapstyti? 

BLANŠA. Aš įsitikinusi, kad tu dar gerai atsimeni „Svajonę“ ir tau 
turi būti bjaurūs šie namai, šie pokerio lošėjai... 

STELA. Tu pernelyg viskuo įsitikinusi. 

BLANŠA. Negaliu patikėt, kad tu rimtai šneki. 

STELA. O kodėl ne? 

BLANŠA. Aš daugmaž įsivaizduoju, kaip viskas atsitiko. Jis buvo 
uniformuotas, ir susitikote ne čia, O... 

STELA. Nemanau, kad būtų turėję reikšmės, kur aš jį sutikau. 

BLANŠA. Tik nepradėk pasakot man, kaip paslaptingos magnetinės 
srovės ima pulsuoti tarp vyro ir moters. Aš tik skaniai iš tavęs 
pasijuoksiu. 

STELA. Aš ir nesirengiu daugiau apie tai šnekėti. 

BLANŠA. Ką gi, nebešnekėkim. 

STELA. Bet tarp vyro ir moters atsitinka kažkas paslaptinga... tamso- 
je... ir po to... visa kita jau nebe taip svarbu. 


Tyla 


BLANŠA. Tu kalbi apie primityvų geismą, taip, taip, kaip tik apie 
„geismą“... taip ir vadinasi tas iškleręs tramvajus, kur darda per 
jūsų kvartalą iš vienos siaurutės gatvelės į kitą... 


STELA. Lyg tau pačiai niekada neteko juo pasivažinėti. 

BLANŠA. Jis ir atvežė mane čia... Kur aš — neprašyta viešnia, kur 
man gėda pasilikti... 

STELA. Ar tau neatrodo, kad tavo išdidus tonas čia nedera? 

BLANŠA. Ne, Stela, aš visai nesijaučiu išdidi, pranašesnė. Tikėk 
manim. Bet aš į viską kitaip žiūriu. Su tokiu vyru sueini, na, vieną, 
antrą, trečią kartą... kol kipšas tūno tavyje. Bet gyventi su tokiu! 
Turėti su juo vaiką!.. 

STELA. Aš jau sakiau, kad myliu jį. 

BLANŠA. Tada aš tiesiog drebu. Drebu dėl tavęs... 

STELA. Negaliu tau uždrausti drebėti, jeigu nori. 
Tyla 


BLANŠA. Ar galiu aš... pasakyti tau viską tiesiai ir atvirai? 
STELA. Taip, sakyk. Tiesiai ir atvirai, kaip tau atrodo. 


Dundėdamas artėja traukinys. Abi nutyla, laukdamos, kol 
nutols triukšmas. Visą laiką neišeina iš miegamojo. Iš gatvės 
negirdimai įeina Stenlis. Rankose laiko kelis paketus. 
Moterų nepastebėtas, stovi ir klausosi jų pašnekesio. Vilki jis 
apatiniais marškiniais ir alyvuotom dryžuotom kelnėm 


BLANŠA. Na... atleisk man, bet jis... vulgarus. 

STELA. Na ir kas... tarkim, jis toks. 

BLANŠA. Tarkim! Nejaugi tu pamiršai viską, ko buvai mokoma, pa- 
miršai, kaip mes augom? Negi nematai, kad jis neturi nė lašo 
džentelmeniškumo! Nė kruopelytės! O, jeigu jis būtų tiktai prasčio- 
kas! Nieko negalvojantis, bet geras, sveikos natūros... O ne! Jis 
yra tikras... gyvulys! Tu pyksti ant manęs už tuos žodžius, taip? 

STELA (šaltai). Nieko, sakyk viską, Blanša. 

BLANŠA. Jis elgiasi kaip gyvulys, jo įpročiai — gyvulio! Valgo kaip 
gyvulys, vaikšto kaip gyvulys, šneka kaip gyvulys! Jis turi net kažką 
prieštvaninio, tai būtybė, dar nepasiekusi pakopos, ant kurios stovi 
šiuolaikinis žmogus! Jis žmogbeždžionė, esu tokias mačiusi paveiks- 
lėliuose per antropologijos paskaitas. Tūkstančių tūkstančiai metų 
ėjo praėjo pro šalį. Štai jis — Stenlis Kovalskis — gyva akmens 
amžiaus relikvija! Kažką sudraskęs džiunglėse, parneša namo ža- 
lios mėsos. O tu... tu čia... lauki jo! Gal vožtels tau... o gal kriuktels 
ir pabučiuos! Žinoma, jeigu tais laikais jau mokėta bučiuotis. Kai 
ateina naktis, ima rinktis kitos beždžionės! Priešais štai šitą urvą... 
ir visos, kaip jis, kriuksi, godžiai šlamščia ėdalą, graužia kaulus, 
tokios nepaslankios, nepasitrauksi — sutraiškys! „Pokerio naktis!“ 
Taip tu vadini šituos beždžionių suėjimus! Viena suurzgė... kita 
čiupo, kas po ranka pasitaikė — ir štai jau draskosi. Viešpatie! Gal 
dar ilgas kelias mūsų laukia, kol galėsime pasivadinti tvariniais, 
sukurtais pagal viešpaties atvaizdą... Stela, sese mano!.. Bet nuo to 
laiko Žmonija pažengė į priekį! Tokie stebuklai kaip menas... 
poezija ir muzika... nušvietė pasaulį nauja šviesa. Kai kuriems 
žmonėms nubudo kilnesni jausmai! Ir mes turime puoselėti, bran- 

dinti juos! Nešti kaip vėliavą per tamsybes... į ateitį, kad ir kokia ji 
būtų. Ne, nesileisk, kad tave pasiglemžtų gyvulys! 


Pradunda dar vienas traukinys. Stenlis dvejoja, apsilaižo lūpas. 
Paskui umai apsigręžia ir be garso išeina. Moterys jo taip ir 
nepastebi. Traukinio dundesiui aptykus, jis sušunka už durų: 
„Ei! Ei! Stela!“ 


STELA (iki šiol ji niūriai klausėsi Blanšos). Stenli! 
BLANŠA. Stela, aš... 


Bet Stela jau prie laukujų durų 


STENLIS (lyg niekur nieko, įeina su pirkiniais). Sveikute, Stela. 
Blanša grįžo? 

STELA. Taip, grįžo. 

STENLIS. Sveikute, Blanša. (Šypteli jai) 

STELA. Matyt, gulėjai po automobiliu? 

STENLIS. Tie nemokšos Frico mechanikai nieko nenutuokia, neskiria 
automobilio rėmo nuo savo užpakalio. 


Stela tvirtai abiem rankom apsikabina Stenlį ir priglūsta prie 
jo, nors juos mato Blanša. Jis juokiasi, priglaudžia Stelos galvą 
prie krūtinės. Virš jos galvos šypsosi stovinčiai miegamajame, 
prie portjeros, Blanšai 


Scena grimzta į tamsą, lieka tik dvi ryškiai apšviestos apsika- 
binusios figuros 


Ilgesingai suskamba pianinas, trimitai ir būgnai 


PENKTAS PAVEIKSLAS 


Blanša sėdi miegamajame, vėdinasi palmės lapo vėduokle 
ir skaito ką tik parašytą laišką. Stela čia pat rengiasi. 
Staiga Blanša prapliumpa kvatotis 

STELA. Ko juokiesi? 


BLANŠA. Iš savęs, pati iš savęs, kad šitaip meluoju! Rašau Šepui. 
(Ima laišką) „Brangus Šepai. Visą vasarą neišlipu iš lėktuvo, 

skraidau čia pas vienus, čia pas kitus. Ir kas žino, gal man šaus 
į galvą nupikiruoti į Dalasą! Ką jūs į tai pasakytumėt?“ Cha cha! 
(Nervingai ir skambiai juokiasi, paliečia kaklą, rodos, iš tikrųjų 
kalba su Šepu) Kaip priežodis sako: „Perspėtas būsi — bėdoj 
nepražūsi“. Na, kaip? 

STELA. M-hm... 

BLANŠA (toliau, nervingai). „Beveik visi mano sesers draugai va- 
žiuoja vasarą į šiaurę, bet kiti turi vilas ant Meksikos įlankos 
kranto. Ir dabar ten nesibaigiantys pobūviai, arbatėlės, kokteiliai, 
iškilmingi pietūs...“ 

Viršuje, Habelų bute, pasigirsta triukšmas 
STELA (eidama prie durų). Rodos, Junisė aiškinasi su Stivu. 
Girdėti įtužio kupini Junisės žodžiai 

JUNISĖS BALSAS. Girdėjau aš apie tave ir tą blondinę! 

STIVO BALSAS. Šlykščiausias melas! 

JUNISĖS BALSAS. Nepūsk miglos į akis! Velniai tavęs nematė, jei 
trainiojies apie „Keturias dviakes“. Sėdėk sau bare, bet tau dar 
neužtenka, dar į viršų karies! 

STIVO BALSAS. O kas mane matė? 

JUNISĖS BALSAS. Pati mačiau, kaip gainiojai ją po balkoną... Aš 
kreipsiuos į doros policiją. 

STIVAS. Labai išsigąsiu! 

JUNISĖS KLYKSMAS. Tu dar mušies!.. Tuoj pašauksiu policiją! 


Girdėt, kaip į sieną atsitrenkia kažkoks aliumininis daiktas, 
tuoj po to pasigirsta piktas vyro riaumojimas, šauksmai, virs- 
tančių baldų bildesys, kažkas lūžta, paskui stoja tyla 
BLANŠA (gyvai). Ar jis užmušė ją? 
Klaikiai išdrikusi ant laiptų pasirodo Junisė 
STELA. Ne. Štai ji lipa žemyn. 
JUNISĖ. Policija! Pašauksiu policiją! (Kaip žaibas nudumia už kam- 
po) 
STELA (grįžta nuo durų). ...o kai kurie tavo sesers draugai vasarą 
leidžia mieste. 
Abi linksmai juokiasi. Iš už kampo su žaliai ir raudonai lan- 
guota šilkine kėglių žaidėjo palaidine pasirodo Stenlis. 

Užbėga laiptais ir, trenkęs durim, įeina į virtuvę. Jam pasiro- 
džius, Blanša nervingai sudreba 


STENLIS. Kas ten Junisei? 

STELA. Susibarė su Stivu. Iškvietė policiją? 

STENLIS. Ne. Gurkšnoja bare. 

STELA. Ką gi, daug protingiau. 

STIVAS (leidžiasi laiptais, trindamasis mėlynę kaktoje. Žvilgteli pro 
duris). Jinai pas jus? 

STENLIS. Ne, ne. „Keturių dviakių“ bare. 

STIVAS. Uch, čirva! (Bailiai žvilgteli už kampo, tada, nutaisęs narsų 
veidą, nuskuba pas žmoną) 

BLANŠA. O, tą reikia užsirašyti. Cha cha! Aš įsitaisiau užrašų knygelę 
patiems įdomiausiems žodeliams ir posakiams, kuriuos čia išgirsiu. 

STENLIS. Nieko naujo pas mus neišgirsit. 

BLANŠA. Jūs garantuojate? 

STENLIS. Šimtu procentų. 

BLANŠA. O, vadinasi, visiškai rimtai. 


Stenlis smarkiai atitraukia komodos stalčių, tuoj pat vėl 
įstumia, sviedžia batus į kampą 


(Ji kiekvieną kartą suvirpa. Galiausiai neišlaiko) Po kokiu ženklu 
jūs esate gimęs? 

STENLIS (rengdamasis). Ženklu? 

BLANŠA. Zodiako ženklu. Galvą dedu, po Avino. Po Avino ženklu 
gimusieji — stiprūs ir ūmūs. Jiems tik leisk patriukšmauti. Mėgsta 
viską trankyti savo kely. Kariuomenėje jūs turbūt duodavot ran- 
koms valią, tai ir išėjęs į atsargą, norit trankyti bent negyvus daik- 
tus. 

STELA (kol vyko ši scena, rausėsi sieninėje spintoje. Dabar ji pasuka 
galvą). Stenlis gimęs lygiai penkios minutės po kalėdų. 

BLANŠA. Capricorn — Ožiaragis. 

STENLIS. O jūs pati po kokiu ženklu gimusi? 

BLANŠA. Mano gimtadienis kitą mėnesį, rugsėjo penkioliktą, vadi- 
nasi, Virgo. 

STENLIS. Virgo. 

BLANŠA. Mergelė. 

STENLIS (niekinamai). Cha! (Rišdamasis kaklaryšį, prieina šiek tiek 
arčiau jos) Sakykit, ar jūs kartais nepažįstate vyruko, pavarde Šo? 

BLANŠA (jos veidas suvirpa. Siekia odekolono, lėtai drėkina nosinę. 
Atsako atsargiai). Na... kas gi nepažįsta ko nors pavarde Šo! 
STENLIS. Teisingai, bet šitam kam nors, pavarde Šo, vis rodosi, kad 
buvo sutikęs jus Lorelyje... Tik jis greičiausiai supainiojo ir laiko 
jus kuo kitu, nes su ta panelyte susipažino „Flamingo“ viešbutyje. 

BLANŠA (juokiasi, bet jai trūksta oro. Paliečia odekolonu sudrė- 
kinta nosine smilkinius). Jis tikrai supainiojo mane su „ta panely- 
te“, „Flamingo“ viešbutis ne tokia vieta, kur aš drįsčiau pasirodyti. 

STENLIS. Bet, atrodo, vietelė jums žinoma? 

BLANŠA. Tik iš išorės, iš kvapo. 

STENLIS. Artokai, matyt, vaikštinėjote, jei iš kvapo. 

BLANŠA. Taip, pigūs kvepalai toli sklinda. 

STENLIS. O jūs vartojate brangius? 

BLANŠA. Dvidešimt penki doleriai uncija. Ir jau beveik baigiasi. 
Įsidėmėkit, jei sumanysit prisiminti mano gimtadienį. (Kalba links- 
mai, tačiau balse prasprūsta baimė) 

STENLIS. Šo tikriausiai kažką painioja. Bet jis dažnai būna Lorelyje, 
todėl bus visai nesunku patikrinti ir išsiaiškinti klaidą. (Pasisuka ir 
eina prie portjeros) 


Blanša užsimerkia, rodos, tuoj tuoj apalps. Kai vėl pakelia 
nosinę prie smilkinio, ranka smarkiai virpa 


Iš už kampo pasirodo Stivas ir Junisė. Stivas laiko 
ją apglėbęs per pečius, ji kūkčioja, o jis suokia meilybiškai. 
Stipriai apsikabinę, jie lėtai kopia laiptais, o tuo metu pasigirs- 
ta tolimo griaustinio dundesys 


STENLIS (Stelai). Lauksiu tavęs prie „Keturių dviakių“! 

STELA. Ei! Negi aš neužsitarnavau nė vieno bučinio? 

STENLIS. Tik ne tavo sesutei matant. (Išeina) 

BLANŠA (pakyla nuo kėdės, vos laikosi ant kojų, veide kone pani- 
ka). Stela, ką tu esi girdėjusi apie mane? 

STELA. A? 

BLANŠA. Ką tau žmonės pripasakojo apie mane? 

STELA. Pripasakojo? 

BLANŠA. Tu nieko apie mane negirdėjai... jokių apkalbų, šnekų? 

STELA. Ką tu, Blanša. Aišku, jokių. 

BLANŠA. Mieloji, Lorelyje tiek buvo kalbų... 

STELA. Apie tave, Blanša? 


Tenesis Viljamsas 526 


BLANŠA. Paskutiniais metais aš gyvenau ne taip dorybingai... nuo 
to laiko, kai „Svajonė“ ėmė slysti man iš rankų. 

STELA. Visi mes kažką ne taip padarome... 

BLANŠA. Juk aš niekada nebuvau nei iš tikrųjų tvirta, nei savaran- 
kiška. O kai žmogus gležnas... gležni žmonės turi ieškoti stipriųjų 
palankumo, Stela. Turi būti viliojantys, gundantys, jų spalvos turi 
būti švelnios, kaip peteliškės sparnelių... jie turi kerėti... jei nėr kuo 
atsilyginti... už nakties prieglobstį. Štai ir aš nebuvau... labai 
dorybinga paskutiniuoju metu. Aš ieškojau prieglobsčio, Stela, tai 
po vienu kiauru stogu, tai po kitu... kadangi siautė audra, audra be 
perstojo, ir mane įtraukė sūkurys... Žmonės tavęs nepastebi... 
Vyrai... Juk kol neįsimyli, netgi nenutuokia, kad iš viso egzistuoji. 
O taip reikia, kad kažkas pastebėtų, jog esi, kad kažkas imtų tave 
globoti. Šit gležniems žmonėms ir lieka vienas kelias — žibėti, 
švytėti... šit ir... uždedi popierinį žibinto gaubtą ant elektros lem- 
pelės... Man baisu... taip baisu. Nežinau, kiek dar ištversiu... Vien 
gležnumu nebeišsilaikysi. Turi būti gležna ir patraukli. O aš jau 
nebe ta. 


Ima temti, Stela eina į miegamąjį, uždega lempą su popieriniu 
žibinto gaubtu. Rankoje laiko kokakolos butelį 


Tu nesiklausai? 

STELA. Kam klausytis liguistų tavo nesąmonių? (Eina prie Blanšos 
su kokakola) 

BLANŠA (staiga pralinksmėjusi). Kokakola man? 

STELA. O kam gi? 

BLANŠA. Kokia tu miela! Čia tik kokakola? 

STELA (pasiruošusi išpildyti Blanšos norą). Tavo manymu, lašelis 
viskio nepakenktų? 

BLANŠA. Taip, mieloji, viskis nepakenks. Duok, aš pati. To dar be- 
trūko, kad tu man patarnautum! 

STELA. Man patinka tau patarnauti. Visai kaip tėviškėje! (Eina į 
virtuvę, paima taurę ir įpila viskio) 

BLANŠA. Turiu prisipažinti, mėgstu, kai man kas patarnauja... 


Staiga pašoka, bėga į virtuvę paskui seserį. Stela eina jai prie- 
šais su taure rankoje. Blanša čiumpa laisvą jos ranką ir pri- 
sispaudžia prie lūpų. Stela sutrinka nuo to emocijų protrūkio 


(Užsikertančiu balsu) Tu... tu tokia man gera! O aš... 

STELA. Blanša! 

BLANŠA. Taip, taip, daugiau to nebus. Tau koktus šis jausmingumas, 
žinau. Bet tikėk, aš tokia dėkinga, kad apsakyti negaliu. Aš neuž- 
sibūsiu pas jus ilgai. Neužsibūsiu, prižadu... 

STELA. Blanša! 

BLANŠA (isteriškai). Aš nebūsiu, aš išvažiuosiu, prižadu tau! Jau 
greitai! Pati pamatysi — išvažiuosiu! Aš nekarosiu tau ant kaklo ir 
nelauksiu, kol jis... mane išvarys... 

STELA. Liaukis... Kas per kvailystės! 

BLANŠA. Gerai, mieloji... Žiūrėk, kaip pili. Putos per viršų bėga! 
(Užsikertančiu balsu juokiasi ir ima taurę, bet ranka taip virpa, 
kad vos neišmeta taurės ant žemės) 


Stela dar pila kokakolos. Putos virsta per viršų. Blanša su- 
klykia 


STELA (išgąsdinta jos klyksmo). Viešpatie! 

BLANŠA. Tiesiai ant mano gražiojo balto sijonėlio! 

STELA. O... Imk mano nosinę. Atsargiai sugerk. 

BLANŠA (palengva atsigauna). Taip, aš žinau... atsargiai... atsargiai... 

STELA. Dėmė? 

BLANŠA. Nieko neliko. Cha cha! Kokia laimė! (Virpėdama atsisėda, 
su pasitenkinimu geria. Laiko taurę abiem rankom ir tyliai juo- 
kiasi) 

STELA. Ko tu taip suklikai? 

BLANŠA. Pati nežinau. (Nervingai) Mičas... septintą valandą ateis 
Mičas. Kažin kuo baigsis mūsų draugystė? (Skubiai, stigdama 
kvapo) Tarp mūsų nieko daugiau nebuvo, tik pabučiavau jį, linkė- 
dama labos nakties, ir viskas. Aš noriu, kad jis mane gerbtų. Vyrų 
nedomina, kas lengvai pasiekiama. Bet ir įkarščio jiems neilgam 
pakanka. Ypač jei moteriai jau daugiau kaip trisdešimt. Jie mano, 
kad tokia moteris, grubiai tariant, „turi siūlyti savo prekę“. O aš... 
aš juk „nesiūlau savo prekės“. Žinoma... jis nežino... negi imsiu ir 
pati pasisakysiu... kiek man iš tikrųjų metų. 

STELA. Ko tu taip jaudiniesi dėl savo amžiaus? 

BLANŠA. Todėl, kad mano moteriška tuštybė yra patyrusi žiaurių 
smūgių. Tegu jis mano, kad aš tyra ir naivi, supranti? (Nervingai 
nusijuokia) Aš noriu jį apgauti, kad priversčiau... siekti manęs... 

STELA. O tau jo reikia? 

BLANŠA. Man reikia ramybės! Laisvai atsikvėpti — štai ko man 

reikia! Taip, man reikia Mičo... Mirtinai reikia. Įsivaizduoji! O, 
jeigu įvyktų, kaip aš trokštu. Galėčiau iškeliauti iš jūsų, niekam 
nebūti našta... 

STENLIS (išeina iš už kampo, už diržo užsikišęs butelį. Šaukia). Ei, 
Stivai! Junise! Ei, Stela! 


Džiugūus šūksmai viršuje. Už kampo užgroja trimitas ir muša- 
mieji 

STELA (bučiuoja seserį, jausmingai). Viskas bus taip, kaip trokšti! 

BLANŠA (dvejodama). Manai? 

STELA. Pamatysi. Taip ir bus. (Eidama per virtuvę, atsigręžia į Blan- 
šą) Taip ir bus, brangioji, taip ir bus. Tik daugiau negerk! (Jos 
balso nebesigirdi, ji jau priebutyje, su vyru) 

Blanša su taure rankoje iš lėto atsisėda ant kėdės. Junisė bėga 
laiptais žemyn, šūkaudama ir juokdamasi. Stivas, mekendamas 
kaip ožys, striuoksi iš paskos ir prisiveja ją ties kampu. Stenlis 
ir Stela, susikabinę už rankų, juokdamiesi eina paskui juos 
Sutemos tirštėja. Tyli, ilgesinga muzika sklinda iš „Keturių 
dviakių“ baro 


BLANŠA. O viešpatie, viešpatie, viešpatie... (Akys užmerktos, iš ran- 
kos iškrenta palmės lapo vėduoklė. Kelis sykius suduoda ranka per 
krėslo alkūnramstį, sunkiai atsistoja, paima veidrodėlį) 


Virš namo tvyksteli žaibas 


Iš už kampo, svirdinėdama ir isteriškai kikendama, pasirodo 

negrė, tikriausiai iš „Keturių dviakių“ . Iš priešingos pusės 

ateina jaunas vyriškis. Negrė spragteli jam pirštais 
NEGRĖ. Ei! Katinėli! (Vapa kažką besipinančiu liežuviu) 

Jaunas vyriškis ryžtingai papurto galvą ir užbėga laipiais. 

Skambina. Blanša deda veidrodėlį. Negrė nusvirdinėja toliau 
BLANŠA. Prašom. 

Pro portjeras įeina jaunas vyriškis. Blanša žiūri į jį susido- 

mėjusi 

Taip, taip, prašom. Kuo galiu pasitarnauti? 


JAUNAS VYRIŠKIS. Aš renku prenumeratą „Vakarinei žvaigždei“. 
BLANŠA. Nežinojau, kad galima užsiprenumeruoti žvaigždes. 

JAUNAS VYRIŠKIS. Tai laikraštis. 

BLANŠA. Žinau. Aš pajuokavau, tik, rodos, nelabai vykusiai. Norit... 
išgerti? 

JAUNAS VYRIŠKIS. Ne, madam. Dėkoju. Aš negaliu gerti darbo 
metu. 

BLANŠA. Tai ką dabar mums daryti... Aš neturiu nė cento. Be to, nesu 
šitų namų šeimininkė, o jos sesuo iš Misisipės valstijos. Neturtin- 
ga giminaitė — teko apie tokias girdėti? 

JAUNAS VYRIŠKIS. Gerai. Užbėgsiu kitą kartą. (Ketina eiti) 

BLANŠA (prieina arčiau). Palaukit! (Jis sutrikęs stabteli. Ji įsideda 
cigaretę į ilgą kandiklį) Gal turit ugnies? (Eina prie jo. Susitinka 
prie portjeros tarp dviejų kambarių) 

JAUNAS VYRIŠKIS. Turiu. (Išsitraukia žiebtuvėlį) Kartais neužsi- 
dega. 

BLANŠA. Kaprizingas? (Žybteli ugnelė) O! Dėkui. 

JAUNAS VYRIŠKIS. Jums dėkui. (Vėl ketina eiti) 

BLANŠA. Palaukit. 


Jis vėl sustoja, dar labiau sutrikęs 


(Ji prieina visai arti) Kelinta valanda? 

JAUNAS VYRIŠKIS. Ketvirtis septintos. 

BLANŠA. Nejaugi?.. Ar jums patinka tie ilgi lietingi vakarai Niu 
Orleane, kai valanda jau nebe valanda... o amžinybės skeveldra, 
nukritusi tau ant rankų... su kuria nežinai ką veikti? 

JAUNAS VYRIŠKIS. Taip, madam. 


Pauzė. Ilgesingai suskamba pianinas ir nebenutyla iki šios 
scenos pabaigos, taip pat ir prasidėjus kitai. Jaunas vyriškis 
kosteli ir neryžtingai žvilgteli į duris 


BLANŠA. Jūsų... m... neužklupo lietus? 

JAUNAS VYRIŠKIS. Ne, madam. Aš užėjau į vidų. 
BLANŠA. Į vaistinę? Ir išgėrėte gazuoto vandens? 
JAUNAS VYRIŠKIS. Aha... 

BLANŠA. Su šokoladu? 

JAUNAS VYRIŠKIS. Ne, madam. Su vyšnių sirupu. 
BLANŠA (juokiasi). Šit kaip — su vyšnių sirupu. 
JAUNAS VYRIŠKIS. Vyšnių sirupo su gazuotu vandeniu. 
BLANŠA. Net seilės teka. 

JAUNAS VYRIŠKIS. Aš turbūt eisiu... 

BLANŠA (sulaikydama jį). Palaukit! Ak, koks jūs jaunas! Koks jūs 
jaunas! Ar jums niekas nesakė, kad jūs panašus į princą iš „Tuks- 
tančio ir vienos nakties“? 

JAUNAS VYRIŠKIS. Ne, madam. (Sutrikęs juokiasi ir stovi jau 
visiškai apstulbęs) | 

BLANŠA (švelniai). Taip, panašus, mielas ėriuk. Eikit šen! Eikit šen, 
jeigu jus šaukia. Aš noriu jus pabučiuoti... tik vieną kartelį... švel- 
niai, švelniai ir tiesiai į lūpas. (Nelaukdama sutikimo, greitai 
prieina prie jo ir įsisiurbia į lūpas) O dabar — dumk! Būtų 
neblogai pasilaikyti, bet reikia būti dorybingai ir duoti vaikams 
ramybę. Iki! 

JAUNAS VYRIŠKIS. A? 


Jis žiūri į ją neatplėšdamas akių. Ji atidaro jam duris ir, kai 
vyrukas visiškai pritrenktas leidžiasi laiptais, pasiunčia jam 
oro bučinį. Susimąsčiusi stovi prie durų, kol jis dingsta. Iš už 
kampo su puokšte rožių pasirodo Mi čas 


BLANŠA (linksmai). Tik pažiūrėkit, kas ateina! Mano Rožių kavalie- 
rius! Pirmiausia man nusilenkite... o dabar įteikite rožes. 


Jis klusniai vykdo jos įsakymus. Ji daro gilų reveransą 
A-ak!.. Mer-si-i-i! (Koketiškai priglaudžia rožes prie lūpų ir pa- 
žvelgia į jį) 


Mičas nušvitęs, užmiršęs viską pasaulyje, žiūri į ją 


ŠSEŠTAS PAVEIKSLAS 


Jau po pusiaunakčio, maždaug antra valanda. Apšviesta namo 
siena iš gatvės pusės. Pasirodo Blanša ir Mičas. Blan- 
šos balsas ir judesiai rodo visišką išsekimą, kurį patiria tik 
neurastenikai. Mičas flegmatiškas ir prislėgtas. Jis laiko aukš- 
tyn kojom gipsinę Mejos Vest statulėlę, įprastinį tirų ir 
karnavalinių loterijų prizą. Iš to galima spręsti, kad jie grįžta 
iš Pramogų parko prie Pontšartreno ežero 


BLANŠA (visai be jėgų sustoja prie laiptelių). Na štai... 


Mičas nejaukiai juokiasi 

Na štai... 

MIČAS. Turbūt jau vėlu — jūs pavargote. 

BLANŠA. Net karštų pyragėlių pardavėjo nebesimato, o jis čia stirkso 
dieną naktį. 

Mičas vėl nejaukiai nusijuokia 
Kaip jūs parsigausite namo? 

MIČAS. Pėsčiom iki Burbonų, o paskui sėsiu į taksi. 

BLANŠA (nelinksmai juokdamasi). O „Geismų“ tramvajus neparveš? 
Juk jis tebebilda! 

MIČAS (liūdnai). Jums, Blanša, tikriausiai buvo labai nuobodu? 

BLANŠA. Tai aš sugadinau vakarą... 

MIČAS. Ne, ką jūs. Bet aš visą laiką jutau: nelinksma jums su manim, 
neįdomu. | 

BLANŠA. Aš buvau niekam tikusi. Štai ir viskas. Bandžiau būti links- 
ma, bet nesisekė kaip niekad. Aš verta penketo už pastangas. Iš 
tikrųjų stengiausi. 

MIČAS. O kam stengėtės, jeigu nebuvo linksma, Blanša? 

BLANŠA. Taip reikia — toks gamtos dėsnis. 

MIČAS. Koks dėsnis? 

BLANŠA. Tas, kuris skelbia, kad dama turi linksminti džentelmeną 
arba... pasitraukti iš žaidimo. Paieškokit mano rankinuke rakto. 
Kai pavargstu, pirštai visai nebesilanksto. 

MIČAS (ieško). Šitas? 

BLANŠA. Ne, mielasis. Šitas nuo skrynios, kurią greit reikės susi- 
krauti. 

MIČAS. Jūs norit pasakyt, kad greitai išvažiuojat? 

BLANŠA. Aš jau įgrisusi viešnia. 

MIČAS. Šitas? 


Muzika nutyla 


BLANŠA. Eurika!.. Mielasis, rakinkit duris, o aš dar pasižiūrėsiu į 
dangų. (Parimsta ant turėklų. Mičas atrakina duris ir stovi, neži- 
nodamas ką daryti) Aš ieškau Sietyno, septynių Žvaigždžių seserų, 
bet šitos mergelės šiąnakt nepasirodė. Ak, ne, štai jos! Palaimink 
jas, viešpatie! Keliauja namo būreliu, maloniai sulošusios bridžo 
partiją... Durys atrakintos? Šaunus berniukas! Jūs, rodos... jau 
norite eiti? 

MIČAS (trypčioja vietoje, kosteli). Ar galima... e... pabučiuoti jus... 
ir palinkėti saldžių sapnų? 

BLANŠA. Kodėl jūs kiekvieną kartą klausiate? 

MIČAS. Nežinau, ar jūs norit, ar ne. 

BLANŠA. Jūs taip nepasirikit savim? 

MIČAS. Kai mes aną vakarą vaikštinėjom prie ežero ir aš jus pa- 
bučiavau, jūs... 


BLANŠA. Mielasis, aš ne dėl bučinio. Man buvo tikrai malonu. Čia 
visai kas kita... familiarumo — štai ko aš nenorėjau... skatinti... O 
dėl pabučiavimo nepykstu. Nė truputėlio. Man netgi labai patiko, 
kad jūs manęs geidžiate. Bet, mielasis, jūs taip pat gerai kaip ir aš 
žinote, kad vienišai moteriai, kuri nieko neturi visame pasaulyje, 
negalima duot valios jausmams, — kitaip ji prapuls... 


MIČAS (rimtai). Prapuls? 

BLANŠA. Taip. Jūs tikriausiai pripratęs prie puolusių moterų. Prie 
tokių, kurios puola į glėbį iš karto, per pirmą pasimatymą. 

MIČAS. Aš visai nenoriu, kad jūs būtumėt kitokia, ne tokia, kokia 
esate, nes... dar niekad nebuvau sutikęs tokios kaip jūs. 


Blanša rimtai žiūri į jį, po to staiga prapliumpa juoktis ir 
užsiima ranka burną 


Jūs iš manęs juokiatės? 

BLANŠA. Ne, brangusis, ne. Šeimininkai dar neparėjo namo, užeikim. 
Išgersim prieš atsisveikindami. Šviesos nedegsim, gerai? 

MIČAS. Darykit kaip jums patinka. 


Blanša įeina į virtuvę. Mičas paskui ją. Išorinė namo siena 
išnyksta, išnyra blausiai apšviestas Kovalskių butas 


BLANŠA (stabtelėjusi virtuvėje). Anam kambary jaukiau, eikim 
ten... Čia aš taip triukšmingai ieškau butelio. 

MIČAS. Jūs norit išgerti? 

BLANŠA. Noriu, kad jūs išgertumėt! Visą vakarą buvot toks susirūpi- 
nęs ir rimtas, ir aš ne geresnė — abu buvom susirūpinę ir rimti, 
tai nors per šias paskutines minutes... aš noriu sužadinti... joie de 
vivre! Gyvenimo džiaugsmą. Uždegsiu žvakę. 

MIČAS. Gerai. 

BLANŠA. Įsivaizduokim, kad mes — tikra bohema: sėdim menininkų 
kavinukėje kur nors kairiajame Senos krante, Paryžiuje. (Uždega 

žvakigalį ir įstato į butelį) Je suis la Dame aux Camelias! Vous 
etes... Armand*! Suprantat prancūziškai? 

MIČAS (be entuziazmo). Ne. Aš... 

BLANŠA. Voulez-vous couchez avec moi ce soir? Vous ne comprenez 
pas? Ah, guel dommage**! Man rodos, būtų velniškai smagu... A, 
radau butelį! Kaip tik bus po taurelę, mielasis. 

MIČAS (be entuziazmo). Gerai... 

BLANŠA (įeina į miegamąjį su taurelėmis ir žvake). Sėskit. Nusi- 
vilkit švarką, atsisekit apykaklę. 

MIČAS. Geriau jau taip. 

BLANŠA. Ne, aš noriu, kad jūs patogiai jaustumėtės. 

MIČAS. Man nesmagu, kadangi labai prakaituoju. Marškiniai visai 
prilipę. 

BLANŠA. Prakaituoti labai sveika. Jeigu neprakaituotų, žmogus 
numirtų per penkias minutes. (Nuvelka jam švarką) Geras 
švarkas. Kokia čia medžiaga? 

MIČAS. Alpaka. 

BLANŠA. Ak, alpaka. 

MIČAS. Ypatingai plona alpaka... 

BLANŠA. Ak, ypatingai plona alpaka... 

MIČAS. Nemėgstu kilto švarkų vasarą. Prakaitas kiaurai persisunkia. 

BLANŠA. A-a... 

MIČAS. Ir man jie blogai guli. Tokios kompleksijos vyras kaip aš turi 
gerai apgalvoti, ką vilktis, kad neatrodytų per daug gremėzdiškas. 

BLANŠA. Negi jūs sunkiasvoris? 

MIČAS. Jums atrodo, ne? 

BLANŠA. Na, gracijos gal ne per daugiausia, bet jūsų stambūs 
kaulai ir... įspūdinga sveikata. 

MIČAS. Dėkoju. Pernai per kalėdas mane priėmė į Niu Orleano 
sporto klubą. 

BLANŠA. Oho! Žiūrėk tu man. 

MIČAS. Tas priėmimas man buvo smagiausia šventinė dovana. Ten aš 
treniruojuosi su svarsčiais, plaukioju ir žiūriu, kad būčiau tvirtas. 
Kai pradėjau, mano buvo silpnokas pilvas, o dabar — kaip akmuo. 
Kas nori gali trenkti kumščiu, neskauda. Nagi, suduokit. Nebijokit! 
(Ji paliečia pirštu jo pilvą) Na, kaip? 


* Aš — dama su kamelijomis. O jūs — Armanas! (Pranc.) 
** Ar nenorėtumėt pagulėti su manim šį vakarą? Nesuprantat? Kaip apmaudu! 
(Pranc.) 

BLANŠA. Viešpatie! (Ranka paliečia krūtinę) 

MIČAS. Įspėkit, kiek aš sveriu, Blanša? 

BLANŠA. Iš akies... šimtą aštuoniasdešimt? 

MIČAS. Spėkit dar kartą. 

BLANŠA. Nežinau. 

MIČAS. Ne. Daugiau. 

BLANŠA. Na, būdamas tokio ūgio, net jei ir daug sversit, neatrodysit 
griozdiškas. 

MIČAS. Mano svoris — du šimtai septyniasdešimt svarų, ūgis — 
šešios pėdos, pusantro colio... be batų, baso. Ir svoris nuogo — 
be drabužių. 

BLANŠA. O viešpatie! Kokie stulbinantys skaičiai! 

MIČAS (sutrikęs). Mano svoris, žinoma, nelabai įdomi tema pašneke- 
siui. (Akimirką delsia) O kiek jūs sveriate? 

BLANŠA. Aš? 

MIČAS. Taip. 

BLANŠA. Įspėkit. 

MIČAS. Galima pakilnoti? 

BLANŠA. Samsonas! Gerai jau, pabandykit. 


Jis atsistoja jai už nugaros ir, suėmęs už talijos, lengvai pakelia 
nuo žemės 


MIČAS. Kaip plunksnelė. 
BLANŠA. Cha cha! 


Jis pastato ją, bet vis dar laiko už talijos 


BLANŠA (su apsimestiniu drovumu). Dabar jau galite paleisti. 
MIČAS. Ką? 
BLANŠA (linksmai). Aš pasakiau, atitraukite rankas, sere. 


Jis negrabiai ją apkabina 


(Jos balse švelnus priekaištas) Ką jūs, Mičai. Kaip tik todėl, kad 
mes vieni, jūs turite būti džentelmenas. 

MIČAS. Duosit man antausį, jei aš peržengsiu ribą. 

BLANŠA. Ne, neduosiu. Jūs savo prigimtimi džentelmenas, tokių 
Jau mažai beliko pasaulyje. Aš nenoriu, kad jūs mane laikytumėte 
skrupulinga senmerge mokytoja... Aš... Tiesiog... 

MIČAS. Ką? 

BLANŠA. Man rodos, aš tebesilaikau... ssnamadiškų idealų. (Žino- 
dama, kad jis nemato jos veido, varto akis) 


Mičas eina prie durų. Blanša atsidūsta 


MIČAS (droviai kosčiodamas, po pauzės). O kur šiąnakt Stenlis ir 
Stela? 

BLANŠA. Išėjo su ponais Habelais. 

MIČAS. Kur? 

BLANŠA. Į kiną, rodos... į paskutinį seansą. 

MIČAS. Reikėtų ir mums visiems kurį vakarą išsiruošti. 

BLANŠA. Ne. Nevykęs sumanymas. 

MIČAS. Kodėl? 

BLANŠA. Jūs seniai draugaujat su Stenliu? 

MIČAS. Mes iš vieno pulko, iš du šimtai keturiasdešimt pirmojo. 

BLANŠA. Jis jums, be abejo, sako viską, ką galvoja? 

MIČAS. Žinoma. 

BLANŠA. O apie mane ką nors pasakojo? 

MIČAS. Hm... beveik nieko. 

BLANŠA. Iš jūsų tono man aišku, kad šnekėjo. 

MIČAS. Ne, nieko ypatingo. 

BLANŠA. Bet ką jis sakė? Ir kokiu tonu? Kaip jis atsiliepė apie mane? 

MIČAS. Kodėl jūs klausiate? 

BLANŠA. Na... 

MIČAS. Jūs nelabai su juo sutariate? 

BLANŠA. Ką jūs turit omeny? 

MIČAS. Man rodos, jis jūsų tiesiog nesupranta. 

BLANŠA. Švelniai pasakėte. Jeigu ne Stelos nėštumas, aš nė dienos 
daugiau čia nebeištverčiau. 


MIČAS. Jis nelipšnus jums? 

BLANŠA. Jis nepakenčiamai grubus. Taip ir taikosi mane užgauti. 

MIČAS. Kaip, Blanša? 

BLANŠA. Kaip tik sugalvoja. 

MIČAS. Negaliu patikėti. 

BLANŠA. Negalit? 

MIČAS. Kaip... galima būti jums grubiam? 

BLANŠA. Mano padėtis iš tikrųjų siaubinga. Matot, šičia aš neturiu 
savo kampo. Naktį tarp tų kambarių tik portjera. O jis vienais 
apatiniais stypčioja per kambarius. Ir niekaip negaliu priprašyti, 
kad užsidarytų... tualeto duris. Kažkoks beribis familiarumas! Jūs 


Tenesis Viljamsas 536 


tikriausiai stebitės, kodėl neišsikraustau. Ką gi, pasakysiu atvirai. 
Iš mokytojos atlyginimo vos galą su galu suduriu. Per metus nesusi- 
taupiau nė cento, teko važiuoti vasarai čia. Štai kodėl turiu 
taikstytis su sesers vyru. O jis — su manim, nors aš jam kaip rakštis 
po nagu... Jis tikriausiai sakė jums, kaip baisiai nekenčia manęs. 

MIČAS. Nemanau, kad jis jūsų nekęstų. 

BLANŠA. Tikrai nekenčia! Kam gi tada visą laiką įžeidinėtų. Nuo 
pirmo jo žvilgsnio mane pervėrė mintis: štai mano budelis. Ir šis 
žmogus sutryps mane, jei tik... Taip, taip... jo neapykanta tokia 
aiški, kad nebus nieko nuostabaus, jei jis... kažkaip nežmoniškai... 
Ne, ne! Jau vien nuo tos minties... (Mostu atmeta šitą mintį. 
Užbaigia viskį) 


T yla 


MIČAS. Blanša... 

BLANŠA. Ką, mielasis. 

MIČAS. Ar galima jus paklausti? 

BLANŠA. Taip, prašom. 

MIČAS. Kiek jums metų? 

BLANŠA (nervingai mosteli). O kam jums žinoti? 

MIČAS. Aš papasakojau apie jus savo mamai, ir ji paklausė: „O kiek 
Blanšai metų?“ Ir aš nežinojau, ką atsakyti. 


Vėl tyla 


BLANŠA. Apie mane?.. Pasakojote savo mamai? 

MIČAS. Taip. 

BLANŠA. Kodėl? 

MIČAS. Aš pasakojau mamai, kokia jūs miela ir kaip man patinkate. 
BLANŠA. Jūs nuoširdžiai taip sakėte? 

MIČAS. Aišku. Jūs pati žinote. 

BLANŠA. O kam jūsų mamai žinoti, kiek man metų? 

MIČAS. Ji serga. 

BLANŠA. Kaip liūdna... Ar sunkiai? 

MIČAS. Jai nebedaug liko gyventi... Gal keli mėnesiai. 

BLANŠA. O! 

MIČAS. Ji labai sielvartauja, kad aš viengungis. 

BLANŠA. A-a... 

MIČAS. Ji nori, kad vesčiau, kol dar... (Jam suspaudžia gerklę, jis 

kelis kartus kosteli, susijaudinęs čia kniausiasi kišenėse, čia ištrau- 
kia rankas, čia vėl ima kažko ieškoti) 

BLANŠA. Jūs ją labai mylite? 

MIČAS. Labai. 

BLANŠA. Aš įsitikinus, jeigu jūs mylite, tai iš visos širdies. Be jos jūs 
jausitės labai vienišas? 


Mičas kosteli, linkteli galvą 


Aš žinau, kas tai yra... 

MIČAS. Būti vienišam? 

BLANŠA. Aš taip pat mylėjau vieną žmogų, mylėjau ir... jo netekau. 

MIČAS. Jis mirė? (Blanša eina prie lango, atsisėda ant palangės ir 
žiuri į gatvę. Įsipila dar viskio) Tai buvo vyriškis? 

BLANŠA. Berniukas, visai dar berniukas... o ir aš pati buvau tada 
labai jauna. Šešiolikos metų, ir staiga patyriau stebuklą — atradau 
meilę! Ir taip iš karto, su visa jos pilnatve. Tarsi akinama šviesa 
ūmai apšvietė kažką, pirma glūdėjusį šešėlyje — štai kaip sutvisko 
man visas pasaulis... Bet laimės taip ir neatradau. Žybtelėjo... ir 
užgeso. Tas berniukas buvo kažkoks keistas: nervingas, be valios, 
nevyriškai jautrus... nors iš pažiūros to negalėjai pasakyti — nieko 
moteriško... tačiau buvo kažkas... buvo. Manyje jis ieškojo pagal- 
bos. O aš... ką aš tada supratau. Ir nieko nepastebėjau nei per 
vestuvinę kelionę, nei kai grįžome, tik jaučiau, padėt aš nesugebu... 
o tos pagalbos taip jam reikia... O pasisakyti, išsipasakoti... jis 
negalėjo. Jis grimzdo akivaran, bandė įsitverti į mane, o aš ne 
traukiau jį, bet grimzdau kartu su juo. Ir nieko nesupratau! 
Žinojau tik viena — kad myliu jį be galo ir neįstengiu padėti nei 
jam, nei sau. O paskui aptikau. Blogiau nė būt negalėjo. Įėjau 
nepasibeldus į kambarį — maniau nieko nėra... o pasirodo, kamba- 
rys nebuvo tuščias, jie buvo dviese: tas berniukas, už kurio buvau 
ištekėjusi, ir jo senų laikų draugas, kiek vyresnis... 


Už langų garsėjantis traukinio dundesys 


(Užsispaudžia rankom ausis, įkniaubia galvą į kelius. Pro langą 
tvyksteli prožektoriai, kambarys nušvinta akinama šviesa, ir, 
siaubingai dundėdamas, traukinys pralekia pro šalį. Ratų bildesiui 
tilstant tolumoje, Blanša pamažu atsitiesia) Mes apsimetėm, kad 
niekam niekas nepaaiškėjo. Taip, taip, ir tą vakarą visi trys, kaip 

reikiant įgėrę, nuvažiavome į kazino „Mėnulio ežeras“ ir visą 
kelią juokėmės. 
Tolumoje tyliai pasigirsta polka minoro tonacija 


Mes šokome varšuvietišką poiką. Ir staiga, pačiame šokio įkarštyje, 
mano vyras palieka mane ir išbėga iš kazino. O po kelių 
akimirkų — šūvis. 

Polka staiga nutrūksta 


(Visa įsitempusi atsistoja. Vėl skamba polka nuo tos vietos, kur 
buvo nutrūkus, tik jau dabar mažoro tonacija) Aš išbėgau... visi 
išbėgo! Sulėkė, susispietė apie kažką siaubingą, gulintį ant ežero 
kranto. Aš niekaip negalėjau prasibrauti pro minią. Kažkas sug- 
riebė mane už rankos: „Nesiartinkit! Grįžkit! Jums nereikia 
žiūrėti!“ Žiūrėti? Į ką žiūrėti? Ir čia pasigirdo balsai — Alenas! 
Alenas! Alenas! Mano liūdnasis berniukas! Revolverį į burną, ir 
iššovė... pusę galvos taip ir nutraukė. (Užsidengusi rankomis veidą, 
linguoja pirmyn ir atgal) Ir viskas atsitiko dėl to, kad ten... šokių 
salėje... aš nesusilaikiau... ir pasakiau: „Aš viską mačiau! Aš žinau! 
Tu man šlykštus...“ Ir šit prožektorius, švietęs man visą pasaulį, 
ūmai užgeso, ir nuo tol mano gyvenime nebuvo ryškesnės šviesos 
kaip... ši stearino žvakutė. 


Mičas lėtai atsistoja ir žengteli prie jos. Garsiau suskamba 
polka 


MIČAS (stovi Blanšai už nugaros. T yliai prisitraukia ją). Jums reikia 
artimo žmogaus. Ir man reikia. Tai gal mudu abu... Blanša? 

Valandėlę jinai žiūri į jį nieko nereginčiomis akimis. Paskui, 

tyliai suaimanavusi, puola jam į glėbį. Verkdama nori kažką 

pasakyti, bet neranda žodžių. Jis bučiuoja jos kaktą, akis, lūpas 


Polka iš lėto nutyla 


BLANŠA (kvapą jai gniaužia ilgi, palaimos kupini kūkčiojimai). 
Išklausė viešpats... taip greit! 

SEPTINTAS PAVEIKSLAS 


Rugsėjo vidurys, pavakarė. Portjera tarp virtuvės ir miega- 
mojo atitraukta, stalas padengtas gimtadienio vakarienei — 
tortas, gėlės. Stela baigia dengti stalą, įeina Stenlis 


STENLIS. Čia kas per iškilmės? 

STELA. Mielasis, šiandien Blanšos gimtadienis. 

STENLIS. Ji namie? 

STELA. Vonioje. 

STENLIS (mėgdžiodamas). „Prausiam nuodėmingą kūną?“ 

STELA. Panašiai. 

STENLIS. Ir seniai? 

STELA. Kone visą popietę. 

STENLIS (tyčiodamasis). „Mirkstam karštoje vonioje?“ 

STELA. Taip. 

STENLIS. Lauke keturiasdešimt laipsnių karščio, 0 ji mirksta 
karštoje vonioje. 

STELA. Sako, tada vakare jai vėsiau. 

STENLIS. O tu turbūt jau nubėgai ir parnešei kokakolos? Ir pristatei 
jos kilnybei į vonią? 

Stela gužteli pečiais 
Prisėsk valandėlę. 

STELA. Stenli, aš dar nebaigiau. 

STENLIS. Sėsk! Aš kai ką sužinojau apie vyresniąją tavo sesutę! 

STELA. Stenli, gana tau kibti prie Blanšos. 

STENLIS. Ir šita paukštytė vadina mane vulgariu! 

STELA. Tu visą laiką kaip įmanydamas stengiesi ją užgauti. Blanša 
jautri, ir, suprask pagaliau, kad mudvi su Blanša augome visai 
kitokioje aplinkoje negu tu. 

STENLIS. Girdėjau. Gal kokį šimtą kartų. O ar žinai, kad ji visą laiką 
mus už nosies vedžioja? 

STELA. Nežinau ir nenoriu žinoti... 

STENLIS. O aš sakau, kad vedžioja. Bet ylos maiše nepaslėpsi. 
Sužinojau nemaža gražių dalykėlių. 

STELA. Kokių... dalykėlių? 

STENLIS. Tokių, kuriuos seniai įtariau. O dabar turiu įrodymų iš 
pirmų lūpų, pats viską patikrinau! 

Blanša dainuoja vonioje banalią dainelę, ir jos žodžiai susi pina 
su Stenlio pasakojimu 


STELA (Stenliui). Tyliau. 

STENLIS. Pamanykit, atsirado kanarėlė! 

STELA. Susimildamas, ramiai papasakok, ką tu tariesi išgirdęs apie 
mano seserį. 

STENLIS. Pirmas melas: jos šventuoliškumas, kuriuo visur dangstosi. 
Kad žinotum, kaip ji laužėsi prieš Mičą, kaip mulkino jį. Jis ir 
patikėjo, kad ji, išskyrus kažkokio vaikėzo bučinius, daugiau nieko 
gyvenime nėra regėjus. O seselė Blanša toli gražu ne mergelė 
lelijėlė. Cha cha! Nieko sau lelijėlė! 

STELA. Bet ką tu girdėjai?.. Iš kur? 

STENLIS. Mūsų gamyklos tiekėjas jau daug metų važinėja į Lorelį ir 
žino apie ją viską. Ir apskritai Lorelyje nėra žmogaus, kuris nebūtų 
apie ją girdėjęs. Ten ji garsi kaip Jungtinių Valstijų prezidentas, 
tik nė vienas rinkėjas jos negerbia. Šitas tiekėjas apsistodavo 
„Flamingo“ viešbutyje. 

BLANŠA (džiugiai dainuoja). 


Scenoj mėnuo popierinis 
Plaukia drobės dangumi. 
Tai nebūtų melas grynas, 
Jei tikėtum manimi. 


STELA. Na ir kas? 

STENLIS. O tas, kad ji ten gyveno. 

STELA. Mano sesuo gyveno „Svajonėje“! 

STENLIS. Tai buvo po to, kai tėviškės namas išslydo jai iš nekaltų 
rankelių. Ji persikraustė į „Flamingą“! Nušiuręs viešbutėlis turi 
vieną privalumą — niekas nekiša nosies į tavo asmeninį gyvenimą. 
Jie ten visko yra matę. Tačiau tos šventuolės darbeliai apstulbino 
net „Flamingo“ administraciją. Taip apstulbino, kad ji buvo 
maloniai paprašyta atiduoti kambario raktą... ir daugiau ten 
nepasirodyti. O nepraėjus nė dviem savaitėm ji ir apsireiškė pas 
mus. 

BLANŠA (dainuoja). 


Žėri puošmenom auksinėm 
Rūmai laimės kupini. 


541 Geismų tramvajus 


Tai nebūtų melas grynas, 
Jei tikėtum manimi. 


STELA. Koks... niekingas... melas! 

STENLIS. Žinojau, kad būsi pritrenkta. Juk ji ir tau apdūmė akis, 
ne tik Mičui. 

STELA. Grynas prasimanymas! Ir nė krislelio teisybės. Jeigu aš būčiau 
vyras, šitas nenaudėlis kaipmat būtų užsičiaupęs. 

BLANŠA (dainuoja). 


Be tavosios meilės 

Kas man apgauli scena! 
Be tavosios meilės 
Skamba veltui jos daina... 


STENLIS. Pupyte, jau sakiau — viskas patikrinta. Leisk užbaigti. 
Didžiausia damos šventuolės nelaimė buvo ta, kad Lorelyje ne- 
pasišvaistysi — ten greit paaiškėjo, kas ji per paukštė. Pavaikščios 
kas su ja du tris kartus, ir viskas aišku... taip ir keliavo per rankas, 
ir kiekvieną sykį — vėl iš pradžių ta pati komedija, tas pats laužy- 
masis! Bet miestelis per mažas, ilgai taip tęstis negalėjo. Ir bematant 
ji tapo „įžymybe“. Iš pradžių daug kas laikė ją ne tik keista, bet ir 
kvanktelėjusia — be vieno šulo. (Stela atšoka) O per pastaruosius 
dvejus metus ji pagarsėjo kaip visiška šliundra. Štai kodėl tavo 
seselė, šita keliaujanti princesė, ir teikėsi šią vasarą atvykti pas 
mus gastrolių. Mat miesto meras liepė jai išsinešdinti. Tiesa, ar 
žinai, prie Lorelio yra kareivinės... ir tavo sesutės buveinė buvo 
įtraukta į kareiviams draudžiamų vietų sąrašą? 

BLANŠA (dainuoja). 


Scenoj mėnuo popierinis 
Plaukia drobės dangumi. 
Tai nebūtų melas grynas, 
Jei tikėtum manimi. 


STENLIS. Štai tau ir subtilioji, štai tau ir neprilygstamoji... Bet tai 
dar ne viskas. Toliau — antras melas. 

STELA. Gana! Nebenoriu! 

STENLIS. Į mokyklą ji daugiau neįkels kojos. Galvą guldau, išvažiuo- 
dama ji nė nemanė grįžti į Lorelį. Ji iš mokyklos išėjo ne dėl 
nervų, ne savo noru ir ne laikinai. Viskas pasakėlės! Viskas ne taip. 

Ją ištrenkė, nepasibaigus mokslo metams, o dėl ko — net sakyti 
bjauru. Prasidėjo su septyniolikos metų berniuku! 
BLANŠA (dainuoja). 


Žėri puošmenom auksinėm 

Rūmai laimės kupini... 

Vonioj ima garsiau bėgti vanduo, pasigirsta šūkčiojimai, juo- 
kas, tarsi ten taškytųsi išdykaujantis mažas vaikas 


STELA. Man net bloga darosi... 

STENLIS. O berniuko tėtušis sužinojo ir nuėjo pas direktorių. Ech, 
brolyti, kad taip būtum patekęs į jo kabinetą, kai jis tą damą šven- 
tuolę pasišaukė pasikalbėti. Įsivaizduoju, kaip jinai raitėsi, kaip 
išsisukinėjo. Bet tą kartą ją tvirtai prirėmė prie sienos, ir iš karto 
pasidarė aišku, kad jos giesmelė sugiedota. Jai patarė išvykti geruo- 
ju, išvažiuot, kur dar niekas jos nepažįsta. Po teisybei, tai buvo 
administracinis ištrėmimas. 

BLANŠA (pravėrusi vonios duris, iškiša galvą, aprištą rankšluosčiu). 
Stela! 

STELA (vos girdimai). Ką, Blanša? 

BLANŠA. Duok dar vieną rankšluostį — išsidžiovint plaukams. Ką tik 
išsiploviau. 

STELA. Tuojau. (Eina lyg apdujusi iš virtuvės prie vonios su rankš- 
luosčiu) 

BLANŠA. Kas yra, brangioji? 

STELA. Kodėl klausi? 

BLANŠA. Tavo toks persimainęs veidas. 

STELA. A-a... (Bando nusijuokti) Tikriausiai pavargau truputį. 

BLANŠA. Tau reikia išsimaudyti, kai tik aš baigsiu. 

STENLIS (iš virtuvės). Ar kada nors baigsit? 

BLANŠA. Jau greitai! Tegu jūsų siela dar kiek pakenčia. 

STENLIS. Ne mano siela, o inkstai kenčia. 


Blanša užtrenkia duris. Stenlis grubiai juokiasi. Stela iš lėto 
grįžta į virtuvę 


Na,ką pasakysi? 

STELA. Aš netikiu tais prasimanymais, o jūsų tiekėjas yra pašlemė- 
kas ir niekšas, jei pasakoja šitokius dalykus. Gali būti, kad paieško- 
jus rastum ir dalelę tiesos. Yra mano sesers gyvenime tokių dalykų, 
kurių aš nepateisinu, ir visa šeima tėviškėje nemaža dėl jos prisi- 
kentėjo. Ji visada buvo vėjavaikė... 

STENLIS. Pamanykit — vėjavaikė! 

STELA. Bet jaunystėje, visai dar mergaitė, ji patyrė tokį sielvartą, 
kuris sugriovė jos iliuzijas. 

STENLIS. Leiskit paklausti, kokį sielvartą? 

STELA. Aš turiu galvoje jos vedybas, juk ji ištekėjo dar visai kūdikis! 
Už berniuko, kuris rašė eiles. Jis buvo nuostabiai gražus. Man 
rodės, Blanša ne tik myli jį, bet dievina žemę, kuria tas vaikšto! 
Buvo netekusi galvos dėl jo, laikė jį tobulybe, o paskui, paskui 
sužinojo... 

STENLIS. Ką? 

STELA. Kad tas gražus, talentingas jaunuolis — iškrypėlis. Šito tavo 
tiekėjas nepasakojo? 

STENLIS. Mes šnekėjome ne apie tokius tolimus laikus. O tai turbūt 
sena istorija. 

STELA. Taip... Labai sena... 


Stenlis prieina prie jos ir gana švelniai apglėbia per pečius. 
Ji lėtai atsitraukia ir susimąsčiusi, tarsi nieko nejausdama, 
ima dėlioti ant šventinio torto rausvas žvakutės 


STENLIS. Kiek žvakučių bus ant torto? 

STELA. Užteks dvidešimt penkių. 

STENLIS. Laukiat svečių? 

STELA. Mes pasikvietėm Mičą. 

STENLIS (šiek tiek sutrinka. Lėtai prisidega naują cigaretę nuo ką 
tik baigtos rūkyti). Mičo šį vakarą nebus. 

STELA (sustingsta su žvakutė rankoje, lėtai pasigręžia į Stenlį). 
Kodėl? 

STENLIS. Mičas man kaip brolis. Kartu tarnavome du šimtai ketu- 
riasdešimt pirmajame pulke. Dirbame toje pačioje gamykloje. Kaip 
aš jam į akis Žiūrėčiau, jeigu... 

STELA. Stenli Kovalski, ar tu ir jam persakei... 

STENLIS. Aišku, papasakojau, velniai rautų! Mane sąžinė būtų iki 
mirties graužusi, jei būčiau žinojęs ir tylėjęs, o mano geriausias 
draugas — į spąstus įkliuvęs. 

STELA. Mičas ją metė? 

STENLIS. O tu pati ką būtum darius... 

STELA. Aš klausiu, ar Mičas ją metė? 

BLANŠA (dainuoja garsiau. Jos balsas skambus kaip varpelis). 

Tai nebūtų melas grynas, 
Jei tikėtum manimi. 


STENLIS. Kam būtinai mesti... Tik dabar žino, su kuo prasidėjo. 

STELA. Stenli, juk ji galvojo, kad Mičas... ketina ją vesti. Aš irgi 
tikėjausi. 

STENLIS. Ne, dabar jau neves. Anksčiau gal ir galvojo, bet dabar... 
nepuls jis į šitą gyvatyną! (Atsistoja) Blanša! Ei, Blanša! Ar leisit 
man pagaliau įeiti į savo vonią? 

BLANŠA. Tuojau, sere. (Pauzė) Vieną sekundę. Tik šiek tiek ap- 
džiūsiu. Luktelsit? 

STENLIS. Valandą išlaukus, galima palaukti dar sekundę, jei ji per 
ilgai neužsitęs. 

STELA. Ir jos niekur nebepriims mokytojauti? Ką jai dabar daryti? 

STENLIS. Jinai pas mus išbus iki antradienio. Juk taip buvom susi- 
tarę, a? O kad nekiltų jokių nesusipratimų, aš pats nupirkau jai 
bilietą. Į autobusą! 

STELA. Blanša jokiu būdu nevažiuos autobusu... 

STENLIS. Išdardės kaip didelė, ir dar bus laiminga. 

STELA. Nevažiuos, sakau, kad nevažiuos, Stenli! 

STENLIS. Važiuos! Tai mano paskutinis žodis. Antradienį, ir baigta! 

STELA (lėtai). Bet kurgi... ji važiuos? Kur jinai pasidės? 

STENLIS. Nebijok, ateitis jos aiški. 

STELA. Ką tu turi galvoje? 


Vėl pasigirsta Blanšos dainelė 


STENLIS. Kanarėlė! Vėl gieda! Nagi, lauk iš vonios! Ar reikia dar 
aiškiau pasakyti? 


Vonios durys prasiveria, pasirodo besišypsanti Blanša, 
bet, Stenliui einant pro ją, jos veide šmėsteli išgąstis, kone 
paniška baimė. Jis į ją nė nežvilgteli ir užtrenkia vonios duris 


BLANŠA (čiumpa šepetį plaukams). Ak, kaip vis dėlto gera, ilgai 
pabuvus karštoje vonioje! Tokia palaima, taip vėsu... jaučiuosi 
nuostabiai pailsėjusi... 

STELA (liūdnai ir su nepasitikėjimu, iš virtuvės). Tikrai? 

BLANŠA (energingai braukdama šepečiu per plaukus). Taip — aš 
tokia atsigavusi. (Paima taurę viskio ir skimbčioja ledais) Po 
karštos vonios ir šalto viskio gyvenimas visai kitaip atrodo! (Pa- 

žvelgia pro portjerą į Stelą ir nustoja šukuotis) Kažkas atsitiko! 
Kas? 
STELA (skubiai nusigręžia). Ką tu, Blanša, nieko neatsitiko. 
BLANŠA. Meluoji! Atsitiko... (Išplėstomis iš baimės akimis žiūri į 
Stelą, toji apsimeta, kad jai rūpi tik stalo dengimas) 


Tolumoje pianinas užgroja ugningą pasažą ir umai nutyla, 
tarsi įsibėgėjusi melodija butų atsitrenkusi į kažką ir sudu- 
žusi 


AŠTUNTAS PAVEIKSLAS 


Praėjus trims ketvirčiams valandos 


auksinę prieblandą. Saulėlydžio fakelas liepsnoja ant didžiulio 
vandens bokšto ir naftos cisternos anapus tuščio ploto, už 
kurio atsiveria miesto centro vaizdas, tolumoje šviečia punkty- 
riniai langų taškeliai — gal jau įžiebta šviesa, o gal ir juose 
atsispindi saulėlydis. Už stalo — tr ys žmonės, nelinks- 
ma gimtadienio vakarienė artėja prie pabaigos. Stenlis atrodo 
paniuręs, Stela sutrikusi ir liudna. Blanšos veide dirbtinė, 
įtempta šypsena. Ketvirta vieta taip ir liko tuščia 


BLANŠA (staigiai nutraukdama tylą). Stenli, papasakokit mums 
juokingą istoriją ar atsitikimą, kad visi pasijuoktume. Nežinau, 
kodėl visi tokie rimti. Kad mane pametė gerbėjas? (Stela iš 
paskutiniųjų bando nusijuokti) Šitaip man pirmą kartą atsitiko, 
o patirtis mano nemaža... kokių tik vyrų savo amžiuje nebuvau 
sutikusi, bet taip įžūliai pamesta dar niekada nebuvau... Cha cha! 
Nežinau, net ką ir galvoti... Na, papasakokit anekdotą, Stenli. 
Praskaidrinkite nuotaiką... 

STENLIS. Lig šiol, Blanša, jūs mano anekdotų nemėgdavot. 

BLANŠA. Tik nepadorių nemėgstu klausytis, o linksmų — su malo- 
numu. 

STENLIS. Sunku įtikti išrankiam jūsų skoniui. 

BLANŠA. Na, tada aš pati. 

STELA. Gerai, papasakok, Blanša. Tiek visokių istorijų anksčiau 
žinojai. 


35. PLB 102 


Tenesis Viljamsas 546 


BLANŠA. Na, tik leiskit pagalvoti... Reikia pasklaidyti savo re- 
pertuarą. O, taip — baisiai mėgstu pasakojimus apie papūgas. O 
jūs? Na gerai, apie senmergę ir papūgą. Turėjo senmergė papūgą, 
baisią keikūnę, jau kad leptels — geriau net už poną Kovalskį. 

STENLIS. Cha! 

BLANŠA. Ir vienintelis būdas nutildyti tą papūgą — buvo užmesti 
ant narvelio tamsų uždangalą, tada ji manydavo, jog atėjo naktis 
ir laikas miegoti. Vieną rytą, vos tik senmergė nudengė narvelį 
dienai, ji pamatė... ką, jūs manot, ji pamatė einant takeliu?.. 
Kunigą! Senmergė kiek kojos neša prie papūgos, kuo greičiau 
užmeta uždangalą ant narvelio ir tik tada eina įleisti kunigo. 
Papūga tupi sau tylutėlė, kaip pelytė po šluota, bet vos tik senmer- 
gė paklausė kunigo, kiek cukraus įdėti jam į kavą, papūga visa 
gerkle (švilpia)... kad leptels: „Velniai rautų, na ir trumpa ši 
dienelė!“ (Juokiasi atmetusi galvą) 


Stela taip pat beviltiškai stengiasi būti linksma. Stenlis ne- 
kreipia jokio dėmesio į pasakojimą, per visą stalą ištiesęs ranką 
pasmeigia šakute paskutinį gabalą mėsos ir su apetitu jį 
šveičia, laikydamas tiesiog pirštais 


Atrodo, ponui Kovalskiui nejuokinga? 

STELA. Ponas Kovalskis elgiasi kaip paršas, ir daugiau jam niekas 
nerūpi. 

STENLIS. Tiesą sakai, vaikeli. 

STELA. Ir veidas, ir rankos riebaluoti. Net žiūrėti bjauru! Eik, nusi- 
prausk, o paskui padėsi nukraustyti man stalą. 


STENLIS (sviedžia ant grindų lėkštę). Štai kaip aš nukraustau stalą. 
(Stveria ją už rankos) Nedrįsk taip su manim šnekėti. „„Paršas... 
lenkas... šlykštus... vulgarus... purvinas...“ — tą tik ir girdžiu iš 
Judviejų. O jūs kas tokios? Karalienės? Prisimenat, ką pasakė 
gubernatorius Hju Longas: „Kiekvienas — pats sau karalius“. Ir 
čia, savo namuose, aš — karalius, įsidėkit į galvą! (Sviedžia 
puodelį ir lėkštutę ant grindų) Mano viskas nukraustyta. Norit, 
galiu ir jūsų nukraustyti? 


Stela tyliai pravirksta. Stenlis išdrožia į prieangį ir užsi- 
rūko. Už kampo bare užgroja negrai 


BLANŠA. Kas atsitiko, kol aš maudžiausi? Ką jis tau pasakė, Stela? 

STELA. Nieko! Nieko! Nieko! 

BLANŠA. Tikriausiai kažką apie mus su Miču. Žinai, kodėl Mičas 
neatėjo, bet nesakai. (Stela atkakliai purto galvą) Aš jam pa- 
skambinsiu. 

STELA. Geriau neskambink, Blanša. 

BLANŠA. Paskambinsiu. Pašnekėsiu su juo. 

STELA (gailiai). Nereikia, Blanša. 

BLANŠA. Bet kas nors turi man paaiškinti! (Puola į miegamąjį prie 
telefono) 

STELA (išeina į priebutį ir smerkiamai žiūri į vyrą. Jis kažką ne- 
aiškiai burbteli ir nusigręžia nuo jos). Gali džiaugtis, tavo darbas. 
Niekad dar kąsnis taip nestrigo man gerklėje, žiūrint jai į veidą ir 
į tą tuščią kėdę. (Tyliai verkia) 

BLANŠA (telefonu). Alio! Būkit maloni, poną Mičelą... A-a. Jei 
galima, paliksiu savo numerį. Magnolija devyniasdešimt — ketu- 
riasdešimt septyni. Pasakykit jam, kad svarbus reikalas. Taip, taip, 
labai svarbus... Dėkui. (Sutrikusi, įbugusi nesitraukia nuo tele- 
fono) 

STENLIS (lėtai atsigręžia į žmoną ir negrabiai ją apkabina). Stela, 
išvažiuos šita, pagimdysi mažylį, ir vėl viskas bus gerai. Vėl 
mums gyventi bus puiku. Prisimeni, kaip būdavo? Prisimeni 
mudviejų naktis?! Ech, katyte, kaip laisvai mudu jausimės... kaip 
padūksim... prisimeni — kaip anksčiau!.. ir vėl suksis mums spalvo- 
ti žiburiai... ir nereikės bijoti, kad kas išgirs... jokių seserų už 
portjeros! 


Viršuje kvatojimas, šūksmai 


(Negarsiai nusijuokia) Štai! Stivas su Junise... 

STELA. Grįžkim. (Eina į virtuvę ir pradeda degioti žvakutės ant 
balto torto) Blanša! 

BLANŠA. Ką? (Grįžta prie stalo) Ak, šitos mielos, mielos žvakutės... 
Nedek jų, Stela, nereikia. 

STELA. Būtinai uždegsiu. 


Grįžta į virtuvę Stenlis 
BLANŠA. Palik jas mažylio gimtadieniams. Ir tegu visą gyvenimą 
jam šviečia šventinės žvakutės, ir jo akys tegu būna panašios į dvi 


žvakutes, dvi melsvas ugneles, uždegtas ant balto šventinio torto... 
STENLIS (sėsdamas). Kokia poezija! 

BLANŠA. Jo teta žino, kad žvakės nelabai saugus daiktas, kad žvakės 
dega ir sudega berniukų ir mergaičių akyse, arba vėjas jas užpučia, 
ir tada užsidega elektros lempelės, ir viską taip aiškiai matai... 
(Patylėjusi, mąsliai) Be reikalo aš jam skambinau. 

STELA. Maža kas galėjo atsitikti. 

BLANŠA. Tokio dalyko negalima atleisti, Stela. Negalima atleisti 
įžeidimo. Tegul nemano, kad jam viskas leista. 

STENLIS. Velniava! Toks karštis nuo tų garų iš vonios! 

BLANŠA. Aš jau tris kartus atsiprašiau jūsų. (Pianinas pamažu nu- 
tyla) Karštos vonios būtinos mano nervams. Tai vadinasi hidro- 
terapija. Jūs lenkbernis, žmogus sveikas, be nervų, aišku, jūs nė 
neįsivaizduojat tos baimės, kai nuo nervų vietos sau nerandi. 

STENLIS. Koks aš jums lenkbernis! Išeiviai iš Lenkijos — lenkai, o 
ne lenkberniai. Aš pats — šimtaprocentinis amerikietis, gimęs ir 
užaugęs didingiausioje pasaulio šalyje, ir velniškai tuo didžiuojuosi, 
ir nedrįskit vadinti manęs lenkberniu. 


Suskamba telefonas 


BLANŠA (tarsi tik to ir laukusi, atsistoja). O, čia tikriausiai man. 
STENLIS. Aš abejoju. Ko pašokot? (Neskubėdamas eina prie tele- 
fono) Klausau. A-a, taip, sveikas, Makai! (Atsiremia į sieną ir 
įbeda į Blanšą įžeidžiantį žvilgsnį) 
Blanša, vėl atsisėdusi, išgąstingai atsiremia į kėdės atkaltę. 
Stela palinksta ir uždeda jai ant peties ranką 


BLANŠA. Neliesk manęs, Stela. Kas tau yra? Ko tu taip gailiai žiūri 
į mane? 

STENLIS (rėkia). Nutilkit! Yra čia tokia viena moteriškaitė pas mus, 
baisiai triukšminga... Kalbėk toliau, Makai... Pas Railį? Ne, pas 
Railį aš nenoriu žaisti. Apsižodžiavom su juo pereitą savaitę... Kol 
kas dar aš komandos kapitonas, ar ne?.. Vadinasi, žaidžiam ne pas 
Railį... Taip, Vest Saide ar „Galoj“. Gerai, Makai. Iki. (Padeda 
ragelį ir grįžta prie stalo) 


Blanša kaip įmanydama stengiasi susivaldyti, gurkšteli vandens 
iš stiklinės 
STENLIS (nežiūrėdamas į ją, kiša ranką į kišenę. Neskubėdamas, 
apsimestinai draugišku tonu). Blanša, turiu jums dovaną gimimo 
dienos proga. 


549 Geismų tramvajus 


BLANŠA. Ką jūs, Stenli? Nesitikėjau... Apskritai nesuprantu, kodėl 
Stela sugalvojo švęsti mano gimtadienį. Aš su malonumu nė 
neprisiminčiau, kad man jau... dvidešimt septyneri! Matot... amžius 
toks dalykas... kurį geriausia pamiršti!.. 

STENLIS. Dvidešimt septyneri? 

BLANŠA (skubiai). Na, kas tai per dovana? 

Jis lėtai atkiša jai nedidelį voką 
Čia tikrai man? 

STENLIS. Taip. Tikiuosi, patiks. 

BLANŠA. Bet, bet... Bet juk tai... 

STENLIS. Bilietas! Iki pat Lorelio! Greihaundo autobusu! Antradie- 
niui! 

Tyliai, iš lėto ima skambėti varšuvietiška polka ir jau nebenu- 
tyla. Stela pašoka ir nusigręžia. Blanša bando nusišypsoti. 
Bando nusijuokti. Tada pašoka ir išbėga į kitą kambarį. 
Susigriebia už gerklės ir tuoj pat puola į vonią. Girdėti, kaip 
ji ten kosti lyg dusdama 


Na štai. 

STELA. Ir kodėl tu taip? 

STENLIS. Nepamiršk, ko iš jos prisiklausiau. 

STELA. Kam taip žiauriai elgtis, ji tokia vieniša. 

STENLIS. Pamanykit... jautruolė. 

STELA. Taip, jautruolė!.. Buvo jautri. Tu nepažinojai jos anksčiau. 
Nebuvo už ją švelnesnės ir labiau atsidavusios būtybės. Bet tokie 
kaip tu sutrypė ją, ir ji pasikeitė. (Stenlis eina į miegamąjį, nusi- 
traukia marškinius, apsivelka kitus — ryškius šilkinius, su kuriais 
eina sportuoti. Stela eina paskui jį) Ir po viso to tu gali eiti Žaisti 
kėgliais? 

STENLIS. Aišku, galiu. 

STELA. Niekur tu neisi! (Įsitveria jam į marškinius) Kodėl nori 
ją pribaigti? 

STENLIS. Nieko aš nenoriu pribaigti. Paleisk marškinius. Suplėšysi. 

STELA. Ne, aš noriu žinoti — kodėl. Atsakyk! 


STENLIS. Kai mes susipažinome, tu žiūrėjai į mane kaip į vulgarų 
prasčioką. Ir tai buvo tiesa, vaikeli. Taip, aš buvau vulgarus pras- 
čiokas. Tu parodei man nuotrauką — didžiulį namą su kolonomis. 
Aš ištraukiau tave iš už tų kolonų, ir, kai sumirgo mums spalvoti 

žiburiai, nieko daugiau tau ir nereikėjo. Gal nebuvom mes laimin- 
gi, gal buvo mums bloga, kol neatsidangino šita? 


Stela visa palinksta į priekį. Jos žvilgsnis staiga tampa susi- 
kaupęs, nieko neregintis, tarsi vidinis balsas būtų pašaukęs 
ją vardu. Atsargiai ir lėtai, vos vilkdama kojas, ji pradeda eiti 
iš miegamojo į virtuvę, įsitverdama čia kėdės atkaltės, čia stalo 
krašto, tartum akla, kažkokio garso pakerėta 


Stenlis baigia segiotis marškinius, susibruka juos į kelnes. 
Nesulaukdamas Stelos atsakymo, kartoja 


Gal nebuvom laimingi? Gal buvo mums bloga? Kol neatsidangino 
šita? Ji pati ojoi kas, o aš jai beždžionė! (Staiga pastebi, kad Stelai 
kažkas darosi) Ei, Stela, kas tau? (Pribėga prie jos) 

STELA (vos girdimai). Vežk mane į ligoninę. 


Jis prilaiko ją ir, tyliai kažką sakydamas, veda prie durų. Pasi- 
girsta varšuvietiška polka. Vonios durims lėtai besiveriant, 
melodija grėsmingu skubrumu vis garsėja. Blanša mai go rankš- 
luostį 


BLANŠA (šviesai lėtai gęstant). 


El pan de mais, el pan de mais, 
El pan de mais sin sal. 

El pan de mais, el pan de mais, 
El pan de mais sin sal...* 


DEVINTAS PAVEIKSLAS 


Kiek vėliau tą patį vakarą. Pasikūprinusi, visa įsitempusi 
Blanša sėdi miegamajame ant kėdės, kurią pati apdengė 
žaliai ir baltai dryžuota medžiaga. Ji apsivilkusi skaisčiai 
raudono atlaso chalatėliu. Ant stalo prieš ją viskio butelis ir 
taurė. Karštligiškai skamba varšuvietiška polka. Muzika aidi 
Blanšos vaizduotėje, ir ji geria, kad pabėgtų nuo jos ir nuo 
nelaimės nuojautos. Jos lūpos kažką šnabžda — tikriausiai 
polkos žodžius. Greta sukasi elektrinis ventiliatorius 


* Kukurūzų paplotėlis, kukurūzų paplotėlis, kukurūzų paplotėlis be druskos (isp.). 

Gatvėje, apsivilkęs darbo rūbais — mėlynom kelnėm ir striuke 
iš šiurkščios medvilnės, pasirodo Mičas. Jis nesiskutęs. 
Užlipa į priebutį, skambina 


BLANŠA (baimingai krūpteli). Kas ten? 
MIČAS (kimiai). Tai aš, Mičas. 
Polka nutrūksta 


BLANŠA. Mičas! (Blaškosi į visas puses, slepia butelį į sieninę 
spintą, pasisukioja prieš veidrodį, greitomis pasišlaksto veidą 
odekolonu, pasipudruoja. Ji taip susijaudinusi, kad net girdėti 
jos kvėpavimas. Pagaliau bėga prie durų, įleidžia Mičą) Mičai!.. 
Tiesą sakant po to, kai šitaip pasielgėt su manim šį vakarą, turėčiau 
neįsileisti jūsų! Buvot toks neriteriškas. Na, bet tiek to... labas 
vakaras, mylimasis. (Atkiša jam lupas. Jis, tarsi nepastebėjęs, 
praeina pro ją tiesiai į kambarį. Ji baimingai žiūri, kaip jis 
drožia pro ją į miegamąjį) Dieve mano, kokia rūstybė! Veidas 
kaip audros debesis! Net nenusiskutęs! Jūs visai negerbiat damų... 
Bet aš jums atleidžiu. Atleidžiu, nes atėjot — ir viskas iš karto 
aprimo. Nutilo toji polka, įkyriai skambėjusi mano galvoje. Ar 
jums niekad nėra taip buvę: ima skambėti galvoje koks motyvas, 
dainelės žodžiai, niekaip neatsikratysi. Ir aidi, aidi be galo... Na, 
žinoma, nepasitaikė. Argi jus, buką lėlytę, gali kankinti įkyrios 
melodijos? 


Visą laiką, kol ji sekioja paskui jį, Mičas nenuleidžia nuo jos 
sunkaus, įdėmaus žvilgsnio. Aiškiai matyti, kad prieš ateidamas 
jis kiek išgėrė 


MIČAS (rodo elektrinį ventiliatorių). O be šito niekaip negalima 
apsieiti? 

BLANŠA. Galima. 

MIČAS. Nemėgstu ventiliatorių. 

BLANŠA. Tai išjunkim, mielasis. Ir man jie nelabai patinka. (Pa- 
spaudžia mygtuką, ir ventiliatorius pamažu nustoja suktis. Sutri- 
kusi kosteli, matydama, kaip Mičas atsidrebia ant lovos miegama- 
jame ir užsirūko) Nežinau, ar rasime čia ko nors išgerti... nepasi- 
žiūrėjau. 

MIČAS. Nereikia man Stenlio gėrimų. 

BLANŠA. Visai jie ne Stenlio. Ne viskas šiuose namuose priklauso 

Stenliui. Yra čia kai kas ir mano. Kaip jaučiasi jūsų mamytė, 
Mičai? Jai blogiau? 

MIČAS. Kodėl jūs taip manot? 

BLANŠ A. Juk kažkas atsitiko... Tik nebijokit, aš neketinu jūsų kaman- 
tinėti. Aš net... (bandydama sukaupti krinkančias mintis, paliečia 
kaktą) 


Vėl pasigirsta polka 


„pasistengsiu elgtis taip, tarsi nepastebiu jumyse jokio pasikeitimo. 
Ir vėl ta muzika... 

MIČAS. Kokia muzika? 

BLANŠA. Varšuvietiška polka. Ta pati, kurią grojo, kai Alenas... 
Palaukit! 


Pasigirsta tolimas revolverio šūvis 

(Su palengvėjimu) Štai ir šūvis. Po to ji paprastai nutyla. 
Polka pamažu nutyla 

Na štai ir liovėsi. 

MIČAS. Kas jums šiandien... galvoj pasimaišė? 

BLANŠA. Tuojau pasižiūrėsiu, ar nėra ko nors... (Eina prie sieninės 
spintos ir apsimeta ieškanti butelio) Tiesa, atleiskit, aš neapsiren- 
gusi. Bet jau maniau, kad su jumis nepasimatysiu. Negi pamiršot, 
kad buvot kviestas vakarienės? 

MIČAS. Aš neketinau daugiau su jumis matytis. 


BLANŠA. Luktelkit valandėlę. Negirdžiu, ką jūs sakote, o jūs toks 
mažakalbis, kad bijau praleisti net žodelį... Bet ko aš čia ieškau? 
A-a-a... ko nors išgerti. Mums buvo taip linksma šį vakarą, kad 
man tikrai galvoj pasimaišė. (Apsimeta, kad staiga aptiko butelį) 


Mičas, užkėlęs vieną koją ant lovos, žiūri su panieka į Blanšą 


Kažką atradau. O jūs įsitaisėt kaip įprasta Pietuose, su komfortu... 
Įdomu, kas čia? 

MIČAS. Jei nežinot, vadinasi, ne jūsų, o Stenlio. 

BLANŠA. Nukelkit koją nuo lovos. Tiesiai ant šviesaus apkloto. 
Žinoma, jūs, vyrai, tokių smulkmenų nė nepastebite. O kiek aš 
privargau, kol šiek tiek aptvarkiau šitą butą. 

MIČAS. Taip ir patikėsiu. 

BLANŠA. Juk matėt, kaip čia buvo anksčiau. O dabar! Miela pažiūrėt 

į šį kambarį! Norėčiau, kad jis toks ir liktų. Nežinau, su kuo tas 
maišoma... M-m-m-m, saldu! Labai saldu, baisiai saldu! O, juk tai 
likeris... tikras likeris. 


Mičas tik kažką burbteli 


Čia ne jūsų skoniui, bet pabandykit, gal ir patiks. 

MIČAS. Aš jau sakiau, nenoriu Stenlio gėrimų, kiek kartų reikės kar- 
toti. Ir pati geriau nekiškit nagų. Jau ir taip jis skundžiasi, kad 
visą vasarą lakat pas juos kaip pasiutus katė. 

BLANŠA. Kokie kliedesiai! Jis kliedi, o jūs tuos kliedesius kartojat! 
Bet aš nenusmuksiu taip žemai ir nepradėsiu teisintis dėl tokių 
niekingų kaltinimų. 

MIČAS. Cha! 

BLANŠA. Ką jūs sugalvojote? Iš akių matau... 

MIČAS (keldamasis). Tamsoka čia. 

BLANŠA. Man taip patinka. Prieblandoje jaukiau. 


MIČAS. O man rodos, kad aš nė karto nemačiau jūsų dienos švie- 
soje. 


Blanša be garso juokiasi 


Na taip, nė karto. 

BLANŠA. Nejaugi? 

MIČAS. Dieną — niekados. 

BLANŠA. O kas kaltas? 

MIČAS. Dieną jūs nenorit rodytis. 

BLANŠA. Na ką jūs, Mičai. Dieną jūs dirbate gamykloje. 

MIČAS. O sekmadieniais? Kiek kartų kviečiau eiti kur nors sekmadie- 
nį, bet jūs visada atsisakydavot. Iki šeštos jūsų neištempsi, o paskui 
visada pasitaikydavo kokia tamsi kertelė. 

BLANŠA. Niekaip nesuprantu, ką jūs turit galvoje, Mičai? 

MIČAS. Viskas labai paprasta, Blanša, man nė karto neteko geriau 
į jus įsižiūrėti. 

BLANŠA. Kur jūs sukat? 

MIČAS. Uždekim šviesą. 

BLANŠA (išgąstingai). Šviesą? Kokią šviesą? Kam? 

MIČAS. Na kad ir šitą, su popieriniu gaubtu. (Nuplėšia gaubtą) 

BLANŠA (aikteli iš siaubo). Kam jums to reikia? 

MIČAS. Kad pamatyčiau jus visą kaip ant delno. 

BLANŠA. Negi jūs iš tikrųjų norit iš manęs pasityčioti? 

MIČAS. Čia ne tyčiojimasis, o realizmas. 
BLANŠA. Man nereikia realizmo. 
MIČAS. Aišku, nereikia. 
BLANŠA. Aš pasakysiu, už ką aš. Už romantiką. 
Mičas juokiasi 
Taip, taip, už romantiką. Aš noriu įkvėpti ją žmonėms. Priversti 
juos matyti daiktus kitokius. Aš nekalbu tiesos, aš sakau tą, kas 


turėtų būti tiesa. Ir jei tai nuodėmė, tegul būsiu už tai pasmerkta... 
Tik nedekit šviesos! 


Mičas eina prie jungiklio. Uždega šviesą ir žiūri į Blanšą. Ji 
surinka ir užsidengia veidą rankomis. Jis užgesina šviesą 


MIČAS (lėtai, su kartėliu). Man nesvarbu, kad jūs vyresnė, negu 
maniau. Bet visa kita... viešpatie! Postringavimai apie senamadiš- 
kus jūsų idealus, visos tos nesąmonės, kuriom šėrėt mane kiaurą 
vasarą. Kad jūs ne šešiolikmetė, aš, aišku, žinojau. Bet buvau 
idiotas ir nesupratau, kad jūs mulkinot mane. 

BLANŠA. Kas pasakė, kad aš... „mulkinau“? Mano mylimas svainis? 
Ir jūs juo patikėjot? 

MIČAS. Iš pradžių išvadinau jį melagiu. O paskui viską patikrinau. 
Pirmiausia pasiklausinėjau mūsų tiekėją, kuris dažnai važinėja 
į Lorelį. O paskui paskambinau tarpmiestiniu telefonu tiesiai tam 
komersantui. 

BLANŠA. Kam, kam? 

MIČAS. Kifeiberiui. 

BLANŠA. Kifeiberiui... Lorelio komersantui. Aš jį pažįstu. Vis švilp- 
davo man einant gatve. Parodžiau jam jo vietą. Užtat dabar man 
keršija, pasakoja visokias nesąmones. 

MIČAS. Trys žmonės — Kifeiberis, Stenlis ir Šo — prisiekinėja, jog 
tai teisybė. 

BLANŠA. Trys išminčiai dubeny plaukė marių vandeny! Ir pilnas 
pamazgų prisisėmė dubuo... 

MIČAS. Argi jūs negyvenote „Flamingo“ viešbutyje? 

BLANŠA. „Flamingo“? Ne! Aš gyvenau „Tarantule“! Aš gyvenau 
viešbutyje, kuris vadinosi „,„Tarantulo gniaužtuose“. 

MIČAS (išmuštas iš vėžių). Tarantulas? 

BLANŠA. Taip, tai milžiniškas voras. Ten aš nusitempdavau savo 
aukas. (Įsipila dar vieną taurę) Taip, aš susidėdavau su nepažįs- 

tamais. Po Aleno mirties... tik nepažįstamųjų globa, rodės, galėjo 
užpildyti tuščią mano širdį... Tikriausiai tai buvo baimė, tik baimė, 
ir ji ginė mane nuo vieno prie kito... ieškant globos... šen bei ten... 
kur pakliuvo, su kuo pakliuvo... galiausiai pas septyniolikmetį 
berniuką... bet kažkas parašė mokyklos direktoriui... „Šios moters 
moralė nesiderina su mokytojos pareigomis!“ (Atmetusi galvą, 
juokiasi konvulsyviai, tarsi raudodama. Paskui vėl pakartoja pa- 
skutinį sakinį. Jai užgniaužia gerklę, nugeria iš taurės) Iš tikrųjų? 
Taip, tikriausiai nesiderina... Šit ir atvažiavau čia. Neturėjau kur 
pasidėti. Visai sužlugau. Žinot, ką reiškia visai sužlugti? Kažkur 
dingo jaunystė, nutekėjo kaip kriaukle vanduo... ir... sutikau jus. 
Jūs pasakėt, kad jums reikia draugo. Ir man reikia. Aš dėkojau 
dievui, kad atsiuntė man jus... jūs atrodėt toks geras... tarytum saugi 
užuoglauda tarp aštrių gyvenimo uolų! Vargšo žmogaus priebėga... 
kruopelytė ramybės... Bet, pasirodo, per daug tikėjausi... per daug 
vyliausi! Kifeiberis, Stenlis ir Šo pririšo seną skardinę aitvarui prie 
uodegos ir apgarsino. 


Tyla 


MIČAS (žiūri į ją, nežinodamas, ką galvoti). Jūs melavot man, Blan- 
ša 


BLANŠA. Nesakykit, kad jums melavau. 
MIČAS. Viskas buvo melas, vien tik melas. 
BLANŠA. Netiesa. Savo širdyje aš niekada jums nemelavau... 


Iš už kampo pasirodo pardavėja — akla meksikietė su 
tamsia skara. Ji neša ryškiaspalvių skardinių gėlių puokštes, 
kurias neturtingi meksikiečiai perka laidotuvėms ir įvairioms 
šventėms. Jos šuksmai vos girdimi, ir visa povyza vos matoma 


namo fone 
MEKSIKIETĖ. Flores. Flores. Flores para los muertos. Flores. 
Flores.* 


BLANŠA. Kas? A! Kažkas už durų... (Eina prie durų, atidaro, žiūri: 
tiesiai priešais ją meksikietė) 

MEKSIKIETĖ (tarpdury, atkiša Blanšai kelias skardines gėles). 
Flores. Flores para los muertos... 

BLANŠA (siaubo apimta). Ne, ne, nereikia! Kol kas nereikia! Kol 
kas — nereikia!.. (Skubiai užtrenkia duris ir traukiasi atbula) 


* Gėlės. Gėlės. Gėlės mirusiems. Gėlės. Gėlės (isp.). 

MEKSIKIETĖ. Flores. Flores para los muertos... 
Suskamba polka 


BLANŠA (tarsi pati sau). Aš... gyvenau namuose, kur senos mirštan- 
čios moterys prisimindavo savo mirusius vyrus... Viskas yra... 
griūva... atgailavimai... priekaištai... „Jeigu būtum tą padaręs, 
dabar man nereikėtų...“ 


MEKSIKIETĖ. Corones para los muertos. Corones*... 

BLANŠA. Mirusiųjų palikimas... Ir dar visokie daiktai — kruvini 
užvalkalai... „Reikia pakeisti jai baltinius...“ — „Gerai, mama. 
Bet ar negalėtume pasisamdyti negrę?..“ Ne, žinoma, negalėjome. 
Viskas praėjo, liko tik... 

MEKSIKIETĖ. Flores. 

BLANŠA. Mirtis... Aš, būdavo, iš vienos lovos pusės, ji — iš kitos, ir ji 
kiūtodavo čia pat, greta... o mes nedrįsdavom net išsiduoti, jog 
esam girdėję apie ją. 

MEKSIKIETĖ. Flores para los muertos, flores... flores... 

BLANŠA. Ką galima priešpastatyti mirčiai? Tik geismą. Tad ko jūs 
stebitės? Kaip jūs galite stebėtis? Netoli nuo „Svajonės“ — tada 
dar sodyba priklausė mums — buvo kareivinės, kur muštruodavo 
naujokus. Šeštadienio vakarais jie traukdavo į miestą ir prisiger- 
davo... 

MEKSIKIETĖ (/yliai). Corones... 

BLANŠA. ..o grįždami atgal, atšlitiniuos į mūsų kiemą ir šaukia: 
„Blanša! Blanša!“ Senutė buvo kurčia ir nieko neįtardavo. Aš 
kartais išbėgdavau, atsiliepdavau jų šaukiama... O paskui pa- 
truliuojantis sunkvežimis susirinkdavo juos kaip pupų pėdus ir... 
kelionėn... 


Meksikietė lėtai pasigręžia ir nuslenka tolyn, jos nykūs šūksmai 
pamažu nutyla. Blanša prieina prie tualetinio stalelio ir pa- 
rimsta ant jo. Kiek palaukęs Mičas pakyla ir ryžtingai prisi- 
artina prie jos. Polka iš lėto nutyla. Mičas padeda rankas Blan- 
šai ant liemens ir bando atsukti ją į save 


Ko jūs norit? 
MIČAS (negrabiai apkabina ją). To, ko man stigo visą vasarą. 
BLANŠA. Tad susituokim, Mičai. 
MIČAS. Kad dabar nežinau, ar noriu. 


* Vainikai mirusiems. Vainikai (isp.). 

BLANŠA. Vadinasi — ne? 

MIČAS (nuleidžia rankas). Jūs nesat tokia tyra, kad galėčiau par- 
sivesti jus į namus pas savo motiną. 

BLANŠA. Tada nešdinkitės iš čia. 


Jis prisispyręs žiūri į ją 
Tučtuojau nešdinkitės, nes aš imsiu šauktis pagalbos. (Gerklę jai 
gniaužia prasidedantis isterijos priepuolis) Tučtuojau nešdinkitės, 
nes imsiu šaukti. (Jis vis nenuleidžia nuo jos akių. Ji puola prie 
didžiojo lango, už kurio plyti švelni vasaros dangaus mėlynė, ir 
šaukia, tarsi proto netekusi) Gaisras! Gaisras! Gaisras! 


Mičas iš nuostabos net išsižioja, paskui kuo skubiausiai 
sprunka pro duris, nevikriai nustriuoksi laiptais ir dingsta už 
kampo. Blanša svyruodama grįžta nuo lango ir parpuola ant 
kelių. Tolumoje lėtai ir ilgesingai suskamba pianinas 


DEŠIMTAS PAVEIKSLAS 


Praėjo kelios valandos. Vakaras. Mičui išėjus, Blanša smarkiai 
išgėrė. Ji atsitempė skrynią į miegamojo vidurį. Skrynia atida- 
ryta, ant jos karo įvairiaspalvės suknelės. Tolydžio geriant ir 
dedantis daiktus, Blanšą apėmė isteriškas linksmumas, ji apsi- 
vilko išteptą ir suglamžytą balto atlaso vakarinę suknią, 
išklypusias sidabrines kurpaites, kurių kulniukai nusagstyti 
briliantais. Dabar derinasi prieš veidrodį Reino akmenėlių 
tiarą ir susijaudinusi šnabžda įsivaizduojamam gerbėjų būriui 


BLANŠA. O kad taip nuvažiavus visiems išsimaudyti mėnesienoje 
prie senos akmenų skaldyklos? Jei atsiras bent vienas, galintis 
sėsti prie vairo! Cha cha! Geriausias būdas atšaldyti ūžiančią 
galvą. Tik nerti reikia atsargiai, ten, kur gilu... jei duosi galva 
į uolą, išnirsi tik kitą rytą... (Virpančia ranka pakelia veidrodį 
prie veido, norėdama geriau įsižiūrėti. Jai užgniaužia kvapą, ir ji 
trenkia veidrodį taip stipriai, kad sudūžta stiklas. Tyliai sudejuoja 
ir bando atsistoti) 


Tenesis Viljamsas 558 


Gatvėje pasirodo Stenlis. Jis su tais pačiais kėglių lošėjo 
skaisčiai žaliais marškiniais. Jam sukant iš už kampo, pasi- 
girsta balaganinio orkestrėlio muzika, neįkyri, bet nenutylanti 
per visą tolesnę sceną. Stenlis įeina į virtuvę, trinkteli užda- 
rydamas duris. Pamatęs Blanšą, negarsiai švilpteli. Eidamas 
namo jis šiek tiek išgėrė ir parsinešė kelis butelius alaus 


BLANŠA. Kaip mano sesuo? 

STENLIS. Ji šaunuolė. 

BLANŠA. O mažylis? 

STENLIS (draugiškai šyptelėjęs). Atsiras tik rytą, todėl man patarė 
traukti namo ir šiek tiek nusnūsti. 

BLANŠA. Vadinasi, būsime čia vieni? 

STENLIS. Aha. Tik jūs ir aš, Blanša. Jeigu neslepiat ko nors po lova. 
Prieš ką čia taip išsipustėt? 

BLANšŠA. A, tiesa. Telegrama atėjo, kai jūsų jau nebuvo... 

STENLIS. Jums telegrama? 


BLANŠA. Taip, aš gavau telegramą nuo vieno savo gerbėjo. 
STENLIS. Gera žinia? 


BLANŠA. O taip. Pakvietimas. 
STENLIS. Kur? Į gaisrininkų balių? 


BLANŠA (atmeta galvą). Kelionė jachta po Karibų jūrą. 
STENLIS. Oho. Ir kas dabar bus? 


BLANŠA. Didesnio netikėtumo nesu patyrusi per visą gyvenimą. 

STENLIS. Aš manau. 

BLANŠA. Ši telegrama tiesiog kaip perkūnas iš giedro dangaus. 

STENLIS. Nuo ko ji? 

BLANŠA. Nuo vieno ankstesnio mano gerbėjo. 

STENLIS. Ar ne nuo to, kuris dovanojo lapių kailius? 

BLANŠA. Ponas Šepas Hantlis. Mano nuolatinis palydovas pasku- 
tiniame koledžo kurse. Nuo to laiko nesimatėm ligi pereitų kalėdų. 
Susidūrėm Biskeinos bulvare. Ir štai... dabar... telegrama... kviečia 
paplaukyti jachta po Karibų jūrą. Visa bėda — ką apsivilkti? 
Peržiūrėjau visus drabužius, ieškodama, ką turiu tinkamo tropi- 
kams. 

STENLIS. Ir nusprendėte šitą... ir dar deimantų karūną?.. 

BLANŠA. Šitas senų laikų daiktelis. Cha cha! Tai tik Reino akmenė- 
liai. 

STENLIS. Po paraliais! O aš maniau, kad šitie deimantai tiesiai iš 
prašmatniosios Tifanio parduotuvės. (!/ma atsiseginėti marškinius) 

BLANŠA. Na ir kas! Užtat ten manęs laukia tikra prabanga. 

STENLIS. Aha. Taigi niekad neįspėsi, ką rytoj regėsi. 

BLANŠA. O aš jau buvau nusprendus, kad laimė nusigręžė nuo 
manęs. 

STENLIS. ...bet nukrito šis milijonierius iš Majamio. 

BLANŠA. Jis anaiptol ne iš Majamio. Jis iš Dalaso. 

STENLIS. Iš Dalaso? 

BLANŠA. Taip, iš Dalaso... kur auksas trykšta iš žemės... 

STENLIS. Gerai, kad bent iš kur nors! (Nusivelka marškinius) 

BLANŠA. Kol dar visiškai nenusirengėte, gal užtrauktumėt portjerą? 

STENLIS (draugiškai). Aš tik marškinius. (Nuplėšia nuo alaus bute- 
lio įpakavimo maišelį) Nematėt atkimštuvo? 


Blanša lėtai nueina prie tualetinio stalelio ir stovi sugniaužus 
sunertus pirštus 


Turėjau pusbrolį, kuris atkimšinėjo alaus butelius dantimis. (Tai- 
kosi atidaryti butelį į stalo kraštą) Tai buvo vienintelis jo ta- 
lentas... nieko daugiau nemokėjo daryti... buvo tiesiog Žmogus 
kamščiatraukis. Ir kartą per kažkieno vestuves išsilaužė visus prie- 
kinius dantis. Po to jį apėmė tokia gėda, kad, būdavo, pradės 
svečiai rinktis į namus, 0 jis, žiūrėk, ir dingsta kažkur... 


Butelio dangtelis nušoka, fontanu ištrykšta putos 


(Laimingas juokiasi, iškelia butelį sau virš galvos) Cha cha! Tai 
bent lietus! (Atkiša butelį Blanšai) Užkaskim karo kirvį ir išger- 
kim draugystės bokalą. A? 

BLANŠA. Ne, dėkui. 

STENLIS. Juk šis vakaras mudviem didelė šventė: jūs laukiat naftos 
milijonieriaus, o aš — sūnaus. (Eina į miegamąjį prie komodos ir 
pasilenkęs ištraukia kažką iš apatinio stalčiaus) 

BLANŠA (traukdamasi). Ką jūs ten darot? 

STENLIS. Išsitraukiu savo vestuvinės nakties pižamą. Aš ją visada 
apsivelku ypatingom progom. 

BLANŠA. A-a... 

STENLIS. Kai suskambės telefonas ir aš išgirsiu: „Jums gimė sū- 
nus!“ — tuoj perplėšiu ją ir pakabinsiu kaip vėliavą! (Mojuoja 

ryškios pižamos švarku) Mums abiem šiandien dera išsipustyti. 
(Užsimetęs pižamą ant rankos, eina į virtuvę) 

BLANŠA. Kai pagalvoju, kokia laimė bus pasilikti vienai, ašaros iš 
džiaugsmo pasipila. 

STENLIS. O tas Dalaso milijonierius nereikš pretenzijų į jūsų vie- 
natvę? 

BLANŠA. Bus ne taip, kaip jūs galvojate. Šis žmogus — džentelmenas 
ir gerbia mane. (Karštligiškai improvizuoja) Jis trokšta tik 
bendrauti su manimi. Dideli turtai kartais padaro žmogų labai 
vienišą. 

STENLIS. Šito dar negirdėjau. 

BLANŠA. Išsilavinusi, inteligentiška, gerai išauklėta moteris gali 
nepaprastai praturtinti vyriškio gyvenimą. O šių ypatybių turiu 
savyje apsčiai, galiu dovanoti kiek tinkama, ir pati jų neprarasiu. 
Kūno grožis — neilgaamžis. Jis greit išblėsta. Tačiau dvasios 
grožis, lakus protas ir tauri širdis — viso to man nestinga — nėra 
prarandama, bet auga. Didėja metams bėgant. Kaip keista, kad 
mane kai kas vadina neturtinga moterim. Juk mano širdyje slypi 
tokie lobiai. (Ji dusliai sukūkčioja) Save aš laikau labai, labai 
turtinga. Tik elgiausi kvailai... mėčiau perlus kiaulėms. 

STENLIS. Kiaulėms? 

BLANŠA. Taip, kiaulėms! Kiaulėms! Aš turiu galvoje ne tik jus, bet ir 
jūsų draugužį, poną Mičelą. Buvo neseniai pas mane atėjęs. Net 
kombinezono nepersivilko. Ir ėmė kartoti visas tas paskalas, 
niekingiausius prasimanymus, kurių jam pripasakojot. Aš pasakiau, 
kad tarp mūsų viskas baigta... 

STENLIS. Nejaugi? 

BLANŠA. Bet jis tuoj pat sugrįžo. Atėjo su rožių krepšiu prašyt 
atleidimo. Maldavo dovanoti. Tačiau yra dalykų, kurių atleisti 
neįmanoma. Sąmoningas žiaurumas neatleidžiamas. Tai vienin- 
telis dalykas, kurio, mano nuomone, negalima atleisti, ir. vienintelė 
nuodėmė, kurios aš niekad niekad nepadariau. Išklojau jam visa tai 
ir pasakiau: „Labai ačiū! Bet aš didžiai apsirikau, manydama, 
jog mes būtume galėję prisitaikyti vienas prie kito. Labai jau 
skirtingi mūsų gyvenimai. Ir kilme, ir mąstysena mes nesutapati- 
nami žmonės. Tiesai reik žvelgti į akis. Taigi, likit sveikas, draugu- 
ŽI“. 

STENLIS. Ar telegramą iš Teksaso milijonieriaus gavote prieš tai, 
ar po to? 

BLANŠA. Kokią telegramą? Ne, ne... po to. Tiesą pasakius, telegramą 
gavau kaip tik tuo metu... 

STENLIS. Tiesą pasakius, jokios telegramos nė būti nebuvo. 

BLANŠA. O-o! | 

STENLIS. Ir jokio milijonieriaus nėra! Ir Mičas negrįžo su rožėmis, 
nes aš žinau, kur jis dabar... 

BLANŠA. O! 

STENLIS. Ir visa tai tik patrakusi jūsų vaizduotė! 

BLANŠA. O! 

STENLIS. Vien tik melas, maivymasis, prasimanymai! 

BLANŠA. O! 

STENLIS. Pasižiūrėkit į save! Pasižiūrėkit į save su tais karnavaliniais 
skarmalais, išsinuomotais už penkiasdešimt centų iš kokio nors 
skudurininko! Ir dar su šita idiotiška karūna ant galvos! Pamanykit, 
karalienė! 

BLANŠA. O-o... viešpatie! 

STENLIS. Aš stebėjau jus nuo pat pradžių! Kiek kartų buvot beap- 
mulkinanti mano draugą! Atvažiavo, viską namie apibarstė pudra, 
apipurškė kvepalais, prikabinėjo ant lempų popierinių gaub- 
tų... Žiūrėkit — čia Egiptas, o aš pati — Nilo karalienė! Sėdi sau 
soste ir laka mano viskį! O aš kvatoju — cha cha! Girdėjot? 
Cha cha cha! (Eina į miegamąjį) 

BLANŠA. Nesiartinkit! 


Grėsmingi atšvaitai sumirga ant sienų aplink Blanšą. Šešėliai 
atrodo groteskiški, šiurpūs. Aiktelėjusi ji skuba prie telefono ir 
spaudo šakutę. Stenlis praeina į vonią ir uždaro duris 


Centrinė, centrinė! Prašom tarpmiestinę... Sujunkit mane su ponu 
Šepu Hantliu iš Dalaso. Jis tokia įžymybė, kad adreso nė ne- 
reikia. Bet ką paklauskit... Palaukit!.. Ne, aš negaliu taip greit 
surasti... Supraskit, susimildama, aš... Ne! Ne, palaukit!.. Valandė- 
lę! Kažkur juk turi... Nieko! Tik neišjunkit, susimildama! (Deda 
ragelį, atsargiai eina į virtuvę) 


Nakties tamsa ima skardėti nežmoniškais balsais, panašiais į 
riksmus džiunglėse. Šešėliai ir grėsmingi atšvaitai tarsi lieps- 
nos liežuviai blaškosi ant sienų. Užpakalinė kambarių siena 
tampa perregima, ir matosi šaligatvis. Prostitutė iškrausto 
kišenes girtuokliui. Šis vejasi ją gatve, sučiumpa, prasideda 
grumtynės. Jas nutraukia policininko švilpukas. Abu išnyksta. 


36. PLB 102 

Po valandėlės iš už kampo pasirodo ne grė su rankinuku, 

papuoštu blizgučiais, kurį pametė prostitutė. Susijaudinusi 

naršo jį 
(Prispaudžia kumštį prie lūpų ir lėtai grįžta prie telefono. Kimiai 
šnabžda) Centrinė! Centrinė! Nebereikia tarpmiestinės! Prašom 
telegrafą. Visiškai nėra laiko... Telegrafas? (Laukia susirūpinusi) 
Telegrafas? Taip! Aš... noriu... Užrašykit telegramos tekstą!.. „Be- 
viltiškoje, visai beviltiškoje padėtyje! Padėkit! Įkliuvau į spąstus! 
Įkliuvau...“ O-o! 


Atsiveria vonios durys, išeina Stenlis, apsivilkęs skaisčia 
šilkine pižama. Šypsodamasis Blanšai, užsiriša juostą su kutais. 
Be garso aiktelėjusi, ji traukiasi nuo telefono. Jis įremia į ją 
žvilgsnį; pauzė, kurios metu galima suskaičiuoti iki dešimties. 
Telefono ragelyje pasigirsta garsūs, atkaklūs signalai 


STENLIS. Jūs negerai padėjote ragelį. (Pabrėžtinai lėtai eina prie 
telefono, padeda ragelį į vietą. Paskui vėl įremia į ją žvilgsnį, jo 
lūpas iškreipia vypsnys, jis sustoja tarp Blanšos ir laukujų durų) 


Iki tol vos girdima ilgesinga pianino melodija ima skambėti 
garsiau, garsiau. Bet tuojau pat skambėjimas pereina į didė- 
jantį besiartinančio traukinio dundesį 


BLANŠA (susigūžia, užsispaudžia kumščiais ausis ir taip išbūna, 
kol nutyla triukšmas. Galiausiai atsitiesia). Leiskit... leiskit pra- 
eiti! 

STENLIS. Praeiti? Prašom. Ko neinat? (Žengia atgal dar žingsnį ir 
dabar jau stovi pačiame tarpduryje) 

BLANŠA. Atsistokit... štai ten. (Rodo kur) 

STENLIS (išsišiepdamas). O pro mane praeit neužtenka vietos? 

BLANŠA. Jūs užstojot taką! Bet aš vis tiek ištrūksiu! 

STENLIS. Manot, pasikėsinsiu į jus? Cha cha! 


Švelniai ir ilgesingai suskamba pianinas. Blanša sutrikusi nusi- 
gręžia ir beviltiškai mosteli. Vėl garsiau aidi nežmoniški 
džiunglių balsai 


(Žengia jos link; sustoja prikandęs liežuvio galą. Tyliai) Reikėtų 
pagalvoti... o gal ir visai neblogai būtų... pasikėsinti... 

BLANŠA (traukiasi į miegamąjį). Atgal! Nesiartinkit. Dar žingsnis, 
ir aš... 

STENLIS. Ką? 
BLANŠA. Padarysiu kažką baisaus! Pamatysit! 
STENLIS. Na ką dar iškrėsit? 


Abu jau miegamajame 
BLANŠA. Įspėju jus, nereikia, aš padarysiu kažką baisaus! 


Jis žengia dar vieną žingsnį. Blanša čiumpa butelį, trenkia jį 
į stalą ir stovi priešais Stenlį, suspaudusi rankoje nudužusį 
kaklelį 


STENLIS. Čia dabar kas? 

BLANŠA. Suraižysiu aštriais stiklais jums visą veidą. 

STENLIS. Dar pažiūrėsim! 

BLANŠA. Pamatysit! Tik pabandykit... 

STENLIS. A-a! Vadinasi, norit su skandalais! Puiku, bus kaip trokštat! 
(Puola ją, apverčia stalą. Ji sušunka ir smogia jam butelio šuke, 
bet jis sugriebia ją už riešo) Tigrė... na ir tigrė! Meskit šitą šukę! 
Meskit! Juk mes paskyrėm šį pasimatymą viens kitam iš pirmo 
žvilgsnio! 


Blanša suaimanuoja. Šukė iškrenta. Ji parklumpa ant grindų. 
Stenlis sugriebia ją suglebusią ir nešasi į lovą 


„Keturių dviakių“ bare garsiai užgroja trimitas ir mušamieji 


VIENUOLIKTAS PAVEIKSLAS 


Po kelių savaičių. Stela krauna Blanšos daiktus. Girdėti, 
kaip vonioje bėga vanduo. Portjeros tarp kambarių užtrauktos 
ne iki galo, ir matyti virtuvėje prie stalo sėdintys pokerio 
lošėjai — Stenlis, Stivas, Mičas ir Pablas. 
Virtuvėje ta pati šiurkšti, grėsminga anos lemtingos pokerio 
nakties atmosfera. Namą tarytum rėmina melsvai žydras it 
jūra dangus. Stela, kraudama margas sukneles į skrynią, 
verkia. Laiptais nuo viršaus nulipa Junisė ir įeina į virtu- 
vę. Eilinis pokerio lošėjų barnis 


STENLIS. Norėjau surinkt streitą ir surinkau! 

PABLAS. Maldita sea tu suerto!* 

STENLIS. Kalbėk žmoniškai, tu meksikietiškas piemuo! 

PABLAS. Keikiuos, kad tau velniškai sekasi. 

STENLIS (baisiai patenkintas savimi). Ką jūs išmanot apie sėkmę! 
Sėkmė ateina tik tada, kai ja: tiki. Pavyzdžiui, Salerne... Tikėjau, 
kad man seksis. Buvo aišku, kad pripirkti keturias prie vienos, kurią 
turėjau rankose, nėr ko svajoti, o aš laikiausi... ir išėjo, kaip 
norėjau. Aš visada laikausi tokios taisyklės. Ir kad būčiau pirmas 
šiose beprotiškose lenktynėse, aš turiu tikėti savo laime. 


MIČAS. Aš!.. aš!.. aš!.. Aš toks! Aš anoks! Pagyrų puodas — štai 
kas tu. 


Stela nueina į miegamąjį, pradeda lankstyti suknelę 


STENLIS. Kas jam? 

JUNISĖ (eidama pro lošėjus). Visada sakiau, kad vyrai — bejausmiai 
storžieviai, bet čia jau viršūnė! Šitokiom kiaulėm pavirsti! (Eina 
pro portjerą į miegamąjį) 

STENLIS. Kas jai? 

STELA. Kaip mano mažylis? 

JUNISĖ. Miega lyg angelėlis. Atnešiau jums truputį vynuogių. (Pade- 
da jas ant suolelio. Pašnabždom) O kur Blanša? 

STELA. Vonioje. 

JUNISĖ. Kaip jinai jaučiasi? 

STELA. Valgyt nieko nevalgo, bet prašė gerti. 

JUNISĖ. Ar ką nors jai apie tai sakėt? 

STELA. Tik tiek... kad susitarėm, jog ji išvažiuos pailsėti už miesto. 
Jai tai kažkaip susipynė su Šepu Hantliu. 

BLANŠA (šiek tiek praveria vonios duris). Stela! 

STELA. Ką, Blanša? 

BLANŠA. Jei man kas nors skambins, kol būsiu vonioje, užsirašyk 
telefoną ir pasakyk, kad aš tuoj paskambinsiu. 

STELA. Gerai. 
susiglamžęs. Jeigu nelabai susiglamžęs, apsivilksiu jį, į atlapą įsi- 
segsiu tą sidabrinę sagę — jūros arkliuką — su turkiu. Jinai mano 
dėžutėj, kur laikau visokias smulkmenas. Ir dar, Stela... atidžiai 
paieškok ir rasi dirbtinių žibuoklių puokštelę. Ir jas prisisegsiu su 
sage. (Uždaro duris) 


* Tai nesiseka! (/sp.) 

STELA (pasigręžia į Junisę). Nežinau, ar gerai padariau. 

JUNISĖ. O ką kita galėjot daryti? 

STELA. Kaip man gyventi su Stenliu, jeigu patikėčiau tuo, ką ji sako. 

JUNISĖ. Ir netikėkit. Gyvenimo nesulaikysi. Tebūnie kas būna, o 
mums reikia nešti savo naštą. 

BLANŠA (šiek tiek praveria vonios duris. Kyšteli galvą). Kelias 
laisvas? 

STELA. Laisvas, Blanša. (Junisei) Pasakykit, kad ji labai gražiai 
atrodo. 

BLANŠA. Prašom užtraukti portjeras, kad galėčiau išeiti. 

STELA. Užtrauktos, užtrauktos. 

STENLIS. Kiek perki? 

PABLAS. Porą. 

STIVAS. Tris. 

BLANŠA (pasirodo tarpdury, gintarinės šviesos nulieta. Ji tragiškai 
graži su tuo savo raudonu prigludusiu chalatu, skulptūriškai 
pabrėžiančiu kiekvieną kūno išlinkį. Tuo momentu, kai ji eina į 
miegamąjį, pasigirsta varšuvietiškos polkos melodija. Prabyla 
gyvai, isteriškai). Tik ką išsiploviau plaukus. 

STELA. A-a... 

BLANŠA. Tik nežinau, ar gerai išsiskalavau. 

JUNISĖ. Kokie puikūs jūsų plaukai! 

BLANŠA (priimdama tai kaip pelnytą komplimentą). Su jais tiek 
vargo. Ar man dar neskambino? 

STELA. Kas neskambino? 

BLANŠA. Šepas Hantlis... 

STELA. Dar ne, neskambino. 

BLANŠA. Keista. Aš... 


Pasigirdus jos balsui, Mičo rankos su kortomis bejėgiškai nu- 
svyra, žvilgsnis pasidaro pakrikęs, nieko neregintis 


STENLIS (pliaukšteli jam per petį). Ei, Mičai, pabusk. 


Šis balsas pribloškia Blanšą. Ji baimingai kilsteli ranką, tarsi 
gindamasi, o lupom be garso taria jo vardą. Stela skubiai nusi- 
gręžia. Blanša valandėlę sustingsta — rankoje sidabru aptai- 
sytas veidrodėlis, o veidas toks liūdnas ir suglumęs, jog, rodos, 
jame susikaupė visas žmogiškojo pažinimo kartėlis 


BLANŠA (staiga isteriškai). Kas čia darosi? (Ji gręžiojasi čia į Stelą, 

čia į Junisę, čia vėl į Stelą. Skambus jos balsas išblaško lošiančiųjų 
dėmesį. Mičas visai nunarina galvą. Stenlis atsitraukia su kėde 
nuo stalo, tarsi ketindamas stotis. Stivas, sulaikydamas jį, uždeda 
ranką jam ant peties) Kas čia darosi? Prašom paaiškinti, kas čia 
darosi. 

STELA (beveik netekdama jėgų). T-s-s-s! T-s-s-s! 

JUNISĖ. Tyliau! Tyliau, brangute! 

STELA. Blanša, maldauju. 

BLANŠA. Ko jūs į mane taip žiūrite? Kas nors ne taip? 

JUNISĖ. Blanša, jūs šiandien nuostabiai atrodot. Na argi ji ne gra- 
žuolė? 

STELA. Tikrai. 

JUNISĖ. Jūs, rodos, ruošiatės kažkur važiuoti? 

STELA. Taip, Blanša važiuoja pailsėti. 

JUNISĖ. Mirštu iš pavydo. 

BLANŠA. Padėkit, padėkit man apsirengti! 

STELA (paduodama suknelę). Ar ne šitą norėjai... 

BLANŠA. Bus gerai ir ta. Man taip norisi greičiau iš čia ištrūkti — 
ne namai, 0 spąstai. 

JUNISĖ. Koks nuostabus mėlynas švarkelis! 

STELA. Jis violetinis. 

BLANŠA. Abi jūs klystat. Tai florentietiškas mėlis. Tokio mėlynumo 
būdavo madonų suknios senųjų meistrų paveiksluose. Ar vynuogės 
plautos? (Atsignybia nuo Junisės atneštos kekės) 

JUNISĖ. Ką? 

BLANŠA. Aš paklausiau — ar plautos. Ar vynuogės plautos? 

JUNISĖ. Jos iš Prancūzų turgaus. 

BLANŠA. Tai visiškai nereiškia, kad jos plautos. 


Ima skambėti katedros varpai 


Šitie katedros varpai — vienintelis tyras daiktas jūsų kvartale. 
Na, aš jau einu. Aš pasiruošusi. 
JUNISĖ (pašnabždom). Žiūrėk, dar ims ir išeis, tie nespės atvažiuoti. 
STELA. Palauk, Blanša. 
BLANŠA. Aš nenoriu eiti pro vyrus. 
JUNISĖ. Tai palaukit, kol jie baigs. 
STELA. Prisėsk ir... 


Blanša neryžtingai, visai sutrikusi apsigręžia. Stela ir Junisė 
stumte nustumia ją prie kėdės ir pasodina 

BLANŠA. Man atrodo, kad jaučiu jūros kvapą. Visą likusį savo gyve- 
nimą aš praleisiu jūroje. Ten mane ir užtiks mirtis. Žinot, nuo ko 
aš mirsiu? ( Nusiskina vynuogę) Vieną dieną atviram vandenyne 
aš numirsiu, suvalgius neplautą vynuogę. Aš merdėsiu... o mano 
ranką laikys gražus laivo gydytojas, toks jaunas jaunas, su šviesiais 
ūsiukais ir dideliu sidabriniu laikrodžiu. „,„Vargšelė,— sakys jis,— 
ir chininas nepadėjo. Per tą neplautą vynuogę jos siela nukeliavo 
tiesiai į rojų “. 

Vėl aidi katedros varpai 


Ir palaidos mane jūroje, užsiūs į baltą švarią drobulę ir išmes per 
bortą... vidudienį... vasarai tvaskant karščiu... į tokią mėlyną gel- 
mę (varpai) kaip mano pirmojo mylimojo akys! 


Gatvėj, iš už kampo, pasirodo gydytojas ir slaugė, 
jie kopia laiptais. Abiem valstybinė tarnyba yra uždėjusi ants- 
paudą — su abejingu cinizmu ir pasitikėjimu jie eina vykdyti 
savo „svarbios pareigos“. Gydytojas skambina. Nutyla lošėjų 
negarsi šneka 

JUNISĖ (šnabžda Stelai). Tikriausiai jie. 
Stela prisispaudžia kumštelius prie lūpų 


BLANŠA (lėtai stojasi). Kas yra? 
JUNISĖ (apsimestinai abejingai). Atleiskit, pažiūrėsiu, kas ten atėjo. 
STELA. Taip, taip. 
Junisė išeina į virtuvę 
BLANŠA (nervingai). Kažin, ar ne manęs? 
Prie paradinių durų girdėti pašnabždom šnekant 
JUNISĖ (grįžta, linksmai). Ten kažkas prašo Blanšos. 
BLANŠA. Manęs! (Išsigandusi žvilgčioja čia į vieną, čia į kitą, atsar- 
giai pažvelgia pro portjeras) 


Vos girdimai suskamba varšuvietiška polka 


Ar čia tas džentelmenas iš Dalaso, kurio aš laukiu? 
JUNISĖ. Man atrodo, kad jis, Blanša. 
BLANŠA. Aš dar nesusiruošusi. 
STELA. Paprašykit jį palaukti priebutyje. 
BLANŠA. Aš... 

Junisė išeina pro portjeras. Tyliai sudunksi būgnai 


STELA. Viskas sudėta? 

BLANŠA. Trūksta sidabrinio nesesero. 

STELA. O, taip. 

JUNISĖ (grįžta). Jie laukia prie namo. 

BLANŠA. Jie! Kas „jie“? 

JUNISĖ. Su juo yra ir dama. 

BLANŠA. Neįsivaizduoju, kokia ten galėtų būti „dama“! Kaip ji apsi- 
rengusi? 

JUNISĖ. Visai paprastai... kaip visos rengiasi. 

BLANŠA. Tikriausiai tai... (Iš susijaudinimo jos balsas nutrūksta) 

STELA. Blanša, gal jau eisim? 

BLANŠA. Mums reiks pereiti per aną kambarį? 

STELA. Aš būsiu šalia. 

BLANŠA. Kaip aš atrodau? 

STELA. Puikiai. 

JUNISĖ (kaip aidas). Puikiai. 


Blanša baugščiai prisiartina prie portjerų. Junisė praskleidžia 
jas 
BLANŠA (įžengia į virtuvę. Vyrams). Prašom nesikelti. Aš turiu tik 
praeiti. (Skuba prie laukujų durų) 


Stela ir Junisė neatsilieka nuo jos. Lošėjai nejaukiai pakyla 
nuo kėdžių — visi, išskyrus Mičą, kuris sėdi, įbedęs akis į stalą. 
Blanša jau lauke. Sustoja kaip įbesta, jai užgniaužia kvapą 


GYDYTOJAS. Laba diena. 

BLANŠA. Jūs visai ne tas džentelmenas, kurio aš laukiau. (Staiga 
aikteli ir puola atgal. Kelią jai užtvėria tarpdury atsistojusi Stela. 
Įbūgusi šnabžda Stelai) Tas vyriškis — ne Šepas Hantlis. 


Tolumoj suskamba varšuvietiška polka. Stela įdėmiai žiūri į 
Blanšą. Junisė laiko ją už rankos. Tyla. Girdėti, tik kaip tvirta 
ranka Stenlis dalina kortas. Blanša, užgniaužusi kvapą, šmurk- 
šteli vėl į namus. Ji mįslingai šypsosi, akys plačiai atvertos, 
blizga. Stela, praleidusi seserį, užsimerkia, suspaudžia kumš- 
čius. Junisė, guosdama ją, apsikabina, paskui užlipa į viršų 


Blanša, vos įėjusi, sustingsta tarpdury. Mičas kaip ir pirma 
spokso į savo rankas ant stalo, bet kiti vyrai smalsiai sužiūra 

į Blanšą. Ji eina į miegamąjį, stengdamasi kuo didesniu lanku 
apsukti stalą. Stenlis umai atstumia kėdę ir stojasi, aiškiai ke- 
tindamas užtverti jai kelią 


Iš paskos Blanšai įeina slaugė 


STENLIS. Ką nors pamiršot? 
BLANŠA (šaižiai). Taip! Taip, pamiršau! (Puola pro jį į miegamąjį) 


Grėsmingi banguojantys šešėliai ima šokti ant sienų. Suskamba 
iškreipta baugi varšuvietiškos polkos melodija, polkai pritaria 
kraupūs džiunglių balsai. Blanša įsitveria kėdės atkaltės, tarsi 
gindamasi 


STENLIS. Gal jūs įeikit, daktare? 
GYDYTOJAS (duodamas ženklą slaugei). Sesuo, išveskite ją. 


Slaugė artinasi prie Blanšos iš vienos pusės, Stenlis iš kitos. 
Slaugės veidas ir figūra neturi nė ženklo moteriškumo, todėl 
net baltas jos drabužis atrodo kažkoks grėsmingas 


SLAUGĖ (jos balsas toks pat nykus ir taip pat žeidžia klausą kaip 
ugniagesių varpas). Sveika, Blanša. 


Pasisveikinimą aidų aidais pakartoja paslaptingi balsai už 
sienos, lyg jis būtų nugriaudėjęs giliu tarpekliu 


STENLIS. Sako, kažką pamiršo. 
Dabar aidas atsiliepia grėsmingu šnabždesiu 


SLAUGĖ. Nieko. 

STENLIS. Blanša, ką jūs pamiršot? 

BLANŠA. Aš... aš... 

SLAUGĖ. Nesvarbu. Vėliau pasiimsim. 

STENLIS. Aišku. Išsiųsim su bagažu. 

BLANŠA (traukiasi panikos apimta). Aš jūsų nepažįstu... nepažįstu. 
Maldauju... palikit mane... maldauju! 

SLAUGĖ. Na ką jūs, Blanša! 

AIDAI (garsyn, paskui tylyn). Na ką jūs... Blanša... na ką jūs! 

STENLIS. Nieko jūs čia nepamiršot, išskyrus išbarstytą pudrą ir tuš- 

čius kvepalų buteliukus... gal dar šitą popierinį žibintą, bet galit jį 
pasiimti. Norit? (Eina prie tualetinio stalelio, nuplėšia žibintą ir 
atkiša jai) 
Blanša suklinka, lyg pati būtų plėšoma. Slaugė ryžtingai žengia 
prie jos. Blanša suklykia ir bando pro ją prasiveržti. Visi vyrai 
pašoka. Stela puola pro duris į priebutį, Junisė iš paskos ją 
suraminti. Sutrikę vienas per kitą ima šnekėti vyrai 


STELA (puola Junisei į glėbį). O dieve, Junise, padėkit. Neleiskit 
jiems šitaip elgtis, neleiskit jos taip kankinti! O dieve, maldauju, 
neleiskit jos taip kankinti! Ką jie jai daro! Ką daro! (Bando iš- 
trūkti iš Junisės glėbio) 

JUNISĖ. Ne, širduže, nereikia, nereikia. Neikit į vidų. Pabūkit su 
manim, nežiūrėkit. 

STELA. Ką aš padariau savo seseriai! O dieve, ką aš jai padariau! 

JUNISĖ. Viskas gerai, viskas gerai, kito kelio nebuvo. Juk negalėjo 
ji čia likti; o pasauly jai kitos vietos nėra. 

Vyrų balsai nustelbia Stelos ir Junisės pašnekesį priebutyje 


STENLIS (išbėga iš miegamojo). Ei, daktare! Daktare, jūs įeikit! 
GYDYTOJAS. Nenorėčiau. Aš paprastai šito vengiu. 
PABLAS. Šlykšti istorija. 

STIVAS. Kas šitaip daro! Reikėjo jai pasakyti. 

PABLAS. Madre de Dios! Cosa mala, muy, muy, mala!* 


Mičas puola į miegamąjį. Stenlis bando jį nustumti 


MIČAS (įniršęs). Tu! Tu, prakeiktasis, visur kišiesi, tu tyčia taip pa- 
darei... 

STENLIS. Užčiaupk koserę! (Nustumia jį) 

MIČAS. Užmušiu! (Trenkia Stenliui) 

STENLIS. Laikykit šitą skystakiaušį! 

STIVAS (griebdamas Mičą). Baik, Mičai. 

PABLAS. Gana, nusiraminkit! 


Mičas susmunka prie stalo, rauda. Tuo metu slaugė tvirtai nu- 
tveria Blanšą už rankos ir nepaleidžia. Blanša draskosi ir ban- 


* Dievo motina! Bjaurus reikalas, labai bjaurus! (/sp.) 

do ištrūkti kaip įmanydama, tačiau tvirta moteriškė rakinte 
surakina jai rankas. Blanša kimiai šūkteli ir parpuola ant kelių 


SLAUGĖ. O nagučius reikės apkarpyti. (Pažvelgia į įėjusį gydytoją) 
Tramdomuosius marškinius? 

GYDYTOJAS. Tik kraštutiniu atveju. (Nusiima skrybėlę ir iš abejin- 
go bukaveidžio tarnautojo virsta žmogumi. Jis prieina prie Blan- 
šos, pritupia priešais. Jo balsas švelnus ir raminantis) 


Išgirdusi savo vardą, Blanša nurimsta 


Grėsmingi šešėliai dingsta nuo sienų, kraupūs džiunglių balsai 
ir kauksmai nutyla, liaunasi ir kimi jos rauda 


Panele Diubua. 
Blanša pasigręžia ir žiūri į jį beviltiškai maldaujamu žvilgsniu 
(Šypteli. Slaugei) Marškinių nereiks. 


BLANŠA (tylutėliai). Paprašykit, kad ji mane paleistų. 
GYDYTOJAS (slaugei). Paleiskit. 


Slaugė paleidžia Blanšą. Klupodama ji ištiesia gydytojui ran- 
kas. Jis švelniai padeda jai atsistoti, atsargiai prilaiko ir išveda 
iš miegamojo 


BLANŠA (stipriai prisiglaudusi prie jo). Nesvarbu, kas jūs... aš visada 
priklausiau nuo pirmo sutiktojo malonės... 


Lošėjai žengteli atgal, kai Blanša su gydytoju eina per virtuvę. 
Ji leidžiasi vedama, tartum būtų akla. Jiems išėjus į priebutį, 
Stela, kuri susigužusi sėdėjo ant laiptelių, ima šaukti seserį 
vardu. Blanša eina neatsigręeždama, paskui ją — gydytojas ir 
slaugė. Jie pasuka už kampo ir dingsta. Pas Stelą nusileidžia 
iš viršaus Junisė, nešdama jos kūdikį. Jis suvyniotas į melsvą 
antklodėlę. Stela kūkčiodama paima vaiką. Junisė įeina į 
virtuvę, kur visi vyrai, išskyrus Stenlį, tylėdami susėda į savo 
vietas prie stalo 


STENLIS (išeina į priebutį, stovi ant laiptų, žiūri į žmoną. Netvir- 
tai). Stela? 


Tenesis Viljamsas 572 


Ji verkia visiškai nesivaldydama. Ir tas raudojimas dabar, kai 
sesers jau nebėra ir niekada nebebus, pilnas kažkokios neapsa- 
komos saldybės 
(Geidulingai, raminamai) Nurimk, nereikia. Mylimoji. Nereikia, 
brangiausia. (Atsiklaupia šalia jos ant kelių, pirštai atranda bliu- 
zelės iškirptę) Viskas gerai, mieloji. Gerai... gerai... 
Jos verksmą — saldžias ašaras — ir jo goslų burkavimą užgo- 
žia vis garsiau skambanti ilgesinga melodija, kurią groja 
pianinas ir trimitas su duslikliu 


STIVAS. Dabar dalinu po septynias. 

DVIDEŠIMTO AMŽIAUS VAKARŲ DRAMOS 
BRUOŽAI 


Dvidešimtą amžių pagrįstai galima vadinti sąlygiškosios dramos epocha. Ekspre- 
sionistinė ir siurrealistinė drama, B. Brechto epinis teatras, L. Pirandelo pjesės ir 
pagaliau absurdo drama — tai ryškūs sąlygiškosios dramaturgijos pavyzdžiai. 

Eksperimentavimas draminės formos, režisūros, scenografijos srityse padarė 
mūsų laikų teatrą įvairiausių požiūrių susikirtimo arena. Tačiau visiems eksperi- 
mentams būdinga tendencija — siekimas kurti autentišką meninę tikrovę scenoje. 

Dvidešimto amžiaus Vakarų dramos raida glaudžiai siejasi su bendrais epochos 
kultūros, filosofinės bei mokslinės minties procesais. Jau XIX a. pabaigos buržuazi- 
nėje filosofijoje, sociologijoje ir mene buvo jaučiamas aiškus nusivylimas socialine 
žmogaus veikla, siekimas gilintis į jo sąmonės pasaulį ir individualią psichinę pa- 
tirtį. Šios tendencijos pagilėjo po Pirmojo pasaulinio karo, galutinai diskreditavusio 
buržuazinės visuomenės socialinius ir politinius idealus. Prancūzų mąstytojo Anri 
Bergsono (1859—1941) intuityvistinėje filosofijoje ir austrų psichiatro Zigmundo 
Froido (1856— 1939) psichoanalizės teorijoje buvo suformuluota būdinga modernis- 
tiniam menui subjektyvistinė žmogaus koncepcija. A. Bergsonas, laikydamas pasaulį 
ne faktų, o procesų visuma, mėgino įrodyti, kad šie procesai yra vieningi su sąmone. 
Prieš vienpusišką intelektą jis iškėlė intuiciją, kurią laikė pranašesne už protą. Ir į meną 
jis žiūrėjo kaip į intuityvaus tikrovės pažinimo įkūnijimą, nesuinteresuotą gamtos 
ir savęs paties stebėjimą. Savo estetikos veikale „Juokas“ (1909) A. Bergsonas 
iškėlė kaip reikšmingiausią meno bruožą autentišką gyvenimo pažinimą, kuris įma- 
nomas tik atsisakius visuotinai priimtų bendrybių. A. Bergsono idėjos teoriškai pa- 
grindė daugelio XX a. Vakarų menininkų siekimą atnaujinti meno turinį konkretaus 
momento patirtimi, subjektyviu pasaulio suvokimu. Tai ryškiai atsispindi modernis- 
tinio romano atstovų Marselio Prusto, Džeimso Džoiso, Franco Kafkos kūryboje. 

Z. Froido psichoanalizėje ir vadinamoje dinaminėje psichologijoje pabrėžiamas 
lemiamas vaidmuo pasąmonėje glūdinčių instinktų, sąlygojančių antrinę intelektualinę 
ir visuomeninę individo veiklą. Z. Froidas ignoravo sąmoningą socialinę menininko 
patirtį, istorinį bei kultūrinį meno sąlygotumą. Z. Froido mintys buvo toliau vys- 
tomos Karlo Jungo (1875—1961), teigusio, kad pasąmonė nėra vien individo ins- 
tinktų, įgimtų troškimų, bet ir kolektyvinės žmonijos patirties buveinė. Genialaus 
menininko kūriniuose turinti atsispindėti „kolektyvinė pasąmonė“, kaupianti bendra- 
žmogišką patirtį. 

A. Bergsono, Z. Froido ir K. Jungo teorijos, sutelkusios dėmesį į individo psi- 
chiką, suformavo daugelio XX a. menininkų polinkį į psichologizmą ir pasąmonės 
reiškinių vaizdavimą, davė akstiną atsirasti naujoms meno kryptims — dadaizmui, 
siurrealizmui, ekspresionizmui,— atmetusioms tikroviškumą ir logiką, siekusioms 
įkūnyti neapčiuopiamus dvasinės sferos teiškinius. 

XX a. drama atspindi būdingą mūsų epochos menui intelektualinį pradą bei 
konceptualinį mąstymą, siekimą perteikti idėją panaudojant naujas formas, kuriant 
iš nebūdingų gamtiniam modeliui elementų meninę realybę. Daugelyje XX a. meno 
kūrinių jau nebematome tiesioginio ryšio tarp meninio vaizdo ir išorinio pasaulio. 
O tai ir skatina žiūrovą, skaitytoją mąstyti ir mąstant suvokti kūrinio idėją (kubistinė 
bei siurrealistinė tapyba, Kafkos kūriniai). Mūsų epochos menininkai tęsia romantikų 
pradėtą maištą prieš aristoteliškąjį pamėgdžiojimo principą. Atmesdami būtinybę 
atgaminti, kopijuoti tikrovę, menininkai atsieja realaus pasaulio elementus nuo jų 
įprastinės reikšmės ir iš jų kuria naują meno pasaulį. Kaip ir kitų rūšių mene, šiuo- 
laikinėje Vakarų dramoje naujas grožinio vaizdo ir jo analizės santykis. Autoriai, 
kurdami grožinius vaizdus, sykiu analizuoja patį kūrybos procesą, meninės vaizduo- 
tės prigimtį. Tam tikrų gyvenimo reiškinių transformacija, jų įsikūnijimas vaizduose 
ir jų analizė tiesiogiai vyksta prieš žiūrovo akis B. Brechto epinėje dramoje. Visa 
tai griauna empyrišką meninio kūrinio suvokimą, teigia analitinį požiūrį. 

Siekdami įtvirtinti scenos autonomiją, dramaturgai jau nebegali vadovautis 
tradiciniais realistinės dramos kanonais. Jie neretai grįžta prie senovinių teatro iš- 
takų — mito, ritualo, viduramžių farso bei Rytų teatro formų. 

Šios tendencijos matomos dvidešimto amžiaus pradžioje iškilusiame siurrealisti- 
niame teatre, kurio principus suformulavo prancūzų poetas ir dramaturgas Gijomas 
Apolineras (1880— 1918) savo pjesės „Teiresijo krūtys“ (past. 1917, išl. 1918) pra- 
tarmėje. Jis atmeta tikroviškumo iliuziją scenoje, reikalauja atsisakyti buržuazinio. 
bulvarinio teatro pseudorealizmo, ragina kurti scenoje gilesnius vidinius konfliktus 
atskleidžiantį vaizdą. G. Apolineras pirmąkart pavartojo terminą „siurrealizmas“, 
kuris buvo polemiškai nukreiptas prieš tuometinio Vakarų teatro ir apskritai meno 
vulgarų ir empyrišką tikroviškumą. - 

Maištas prieš sustabarėjusias buržuazinio teatro formas aiškiausiai jaučiamas 
vieno įdomiausių mūsų amžiaus teatro eksperimentatorių — prancūzų dramaturgo, 
poeto ir kino scenaristo Žano Kokto (1889— 1963) kūryboje. Pratarmėje rusiškajam 
Ž. Kokto romano „Toma, naujas Tartiufas“ leidimui A. Lunačiarskis pabrėžė, kad 
su šio rašytojo kūryba taip pat būtina susipažinti kaip ir su Čarlio Čaplino menu. 
Kai kurios Ž. Kokto dramos artimos dadaizmui ir siurrealizmui savo pabrėžtinu 
alogiškumu, siekimu apstulbinti žiūrovą nelauktomis, dažnai fantastiškomis situaci- 
jomis, ekstravagantiškais vaizdais ir leksika. Tačiau siurrealistų deklaracijos, kvie- 
čiančios gilintis į pasąmonės „virštikrovę“, buvo svetimos Ž. Kokto, todėl jau trečiojo 
dešimtmečio viduryje jis nutraukė ryšius su siurrealistų mokykla ir nuėjo savitu 
meninių ieškojimų keliu kaip poetas ir kaip dramaturgas. 

Ž. Kokto debiutavo teatre pjesėmis-baletais: „Žydrasis dievas“, „Paradas“, 
„Jautis ant stogo“. Konservatyvi teatro kritika puolė šias pirmąsias Ž. Kokto pjeses 

už groteskišką įprastų buržuazinės būties ir mąstysenos normų interpretaciją. „Pa- 
rade“, kur, kritiko Polio Siurė žodžiais, „nostalginė cirko poezija jungėsi su itališkojo 
verizmo ir masinio skonio parodija“, pagrindinius vaidmenis atliko Seržo Diagilevo 
baleto trupės artistai, o dekoracijas kūrė autoriaus draugas Pablas Pikasas. Balete 
„Jautis ant stogo“ svarbiausia išraiškos forma tapo pantomima, farse „Eifelio bokšto 
jaunavedžiai“, vaizduojančiame vestuvių pusryčius Eifelio bokšto restorane, veikia 
du „Žmogiškieji fonografai“, atliekantys antikinio choro vaidmenį, komentuojantys 
veiksmą. 

Po šių eksperimentinių baletų Ž. Kokto sumanė, jo žodžiais, „pritaikyti savo 
epochos ritmui“ antikos siužetus, adaptuodamas ir sumodernindamas Sofoklio tekstus, 
vėliau tiesiog perkeldamas graikų mitą į mūsų laikus pjesėse „Orfėjas“, „Pragaro 
mašina“. XX a. Vakarų dramaturgai — Žanas Žirodu, Žanas Anujis, Žanas Polis 
Sartras, Judžinas O'Nilas, Tenesis Viljamsas ir daugelis kitų ieškojo mite pirmapra- 
džių etinių konfliktų, universalių bendražmogiškų situacijų. Po Pirmojo pasaulinio 
karo juos itin patraukė graikų mito fatališkasis aspektas, neišvengiamo likimo momen- 
tas. Graikų tragiško mito apibendrinanti situacija minėtų autorių kūriniuose pritai- 
koma mūsų laikų tikrovei, jų veikėjai kalba pabrėžtinai kasdieniškai, jie amžini ir 
kartu šiuolaikiški. 

„Orfėjas“ — paradoksaliausia tiek Ž. Kokto, tiek viso dvidešimto amžiaus Va- 
karų teatro pjesių. Autorius iki pabaigos išlaiko pagrindinę mito siužetinę liniją apie 
poetą burtininką, nusileidusį į požeminę Hado karalystę parsivesti iš ten savo mirusios 
žmonos Euridikės. Tačiau Ž. Kokto tragiško farso herojai vilki mūsų amžiaus tre- 
čiojo dešimtmečio žmonių drabužiais, gyvena modernioje viloje, juos saugo ir jiems 
tarnauja angelas Ertebizas. Mirtis — tai elegantiška jauna moteris baliniu tualetu, 
įžengianti į kambarį pro veidrodį. Ją lydi du mirties angelai baltais medikų chalatais 
ir guminėmis pirštinėmis, kuriomis jie, kaip ir Mirtis, praskiria sidabrinį veidrodžio 
paviršių. Veikėjai kybo ore, arklys stuksena paslaptingus ženklus, Orfėjo iššifruojamus 
pagal spiritistinį alfabetą. (Čia galima įžvelgti siurrealistų „automatinio rašymo“ 
parodiją.) Tragiški ir farsiniai elementai pjesėje organiškai susipina, lyrinėj plotmėj 
analizuojamos amžinos meilės, mirties, neišvengiamo likimo temos, parodomas poetinės 
sąmonės tragizmas neapykantos ir abejingumo pasaulyje. Orfėjo mitas — tai mitas 
apie nužudytą poetą, grožį ir dvasingumą. Perteikdamas šį mitą modernia groteskine 
forma, autorius parodo jo aktualumą savo laikams ir savo aplinkai. Ž. Kokto „Orfė- 
jas“ tapo itin populiarus po 1950 m., kai pagal šią pjesę buvo pastatytas filmas. 

Būdinga Ž. Kokto dramaturgijai veiksmo ir aistros įtampa matoma jo romanti- 
nėse dramose, parašytose viduramžių ir vėlyvesniųjų laikų legendų bei istorinių 
siužetų pagrindu. Jose autorius nagrinėja filosofinę gyvenimo kaip žaidimo ir regi- 
mybės temą. Protestas prieš veidmainingą buržuazinę moralę ryškus Ž. Kokto mono- 
dramoje „Žmogaus balsas“ ir pjesėje „Baisūs tėvai“. Naujai sudėdamas melodramos 
akcentus, Ž. Kokto tarsi pakelia buržuazinio gyvenimo prozą iki tragedijos aukštumų, 
atskleidžia personažų jausmus ekstremalioje situacijoje. Išmėginęs įvairias dramos 
formas — monodramą, pjesę-baletą, burleskinę fantaziją, romantinę dramą, melodramą 
bei šiuolaikinę graikų mito interpretaciją, Ž. Kokto liko vienu drąsiausių eksperi- 

mentatorių, sugebančių svarstyti rimtus ir reikšmingus klausimus XX a. teatrui 
būdinga kalba. 

Naujos teatro kalbos ieškojimai sprendžiant aktualias epochos problemas, ryškūs 
žymaus vokiečių dramaturgo ir poeto Bertolto Brechto (1898—1956) epinėje dra- 
moje bei teatre. B. Brechtas vadino savo teatrą epiniu, nes įprastines draminės išraiš- 
kos formas — veiksmą ir dialogą — pakeitė pasakojimu. Kurdamas naujojo teatro 
estetiką, B. Brechtas rėmėsi marksistine teorija. Jis pareiškė, jog kaip tik Karlo Markso 
„Kapitale“ rado teisingą visuomenės dėsnių aiškinimą. Jo tikslas sutapo su marksistų 
tikslais, kadangi savo kūriniais jis norėjo ne tik aiškinti pasaulį, bet ir jį keisti. Todėl 
B. Brechtas tapo žymiausiu socialistinio realizmo atstovu XX amžiaus teatre. Jis 
stengėsi įkūnyti Maksimo Gorkio revoliucinio meno principus. Tai aiškiai pastebima 
M. Gorkio romano „Motina“ sceniniame variante, kurį B. Brechtas parašė 1932 m. 
B. Brechto revoliucinės idėjos reiškiamos epinės dramos forma. Teatras, jo nuomone, 
turįs meninėmis priemonėmis perteikti visuomeninės raidos dėsnių esmę, atskleisti 
reikšmingus istorinius konfliktus, parodyti individo likimo priklausomumą nuo isto- 
rinių įvykių. Užsibrėžęs tikslą veikti žiūrovo protą, o ne jausmus, jis atsisakė tikro- 
viškumo iliuzijos, kuria rėmėsi aristoteliškasis „draminis“ teatras. Jeigu draminiame 
teatre Žiūrovas yra veiksmo dalyvis, viską emocionaliai išgyvenantis, tai svarbiausias 
epinio teatro tikslas — Žžadinti ne žiūrovo emocijas, o kritinį mąstymą. B. Brechto 
epiniame teatre visai naujas, XX a. intelektualiniam menui būdingas žiūrovo ir meni- 
nės realybės santykis. Kai žiūrovas mano, jog scenoje vyksta „tikri“ įvykiai ir veikia 
„tikri“ žmonės, jis tarsi susitapatina su jais, pamiršta, kad tai autoriaus sukurti per- 
sonažai, įkūnijantys tam tikrą idėją. O B. Brechtas nuolat primena žiūrovui, jog jis 
mato ne tikrovę, o autoriaus ir aktorių perpasakotą tikrovės vaizdą. Epinis teatras 
pagrįstas atsiribojimo efektu, kuriančiu distanciją tarp scenos ir žiūrovo. Siekdamas 
atsiribojimo efekto, B. Brechtas atsisako įprastinės dramos kompozicijos, kai kiekvienas 
veiksmas yra išbaigta draminio veiksmo dalis ir logiškai paruošia toliau einantį. Epi- 
nėje dramoje veiksmą dažnai pakeičia pasakojimas, susidedąs iš atskirų epizodų, per 
kuriuos atsiskleidžia kūrinio socialinė idėja. Amerikiečių kritikas Dž. Gasneris knygoje 
„Forma ir idėja šiuolaikiniame teatre“* teigia, kad epinis teatras stengiasi parodyti 
atskiras socialinės tikrovės puses, „o kad pademonstruotume mašinos dalių darbą, 
ją reikia išmontuoti, neparodant bendro jos vaizdo“. Tuo paaiškinamas B. Brechto 
dramų kompozicijai būdingas epizodiškumas. Be to, į dramą įvedami komentarai, 
„zongai“ — dainos, baladės, pasakotojo samprotavimai. Parabolės, mito, Rytų legendų 
siužetai taip pat padeda sukurti atsiribojimo efektą — žiūrovas domisi ne pačia 
intriga bei įvykiais, o kartu su autoriumi juos analizuoja. Ši teorija įdiegiama jo dra- 
maturgijoje, atnešusioje jam pasaulinę šlovę. Dauguma garsiųjų B. Brechto pjesių 
parašytos jau žinomų literatūros kūrinių bei legendų motyvais: „Opera už tris skati- 
kus“ sukurta pagal XVIII a. anglų rašytojo Džono Gėjaus „Elgetų operos“ siužetą, 
„Motušė Kuraž ir jos vaikai“ — pagal XVII a. vokiečių autoriaus Hanso Jakobo 
Grimelshauzeno romanų ciklą apie Trisdešimties metų karą, pjesėje „Geras žmogus 


* Gassner J. Form and Idea in Modern Theater, New York, 1956, p. 112. 

iš Sezuano“ vartojama žinoma kinų parabolė. Jose autorius smerkia karą ir išnau- 
dojimą, parodo, kaip sunku likti doru žmogumi veidmainyste ir blogiu pagrįstoje 
visuomenėje. B. Brechtas dažnai atsisako klasikinei dramai būdingos atomazgos, kai 
herojus praregi ir pripažįsta savo klaidas. Pavyzdžiui, motušė Kuraž, kare netekusi 
visų savo vaikų, ir toliau tiki, kad karas jai pelningas. Taigi dramaturgas palieka 
žiūrovui kritiškai vertinti heroję. Jis ištęsia šios dramos veiksmą iki dvylikos metų, 
pasakoja motušės Kuraž istoriją, pateikdamas atskirus jos gyvenimo epizodus. Dra- 
maturgas sunkią atsakomybę už blogį perkelia nuo individo visuomenei, parodydamas, 
jog netgi geras Žmogus išnaudotojiškoje visuomenėje pasidaro blogas. Ši idėja itin 
ryški pjesėje „Geras žmogus iš Sezuano“. Kartu B. Brechtas buvo įsitikinęs, kad 
atskiras individas negali būti laimingas, kai kenčia visi. Konfrontuodamas žmogų ir 
istoriją, dramaturgas parodo žmogų kaip aktyvų istorijos kūrėją, herojų vaizduoja 
pasirinkimo ir veiksmo laisvę teikiančioje situacijoje. Tokia situacija sukurta dramoje 
„Galilėjaus gyvenimas“, kur mokslininko kompromisas su reakcija vertinamas kaip 
jo tragiška kaltė, padariusi daug žalos mokslo ir visuomenės raidai. B. Brechto drama- 
turgija, jo režisūrinė veikla (ypač 1949—1956 metais paties įsteigtame teatre „Ber- 
lyno ansamblis“) padarė didžiulį poveikį pasaulinės dramos ir teatro raidai. 

Būdingas XX a. literatūros ir meno siekimas jungti viename audinyje estetines, 
filosofines ir psichologines problemas, grožinius vaizdus ir apmąstymus apie juos atsi- 
spindi italų dramaturgo, romanų autoriaus ir novelisto Luidžio Pirandelo (1867— 
1936) kūryboje. L. Pirandelo keliamos problemos glaudžiai siejasi su Vakarų teorinės 
minties pastangomis išsiaiškinti sąmonės procesus, stimuliuojamus naujų visuomeninių 
bei istorinių sąlygų. Jo, kaip menininko ir mąstytojo, pasaulėjauta pesimistiška. 
Individualios psichologijos analizė L. Pirandelo dramose, romanuose ir novelėse 
leidžia daryti apibendrinančias išvadas apie žmogaus sąmonės nepastovumą, tiesos 
iliuzoriškumą bei sąmonėje kilusių iliuzijų tikroviškumą. Moraliniai sukrėtimai, 
teigia dramaturgas, skatina ieškoti prieglobsčio susikurtų iliuzijų pasaulyje. Bet tai 
nereiškia, kad autorius apskritai neigia objektyvią tikrovę. Ši tikrovė užmaskuota, jos 
neįmanoma pažinti, tačiau ji egzistuoja nepriklausomai nuo žmonių sąmonės. Trans- 
formuodamas tikrovę pagal savo sąmonės formą, žmogus vis tiek turi su ja skaitytis. 
Teoriniame straipsnyje „Humorizmas“ (1908) L. Pirandelas teigia, jog menas turįs 
būti ne gyvenimo kopija, o priemonė atskleisti žmogaus esmę, ją apnuoginti. Apnuo- 
ginimo priemonė — humoras, kurį autorius supranta kaip groteską. Dramaturgo 
tikslas — atskleisti tragiškus konfliktus paradoksalia forma, vaizduoti žmogaus gyve- 
nimą kaip tragišką bufonadą. Pjesėje „Taip yra (jeigu jums taip atrodo)“ ir „Gyve- 
nimas, kurį tau duodu“ autorius akcentuoja tiesos, požiūrio reliatyvumą, iškelia tik- 
rovės tragizmą, skatinantį ieškoti prieglobsčio iliuzijose, bet kartu jas negailestingai 
griaunantį. Taip atsiranda visai L. Pirandelo dramaturgijai būdingas iliuzijos ir 
tikrovės konfliktas, dominuojanti „veido ir kaukės“ tema. Jo sukurtų „išmintingų 
pamišėlių“ beprotybė įgauna filosofinę prasmę. L. Pirandelo herojai — savianalizės 
maniakai, dvidešimto amžiaus hamletai, ieškantys išeities iš juos supančio blogio. Ši 
originali asmenybės koncepcija įkūnyta dramoje „Henrikas IV“, kuri ypač išgarsino 
L. Pirandelą kaip dramaturgą. Herojaus beprotybė — tai bėgimas nuo savęs paties 

ir kitų savo amžiaus žmonių, ironija ir panieka žlugdančių bet kokį nuoširdumą. 
Dramos situacija leidžia autoriui analizuoti visada jį dominusius sveiko proto ir be- 
protybės, iliuzijos ir tikrovės klausimus. Henrikas IV — nepaprastai jautrus ir nuo- 
širdus žmogus. Jo buvę draugai pabrėžia vieną jo charakteringą ypatybę — gebėjimą 
pažvelgti į save iš šalies, kritiškai vertinti savo poelgius bei jausmus. Dėl to jis itin 
niekinamas aplinkinių žmonių, mylimos moters. Karnavalinis maskaradas jam tampa 
tikrove, kurioje įtvirtinami jau egzistuojantys gyvenime santykiai. Dramaturgui rūpi 
ne tiek pačią beprotybę išaiškinti, kiek atskleisti išminties ir beprotybės santykį. Po 
dvylikos metų atgavęs atmintį, herojus toliau vaidina beprotį. Gyvenimas — tai mas- 
karadas, „kur kiekvienas nešioja kaukę, nesuprasdamas, kad ji yra jo tikrasis veidas“. 
Apsimetęs bepročiu, jis turi tikslą pasijuokti iš savo buvusių „draugų“, atkeršyti jiems 
už savo skriaudą. Henriko IV paveikslas ryškiausiai įkūnija autoriaus požiūrį į savo 
epochos žmogų kaip į kenčiančią neurotišką asmenybę. Tos neurozės priežastis — 
tragiški tikrovės prieštaravimai. Ar įmanoma tokia meno forma, kuri išreikštų tikrąją 
žmogaus gyvenimo esmę — tai klausimas, dominantis L. Pirandelą, mąstytoją ir me- 
nininką. Jis teigia, jog menas turi atspindėti tikrąjį žmogaus veidą ir tikrąjį gyvenimo 
tragizmą, ir savo teatrą vadina „veidrodžio teatru“, nes jame žmogus susiduria akis 
į akį su pačiu savimi. Pagrindiniai L. Pirandelo estetikos principai atsispindi dramoje 
„Šeši personažai ieško autoriaus“, kurioje gretinamos dvi tikrovės — meno ir gyvenimo, 
iškeliama meninės realybės autonomija, jos pranašumas prieš gyvenimo realybę. 
L. Pirandelo iškeltos iliuzijos ir tikrovės, meno ir gyvenimo santykio problemos tapo 
esminėmis XX a. Vakarų dramaturgijos problemomis. Tokie dramaturgai kaip Ed- 
vardas Olbis ir Žanas Ženė tiesiogiai remiasi jo estetikos ir teatro principais, atskleis- 
dami iliuzoriškų vertybių pasaulyje gyvenančio žmogaus tragediją. 

Iliuzijos ir tikrovės konfliktas savitai įprasminamas žymaus airių dramaturgo 
Džono Milingtono Singo (1871—1909) kūryboje. Šis konfliktas ryškiai atsiskleidžia 
jo geriausioje pjesėje „Šaunuolis iš Vakarų pakrantės“. Nors autorius ją pavadino 
ekstravagantiška komedija, vis dėlto pats pripažino, kad „pažiūrėjus į ją iš tam tikro 
taško, ji visai rimta“. M. Gorkis, aukštai vertinęs šią Dž. M. Singo dramą, pastebėjo, 
kad joje komizmas natūraliai pereina į tragizmą, o baisūs dalykai taip pat lengvai 
pasidaro komiški. Tai itin akivaizdu Krisčio paveikslo traktavime. Jis atrodo juokingas, 
kai žiūri į veidrodį ir pirmąkart pastebi, jog yra gražus, kai pasigardžiuodamas valgo 
merginų atneštą vištieną ar puikuojasi apsirengęs Šono drabužiais. Bet koks didelis 
jo asmenybės tragizmas, kai, išsivadavęs iš krikščioniško klusnumo vergijos, jis žūt 
būt nori išsaugoti Peginės meilę ir didvyrio garbę tėvo mirties kaina. Kristis praauga 
savo aplinką, jis negali grįžti pas tėvą, bet taip pat negali likti ir kaime, kurio gyven- 
tojai grasino jį žiauriai nubausią. Problemiška pjesės atomazga visai nebūdinga 
komedijos žanrui — čia nėra „laimingos pabaigos“. Tai vienintelė Dž. M. Singo 
pjesė, parodanti iliuzijos triumfą, jos savotišką pergalę prieš tikrovę. Krisčio melas ir 
aplinkinių iliuzijos padeda jam atgimti ir pradėti naują gyvenimą. Tačiau jo didvy- 
riškumui pasireikšti nėra sąlygų, ir čia mes juntame karčią autoriaus ironiją. Iliuzijos 
ir tikrovės konfliktas, artimas ibseniškai tiesos ir melo temai, kiek kitaip sprendžiamas 

Dž. M. Singo dramoje „Slėnio sutemose“, kurios herojė sukyla prieš žmogaus orumą 
žeminančias sąlygas ir pasirenka laisvą klajoklišką gyvenimą. 

Romantika bei žmogaus kovos su likimu tragizmu dvelkia Dž. M. Singo tragedijos 
„Jūros raiteliai“ ir „Sielvartų Diedrė“, kur autorius remiasi mitiniais keltų sagų 
motyvais. Dž. M. Singas neapsiribojo nacionalinėmis problemomis. Jis sugebėjo 
suteikti airiškai tematikai platų bendražmogišką skambesį. Tuo dramaturgas praturtino 
ne tik airių, bet ir pasaulinį teatrą. 

Prancūzų filosofo ir rašytojo Žano Polio Sartro dramaturgija atstovauja savitam 
intelektualiajam mūsų epochos teatrui. Filosofinė-moralinė Ž. P. Sartro dramų 
problematika lėmė jų meninę formą. Jo meninė kūryba glaudžiai siejasi su egzisten- 
cializmo filosofija, tačiau klaidinga būtų ją vertinti vien kaip tam tikrų teorinių 
minčių iliustraciją. Ž. P. Sartras ne tik filosofas, bet ir talentingas menininkas, sukūręs 
ryškius herojų paveikslus, aštrias gyvenimiškas situacijas. Keldamas egzistencializmo 
filosofijai būdingą laisvo pasirinkimo problemą, jis kuria vadinamąjį „situacijų 
teatrą“: „Jeigu tiesa, kad Žmogus yra laisvas duotoje situacijoje ir pats save pasirenka, 
tai teatre reikia parodyti paprastas žmogiškas situacijas ir jose galimą pasirinkimo 
laisvę /.../ Teatre būtina vaizduoti charakterį formavimosi procese, pasirinkimo ir 
laisvo apsisprendimo momentu“*,— rašė Ž. P. Sartras kritikos veikale „Situacijos“. 
Situaciją jis lygina su spąstais, į kuriuos pakliuvęs kiekvienas pats ieško sau išeities. 
Kiekvieno personažo esmė atsiskleidžia per jo pasirinkimą. Ši pasirinkimo laisvė 
ir leidžia dramaturgui parodyti herojaus vidinius konfliktus, jo svyravimus bei 
kančias. 

Pirmieji Ž. P. Sartro kūriniai teatrui buvo parašyti niūriais hitlerinės okupacijos - 
ir pokario metais. Jų centre — laisva asmenybė, nepasiduodanti sąlygoms ir likimui. 
Pjesėmis dramaturgas apeliavo į savo tautiečių sąmonę, reikalavo aktyvia veikla 
įrodomo apsisprendimo. Jo pirmoji drama „Musės“ pagal Eschilo „Orestėjos“ siužetą 
buvo pastatyta Paryžiuje 1942 m. Transformuodamas antikinę likimo tragediją, 
autorius pabrėžia Oresto laisvai pasirinktą maištą prieš prievartą. Jo pasirinkimas 
kartu užtvirtina ir kitų Žmonių teisę būti laisviems. Nužudęs despotą Egistą ir Klitem- 
nestrą, jis išveda iš Argoso muses-erinijas, kaip kadaise fleitininkas išvedė iš Siroso 
žiurkes. Paskutinėje scenoje Orestas kreipiasi į Argoso gyventojų minią, kviesdamas 
pradėti naują gyvenimą: „Žmonės, aš jus myliu ir dėl jūsų aš nužudžiau. Sudie, mano 
žmonės, pasistenkite gyventi: čia visa nauja, visa reikia pradėti iš naujo“.** 

Pjesėje „Prie užrakintų durų“ individo ir visuomenės santykis sprendžiamas 
abstrakčia racionalistine forma. Neįprasta pjesės situacija — veiksmas vyksta sumo- 
dernintame pragare — leido dramaturgui nepaisyti socialinių ryšių, konkrečių gyve- 
nimo sąlygų. Personažai veikia už konkrečių laiko ir erdvės ribų, jų moraliniai bruožai 
traktuojami kaip universalios kategorijos. Tačiau ir po sąlygiška, matematinės teoremos 
principu pagrįsta pjesės forma galima įžvelgti gyvenimo padiktuotą nusikaltimo ir 


* Sartre J. P. Situations I. Paris, 1947, p. 36- 
e» Sartre J. P. Thėūtre. Paris, 1947, p. 109. 

bausmės temą. Artėjant fašizmo krachui, Ž. P. Sartras sprendžia žmogaus atsakomybės, 
jo pasmerkimo už nusikaltimus klausimą. 

Pokario laikotarpiu Ž. P. Sartro dramaturgijoje pastebimas posūkis į politinę 
tematiką. Pirmoji pokario drama „Nepalaidoti mirusieji“ sprendžia žmogaus laisvo 
pasirinkimo problemą ne abstrakčioje egzistavimo sferoje, o aktualios Pasipriešinimo 
kovos aplinkybėmis. Aštri draminė situacija įgauna ryškų politinį pobūdį, herojų 
pasirinkimas atskleidžia ne tik jų moralinį veidą ir valios jėgą, bet kartu parodo istorinę 
jų pasirinkimo prasmę tragišku Prancūzijai momentu. Herojų mirtis pjesės pabaigoje 
suprantama kaip jų moralinė pergalė (daugelio šalių teatrų pastatymuose ši drama 
buvo pavadinta „Nugalėtojai“ ). 

Siekimas socialiai įprasminti moralinę atsakomybę už aplinkui esantį blogį 
matomas Ž. P. Sartro dramose „Garbingoji kekšė“, „Velnias ir viešpats dievas“, 
„Altonos atsiskyrėliai“. Ž. P. Sartro dramaturgijoje filosofinės ir visuomeninės pozicijos 
prieštaravimai ne tokie aštrūs kaip teoriniuose bei prozos veikaluose. Aukštindamas 
aplinkybėms ir likimui nenusilenkiančią laisvą asmenybę, dramaturgas smerkia pasy- 
vumą, teigia aktyvų humanizmą. Ž. P. Sartro dramaturgija turėjo įtakos tolimesnei 
Vakarų intelektualiosios dramos raidai. 

Ypatinga vieta XX a. Vakarų teatro istorijoje tenka dramaturgams, mėginusiems 
sujungti natūralistinės, eksperimentinės, psichologinės-probleminės dramos ir klasikinės 
likimo tragedijos formas. Toks dramaturgas buvo amerikiečių nacionalinės dramos 
tėvas Judžinas O'Nilas (1888— 1953). Jeigu Ž. Kokto klasiką traktavo laisvai, kai 
kada netgi transformuodamas jos įvaizdžius į groteską, tai J. O'Nilas pakėlė savo laiko 
kasdienybę į mitinio didingumo aukštumas. Jo dramų herojai — jūreiviai, uosto pros- 
titutės, Naujosios Anglijos fermeriai — savo aistrų jėga prilygsta antikinės likimo 
-tragedijos personažams. J. O'Nilas naujai supranta tragizmą, teigia, jog Žmogaus vertę 
lemia ne jo socialinė padėtis, o dvasinis pasaulis. Dramaturgas norėjo tapti „Amerikos 
Eschilu“, sukurti tokią tragediją, kuri išreikštų šiuolaikinio Žmogaus gyvenimo esmę. 
J. O'Nilo žodžiais, pagrindinė ir vienintelė dramos tema — žmogaus kova su likimu. 
Jeigu klasikinėje tragedijoje buvo vaizduojama žmogaus kova su likimo lėmėjais dievais, 
tai dabar likimas įkūnytas žmogaus pasąmonėje slypinčiose jėgose, protu nesuvokia- 
muose troškimuose. Pirmųjų jo dramų — „Troškulys“, „Kursas į Rytus nuo Kardifo“, 
„Karibų mėnesiena“ — herojai, nešdami sunkią jūreivių gyvenimo naštą, negali jos 
nusimesti, nes jūra įkūnija nenumaldomą likimo galią. Pabrėžtinai natūralistinis aplin- 
kos traktavimas, šiurkštus jūreivių žargonas šokiravo amerikiečių publiką, įpratusią 
matyti scenoje jaukius miesčionių butus arba romantiškus auksinių Vakarų peizažus. 
Žmogaus bejėgiškumas likimo akivaizdoje įgauna itin tragišką pobūdį tokiose ankstyvojo 
laikotarpio dramose kaip „Už horizonto“, „Anė Kristi“. Tačiau J. O'Nilo herojai nėra 
pasyvios aukos, jie išlieka stoiškai didingi pačiose tragiškiausiose situacijose. Eksperi- 
mentinėse pjesėse „Imperatorius Džonsas“, „Gauruotoji beždžionė“, „Didysis dievas 
Braunas“ autorius atskleidžia asmenybės susiskaidymą, jos degradaciją bedvasėje ir 
mechaniškoje kapitalistinio pasaulio aplinkoje. Šios pjesės liudija naujų išraiškos 
priemonių ieškojimus, orientaciją į sąlygišką dramą, artimą vokiečių ekspresionizmui. 
J. O'Nilas pirmasis perkėlė į dramą vidinį monologą, paprastai vartojamą tik epiniuose 

veikaluose. Pats mąstymo procesas, o ne vien žodinė minčių išraiška tapo dramaturgo 
vaizdavimo objektu dramoje „Keista interliudija“, kur ilgi herojų monologai ir replikos 
į šalį perteikė jų slaptas mintis. 

J. O'Nilo kūrybos viršūnė — tai jo probleminės psichologinės dramos „Meilė po 
guobomis“ ir „Elektrai skirta gedėti“, įkūnijančios artimą graikų likimo tragedijai 
gyvenimo koncepciją. Nors čia matome konkrečią Naujosios Anglijos aplinką, šis 
konkretumas yra priemonė išreikšti universalioms problemoms. Herojai žavi aistrų jėga, 
gyvena paklusdami pirmapradžiams meilės ir neapykantos instinktams. Eschiliškosios 
dramos struktūra bei tragizmo samprata ryškiausiai atsispindi J. O'Nilo trilogijoje 
„Elektrai skirta gedėti“, kurioje „Orestėjos“ siužetas perkeliamas į XIX a. pabaigos 
JAV gyvenimo dirvą. Dramaturgas rašė norėjęs šioje tragedijoje pateikti „psichologinę 
graikų likimo tragedijos interpretaciją“. Trilogijos dalys, konflikto bei siužeto raida 
atitinka Eschilo „Orestėjos“ dalis, o pagrindiniai herojai — Ezra Menonas, jo žmona 
Kristina, jos mylimasis kapitonas Brantas, sūnus Orinas ir duktė Lavinija yra Agamem- 
nono, Klitemnestros, Egisto, Oresto bei Elektros atitikmenys. Kaip ir Eschilo Atrėjai, 
jie siejami giminystės ryšių, o Amerikos Pilietinis karas yra Graikijos ir Trojos karo 
paralelė. Tik J. O'Nilas kartais atitolsta nuo mito, jo tragedijoje vaikai nenužudo 
motinos — ji nusižudo pati, negalėdama pakelti kančios. Amerikiečių dramaturgas, ne 
taip kaip Eschilas, į pirmą vietą iškelia Elektros-Lavinijos paveikslą. Incesto motyvas 
akcentuoja Lavinijos tragizmą ir kaltės jausmą. Dramos pabaigoje ji užsidaro namuose, 
pasmerkia save vienatvei, kurią supranta kaip atpildą. Klasikinės tragedijos atomazgą,— 
herojaus mirtį ir kartu jo kančių pabaigą, — J. O'Nilas pakeičia, parodydamas jo 
kančios permanentiškumą. 

J. O'Nilo metodas — visų XX a. dramos formų sintezė. Perėmęs klasikinės trage- 
dijos, psichologinės charakterių dramos bei sąlygiškojo teatro patirtį, jis sukūrė savitą 
dramos formą, kurioje realios figūros ir situacijos įgauna simbolišką, universalią prasmę. 
Natūralizmo ir simbolikos sintezė matoma vienoje paskutiniųjų J. O'Nilo dramų „Ir 
ateina ledų pardavėjas“, parašytoje M. Gorkio pjesės „Dugne“ įtakoje. 

J. O'Nilo tėvynainis Tenesis Viljamsas (1914— 1983), žymiausias amerikiečių 
pokario dramaturgas, toliau vysto psichologinės dramos žanrą. Jo dėmesio centre — 
dvasiniai herojų išgyvenimai, asmenybės susikurtų iliuzijų ir tikrovės konfliktas. 
Viename interviu T. Viljamsas pareiškė esąs „senamadis romantikas“, kurį stumia į 
neviltį meilės nepastovumas, žmonių nesugebėjimas gyventi santarvėje. Žmogaus 
jausmų, jo vidinio pasaulio grožis T. Viljamso iškeliamas kaip kontrastas brutaliai 
tikrovei, todėl jo dramose meilės ir emocinės įtampos lyrinės scenos jungiamos su 
šokiruojančiais smurto ir neurotiškų ekscesų vaizdais. Šie bruožai matomi jau pirmoje 
pokario dramoje „Stiklinis žvėrynas“, kur keista stiklinių žvėrelių kolekcija simbolizuoja 
herojės Lauros iliuzijų pasaulį. Tačiau šis trapus pasaulis sudūžta, kai tik prie jo 
prisiliečia žiauri kasdienybė. Dramos pastabose autorius išdėstė „plastinio teatro“ 
programą, atmetančią fotografišką tikrovės kopiją, reikalaujančią transformuoti 
gyvenimą į naują meninę realybę, pasitelkiant muziką, šviesą, spalvos kontrastus. 
Stengdamasis suteikti apčiuopiamus kontūrus dvasinio pasaulio reiškiniams, T. Vil- 
jamsas vartoja daiktų, garso bei muzikos motyvų, spalvos simboliką. Žymiausios dramos 

„Geismų tramvajus“ pradžioje pagrindinė veikėja Blanša lyginama su plaštake, balta jos 
drabužių spalva kontrastuoja su niūria skurdaus Niu Orleano priemiesčio aplinka. 
Blanšos antagonistas Stenlis Kovalskis charakterizuojamas ryškiai raudona arba žalia 
spalvomis. Kaip akompanimentas skaudiems herojės prisiminimams karštligiškai karto- 
jamas polkos motyvas, įkūnijąs jos pasąmonėje glūdinčius kompleksus, nerealizuotų 
meilės geismų tragediją. Aukščiausios draminės įtampos momentais girdimas trau- 
kinio dundėjimas — leitmotyvinis simbolis — iškelia į paviršių Blanšą kankinančias 
aistras, jos neįgyvendinamus troškimus. Autorius svyruoja tarp švelnios ironijos ir 
užuojautos savo herojei. Kai Blanša išvežama į psichiatrinę ligoninę, jaučiame, kad 
žuvo ištisas senosios Pietų valstijų kultūros pasaulis. T. Viljamsas su nostalgija žvelgia 
į dvasinių vertybių žlugimą brutalios civilizacijos akivaizdoje. Būdinga dramaturgui 
tikrovės samprata išreiškiama dramoje „Realybės kelias“ (1953), kurioje labiausiai 
akcentuojamas filosofinis-romantinis gėrio ir blogio konfliktas. Veiksmas vyksta alego- 
riniame mieste — Camino Real!, simbolizuojančiame buržuazinės civilizacijos aklavie- 
tę. Už miesto sienų prasideda karališkasis svajonių ir vilties kelias, kuriuo išeina pjesės 
herojus, lydimas Don Kichoto ir Sančo Pansos. Tai vienintelis dramaturgo kūrinys, 
vaizduojantis kilnios svajonės pergalę. 

Neapykantos ir meilės, smurto ir švelnumo kontrastas itin ryškus dramoje 
„Orfėjas nusileidžia į pragarą“ — originslioje graikų mito modernizacijoje. Priešingai 
Ž. Kokto, T. Viljamsas neįveda fantastinių-siurrealistinių triukų, Velo-Orfėjo mir- 
tį sieja su konkrečiomis JAV pietinų valstijų socialinėmis problemomis. Teisingumo 
ir grožio, meilės ir poezijos ilgesys, kilnios svajonės ir žiaurios tikrovės antitezė — 
tai Tenesio Viljamso teatro bruožai. 

Čia pristatomi autoriai atstovauja būdingiausioms dvidešimto amžiaus dramos 
tendencijoms. Jų kūriniai liudija nenutrūkstamą tradicijos ir novatoriškumo ryšį, 
byloja apie skaudžius nūdienio buržuazinio pasaulio prieštaravimus ir atskleidžia juos 
savita kūrybine maniera. 


GALINA BAUŽYTĖ-ČEPINSKIENĖ 

PAAIŠKINIMAI 


ŽANAS KOKTO (1889—1963) 


Jean Cocteau 


Prancūzų dramaturgas, poetas ir prozininkas, kino scenaristas ir režisierius, esė 
autorius. Kūrybinį kelią pradėjo eilėraščiais (rink. „Gerosios Vilties kyšulys“, 1919; 
„Odė Pikasui“, 1919; „Žodynas“, 1922; poema „Choralas“, 1923; rink. „Opera“, 
1927). Ž. Kokto poezijoje susipynę kubizmo, dadaizmo ir siurrealizmo bruožai. 
1944 m. pasirodę eilėraščiai „Oraduro balius“ ir „1944-jų rugpjūčio 25“ parašyti patrio- 
tine ir antifašistine tema. 

Ž. Kokto dramaturgija skirstoma į šešias pagrindines grupes. Pirmoji grupė — 
pjesės-baletai: „Žydrasis dievas“ (1911), „Paradas“ (1917), „Jautis ant stogo“ (1920), 
„Eifelio bokšto jaunavedžiai“ (1921). Antrajai grupei priklauso mitiniais bei klasi- 
kiniais siužetais pagrįstos dramos: „Antigonė“ (1922), „Edipas karalius“ (1925), 
„Orfėjas“ (1925), „Pragaro mašina“ (1932), kuriose dramaturgas pirmąkart pran- 
cūzų teatre sujungia graikų tragedijos elementus su dabartimi, ieško antikos ir šiuolai- 
kinės kultūros sąsajų. Atskirą grupę sudaro viduramžių „fejerijos“ — viduramžių 
legendų pagrindu parašytos pjesės, kurių įžymiausia — „Apvaliojo stalo riteriai“ 
(1937), vaizduojanti karaliaus Artūro dvaro riterio Galahado žygius ieškant šventojo 
Gralio. Savo poetika išsiskiria vadinamos neoklasikinės ir neoromantinės dramos, jose 
autorius siekia klasikinio ir romantinio stilių sintezės: „Reno ir Armida“ (1941), 
„Dvigalvis erelis“ (1946), „Bakchas“ (1952). Iš klasikinio teatro Ž. Kokto perėmė 
tris vienumus, iš romantinio — lyriškumą ir patetiką, V. Hugo dramoms būdingas 
antitezes. Pjesėse „Baisūs tėvai“ (1938), „Rašymo mašina“ (1940), „Abejingas 
gražuolis“ (1957) dramaturgas remiasi buržuazinės dramos bei melodramos princi- 
pais. Vienas pirmųjų Vakarų teatre Ž. Kokto įvedė monodramos žanrą, kuriam 
atstovauja jo garsioji pjesė „Žmogaus balsas“ (1930). Kai kurias savo dramas Ž. Kokto 
ekranizavo — tai „Poeto kraujas“ (1932), „Orfėjas “ (1950), „Orfėjo testamentas“ 
(1960) ir kt. Žymiausiuose savo romanuose — „Toma, naujas Tartiufas“ (1923) ir 
„Baisūs vaikai“ (1929) rašytojas kritikuoja militarizmą bei buržuazinės moralės 
veidmainingumą. 

Lietuvos televizija yra parodžiusi Ž. Kokto pjeses „Abejingas gražuolis“ (1976, 
1978) ir „Žmogaus balsas“ (1978). 

Orfėjas 


' Pagal antikos mitą Orfėjas, Trakijos karaliaus Eagro ir mūzos Kaliopės sūnus, 
nuostabiomis dainomis žavėdavęs klausytojus ir nuramindavęs įsisiautėjusius žvė- 
ris. Kai, įkandus gyvatei, mirė jo žmona Euridikė, dainius nukeliavo į mirusiųjų 
karalystę jos parsivesti. Euridikė jam buvo grąžinta su sąlyga, kad jis neatsigręš ir 
nepasižiūrės į ją, kol pasieks žemę. Orfėjas atsigręžė ir prarado Euridikę. Jį patį 
vėliau sudraskė bakchantės. 

Ž Azraelis — musulmonų mirties angelas. 

3 Aidas (Hadas) — graikų mitologijoje mirusiųjų karalystė. 


BERTOLTAS BRECHTAS (1898—1956) 


Bertolt Brecht 


Vokiečių rašytojas, dramaturgas, teatro veikėjas. Per Pirmąjį pasaulinį karą dirbo 
sanitaru karo ligoninėje. Karo metu pradėjo rašyti antimilitaristinius eilėraščius ir 
balades („Legenda apie mirusį kareivį“, 1918). 1918 m. B. Brechtas buvo išrinktas 
Augsburgo kareivių tarybos nariu. Pirmosiose pjesėse „Balas“ (1922), „Būgnai naktį“ 
(1922) dramaturgas smerkia karą, atskleidžia buržuazinės visuomenės amoralumą 
(pjesė „Būgnai naktį“ buvo apdovanota Kleisto premija). 1924 m. B. Brechtas atvyko 
į Berlyną, ėmė dirbti režisieriumi eksperimentiniame Makso Reinharto teatre. Nemažą 
įtaką jaunajam B. Brechtui turėjo vokiečių dramaturgai ekspresionistai, atsisakę kurti 
tikroviškumo iliuziją scenoje, siekę tiesiogiai veikti žiūrovą publicistinėmis, oratorinėmis 
priemonėmis. 1928 m. dramaturgas lankė marksistinę darbininkų mokyklą, savarankiš- 
kai studijavo „Kapitalą“. Marksistinės ideologijos poveikis, konkreti kapitalistinių 
santykių kritika ryški dramose „Ar tas kareivis, ar kitas“ (1927), „Mahagonio miesto 
iškilimas ir žlugimas“ (1929), „Opera už tris skatikus“ (1928). Pagal tą patį siužetą 
B. Brechtas 1934 m. parašė „Romaną už tris skatikus“. Dramos „Šventoji Joana iš 
skerdyklų“ (1932), „Motina“ (1932) parašytos revoliucinės kovos bei liaudies revo- 
liucinio sąmonė jimo tema. Tuo pat metu B. Brechtas ėmė kurti „epinio teatro“ teoriją, 
kuri vėliau buvo išdėstyta jo pjesių pastabose, straipsniuose „Pramoginis teatras ar 
pamokomasis teatras“ (1939, liet. 1969), „Gatvės scena“ (1940, liet. 1969), „Mažasis 
teatro organonas“ (1949). 

Hitlerininkams paėmus valdžią, 1933 m. B. Brechtas emigravo į Šveicariją, 
vėliau gyveno Danijoje, Suomijoje, JAV. Emigracijoje jis sukūrė žymias antifašistines 
pjeses — „Teresos Karar šautuvai“ (1937, liet. 1967), „Trečiojo reicho skurdas ir 
neviltis“ (1938, fragmentai liet. 1967), taip pat savo geriausias dramas — „Motušė 
Kuraž ir jos vaikai“ (1939, liet. 1964), „Geras žmogus iš Sezuano“ („Der gute 
Mensch von Sezuan“, 1938— 1940, liet. 1964), „Galilėjaus gyvenimas“ (1938— 1939, 
liet. 1964), kurios laikomos jo talentingiausiais kūriniais. 1941 m. parašytoje pjesėje 
„Artūro Ui karjera“ dramaturgas išjuokė tipiškus fašistinio diktatoriaus bruožus. 

1948 m. B. Brechtas grįžo į Berlyną, kur su žmona aktore Helena Veigel 1949 m. 
įkūrė teatrą „Berliner Ensemble“. Čia savo ir kitų dramaturgų pjesių pastatymuose jis 
ir įgyvendino epinio teatro principus. Po „Berliner Ensemble“ gastrolių Prancūzijoje, 
Anglijoje, Austrijoje, Čekoslovakijoje, Lenkijoje, Tarybų Sąjungoje ir kitose šalyse 
B. Brechto epinis teatras plačiai išgarsėjo. 

Ne viena B. Brechto drama pastatyta ir mūsų respublikoje. 1963 m. Vilniaus 
Valstybiniame Rusų dramos teatre buvo pastatyta pjesė „Ponas Puntila ir jo tarnas 
Matis“, o 1964 m. Valstybiniame Kauno dramos teatre — „Opera už tris skatikus“. 
1975 m. Klaipėdos dramos teatre buvo pastatyta B. Brechto drama „Motušė Kuraž 
ir jos vaikai“. 


LUIDŽIS PIRANDELAS (1867— 1936) 
Luigi Pirandello 


Italų dramaturgas, novelistas, romanistas. Kūrybinį kelią pradėjo eilėraščiais (rink. 
„Džiugus skausmas“, 1889) ir apsakymais (rink. „Meilė be meilės“, 1894). Pirmieji 
kūriniai, tarp jų ir sicilietiškąja tarme parašytos pjesės „Gniaužtai“ (1910), „Liola“ 
(1916) atspindi itališkojo verizmo tradicijas, vaizduoja varguomenės gyvenimą, rodo 
autoriaus domėjimąsi psichologinėmis problemomis. 1925 m. įkūrė Romoje „Teatro 
d'arte“ ir iki 1928 m. jam vadovavo. Savo brandžiausiose dramose L. Pirandelas 
atitolo nuo verizmo principų ir vis daugiau gilinosi į psichologines bei filosofines, esteti- 
nes problemas. Tai matoma dramose „Taip yra (jeigu jums taip atrodo)“ (1918), 
„Gyvenimas, kurį tau duodu“ (1924), „Šeši personažai ieško autoriaus“ (1921, liet. 
1973), „Henrikas IV“ (1922), „Kiekvienas savaip“ (1924), „Šiandien improvizuo- 
jame“ (1930). Iliuzijos ir realybės santykio problema keliama geriausiame L. Piran- 
delo romane „Velionis Matija Paskalis“ (1904, liet. 1969). 1932— 1937 metais rašytojas 
išleido du šimtus novelių bendru pavadinimu „Novelės kiekvienai metų dienai“. Už 
literatūrinę veiklą L. Pirandelas 1934 m. buvo apdovanotas Nobelio premija. 

1928 m. Kaune Valstybės teatras pastatė L. Pirandelo pjesę „Taip yra (jeigu jums 
taip atrodo)“, pavadintą „Šiaip ar taip“. 1944 m. Panevėžio dramos teatre, o 1977 m. 
Klaipėdos dramos teatre buvo pastatytas „Henrikas IV“, 1976 m. Kauno dramos 
teatre — pjesė „Šeši personažai ieško autoriaus“. 


Henrikas IV 


Trijų veiksmų tragedija. Pirmąkart pastatyta Milane 1922 m. ir tais pačiais metais 
išspausdinta. 


' Henrikas IV (1050—1106) Vokietijos karalius (nuo 1056 m.), Šv. Romos imperijos 
imperatorius (nuo 1084 m.). Kariavo su vokiečių kunigaikščiais, vyskupais ir 
ypač su Romos popiežiumi Grigalium VII. Ekskomunikuotas, 1077 m. nuvyko į 

Italiją ir Kanosos pilyje nusižeminęs prašė popiežių panaikinti ekskomuniką. 
Gyvenimo pabaigoje jo sostą užgrobė sūnus (Henrikas V), ir jis turėjo bėgti į 
Liutichą, ten ir mirė. 

Matilda Toskanietė (1046—1115) — markgrafienė, valdžiusi Toskanos mark- 
grafystę. Popiežiaus Grigaliaus VII sąjungininkė prieš Henriką IV. Jos pilyje 
Kanosoje popiežius Grigalius VII priėmė atgailaujantį Henriką IV. 

Prancūzijos Henrikas IV (1553—1610) — Prancūzijos karalius nuo 1589 m. iki 
1610 m. 

Salijų dinastija — Vokietijos imperatorių dinastija, valdžiusi XI-— XII a. Jai pri- 
klausė ir Henrikas IV. 

„antipopiežiai su popiežiais — autorius turi omenyje šį istorinį faktą: 1080 m. 
Henrikas IV sušaukė Briksene vyskupų susirinkimą, kuris išrinko kitą popiežių — 
jo statytinį Ravenos arkivyskupą, priėmusį popiežiaus Klemento III vardą. 
Adalbertas Bremenietis (miręs 1072 m.) — arkivyskupas, Henriko IV auklėtojas 
ir globėjas, turėjęs jam didelės įtakos ir kurį laiką valdęs už jį. 

pasakos Bertoldas — to paties pavadinimo italų liaudies poemos (išspausdintos 
1736 m.) herojus, juokdarys langobardų karaliaus Alboino dvare. 

Berta Suzietė — markgrafo Suziečio duktė, Savojos grafo Amedėjaus II sesuo, 
buvo Henriko IV žmona. 

Grigalius VII (1020—1085) — popiežius nuo 1073 m. iki 1085 m. Stengėsi 
Europą paversti teokratine popiežiaus imperija. Su Henriku IV kovojo dėl investi- 
tūros, t.y. teisės skirstyti bažnytines pareigas. 

Karolis Anžujietis (1226— 1288) — princas iš Prancūzijos karalių dinastijos (Ka- 
petingų) buvo Neapolio karalius. 

Hugas Kliunietis (1024—1109) — abatas, stengėsi Henriką IV sutaikyti su popie- 
žium Grigalium VII. | 

Petras Damijonas (988—1072) — žymus katalikų bažnyčios veikėjas. Kartu su 
popiežiumi Grigalium VII stengėsi sustiprinti popiežiaus įtaką. 

Popiežius Aleksandras — Aleksandras II, buvęs popiežiumi nuo 1061 m. iki 1073 m. 
Vedė politiką, nukreiptą prieš Henriką IV. 

Agnietė — Henriko IV motina. Po vyro Henriko III mirties (1056 m.) iki 1062 m. 
buvo regentė. 

Henrikas Augsburgietis — Augsburgo vyskupas, palaikęs regentę Agnietę. 

Anas — Kelno arkivyskupas, 1062 m. pagrobęs dvylikametį Henriką ir tapęs re- 
gentu. Nepatenkinti jo valdžia kunigaikščiai privertė jį pasidalyti regentyste su 
arkivyskupu Adalbertu Bremeniečiu. 

Steponas X — popiežius nuo 1057 m. iki 1058 m. buvo išrinktas prieš Vokietijos 
dvaro valią ir ne iškart pripažintas Agnietės. 

Bresanonė — miestas Šiaurės Italijoje, anksčiau Briksenas. 

Roberas Giskaras (1015— 1085) — normandų vadas, užgrobęs pietinę Italiją ir 
ten įkūręs stiprią valstybę. Rėmė popiežių Grigalių VII prieš Henriką IV. 
Mainco taikos dekretas — 1103 m. Henrikas IV Maince paskelbė dekretą, raginantį 
laikytis taikos Vokietijoje. 

DŽONAS MILINGTONAS SINGAS (1871—1909) 
John Millington Synge 


Airių prozininkas ir dramaturgas, airių literatūrinio atgimimo atstovas. Didelę 
įtaką Dž. M. Singui turėjo poetas Viljamas Batleris Jeitsas, pataręs ieškoti įkvėpimo 
airių liaudies gyvenime. Keletą metų rašytojas praleido Arano salose, norėdamas geriau 
susipažinti su mažiausiai civilizacijos paliestos Vakarų Airijos valstiečių buitimi. Arano 
salų gyventojų papročiai atsispindi apsakymų knygoje „Arano salos“ (išl. 1912) ir 
dramose. Liaudiškumu pasižymi pirmoji Dž. M. Singo vienaveiksmė pjesė „Slėnio 
sutemose“ (1903, liet. 1974), komedijos „Šaunuolis iš Vakarų pakrantės“ (1907), 
„Katiliaus vestuvės“ (1908). Tragedijoje „Jūros raiteliai“ (1904) dramaturgas remiasi 
graikų likimo tragedijos principais, meistriškai panaudoja mitinę simboliką. Misterijoje 
„Šventasis šulinys“ (1905) Dž. M. Singas sprendžia ir kitoms jo dramoms būdingą 
iliuzijos ir tikrovės konfliktą. Paskutiniojoje dramoje — tragedijoje „Sielvartų Diedrė“ 
(1909) rašytojas sukūrė didingą keltų legendinės karalienės paveikslą, perteikė 
savitą mitinio pasaulio poetiką. Dž. M. Singas tiek apsakymus, tiek ir dramas rašė 
melodinga, skambia kalba, atspindinčia airiškajam anglų kalbos dialektui būdingą 
ritmą bei leksinę sandarą. Geriausias Dž. M. Singo dramaturgijos tradicijas tęsė jo 
tautietis Šonas O'Keisis. 

LTSR Akademiniame dramos teatre 1975 m. buvo pastatyta Dž. M. Singo komedija 
„Šaunuolis iš Vakarų pakrantės“. 


ŽANAS POLIS SARTRAS (1905—1980) 


Jean Paul Sartre 


Prancūzų filosofas, prozininkas ir dramaturgas, ateistinio egzistencializmo atstovas. 
Literatūroje debiutavo romanu „Šleikštulys“ (1938), kuriame iškėlė herojaus nepasi- 
tenkinimo jį supančia buržuazine aplinka bei gyvenimo absurdiškumo idėjas. Apsakymų 
rinkinyje „Siena“ (1939) Ž. P. Sartras parodė, kaip egzistencializmo filosofija traktuoja 
laisvės pasireiškimą bei egzistencijos įteisinimą absurdo pasaulyje. Laisvo pasirinkimo 
klausimas sudėtingomis Antrojo pasaulinio karo pradžios sąlygomis sprendžiamas 
reikšmingiausiame Ž. P. Sartro grožinės prozos kūrinyje — trilogijoje „Laisvės keliai“ 
(1945— 1949). Jo dramaturgijoje pastebimas daug glaudesnis egzistencialistinės proble- 
matikos ir istorinių socialinių sąlygų ryšys (,„Musės“, 1943; „Prie užrakintų durų“, 
1944; „Nepalaidoti mirusieji“ (1946, liet. 1967); „Nešvarios rankos“, 1948; „Velnias ir 
viešpats dievas“, 1951; „Altonos atsiskyrėliai“, 1960). Itin aktualia politine tematika 
pasižymi pjesės „Garbingoji kekšė“ (1946) ir „Nekrasovas“ (1955), kuriose dramatur- 
gas išjuokia rasizmą, buržuazinių politikų veidmainingumą. Už autobiografinę apysaką 
„Žodžiai“ (1964, liet. 1966) Ž. P. Sartrui buvo paskirta Nobelio premija, tačiau 
rašytojas jos atsisakė. Be grožinių kūrinių, jis yra parašęs įdomių literatūros kritikos 

darbų: „Bodleras“ (1947), „Šventasis Ženė, komediantas ir kankinys“ (1952), daugia- 
tomę studiją apie G. Floberą „Šeimos kvailelis“ (3 t. 1971—1972), „Situacijos“ 
(10 kn. 1947—1980). Žymiausi Ž. P. Sartro filosofiniai veikalai — „Būtis ir nebūtis“ 
(1943) ir „Dialektinio proto kritika“ (1960). 

1968 m. LTSR Akademiniame dramos teatre buvo pastatyta Ž. P. Sartro drama 
„Altonos atsiskyrėliai“. 


JUDŽINAS O'NILAS (1888— 1953) 


Eugene O'Neill 


Amerikiečių dramaturgas. Debiutavo rinkiniu „Troškulys ir kitos vienaveiksmės 
pjesės“ (1914). 1916 m. Provinstauno trupė pirmąkart pastatė J. O'Nilo pjesę „Kursas 
į Rytus nuo Kardifo“. Nuo to laiko dramaturgas bendradarbiauja su šia trupe, pradė- 
jusia kovą už teatro išlaisvinimą iš komercijos varžtų, už naują idėjinę dramą. Ten 
buvo pastatytos ir jo vienaveiksmės pjesės, vėliau išleistos rinkiniu „Karibų mėnesiena 
ir kitos šešios pjesės apie jūrą“ (1919). 1920 m. buvo pastatyta pirmoji J. O'Nilo dides- 
nės apimties drama „Už horizonto“, kuri buvo apdovanota Pulicerio premija. Tarp 
Pirmojo ir Antrojo pasaulinio karo dramaturgas sukūrė savo žymiausias dramas — 
„Imperatorius Džonsas“ (1921), „Gauruotoji beždžionė“ (1922), „Anė Kristi“ (1922, 
apdovanota Pulicerio premija), „Meilė po guobomis“ (1924, liet. 1973), „Marko mili- 
jonai“ (1927), trilogiją „Elektrai skirta gedėti“ (Mourning Becomes Electra) 1931, 
atnešusias jam pasaulinę šlovę ir Nobelio premiją 1936 m. Pjesėje „Ir ateina ledų par- 
davėjas“ (past. 1939, išsp. 1946) J. O'Nilas sprendžia ibsenišką tiesos ir melo prob- 
lemą. Dvi paskutinės jo dramos — „Mėnulis likimo posūniams“ (past. 1947, išsp. 
1952) ir „Ilgos dienos kelionė į naktį“ (past. 1956) — pagrįstos autobiografine 
medžiaga, asmeniniais jaunystės išgyvenimais. 

J. O'Nilo dramaturgija buvo žinoma lietuvių žiūrovams dar prieš Antrąjį pasaulinį 
karą: 1938 m. jo pjesė „Marko milijonai“ buvo pastatyta Kauno Valstybės teatre, 
tarybiniais metais jo veikalus statė Kauno („Mėnulis likimo posūniams“, 1968), 
Klaipėdos („Anė Kristi“, 1979) dramos teatrai bei Lietuvos televizija. 


Elektrai skirta gedėti 


1 Mt 23, 27 
Vargas jums, veidmainiai Rašto aiškintojai ir fariziejai! 
Jūs panašūs į pabaltintus antkapius, kurie iš paviršiaus gražiai atrodo, o viduje 
pilni mirusiųjų kaulų ir visokių nešvarumų. Taip ir jūs iš paviršiaus atrodote žmonėms 
teisūs, o viduje esate pilni veidmainystės ir nedorumo. 

TENESIS VILJAMSAS (1914— 1983) 


Tennessee Williams 


Amerikiečių dramaturgas. Kūrybinį kelią pradėjo eilėraščiais ir apsakymais. 
1939 m. T. Viljamsas išleido pirmąjį vienaveiksmių pjesių rinkinį „Amerikietiškas 
bliuzas“, 1940 m.— pirmąją didesnės apimties dramą „Angelų kova“, kuri neturėjo 
pasisekimo. Tiktai po dramos „Stiklinis žvėrynas“ premjeros 1945 m. T. Viljamsas 
buvo pripažintas kaip vienas žymiausių JAV dramaturgų, atstovaujančių lyrinei psicho- 
loginei dramai. Plastinio teatro principai, įžvalgi herojų dvasinio pasaulio analizė 
būdinga visoms šio dramaturgo pjesėms: „Geismų tramvajus“ (1947), „Vasara ir 
dūmai“ (1948), „Ištatuiruotoji rožė“ (1951), „Katė ant įkaitusio skardinio stogo“ 
(1955), „Orfėjas nusileidžia į pragarą“ (1958), „Saldžiabalsė jaunystės paukštė“ 
(1959), „Prisitaikymo laikotarpis“ (1960), „Iguanos naktis“ (1962), „Pieno trau- 
kinys čia nebestoja“ (1964), „Dviejų personažų drama“ (1967), „Septyni Mertlės 
nuopuoliai“ (1968), „Drabužiai kurortiniam viešbučiui“ (1980), kino scenarijui 
„Lėlytė“ (1956). Žymiausi T. Viljamso prozos kūriniai — romanas „Misis Stoun pa- 
vasaris Romoje“ (1952), novelių knygos „Viena ranka ir kiti apsakymai“ (1948), 
„Kieta karamelė ir kiti apsakymai“ (1954), „Trys vasaros žaidimo žaidėjai“ (1963). 

Geriausios T. Viljamso pjesės statomos Lietuvos teatruose: 1962 m. Akademiniame 
dramos teatre buvo pastatyta „Orfėjas nusileidžia į pragarą“, 1983 m.— „Katė ant 
įkaitusio skardinio stogo“, 1968 m. Valstybiniame Jaunimo teatre — „Stiklinis žvėry- 
nas“, o 1974 m. Kauno dramos teatre — „Geismų tramvajus“. Vilniaus Rusų dramos 
teatras 1979 m. pastatė T. Viljamso pjesę „Ištatuiruotoji rožė“. 

' Dramos pavadinimas paremtas terminų „Camino Real“ — „Karališkasis kelias“ 
(isp.) ir „Camino Rėal“ — „Realybės kelias“ antiteze. (Tikrovėje „Camino 


Real“ yra kelias iš Kalifornijos į Meksiką.) 

